
L Navorsingregverdigingsverslag 


Hierdie boek wil ’n bydrae lewer tot die begrip van die vroeé Boeddhisme, spesifiek van die Dhammapada (een van die groot 
klassieke religieuse geskrifte van die wéreld) in die historiese konteks daarvan, naamlik Indié in die derde tot vyfde eeue VAJ, met 
'n unieke taalkundige, religieuse en sosio-kulturele Sitz im Leben. Dit is ook gerig op die hermeneutiek van brug bou oor die 
historiese gaping van twee en 'n half millennia tussen antieke Indië en die huidige samelewing en op brug bou oor die gapings 
tussen verskeie kulture (Afrika, die Weste, Indié) en religieé, veral die teistiese religieé (met name die Christendom) en die 
Boeddhisme in die huidige samelewing. Die sentrale fokuspunte van hierdie belangstelling is die wesenlike probleem-areas van 
die bestaan van God en die lewe na die dood. Die boek het ook ten doel 'n verdere toetsing van die moontlikheid van 'n metafisies 
mistieke model waarmee die outeur al 'n paar dekades lank besig is en 'n verdere verkenning van 'n strategie van vertaling uit 
klassieke metafisiese en religieuse tekste, in hierdie geval in Afrikaans, wat 'n betreklik nuwe medium op hierdie terrein is, wat 
unieke uitdagings bied. Wat navorsingsmetodologie betref, het die boek gebruik gemaak van die histories kritiese metode van 
verklaring van die inhoud van die Dhammapada met verwysing na die konteks daarvan. Dit steun ook op die metode (aan die 
fenomenologie ontleen) van die verstaan van die subjektiewe intensionaliteitstruktuur van die oorspronklik outeur(s) daarvan, 
uiteindelik teruggaande op die Boeddha en die metode van tendensionele vertolking, waarvolgens die intensionele struktuur 
geékstrapoleer word tot 'n metafisies mistieke model van religieuse ‘vrede’. Laastens behels die boek 'n eerstehandse bestudering 
van die teks in die oorspronklike taal, sowel as uitgebreide sekondêre literatuur oor die aspekte hierbo. Die boek ontvou die 
geskiedenis en taal van hierdie Boeddhistiese teks en bring die struktuur van die stel sentrale konseptuele begrippe, die 
kommunikasiestyl van die boodskap en die uiteindelike doel van die stelsel aan die lig. Dit toon die relevansie van hierdie antieke 
denkstelsel bo-oor verskeie skeidingsfaktore aan asook die relevansie van 'n insluitende metafisies mistieke teorie van alle stelsels 
van uiteindelike menslike betekenistoekenning en bevestig die werk wat in hierdie verband deur die skrywer gedoen is. Laastens 
lewer hierdie boek 'n akademiese bydrae deurdat dit 'n vertaling van die teks bied wat deur eweknieë as uitstekend bestempel 
word. Die teikenlesers word as drie konsentriese sirkels voorgestel. Eerstens is daar die binne groep wat bestaan uit kenners op 
een of meer van die terreine van Pali en Boeddhistiese studies, teologie, vergelykende godsdienswetenskap en filosofie. Tweedens 
is die boek gerig op lesers met 'n gevorderde opleiding, maar nie noodwendig op die terreine hierbo genoem nie, en met 'n breë 
kulturele belangstelling en derdens is die boek bedoel as waardevol vir lesers uit die algemene publiek, waar interreligieuse begrip 
en dialoog van groot belang is op 'n wêreldskaal, asook van besondere relevansie vir die Suid-Afrikaanse samelewing. Die outeur 
verklaar dat die manuskrip die uitkoms van oorspronklike navorsing deur homself is, en dat geen deel geplagieer of elders 
gepubliseer is nie. 


Prof. J.S. Krüger, Navorsingsgenoot, Fakulteit Teologie, Universiteit van Pretoria, Suid-Afrika 

Voorwoord 


Boeke oor die Dhammapada en ander klassieke Boeddhistiese tekste behoort oorwegend 
tot een van die volgende tipes: 


e Vertalings en populêre verduidelikings, dikwels deur aanhangers van die 
Boeddhisme, in Asië sowel as elders, en dikwels met 'n apologetiese intensie. 

e Boeke, dikwels deur Westerse geleerdes, beperk tot taalkundige en historiese aspekte 
sonder om wyer religieuse, teologiese en religie-filosofiese aangeleenthede aan te raak. 

e Boeke wat wel kontakpunte tussen die Boeddhisme en die Christendom aanraak, 
maar wat nie verder as vergelykende analises beweeg nie. 


Die boek wat hier voorgelê word, wil verder gaan deur die moontlikhede van 'n 
‘sintetiese’ ontmoeting van hierdie twee (asook in beginsel ander) religieë te ondersoek, 
sonder om in 'n oppervlakkige eklektisisme te verval, in die horison van 'n relativerend 
insluitende omarming van albei (in beginsel, almal). Ek neem die waarheidsaansprake 
van die Boeddhisme soos dit in die Dhammapada voor ons lê dus besonder ernstig op, 
maar sonder om die standpunt van 'n institusionele binnestaander, apologeet of “ware 
gelowige in te neem. Die lees van die teks word gelei deur die vermoede dat hierdie 
klassieke ou dokument, die Boeddhisme as geheel en inderdaad die Christendom en alle 
gevorderde religie gedra word deur 'n metafisies mistieke heimwee na 'n uiteindelike 
stilte en leegte wat in die Boeddhisme op 'n weergalose wyse uiting gevind het. Hierdie 
benadering sal, glo ek, nie die uniekheid van enige religie ondermyn nie, maar dit juis 
erken en eerbiedig en tot sy reg laat kom. Oppervlakkige sameflansing is dryfsand. 


Die Dhammapada bied 'n grootse leeservaring. Die 423 verse daarvan is soos sterre in 
'n donker nag: elke vers-ster is pragtig in eie reg en deel van groter konstellasies, elke 
een en almal saam helder en tog onpeilbaar, 'n vrede- en rigtinggewende konstellasie 
skoonheid. Dit is waarskynlik die bekendste en mees gelese boek uit die tydperk van 
die vroeë Boeddhisme soos in die Pali-kanon weergegee en minstens in Theravada- 
lande die mees geliefde samevatting van die leer van die legendariese figuur bekend as 
die Boeddha' (die Verligte). Wat omvang betref, is dit vergelykbaar met kanonieke 
geskrifte uit ander religieë, veral die wysheidsboeke in die Hebreeuse kanon. Dit is ook 
vergelykbaar met die Nuwe Testament in die Christendom, die Koran in die Islam, die 
Bhagavadgita in die Hindoeisme en die Tao-te-ching in die Taoisme. Ook wat status 
betref, is dit in Theravada-lande ekwivalent aan die boeke wat so pas genoem is. Tallose 
monnike, nonne en leke in Suidoos-Asië (Myanmar, Laos, Thailand en Sri Lanka, 
waar Theravada hoofsaaklik posgevat het) het die Dhammapada as geheel oor die 
afgelope 20 eeue en meer gememoriseer, en dele daaruit word daagliks deur miljoene 
volgelinge van die Boeddha mediterend dreunsingend geresiteer. 


How to cite: Krüger, J.S., 2017, Voorwoord’, in Die waarheidsweg Dhammapada: Vertaal uit Pali, verklaar, verstaan, vertolk, pp. xi-xvi, AOSIS, 

Hoeveel en watter verse oorspronklik woordeliks uit die mond van die Boeddha 
afkomstig is, kan met die stand van vandag se historiese kennis nie bepaal word nie. 
Die leser daarvan kan egter aanvaar dat die Dhammapada ten spyte van te verwagte 
aanpassings wat met verloop van tyd plaasgevind het 'n merkwaardige toegang tot die 
oorspronklikste leer gee en dat dit 'n indrukwekkende en geloofwaardige samevatting 
van die vroeë, vóór-denominasionele kern van die Boeddhisme is. Die Boeddha 
verskyn as 'n religiekantelend mistikus en heilbrengende figuur, uniek in 'n breër 
groep soortgelykes van alle tye en verskeie religieë, teruggaande op die vroegste 
menslike bestaan. Hy blyk ook 'n diepsinnige teoretiese denker te wees en 'n vaardige 
leermeester wat die kuns verstaan het om nie slegs die gewone mens op 'n eenvoudige 
en doeltreffende wyse te bereik nie, maar ook die meer ervare kenner tot dieper insig 
te lei, tot en met die bereiking van die hoogste dimensie van menswees. 


Die Dhammapada 'n is bloemlesing kernagtige verse wat nie noodwendig van voor 
af soos ’n aaneenlopende verhaal gelees hoef te word nie. Dit is `n samevattende 
bundeling wat die kernleer van die vroeë Theravada Boeddhisme in poëtiese vorm 
bevat, in duidelike taal vol beelde aan die alledaagse lewe ontleen. Die wysheid van die 
Dhammapada is nie uitsluitlik Theravada of selfs Boeddhisties nie, maar bevat veel wat 
die algemene leef- en denkwyse van die destydse Indië weerspieël. Dit bevat ook 
algemeen menslike wysheid en transenderende mistiek wat oor alle religieuse en 
kulturele grense heen strek. Soos gesê, om laasgenoemde na vore te bring, is deel van 
die vertolking van die klassieke geskrif wat hier gebied word. 


Die lesers van die Dhammapada is ast ware leerlinge in ’n skool vir arahante, met 
die Boeddha en van sy naaste leerlinge as onderwysers en die bundel as begeleidende 
boek. Natuurlik is dit nie 'n leerplangebaseerde handboek in 'n moderne, wetenskaplik 
akademiese sin nie, maar 'n beknopte handleiding in 'n omvattende mistieke sin en 
in digterlike vorm, onderlê deur 'n besondere diepte en sistematiek van denke. Dit 
verduidelik wat 'n arahant, 'n ware edel mens, is, hoe mens een word en wat die stadia 
op weg daarheen is. Ek neem hierdie strekking van die Dhammapada ernstig op en 
neem die breër Abhidhamma-konteks matig in ag. Tog praat die verse oorwegend nie 
abstrakte taal nie, maar spreek elke soekende mens konkreet aan. Dit kan egter nie 
ontken word dat dit uit 'n epog stam wat heel anders as ons eie huidige een is nie en 
dat die oorbrugging van hierdie kloof ons voor aansienlike uitdagings stel nie. Ons 
moet dit eers in al sy verre vreemdheid op ons laat inwerk en dit dan as relatief 
afsonderlike stap as relevant vir vandag vertolk. Wat in hierdie vertaling-verklaring- 
verstaan-vertolking voorgelê word, is 'n ontsluiting van 'n groot religieuse geskrif. 
Vandaar die soms gedetailleerde verduidelikings en die mate van terugverwysings en 
herhalings. Die bedoeling is dat die leser-denker aan die einde van die leesproses 
oer-Theravada ast ware van binne-uit sal verstaan en as relevant vir vandag sal 
bedink. Die outeur(s)-kompileerder(s) van die Dhammapada, sistematiseerders van 
die lering van die Boeddha, het waarskynlik die verlange gekoester dat die hoorder- 
leser as enkeling aan die einde van die deurlewing en verinnerliking van die boodskap 
van hierdie teks self 'n edel mens sou wees. 

Die bundel is nie so eenvoudig, vroom individualisties en moralisties as wat lesers 
miskien aanvanklik van so 'n teks sou verwag nie. Waarvan die arahant-in-wording 
moet vrykom, sê ons bundel, is veral begeerte en wrewel en die gebrek aan insig in die 
lewe. Die aanname is dat begeerte en wrewel nie net periferiese, insidentele, individuele 
sondetjies — 'n klein menslike begeertetjie hier en daar, 'n humeurtjie af en toe — is nie. Dit 
kom ook nie net tot uiting in heel erge dinge soos korrupsie en diefstal op staatskaal nie. 
Dit is egter, so kom dit voor, die basiese stramien van die lewe self, en elke mens, ook en 
miskien veral in die huidige kultuur en samelewing, is per definisie daarin ingevleg. 
Berus die ganse ekonomie, van ekstreme vryemark tot ekstreme sosialisme en alles 
tussenin, nie op hierdie tweeling nie? Dieselfde geld van die politiek, die hele staatsbestel: 
Nie net die totalitarisme nie, maar die demokrasie self blyk, ten spyte van al die 
romantiserende en triomfantlike self-verheerliking, in sy struktuur deur begeerte (na 
mag, rykdom, wat ook al) en wrewel (minstens as geïnstitusionaliseerde magstryd met 
wenners en verloorders) gedrewe te wees. Dieselfde geld van ander baie belangrike 
instellings: Die sportindustrie word daardeur aangevuur; die regstelsel weerspieël dit; die 
media parasiteer daarop en spoor dit aan; die akademie het grotendeels 'n ekonomiese 
faktor in die politieke magspel geword; ensovoorts. En vergeet die georganiseerde 
godsdiens nie. Kan die beoefening van 'n teks soos hierdie self 'n franchise word, deel van 
die huidige verbruikerskultuur (word so kalm as moontlik, dan kan jy des te gouer die 
finansiële en ander objekte van jou begeerte kry)? Ongelukkig wel. 


Is dit hoegenaamd moontlik dat 'n gewone mens in die gewone lewe met onsentimentele 
insig in die gang van menslike saamleef anderkant naiwiteit werklik sonder begeerte en 
wrewel kan lewe? Word 'n huisbewoner, 'n gewone burger, daarsonder nie dalk totaal 
ontmagtig nie? Of word so 'n mens juis werklik 'n faktor van betekenis? Moet 'n mens 
wat hierdie weg wil bewandel 'n monnik word of onder 'n boom gaan bly? Laat ons ons 
distansieer van enige teenoormekaarstelling van Mahayana met sy ideaal en norm van 
'n altruistiese bodhisattva en ‘kleinlike’ ‘Hinayana’ met 'n selfsugtige arahant as ideaal en 
norm. Histories beskou, was ‘Mahayana’ in elk geval nie noodwendig 'n skool apart van 
die ‘Hinayana’-skole nie, maar ’n verspreide teenwoordigheid in die vroeë Boeddhisme 
as sodanig. Enkeling en mens vir mense is nie twee afsonderlike ideale nie, maar twee 
aspekte wat mekaar impliseer van dieselfde model van menswees, wat op verskillende 
wyses in verskillende individue in verskillende situasies gestalte vind. Ons vind albei 
aksente in hierdie bundel verse, maar tog met die klem op arahant-wording. 


Die leser sal telkens te doen kry met die probleme van goedkoop, bagatelliserende 
relevansie en totale irrelevansie in vandag se wêreld. Hoe leef 'n mens 'edel' in hierdie lewe? 
Kan dit hoegenaamd? Nog 'n vraag is: Kan die Dhammapada op die langer duur strukturele 
implikasies hê? Sê dit iets in 'n tyd van groot krisis? So beskou, is die vertaling van hierdie 
ou teks in Afrikaans miskien nie 'n blote (op sy beste onskadelike en op sy slegste nuttelose) 
kuriositeit nie, maar 'n daad van betekenis, 'n potensiële merker van ’n vars blik: 'n nuwe 
metafisika, 'n nuwe mistiek, 'n nuwe moraliteit in hierdie getraumatiseerde kulturele 

konteks. Die omvang van hierdie werk laat nie toe dat sulke vraagstukke diepgaande 
bespreek word nie, maar ek vertrou dat hulle voldoende aan die orde gestel word. 


Die Dhammapada is stellig een van die mees vertaalde Boeddhistiese tekste in die wêreld. 
Wat Westerse, dus Afrikaansverwante tale betref, is daar inderdaad 'n sterk vertaaltradisie 
van die teks (vgl. Friedlander 2009). In hierdie taalfamilie is die eerste (maar onvolledige) 
vertaling in 1840 in Engels deur Daniel Gogerly gedoen, en dit is in 1860 gevolg deur 'n 
volledige vertaling in Duits deur Albrecht Weber. Hierdie eerste vertalings is deur 'n 
onoorsigtelike aantal verdere vertalings gevolg (selfs 'n vertaling in Latyn deur Fausboll in 
1855). Dit is die eerste keer dat hierdie klassieke teks in Afrikaans, trouens in enige taal van 
Afrika, oorgesit word. Is daar enige behoefte aan 'n Afrikaanse vertaling? Inderdaad. In 
hierdie vertaling-vertolking volg 'n poging om verbindinge oor 'n verdelende diepte te 
soek, of om 'n brug daaroor te bou. Ek hoop dat hierdie poging 'n ou juweel uit die skat van 
die mensdom se wysheidsgeskrifte die geleentheid sal bied om ook in Afrika, soos telkens 
in die verlede in ander kulturele verbande, sy veredelende invloed uit te oefen. 


Wat Afrikaans betref, is die stand van navorsing oor die Boeddhisme, met inbegrip 
van die klassieke tale waarin dit oorspronklik oorgelewer en opgeskryf is, nog in sy 
kinderskoene. Die volgende inligting behoort dit in perspektief te plaas. Reeds teen die 
einde van die agttiende eeu (1786, dus ruim meer as twee eeue gelede) het die Britse 
digter en taalkundige William Jones in Bengale die noue verwantskap tussen Sanskrit, 
Grieks en Latyn onthul. In die konteks van die tyd het dit geweldige implikasies vir die 
verstaan van die grondslae van die Westerse kultuur gehad. Kort daarna, vroeg in die 
negentiende eeu, het Karl Wilhelm Friedrich Schlegel (1808) 'n era van hoogbloei in 
die Europese filologie met 'n studie oor die Indiese tale en wysheid ingelui. Tot in 
daardie stadium is in Europa aangeneem dat Hebreeus die oertaal was. Sy bydrae het 
ook 'n groot invloed op skeppende religieuse denkers soos Schleiermacher, Schelling, 
Schiller, Novalis, Goethe en Schopenhauer gehad. Die Indiese denke in die vorm van 
die Boeddhisme en Hindoeïsme het in die Europese kultuurlewe 'n merkwaardige 
nuwe perspektief op die menslike bestaan na vore gebring. Hierdie ontwikkelinge het 
die Afrikaanse intellektuele en akademiese wêreld grotendeels ontgaan. 


Die mate van invloed van die Boeddhisme via die klassieke bronne daarvan op die 
Euro-Afrikaanse teologiese en akademiese toneel is steeds gering. Ek is van oordeel dat 
'n deeglike kennisname van die Boeddhisme nou, in hierdie tyd van krisis vol skuld wat 
die verlede betref en vol vrees wat die toekoms betref, van groot waarde sal wees. 
Afrikaans is 'n marginale minderheidstaal in die groot wêreld - juis daarom in beginsel 
'n mooi medium vir mistiek en 'n ontvanklike bodem vir 'n waardering van die ou 
Boeddhisme en sy boodskap, wat onder mense in 'n dergelike sosiale, kulturele en 
religieuse konteks van snelle verandering en veel onsekerheid ontstaan het. 


Mag hierdie boek 'n bydrae lewer dat Afrikaans loskom uit die verwyt dat dit die taal 
van die verdrukker is, asook van die aggressiewe uitsluitendheid waarin sommige van 
haar sprekers religieuse uitsprake gemaak het. Mag dit in inhoud en klank en toon die 

taal van kalm, universele welwillendheid word, wat van die begin af in Afrikaans 
aangelê was. Met die brugsoek of bou wat ek hierbo genoem het, bedoel ek nie net dat 
Afrikaanstaliges die verwantskap van hul taal met 'n veel groter taalfamilie sal waardeer 
nie, maar dat hulle hul taal sal beskou as 'n verbindingskakel met 'n veel groter kulturele 
en religieuse wêreld as Afrika en die Weste. Asië (in die gestalte van Nederlands Oos- 
Indië) was trouens van die begin af taalkundig en algemeen kultureel 'n belangrike 
faktor in die ontstaan en ontwikkeling van die Afrikaanse taal en kultuur. Hierdie boek 
is 'n verlenging van daardie verbandlegging. Nou word Indië en Suidoos-Asië, Pali en 
Boeddhisme as deel van hierdie breë kulturele aaneengeskakeldheid beskou. Afrikaans 
was van sy ontstaan af in sy wese brugtaal. 


Die Boeddhisme en die Christendom is dus vanuit die gesigshoek van hierdie werk nie 
vyandige of wantrouige konkurrente oor 'n lang afstand of miskien darem hoflike 
gespreksgenote met veilige spasies tussen hulle nie, maar is verwant met veel wat 
ooreenkom. Die Christendom word hier by naam genoem omdat dit stellig die agtergrond 
is waaruit my waarskynlike leser afkomstig is. Die Nuwe Testament (bv. die Bergrede) en 
die Dhammapada, die woorde en sentimente van Jesus en Siddattha, stem in talle opsigte 
merkwaardig ooreen. Tog is daar ook betekenisvolle verskille tussen Theravada (om vir die 
oomblik by hierdie vertakking te bly) en die Christendom. 'n Groot deel hiervan (maar 
beslis nie alles nie) kan stellig toegeskryf word aan die verskillende leerstellige weë wat in 
die Abhidamma (vroeg-Boeddhistiese sistematiserende denke) en die Christelike teologie 
(reeds beginnende in die Nuwe Testament) gebaan is. In hierdie boek word nie uitgebreid 
op ooreenkomste en verskille in sentiment en segging tussen die twee religieë ingegaan nie. 
Wat ek wel voorop wil stel, is dat albei hier waardeer word as uitinge van dieselfde 
universele religieuse hunkering wat in die laaste instansie in die wye ruimte van die mistiek 
afspeel. Wat hier gebied word, is nie punt-vir-punt-vergelykings tussen die twee nie. Ek 
veronderstel hier eerder 'n omvattender projek, naamlik die soeke na samehang en sintese, 
metvolleinagneming van die werklike verskille, binne die raamwerk van die ou Boeddhisme. 


Hierdie studie is deel van 'n ligte taak op my gewillige skouers oor ’n aantal dekades 
om klassieke mistieke tekste afkomstig uit 'n verskeidenheid tye en plekke deel van die 
Afrikaanse diskoers te maak, en die Afrikaanse religieuse diskoers in 'n breër konteks 
te plaas as wat tans die geval is. Vorige Afrikaanse vertalings het gehandel oor die 
vroeg-Boeddhistiese (Mahd-) Satipatthana Sutta (1988) en Sutta-Nipata (1999), 
Middeleeus Christelike Dante Alighieri se Inferno (2013) en Jan van Ruusbroec se 
Geestelike brulocht (2003) en Giordano Bruno se vroegmoderne De la causa, principio e 
uno (2004). Hierdie pogings tot historiese verstaan is aangevul met twee algemene 
teoretiese ontwerpe in Engels, naamlik Sounding unsound (2006) en Horizon (2017). 


No opbou van hierdie boek 


Die inleiding bied 'n algemene agtergrond tot die vertaal en verstaan van die 
Dhammapada wat die huidige stand van navorsing weergee, met toespitsing op die 


XV 


Voorwoord 


hermeneutiek van hierdie vertaling-vertolking. Daarna volg 'n vertaling, verklaring en 
vertolking van die teks, hoofstuk vir hoofstuk, vers vir vers, dus in 'n vorm van 
kommentaar wat vandag nie algemeen is nie. Sommige aantekeninge is van 'n taamlik 
tegniese aard, en ander is pogings om die strekking van die teks vir vandag te deurdink. 
Alhoewel alle verse stellig 'n algemeen menslike relevansie het, kan hulle tog nie direk, 
onhistories op vandag se situasie oorgedra word nie en is versigtige vertolking nodig. 
Die numeriese verwysings na reëls in die verklarende dele, byvoorbeeld (76.4) verwys 
nie na die reëls van die Pali-teks nie, maar van die Afrikaanse vertaling. Ten einde 
verwarrende kruisverwysings te voorkom, het ek eerder 'n mate van herhaling in die 
aantekeninge by verse verkies. 


Aanvanklik het ek in 1998 en 1999 aan die vertaling gewerk, maar kon die taak weens 
ander verpligtinge nie voltooi nie. Na 'n onderbreking van 11 jaar is die reeds vertaalde deel 
toe vanaf 2010 grondig hersien, eintlik weer van voor af vertaal, en is die res voltooi. By 
terugskoue was die pouse waardevol, en die grootse eenvoud en strak skoonheid van ou 
Theravada het my opnuut getref. Met groot erkentlikheid noem ek die name van 'n groepie 
‘edel vriende’ (kalyäna mitta) wat vanaf 2010 tot die voltooiing van die werk in 2016 een 
maal per week bymekaar gekom het en saam deur die hele Pali-teks gewerk het. Dit was vir 
my 'n lewensveranderende leesondervinding. Hul krities konstruktiewe inset en wenke 
word met groot dankbaarheid erken. Die foute en leemtes wat nog aan hierdie vertaling- 
vertolking kleef, is geheel aan my te wyte. Sommige van hierdie pioniersgroep het dwarsdeur 
die hele tydperk saamgewerk, ander weens omstandighede vir korter of langer periodes, 
soms as gaste vir 'n enkele of 'n paar keer. Ek noem alfabeties die name van diegene wat die 
hele tyd of vir 'n lang tydperk (n paar jaar) saamgewerk en saam ervaar het hoe 'n ou-ou 
land onder ons oë nuut word en hoe wat aanvanklik na 'n vreemde nuwe land gelyk het, 
geblyk het 'n ou, vertroude vaderland te wees: Hildegard Behrens, Johannes de Villiers, 
Pieter Erasmus, Johan en Sherral Herholdt, Johan Kleynhans, Christina Krüger, Piet 
Muller, Willie en Gerda Potgieter en Helen Terre Blanche. 


Die Pali-teks wat vir hierdie vertaling gebruik is, is die Dhammapada wat deur O. von 
Hinüber en K.R. Norman geredigeer is en in 1994 in Oxford deur The Pali Text Society 
uitgegee is. In slegs enkele gevalle is voorkeur gegee aan alternatiewe lesings, soos in 
die kritiese apparaat by elke vers van die gebruikte uitgawe aangedui. Omdat die 
verklaring sterk by die Pali-teks aansluit, het ek dit oorweeg om dit saam met die 
vertaling in te sluit, maar het oorwegings van omvang en koste my daarteen laat 
besluit. Die teks word hier veronderstel en is geredelik bekombaar. 


Prof. J.S. Krüger 
Navorsingsgenoot, Fakulteit Teologie 
Universiteit van Pretoria 


Suid-Afrika 


Outeursbiografie 


J.S. (Kobus) Krüger is navorsingsgenoot in die Fakulteit Teologie en Religie aan 
die Universiteit van Pretoria. Sy werk is gesentreer in die mistiek soos dit in die 
mistieke tradisies van verskillende religieë en skeppende persone in hierdie verband 
tot uiting kom. Hy beklemtoon die ontmoeting van hierdie tradisies en ondersoek die 
moontlikheid om hulle te versoen in 'n omvattende, insluitende ruimte wat nogtans 
die uniekheid van elke stelsel tot sy reg laat kom. In hierdie konteks neem die 
ontmoeting van die Christendom en die Boeddhisme 'n besondere plek in. Hy het 'n 
aantal klassieke mistieke tekste uit albei tradisies in Afrikaans vertaal en in die ruimte 
hierbo genoem, vertolk. Afgesien van die klassieke dokument wat hier aan die 
Afrikaanse leser voorgelê word, is onder andere die volgende vroeg-Boeddhistiese 
tekste uit die oorspronklike Pali vertaal en vertolk: Aandag, kalmte en insig. 'n Uiteensetting 
van Theravada Boeddhistiese meditasie aan die hand van die (Maha-) Satipatthana-Sutta 
(1979) en Skep die skip leeg en ander vroeë Boeddhistiese gedigte. 'n Vertaling, uit Pali, van 
die Sutta Nipata (1999). 

N Titel 


Die woord Dhammapada word uitgespreek met relatief meer aksent op die eerste 
lettergreep. Die laaste ‘a’ is nie ’n sterk klank nie, maar onderbeklemtoon. 


Die woord kan op verskeie maniere vertaal word. “Waarheidsweg’, wat hier aangebied 
word, is 'n heel letterlike vertaling, maar vat die essensie van waarmee die bundel besig 
is, tog goed saam. Die woord dhamma hou verband met 'n werkwoord dhareti wat onder 
andere 'dra' of 'ondersteun' beteken. As naamwoord het dit 'n breë betekenisveld, onder 
andere ‘fondasie’, ‘ondersteuning’ en die ‘konstitusie’ of ‘struktuur’ van dinge. Dan word 
dit uitgebrei tot ‘wetmatigheid’, ‘waarheid’, ‘rasionaliteit en ‘deug’. Vervolgens kan dit 
‘leer’ of ‘religieuse diskoers’, spesifiek die 'Boeddhistiese leer’, beteken. Nog verder word 
dit gebruik virdenkmatige‘voorstelling’,‘geestesobjek’en selfs'begrip', bewussynsinhoud’ 
of ‘fenomeen’. In laasgenoemde sin slaan dit nie soseer op die ‘dat’ en ‘wat’ van dinge nie, 
maar op die ‘hoe beleef /hoe lyk’/‘hoe verskyn’ van dinge in die menslike kenproses. In 
laasgenoemde sin neem dit 'n filosofiese posisie in tussen nihilisme en substansialisme/ 
essensialisme aan die een kant en realisme en idealisme aan die ander kant. Waarskynlik 
druk die woord ‘fenomenalisme’ die vroeg-Boeddhistiese kenteoretiese standpunt die 
beste uit. In die titel van die Dhammapada slaan die woord ten beste op begrippe soos 
‘struktuur’, ‘waarheid’, ‘deug’ of (Boeddhistiese) leer’. 


Die woord pada het ook 'n interessante en wye betekenisveld. Heel letterlik beteken dit 
‘voet’, dan ‘voetstap’ en ‘spoor’. Vervolgens het dit ‘weg’ geword. Verder uitgebreid, beteken 
dit ‘woord’, asook (in 'n poëtiese konteks wat hier natuurlik glad nie onvanpas is nie), 
‘versvoet’, ‘versreël of ‘vers’. Verder kan dit ook ‘afdeling’ beteken. Meerdere betekenisse 
kan hier oorweeg word, met ‘weg’ die mees voor die hand liggende keuse vir die titel. 


How to cite: Krüger, J.S., 2017, ‘Inleiding’, in Die waarheidsweg Dhammapada: Vertaal uit Pali, verklaar, verstaan, vertolk, pp. 3-34, AOSIS, Cape 
Town. https://doi.org/10.4102/aosis.2017.dwd42.0i 

Moontlike vertalings van die finale titel sou Woord van waarheid, Weg van 
waarheid, Waarheidsweg, Weg van deug, ensovoorts kon wees. Die keuse het hier op 
Waarheidsweg geval. 


H Pali en Pali-poësie 

Die weergawe van die Dhammapada wat hier vertaal word, is in Pali oorgelewer. Pali 
was een van meerdere Middel-Indo-Ariese Prakrit tale, dit wil sê, tale afgelei van of 
na verwant aan argaïese Vediese Sanskrit (die Sanskrit van die Vedas) asook klassieke 
Sanskrit. Laasgenoemde het in die eeue VAJ (voor die Algemene Jaartelling) 
toenemend die Indiese literêre prestigetaal van die tyd geword, hoofsaaklik danksy die 
grammatikale finalisering daarvan deur Panini in die vyfde eeu VAJ. Pali was 
waarskynlik nie direk uit Vediese Sanskrit afkomstig nie, maar het via een of meer 
ander Prakrit-dialekte ontstaan. Die huidige stand van kennis laat nie 'n vaste 
standpunt toe nie. Miskien het die Boeddha self oorspronklik hoofsaaklik in Magadhi 
(nog ’n Prakrit-taal en miskien sy moedertaal) onderrig gegee, wat sou kon beteken 
dat Pali na verwant was aan die taalmedium waarin die Meester homself uitgedruk 
het. Pali was in Sri Lanka en Suidoos-Asië waarskynlik nooit 'n omgangstaal, 'n 
gesproke volkstaal nie, maar van die begin af 'n literêre taal in geleerde kringe, met die 
gevolg dat slegs monnike waarskynlik die oorspronklike teks kon lees. Dit is ook 
belangrik om daarvan bewus te bly dat die Boeddha geen taal as normatiewe medium 
vir sy leer gestel het nie. Daar was dus geen enkele oorspronklike Boeddhistiese taal 
met 'n status gelyk aan dié van Hebreeus in die Israelitiese religie of Grieks in die geval 
van die vroeë Christendom nie. 


Teen die vierde en vyfde eeue VA] het Pali relatief agteruitgegaan weens die sterk 
opkoms van klassieke Sanskrit as taal van hoër beskawing. Sanskrit het ook toenemend 
die Boeddhistiese literêre taal geword. Nogtans is die tot dusver mondeling 
oorgelewerde Pali-kanon teen die eerste eeu VA] in Sri Lanka op skrif gestel. In die 
vierde en vyfde eeue A (Algemene Jaartelling) het die groot geleerde, Buddhaghosa, 
deur sy vertalingsen kommentare in Sri Lanka 'n groot herlewing van Pali bewerkstellig, 
en dit het die liturgiese en geleerdheidstaal in Boeddhistiese Suidoos-Asië geword. 


Taalhistories is Afrikaans verlangs maar duidelik aanwysbaar familie van Pali. Dit 
maak die lees en vertaal van Pali 'n besonder interessante onderneming. Een van die 
doeleindes van hierdie boek is trouens om die merkwaardige historiese taalkundige, 
kulturele en selfs religieuse verbondenhede van die Afrikaanse wêreld met die Indiese 
wêreld onder die lesers se aandag te bring. Afrikaans het sy wortels in Afrika en Europa 
en kosmopolitiese Moslem-Maleisië en Indonesië van die sewentiende en vroeg- 
agttiende eeue, maar verder terug is dit ook vervleg met die klassieke tale (Sanskrit en 
Pali) en selfs moderne tale (bv. Hindi en Sinhalees) in die Indiese sfeer. 


Die Pali-kanon bevat verskeie letterkundige genres soos verhalende dele, 
leerredes, skolastiese sistematiserings, organisatoriese voorskrifte en poësie. Wat 

inhoud betref, is dit natuurlik moontlik om abstrakte denke in poëtiese vorm 
weer te gee. 'n Voorbeeld hiervan uit die Westerse milieu is Dante, in eie reg ’n 
groot sistematiese denker. Die vroeë denker-volgelinge van die Boeddha het nie 
primêr belang gestel in die voortbring van eie oorspronklike literêre skeppings 
nie. Hulle wou slegs die Boeddha-woorde getrou oorlewer, en poësie was `n middel 
om dit te vergemaklik. Toegegee, die oorlewering sou deur 'n lang proses van 
redaksionele geskiedenis gegaan het, met die implikasie van weglatings en 
byvoegings. Ons werk in hierdie boek op die veronderstellings dat die wese en die 
meerderheid formuleringe na die Boeddha self teruggaan, dat daar met verloop 
van tyd 'n onbekende mate van redaksie deur onbekende ander plaasgevind het, 
dat elemente van die ontwikkelende, sistematiserende, kommentariële tradisie in 
die ou gegewe kon ingesluip het en dat die hele proses teen die eerste eeu VA] 
gefinaliseer was. 


Pali-poësie is 'n komplekse studieveld waarop ons vir ons huidige behoeftes nie 
in besonderhede hoef in te gaan nie. Vir agtergrond sou die leser 'n gespesialiseerde 
werk soos Pali metre (1967) van A.K. Warder kon raadpleeg. Die kanon as geheel 
bevat ongeveer 15 000-20 000 verse, meestal in versversamelings, maar ook deur 
prosa-gedeeltes versprei. Vir ons doel is dit nuttig om te weet dat verse gekenmerk 
word deur 'n veel groter mate van grammatikale vryheid as wat die prosaboeke 
hulleself veroorloof en deur die gebruik van argaïese taalvorme wat in onbruik 
verval het. Natuurlik is klankassosiasies en metrum, soos in alle poësie, wesenlik. 
In Pali is die lengte van lettergrepe belangrik, maar klem op lettergrepe speel 'n 
heel ondergeskikte rol. Vryheid in woordorde is aan die orde van die dag. Dit skep 
egter geen groot probleem nie omdat in Pali (soos byvoorbeeld in Grieks en Latyn, 
maar anders as in Afrikaans) naamwoorde en werkwoorde almal met behulp van 
uitgange verbuig en vervoeg. Om die betekenis van 'n sin te bepaal, is die volgorde 
van woorde dus nie juis relevant nie. 'n Implikasie is dat woorde wat besonder 
beklemtoon word, gewoonlik heel eerste of heel laaste in 'n vers geplaas word, 
soos die leser dikwels in die Pali-teks van die Dhammapada sal opmerk. Onder die 
druk van metrumvereistes word soms heel ongewone woorde gebruik. Om dieselfde 
rede word lettergrepe soms verleng of verkort. Ook word die verbinding tussen 
lettergrepe (sandhi genoem, kyk onder die hofie ‘Uitspraak van Pali-woorde'), nie 
noodwendig op dieselfde wyse as in prosawerke toegepas nie, weer eens vanweë 
die vereistes van versmaat. 


O Uitspraak van Pāli-woorde 


By woorde wat uit twee lettergrepe bestaan en waar die tweedelaaste lettergreep 
lank is, val die klem op daardie tweedelaaste lettergreep. Indien die tweedelaaste 
lettergreep kort is, val die klem op die derdelaaste een indien dit lank is. Indien die 
derdelaaste lettergreep egter kort is, verskuif die klem na die vierdelaaste een. 'n 

Lettergreep is lank as dit 'n lang klinker het of as dit 'n kort klinker het maar deur 
twee medeklinkers gevolg word. 


Die klinkers ‘a’, ‘i’ en ‘uw’ is kort, tensy aangedui as ‘a’, T en ‘t’. 
Die klinkers ‘e’ en 'o' is lank, maar indien hulle deur twee medeklinkers gevolg word, 
is hulle kort. 


Sandhi (Sanskrit, Pali vir ‘saamvoeging’, vereniging) verwys na die verandering 
wat 'n woord kan ondergaan as dit met 'n ander verbind word. 'n Voorbeeld in 
Afrikaans sou wees dat baie min mense die frase 'sy kom met die sekelmaan' sou 
uitspreek soos dit daar staan. Die meeste mense sou iets sê soos 'sy kommeddie 
sekelmaan’. Dieselfde gebeur in Pali. Die verskil is dat sulke klankveranderende 
verbindings nie in die skryfwyse van Afrikaans aangedui word nie, maar in Pali 
wel. 


Vervolgens word die uitspraak van elke klank aan die hand van taamlik naby 
Afrikaanse ekwivalente klanke aangedui (Diagram 1). 


N Piek van die Dhammapada in die Pali-kanon 


Die omvangryke Pali-kanon (primêr normatiewe geskrifte) het uit 'n aanvanklik 
mondelinge versameling verhale en gedigte oor die Boeddha en sy leer gegroei tot die 
omvangryke en filosofies en letterkundig verfynde versameling wat in ongeveer die twee 
eeue VAJ as die Tipitaka (drie mandjies) taamlik finaal vorm aangeneem het en 
uiteindelik in die eerste eeu VA] in Sri Lanka vir die eerste keer op skrif gestel is. Die 
Dhammapada, waarvan die ontstaan nog nie finaal histories uitgeklaar is nie, is deel 
daarvan. 


Die Tipitaka bestaan uit drie hoofversamelings: 


1. Sutta Pitaka (die mandjie van leringe) 

2. Vinaya Pitaka (mandjie van dissipline vir die kloosterorde van monnike [bhikkhus] 
en nonne [bhikkhunis]) 

3. Abhidhamma Pitaka (mandjie van die ‘hoér leer’, dit wil sê, van gesistematiseerde, 
teoretiese uiteensettings van die leer). 


Die Sutta Pitaka self bestaan uit vyf onderdele: 


1.1. Digha Nikaya (lang versameling”, dit wil sé, van langer leerredes deur die Boeddha) 
(34 suttas) 

1.2. Majjhima Nikaya (mediumlengte versameling’, met korter leerredes deur die 
Meester) (152 suttas) 

1.3. Samyutta Nikaya (‘gegroepeerde’ versameling, dit wil sê, rondom bepaalde temas 
gegroepeer) 

DI 


c ~ 


O 0 7 gJ oO 0 EI 


ao 
ga 


vr OT 


gh 


td 
dh 


pad 

vader 

pit 

mier 

spoed 

loer 

lê(lank, behalwe as deur twee medeklinkers gevolg) 
môre (lank, behalwe as deur twee medeklinkers gevolg) 
mens (nie medeklinker nie; dui aan dat voorafgaande klinker genalaseer word) 
kat 

berge 

tjokker 

jellie 


boekhou, ghoen, ens. (dui sterk aspirasie aan) 


manjefiek 
tee 

doen 
nee 


nathou, ens. (dui sterk aspirasie aan) 


bedank, ens. (tong word agtertoe opgelig) 


dagha, ens. (dui sterk aspirasie aan) 


pot 
bot 
mot 


dophou, ens. (dui sterk aspirasie aan) 


japtrap 
rol 
lank 
wil 

son 
hoogte 


Bron: Uittreksel geneem uit J.S. Krüger (1988) se Aandag, kalmte en insig. 'n Uiteensetting van Theraväda Boeddhistiese meditasie aan die 
hand van die (Maha-) Satipatthana-Sutta. 


DIAGRAM 1: Uitspraak van Pali-klanke. 

1.4. Anguttara Nikaya (genommerde' leerredes: 'n versameling suttas volgens stygende 
getalle, beginnende by uiteensettinge waarin die nommer 'een' sentraal staan en 
eindigende met uiteensettinge waarin ‘elf sentraal staan) 

1.5. Khuddaka Nikaya (versameling kleiner tekste). 


Op sy beurt bestaan die Khuddaka-Nikaya uit 15 boeke, waarvan die Dhammapada die 
tweede is. Ander bekende en geliefde werke in hierdie versameling sluit die Sutta-Nipdta, 
Theragatha (verse van die monnike), Therigathá (verse van die nonne) en die Jataka's 
(verhale oor die vorige lewens van die Boeddha) in. 


N Historiese agtergrond: Ou Indië 


Die beweging wat deur die Boeddha van stapel gestuur is, moet teen die agtergrond 
van die sosiale en lewensbeskoulike konteks van die tyd verstaan word. Uiteraard kan 
ons nie hier in besonderhede ingaan nie, maar volstaan met 'n algemene karakterisering 
wat op die algemene stand van historiese insig steun. Die belangstellende kan hier 
inleidende oorsigte soos dié van byvoorbeeld Gombrich (1988), Krüger (1991) en 
Klostermaier (1999) raadpleeg. 


Vir ons is die Dhammada 'n ou teks, dus vreemd, anders, ver. Ons moet dit in al sy 
vreemdheid leer ken en nie die afstand tussen toe en nou wegwerk nie. Die bundel het 
'n universele strekking, maar dit beteken nie dat dit 'n plat teks is waaruit allerlei 
tydlose sedeboodskappies maklik soos aparte mieliepitte opgepik kan word nie. Dit is 
'n historiese dokument, trillend in die spanningsveld tussen verskillende historiese 
tydvakke. 'n Dokument soos hierdie is histories geënkultureer, en elke verstaan vir 
elke nuwe tydvak moet eweneens geënkultureer word. Die ou teks moet dus histories 
relativerend verstaan word en dan in en vir 'n nuwe konteks geherkultureer word. Ons 
as lesers kom altyd self histories geënkultureer na die teks toe en moet dit eweneens 
self-relativerend besef. 'n Boodskap is nie bloot in historiese konteks verpak nie, maar 
het organies daarmee saamgegroei, soos pêrel en oester, skilpad en dop. 


Wat die oorspronklike historiese konteks van die teks betref, kan die volgende twee 
breë dimensies vir ons doel onderskei word, naamlik die sosiale en die kosmologies 
mitologiese konteks. 


Sosiale konteks 


Die historiese werklikheid ten tyde van die ontstaan en ontwikkeling van die 
Dhammapada is die agtergrond en nie die substansie van hierdie studie nie. Dit moet 
ook erken word dat die Dhammapada self ook nie as 'n handboek insake historiese 
omstandighede ten tyde van die Boeddha gebruik moet word nie. Dit is waarskynlik 
in 'n mate self die produk van 'n sekere historiese ontwikkelingsgang en kyk vanuit 

'n later perspektief geskiedenisskeppend op 'n ouer verlede terug. Ons bly in 
hierdie studie hoofsaaklik teksimmanent. Met hierdie voorbehoude is ’n kort 
agtegrondprofilering soos breedweg aanvaar, nie oorbodig nie, maar nuttig. Wat die 
sosiale konteks betref was die kastestelsel wat die samelewing in vier strak geskeide 
horisontale klasse verdeel het, die oorheersende kenmerk van die Vediese beskawing. 
Hierdie reëling was sedert die tweede millennium VA], toe sprekers van 'n Indo-Ariese 
taal Indië vanuit die noorde binnegestroom het, toenemend in swang. 'n Duisend jaar 
later was die vroeë Boeddhisme een van die simptome van 'n geleidelike ondermyning 
van daardie ou stelsel al sou dit die eeue bly deurstaan en selfs vandag nog in ’n groot 
mate in Indië van krag wees. Relevant vir die sosiale konteks van die vroeë Boeddhisme 
was dus steeds die tradisionele verdeling van die samelewing in vier klasse: die 
brahmaanse priesterklas, die regerende adel of krygersklas, die werkersklas en die heel 
ondergeskiktes of knegte. Dit is ook ’n onbetwisbare feit dat vroue hulle in daardie 
sisteem in 'n erg ondergeskikte posisie bevind het. 


Ten tye van die Boeddha het 'n aantal komplekse faktore reeds tot die ondermyning 
van hierdie stelsel bygedra: 


e veral tegnologiese ontwikkelinge (bv. metaalploeë) 

e daarmee samehangend, beter voedselproduksie en dus groot bevolkingsgroei 

e toenemende verstedeliking 

e die ontstaan van groter politieke eenhede (state) 

e die opkoms van handel en die begin van ‘n ekonomie waarin geld ruilhandel vervang het 
e waarskynlik die opkoms van skrif, aanvanklik vir boekhoudoeleindes. 


Hierdie ontwikkelinge moes 'n uitwerking op sosiale verhoudings gehad het, en 
'n meer onafhanklike, individueel georiënteerde amptenary en handelaarsubgroep het 
waarskynlik na vore gekom. In die Dhammapada sal die leser oor die algemeen 
'n weerspieëling van die heersende toestande van die tyd vind, asook 'n soms heel 
uitgesproke kritiek op die tradisionele samelewingstelsel. Die nuwe opkomende maar 
steeds sosiaal en ideologies onderdrukte klasse was immers die mees ontvanklike vir 
die radikale boodskap van die Boeddha wat ware adel in die innerlike karakter van 'n 
mens geplaas het, onafhanklik van sosiale klas. 


Nog 'n gevolg van 'n algemene sosiale onrus was die opkoms van 'n breë teenkulturele 
beweging. Dit het ook saamgehang met die verval in sosiale samehang en 'n toenemende 
verindividualisering wat met die sosiale veranderinge gepaard gegaan het. Aansienlike 
getalle mense het die samelewing in al sy variasies verlaat en as huis- en haardloses 
buite die bestaande strukture, dikwels in die wilde natuur, na heil gesoek, soms as 
alleenlopers, soms in los groepies. Sulke figure het afskeid geneem van die gevestigde 
instellings en 'n situasie van argaïese anargie opgesoek. Die sosiale onttrekking uit die 
godsdienstige stelsel van offerandes en die verwerping van die hele stelsel van sosiale 

diskriminering en die vervanging van daardie twee met 'n dissipline van liggaam en 
gees en die kultivering van meditatiewe ervaring het een doel gehad, naamlik om 'n 
radikale wyse (muni) te word. 


Wat sinvol en reg was, was immers nie meer godgegewe en sosiaal gesanksioneerde 
vanselfsprekendhede nie. Daar was 'n taamlik algemene twyfel en onsekerheid 
aangaande die uiteindelike sin van dinge. Groter individuele vryheid het as keersy 'n 
groter besef van eksistensiële krisis tot gevolg gehad. 'n Intense besef van lyding was 'n 
gevolg van die veranderende pakket van sosiale faktore. Hierdie ontwikkelinge was 
deel van die sosiale konteks waarin die Boeddha geleef en geleer het en kan in die 
geskrif waarmee ons ons gaan bemoei, waargeneem word. 


Die voornemende leser sal nou die ore spits. Daar is immers, so wil dit voorkom, 'n 
merkwaardige ooreenkoms tussen die snel veranderende samelewing van die Boeddha 
se tyd en die een waarin hierdie geskrif nou vertaal word. Ons neem met intense 
belangstelling daarvan kennis, maar vermaan onsself ook dat die oorbrugging van die 
gapings tussen verskillende tydvakke en kulture nie 'n eenvoudige saak is nie en slegs 
met groot omsigtigheid kan geskied. Dit sou byvoorbeeld verkeerd wees om die 
Boeddha voor te stel as 'n moderne soort sosiale hervormer of 'n rewolusionêr in 
outydse gewaad wat die Indiese samelewing wou verander. So 'n voorstelling sou 
anachronisties hedendaagse kategorieë aan 'n heel ander situasie opdwing. Die Boeddha 
het die samelewing verlaat en sy volgelinge uitgenooi om dieselfde te doen. In die 
proses van sy onvermydelike betrokkenheid by die samelewing van die tyd het hy 
gewoon sommige dinge wat ons vandag hoegenaamd nie sou aanvaar nie, laat begaan. 
Hy het byvoorbeeld slawerny in die samelewing en die kastestelsel nie polities profeties 
in die moderne sin of rewolusionêr gesensureer nie, maar dit in die sangha opgehef. 
Nog 'n voorbeeld is die volgende: Die patriargaat was oor eeue heen 'n deel van die 
Theravada-tradisie en is vandag nog steeds nie heeltemal uitgesuiwer nie (vgl. 
Dharmasiri 1996). Tog kan daar geen twyfel bestaan dat hy deur voorbeeld en leer en 
die vormgewing van sy sangha 'n groot invloed op die algemene publieke moraliteit 
gehad het nie. Dit blyk duidelik uit die edikte van Asoka wat 'n eeu of wat later (sy 
bewind was van 322 tot 185 VAJ) ’n streng Boeddhistiese publieke kode voorgeskryf 
het. Vir vandag het sy boodskap groot sosiale, ekonomiese en politieke relevansie, 
maar dit lê nie bo-op die teks van die Dhammapada nie. 


Kosmologiese en mitologiese konteks 


'n Skets van die kosmologiese en mitologiese konteks wat in hierdie ou teks 'n groot rol 
speel, sal ook nuttig wees. 'n Vraag waarvoor die leser van die Dhammapada meermale te 
staan kom, is in watter mate die Boeddha self sulke opvattings aktief onderskryf het, 
in watter mate hy dit as mitologiese hulp-konstrukte sou gebruik het sonder om enige 

finale status daaraan toe te ken en in watter mate hy dit selfs meer of minder diplomaties 
gerelativeer en ondermyn het. Die boodskap van die Dhammapada moet histories 
gesitueer word. In watter mate is dit epoggebonde, in watter mate epog-oorskrydend? 
In elke geval moet ons van die ou mitologies kosmologiese konteks kennis neem, en van 
die afstand van die huidige wêreldbeeld. Hier volg dus nou 'n opsomming daarvan. 


Volgens die destydse protowetenskaplike kosmologie het die heelal ruimtelik 
bestaan uit 'n oneindige aantal wêreldstelsels, waarvan ons sn een is. Elke wêreldstelsel 
dryf in 'n oneindige ruimte op lug en water. In die sentrum van ons wêreldstelsel staan 
die berg Meru, die axis mundi (‘as van die wêreld”). Horisontaal om Meru staan sewe 
konsentriese reekse goue berge, met 'n oseaan tussen elke twee reekse. Heel aan die 
einde is 'n muur van ysterberge. Tussen die sewende goue reeks en die laaste muur is 
'n groot oseaan met vier groot kontinente in die vier hoofrigtings, waar mense woon. 
Die suidelike een is wat tans as Indië bekend staan. 


Die wêreld bestaan uit drie vlakke, vertikaal gerangskik, naamlik sintuiglikheid en 
begeerte, dan materiële vorm (ook ‘fyn-materiéle’ vorm genoem) en dan (nie-materiële) 
nie-vorm. Lewende wesens het ses hoofverblyfplekke, twee goed en vier sleg, in 
hierdie stelsel van ruimtelike verdiepings. 


Die vier slegte bestaanswyses is hoofsaaklik dié van diere (insluitende visse, insekte, 
ensovoorts), titane (asuras: vorige, oorwonne gode, jaloers en magsugtig, wat van tyd 
tot tyd met die gode hoër op teen Meru veg), honger spoke (geeste sonder liggame, 
suiwer begeerte) en, heel onder en nog erger, 'n bestaanswyse in verskeie warm en 
koue helle waar die allerverskriklikste folteringe plaasvind (maar dit kan wel tot 'n 
einde kom). 


Die twee goeie bestaanswyses is om as mense of as (half-) goddelike wesens (devas) 
te bestaan. Op die piek van Meru woon sulke bomenslike wesens in 'n oord vol paleise 
en parke, edelstene, plesiere en ander luukses. Die gode leef baie lank (1000 jaar, 
waarvan elke dag 100 menslike jare is). Dan begin hulle liggame slegte reuke afgee, 
sterf hulle en word hulle in die groot stelsel gehersirkuleer. Daar is ses sulke deva-state. 
Die vlak van ‘begeerte’ strek van heel onder in die helle af tot by, en met insluiting van, 
hierdie ses. Die sfere van ‘vorm’ (sestien state) en 'nie-vorm' (vier state) strek nog 
verder boontoe. Verblyf hier kan ook baie lank wees, maar is eindig. Altesaam dus 26 
verhewe, goeie state. 


Wat tyd betref, gaan elke wêreldsisteem deur siklusse, word van tyd tot tyd deur 
vuur, wind en water vernietig en verskyn dan weer. Sulke denkbeelde is stellig histories 
verwant aan soortgelyke opvattings in antieke Griekeland. In die menslike sfeer is daar 
ook periodes (kalpas) van voor- en agteruitgang, van meer en minder deugsaamheid, 
met 'n individuele lewensverwagting wat ontsaglik na gelang van sulke periodes 
wissel — van baie lank tot uiters kort. Daar is talle Boeddhas. Elkeen herontdek en 

verkondig die een ware weg wat dan vir 500, 1000 of 5000 jaar begaan word voordat 
dit verval en deur 'n donker tydperk gevolg word wanneer die waarheid volkome 
verdwyn. Dan verskyn ’n nuwe Boeddha. Ons leef tans in die Bhadra Kalpa, en 
Sakyamuni is in ons huidige tydsgewrig die Boeddha. Ons bevind ons egter in 'n 
tydperk van agteruitgang en verval, en die volgende Boeddha sal Maitreya wees. 


Bogenoemde was die kosmologie waarbinne 'n mitologiese lewensbeskouing 
gesetel was. Die verbysterende dimensies van ruimte en tyd was amper almal van 
lyding en leed deurtrek. 'n Mens word in 'n kringloop van eindelose hergeboorte 
gebore. Al die bene van een mens se vorige liggame opgestapel, is hoër as Aasvoëlkop, 
al die trane meer as die waters van die oseane, die gevolg van slegte karma. Selfs 
gelukkige bestane op die goddelike vlakke kom tot 'n einde. 


Tog is daar uitkomkans, soos die Boeddha op 'n sekere volmaannag in Mei onder 
die bodhi-boom ontdek het. Daardie uitkoms is slegs vanuit die sfeer van menslike lewe 
moontlik. Die uitkoms uit die maling van lyding is nibbdna. Dan bereik 'n mens 
uiteindelike vrede, blom sy moontlikheid ten volle. 'n Menselewe, hoe leeddeurtrek 
ook al, is dus kosbaar. 'n Ou beeld beskryf dit soos volg: 'n Goue juk dryf op 'n oseaan, 
en 'n eenoogskilpad kom een keer 'n eeu op om asem te skep. Om as mens gebore te 
word as jy eers onder beland het, is statisties minder waarskynlik as dat die skilpad met 
'n opkomslag sy kop deur die juk gaan steek. 


Dit is die kosmologies mitologiese en lewensbeskoulike konteks waarin die 
Boeddha sy vier edel waarhede onderrig het en waarin byvoorbeeld die leer van die 
hergeboorte gefunksioneer het. Die idee van siklusse van leed en hergeboorte oor 
oneindige tydperke vind vandag by baie mense aanklank. Dit is verstaanbaar as 
neerslag van ons almal se evolusionêre voorgeskiedenis oor miljoene jare. Ons gene 
dra die spore van al die stryd en lyding van visse wat op droë land probeer kom het en 
van dinosourusse, van die roofdier en prooi in ons en van die stryd van menswording. 
Lewensgeluk is deurspek van verlies, siekte, verraad, ontnugtering, ensovoorts. Daar 
is ‘hel’ en ook ‘hemel’, maar nie een hou vir ewig stand nie. Die punt wat ek wil maak, 
is dat ons die leer van die Dhammapada vir vandag in die konteks van vandag moet 
aktualiseer. 


Die era waarin die Boeddha geleef het, het saamgeval met die Griekse Aufklirung 
vanaf die sesde eeu VA]. ’n Dergelike proses het in Indië afgespeel. Die Boeddha se 
‘verligting’ kan dus in 'n dubbele sin verstaan word. Aan die een kant was dit 'n 
persoonlike deurbraak tot insig, emosionele kalmering en gedragsmatige loutering. 
Aan die ander kant was dit deel van 'n breër proses van deurbraak uit 'n ou mitologiese 
wêreldbeeld. Die Boeddhisme en die denke wat in die Oepanishads in die rigting van 
'n monisme ontwikkel het en waarvan die boodskap van die Boeddha baie duidelik 
onderskei moet word, was twee uiteenlopende rigtings in die nuwe denkbedeling. 
Rasionaliteit het toenemend 'n groter rol gespeel, maar dit was steeds bemiddel deur 'n 
intuitief meditatiewe moment, soos trouens in Griekeland ook by Pythagoras en Plato 

die geval was. Ons lees van die Dhammapada neem aan dat die Boeddha 'n steeds 
heersende kosmologie nie summier verwerp het nie, maar dit tot op sekere hoogte 
verdraagsaam getransendeer het. Die heilsleer van die Boeddha staan nie totaal los van 
die kosmologie van die tyd nie, maar is ook nie totaal afhanklik daarvan nie. Wesenlik, 
tendensioneel, het hy nie kosmologie geleer nie, maar sinvolle eksistensie. Die 
kosmologie van die Dhammapada is ook psigologie. 


Hierdie eksistensialiserende, psigologiserende siening wat ons by die Boeddha vind, 
verstaan die wêreld in die rigting van drie vlakke van eksistensie. Tog bly dit vermeng 
met mitologiese konsepte van die tyd. Op die onderste vlak, die vlak van ‘begeerte’, 
verkeer die mens saam met allerlei ander soorte wesens. Op die middelste vlak, die vlak 
van ‘vorm’, word tipies menslike, psigologies eksistensiële state van diep meditasie 
bereik. Op die boonste vlak, die vlak van ‘nie-vorm’, word nog hoër meditatief 
eksistensiële state bereik. Al drie state is steeds deel van die maling van bestaan binne 
'n sekere kosmologiese raam. In aansluiting by daardie siening durf ook ons vandag die 
Dhammapada ontmitologiserend eksistensialiserend in en vir ons eie kulturele milieu 
verstaan aan, en dit is 'n uiters delikate onderneming. 


i Siddhattha Gotama Buddha 


Siddhartha Gautama (Pali: Siddhattha Gotama) is volgens een berekening ongeveer 
566 VAJ gebore. Hy het in 531 sy verligtingservaring beleef en in 486 heengegaan. 'n 
Ander berekening plaas sy lewe ongeveer 'n eeu later. In die konteks van hierdie boek 
is die kwessie van die presiese historiese feite aangaande die Boeddha se lewe en woorde 
(soos ook in die geval van werklike of legendariese figure soos Lao-tzu of Moses) nie 
van wesenlike belang nie. Die stand van kennis is in elk geval sterk verdeeld daaroor. 
In hierdie boek word geen sterk standpunt ingeneem aangaande die historisiteit van 
hierdie figuur nie. Dat daar so 'n figuur was, word veronderstel, maar geen beslissende 
keuse word gemaak aangaande die graad van legendariese en anekdotiese verdigsel in 
die oorlewering nie. 


Volgens oorlewering is hy as Indiese prins gebore en het hy deur weelde omring, 
grootgeword. In sy 30ste jaar het hy diep onder die indruk van menslike lyding gekom 
en die paleislewe verlaat. Lesers bekend met die geskiedenis van die Christendom sal 
die ooreenkoms met 'n vergelykbare optrede deur die kerkvader Augustinus (354-430 
AJ) opmerk. Siddhattha het hom by 'n breë, losse beweging van haardlose, swerwende 
heilsoekendes, wat onder die mag van die Vediese offergodsdiens uitbeweeg het, 
aangesluit en hom ses jaar lank in meditasie en die soeke na sin verdiep, so veeleisend 
dat sy liggaam ineengestort het. Hy het 'n meer gematigde lewenstyl begin volg, sy 
gesondheid herwin en een volmaannag onder 'n vyeboom tot die deurbraak gekom 
waarna hy gestreef het en die staat van nirvana (Pali: nibbana) bereik: Dit is die vlak van 
menswees waarin die besoedelinge van begeerte, weersin en verblinding oorwin is — 
en, in die sterwensoomblik, die ontkoming aan die fisiek geestelike proses van geboorte 


13 


Inleiding 


en dood. Laasgenoemde is in die ou Boeddhisme as die finale verlossing gesien. Hy het 
'n Boeddha (n Verligte) geword, 'n universele mens wat die verlore en vergete 
waarheid opnuut ontdek het, in sy eie eksistensie waargemaak het en aan die wêreld 
verkondig het. Die Boeddha is dus nie as (n) g(G)od of die inkarnasie van 'n god gesien 
nie, ook nie as 'n profeet nie as daarmee bedoel word iemand wat 'n goddelike boodskap 
dra en verkondig. Hy is minstens aanvanklik, miskien vir ongeveer 'n eeu, as 'n wyse 
mens, siener, leermeester beskou. Teen die derde eeu VA], toe die Boeddhisme onder 
die groot keiser Asoka 'n tydperk van ongekende sosiale aansien betree het, was die 
Boeddha reeds ’n besondere, transmenslike figuur. 


Volgens die vroeë oorlewering het hierdie man, uit watter oogpunt ook al bekyk 
(op die veronderstelling dat hy 'n historiese persoon was), een van die grootste geeste 
wat die menslike spesie voortgebring het, 45 jaar lank, omring deur 'n stadig groeiende 
aantal volgelinge, sy boodskap gebring aan wie ook al bereid was om dit te ontvang. In 
sy tagtigste jaar het hy heengegaan. Met sy heengaan was sy beweging monnike klein 
maar gevestig en aktief om sy boodskap te versprei. Soos gesê, weet ons egter nie 
vandag hoeveel van die oorgelewerde verhaal historiese feite is, hoeveel kerngetroue 
legende en hoeveel vroom fiksie is nie. 


Wat wel taamlik seker is, is dat daar onder die vroeë swerflinge mettertyd vaster 
groepe om besondere figure ontstaan het, byvoorbeeld die vroeë Jainisme om die 
persoon van Mahavira en die vroeë Boeddhistiese sangha om die Boeddha. Mettertyd 
het daar waarskynlik ook 'n behoefte by sulke groepe ontstaan om hulle eie uniekheid 
te beklemtoon en volgelinge te werf en by 'n struktuur en gepaardgaande dissipline in 
te lyf. Ook die charismatiese leierskap van die Boeddhisme is geleidelik, natuurlik 
noodgedwonge na die dood van die stigter, geroetiniseer. So het die Boeddhisme dan 
waarskynlik begin. 


Ek bied hier 'n klein uitloper oor die ontwikkeling van die begrip ‘Boeddha’. 
Aanvanklik is die Boeddha as 'n uiters buitengewone, wyse mens beskou. Geleidelik 
het die denkbeeld van ’n besondere wese gegroei. Hy het 'n status hoër as dié van 
gode bereik. Hy het 'n verlossingsfiguur geword, want hy het immers die weg tot 
verlossing ontdek waarop geen god kon aanspraak maak nie. Gode het van die 
hemele af neergedaal om na sy lering te luister en sy dissipels geword. Die lys 
wonderwerke waartoe hy as bogoddelike wese in staat was, het langer geword. Die 
Boeddha sou egter nooit, wou egter nooit, kon inderdaad nooit die natuurorde 
'bonatuurlike' deurbreek nie. In die ontwikkelende Mahayana is die begrip ‘Boeddha’ 
wel breër gebruik: Daar is op enige gegewe stadium 'n groot aantal Boeddhas. Deur 
die toevoeging van 'n ontelbare skare bodhisattvas (Boeddhas-in-wording), ook van 
goddelike en selfs bogoddelike status, is die oorspronklikste strekking van die woord 
gewysig. In die vroegste Boeddhisme is dit waarskynlik slegs gebruik vir die een 
wese wat die volgende enkele Boeddha sou word (daar is net een Boeddha op 'n keer 
in elke heils-epog). Die hele ontwikkeling kan as 'n grootskaalse mitologiseringsproses 

verstaan word. Die Avatamsaka Sutra bied byvoorbeeld 'n heel ander leeservaring as 
die Dhammapada. Die vertolking wat in hierdie boek aan die begrip ‘Boeddha’ geheg 
word, wil na aan die meer beperkte betekenis bly. Hy word hier as voorbeeld vir ’n 
ontwikkelde mens beskou, 'n model waarna elke mens kan streef — nie as ’n 
bonatuurlike wese nie. Dit is nie slegs 'n histories en hermeneutiese keuse nie, maar 
ook 'n teoretiese keuse. 


Om 'n sydelingse (en, gegewe die beperkte ruimte, uiters beknopte en ongenoegsame) 
vergelyking met die Christendom te tref, die volgende: Mettertyd is aan die ‘Boeddha’ 
sowel as die ‘Christus’ in effek op twee heel verskillende maniere as't ware twee ‘nature’ 
toegeskryf, naamlik 'n ‘menslike’ sowel as ‘transmenslike’ dimensie. In die Boeddhisme 
is die Boeddha egter nie as God of as goddelik beskou nie, maar as 'n mens wat die 
moontlikhede van menswees ten volle verwerklik het. Hierdie boek benader albei figure 
as historiese, buitengewoon ontwikkelde en voorbeeldige mense en relativeer dus die 
verbomensliking, in watter sin ook al, van albei as mitologisering. Wat gebeur het, 
word nie negatief afgeskryf nie, maar begrypend gerelativeer. Hierdie boek het geen 
polemiese of apologetiese strekking nie. 


Dit is asof albei religieë die goedheid en wysheid van hulle onderskeie primêre 
verwysingsfigure (Jesus en Siddhatha Gotama) nie anders kon verstaan of verduidelik 
nie as dat hierdie twee figure hulle menslike eksistensie getransendeer het. In die 
Christendom word geredeneer: So 'n mens móét God wees. In die Boeddhisme word 
geredeneer: So 'n mens móét progressief oor ontelbare hergeboortes gekom het. 
Hierdie boek bly by die mens Siddhattha Gotama, die Verligte. Verskille tussen die 
Christendom en die (Theravada) Boeddhisme (albei breed ideëel-tipies opgeneem) is 
duidelik en kan kortliks soos volg opgesom word (hier word slegs hoofstroomdenke 
in ag geneem). 


Die Christendom hou 'n ewige lewe voor; radikale nie-permanensie is 'n 
grondwaarheid van die Boeddhisme. Die Christendom beskou die substansialiteit 
en ewigheid van God en siel as ononderhandelbaar; vir die Boeddhisme is nie- 
substansialiteit in alle opsigte uiteindelike waarheid. Die Boeddha het byvoorbeeld 
nooit daarop aanspraak gemaak dat hy dooies wou of kon opwek nie: Dit sou teen 'n 
grondreël van die werklikheid, naamlik nie-blywendheid, ingegaan het. Van die 
Boeddha self is ook nie gesê dat hy uit die dood opgestaan het nie, en hy het nie 'n 
ewige substansiële voortbestaan vir die siel na die dood verkondig nie. Albei sou 
wesenlik on-Boeddhisties wees. Die mees fundamentele verskil tussen die historiese 
tradisies van die Christendom aan die een kant en die Boeddhisme aan die ander kant 
isdit: Die Christendom leer dat God-en-siel onvatbaar is vir 'n radikale einde (toegespits 
in die dood), en in die Christendom verteenwoordig Christus in homself die finale 
oorwinning oor die dood. Die Boeddhismeleer dat verlossing bestaan in die aanvaarding 
van nie-blywendheid (met inbegrip van die dood). Die Boeddha verteenwoordig 
daardie aanvaarding. 

Die Christendom leer ook 'n ewige verdoemenis; in die Boeddhisme (dit is die 
strekking van die leer van karma) is daar geen finale verdoemende lot nie. Die 
Christendom gaan daarvan uit dat die mens inherent sondig en onbekwaam tot die 
goeie is; die veronderstelling van die Boeddhisme is dat die mens inherent goed is 
en hom- of haarself progressief tot en met 'n ver gevorderde staat kan suiwer. Die 
Christendom aanvaar die oordraagbaarheid van sonde en skuld (van Adam en Eva 
op die mensdom as geheel) en ook van die reiniging van sonde (van Christus, 
plaasvervangend, uit genade, op die gelowige mens); die Boeddhisme leer die 
onvervreembare verantwoordelikheid wat elke mens vir hulself dra. Selfs die 
Boeddha red nie in daardie sin nie (die naaste wat die Boeddhisme daaraan sou 
kom, is in die Suiwerland-skool). Die Christendom stel geloof, gehoorsaamheid en 
dankbaarheid as die hoogste waardes; die grondtoon van die Boeddhisme, soos dit 
in die Dhammapada na vore kom, is nugter kennis en verbetering van jouself in die 
konteks van die natuurorde. Daardie verbetering van jouself behels die 
neutralisering en uitskakeling van alle passie, in die eerste plek begeerte en haat. 
Die Dhammapada met sy ideaal van 'n volkome onafhanklike, gestilde, gelykmatige, 
passielose heilige beweeg in 'n heel ander dampkring as Dante se Purgatorio waar 
begeerte en woede gelouter word om in Paradiso as volmaak gelouterd voor God te 
skyn. Dit is ook anders as Luther se beeld van die gelowige heilige as wesenlik 
gelyktydig geregverdig en sondaar, en dit is anders as Calvyn se terugval op die 
bonatuurlike, soewerein van buite komende gesag van die Skrif alleen, die genade 
alleen en die geloof alleen. 


Sit ons met twee onversoenbare blokke langs mekaar? Nee. Ek leen by Fichte 
om dit soos volg te formuleer: Die soort religie of metafisiese mistiek wat 'n mens 
aanhang — of stig - hang af van die soort mens wat jy is. Net soos verskillende 
mense verskillende temperamente het en steeds as lede van dieselfde spesie 
menswees deel, so het verskillende stelsels van uiteindelike singewing verskillende 
temperamente en is tog steeds verwant, uitdrukkinge van dieselfde soeke. Of hulle 
in vriendskap of vyandskap leef, verander niks aan hierdie basiese feit nie. In elk 
geval (steeds aan Fichte ontlenend) is religie en metafisiese mistiek, soos filosofie, 
nie soos huisraad nie. Dit is 'n veel intiemer deel van die beoefenaar se 
persoonlikheid, en neem die vorm en kleur daarvan aan. Siddhattha Gotama en 
Jesus van Nasaret sou mekaar stellig goed verstaan en waardeer het, veel beter as 
die meeste van die ondersteuners wat met mekaar stry binne-in elk van die twee 
religieë wat mettertyd soms ontwikkel het. 


Deels as gevolg van eeue lange kulturele en religieuse kondisionering beskou 
talle waarskynlik die verhouding tussen die Christendom en ander religieë as een 
van uitsluitende vyandskap, of op sy beste as een van verbandloosheid soos met 
parallelle universums. Sulke houdings sou 'n sterk sendingywer of selfs 'n sekere 
verdraagsaamheid kon legitimeer, maar nie in staat wees om sulke groothede 
positief teoreties te integreer nie. Ek soek 'n versoening in 'n gedeelde horison van 

uiteindelike stilte en swye. In plaas daarvan om twee blokke kontrasterend, apart 
langs, of op mekaar neer te sit, word 'n verskeidenheid vlakke horisontaal gesien, 
met deurlaatbare membrane tussen-in. Die diepste dimensie van die mistieke 
strewe van die mens word vervul in die diepte van leë nie-substansialiteit, wat 
kennis betref en wat syn betref. Van alle formele religieë kom dit waarskynlik op 
die mees konsekwente manier in die Boeddhisme en Taoisme voor. In die mate dat 
daar in die Boeddhisme vorms van swaar institusionalisering en (in effek) teoretiese 
dogmatisering plaasvind, dryf dit weg uit die wesenlike intensie en tendensie van 
die Boeddhisme. Nagarjuna het in die tweede en derde eeue AJ aangevoer dat dit 
wel in die Abhidhamma plaasgevind het. Omgekeerd is daar in die Christendom 
voorbeelde van mense wat gewéét het van die diepste dimensie (Meester Eckhart, 
om een voorbeeld te noem). In sy wese neig die Christendom daarheen, al is dit nie 
sy histories dominante intensie nie. Tog moet ons ruimskoots begrypende, 
aanvaardende ruimte laat vir allerlei aksentverskille, soos byvoorbeeld tussen 
afhanklike liefde as grondtoon van die Christendom en onafhanklike gelykmatigheid 
as grondtoon van Theravada-Boeddhisme. 


N Geskiedenis van Theravada 


Vir ons doel is dit nie nodig om 'n oorsig oor die Theravada-leerstelsel te gee nie. Ons 
beperk ons hoofsaaklik tot wat in die Dhammapada self duidelik na vore kom of 
duidelik veronderstel word. Ons volstaan hier met 'n inleidende oorsig wat die 
heersende stand van denke oor die geskiedenis van die Theravada-vertakking van die 
Boeddhisme weerspieël waarin die Dhammapada oor 2000 jaar heen 'n groot rol 
gespeel het. Die Dhammapada het oor 'n aantal verbindingslyne en breuklyne ontstaan 
en ontwikkel. Eers was daar 'n voor-Boeddhistiese swerwersbeweging, daarna 'n 
vroegste vorm van geinstitusionaliseerde Boeddhisme voordat dit in meerdere 
strominge begin vertak het en vervolgens die tyd toe die bundel 'n integrale deel van 
die Theravada-stroom was. 


Taamlik spoedig het daar klemverskille, wat mettertyd tot aansienlike gapings 
verwyd het, in die vroeë Boeddhisme ontstaan. Theravada was een van nie minder nie 
as 18 skole wat in die vroeë Boeddhisme ontwikkel het. Kollektief het die ouer skole as 
‘Hinayana’ (klein voertuig’) bekend geword, 'n naam wat taamlik neerbuigend deur die 
‘Mahayana’ (groot voertuig) aan hulle toegeken is. Nietemin was ook die Mahayana 
waarskynlik afkomstig uit 'n verlenging van wat van die begin af in die ou skole 
teenwoordig was. Teen die middel van die vierde eeu VA] (dus byna 'n eeu en 'n half 
na die dood van die Boeddha) was 'n skeuring tussen 'n meer konserwatiewe rigting 
(die Sthaviravada) en 'n meer liberale rigting (die Mahasamghika) 'n voldonge feit. 'n 
Belangrike verskilpunt was waarskynlik die status van die sangha en die leke relatief tot 
mekaar. Dwarsdeur die geskiedenis van die Boeddhisme is die verhouding tussen 
hierdie twee groepe breedweg as twee konsentriese sirkels beskou, 'n bedienende, 

onderwysende sangha (die orde van monnike en nonne), omring deur 'n versorgende 
leke-orde. Die konserwatiewes was meer monnikgeoriënteerd, terwyl die liberales 
sterker vir die waarde van lekevolgeling sterk voorgestaan het. Alhoewel aangeneem 
kan word dat die Dhammapada, wat sy kern betref, uit die voorsektariese periode (die 
periode voor enige leerstellige verdeling) dateer, weerspieël dit tog ook 'n sekere 
bewussyn van latere ontwikkelinge, byvoorbeeld in die vermaning teen 'n elitistiese 
selfverheffing van monnike. Dit is egter belangrik dat die mate van spanning wat die 
verhouding tussen monnike en leke betref, nie oorbeklemtoon word nie. In geen 
stadium en in geen skool is hulle teenoor mekaar gestel nie. Langs 'n historiese weg 
wat nie in die verband van hierdie inleiding wesenlik is nie, het die liberaler rigting 
uiteindelik teen ongeveer die tweede eeu VA] 'n duidelike gestalte gehad wat vandag as 
die ‘Mahayana’ bekend staan. 'n Kernklem in hierdie skool val op die bodhisattva, 'n 
wese wat bestem is om 'n Boeddha te wees. Elke mens (ook 'n leek) is in wese en 
bestemming 'n Boeddha. 


Soos gesê, is die Boeddha aanvanklik as 'n verligte mens en leermeester geëer. 
Mettertyd, oor die volgende eeu of wat, is algaande en toenemend 'n bomenslike status 
(hoër as die van gode) aan hom toegeken en is allerlei legendariese wonderdade rondom 
sy persoon geweef en al sy vorige geboortes beskryf. Naas hom het nog Boeddhas en 
bodhisattvas ontwikkel, en oor die daaropvolgende eeue is sulke wesens verbeeldingryk 
uitgebou tot 'n baie groot aantal, met individuele name en persoonlikhede, in 'n groot 
mate losgemaak van die Boeddha-figuur waarmee hierdie religie begin het. Dit het 
saamgeval met die ontwikkeling van Mahayana. 


In Theravada het mettertyd 'n besondere omvangryke eksegetiese en kommentariële 
tradisie ontstaan. Die invloedrykste figuur in hierdie tradisie was stellig Buddhaghosa, 
wat in die vierde en vyfde eeue AJ van Suid-Indië na Sri Lanka migreer het en afgesien 
van 'n groot aantal ander werke die klassieke Visuddhimagga [Pad van suiwerheid] 
geskryf het. Origens het Theravada met verloop van tyd deur verskeie tydperke van 
agteruitgang en opbloei beweeg. 


Van belang in ons eie tyd is die verskynsel wat veral sedert die Britse oorname van 
die eiland in 1796 ontwikkel het en as ‘Protestantse Boeddhisme’ (Gombrich 1988:174 
e.vv.) bekend geword het. Soos met die ontstaan van die Boeddhisme was religieuse 
ontwikkelinge met algemene sosiale en kulturele ontwikkelinge verstrengel. Die term 
slaan nie net op die rol wat Protestantse sendelinge in hierdie verband gespeel het nie, 
maar ook op die modernisering wat soos 'n golf oor die eiland gespoel het en 'n nuwe 
self-bewuste middelklas van hoogs geletterde professionele mense en burokrate tot 
gevolg gehad het, baie soos met die opkoms van die Protestantisme in Europa die geval 
was. Die tradisionele verdeling tussen die eenvoudige, dorpsbewonende leke en die 
sangha is aangetas. Leke het 'n veel sterker rol in die samelewing begin speel. Dit het 
hulle gedoen in hulle hoedanigheid as mondige Boeddhistiese leke en nie as monnike 

nie. Om nie as monnike nie maar juis as leke midde-in die wêreld met al sy probleme 
en gevare te bestaan, is as 'n besondere uitdaging beskou en het 'n nuwe rol tussen en 
benewens dié van monnik en leek in die ou bedeling tot gevolg gehad. Godwin 
Sararatne, geliefde Sinhalese meditasiemeester wat Suid-Afrika verskeie male in die 
1980's besoek het, was so ’n figuur. 


Ook ons tydgenootlike leser van hierdie ou teks gaan bewustelik of onbewustelik 
deur 'n proses waarin 'n ou politieke, sosiale en religieuse bestel tot in die fondamente 
van menslike saamleef en religieuse nadenke geskud is. Terugkeer tot die oue is 
onmoontlik. Aftakeling, in allerlei opsigte, van outoritêre magsaansprake uit die era 
voor 1994 is aan die orde van die dag. Soos die Boeddha en sy vroegste swerwer- 
volgelinge is menige denkende huidige leser aangetrokke tot 'n radikale stilte op 'n leë 
horison waar alle sosiale en religieuse konstruksies tot nie-permanente, nie-substansiële 
kontingensie ontledig word. Eers van daar af kan dan na die wêreld in nood omgedraai 
word en in opbouende liefde vir nuwe vormgewing daarheen teruggekeer word — 'n 
vormgewing waarvan die radikale relatiwiteit volledig erken word. 


Op hierdie punt sal die hedendaagse Protestantse Boeddhisme ook die Afrikaanse 
leser boei. 'n Blote aanvaarding en toepassing van 'n eeue oue sangha-sentriese opset op 
die veronderstellings van 'n dramaties ander kulturele en sosiale konteks is in hedendaagse 
Suid-Afrika nie vanselfsprekend nie. Daarmee word die moontlike totstandkoming van 
'n inheemse kloosterorde nie by voorbaat uitgesluit nie. Ek voeg by dat hierdie vertaling- 
vertolking gedra word deur 'n ‘konserwatiewe’ waardering vir klassieke Boeddhisme, 
soos in die verskillende bestaande skole, onder andere Theraväda, in hul ordes 
geinstitusionaliseer. Om in beginsel en praktyk daarvan af te wyk, sou inderdaad goed 
gemotiveer moes word. 


N Aard van die Dhammapada 


Die Dhammapada bestaan uit 423 verse, oor 26 vagga’s versprei. Vagga beteken ‘groep’, 
‘afdeling’ en dan ‘hoofstuk’ (van 'n kanoniese boek). Hierdie inleiding en die boek as 
geheel kan nie begin om die rykdom aan akademiese literatuur oor die Dhammapada te 
reflekteer nie. Slegs 'n breë oorsig is moontlik. Al gaan hierdie teks waarskynlik nie as 
geheel en in alle onderdele na die Boeddha self terug nie, vorm dit tog 'n integrale 
geheel. Die segging van die Dhammapada is deurgaans lig en eenvoudig en tog waardig, 
kernagtig aforisties en vol sprekende vergelykings en beelde uit die hoorders en lesers 
se alledaagse lewe. Die meeste verse handel oor die etiek, maar die Dhammapada is nie 
oppervlakkige sedeprekery nie. Inteendeel, dit is 'n wysheidsboek, gedra deur oer- 
Boeddhistiese oortuigings aangaande 'n goeie, verantwoordelike menslike lewe en die 
motivering vir so 'n lewe. As wysheidsboek is dit verwant aan die wysheidsliteratuur 
wat 'n mens in die Bybelboeke Spreuke van Salomo en Prediker kry. 

Die bundel handel oor die agtergronde en gevolge van vry, verantwoordelike, 
menslike handeling, waarin afgesien word van denkbeelde van 'n ewige substansie of 
persoon as noodsaaklike veronderstelling (soos wel in byvoorbeeld Job, Spreuke en 
Prediker die geval is). Die volle fokus val op die menslike bewussyn as die beslissende 
faktor in die konteks van kamma en punabbhava. Kamma is verantwoordelike handeling, 
met inagneming van menslike keuse- en handelingsvryheid en die gevolge van 
menslike handeling. Punabbhava is die proses van voortgesette lewe na die dood in die 
vorm van hergeboorte wat plaasvind in die geval van 'n lewe wat deur begeerte (tanha) 
gedra word. 


Bogenoemde klassieke temas wat sonder twyfel deur die Boeddha geformuleer is, is 
die raamwerk waarin die wysheid van die Dhammapada funksioneer. Dit word dus nie 
gedra deur denkbeelde van 'n uitverkiesende God wat in 'n verhouding van skenkende 
genade tot 'n gevalle mensdom staan en wat gehoorsame onderdanigheid aan sy ewige 
geopenbaarde wet vereis nie. Sulke denkbeelde vorm tipies die agtergrond van die 
klassieke teïstiese godsdienste; dit bepaal ook hulle etiese stelsels en algemene 
lewensgevoel en wysheidsliteratuur. In die Dhammapada is dit heel anders gesteld: 
Die vry verantwoordelike mens word tot goeie, sterk, selflose handeling aangespoor 
sonder verwysing na Goddelike hulp, straf en beloning. So 'n mens streef nóg na 
eenwording met 'n ewige substansie of persoon in hierdie lewe nóg na 'n ewige 
geluksalige individuele voortbestaan na die dood. Die ‘beloning vir 'n goeie, 
verantwoordelike lewe is die oorkoming van boosheid en dit is sy eie beloning. Dit is 
sonder meer inherent goed sonder enige behoefte aan eksterne regverdiging, werklike 
geluk of ’n goeie nalatenskap, en dit loop uit op ’n uiteindelik rustige heengaan, taak 
gedaan, in die groot kondisionalistiese werklikheid. Karma in hierdie, die vorige en 
volgende lewens is deel van hierdie Boeddhistiese denkwyse, en dit stel weer ander 
intellektuele uitdagings aan die (post-Jmoderne mens. 


Die Dhammapada is soos 'n ysbreker wat versigtig 'n pad na die Suidpool van radikale 
stilte oopbreek. Dit is wysheidsliteratuur in die hoogste sin van die woord en daag die 
leser uit tot 'n diepgaande gesprek met 'n allesinsluitende en radikale lewensbeskouing 
met ingrypende implikasies oor 'n breë front. 


LI Ontwikkeling van die Dhammapada 


Die tradisionele siening is dat die verse van die Dhammapada na aanleiding van sekere 
historiese gebeurtenisse deur die Boeddha uitgespreek is. Tradisionele vertellings wat 
die ontstaanskonteks van die verse verhaal, kan geraadpleeg word in die drie volumes 
vertaling van die Dhammapada-kommentaar (1921) van Burlingame (1876-1932). 
Hulle werp 'n interessante en dikwels amusante lig op die sosiale omstandighede van 
die vroeë Boeddhisme asook op die menslike, alte menslike kwaliteite van die vroeë 
situasie, maar word nie hier gebruik as historiese materiaal nie en speel 'n heel 

ondergeskikte rol in ons vertaling-vertolking. Wat die Dhammapada self betref, kan 
ons aanneem dat die bundel, ten minste wat 'n groot kern daarvan betref, teruggaan na 
woorde van die Boeddha self oor verloop van tyd in diverse situasies uitgespreek. Ons 
kan aanneem dat sekere wysigings en aanpassings stellig met verloop van tyd 
plaasgevind het en dat die Dhammapada in sy voltooide vorm ook die latere 
sistematiserende ontwikkelinge in die vroeë Boeddhisme weerspieël, en ons kan 
aanneem dat die bundel wat inhoud en intensie betref inderdaad 'n betroubare 
samevatting van die Boeddha-leer is. Mettertyd het die interpreterende tradisie 
rondom die Dhammapada tot ’n aansienlike aantal kommentare gegroei, waarvan die 
omvangrykste van die hand van 'n onbekende Sri Lankaanse monnik van die vyfde en 
sesde AJ afkomstig is. Hierdie kommentaar het 'n massa materiaal in Sinhalees georden 
en in Pali vertaal (vgl. Klostermaier 1999:71-74). Laat my onmiddellik sê dat ek in 
hierdie vertaling met enorme respek van bogenoemde tradisie kennis neem, maar nie 
in enige diepte daarop ingaan nie. 


Tradisioneel legendaries is aanvaar dat die teks as geheel saam met die res van die 
kanon drie maande na die heengaan (parinibbâna) van die Boeddha tydens die Eerste 
Konvensie te Rajagaha deur die vergadering van arahante onder leiding van Kasyapa 
geresiteer en georden is. Die bundel is in elk geval mettertyd mondeling oorgelewer, 
nie noodwendig omdat mense nie kon skryf nie, maar omdat skryf beskou is as van 
minder waarde as onthou. Wat die Dhammapada betref, is daar 'n verskeidenheid Pali- 
tekste. Ons gaan nie op daardie probleemveld in nie en volstaan met die uitgawe van 
die Pali Text Society (Von Hinüber & Norman 1994). 


Afgesien van die Pali-weergawe bestaan daar ook weergawes van die Dhammapada 
in onder andere die Indiese tale Ghandari en Sanskrit, asook in Chinees en Tibetaans. 
Miskien gaan hulle almal terug na 'n oorspronklike ‘oer-teks’ wat nie noodwendig die 
Pali-teks is nie, maar is tog nie identies aan mekaar nie. Die Tibetaanse Dhammapada 
bevat byvoorbeeld meer verse as die Pali-weergawe. 


Die tekskritiese bestudering van die Dhammapada (soos van ander klassieke 
Boeddhistiese tekste) is in volle swang, maar die finale woord in hierdie verband is nog 
nie geskryf nie. Ons aanvaar dat hierdie bundel ’n klassieke formulering is van die 
Boeddha se wesenlike boodskap soos tydens ’n betreklike vroeë stadium van daardie 
beweging verstaan. Ofskoon die teks subtiele poësie is, was dit nie as belletrie bedoel 
nie, maar as 'n kondensaat van die etiese, filosofiese en meditatief mistieke wese van die 
Boeddhisme, in poëtiese vorm ter wille van makliker memorisering. Dit verteenwoordig 
die klassieke, outentieke Boeddhistiese soeke na persoonlike verligting. 


Volgens oorlewering is Theravada-Boeddhisme en die Pali-kanon teen die derde 
eeu VAJ deur afgevaardigdes van Keiser Asoka na die eiland Sri Lanka geneem. Daar 
is dit (met inbegrip van die Pali-Dhammapada) as mondelinge oorlewering getrou deur 
die konserwatiewe Theravadin-eilandbewoners, geisoleer van ontwikkelinge oorsee, 

bewaar en in die eerste eeu VA] aldaar op skrif gestel. As hierdie opvatting gehandhaaf 
word, kan die teks wat hier vertaal word, beskou word as in 'n groot mate 
ongekontamineerd oorgelewer. Dan is dit, ofskoon dalk nie kronologies die oudste 
weergawe nie, inhoudelik tog wel besonder na aan wat die eerste mondelinge 
versameling gedigte kon gewees het. Die Dhammapada kan gelees word as waarskynlik 
die oudste bloemlesing van didaktiese en leerstellige aforismes van vroeë Theravada, 
met elemente van latere byvoeging en verwerking. Meer as die helfte van die 
spreukvormige aforismes kom ook elders in die Pali-kanon voor, vele ook in variante 
vorme in ou Indiese religieuse literatuur buite die Boeddhisme om, en het nie 
noodwendig 'n uitsluitlik Boeddhistiese strekking nie. 


Al kan ons aanneem dat dit grootliks op uitsprake van die Boeddha teruggaan na, is 
die bundel as sodanig waarskynlik die produk van die arbeid van meerdere digters, 
kompilators en redaktors oor verskeie dekades, selfs eeue, heen sonder dat hulle 
noodwendig van mekaar geweet het en sonder dat die nageslag van hulle identiteit 
bewus gemaak is. Hierdie anonimiteit moet in samehang met die sentrale filosofie van 
die Boeddhisme verstaan word. Hier behels dit eerbied vir die Boeddha en 'n radikale 
ontlediging van die ‘self’. Anders as wat die geval met moderne Westerse kunstenaars 
is, sou dit nie by hierdie mense opgekom het om hulle eie naam onderaan 'n gedig te 
verewig nie. Om die verhouding tussen Boeddhisme en Christendom, wat ons nog 
deeglik sal besig hou, vooruit te loop, is die volgende opmerking van belang: Hierdie 
Boeddhistiese kunsskeppers en die groot skilders in die ikonografiese tradisie van die 
Ortodokse Christendom het in so 'n mate in hulle roeping en hulle kuns opgegaan en 
was in so 'n mate verdiep in die groot Stilte dat hulle nie slegs tevrede was met 
anonimiteit nie, maar dat hulle dit verkies het. Hulle het poseerdery vermy, wou van 
hulleself bevry word en het hulleself as middel beskou, nie as doel nie. Self-bemarking 
was glad nie op hul agenda nie. 


David J. Kalupahana (1986) het die hipotese opgestel dat die Dhammapada as bundel 
tot stand gekom het as respons op die klassieke Hindoegeskrif, die Bhagavadgita. Die 
Gita het dan érens tussen die vyfde en tweede eeue VA] die lig gesien as 'n kompendium 
van die Oepanishadiese denke soos in 'n groot verskeidenheid tekste versprei. Die 
Dhammapada het volgens hom waarskynlik rondom die derde eeu VA] beslag gekry 
met dieselfde oorhoofse doel, maar nou Boeddhisties, voor oë. Kalupahana betoog dat 
die bundel inderdaad teen die agtergrond van die konflik tussen Brahmaanse 
(substansialiserende dtmavdda) en Boeddhistiese (nie-substansialiserende anatmavada) 
denke gelees kan word. Die verskil is dat waar die Brahmanisme in die gedaante van 
die Oepanishads (later verder ontwikkel in Advaita-Vedanta) agter die veelvoud 
van veranderende fenomene een onveranderlike substansie gepostuleer het, die 
Boeddhisme dit pertinent ontken het — beter gestel, dit in 'n verdere dimensie, naamlik 
allesbeëindigendeleegheid (nirodha, sufifiata) getransendeer het. Hierdie meningsverskil 
verteenwoordig inderdaad 'n belangrike waterskeiding op die hoë pieke van die gees 
wat vandag nog nie sy relevansie verloor het nie. 'n Ontologie soortgelyk aan die 

Oepanishads-Advaita Vedanta is inderdaad oor eeue in die Neoplatonisme van 
Plotinus, Proclus en ander en in die apofatiese (‘ontkennende’, ‘negatiewe’) teologie in 
vorms van die Jodedom, Christendom en Islam gehuldig. Kortom, die poësie van die 
Dhammapada het ’n ryk geestelik intellektuele inhoud wat in diens van ’n heel bewuste 
opvoedkundige en apologetiese taak gestaan het. Dit wou 'n groot omvang leringe en 
die gees van die vroeë Boeddhisme in kort didakties poëtiese bestek saamvat. Daarin 
het dit uitstekend geslaag, en so word hierdie klassieke teks hier verstaan en vertaal. 


O Vertaling 


Die Dhammapada is, soos vermeld, in talle tale vertaal. 'n Verskeidenheid sulke 
vertalings is hier met vreugde geraadpleeg, maar weens ruimte tree ek nie hier in 
gesprek met sulke vertalings nie en volstaan deur enkeles in die literatuurlys te noem. 
Ek ag my ook nie gebonde aan enige bestaande vertaling of vertaalstrategie nie, maar 
laat my lei deur die behoeftes en moontlikhede van Afrikaans. Daarmee saam was die 
volgende oorwegings deurslaggewend: Primêr wil die vertaling aan die grammatikaal 
taalkundige gegewe van die verre ou teks reg laat geskied en beoog dit om die gees van 
die vroeë Boeddhisme tot spreke te bring. Tog wil dit ook ’n ruimte na ’n breër, 
algemeen menslike, mistieke raamwerk ooplaat, die teks as relevant vir die huidige 
sosiale en kulturele situasie begin ontsluit en die tweespalt tussen pedanties akademiese 
en oorpopulariserende wyses van omgang met Boeddhistiese tekste en spesifiek met 
die Dhammapada oorkom. Baie vertalings gly oor in een van hierdie twee uiterstes. 


Geen taalkundige agtergrond wat Pāli betref, word hier veronderstel nie. In die 
verduidelikende aantekeninge by verse word wel sommige oorspronklike woorde uit 
die betrokke vers uitgelig. Waar dit gebeur, word so 'n woord meestal in die vorm 
waarin dit in die Pali-teks voorkom, aangegee, dus sonder om die verbuigings van 
naamvalle en die vervoegings van werkwoorde (tye, ensovoorts) te verduidelik of op 
wortels en stamme van woorde in te gaan. Hier word dus geen grammatikale analises 
gegee nie, slegs onverduidelikte verwysings na oorspronklike woorde of frases. Tog 
kan sulke heenwysings, vertrou ek, as handreiking nuttig wees vir belangstellendes 
wat aansluiting by die Pali-teks soek en in die Pali-woordeskat belang stel. Hierdie 
teksontsluiting sou dus ten beste in samehang met 'n studie van Pali-grammatika en 'n 
taalkundige analise van die oorspronklike teks gelees kon word - maar dit sou iets 
anders wees as wat hier gebied word. Die werkswyse van die leesgroep was om te 
begin met 'n grammatikale analise van 'n vers, in die veronderstelling dat die vertaling 
aanwysbaar taalkundig begrond en gemotiveer moet wees. 'n Mens kan sê dit was die 
ekwivalent van wat in die Christelike Middeleeue as lectio (lees en die Latyn reg 
verstaan) bekend gestaan het en vandag nog deel is van die eksegetiese praktyk. 


Die volgende stap was dat die Pali-teks as sodanig, dus nie sekondêr en via die 
Afrikaanse of enige ander vertaling nie, vir die leser verstaanbaar en deursigtig sou 
wees. Dit moes in Pali met ons as Afrikaanstalige lesers kommunikeer. Solank dit nog 

vreemd is, kyk 'n mens van buite af in die woord in, soos deur 'n dowwe venster en 'n 
spieël in 'n vreemde kamer in. Dit is wel vol misterieuse betekenis, maar jy kyk van 
buite af. Dan, op ’n dag, sien 'n mens die kamer, die woord, van binne, haal jy daarin 
asem. Dit is met 'n vreemde ou Boeddhistiese teks soos hierdie 'n besondere ervaring, 
soos die leesgroep kan getuig. 


Dan is daarna gestreef dat die Afrikaanse vertaling op sy eie bene kan staan en 
sonder die Pali-agtergrond die wesenlike boodskap van 'n vers sal kommunikeer; 
ideaal gesproke, dat die vers ast ware in Afrikaans nuut gebore word. Ons is gelei deur 
die vreugde om in die skoonheid van Afrikaans 'n aanvoeling vir waarheid, goedheid 
en rustigheid uit ’n ander religieuse oord as waaraan die meeste waarskynlike lesers 
gewoond sal wees, oor te dra. 


Die vertaling beoog dus om aan die oorspronklike teks getrou te wees sonder om 
dit slaafs literalisties weer te gee. 'n Vertaling kan formeel naby 'n oorspronklike teks 
bly en tog nog die werklike betekenis mis. Dit kan ook formeel soms heel vry van die 
teks beweeg en tog nog aan die oorspronklike getrou bly. Hierdie vertaling poog om 'n 
verantwoordelike, vrugbare middeweg tussen twee uiterstes te vind. Dit wil naby 
genoeg aan die oorspronklike konteks bly, maar ook direk met die hedendaagse leser 
wat nie noodwendig veel van die Boeddhisme af weet nie, kommunikeer. Die vertaler 
wat na daardie balans strewe, loop op 'n gespanne koord. Ek noem een voorbeeld: 
Waar die teks in die konteks van ou Indië persoonlik mitologies na 'n figuur soos 
‘Mara’ verwys, is in die algemeen daarby gehou. Dit wil sé, die term ‘Mara’ (n eienaam) 
isnie vanselfsprekend en altyd met 'n ontmitologiseerde omskrywing in 'n hedendaagse 
kulturele konteks (bv. ‘die Dood’) vervang nie. 


Of 'n mens dit wil weet of nie, is vertaling reeds vertolking, maar dit is nie 'n 
vrypas tot willekeur nie. Om Afrikaanse ekwivalente vir die Pali te vind, was dus 'n 
uitdaging, 'n besonder aangename een. Hierdie vertaling wil so naby as moontlik 
aan die taal en styl van die oorspronklike beweeg, maar in duidelike, idiomaties 
effektiewe Afrikaans. 'n Meganiese reël-vir-reël-vertaling was dus byvoorbeeld 
onaanvaarbaar. Nóg stywe slaafsheid nóg populêre parafrases laat reg geskied aan die 
kommunikasiegebeure wat vertaling is. Laasgenoemde kan beteken om jou eie teks te 
versin, lossies na aanleiding van die oorspronklike. Dit was 'n onaanvaarbare weg. 
Wat die saak nog interessanter maak, is dat die oorspronklike teks self op verskeie 
taalvlakke beweeg, soms gerig op heel eenvoudige mense, ook kinders, soms op die 
geleerdes en intellektuele van destyds. Die verse munt uit in subtiele kompleksiteit, 
nóg pedanties nóg simplisties. Om dit in Afrikaans te benader, was 'n besondere 
uitnodiging. Die vertaalkeuses wat gemaak is, word soms gemotiveer. Ek het in die 
weergawe van Pali-terminologie nie 'n blindelings konsekwente benadering gevolg 
waarin 'n bepaalde Pali-woord regdeur met een en net een en dieselfde Afrikaanse 
woord vertaal word nie, maar 'n soepeler benadering, afhangende van die konteks, 
sonder finale terminologiese afsluiting. 

Daar is vir hedendaagse Afrikaanssprekendes 'n interessante verskil tussen die 
vertaling van Pali en die Ou en Nuwe Testamente. Die huidige Afrikaanse taalskat, 
begripswêreld en gevoelsveld is oor talle eeue, met Nederlands van besondere belang, 
grotendeels reeds deur die Bybel gevorm. 'n Nuwe vertaling van die Bybel sal dus nie 
so vreemd op die Afrikaanse oor val as wat met Pali en die ou Boeddhisme die geval 
sal wees nie. Wat die Bybel betref, bestaan daar reeds 'n historiese en inhoudelike 
verbinding; wat die Dhammapada betref, moet dit geskep word. 'n Vertaling van Pali 
in Afrikaans moet 'n goeie middeweg vind tussen die valse denkbeeld van vertroudheid 
wat ou bekende Afrikaanse woorde kan skep en die ander uiterste van niksseggende 
verbandloosheid as die vertaling iets te ver van 'n Afrikaanse woordeskat, segging en 
gedagte-inhoud af wegbeweeg. Die Dhammapada moet Afrikaans praat, al klink sy 
boodskap aanvanklik bietjie vreemd. 


Die vertaling het nie poëtiese pretensies en bedoelings soos die groot Chinese 
vertaler Kumarajiva (vierde en vyfde eeue AJ) met sy eie poëtiese vertaling van 
Nagarjuna se poëtiese teks, die Mialamadhyamika-karikd, gehad het nie. Wat getrouheid 
aan die oorspronklike betref, sou sodanige vertaling van die Dhammapada nie 
volhoubaar wees nie en sou dit die fokus van die oorspronklike teks weglei. Die 
vertaling van 'n klassiek mistieke teks moet tweede viool speel. En, sou die outeur(s) 
van die Dhammapada my stellig vermaan het, dit sou maklik 'n oefening in persoonlike 
ydelheid wees. In die Dhammapada en ander poëtiese tekste het die klem nie geval op 
'n verering van die skoonheid nie. Anders as die Grieke, het die ou Boeddhiste nie 
lourierkranse vir skone lettere toegeken nie, en die trots op sy eie digterskap wat Dante 
homself in sy Inferno canto IV veroorloof het, was nie vir 'n ou Boeddhistiese digter in 
Pali beskore nie. Die poësie was in die eerste plek bedoel as doeltreffende vormgewing 
ter wille van memorisering. Tog tref 'n buitengewone sin vir rustige, skone proporsie 
en balans die leser. Skoonheid is dit wel, met 'n oorweldigende besef van die 
verganklikheid van dinge. Die bundel spreek van 'n besondere estetiese sin, opkomend 
uit 'n besef van nie-ewigheid. 


Ek het gestreef na 'n vertaling in idiomatiese Afrikaans, duidelik en nie kompleks 
of slim nie. Die bedoeling was om die Pali-teks in ritmies aanvaarbare, bondige en 
duidelike praattaal weer te gee, nie poësie nie en nie doods-akademiese prosa nie. 
Die sinskonstruksie is eenvoudig, met gewoonlik 'n gedagte per reël in kwatryne ter 
wille van duidelikheid en memorisering, en om gekonsentreerde nadenke te 
bevorder. 


Gendertaal bly 'n ontsaglike probleem, en ek is verleë daarmee. As poging tot 
insluiting het ek meestal in aansluiting by die ou teks die manlike vorm gebruik en in 
die vertolkende dele soms van ‘sy’ en soms van ‘hy of sy gepraat. Ek dink dat as ek 
deurgaans van ‘sy’ en ‘haar’ sou praat, dit ook nie werklik sou help nie. Laat my sê dat 
die manlike voornaamwoord, oorwegend gebruik, in elke geval bedoel was om 
volkome insluitend te wees. 

Die aanduiding van versreëls in die verklarings, byvoorbeeld 197(1), slaan op reëls 
in die Afrikaanse vertaling, nie op reëls in die Pali-teks nie. In sommige gevalle word 
verse wat duidelike eenhede vorm, in die vertaling saamgevoeg. 


LI Verklaring, intensionele verstaan, tendensionele vertolking 


Verklaring 


Met ‘verklaar’ bedoel ek dat ’n teks (ons is hier veral geinteresseerd in ou metafisies 
mistieke tekste) begryp en verduidelik word met verwysing na die kondisionalistiese 
konteks waarin dit voorkom. Dit is natuurlik 'n vanselfsprekendheid in die huidige 
hermeneutiek, byvoorbeeld die histories kritiese begrip van die Bybelse bronne van 
die Christelike geloof. Bygesê, hierdie boek gee nie voor om 'n nuwe bydrae te maak 
tot die komplekse terrein van historiese navorsing in Boeddhisme nie. Dit stel meer 
belang in 'n metafisies mistieke vertolking van die ou boodskap soos dit in die ou teks 
voor ons lê. Nietemin, 'n adekwate historiese kontekstualisering van die ou teks is 
ononderhandelbaar. Hieragter sit die Boeddhistiesgeinspireerde aanname dat elke 
enkele ding as 'n vervlegting van 'n aantal konstituerende faktore beskou kan word en 
selfs ook as 'n faktor in groter vervlegtingsnetwerke. Hierdie perspektief sluit 'n 
histories kritiese verstaan van 'n teks in, dit wil sê, 'n verstaan wat reg laat geskied aan 
die ingebed wees van 'n teks in ’n stel historiese omstandighede. In die taal van die 
Middeleeuse Christelike uitlegkunde sou dit miskien die soek na die sensus (die uiterlike 
betekenis) genoem kan word. By implikasie sal so 'n verstaan van die Dhammapada 
ook die historiese afstand tussen toe en nou in ag neem. 'n Sinvolle vertaling en 
verklaring van die Dhammapada moet kontekstueel na albei kante ingelig wees en dit 
verantwoordbaar reflekteer. 


Die epogale afstand tussen die ou Boeddhisme en die hedendaagse leser moet dus 
erken word. Simplistiese toepassings van die ou Boeddhisme in die hedendaagse wêreld 
is misleidend. Die waarmaak van die relevansie van die ou Boeddhisme in die huidige 
tyd verg 'n versoening van ‘ver’ en ‘naby’, en dit is nie altyd ’n eenvoudige saak nie. 
Byvoorbeeld, wat sou die implikasies van die Dhammapada ten opsigte van die huidige 
probleem van menseregte wees? Hoe sou ’n arahant (n destydse monnik-heilige’) in 
vandag se andersoortige sosiale wêreld sekulêr leef (in die veronderstelling dat die 
begrip arahant hoegenaamd sin sou maak in so 'n ander konteks). Hoe sou so 'n persoon 
in die huwelik tree, 'n professie beoefen, voluit aan die burgerlike lewe deelneem, 
politiek beoefen? Sou dit hoegenaamd haalbaar wees? Is dit die leek slegs beskore om 
bewonderende toeskouer te wees van die heldestryd van die monnik, ontvanger van 
die krummels wat van so 'n held se tafel val? 


Dit is merkwaardig hoe negentiende- en twintigste-eeuse Theravada-volgelinge in 
byvoorbeeld Sri Lanka voor dieselfde probleem te staan gekom het. 'n Leidende figuur 
in ‘Protestantse Boeddhisme! (kyk ‘Geskiedenis van die Theravada' hierbo), Anagarika 

Dharmapala (1864-1933), het as leek - juis as leek en nie monnik nie — self leer mediteer 
uit 'n ou teks wat hy in 'n ou tempel ontdek het, en hy het 'n nuwe status halfpad tussen 
monnik en leek tot stand gebring. Hierin is hy deur talle middelklas-Boeddhiste gevolg. 
Dit was 'n skeppende innovasie, nie getrou aan die letter nie, maar bedoel as getrou aan 
die gees van die ou lering. Ons moet egter onthou dat die oorweldigende meerderheid 
mense wat die heilsweg in die vroeë tyd ernstig opgeneem het bykans vanselfsprekend 
monnike en nonne geword het. Tog het die klassieke Theravada altyd ook die leke 
aangespreek, soos Asoka ons met sy edikte in rots gekerf, herinner. Om die ou teks op 
'n simplistiese manier ‘naby’ die huidige wêreld te bring deur werklike verskille te 
minimaliseer, sou onbedoeld juis 'n verlies aan relevansie kan beteken. Aan die ander 
kant, as die ou teks te ‘ver’ gehou word, bly dit niksseggend, betekenisloos, irrelevant. 
Inderdaad, afhangende van 'n mens se perspektief op 'n gegewe oomblik, is 'n vertaling 
'n lieflike uitnodiging of ’n gevaarlike mynveld, gewoonlik albei, en in elk geval ’n 
uitdaging. Die vraagstuk hoe om juis as leek vandag die boodskap van die Dhammapada 
ernstig op te neem en toe te pas, kan nie ontwyk word nie. Immers, sou die huidige 
leek die ou dokument bloot uit historiese nuuskierigheid lees? 


Laat my nou 'n voorbeeld neem uit die kosmologiese konteks (kyk 'Kosmologiese 
en wêreldbeskoulike konteks’ hierbo) waarmee die Boeddhistiese heilsweg (dit wil sê 
psigologie, etiek, metafisika, mistiek) geintegreer is. Vandag leef ons in terme van 
oerknal, relatiwiteitsteorie, kwantumteorie, evolusie, ensovoorts. Wat sou die 
‘boodskap’ van die ou leer vir vandag met sy dramaties ander kosmologie wees? Wat 
byvoorbeeld van hergeboorte, wat in terme van daardie kosmologie bedink is? Sowel 
'n onkritiese oorname van die ou kosmologie as isolasie van heilsleer en kosmologie 
sou foutief wees. Kosmologie en heilsleer kan onderskei maar nie geskei word nie. Ou 
Boeddhistiese opvattinge is waarskynlik makliker met die hedendaagse wêreldbeeld 
versoenbaar as byvoorbeeld die Ou Testament, maar die onderliggende 
interpretasieprobleem is dieselfde. 


Ek vertrou dat hierdie boek die spanningsvolle dinamiek tussen die konteksvervlegte 
Boeddhisme van destyds en die konteksvervlegte behoefte van vandag voldoende 
respekteer en met integriteit na albei kante ’n sinvolle verbinding ondersoek. Die 
Dhammapada bly 'n teks wat die menslike kondisie oor alle epogge heen betekenisvol 
aanspreek. 


Intensionele verstaan 


Tweedens beoog die boek om die Dhammapada intensioneel, as u wil, verstanend te 
vertolk. ‘Verstaan’ wil reg laat geskied aan wat die outeurs(s), in die voetspoor van 
die Boeddha, toe in en vir sy (hulle) eie tyd religieus misties en filosofies kon bedoel 
het. Dit wil min of meer doen wat die Middeleeuse Christelike hermeneutiek met 
sententia (die innerlike betekenis) bedoel het. In ons taal gesê, veronderstel dit 
kondisionalistiese kontekstualisering maar is tog iets meer. Dit wil die bewuste 

intensie van die outeur(s) van hierdie klassieke ou boek eerbiedig en so ver moontlik 
tot sy reg laat kom. Dit wil hulle intensies lees, hulle harte hoor klop. Dit sou ook 'n 
eksistensiële interpretasie genoem kan word, bedoelende: In die Dhammapada spreek 
'n enkele mens as enkeling (waarskynlik meer sulke enkeles) ander enkelmense van 
die tyd aan en kommunikeer oor alle sosiaal kulturele situasies met enkelinge vandag 
— met klem bygesê, in 'n edel vriendskap van enkelinge waar die betekenis van dinge 
intens persoonlike beleef word. Dit behels die erkenning dat daar in die teks areas en 
betekenisskakerings verskuil is wat nie direk op die oppervlak lê nie of vandag 
moeilik toeganklik is. Die oorspronklike kompileerders en die Boeddha agter hulle 
kan immers nie uitgevra word oor wat hulle presies bedoel het nie, en hulle het 
immers nie een-en-twintigste-eeuse lesers as hulle gehoor in die oog gehad nie. Die 
Dhammapada durf nie bloot ahistories geresiteer word nie, maar moet geinterpreteer 
word, en dit behels die maak van subjektiewe, feilbare insette deur die leser in 'n 
vorm van gespreksituasie. Dit is soos 'n langafstandgesprek oor 'n outydse telefoon. 
Hoewel dit die skyn dra dat dit alle subjektiewe faktore uitskakel, is die blote resitasie 
van enige klassieke teks (met insluiting van die Bybel of die Koran, soos deur 
fundamentaliste gedoen) in elk geval ook hoogs subjektief en ontkom dit nie aan die 
risiko's van misverstand en willekeur nie. 


Tendensionele vertolking 


Derdens wil die boek die Dhammapada tendensioneel vertolk. Dit vra na meer as 
wat histories ‘objektief die geval was en wat histories ‘subjektief bedoel kon 
gewees het. Dit span nie begrippe en teorieë uit dissiplines soos die sielkunde, 
sosiologie of kulturele antropologie in om sin te maak van die ou teks nie, hoe 
waardevol sulke perspektiewe ook al is. Dit beweeg buite die raam van die teologie. 
Dit neem met belangstelling kennis van religieuse objekte, rituele en instellings en 
sistematiese religieuse denke omdat en in sover dat sulke items figureer op die 
horison van metafisiese mistiek. Dit oorweeg waarheen die bundel op weg is in die 
groot raamwerk van die ‘mistiek’: die menslike heimwee neigend na en opkomend 
op, uiteindelik, die uiterste horison van alle menslike spreke en denke en swye. 
Met 'metafisika' bedoel ek tastende menslike denke en spreke aangaande die 
ontstaan, bestaan en vergaan van alles wat is, op daardie laaste horison, en die sin 
van dinge, van die lewe, van menswees in daardie alles-insluitende, allesrelativerende 
horison van stilte. Alle religie word hier verstaan as neigend daarheen. Met 
‘tendensioneel’ bedoel ek nie 'n ‘tendensieuse’ afdwing van my eie of iemand anders 
se sienswyses op hierdie en ander ou tekste nie, ook nie ’n flouerige middeposisie 
tussen religieë nie, maar die vermoede dat hulle almal bo hulleself uitwys en in 
breedweg dieselfde rigting na 'n laaste horison op reis is. 


Hierdie vertolking wil die ruimtes vir innovasie in die teks self ondersoek en ontgin 
met die oog op 'n kosmologiese, sosiale en kulturele situasie heel anders as dié van die 

Boeddha en sy vroeë volgelinge. Nou benader ons wat in die Middeleeuse Christelike 
uitlegkunde as disputatio bekend gestaan het, naamlik gesprek, soms uitlopend op heel 
ernstige meningsverskille tussen meester en leerlinge, leerlinge onderling en meesters 
onderling. In die vertolking wat hier nagestreef word, word die Dhammapada op 'n 
markplein van openlike, kritiese diskoers, oop vir almal — ook alle religieë - voorgestel. 
Ek het dus nie slegs probeer verstaan wat reeds intensioneel in die teks is nie, maar het 
ook die vrymoedigheid geneem om sekere gedagtes na en na aanleiding van die teks te 
opper, maar dit tog nie willekeurig aan die teks opgedring nie. Met ‘krities’ in ‘kritiese 
diskoers’ bedoel ek ook nie ‘foutvinderig’ nie, maar ‘funderend’ in 'n meer Kantiaanse 
sin van die woord: Nodig in die veelvoud van dikwels botsende religieuse stelsels is die 
soeke na 'n moontlike gemeenskaplike tendens ‘onder’ of ‘agter’ hulle almal - 'n ‘kritiek’ 
nie van die teoretiese of praktiese (etiese) of estetiese rede nie, maar van die mistieke 
wete. Ek lees die Dhammapada as uitdagend en wesenlik insiggewend in hierdie 
verband. 


Die verklaring, verstaan en vertolking wat hier aangebied word, staan buite die 
valse teëstelling tussen perspektiewe van binne- en buitestaanders, tussen die 
oriënterings van ingewyde en oningewyde. Ek glo dat 'n posisie waarin 'n mens tegelyk 
buite en binne verskillende religieë staan, relatief waarderend teenoor meer as een 
maar sonder om absolute, eksklusiewe waarde aan enige een toe te ken, die weg van 
radikale mistiek is. 


Die Dhammapada kan, soos ook die ander vroeg-Boeddhistiese tekste, benader 
word soos uitvoerende kunstenaars vandag 'n komposisie van 'n komponis uit die 
verlede sal benader. Trouens, dit geld vir die grondliggende gedagtes en die 
formulerings van sulke gedagtes in alle religieë. Groot Boeddhistiese metafisiese 
mistiek en groot musiek deel 'n besondere eienskap: Albei is wesenlik anicca, tyd- 
bepaald, tydelik, tyd. Die Boeddhisme praat nie slegs baie oor tydelikheid en nie- 
permanensie nie, maar weet goed dat dit self daardeur gekonstitueer word. In musiek 
is daar oorspronklike komposisies, maar die musiek self gebeur telkens opnuut as 
skeppende vertolkings in die samesyn van dirigent en medeorkeslede en waarderende 
gehoor en, natuurlik, in die agtergrond, die komponis en die musiektradisie van 
destyds, en dan is dit verby. Die ideaal is versoening van 'n aansluiting by toe en 'n 
aansluiting by nou. Soos in musiek is ook religieuse en metafisies mistieke ontwerpe 
komposisies, geimproviseerde samestellings in die letterlike sin van die woord, wat 
geen afbreuk doen aan hulle skoonheid en waarheid nie, al is hulle waarheid nie 
empiries kontroleerbaar soos die geval met wetenskap is nie. Bygesê, religie bedoel 
ook om positief met die empiriese werklikheid, soos deur die wetenskap ontsluit, 
kontak te maak. Om by die punt te bly: In 'n Afrikaanse vertaling-vertolking ‘gebeur’ 
die ou Boeddhisme weer oor. Durf ’n mens vermoed, hoop, dat ook Afrikaans as 
taal-en-kultuur in 'n uitvoering soos hierdie kan ‘gebeur’, nuut kan ‘begin’, die gees 
van hierdie ou leer kan uitdruk? 

Die vraag ‘wat is Boeddhisme?’ kan op verskeie maniere beantwoord word. 'n Mens 
kan byvoorbeeld teruggaan na die oudste rekonstrueerbare vorm daarvan as die 
skeppende en dus normatiewe moment. Nog 'n werkswyse sou wees om gewoon na 
die historiese som van alles wat sigself as ‘Boeddhisme’ aanbied, te kyk. ‘Boeddhisme’ 
‘is’ dan wat sigself ook al so wil noem, soos Theravada, Mahayana en nog meer. As 
alternatief sou 'n mens ’n intern kritiese maatstaf in die historiese oorvloed kon aanlê 
om ‘ware’, “eintlike Boeddhisme’ van afwykinge te onderskei. Die begrip ‘leegheid’ sou 
SO 'n doel kon dien. Al drie hierdie perspektiewe is waardevol en sal hieronder 'n rol 
speel. Daarby word in hierdie boek nog 'n perspektief ontwikkel: ‘Boeddhisme’ word 
beskou as kondisionalisties gekonstitueer, as organies vervleg met 'n hele aantal 
soortgelyke pogings in ander tye en kulture tot uiteindelike singewing, omsluit deur 'n 
groot gemeenskaplike horison. Die feit dat verskeie (uiteindelik, alle) religieë 
interverwant is, is nie, glo ek, 'n nagedagte wat gehuldig kan word of ook maar gelos 
kan word nie, maar 'n werklikheid wat elke een van hulle wesenlik in elkeen se 
oorsprong en dwarsdeur elkeen se geskiedenis konstitueer. Om dit deeglik te bedink, 
is vandag 'n onontwykbare en sentrale taak. 


Die Boeddhisme (en Taoïsme) het meer as alle ander religieë hierdie 
kondisionalistiese totaliteit binne 'n laaste horison op 'n radikale wyse bedink. Die 
Boeddhisme self word by implikasie dus deur die Boeddhisme self gerelativeer, 
ontledig. Dit word in ons lees van die teks veronderstel. Hierdie stap is meer as 
historiese kontekstualisering en subjektief intensionele interpretasie. So 'metafisies 
misties’ beskou, kan die verskillende religieë met 'n pizza vergelyk word. Hoe die 
pizza verdeel en opgesny word, is taamlik arbitrêr. Selfs apart uitgelig, is elke sny 
steeds, en wesenlik, uit dieselfde totaliteit afkomstig. Op die buitenste rand is die 
kors die hardste en is die afstande die grootste. Al die snye tendeer na dieselfde 
middelpunt, maar besef dit nie altyd nie, bedoel dit nie altyd nie en bereik dit nie 
altyd nie. Direkter gestel: In hulle uiterlike, sosiale, institusionele vormgewings en 
teoretiese formules lê religieë ver van mekaar, maar almal tendeer na die 
gemeenskaplike middelpunt: radikale swye, leegte anderkant alles. Die Boeddhisme 
het dit meer as enige ander religie besef. 


Hierdie tendensionele interpretasie is deel van wat ek hierbo brug-vind of -bou 
genoem het - in hierdie boek, tussen die Christendom en die Boeddhisme en tussen toe 
en nou. In so 'n uitgesproke sintesesoekende strewe word enige óf-óf-denke wat betref 
die Christendom en die Boeddhisme, Jesus en Siddhattha, oorskry. Hier moet 'n mens 
in staat wees om nie deur kontraste ontstel te word nie en selfs sterk kontraste sáám in 
'n oorkoepelende, insluitende verband te beskou. In die tas na verbande tussen religieë 
sou 'n mens 'n skaal kon opstel wat loop van radikale verskillendheid, oor parallellie, 
vergelykbaarheid, die vasstel van klein of groot ooreenkomste tot selfs by identiteit. 
Hierdie ontvangs van die vreemde ou teks vermy die twee uiterstes van radikale 
verskillendheid en identiteit en beweeg op 'n derde weg anderkant albei, maar 'n weg 

wat albei, verskille en ooreenkomste en al, in 'n groter verband inbind. Daardie groter 
verband is basies Boeddhisties geinspireer: Wat intensioneel in die Boeddhisme (en 
Taoisme) uitgespel word, word as ook tendensioneel in die Christendom teenwoordig 
beskou. Soos familielede verskillende temperamente het en ten opsigte van dieselfde 
sake verskillende emosionele en intellektuele aksente lê, so is dit ook met religieë, 
byvoorbeeld die Boeddhisme en die Christendom, gesteld. Dit kan verfyn word om 
verskillende vertakkinge binne hierdie twee religieë te verstaan, byvoorbeeld Theravada 
en Mahayana in die Boeddhisme en die Middeleeuse en die moderne Christelike 
lewensgevoel in die Christendom. Die deemoedige innigheid van die Middeleeuse 
Christelike mistiek (bv. van 'n Hadewich en 'n Jan van Ruusbroec) is iets heel anders as 
die saaklikheid van die Dhammadapada. Hulle is egter familie en praat uiteindelik oor 
dieselfde sake. Hulle praat ook met mekaar; ons hoor dit as ons fyn luister. Al gebeur 
dit nie op groot skaal uitgesproke in hierdie boek nie, word hier 'n ruimte veronderstel 
waarin die Boeddha, Plotinus, Meester Eckhart en Rumi saam gehoor kan word. 


Ek vertrou dat hierdie vertaling-vertolking 'n bydrae sal lewer tot metafisies 
mistieke denke. Hierdie mistieke belangstelling behels nie dat vroom voorkeure en 
onkontroleerbare willekeure van die vertolker botvier nie. Dit is 'n gedissiplineerde 
poging om die teks in ’n teoreties verantwoordbare insluitende verband te plaas 
en te verstaan. Die teoretiese verbande word weliswaar nie in hierdie boek breed 
uitgewerk nie, maar vorm nogtans die konteks waarin hierdie pragtige ou teks verstaan 
en waardeer word. Dit is waar die eintlike swaartepunt van hierdie boek lê. Dit soek 
aansluiting by die idee van 'n algemeen menslike wysheid, nie as 'n voldonge feit nie, 
maar as die moontlikheid van 'n redelike gesprek en selfs konvergensie oor kulturele 
en religieuse grense heen, as 'n utopie vir die huidige tyd op die kulturele en 
wetenskaplike veronderstellings van die huidige tyd. Dit is 'n oop gesprek met die 
Dhammapada soos dié wat 'n ondersoekende leerling met 'n indrukwekkende 
gesaghebbende, maar nie maghebbende leermeester voer — in die situasie van die 
tweede dekade van die een-en-twintigste eeu. 


Hier word die Boeddha nie as 'n bonatuurlike wese met bonatuurlike attribute 
beskou nie. Hy word ontmitologiseerd hoog aangeslaan as 'n mens met unieke 
kwaliteite en inderdaad as een van die klein aantal werklik groot kultuur- en 
religieskeppende geeste in die mensegeskiedenis, een wie se boodskap vandag nog van 
die hoogste waarde is. Hy was 'n mens met 'n ontsagwekkende intellek; 'n universele 
liefde wat alle grense oorskry het; 'n ongeëwenaarde insig in die menslike natuur en 
hulle alte menslike situasies; 'n universele onderwyser, inderdaad 'n mensetemmer van 
die hoogste orde; en 'n leier met indrukwekkende praktiese bekwaamheid om dinge 
tot stand te bring wat die millennia sou oorleef. Hy was wat enige mens in oortreffende 
en ongeëwenaarde trap sou kon nastrewe; uniek in die geskiedenis van die wêreld, 
maar nie bonatuurlik anders nie. 

Die boek is geskryf deur 'n institusioneel onverbonde liefhebber van die mistiek 
vir alle Afrikaanse belangstellendes wat hierdie belangstelling deel, hetsy Boeddhisties, 
Christelik of sonder enige religieuse affiliasie. Dit is nie vanuit enige sektariese hoek 
met apologetiese of polemiese doeleindes geskryf nie. Dit het ontstaan uit groot 
waardering vir sowel die Christendom as die Boeddhisme, dat geen leer of instituut 
absoluut is nie. Wat die Boeddhisme betref, val dit nie uitsluidik in by enige skool 
soos hedendaagse Theravada, Zen of Tibetaanse Boeddhisme nie. Ek prys ook nie 
sinkretisme aan nie. Ek glo dat wat hier aangeraak word, ryk aan belofte is vir die 
soort toekoms wat vandag onder dieperdenkendes gesoek word. Daarmee word nie 
'n esoteriese nuwe godsdiens bedoel nie, maar die universele heimwee wat alle 
religieuse institusionalisering onderlê en oorskry. Hierdie vertaling-vertolking 
wil akademies geanker wees en aan menslike intensies alle reg laat geskied - maar 
het ook 'n metafisies mistieke strekking. Inter- en multireligieus word trans- en 
metareligieus. 


Laat my die opmerking toevoeg dat 'n oppervlakkige eklektisisme en gelykmaking 
van werklike verskille meer skade as goed doen. Vermy versmorende woorde soos 
‘dieselfde’. Hoe fyner ’n mens kyk, hoe belangriker word die onderskeide en verskille. 
Opmerkings soos ‘die Christendom en die Boeddhisme is tog maar dieselfde’, ‘Jesus en 
die Boeddha leer tog maar dieselfde’ of ‘alle godsdienste kom tog maar op dieselfde 
neer’ belemmer werklike verstaan eerder as om dit te bevorder. 'n Hermeneutiek wat 
oorwoë op hierdie terrein beweeg, sal: 


e Die eenmalige uniekheid van elke enkele religie in sy unieke individualiteit erken 
en ernstig opneem. 

e Die werklike andersheid van 'n pluraliteit van sulke stelsels erken en ernstig opneem. 

e Die wisselwerking tussen hulle erken en ernstig opneem. 

e Na 'n kontekstualisering van die individuele en die pluraliteit in 'n saambindende 
totaliteit streef. 

e Almal as neigend na 'n laaste ontledigende leegte lees. 


Die uitdaging is om al vyf gelyktydig te hanteer en aan al vyf gelyktydig reg te laat 
geskied. Ek beskou die 'grense' tussen menslike groepe (ook religieë) as vloeibaar en 
nooit dig nie, en ek soek die unieke en gerespekteerde individuele juis in die konteks 
van die totale mensheid, in 'n laaste, onbereikbare horison. 


Die punt in hierdie boek is nie of 'n mens formeel 'n 'Boeddhis' is of nie, ook nie of 
'n mens 'n godsdienshistorikus is nie, maar of 'n mens jou in die groot verband van die 
mistieke verlange oopstel na die waarheidsvraag soos dit in 'n ‘Boeddhistiese’ teks 
voorkom, en of jy ernstig daarop ingaan. Filologies, histories of psigologies lees is nie 
voldoende nie. In hierdie verband het ons ou teks 'n besondere waarde juis vir 
Afrikaanstaliges in 'n Christelike tradisie wat erg geproblematiseer is, deels as gevolg 
van apartheid, deels as gevolg van 'n skeefgetrekte, harde Calvinisme, deels as gevolg 

van ontwikkelinge wat reeds in die Middeleeue begin het. Dit is 'n teks deurdring van 
die besef van nie-permanensie en nie-substansie, van afskeid van alle gewaande 
absoluuthede. Dit is nie 'n triomfantlike teks nie, maar een geskryf in die religieuse, 
sosiale en kulturele marge van destyds, in 'n diep besef van die relatiwiteit van dinge. 
Afrikaanstaliges, nou geskok bewus van nie-permanensie en verganklikheid, kan met 
vrug hierna luister. 


In die Dhammapada sal die leser veel oor tegniese begrippe en teoretiese 
skematiserings uit die Theravada en heelwat oor vroeg-Boeddhistiese 
geinstitusionaliseerheid vind. Wat, vertolk vir vandag in vandag se denkraam, is 
die eenvoudigste essensie van die ou Boeddhisme soos in hierdie teks verwoord? 
Dat die werklikheid - ook ek en jy as individue en alle menslike kollektiwiteite, 
integraal as deeltjies in die werklikheid ingevleg - 'n samestelling is van ragfyn, yl 
verskynend-verdwynende, kortstondige en immer veranderende konstellasies 
faktore in 'n uiteindelike ruimte waarin alle menslike taal- en denkmoontlikhede 
verdwyn. Om dit te besef en te beleef is die hoogste, diepste ervaring wat 'n mens 
beskore is. Leef sê dat jou gedagtes, woorde en handelinge, gestroop van alle 
metafisiese en morele 'self -beheptheid, jou in daardie geheel in en tot daardie 
uiterste horison lei, en leef outentiek en gelukkig uit daardie ervaring. Miskien sal 
so 'n visie in ons situasie deur omstandigheidsfaktore tot skynbaar irrelevante 
randstandigheid beperk word - maar miskien kan dit die begin wees van iets 
werklik nuut en mooi, soos ’n blom in die woestyn. 


Die wesenlike is reeds gesê, maar laat my nog 'n enkele spyker omklink. Hierdie 
boek volstaan nie as 'n oefening in vergelykende hermeneutiek in die veronderstelling 
van aparte religieë nie, maar neem die moment van vergelyking op in die strewe na 'n 
groter sintese (nie sameflansing nie). Dit is nie 'n volgehoue een-tot-een-vergelyking 
van byvoorbeeld die Boeddhisme en die Christendom nie. Uit wat reeds gesê is, blyk 
duidelik dat hierdie bundel verse met klem gelees word as 'n Boeddhistiese teks, 
neergeskryf en oorgelewer deur Boeddhiste vir Boeddhiste. Net so het ek elders 
probeer om volledig reg te laat geskied aan die integriteit van Christelike tekste as 
Christelike tekste. Pogings om die Dhammapada Christelik te lees, loop die risiko om 
dit as 'n pseudo- of kwasi-Christelike teks te hanteer. Die omgekeerde kan ook gedoen 
word: Christelike basistekste kan Boeddhisties gelees word. 'n Voorbeeld van 'n 
Christelike kommentaar op die Dhammapada is Lefebure en Feldmeier (2011), en 'n 
voorbeeld van 'n Boeddhistiese kommentaar op 'n Christelike teks is Keenan (1995). 
Terwyl eersgenoemde boek volstaan deur opvallende parallelle tussen die Boeddhisme 
en die Christendom uit te wys sonder om werklik ’n teoretiese integrasie tot stand te 
bring, gaan laasgenoemde verder deur die Markus-evangelie in 'n Mahayana-raam te 
plaas en te lees. Die vertaling-vertolking wat hier aangebied word, interpreteer nie 
vanuit, gebonde aan enige institusionele raamwerk nie, maar vanuit 'n gerigtheid op 
die laaste, allesomsluitende en -relativerende radikale swye. Hierdie gerigtheid word 

verstaan as in die mistiek van sowel die Christendom as die Boeddhisme aanwesig — 
maar in die geval van die Christendom meer implisiet, in die geval van die Boeddhisme 
as eksplisiete en volledig uitgewerkte uitgangspunt en som van alle ware metafisies 
mistieke denke. Op hierdie wyse, glo ek, word ook die diepste gerigtheid van die 
Christelike geloof ten beste vertolk. 

Vertaling, verklaring, verstaan, 
vertolking 


“MT pare (Yamakavagga) 


Hoofstuk 1 (Yamakavagga) gee die toon vir die res van die bundel aan en dui reeds 
die hooftemas van die geheel aan. Die tema van hierdie eerste hoofstuk word as 
yamaka ['n paar, twee, tweeling] aangegee. Die hoofstuk plaas die oorspronklike 
hoorders en die lesers daarvan in die eeue daarna voor 11 basiese lewenskeuses. Tien 
daarvan word in parallelle pare verse uitgedruk, en vers 6 bevat in eie reg ook 'n 
fundamentele alternatief. As dit bygereken word, is daar in totaal 11 keuse-pare. 
Hierdie elftal moet deur elke mens in die soeke na sin en geluk in ag geneem word — 
kan inderdaad nie ontwyk word nie. In elke teëstellende paar is die eerste keuse die 
maklike en skynbaar voor die hand liggende optrede, maar met slegte gevolge. Die 
tweede een is die moeilike maar edel weg met goeie gevolge. 


1 Denke lei, bepaal en vorm ervarings: 
as 'n mens uit troebel dink praat of doen 
volg verdriet jou 
soos ‘n wiel die poot van 'n trekos. 

2 Denke lei, bepaal en vorm ervarings: 
as 'n mens uit helder dink praat of doen 
volg geluk jou 
soos `n skadu wat altyd by jou bly. 


Die woord wat hier met ‘denke’ (1.1) vertaal word (mano [of manas]), het 'n taamlik 
algemene betekenis en is breedweg 'n sinoniem van citta (hier gewoonlik as ‘gemoed!’ 
vertaal), nima [naam] en vififtana (hier gewoonlik as bewussyn’ vertaal). Almal verwys 
oorvleuelend na aspekte van die menslike gees in 'n breë sin opgeneem. Mano sou 
inderdaad ook as ‘gees’ vertaal kon word. Dit is onnodig om sterk verskille tussen 

hierdie terme aan te bring, al kan daar 'n mate van aksentverskille voorkom. In sekere 
kontekste word voorkeur aan sekere van hierdie terme gegee. 


Wat hulle almal gemeen het, is dat die werklikheid waarna hulle verwys nie 
'n blywende, selfgenoegsame substansie is nie. Die gees is 'n gebeurde, dan 'n 
aaneengeskakelde proses van gebeure, al het dit ook 'n besturende bewussynsfunksie te 
midde van en in wisselwerking met ander bewussynsfunksies. Mano druk veral die 
rasionele funksionering van die gees uit. 


Volgens die oorhoofse model van die vroeë Sthaviravada Boeddhisme (in die 
Theravada voortgesit) is die mens 'n samestelling van vyf aggregate (khanda), naamlik 
materiële vorm (rapa), sensasie (vedana), persepsie (saññā), emosionele en wilsfaktore 
(samkhara) en bewussyn (vififidna). 'n Ander skema stel dat die mens uit ses elemente 
(dhatu) saamgestel is, naamlik aarde (pathavi), water (apo), hitte (tejo), lug (vayo), ruimte 
(akasa) en bewussyn (vififidna). 


Die mens beskik oor ses sintuie (fakulteite, organe, funksies, of vermoëns). Die 
ses sintuie is oog (cakkhu), oor (sota), neus (ghdna), tong (jivha), liggaam (kaya) en 
gees (mano). Hiervolgens is ‘gees’ die sesde sintuig. Met hierdie ses sintuie korreleer 
ses (tipes) ‘objekte’ van die ses sintuie. Dit gee 'n som van twaalf sintuiglike ‘sfere’ (ayatana). 
Die twaalftal is oog — materiële vorm (ripa), oor — klank (sadda), neus — reuk (gandha), 
tong — smaak (rasa), liggaam — tasobjek (photthabba), gees — geesobjek (begrip, begrip, 
konsep, dhamma). Daar is dus twaalf ‘basisse’ of ‘bronne’ van die menslike eksistensie. 


Die begrip ‘bewussyn’ word gebruik vir die ervaring wat plaasvind as 'n sintuig en 
'n objek uit sy ooreenstemmende veld bymekaar kom, byvoorbeeld, 'n vloeistof (sê 
water”) plus die sintuig ‘tong’ gee 'n sekere proe-ervaring. Daar is dus ses vorms van 
bewussyn (viffidma), naamlik oog-vorm-bewussyn, oor-klank-bewussyn, neus- 
reuk-bewussyn, tong-smaak-bewussyn en gees-konsep-bewussyn. Saam word na 
hierdie 18 verwys as ‘elemente’ (dhatu; Diagram 2). 


Volgens die vroeë Boeddhisme bestaan hierdie drie reekse in 'n onlosmaaklike 
interafhanklikheid. In die skema word die terme mano en vififidna dus verskillend 


aangewend. 
A: Sintuig B: Sintuiglike objek C: Bewussyn 
oog vorm visuele bewussyn 
oor klank ouditiewe bewussyn 
neus reuk reukbewussyn 
tong smaak proebewussyn 
liggaam tasobjek tasbewussyn 
gees geesobjek, begrip geestesbewussyn 


DIAGRAM 2: Elemente (dhatu). 

‘Gees’, met die uitgebreide vermoë van konseptualisering soos in die skema hierbo, 
verwys in die breë sin na denke, refleksie (dink — oor): Dit is mano. Daardeur oefen dit 
groot invloed uit op die menslike kennis en gedrag in sy totaliteit. Wat in die ‘denke’ 
afspeel, is lewensbepalend. ‘Gees’ (mano) is nie 'n onafhanklike substansie nie, maar 'n 
funksie, interafhanklik van die ander vyf. Dit is soos die kaptein van 'n skip. Op sy 
beurt moet hierdie fakulteit natuurlik ook beheer, in toom gehou word. Die Boeddha 
het nie die uitskakeling van ‘gees’ of ‘denke’ aanbeveel nie, maar, soos altyd, `n 
gebalanseerde, gematigde middeweg tussen uiterstes aanbeveel. 


As bogenoemde in ag geneem word, is ‘denke’ en ‘dink’ goeie weergawes van mano. 
Verstand’ (verstaan, dinkvermoë) (let wel nie die ‘brein’ as orgaan nie) is ander 
moontlikhede. Terloops en sonder om die saak te veel te beklemtoon, kan ‘dink’ 
inderdaad die Boeddhistiese bedoeling besonder goed uitdruk. Grammatikaal gesproke 
is dit naamlik 'n gerundium, weliswaar 'n naamwoord, maar een waarin die werkwoord 
steeds opvallend aanwesig is. Dit is nie 'n substansiële ‘entiteit’ nie, maar 'n funksie’. 
Die woord ‘dink’ bly ook in die buurt van ‘proses’ en behou dus 'n dinamiese assosiasie. 


Die vertaling ‘lei, bepaal en vorm’ in reël 1.1 wil 'n stygende orde in die daarstelling 
van die wêreldervaring deur die menslike denke suggereer. 


‘Ervarings’ (dhamma) verwys na die wêreld soos deur die mens ervaar en sou dus 
ook as fenomene’ weergegee kon word. Met hierdie uitgangspunt neem die Boeddhisme 
by implikasie stelling in teen 'n materialistiese opvatting wat die menslike ‘denke’ as 
bloot die gevolg van materie sou sien, of as blote produk van sosiale faktore, of as sou 
dit bloot die objektiewe werklikheid registreer. Materialisme was inderdaad 'n sterk 
denkskool in destydse Indië. Die Boeddhisme leer egter ook nie idealisties dat die 
wêreld as sodanig deur die gees of denke voortgebring word nie. Ons uitkyk, denke, 
weerspieël nie bloot (stem nie bloot ooreen met) die werklikheid nie en skep dit ook nie, 
maar bepaal tog wel hoe die bestaande wêreld vir ons lyk, hoe ons dit beleef en ervaar. 
Dit gaan nie hier oor die ‘dat’ en die ‘wat’ van die lewe nie, maar oor die ‘hoe’ daarvan. 
Hierdie standpunt sou ‘fenomenalisme’ genoem kon word. 


Die Dhammapada begin nie met 'n geloofsbelydenis - vergelykbaar met byvoorbeeld 
die Israelitiese belydenis van 'n ‘enige Here’ (Deut 6:4), die Christelike Twaalf Artikels 
of die Moslembelydenis dat daar geen God behalwe Allah is en dat Mohammed sy 
profeet is nie. Dit begin met 'n stelling dat 'denke' die sentraal koërdinerende faktor 
van die menslike eksistensie is. 


Let daarop dat ons teks in reël 1.2 nie van ‘negatiewe’ of ‘positiewe’ denke praat 
nie, maar van ‘troebel’ en ‘helder’ denke. Daar is 'n verskil. Die onvermydelike slegte 
gevolge van sleg dink, praat en doen, kom stadig maar seker soos 'n geduldige trekos 
agter 'n mens aan — al het jy dit self al vergeet. Die goeie gevolge van goed dink, praat 
en doen, volg vinnig en onmiddellik soos 'n mens se eie skaduwee jou volg - al 
verwag jy dit nie. 

Hierdie eerste twee verse vat drie fundamentele uitgangspunte van die vroeë 
Boeddhisme saam: 


- Die menslike waardigheid, vermoë en verantwoordelikheid word voorop gestel. 
Die verantwoordelikheid vir wat verkeerd is, word nie op die voorgeslagte, op die 
eerste mense, op 'n mitologiese Adam of Eva, op 'n verpersoonlikte Bose of op God 
afgeskuif nie. ‘Ek’ aanvaar nou volle verantwoordelikheid. 

- Die menslike denke word voorop gestel as primêr bepalende faktor in die menslike 
lewe. 

e Alle dinge is kondisionalisties aan mekaar gekoppel: Niks is of tree geïsoleerd op 
nie, maar altyd as 'n faktor in 'n omvattende netwerk van faktore. Dit werk volgens 
die volgende logika: As ‘A’, dan ‘B’. Die lewe word bepaal deur 'n natuurwetmatige 
oorsaaklikheid. Daar word nie teruggegryp na 'n wet wat deur 'n bonatuurlike wese 
geopenbaar is nie. 


Neem in hierdie verband van die volgende Pali-terme kennis: 


e  paticca-sam-uppada (van die werkwoord pacceti [teruggaan na] + ‘saam’ + 
totstandkoming), letterlik dus ‘afhanklike medetotstandkoming', dit wil sê, die 
kondisionaliteit, die wedersydse (kousale) verbondenheid van alle fisiese en 
geestelike dinge 

e paccaya (voorwaarde) 

e kamma (handeling[en die gevolge daarvan]). 


Op ’n populêre vlak kan karma misverstaan word as werksaam in 'n nimmer- 
eindigende kringloop van bestaan waarin 'n nimmereindigende, selfs ewige individu 
van een geboorte na 'n ander opgeneem is. Op 'n dieper vlak beskou, is daar nie so 'n 
blywende wese nie, maar slegs prosesse van faktore met kortstondige, verganklike, 
telkens gekonstitueerde, relatiewe identiteite. Misverstaan, kan die denkbeeld van 
karma ook op 'n subtiele manier selfsug dien: Handel goed, sodat jy goed kan ontvang. 


Volgens legende sou die Atheense staatsman Solon (638-588 VA], 'n eeu voor die 
Boeddha) gesê het dat geen mens gelukkig geag moet word voordat hy op sy sterfbed 
lê nie. Dit sou aangepas kon word om op 'n verantwoordelikheidsetiek, soos in die 
vroeë Boeddhisme bevat, betrekking te hê: Slegs aan die einde van 'n lewe kan die 
goeie en slegte gerypte gevolge en nog ongerypte implikasies van daardie lewe geweeg 
word. Die uitkringende reperkussies eindig egter selfs nie dan nie. Die mitologiese 
tema van die laaste oordeel in die teistiese religieë kan geinterpreteer word om 
onintensioneel maar tog wel tendensioneel (sien die Inleiding vir hierdie onderskeid) 
te sê dat eers aan die einde van tyd en geskiedenis 'n finale oordeel, 'n uiteindelike 
slotsom, 'n laaste balansering van goed en kwaad moontlik is en dat die rimpeleffekte 
van elke daad, elke lewe, van die geskiedenis as geheel, dan eers tot 'n einde kom. Die 
implikasie van die mitologiese denkbeeld van 'n laaste oordeel is egter finale beloning 
en finale straf, finale insluiting of finale uitsluiting - in elk geval, finale afsluiting. 

Die Boeddhisme het nie daardie tendens nie, maar intendeel 'n al-saligheidsleer. Die 
gevolgtrekking is dus: Dink helder en doen goed, sodat goed — uiteindelik universeel 
bedoel - kumulatief kan volg. Die volgende verse ontwikkel hierdie tema, met 
verwysing na die individuele menslike lewe, maar ook met breër implikasies. 


3 ‘Hy het my beledig, aangerand, oorrompel, beroof! 
Wie 'n wrok teenoor so 'n mens koester 
se haat bedaar nie. 

4 Hy het my beledig, aangerand, oorrompel, beroof! 
Wie nie 'n wrok teenoor so 'n mens koester nie 
se haat bedaar. 


Hier word geen morele imperatief van elders afkomstig voorgelê nie, maar word 'n 
natuurwet gestel. Konflik word nie deur konflik — 'n proses van wen of verloor — 


opgelos nie. Implisiet is daar die veronderstelling dat konflik en ‘haat’ (veram) liefs in 
wysheid en insig voorsien en sodoende voorkom kan word. Geweldloosheid (avihimsa) 
was 'n kernelement van die sosiale beweging wat daarop gemik was dat 'n mens jou aan 
die magsrelasies van die tyd onttrek, waaruit die Boeddhisme rondom die persoon van 
Siddhattha gekristaliseer het. Hulle het nie die weg van geweld in enige vorm 
(gesindheid, woord of handeling) gevolg nie. 


Met die oog op die huidige situasie met sy sosiale institusies word regspraak, 
restitusie, ensovoorts nie uitgesluit nie, maar sulke noodsaaklike institusionele optrede 
kan slegs optimaal effektief wees as dit uit 'n skoon hart en kop sonder gekoesterde 
wrok en haat kom. Geen ressentiment word op omstandighede, die verlede, ander 
mense of God geprojekteer nie. 


Wat saak maak, is nie wat my oorkom deur omstandighede of deur die toedoen van 
ander buite my beheer nie, maar my eie ervaring daarvan, my eie reaksie en optrede. 
Tog is daar 'n wesenlike verband tussen verse 1-2 en 3-4. Die moontlikheid word 
oopgehou dat ander se optrede jeens my, oënskynlik so uit die bloute afkomstig, tog 
wel op die een of ander manier die gevolg is van my eie voorafgaande dink, praat en 
doen. Anders as in die tradisionele Christendom word die bose nie mitologies 
teruggevoer op die sonde van die eerste man en sy vrou op 'n spesifieke tydstip (met 
Satan daaragter) nie. Die Dhammapada begin deur die hoorder of leser volle 
verantwoordelikheid te laat aanvaar, naamlik vir homself of haarself en vir die 
uitkringende gevolge van sy of haar eie dink, praat en doen. Dit omspan verlede, hede 
en toekoms. 


Waarom nie nou in woede reageer nie? Eerstens, omdat my woedeuitbarsting 
stellig slegte gevolge vir myself en ander sal hê. En tweedens, omdat die haat wat nou 
skynbaar so onverdiend op my neerreën, tog wel die gevolg kan wees van vorige 
optrede deur myself of van optrede in 'n groter netwerk van handeling waarvan ek deel 

is. 'n Wesenlike dimensie van die lering was ‘kondisionalisme’ (pacca ya): Die werklikheid 
is 'n vlegwerk van bogrondse en ondergrondse, direk- en indirekwerkende oorsake en 
gevolge. Karma, die vervlegting van dade en hul gevolge, is 'n uitdrukking van hierdie 
vervlegting. Dit is 'n besonder subtiele gedagtegang wat die grens tussen determinisme 
en vryheid, daad en lot en skuld, op 'n unieke manier ondersoek. Tot simplistiese 
formules behoort dit stellig nie herlei te word nie, en daar is 'n onderskeid tussen brute 
boosheid en tragiese, goedbedoelde optrede met onvoorsiene en onbedoelde gevolge. 
In elk geval, hoe word die siklus van haat en geweld deurbreek? Dit word gedoen deur 
die enkeling wat nou hier onverwags anders en skeppend reageer, woedeloos en 
wrokloos — so goed as moontlik bedoel en met 'n so goed as moontlik vooruitsig van 
gevolge — met 'n uitkringende karmiese effek in kleiner en groter kringe. 


Verse 3-4 bevestig in nog 'n opsig wat in verse 1-2 voorop gestel word: Dink gaan 
voel (emosie) vooraf. Die persepsie, gedagtegang, kognitiewe vasstelling dat iemand 
my benadeel, lei (as mens nie oppas nie) tot gevoelens van wrok en haat. Tussen reëls 
1 en 2-3 in verse 3 en 4 lê 'n geweldige stuk vryheid, keuse, beslissingsmoontlikheid. 
Wat kies jy om te doen na die ervaring wat in reël 1 genoem word? Die verse laat hulle 
nie uit oor wat tussen die eerste moment (denke) en die volgende tweede moment 
(emosionele reaksie) gebeur nie, laat dit ast ware in die lug hang. Juis hier kom die 
menslike verantwoordelikheid egter in al sy aangrypende grootheid na vore. Jy het die 
moontlikheid van 'n skeppende keuse. 


In die eerste vier verse hierbo word die faktor 'denke' (ervaring, opvatting, 
ensovoorts) voorop gestel. Tog, gegewe die kondisionalistiese aard van die 
Boeddhistiese denke, word denke nie boaan 'n rigiede hiërargie verhard nie. Die 
Boeddhistiese denkwyse is soepel, met groot klem op die wedersydse immanensie van 
alle dinge. Alle elemente is in groot samehangende gehele in alle elemente teenwoordig, 
ook wat die leer betref. Byvoorbeeld, in die vier edel waarhede verwys die eerste 
waarheid nie na denke nie, maar na die eksistensiële belewing van lyding as grondtrek 
van die menslike bestaan. Die tweede waarheid stel die eksistensiële instelling (emosie) 
van begeerte as oorsaak van alle lyding en die derde dat van die subjektiewe, persoonlike 
ervaring van lyding ontslae geraak kan word (naamlik deur die uitskakeling van 
begeerte as emosie). Bogenoemde drie waarhede beweeg in die dimensie van menslike 
emosie, gevoel. Met die vierde waarheid word in die dimensie van leersistematiek 
inbeweeg. Nou word denke, in die vorm van ‘regte insig’, weer heel eerste voorop 
gestel, gevolg deur die meer emosionele instellings van nie-begeerte, nie-haat en nie- 
wreedheid, soos wat in verse 1-4 hierbo die geval is. Dit is 'n geval van verskillende, 
aanvullende perspektiewe op een en dieselfde bergreeks. Verse 1-4 verwys ook 
implisiet na die drie onheilsame ‘wortels’ (mila) van 'n ongelukkige menslike bestaan, 
naamlik begeerte, haat en verblinding (onkunde). Hulle bepaal mekaar wedersyds. 


Wat hier aangesny is, het ook 'n implikasie vir die verhouding met die verlede, 
wat hierbo te berde gebring is. 'n Mens se emosie of eksistensiële instelling kleur 

jou persepsie, kennis en interpretasie van en jou kognitiewe omgang met alle 
dinge — ook die verlede. Die emosionele faktore ‘begeerte’ en ‘haat’ (en wrok) 
lê aan die basis van die kognitiewe faktor ‘onkunde’, en omgekeerd. Alle ideologiese 
denke met sy pseudo- en kwasi-objektiewe pretensie ontspruit uit sulke konneksies. 
Wrok en haat skep 'n verlede. Met oë van liefde word anders na die verlede gekyk — 
dit ‘is’ `n ander verlede. Dit op sy beurt skep weer die moontlikheid van nuwe, 
andersoortige, skeppende emosies van nie-wrok en nie-haat wat die hede en die 
toekoms betref. Minstens in hierdie sin skep jy karmaties die verlede en skep die 
verlede jou. 


Hierdie gedagtegang is nie slegs op individue en hulle interpersoonlike individuele 
etiek van toepassing nie, maar kan ook uitgebrei word tot breër sosiale groothede en 
intergroepsverhoudinge en die kompleksiteit van sosiale etiek. Ek stel dit dat verse 1-4 
vir Suid-Afrika in sy huidige sosiale krisis relevant is. 


5 Want in hierdie wêreld bedaar haat nooit deur haat nie; 
haat bedaar deur nie-haat — 
dit is 'n tydlose wet. 


Hierdie vers gee nadere verduideliking en motivering vir nie-haat. ‘Wet’ (dhammo) 
is hier nie godgegewe nie, maar 'n beginsel, 'n natuurwet wat in die wese van dinge lê. 
Die vertaling ‘tydloos (vir sanantano) word hier verkies bo‘oud’of‘ewig’. Eersgenoemde 
sê te min, laasgenoemde te veel (die woord 'ewig' moet liefs nie in 'n Boeddhistiese 
konteks gebruik word nie). Ook vind die leser die bykomende gedagte dat 'n siklus 
van haat slegs deur die bewuste, aktiewe teendeel daarvan, naamlik nie-haat oorwin 
kan word. Die ooreenkoms met die woorde van Jesus in Mattheüs 5:43-48 en verder 
is duidelik. Haat wat op haat volg, verskil nie wesenlik van die eerste haat nie, maar is 
'n spieëlbeeld daarvan, herhaal dit net, teer daarop, sit dit voort, al omhul dit hulle met 
'n kleed van verstaanbaarheid en geregverdigdheid. Die slot van Jesus se vermaning 
(die vermaning om volmaak te wees soos die Vader in die hemele, Matt 5:48) dui 
egter ook die verskil tussen die leringe van Siddhatta die Boeddha en Jesus die Christus 
aan. Die Boeddha se vermaning word vanuit 'n ander metafisies mistieke raamwerk 
gemotiveer. Vers 6 roer dit aan: Die Boeddha val nie terug op 'n Goddelike persoon as 
wetgewer of model nie, maar redeneer vanuit die besef van radikale nie-substansie, 
nie-permanensie. 


6 Party mense besef nie dat ons almal hier tot 'n einde kom nie, 
maar wie dit besef 
se twiste kom tot 'n einde. 


Vers 6.1 bevat in kort bestek die eerste element van die agtvoudige pad, naamlik 
regte insig (samma-ditthi) en reël 6.3 die tweede element, naamlik regte denke 
(samma-samkappa), dit is denke gestroop van begeerte, haat en wreedheid. Dit is 
wesenlike Boeddhisme. ‘Party mense’ (pare) het dus meer as 'n sweem van 'n 

insinuasie na buitestaanders, nie-volgelinge van die Boeddha. Hulle het geen 
insig nie. 

Ontevredenheid op grond van werklike of gewaande benadeling is nie 'n rede 
om ander in gedagte, woord of daad te dood nie. Inteendeel, die besef van die 
onafwendbaarheid van universele doodgaan is 'n rede om niemand dood te maak 
nie: Ons is almal immers reeds sterwensgenote. Min mense besef dit; wie dit 
besef, het vrede. Die herinnering aan die spoedige dood wat op elke mens wag, 
wil die dringendheid van 'n twislose lewe beklemtoon. 'n Moraliteit van 
geweldloosheid (avihimsa) is 'n korrelaat van die insig in nie-blywendheid (anicca) 
en nie-self (anatta). Op die groter tafereel van sosiale konflik, oorloë en revolusies 
geld dieselfde: Op die langer duur, na eeue of dekades, het alles tot 'n einde 
gekom, geskiedenis geword, al bly 'n nawerking nog. Hergeboorte word nie 
ontken nie, maar daar is geen suggestie dat 'n verkeerde lewe of optrede nou 
aanvaarbaar is en wel met die ‘tweede kans’ van 'n volgende lewe goedgemaak 
kan word nie. 


7  Soos die wind 'n swak boom, so oorwin Mara 
'n mens wat op die uitkyk na plesier leef, 
sintuiglik onbeheers, onmatig in voedsel, ledig en lui. 
8 So min as die wind 'n berg van klip, so min oorwin Mara 
'n mens wat op die uitkyk na onplesier leef, 
sintuiglik beheers, matig in voedsel, getrou en vasberade. 


Verse 7 en 8 verwys letterlik na 'Mara' [dood, doder, vernietiger], eienaam van 'n 
mitologiese, verpersoonlikte bose, soos ‘duiwel’ of ‘satan’. Dit was deel van die antieke 
Indiese kosmologie. Die Boeddhisme stel sulke opvattinge nie as verpligtend op nie en 
het nie wesenlike probleme met die relativering en ontmitologisering van sulke voor- 
kritiese denkbeelde nie. Hier kan 'Mara' slaan op 'n mens se eie lewensvernietigende 
onsuiwerhede, gesentreer in 'n mens se valse denkbeeld van 'self. In die nag van sy 
verligting, voordat hy die ‘Boeddha’ [verligte] sou word, is Siddhattha deur Mara met 
sintuiglike versoekings en terreur getoets. 


Hier word nie gesê dat die teendeel van ‘op die uitkyk na plesier (subha-anupassim) 
die ‘nie op die uitkyk wees na plesier’ nie, maar die bewus wees van die meditatiewe ‘op 
die uitkyk wees na onplesier’ (a-subha-anupassim), na wat onaangenaam in die lewe is. 
Die vers volstaan nie met 'n strategie van die blote vermyding van begeerlike dinge nie, 
maar beveel die vreeslose konfrontering aan van wat onbegeerlik en onplesierig is. In 
aansluiting by vers 6 het die ou Boeddhisme verskeie meditasies oor fisiese 
onaangenaamhede, onder andere lyke in verskillende stadia van ontbinding, 
voorgeskryf. Die mens wat werklik hiermee kontak gemaak het, sal beheers (su- 
samvutam), matig (matafifium), getrou (saddham) en vasberade (araddha-viriyam) leef. 

Die vers skryf nie voor wat geëet of nie geëet moet word nie, net dat dit matig 
sal geskied. Mettertyd het daar in die vroeë Boeddhisme meer presiese verwagtinge 
of voorskrifte gekom, soos byvoorbeeld 'n vegetariese dieet. Die Boeddhisme het 
nie `n lewens- en wêreldvyandige houding voorgestaan, soos byvoorbeeld die 
Gnostiek met hulle dualisme van liggaam en siel en hulle geloof in twee gode (n 
goeie God en dan daarnaas die bose skepper van die wêreld) nie. Wat die Weste 
betref, is die Boeddhisme nader verwant aan die naturalistiese Stoisynse etiek met 
laasgenoemde se klem op individuele outonomie en vryheid, op apatheia, wat ook 
indie Nuwe Testament en die vroeg-Christelike Vaders weerklink. Die vergelykings 
wat hier gebruik word (berg van klip [7.1], swak boom [8.1]) dui aan dat dit hier 
om onafhanklikheid van sintuiglike behae of onbehae en om krag van karakter 
gaan. Dit was 'n tipiese aksent in die vroeë Boeddhisme. Voor die geweld van sterk 
storms kan selfs 'n sterk boom met 'n sterk wortelstelsel ‘swak’ wees en ontwortel 
word, maar 'n berg is in 'n ander kategorie. 


9  'n Mens wat die geel kleed omhang 
al is hy nie sonder smet nie 
en van self beheer en waarheid ontdaan 
is die geel kleed nie werd nie. 

10 Maar 'n mens wat van smette gereinig 
in deugde gevestig 
en met selfbeheer en waarheid beklee is, 
só een is die geel kleed werd. 


Die Pali (kasava) verwys na 'n aftreksel wat uit plante gemaak is, waarvan die 
kleur van geel en rooi-geel tot oranje tot bruin kon varieer en waarmee gewade 
gekleur is — eintlik doelbewus gevlek is as simbool van 'n eenvoudige, nie-swierige 
leefstyl. Dan is dit ook, soos in 'n woordspeling soos hier (sonder smet, v. 9.2) die 
geval kan wees, oorgedra om na morele vlekke soos begeerte, haat en wreedheid te 
verwys. 'n Mens wat moreel bevlek is, verdien dit dus nie om die geelgevlekte kleed 
te dra nie, en 'n mens wat moreel onbevlek is, verdien die gevlekte kleed wel. “Werd’ 
wees (arahati) is die basis waarvan die woord arahant [n verdienstelike een’ wat 
die hoogste goed, naamlik nibbana, bereik het] afkomstig is. Tog - so wil ons die vers 
na vandag verleng — gaan dit nie net om die lewenstyl van geinstitusionaliseerde 
monnike of nonne met hulle spesifieke voorskrifte nie, maar dit spreek ook die leek, 
die huisbewoner, in die gewone lewe aan: Leef die leer, gee met integriteit vorm aan 
die basiese lewenskode. 


11 Wie dink dat onwesenlik wesenlik is 
en wesenlik vir onwesenlik aansien, 
wei in verkeerde voornemens 
en bereik nie wat wesenlik is nie. 

12 Wie wesenlik as wesenlik ken 
en onwesenlik as onwesenlik, 
wei in regte voornemens 
en bereik wat wesenlik is. 


Die persoon wat bloot (en waarskynlik self-misleidend en hunkerend) ‘dink’ 
(-matino) en dinge ‘aansien’ (-dassino) word gekontrasteer met die persoon wat werklik 
‘ken’ (fatvá). 

Die sleutelwoord hier is “wesenlik” (siram), wat op die kern, die diepste wese 
van 'n saak dui. Dit gaan nie in die algemeen oor die vermoë om hoofsaak van 
bysaak te onderskei nie (al word dit nie uitgesluit nie), maar oor die 
onderskeidingsvermoë om wat werklik in die lewe saak maak, te kan raaksien en 
daarvolgens te leef. Hoe ‘dringend’ belangrik dinge soos roem en rykdom dalk kan 
voorkom en dinge soos kos en klere inderdaad is, is sulke dinge tog nie in laaste 
instansie die wesenlike kern van die lewe, waarom dit uiteindelik gaan nie. Daar 
moet ook onthou word dat ‘wesenlik’ in 'n Boeddhistiese konteks iets anders as 
‘essensie’ beteken. 'Essensie' het gewoonlik die betekenis van 'n ewige, 
onveranderlike substansie. Die Boeddhisme het altyd die gedagte van so 'n 
blywende essensie (atta) van die hand gewys. ‘Wesenlik’ slaan hier op wat uit 'n 
praktiese oogpunt lewensbelangrik en -relevant is. 


In reël 11.3 berus die Pali (-gocara) op die beeld van 'n bees wat wei. Voornemens 
(samkappa) verwys na 'gedagtes', met die bybetekenis van ‘voornemens’ ingesluit. 
‘Voornemens’ is gekoppel aan die gedagte dat begeerte, geneigdheid, aan die wortel 
van die menslike bestaan lê. Dit is die tweede lid van die agtvoudige pad, voorafgegaan 
deur die eerste lid, ‘regte wete’ (samma-ditthi), en gevolg deur regte spreke (samma- 
vaca), regte handeling (sammd-kammanta) en regte lewensonderhoud (sammda-ajtva), 
wat op die praktiese lewe slaan. Die klem van die Boeddhisme, soos dit ook in 1.1 en 
2.1 voorop gestel is, kom weer aan die lig: Eers kom denke (11.1-2, 12.1-2), dan volg 
emosionele en wilsgerigtheid (11.3, 12.3) en dan (11.4, 12.4) kom die praktiese, 
geskikte, doelbereikende handeling. 


13 Soos reën in 'n sleg bedekte huis inlek 
so lek in 'n swak ontwikkelde gemoed 
begeerte in. 

14 Soos reën nie in 'n goed bedekte huis inlek nie 
so lek in 'n sterk ontwikkelde gemoed 
begeerte nie in nie. 


‘Huis’ (agaram) het, in 'n ander konteks, in die vroeë Boeddhisme ook die assosiasie 
van die huislike lewe met al sy voorregte en verbintenisse gehad. 'n Lekevolgeling van 
die Boeddha het as 'n ‘huisbewoner’ (agarin) bekend gestaan. Die staat van ‘huisloosheid’ 
(anagara) daarenteen, die swerwersbestaan van die vroeë volgeling van die Boeddha, 


46 


Hoofstuk 1 


het nie net 'n fisiese betekenis nie, maar ook 'n ‘metafisiese’ betekenis gehad: Hierdie 
mens het van alle sekuriteit afskeid geneem en as swerwer die oop ruimte betree. 


Die beeld van die lekkende dak bring dit tuis dat klein karakterfoute waarop nie 
betyds ag geslaan word nie, mettertyd tot groot skade kan lei. Dit is waarom dit so 
belangrik is om in meditasie te leer aandag gee. 


(Swak) ontwikkeld’, ‘(sterk) ontwikkeld’: Die Pali-woord -bhavitam (van die 
werkwoord bhaveti [ontwikkel]) slaan op die ontwikkeling van die menslike gees, 
onder andere deur meditasie. Die naamwoord bhavand [ontwikkeling] sluit inderdaad 
meditasie as betekenismoontlikheid in. 


Die fundamentele rol van die denke is reeds vasgestel (1.2), en nou kom die rol van 
begeerte aan die orde. Die woord ‘gemoed! (cittam; 13.2, 14.2) dui sterk op die gevoels- 
en wilskant van die persoonlikheid, maar steeds met 'n sterk intellektuele aspek. 
Begeerte’ (raga; 13.3, 14.3) dui op onbeheersde opgewondenheid, begeerte, hartstog 
na bestaan, die vasklou aan bestaan en die drang om dit te maksimaliseer, lewensdrif. 
Alle ander begeertes is uiteindelik daarvan afkomstig. Twee sinonieme vir rdga is lobha 
en tanha. 


Raga kom selde alleen voor, gewoonlik saam met dosa [haat] en moha 
(verblinding). Die gewone lewensuitkyk is soos 'n koeksister. Hierdie soet, 
stroperige lekkerny is 'n vervlegting van drie stroke. So word 'n pasgebore baba 
aangedryf deur die vervlegting van drie faktore. Die baba het eerstens 'n drang van 
honger en dors na melk. Dit slaan tweedens maklik om in woede as die melk te 
lank uitbly, en oorhoofs is daar derdens 'n gebrek aan insig in sy eie situasie in die 
groter konteks. Hierdie vervlegting, so dierbaar vir ouers, kenmerk egter steeds 
die meeste mense se lewensuitkyk al is hulle hoe suksesvol ook al en al beklee hulle 
ook watter hoë poste later in hulle lewens. Mense word ouer en slimmer, maar nie 
noodwendig wyser nie, en hulle selfgesentreerdheid en wrewel as daar nie aan hul 
begeertes voldoen word nie, neem nie af nie. Die Boeddhisme van die Dhammapada 
wil mense help om die soet, stroperige koeksisterbestaan as sodanig van enige 
gewaande ewigheidswaarde te stroop. Dit wil die baba lei om 'n werklik volwasse 
mens te word en begeerte, haat en onkunde te transendeer. Uit 'n Boeddhistiese 
oogpunt is die maksimalisering van die lewe nie dieselfde as optimalisering van die 
lewe nie. Die optimalisering van die lewe sluit wel in om die kosbaarheid van die 
oomblik te waardeer sonder om daaraan vas te klou in die besef - en met die 
aanvaarding — van die kortstondigheid, die verganklikheid, die nie-substansialiteit 
van alle dinge. 


15 Hy is hier ongelukkig en hy is hierna ongelukkig; 
die boosdoener is in albei ongelukkig — 
is ongelukkig en kry swaar 
as hy die vlek van sy eie handeling sien. 

16 Hy is hier gelukkig en hy is hierna gelukkig; 
die weldoener is in albei gelukkig — 
is gelukkig, intens gelukkig 
as hy die suiwerheid van sy eie handeling sien. 


‘Hier’ (idha) en ‘hierna’ (pecca) slaan op hierdie lewe en die lewe hiernamaals. Die 
vroeë Boeddhisme het twee opvattinge in duidelike taal van die hand gewys: 


e'n volslae tot niet gaan met die dood, soos die materialisme van die tyd geleer het 
e die reinkarnasie van 'n onverganklike substansie (atta) in die mens na die dood. 


By implikasie verskil dit ook van die klassiek Christelike leer van die opstanding 
van die liggaam en 'n voortgesette lewe van dieselfde individu in die ewigheid. Die leer 
van die Boeddha het egter nie die werklikheid van die lewe na die dood verwerp nie en 
het die hergeboorte (punabbhava) van 'n mens geleer, maar sonder die aanname van 'n 
onsterflike siel. Die bestaan van 'n arahant word inderdaad juis na sy fisiese sterwe nie 
voortgesit nie; dit was vanselfsprekend ook met die Boeddha die geval. Dit is 'n 
fundamentele verskil met die klassiek Christelike boodskap aangaande Jesus, wat nie 
slegs tot in ewigheid leef nie, maar ook regeer. 


Voortgaande lewe na die dood word deur die kwaliteit van 'n mens se lewe hier 
en nou bepaal. Hierdie verse het egter nie slegs op hierdie en die hiernamaalse 
lewe betrekking nie. Dit het ook op die opeenvolging van situasies in hierdie lewe 
betrekking: Wat 'n mens nou doen, goed of sleg, het 'n kumulatiewe voortwerking 
van geluk of ongeluk in die dader se huidige lewe. So word die self- 
verantwoordelikheid van die dader weer beklemtoon. Dit gaan om elkeen se ‘eie’ 
(attano) lewenskwaliteit. Hier is nie sprake van kollektiewe (erf-)sonde of 
kollektiewe verlossing nie. Die posisie van hierdie woord aan die einde van elke 
Pali-vers plaas 'n besondere aksent daarop. 


Die Afrikaanse vertalings ‘boosdoener’ (vir papa-kan) en ‘weldoener’ (vir kata- 
pufifio) wil sê dat dit nie hier om kwaad- of goeddoen in die algemeen of om die tegniese 
oortreding van reëls en regulasies gaan nie. Die terme plaas klem op die kwaliteit van 
handeling ten opsigte van alle mense en alle ander vorms van lewe. 'n Mens is 'n 
‘weldoener’ as jou handelinge uit welwillendheid gemotiveer word en vir jouself en 
ander goeie resultate oplewer, en jy is 'n ‘boosdoener’ as dit nie die geval is nie. Die 
woord vir ‘boos’ of ‘sleg’ (papa) het inderdaad die assosiasie van onvrugbaarheid, soos 
by onvrugbare grond: Dit lewer niks goeds op nie. In Mahayana was die begrip 
‘weldoener’, soos uitgedruk in die bodhisattva-ideaal, sentraal: Hierdie mens leef vir 
ander wesens, stel sy eie verligting uit medelye met die lydende mensdom uit, maar wil 
tog 'n Boeddha word ter wille van ander en is intussen bereid om hom in die vuil 
slykpoel van die wêreld onder te dompel om ander te help. Dit is nie heeltemal 
Theravada soos dit histories gestalte gevind het nie. 


Vervolgens word (na denke en gemoed) die aspek van handeling en die gevolge van 
handeling (kamma dek al twee betekenisse) na vore gebring. 

17 Hy ly hier en hy ly hierna; 

die boosdoener ly in albei — 

hy ly as hy besef: 

ek het boos gedoen’ 

en hy ly nog meer 

as hy die bestemming van onheil bereik het. 
18 Hy is hier bly en hy is hierna bly; 

die weldoener is in albei bly — 

hy is bly as hy besef: 

ek het goed gedoen” 

en hy is nog blyer 

as hy die bestemming van heil bereik het. 


Die Pali tappati [1y] verwys ook na religieuse straf, pyniging, boete en self- 
kastyding. Sulke praktyke is deur die Boeddha van die hand gewys. Tappati kan 
egter ook na 'n sekere self-dissipline en matige onthouding ter wille van 'n hoër 
geestelike doel verwys. Laasgenoemde is deur die Boeddha aangeprys. In die 
teenswoordige leke-Boeddhisme kan dit beteken om jou van tyd tot tyd op ’n meer 
formele, georganiseerde manier of op 'n meer informele, persoonlike manier vir 'n 
korter of langer periode aan die gewone gang van dinge te onttrek. Dit het stellig 
ook die implikasie dat die leke-Boeddhis (die huisbewoner) in die gewone lewe 'n 
sekere dissipline, soberheid en eenvoud van lewenstyl sal handhaaf. 


Vir 'n bespreking oor ‘hier’ en ‘hierna’, kyk na verse 15 en 16. Verse 17.3-4 en 
18.3-4 verwys na die ervaring ‘hier’, in hierdie lewe; 17.5-6 en 18.5-6 verwys na die 
ervaring ‘hierna’. 

‘Bestemming van onheil’, ‘bestemming van heil: In die populêre, gemitologiseerde 
Boeddhisme word eersgenoemde voorgestel as die al hoe erger wordende wêrelde 
van diere, geeste (spoke), demone en helle (kyk die Inleiding, ‘Historiese agtergrond: 
Ou Indië). Selfs die verblyf in die helle kan nie vir ewig duur nie, want alle dinge 
is verganklik en gaan verby. Na die uitputting van die vorige karma volg 'n nuwe 
geboorte, op grond van daardie opgegaarde karma. Dieselfde geld van 'n verblyf in 
een van die hemelse gewestes. In 'n ontmitologiserend eksistensiële interpretasie 
kan die 'hierna' opgeneem word om nie na 'n nadoodse lewe te verwys nie, maar 
na 'n vlak van dieper besef in hierdie lewe. Die vertaling laat ruimte vir so 'n 
ontmitologiserende interpretasie. In die huidige Boeddhisme het die Thai-denker 
Bhikkhu Buddhadasa ruimte vir 'n eksistensiële interpretasie geskep. 


Hier is nie sprake van God of ’n ander wese wat boosdoeners straf of van 'n 
uitverkiesing of verwerping afgesien van jou eie handelinge nie. Wat hier ter sprake is, 
is die onafwendbare uitwerking, gevolge, van ’n mens se dade op grond van die 
natuurlike wetmatige orde van dinge. 'n Implikasie van hierdie leer is ook dat geen 
situasie onomkeerbaar sleg is nie. Deur jou eie toedoen bevind jy jou in ’n staat van 
ongeluk; deur jou eie toedoen kan jy jou daaruit bevry. 

19 As iemand groot dele van die geskrifte opsê en voorsê 
maar nie 'n doener daarvan is nie, 
is hy 'n nalatige mens; 
soos 'n beeswagter wat ander se beeste tel 
deel hy nie in die swerwersbestaan nie. 
20 As iemand min uit die geskrifte opsê 
maar volgens die waarheid leef: 
ontslae van begeerte, weersin en verblinding, 
noulettend, met bevryde gees, aan niks hier of daar verkleef nie, 
deel hy in die swerwersbestaan. 


Die Pali-woord bhasati [praat] wil hier waarskynlik sowel ‘opsé as voorsê impliseer. 
Dit gaan hier nie slegs oor 'n mens met 'n goeie geheue nie, maar ook oor 'n geleerde 
mens wat baie kennis van die geskrifte het en verder oor 'n mens wat miskien graag 
‘preek’, ‘voorsê’, 'n veelweter en waarskynlik ook ’n beterweter, daarbenewens ook 'n 
huigelaar. In ’n ander religieuse idioom uitgedruk: Hy is 'n skrifgeleerde en Fariseër. 


Die resiteerder is nie noodwendig 'n doener (takkaro) van die leer nie. Die -karo 
val terug op die wortel kar [doen, maak, werk]. Let weer eens op die sentrale plek 
van kamma in die Boeddhisme, naamlik die daad en die onvermydelike gevolge) 
van elke daad. 


So 'n mens is ‘nalatig’ (pamatto). Hy is nie die ware Jakob nie. Sy dade strook nie 
met sy woorde nie. Die ware Jakob is die ‘swerwer’ of ‘askeet’ (samano) wat die 
ware swerwersbestaan (sāmañña) voer. Dikwels word dit as monnik wees 
opgeneem. In die heel vroegste Boeddhisme sou dit egter nie 'n monnik in enige 
geinstitusionaliseerde sin gewees het nie, maar iemand wat buite die geykte sosiale 
en religieuse grense van die tyd getree het. Dit het wel sosiale implikasies gehad. 
So 'n mens is uitgesluit, maar het ook vrywillig uitgetree. Dit het ook filosofiese, 
religieuse implikasies gehad. So 'n mens het die sekerhede van die dag verlaat. Hy 
(in die vroeë Boeddhisme sou so 'n swerwer wel 'n manlike persoon gewees het) 
was in materiële opsig arm. Hy was nie noodwendig geleerd nie, het nie noodwendig 
'n geoefende geheue gehad nie en was beslis nie 'n veelweter wat voorskriftelik 
met sy geleerdheid te koop geloop het nie. Tog was so 'n mens - paradoksaal - ryk. 
In die Boeddhisme is die winste, die vrugte, van so 'n bestaan mettertyd in vier 
vlakke geskematiseer, maar dit kom in latere verse, en ons hoef dit nie nou hier in 
te dra nie. Hier gaan dit slegs om die rykdom van so 'n mens se lewenskwaliteit. Hy 
‘het’ wat saak maak, is innerlik ryk, leef primêr in en uit sy eie ervaring. Hy 
konsentreer op “wat wesenlik is’ (vgl. vv. 11-12) en hou hom nie op met ‘wat 
onwesenlik is’ nie, laat staan nog spog daaroor. 


Die een wat net ‘opsé en voorsê’, leef sekondêr, parasiteer, leef op geleende 
gedagtes en opinies, tel ander se beeste, ploeg met ander se kalwers, strooi 
aanhalings rond, noem name. Die ‘weg’ van die waarheidsweg (dhamma-pada) is 

nie blote teorie nie, maar praktiese lewenswyse. Hierdie kwaliteit, kan ons in ons 
tyd sterk beklemtoon, is nie slegs op swerwers in die letterlike sin of monnike (en 
nonne) van toepassing nie, maar ook op mense wat in die gewone lewe leef. 


Die Boeddha het die kriterium van egtheid en integriteit gestel. Dit gaan nie oor die 
napraat van leermeesters of gesaghebbendes of die uitvoer van geykte rituele en 
konvensies nie, maar oor die ontdekking van die waarheid in 'n mens se eie ervaring 
en die uitleef daarvan. Dit gaan oor jou’ waarheidsweg, en die eerlike loop daarvan. 
Kultuurkantelaars en -skeppers soos die Boeddha is yl gesaai, en alle mense daarna leef 
in die skadu van sulke groot bome en pluk die vrugte van hulle gedagtes en voorbeeld. 
Tog geld die uitdaging om primêr, oorsprong-lik, te leef onverminderd. Soek jou eie 
soek, dink - dankbaar — jou eie dink, wandel jou eie waarheid. 


In reël 20:4 is ‘begeerte’, ‘weersin’ en ‘verblinding’ die drie mees fundamentele 
karakterfoute. 


‘Noulettend’ (sammappajano; 20.5) dui daarop om deeglik van iets bewus te wees of 
iets te weet. Dit is die teenoorgestelde van ‘nalatig’ (pamatto, in v. 19). Sampajafifia 
[noulettendheid] word dikwels in verband met meditasie as 'n tegniese term in die 
Pali-tekste gebruik. Dit lê in betekenis naby aan sati [aandag], en die twee terme word 
dikwels saam gebruik. 


Die werklik bevryde gees kleef aan niks — selfs nie aan die te wagte goeie resultate 
van sy of haar lewenswyse nie. So ’n mens handel nie in ooreenstemming met die 
dieper reg (waarheid) om iets daaruit te wen nie — nóg hier (in hierdie lewe), nóg daar 
(in 'n hiernamaalse lewe). As dit die geval sou wees, sou dit maar net op 'n subtiele 
soort begeerte en verblinding neerkom. 'n Bevryde mens ‘begeer’ niks meer nie. 
“Waarom blom die blom?’ kan 'n mens saam met Angelus Silesius vra. Sommer net — 
dit is haar natuur, in ooreenstemming met die groot natuurorde, sê die Dhammapada. 
Die onderskeid tussen ‘begeerte’ en ‘verlange’ wat deurgaans in ons Afrikaanse vertaling 
gemaak word, wil die onderskeid tussen sintuiglik gebaseerde drif om te hê en sintuiglik 
transenderende heimwee na die dieper dimensie duidelik maak. Verlange soos hier 
bedoel, is die transformasie van begeerte in 'n kontinue maar radikale, kwalitatiewe 
groeiproses. 


Met hierdie laaste twee verse sluit hoofstuk oor die fundamentele lewenskeuses 
op 'n hoogtepunt af: Dit gaan oor die uitleef van die waarheid. Pretensieuse 
skyngoedheid is sleg. Met die afwysing van nalatigheid is dit ook 'n brug na 
Hoofstuk 2, wat in sy geheel oor agsaamheid handel. 

Volgend op die vorige hoofstuk waarin die problematiek van die menslike lewe en 
sekere basiese lewenskeuses uiteengesit word, begin Hoofstuk 2 met 'n verduideliking 
van die weg na heil. Dit begin met onwrikbaar vasberade aandag gee aan die taak 
wat voorlê en voortdurend noulettend bewus wees van die immer veranderende 
werklikheid waarin mens jou gedurig bevind. 


21 Agsaamheid is die pad van nie-dood, 
onagsaamheid die pad van dood; 
agsames sterf nie, 
onagsames is soos dood. 

22 Wie hierdie onderskeid ken, 
vind, in agsaamheid geskoold, 
vreugde in die agsaamheid 
en geluk in die edeles se domein. 


‘Agsaamheid’ (appamddo; 21.1) is `n sinoniem vir ‘aandag(-tigheid)’ (sati) en 
'noulettendheid' (sampajafifia), met 'n kognitiewe sowel as karakterassosiasie: Bly by, in 
die sin van volhard met en bewus bly van iets. In die klassieke samevatting van die 
Boeddhistiese heilsweg, die agtvoudige pad (atthangika-magga), word ‘regte aandag’ 
(sammda-sati) as die sewende wesenlike element gelys. Aangesien elkeen van die agt 
elemente al agt organies impliseer, is dit begryplik dat agsaamheid hier so vroeg in die 
bundel behandel word, net na regte insig en regte denke (kyk Hoofstuk 1 daarvoor). 


In 'n sin begin alles met agsaamheid in elke oomblik, vry van sintuiglike gehegtheid. In 
sekere opsigte toon hierdie dissipline groot ooreenkoms met byvoorbeeld die dissiplines en 

ervarings van die Hesychastiese Oosters-Ortodokse Christelike monnike wat hulle in die 
vroeë eeu AJ in die woestyne van die Nabye Ooste teruggetrek het om hulle aan mistieke 
meditasie te wy. Hierdie vaders is miskien, selfs waarskynlik, direk of indirek deur die 
Boeddhisme beinvloed. Sonder twyfel is hulle direk deur die Griekse Stoisisme beinvloed, 
wat self waarskynlik indirek en miskien selfs direk deur die Boeddhisme beinvloed is. In elk 
geval was daar sterk wedersydse gee en neem tussen Ooste en Weste. 


Anders as in die Semitiesgeinspireerde teismes (onder andere die Judaisme, die 
Christendom en Islam) word aandag hier nie aanbiddend op 'n ewige transendente en tog 
immanente God gerig nie, maar op die hoogs veranderlike empiriese werklikheidsproses — 
juis met opskorting, inderdaad transendering, van enige goddelike dimensie. Met 
inagneming van alle verskille kan Boeddhistiese meditasie met sy drie aspekte, naamlik 
regte instelling (samma-vaydma), regte aandag (samma-sati) en regte konsentrasie (samma- 
samadhi), as die funksionele ekwivalent van Christelike gebed beskou word. Hierdie 
meditasie behels die elemente van toewyding (vaydma) aan wat werklik saak maak, die 
losmaak van sintuiglike verknegting en volhardende bly by wat werklik saak maak (sati), 
asook die volkome verdieping en toewyding aan in wat werklik saak maak (samadhi). 
Hierdie modus van meditasie kan midde-in die gewone gang van die lewe beoefen word. In 
'n sin kan dit as 'n funksionele ekwivalent van die opdrag van Paulus aan die Christelike 
gemeente van Korinthe (1 Kor 10:31) beskou word: ‘Of julle dan eet of drink of enigiets 
doen, doen alles tot verheerliking van God’. Die Boeddhistiese gerigtheid is egter soekend 
na verdere horisonne: Of julle dan eet of drink of enigiets doen, doen dit met volle aandag, 
op weg na 'n volle besef van die nie-permanensie en nie-substansie van alle dinge en 'n 
lewensoriëntering wat daarmee strook. Die groot verskil is dat die ou Boeddhisme ‘wat 
werklik saak maak’ beskou het as 'n ervaring op 'n hoër weg wat verpersoonlikte godsbegrippe 
en godservarings agterlaat. Die eerste groot belemmering op die heilsweg wat 'n mens aan 
die wiel van frustrasie vasbind, was volgens die ou Boeddhisme inderdaad die geloof in 'n 
ewige identiteit of persoon (kyk v. 31 hieronder). By implikasie sluit dit nie slegs die postulaat 
van 'n ewige menslike persoonlikheid in nie, maar ook die aanvaarding van 'n ewige 
bomenslike p(P)ersoon. Dit het groot implikasies vir die dialoog tussen die Christendom en 
die Boeddhisme. Godsbewyse (bv. Thomas van Aquino se ‘vyf weë) sou, Boeddhisties 
gesproke, geen finale bewyskrag hê nie. Godsbegrippe word getransendeer. Ek gebruik 
‘transendeer (oorskry, te bowe gaan) met groot omsigtigheid. Dit veronderstel 'n organiese 
groeimodel van metafisies mistieke insig waarin die diepste tendensie van ernstig bedoelde 
godsbegrippe juis tot hulle reg kom. Dit is iets volkome anders as minagtende verwerping. 


‘Pad van nie-dood’ (amata-padam.) sinspeel nie op onsterflikheid in hierdie lewe of op 'n 
oneindige nadoodse, hiernamaalse lewe nie. Op die lewensweg wat hier voorgehou word, 
sterf 'n mens wel fisies. 'Nie-dood' slaan op nirvana (nibbana). Nirvana is die bestemming van 
die heilsweg en behels die blus van begeerte, weersin en verblinding. Dit behels ook die 
verlossing van lyding gekoppel aan ouderdom, siekte en dood. Dit behels dan inderdaad ook, 
uiteindelik, die beëindiging van die fisiek-mentale bestaansproses (punabbhava, pat isandhi), 
dit wil sê, verlossing uit die nimmereindigende proses van gebore word en sterf, wat in ou 
Indië in een of ander variant die algemeen aanvaarde opvatting was (uitgesonder die 
materialisme, wat geen voortleef na die dood erken het nie). Die vertaling ‘nie-dood’ sluit 

direk by die Pali a-mata aan en vermy ook die substansialistiese suggestie wat aan 'n woord 
soos ‘doodloos(-heid)’ sou kleef, veral as dit met 'n hoofletter gespel word en, nog erger, as 
dit deur die bepaalde lidwoord ‘die’ (die Doodlose of die Doodloosheid) voorafgegaan word. 


Dood (maccu), ook god van die dood, is 'n sinoniem vir Mara (die verpersoonlikte 
boosheid). In die Pali-teks bedoel ‘dood’ en 'nie-dood' nie slegs twee bestemmings wat 
ná die pad kom nie, al is daardie betekenis ook ingesluit. Die pad ‘is’ reeds een van die 
twee, naamlik dood of nie-dood. Daarom verkies die vertaling ‘pad van nie-dood' met 
die veronderstelling dat dit ‘pad na nie-dood’ omvat. Afgesien daarvan of agsames 
biologies nog leef of nie, is hulle onder die ban van boosheid-doodsheid uit. Hulle 'sterf 
nie’ (na miyanti), dit wil nie sé dat hulle nie biologies tot sterwe kom nie, maar dat hulle 
lewenseinde nie gekoppel is aan al die negatiewe aspekte wat gewoonlik met 'sterf 
vereenselwig word nie. Die groot model van die soort lewenseinde wat hier voorgehou 
word, is die heengaan van die Boeddha. Onagsames is biologies lewend, maar — 
kwalitatief gesproke — is hulle in die ban van boosheid, lewend dood. Om werklik te 
lewe, is om agsaam te wees; om agsaam te wees, is om werklik te lewe. Hoër kan die 
kwaliteit van agsaamheid, aandagtigheid, noulettendheid nie aangeslaan word nie. 


Vir die belangrike onderwerp wat in hierdie vers behandel word, kyk ook onder 
andere na verse 114, 225, 374, 410 en 411. 


Vers 22 sluit by vers 21 aan. ‘Edeles’ (22.4): Die Pali-woord ariya (waarvan die 
woord ‘Ariér’ afgelei is) verwys eerstens en aanvanklik na 'n sosiale posisie in die 
Vediese kastestelsel van die tyd. Van daar af is dit in die Boeddhisme tot 'n verhewe 
morele kwaliteit getransformeer. Dieselfde kan trouens met die Dietse woorde ‘edel’ of 
‘adel’ gebeur: Magsrang kan moreel mistieke gesag word, van sosiale mag gestroop. Die 
aristokrasie van geboorte en afkoms is met die aristokrasie van gees vervang. Die weg 
tot adel, dit wil sê arahant-skap en nibbdna, is vir elke mens oop. Hierdie ideaal is beskou 
as primêr in die sangha verwesenlikbaar, maar dit het ook breër sosiale implikasies 
gehad. Die oop geleentheid tot minstens geestelike uitnemendheid vir almal, ongeag 
biologiese afkoms en heersende sosiale, ekonomiese en politieke bevoorregting, het in 
beginsel ook ’n sosiaal-demokratiese impuls gehad. Die denkpatroon van die tyd kan as 
twee konsentriese sirkels voorgestel word. Die binneste sirkel was die sangha: Daar is 
die konvensies van die samelewing van die tyd verbreek (maar, moet ons erken, nie 
wat die verhouding tussen vroue en mans, nonne en monnike betref nie). Indirek, met 
verloop van tyd, sou die model tog 'n langtermynuitwerking op die breër samelewing 
(ideaal gesproke, 'n samelewing van Boeddhistiese 'huisbewoners) hê. In die 
Boeddhistiese oorlewering en geskiedskrywing het die bewind van Keiser Asoka (derde 
eeu VAJ) die model van 'n ideale sosiale bestel geword. 


'Edeles se domein' (22.4) verwys na die vier stadiums van geestelike ontwikkeling 
op weg na nibbana en die vrugte (phala) wat met elke stadium geassosieer word. Die 
vrugte wat bereik word, is die bevryding van tien ‘belemmeringe’ (safifiojanam, 
samyojanam). Ons sal hierdie skematiserings later in besonderhede teëkom. Ja, 
mettertyd lei die beoefening van aandag tot buitengewone transformasie van die gees, 
soos die volgende vers aansny. 

23 Wie bestendig mediteer, 
deurlopend volhardend inspannend, 
ervaar nibbana: 
die allervryste losmaak uit gebondenheid. 


Die byvoeglike naamwoord jhdyino [mediterend] (23.1) wat hier gebruik word, 
kom (net soos jhdna: meditatiewe versinking) van die werkwoord jhayati, naamlik 
mediteer, kontempleer, nadink oor in 'n breë sin. In die Theravada-geskrifte word dit 
spesifiek as tegniese term vir gekonsentreerde jhana-beoefening gebruik. In 
laasgenoemde sin is dit die agtste faktor van die agtvoudige pad, naamlik regte 
konsentrasie (sammd-samadhi), wat volgens die Theravada-skolastiek op verskillende 
trappe (agt of nege, daar is variasie in die skematisering) verwerklik kan word. Ons sal 
dit nog dikwels teëkom en verduidelik dit dus nie nou in enige besonderhede nie. 
Hierdie gevorderde konsentrasie is die voorwaarde vir uiteindelike metafisies mistieke 
insig (dit is die eerste faktor van die agtvoudige pad). 


In 'n letterlike sin bevat die werkwoord jhäyati die betekenisse van ‘soek na’, selfs 
jag. Dit illustreer die aard van meditasie: Soos by 'n jagter is opperste noulettendheid 
belangrik. Dit behels die vermoë om tegelyk sterk op een ding te fokus, asook uiterste 
oplettendheid ten opsigte van wat in die omgewing aangaan. In die vroeg-Boeddhistiese 
meditasie word konsentrasie (samadhi) en die aandagtige waarneming (sati) van wat 
ook al in die aandagsveld verskyn, gekombineer. Die voorwaarde van hierdie dissipline, 
net soos by die luiperd op jag, is die uitskakeling van elke oorbodigheid wat net 
belemmerend is. Die tot die uiterste toe ontspanne-gespanne luiperd versteur nie 'n 
blaar nie en is van niks anders bewus nie as die spoor hier voor en wat aan die einde 
daarvan wag en tog ook van wat periferies gebeur. Eweneens is die mediteerder intens 
gerig op die spoor van die waarheid van sy bestaan, die waarheid van haar verstaan. 
Die gevolg is, ook weer vergelykbaar met die jagter, volledige stilwees, gefokuste 
kalmte, insig in die situasie en die bereiking van waarom die soektog gaan. 


Hierdie vers beklemtoon die volharding wat met ernstige meditasie gepaard gaan 
(23.1-2). Dan kom die beloning (23.3). Die vers kulmineer in die uitspreek van die 
onuitspreeklike vryheid wat nibbdna behels. Dit druk die dramatiese ontwikkeling van 
sterk inspanning tot volledige ontspanning uit. Nibbana is in die vroeë Boeddhisme die 
hoogste piek van mistieke ervaring, insig en morele suiwering, anderkant verknegting 
van enige aard. Dit manifesteer in twee stadiums. In hierdie lewe kan, eerstens, die 
staat van arahant-skap (volkome uitskakeling van alle morele ‘besoedelinge’ [kilesa]) 
bereik word. Met die fisieke dood van die arahantkom, tweedens, ook die fisiek psigiese 
proses van hergeboorte as sodanig tot 'n einde. 


Die woord wat as ‘gebondenheid’ (yoga) vertaal is, is afkomstig van yuga, wat in die 
eerste plek letterlik die juk van 'n ploeg of wa beteken en dan oordragtelik betekenisse soos 
‘assosiasie met’, ‘verbondenheid met’, ‘onderneming’, ‘beoefening’, inspanning en dissipline 
kan dra. Die ooreenstemmende werkwoord is yufijati (saamvoeg, verenig, inspan]. In 23.4 

slaan dit op die ‘gebondenheid’ aan die besoedelinge van sintuiglike verknegting (kama), 
begeerte na bestaan (bhava), waandenkbeelde (ditthi) en onkunde (avijja). 


24 Ontsag vir een wat agsaam is, neem toe — 
een wat vasberade en aandagtig 
in helder en oorwoë daad 
beheers is en die waarheid leef. 


Yaso [ontsag] sluit die betekenisse van ‘roem’, ‘glorie’, ‘sukses’, reputasie’, ‘faam’, 
‘populariteit en (goeie) naam’ ensovoorts in. Dit word dikwels vir konings en ander 
hoë lui gebruik en behels 'n groot gevolg, baie bediendes en volgelinge, sosiale mag, 
ensovoorts. In die vroeg-Boeddhistiese sin sou die begrip egter met omsigtigheid 
bedink moet word. Om onder alle omstandighede agsaam te wees, waarborg 
hoegenaamd nie beroemdheid nie. Dit bring wel mee dat so 'n merkwaardige mens 
mettertyd erken en waardeer word en ontsag afdwing, al is die sosiale kring waarin so 
'n mens bekend is, miskien klein. Hier word nie bygedra tot die kultus van 'n hoë 
publieke profiel en sosiale sukses (ikone, idole, legendes, BBP's, glanspersoonlikhede) 
nie. Dit gaan hier oor die subtiele glans van innerlike integriteit. Uiterlike roem en 
glorie is irrelevant. Mag sit luid buite-aan, morele gesag kom stil van binne uit. Die 
woord 'ontsag wil daaraan reg laat geskied. 


'n Mens se innerlike instelling is wesenlik. Wat nodig is vir die glans van innerlike 
integriteit wat tot hoë agting lei, is 'vasberadenheid' (utthana), naamlik bestendigheid 
van karakter, rigtingvastheid, energieke onwrikbaarheid ten opsigte van wat saak 
maak. ‘Aandagtigheid’ (sati) is in die eerste plek op 'n mens self gerig. So 'n mens sal 
onder alle omstandighede — gunstig of ongunstig - waaksaam en noulettend bewus 
wees van wat in jouself gebeur, hoe dit gebeur en waarom dit gebeur. Vasberadenheid 
het betrekking op die emosioneel-voluntatiewe dimensie van die persoonlikheid, 
aandagtigheid op die kognitiewe dimensie. 


Dan kom die optrede (‘regte handeling’, sammd-kammanta), sinspelend op die vierde 
van die agt dimensies van die agtvoudige pad. Hoe moeilik en provoserend 
omstandighede ook al mag wees, die daad sal helder, suiwer (suci-kamma) en versigtig, 
oorwoë (nisamma-karino) wees. Weer eens kom die sentrale klem van die Dhammapada 
en die vroeë Boeddhisme as geheel op die belangrikheid van die vrye, verantwoordelike, 
gevolgdraende menslike daad (kamma) na vore. Die daad kan innerlik of uiterlik, 
persoonlik gering of van openbare belang wees. 


Nou kom die algehele lewenskwaliteit en lewenswyse (sinspelend op die vyfde 
dimensie van die pad, naamlik regte lewenswyse [samma-ajiva]). Sulke mense is te alle 
tye in volle beheer (safifiata) van hulself, selfs al sou die uiterlike omstandighede buite 
jou beheer wees. Dit beteken nie 'n tandeknersende hou by beteuelende reëls van buite 
nie, maar 'n innerlike balans, 'n soewereine self-beheer. So 'n mens ken nie bloot die 
dhamma verstandelik nie, maar lééf dit, verpersoonlik dit. 

Hierdie vers word, soos dikwels die geval is, stelselmatig na 'n klimaks opgebou. In 
die oorspronklike Pali-vers kom reël (24.1) vierde en vorm die klimaks. Dit dui die 
gevolg, die sosiale erkenning, van 'n agsame mens aan. Ter wille van 'n effektiewe 
segging in Afrikaans word die laaste reël van die oorspronklike in die vertaling eerste 
gestel. Dan blyk ook hoe die volgende drie reëls as 'n definisie van wat ‘agsaamheid’ 
behels en 'n beskrywing van die seldsame agsame mens gelees kan word. Eers kom die 
innerlike ingesteldheid (24.2), dan (24.3) kom optrede, vervolgens (24.4) is daar die 
algemene lewenskwaliteit, die samevatting en bekroning van die innerlike ingesteldheid 
en die daad. 


Aan die persoonlikheid van die agsame mens word drie dimensies, drie vlakke 
van binne na buite, onderskei, naamlik instelling, daad en algehele kwaliteit van 
karakter en lewe. Dit gaan nie hier oor wat (rykdom, mag, gesondheid, skoonheid, 
status, invloed of roem) 'n mens ‘het’ nie, maar wie 'n mens in jouself ‘is’. 


25 Met vasberadenheid en agsaamheid 
beheersdheid en matigheid 
sal 'n wyse mens 'n eiland bou 
wat geen vloed sal kan oorstroom nie. 


‘Bou’ kom van die Pali-woord karoti maak, doen] waarvan kamma afkomstig is. 
Weer eens word klem geplaas op die menslike vryheid en verantwoordelikheid en die 
gevolge van handelinge wat daaruit voortkom. 


Hier is twee verstaansmoontlikhede, wat albei waar sou wees. Die vertaling 
behou die dubbelsinnigheid. Eerstens bou die wyse mens 'n eiland waarop hy of 
sy self veilige toevlug kan neem. Tweedens ontwikkel so 'n onverstoorbare 
mens haarself tot 'n eiland wat aan ander mense en ander lewende wesens toevlug 


bied. 


Ogho [vloed, letterlik 'n watervloed] slaan op samsara: Die vloed van bestaan met sy 
eindelose kringloop geboortes waarin mense uitsigloos spartel. Dit word ook gebruik 
as 'n metafoor vir die vloed van onkunde, verkeerde begeertes, ensovoorts. 'n Mens 
sou voorts kon dink aan allerlei uiterlike en innerlike probleme en rampe. 'n Wyse 
mens soos hier beskryf word, het 'n onverstoorbare karakter gebou wat deur niks 
verswelg kan word nie. 


26 Onvolwasse dwase 
gee hulle oor aan agloosheid 
maar 'n wyse mens koester agsaamheid 
as die grootste rykdom. 


‘Onvolwasse dwase (bala du-m-medhino) in die meervoud en “n wyse mens’ (medhauv) 
in die enkelvoud suggereer dat oorgee aan agtelosigheid by die meerderheid voorkom, 
maar dat werklik wyse mense in die enkelvoud getel moet word. 

27 Gee julle nie oor aan agloosheid 
en die ervaring van plesiergenot; 
wie agsaam mediteer 
verkry oorvloedige geluk. 


‘Plesiergenot’ wil die intensiverende verdubbeling in die Pali (kama-rati-) weergee. 


Reëls 27.1-27.2 gaan oor wat vermy behoort te word, 27.3-27.4 oor wat nagestreef 
behoort te word. Agsaamheid word teenoor agloosheid gestel, geluk (sukham) teenoor 
plesiergenot en kennis deur meditasie verkry (jhayanto) teenoor kennis deur sintuiglike 
ervaring verkry (-santhavam). Soos in die vorige vers (26), spreek 27.1-2 mense in die 
meervoud aan, en 27.3-4 beskryf wat met die enkeling gebeur. Die suggestie is dat 
eersgenoemde tipe gedrag by die meerderheid voorkom, laasgenoemde by die enkeling 
in die minderheid. Die meerderheid, die massa, ken die wêreld deur die sintuie, ervaar 
wel plesiergenot, maar mis (is agloos ten opsigte van) wat wesenlik is. Die minderheid, 
die volwasse, ontwikkelde enkelinge, ken die dieper sin van die wêreld deur meditasie, 
verkry geluk (pappoti) oorvloedig (vipulam) en vind, agsaam, wat wesenlik is. 


Daar was wel sedert die vroeë Boeddhisme 'n neiging by sommige om die twee 
lewenswyses onverbiddelik as aparte, alternatiewe lewenswyses vertikaal sterk teenoor 
mekaar te stel. Ekstreem opgeneem, word dit 'n dualisme van goed langs en teenoor 
boos, waar ‘goed’ vereenselwig word met streng asketisme, soos in verskeie religieë 
(onder andere Manicheisme) voorgekom het en steeds voorkom. Aan die ander kant 
was daar ook die meer getroue Boeddhistiese aksent om die twee wyses van oriëntering 
in die lewe horisontaal voor te stel, met die een ‘hoër as die ander, asook nie-eksklusief, 
met gradasies tussenin. ‘Onder’ is 'n oriëntering wat, as 'n mens jou daaraan oorgee, 
slegte gevolge het. ‘Bo’, op die mees verhewe vlak wat 'n mens kan bereik, is 'n oriëntering 
wat goeie gevolge vir jouself en ander lewende wesens het. Oorwegend intensioneel 
en hier tendensioneel geinterpreteer, wil die Boeddhisme nie 'n lewensvyandige, 
lewensontvlugtende houding en lewenspraktyk bevorder nie, maar 'n werklik wyse, 
lewensbeamende, lewenskoesterende houding en lewenswyse in 'n goeie sin van die 
woord. Dit wil dat mense gelukkig saam met mekaar en saam met alle wesens solidêr 
met en voorbeeldig vir alle mense in die wêreld lewe. Dan is sintuiglike ervaring wel 
minder as die hoër kennis en geluk, maar dit word nie as sleg verwerp nie. Die 
monnikorde het die beste lewenskode vir hulleself met 'n groot aantal reëls gereguleer. 
Daar was ook 'n makliker volgbare kode vir leke. Presies hoe die leek dit in komplekse 
hedendaagse situasies sou vergestalt, is 'n saak van eie verantwoordelikheid in solidariteit 
met die tradisie. Tendensioneel beskou, sou gesê kan word dat wie die hoogste insig 
bereik het, weet om die lewe positief te waardeer en die sintuiglike belewing daarvan te 
veredel en die aglose oorgee aan plesiergenot te transendeer. Dan het die individu die 
vryheid en verantwoordelikheid om met wysheid en liefde te lewe. Wie die hoër kennis 
bereik het, keer met liefde terug na die wêreld deur sintuiglike ervaring geken. 


28 Wanneer 'n wyse mens agloosheid met agsaamheid verdryf 
bestyg hy leedloos die burg van insig 

en neem as sterk-wyse die lydende mensdom waar 
soos een wat op 'n berg staan, die onwetende mensdom daaronder. 


Hoe word van agloosheid ontslae geraak? Deur agsaamheid. 


Pasadam [burg] (28.3) kan ook 'n platform op pilare, 'n toring, 'n hoë gebou of 'n 
terras (oor eeue noukeurig teen berghange vir die verbouing van rys uitgekap) beteken 
— in elke geval verwys dit na 'n mensgemaakte konstruksie. Dit suggereer (soos telkens 
die geval is) kamma, naamlik die vryheid, vermoë en verantwoordelikheid van die 
mens om jou karakter en lot te bepaal. So bou 'n mens 'n vesting. Dhiro verbind die 
twee betekenisse van ‘sterk’ en ‘wys’, wat in Pali op verskillende etimologieë teruggaan. 
Die vertaling ‘sterk-wyse’ (28.3) maak nie 'n keuse tussen die twee betekenisse nie, 
maar behou albei as samehangende nuanses. Dit sit die gedagtegang van ‘burg van 
insig (pafifid-pasadam) voort: Die agsame, wyse mens verwerf soewereiniteit van gees, 
is ‘leedloos’ (a-soko). 


Weer eens word die wyse mens in die enkelvoud genoem (pandito), die lydende 
meerderheid mense in die kollektiewe meervoud (pajam: mensdom). Daar is 'n 
duidelike onderskeid in lewenskwaliteit, insig en innerlike krag. Die eerste weg is 
miskien nie vir almal beskore nie, maar ook nie uitsluitlik vir monnike gereserveer nie. 


Die tertium comparationis (punt van vergelyking) is hier die verskil in ‘lewenshoogte’ 
en wat daarmee saamhang, naamlik wysheid teenoor dwaasheid, leedloosheid teenoor 
leed en lyding. Hoe neem die wyse mens die lydende mensdom waar? Dit is nie deel 
van die vergelyking soos hier bedoel nie. Tog, tendensioneel beskou in die lig van die 
houding van die Boeddhisme as geheel, sou 'n mens kon sê: ’n Mens neem nie ‘uit die 
hoogte’, minagtend en wegstotend waar nie, maar liefdevol en met die doel om te help. 
Tendensioneel beskou, beteken dit om weer van die berg af te klim en in die vlakte met 
die mense te verkeer. Die sterk-wyse mens is ook liefdevol, en kan vryelik die burg van 
insig op die berg van afsondering en eensaamheid bestyg en weer verlaat. 


29 Agsaam onder onagsames 
onder slapendes helder wakker — 
soos 'n gewillige perd 'n steeks perd agterlaat 
gaan 'n waarlik wyse mens vooruit. 


Let weer eens op die teëstelling van die meervoud (die talle onagsames en ‘slapendes’ 
[suttesu]) en die enkelvoud (die agsame, ‘helder wakker’ [bahu-jagaro] enkeling) (29.1- 
2). Hier word bloot die teëstelling uitgewys. Die verhouding van die één tot die véél is 
in 29.1-2 nie 'n tema nie, nie deel van die punt van vergelyking nie. In (29.3) word die 
wyse teenoor 'n stadige, sukkelende enkeling gestel. Nou word die verhouding tussen 
die twee 'n probleem: Die wyse het die dwaas 'agtergelaat' (hitva), soos 'n flukse perd 'n 
steekse. 'n Wyse mens is agsaam en wakker en gaan steeds, in vergelyking met die 
onagsame meerderheid en die onagsame enkeling, vooruit in kennis en insig. 


By die verstaan van hierdie vergelyking is balans nodig. 

Eerstens word die verskille in ware lewenskwaliteit tussen die vinnige perd en die 
stadige een nie weggewerk nie: Die wakker, flukse perd steek die stadige een verby, 
laat hom agter en snel vooruit. 


Tweedens is die weg van wysheid aan die ander kant nie 'n kompetisie, 'n resies teen 
ander nie. Sulke gedrewenheid en wedywering, so 'n hiërargie van baas-bo-baas, is 
deel van die gewone wêreld van dwaasheid en speel 'n rol in geïnstitusionaliseerde 
religie (dikwels met 'n kwota huigelary en geveinsdheid daarby), maar dit het geen plek 
op die wysheidsweg nie. Dit is nie die bedoeling van die wyse, gewillige mens om by 
die traes verby te skiet nie. Dit gebeur maar net onvermydelik. 


Ofskoon dit streng gesproke nie deel van die punt van vergelyking is nie, sou ons 
derdens — tendensioneel gesproke, met inagneming van die gees van die Boeddhisme 
as geheel - kon dink dat die wyse mens 'n mens van minder insig kan help, behoort te 
help, deur woord en voorbeeld. Die vinnige perd kan egter nie die steeks perd saamsleep 
nie en behoort nie aan die steeks perd vasgemaak te word nie. Dit sal die trae perd niks 
vinniger laat beweeg nie en sal die vinnige perd van sy visie en vaart ontneem, afrem, 
selfs tot stilstand bring. Dit word nie hier verwag nie. Die groot kuns, soos dit 
byvoorbeeld in die lewe en onderrig van die Boeddha waargeneem kan word, is dat die 
meer volwasse persoon (‘volwasse’ in enige opsig, hier veral geestelik bedoel) die 
minder volwasse persoon op laasgenoemde se vlak kan ontmoet en, sonder om hulself 
te laat vertraag, die onvolwassene kan help. Dit sal sonder neerbuigendheid geskied en 
miskien so subtiel dat die steekse dit nie eens agterkom nie. Die steeks perd sal in elke 
geval op eie krag die paal moet haal. 


Die Pali-woord a-bala-assam beteken vierdens letterlik 'nie-sterk perd' en laat dus 
ruimte vir interpretasie. Die Dhammapada plaas deurgaans 'n sterk aksent op die eie 
vermoë van die mens om op die waarheidsweg tot wysheid te kom. ‘Steeks’ sou aansluit 
by die aspek van moedswillige traagheid wat by die onagsames en slapendendes in 
(29.1-2) gesuggereer word. 


30 Deur agsaamheid 
het Maghava voorrang onder die gode verkry; 
hulle prys agsaamheid, 
onagsaamheid word altyd afgekeur. 


Maghava is 'n naam van Indra, die hoofgod, god van oorlog en donderstorms, wie 
se wapen die weerligstraal is. In die vroeg-Boeddhistiese konteks is Maghava ook 'n 
naam van Sakka, hoofgod in die tweede van ses hemele. In die Dhammapada met sy 
klem op die vryheid en verantwoordelikheid van die mens (kamma), word nou 
gesinspeel op 'n storie in die Jatakas waarin vertel word van 'n man, Magha, wat 'n lewe 
van mededeelsaamheid geleef het en as gevolg daarvan as Sakka gebore is. Die tema 
van vers 29 (die gewillige perd) word dus weer opgeneem en aan die hand van 'n 
konkrete voorbeeld verder ontwikkel. 


60 


Hoofstuk @ 


Tog word die mitologiese voorstellings hier gerelativeer: Aan die een kant word dit 
nie sonder meer aanvaar nie, en aan die ander kant verwerp die Boeddha nie die 
mitologie met hul godsvoorstellings geheel en al nie. Soos gewoonlik betree hy 'n derde 
weg, nie in die sin van 'n swak kompromis, halfpad tussen die twee uiterstes nie, maar 
in die sin van 'n skeppende alternatief wat bo albei uitgaan. Indirek word die meer- 
waarde van die Boeddhisme bo die Vediese godsdiens met sy panteon gode gesuggereer. 
Die Boeddha maak vir sy eie doeleindes van die mitologie gebruik. Om in 'n hemel 
weer gebore te word, selfs as Maghava, is nie die hoogste nie. Dit is ondergeskik aan, 
'n heenwysing na, die bereiking van nibbdna. Nibbdna, die staat van menslike 
volkomenheid, is in die Boeddhistiese raamwerk die hoogste goed, hoër as om selfs die 
hoofgod te wees. 'n Opgeklaarde, verligte mens is die hoogste wese wat daar is. Tussen 
die reëls word die betekenisveld van agsaamheid ook duideliker deur die verband met 
die aardse bestaan van Maghava verder toe te lig: Agsaamheid impliseer ook 
bedagsaamheid, wat uitdrukking vind in 'n praktiese lewenstyl van mededeelsame 


liefde. 


Wie is ‘hulle’ (30.3)? Die onderwerp van die sin word nie gespesifiseer nie. Dit slaan 
stellig op almal wat werklik insig het, gode sowel as mense en Boeddhas. 


31 Die monnik wat in agsaamheid vreugde vind 
en in onagsaamheid gevaar sien, 
beweeg soos vuur, 
verbrand elke belemmering, gering en grof. 


‘Monnik’ (bhikkhu) verwys na 'n bedelmonnik, geordende volgeling van die 
Boeddha. Dit geskied nie met 'n gelofte aan 'n bonatuurlike wese (God) met lewenslange 
binding nie, maar is 'n self-verpligting in 'n institusionele konteks wat opgesê kan 
word. Die monnik bemiddel ook nie tussen die mens en God ('n funksie wat soms met 
priesterskap geassosieer word) nie. Die bedoeling is ook nie dat die vinnige vordering 
(soos veldbrand) wat hier geskilder word uitsluitlik aan monnik-wees gekoppel is nie. 
Die veronderstelling is wel dat monnik-wees 'n optimale geleentheid bied om so vinnig 
te vorder. 


Vuur (31.3; agg?) het die assosiasie van suiwering in 'n breë sin. Hier word klem op 
twee aspekte geplaas. Eerstens is die klem op vinnige beweging, soos ’n veldbrand, 
bosbrand. Tweedens is die klem op die verbranding van enige negatiewe binding. Die 
vertaling ‘belemmering’ vir safifiojanam (samyojanam; letterlik: saam-binding, boei) wil 
in die semantiese veld van 'n veldbrand, bosbrand bly: Die aandagtige monnik verbrand 
struikgewas en rankers wat hom as reisiger op die geestelike pad pootjie en vashou, 
dus terughou. Van die werkwoord yufijati [bind] is ook die naamwoord yoga [binding, 
juk, dissipline] afgelei. 'n Verskil is dat yoga op 'n goeie, positiewe, gewilde self-binding 
(dissipline) kan dui, safifiojanam slegs op 'n verkeerde, negatiewe, onwillekeurige 
binding. Agsaamheid is die vuur wat sulke belemmeringe verbrand en uit die weg 
ruim. Die agsame monnik is soos 'n vrolik (vreugdevindend: -rato) knetterende vuur 

wat belemmeringe‘gering en grof (anu-m-thülam) skoonmaak en opruim; onagsaamheid 
bevestig vrees in 'n gevaarlike, donker bos vol dorings en hake. 


In Theravada word die volgende tien boeie, belemmeringe wat 'n mens aan die 
wiel van lyding bind, gelys: 


e die geloof in 'n ewige identiteit of persoon (sakkaya-ditthi) 

e skeptisisme (vicikiccha) aangaande die Boeddha, die leer en die gemeenskap 
e die verknogtheid aan reëls en regulasies (slabbata-paramasa) 

e sintuiglike smagting (kdma-raga) 

e vyandskap (vydpada) 

e die smagting na fyn-materiële (rapa-raga) bestaan 

e die smagting na nie-materiële (a-rüpa-raga) bestaan 

e ydelheid, self-gesentreerde trots (māna) 

e rusteloosheid (uddhacca) 

e onkunde (avijjá). 


Die 10 bindinge word ook gekoppel aan die beeld van iemand wat 'n stroom wil 
oorsteek en deur sulke bindinge teruggehou word, maar hulle agtereenvolgens in 
stadia kan oorwin (kyk v. 45). 


32 Die monnik wat in agsaamheid vreugde vind 
en in onagsaamheid gevaar sien, 
sal nie val nie, 
is naby nibbana. 


Die vertaling ‘val’ (32.3) wil naby die beeldspraak van (31) bly: So 'n monnik, so 'n 
mens, word nie gepootjie nie, struikel nie, val nie. 


Verse 31 en 32 word parallel opgebou. Die eerste twee reëls van elkeen is eenders. 
Net soos 31.3 roep 32.3 'n dramatiese visuele beeld voor oë. Net soos 31.4 word die 
kern van hierdie vers ook in terme van die lering van die Boeddhisme saamgevat 
(32.4): So 'n monnik is naby nibbâna. Daaruit sou 'n mens ook tereg kon aflei dat die 
staat wat in 31.4 bereik is, baie naby aan nibbdna is - maar dit is nog nie nibbdna nie. So 
'n mens is nog 'n leerling, nog nie 'n meester nie. In Theraväda verwys die begrip 
nibbana eerstens na die volle opruiming van die onsuiwerhede in die menslike gees in 
hierdie lewe. Tweedens verwys dit na die beëindiging van die proses van hergeboorte. 
Laasgenoemde vind plaas by die fisieke dood van die arahant. Die eerste betekenis sluit 
inderdaad treffend aan by die beeld van die skoon brand van jou gees, maar dit is nog 
nie die finale stadium van nibbana nie. 

Net ingeval die leser sou dink dat om volhardend aandag te gee, maklik is, word ’n mens 
nou gekonfronteer met 'n hoofstuk wat presies die teendeel leer. Die woord citta (hier as 
‘gemoed!’ vertaal), het 'n wye betekenisveld. In die algemeen word dit as die sentrum van 
die mens se emosionele, kognatiewe en intellektuele lewe beskou. Soos met mano 
(Hoofstuk 1) die geval is, verwys ook citta nie na 'n immerblywende substansie (siel) nie. 
Dit is 'n funksie, 'n gebeure, sonder 'n ewige ‘iets’ of ‘wese’ in of agter die gebeure. 


33 Sy onseker trillende gemoed 
moeilik om te hanteer en beheer 
buig 'n wyse mens reguit 
soos 'n pylmaker 'n steel. 


Om mens se gemoed reguit, gebalanseerd, doel-treffend te kry, is jou eie vrye 
verantwoordelikheid. Dit behels die ontslae raak van lewensonsuiwerhede soos 
bas van hout afgestroop word en die soepel maak en reguit buig van 'n harde, krom 
en skewe karakter in die hitte van meditasie. Dan word dit 'n bruikbare instrument 
soos 'n reguit pyl, anders is dit onooglik, 'n verleentheid en gevaarlik. 


34 Soos 'n vis uit sy watertuiste geruk 
en op droë grond gegooi, 
sidder die gemoed; 
ontsnap uit Mara se domein. 


Hierdie vers kan op twee maniere verstaan word: 


e Die gemoed is gewoonlik in 'n onnatuurlike staat, soos 'n vis op droë grond. Dan 
verkeer dit in die domein van die bose; daar lê en sidder dit. Die oplossing is om 


How to cite: Krüger, J.S., 2017, ‘Gemoed (Cittavagga)’, in Die waarheidsweg Dhammapada: Vertaal uit Pali, verklaar, verstaan, vertolk, pp. 63-68, 
AOSIS, Cape Town. https://doi.org/10.4102/aosis.2017.dwd42.03 


63 


Gemoed (Cittavagga) 


terug te keer na sy ware, natuurlike tuiste, die water. Gewoonlik besef die mens nie 
in watter slegte situasie hy hom in der waarheid bevind nie. Om aan die droë 
grond van die bose te ontkom (soos ’n vis terug te spartel in die water in), is die 
mens se eie verantwoordelikheid en verg toewyding en inspanning. Vandaar die 
aanmoediging in 34.4. 

e Die gemoed is gewoonlik tuis in die domein van die bose, soos 'n vis in die water — 
dit is waaraan dit gewoond is. Wanneer dit deur geestelike oefening (meditasie) 
kragtig daaruit gepluk word, sidder dit aanvanklik soos ’n vis op droë grond, bied 
weerstand, verlang terug na die watertuiste van sintuiglike verslaafdheid, weersin 
en verdwaasdheid. Dit is 'n bekende ervaring van ernstige mediteerders. Inderdaad, 
meditasie is nie 'n ontspanningsoefening nie. Die vis kan nie terug nie, net vorentoe, 
in 'n nuwe dimensie in evolueer, ast ware 'n landdier word. Laasgenoemde lê egter 
buite die direkte verwysingsveld van die vers. 


Hier word die vers volgens die eerste vertolking vertaal. Watter een van die twee 
vertolkings ook al gevolg word, is die ontkoming van die domein van die bose wel die 
individu se verantwoordelikheid, en tog is daar ook behoefte aan ondersteunende 
strukture, vaste dissipline en geestelike vriendskap. Hulle is nie slegs nuttig nie, maar 
nodig. 


35 Ditis moeilik om die gemoed te beheer 
want dit fladder vinnig na hartelus rond; 
om dit te tem, is goed — 

'n getemde gemoed gee geluk. 


Die punt van hierdie en die volgende vers is dat dit baie moeilik is om tred te 
hou met die flitsend ‘vinnige’ (lahuno) gemoedsmomente wat onophoudelik op 
soek is na lekker ervarings (-kamani-), om nie te praat van dit beheer nie. Die 
onwillekeurige, nie-diskriminerende gefladder agter al wat 'n afleiding is aan soos 
'n skoenlapper of voël of lastige, gulsige vlieg bring geen geluk nie. Slegs ’n 
getemde, bewaakte gemoed bring geluk (sukha). Hier word die dissipline van 
Hoofstuk 2 veronderstel. 


Die agtergrond van die verse wat nou volg, soos in die Theravada-Abhidhamma 
(filosofiese sistematiek) verstaan, kan toegelig word met 'n ander beeld as die een 
wat hier in vers 34 gevind word. Die menslike bewussyn is (soos) 'n stroom, 
oftewel die bhavanga-sota (bhavanga-: lewens-faktor; sota-: stroom). Hierdie 
stroom word deur karma gedra: Alle aktiwiteit en ervaring word voortdurend 
daarin gedeponeer. Omgekeerd kom alle menslike aktiwiteit en ervaring uit 
hierdie karmiese stroom voort. Hierdie bewussyn of gemoedstroom manifesteer 
as blitssnel opeenvolgende momente, een op 'n keer, elkeen met 'n begin en 'n 
einde. Die stroom is dus nie vir twee opeenvolgende breuksekondes dieselfde nie. 
Die konteks van hierdie gedagte is dat dit die Boeddhistiese sistematici 'n uitweg 
uit die skynbare dilemma van ‘substansie’ en ‘niks’ gegee het: Die bewussyn of 

gemoed is 'n gedurig veranderende kontinuum, nie 'n onveranderlike substansie 
nie, en die bewussyn word ook nie ontken, soos in die materialisme die geval was 
nie. Dit is bewussyn in 'n staat waarin daar geen denke en geen sintuiglike 
indrukke is nie. Hierdie stroom word egter gereeld en dikwels deur die een of 
ander ‘objek’, hetsy innerlik, hetsy uiterlik, via die een of ander van die ses sintuie 
onderbreek. Andersins, as sodanig, is die bhavanga bloot 'n objeklose stroom. 
Trouens, sulke objek-leë momente maak die grootste deel van die mense se 
wakker lewe uit. Die bhavanga word net telkens deur sintuiglik waargenome 
objekte verdring. Dit is nie deur die vroeë Boeddhisme as 'n ‘onderbewuste’ of 
‘onbewuste’ beskou in die sin dat daar twee gelyklopende bewussyne en 
bewussynsprosesse ('n 'bewuste' een en, daaronder, 'n 'onbewuste' een) is nie. In 
'n droomlose slaaptoestand is die bhavanga meer oorwegend as in 'n wakker 
toestand 'n kontinue, nie-aktiewe bewussynstroom. Hierdie opvatting vertoon 'n 
sekere verwantskap met die Westerse opvatting van die bewussynstroom Soos 
dit in die twintigste eeu in die filosofie en psigologie (bv. William James) en die 
letterkunde (bv. James Joyce) na vore gekom het. 


36 Ditis moeilik om die gemoed waar te neem 
want dit fladder vlugtig na hartelus rond; 
laat die wyse mens dit bewaak — 

'n bewaakte gemoed gee geluk. 


Hierdie vers bring 'n verdere dimensie na vore: die probleem om die vlugtige (su- 
nipunam), onophoudelik bewegende gemoed op heterdaad te betrap. Om die gemoed 
te tem en te bewaak, veronderstel dat dit in sy vinnige, vlugtige fladdering waargeneem 
word. Agsaamheid deur 'n ‘wyse mens’ (medhau) is moeilik maar nodig. 


37 Sonder lyf loop die gemoed ver, 
dwaal alleen, skuil in 'n grot — 
van die bande van die Bose sal julle loskom 
as julle die gemoed in toom kan hou. 


Die Boeddha het die gemoed nie in soveel woorde fisiek gelokaliseer nie. In sy tyd 
is die hart gewoonlik as die setel van die gemoed beskou. In die algemeen moet sy leer 
van die interafhanklikheid van die vyf aggregate van verknogtheid (die fisieke, 
sintuiglike, perseptuele, emosionele en wilsfaktore, asook bewussyn) hier in gedagte 
gehou word. As't ware lyfloos (a-sariram), dit wil sê onderskeie van, maar nie geskeie 
van die fisieke faktor nie, skuil die gemoed in die menslike persoon soos in 'n grot as 
blyplek (guhasayam) en kom te voorskyn as een gemoedstoestand op 'n keer (kyk 
hierbo na v. 35 en 36). 'n Mens kan dink aan 'n skilpad in sy dop: Sy sintuiglike en 
lewensfunksies is organies met die dop verbind, maar is tog van die dop onderskeie; 
die skilpad se hart ‘is’ en ‘is nie’ die dop. So dwaal die gemoed ‘alleen’ (ekacaram), een 
moment op 'n slag, ver (dira- ù -gamam) rond op verbeeldings- en ander vlugte. Die 
volgorde van die aksies van die gemoed in die vers suggereer ook dat die gemoed weer 

in sy grot terugkruip, selfs dat dit al dolend verborge bly. Dit kruip weg. Wie daarin 
slaag om die gemoed op heterdaad te betrap en te beheer, kom daardeur los van die 
‘bande van die Bose’ (Mara-bandhaná), soos begeerte en weersin. 


38 'n Mens met onstandvastige gemoed 
wat die goeie waarheid nie deeglik ken nie 
en net weifelend vertrou 
se wysheid bly onvolmaak. 


Hierdie vers suggereer 'n stygende orde van drie negatiewe veronderstellings, 
gevolg deur 'n onontkombare resultaat. Die drie veronderstellings is, eerstens, 'n 
‘onstandvastige gemoed’ (an-avatthita-cittassa), wat nie bevorderlik vir kennis van 
die waarheid is nie, wat op sy beurt tot, tweedens, ‘weifelende vertroue (pariplava- 
pasadassa) lei. Alles bly aarselend. Die gevolg van dit alles is dat 'n mens se wysheid 
(paññā), derdens, nie volmaak word nie (na paripürati), maar gebrekkig bly. In 
ooreenstemming met die strekking van hierdie hoofstuk word 'n eienskap van die 
gemoed voorop gestel. Onder die vervolmaking van die wysheid kan twee dinge 
verstaan word, naamlik eerstens die volledige verdieping van die wysheid self en 
tweedens die voltooiing van die wysheid in die praktiese lewe. 


39 'n Ontwaakte mens 
wie se gemoed nie deurweek is en nie getreiter word nie 
en goed en boos agtergelaat het 
is vreesloos. 


Hier word verwys na 'n ten volle verligte mens, 'n arahant. So iemand is nie net 
waaksaam nie, maar ten volle ‘wakker’, ‘ontwaak’ (jagarato). Die vers (39.2) verwys 
nie openlik na begeerte en haat nie, maar dit is die waarskynlike bedoeling en word 
gewoonlik so opgevat. Die nog nie ontwaakte mens se gemoed is ‘deurweek’ 
(-avasutta-) van begeerte en word ‘getreiter’ (-anvahata-) deur haat. Dit is ast ware 
soos 'n spons, deurtrek van begeerte; wie haat, word self deur die haat getreiter. 


'n Ontwaakte mens het anderkant die wet van kamma met sy goeie en slegte 
konsekwensies uit beweeg. Soos gewoonlik wou die leer van die Boeddha anderkant 
absolute dualistiese teenoorgesteldes, selfs van ‘goed en kwaad’ (pufifia- papa”), 
uit beweeg. Die vers het geen amoralistiese of immoralistiese bedoeling nie. Dit wil 
ook nie sê dat so 'n mens sommer net handel sonder om hom aan die gevolge te steur 
nie. Presies die teendeel is die geval. 'n Ontwaakte mens se selflose optrede hoef nie 
meer deur sanksie afgedwing te word nie. Dit kom vanself, spontaan. Daar is nie 
meer 'n berekende konformering aan een of ander kode nie. Sulke mense neem altyd 
die gevolge wat hulle handelinge vir ander inhou, in ag. Hulle leef selfloos vir ander 
en hulle dade het goeie gevolge vir ander, maar sulke persone se optrede hou geen 
nuwe karmiese gevolge, hetsy goed of sleg, vir hulle-'self in nie. Sulke mense doen 
nie meer boos nie, en daar is geen 'self waaraan selfs goeie gevolge kan kleef nie. 

Sulke ‘karma-vrye’ handelinge word kiriya (ook, nes ‘kamma’, van karoti afgelei) 
genoem. Bevry uit die ketting van kamma, bestaan daar geen karakterfoute 
(besoedelinge) meer nie. Daar is ook geen begeerte na goeie gevolge of ‘vrees’ 
(bhayam) vir slegte gevolge van so 'n ontwaakte se dade meer nie. Sulke mense kan 
die goeie gevolge van hulle optrede as't ware verniet vir ander weggee. Beloning op 
aarde of in 'n hemel word nie meer begeer nie, en straf op aarde of in 'n hel word nie 
meer gevrees nie. 


Ook in 'n breër sin verstaan, het so 'n mens geen vrees meer nie. Vrees is gekoppel 
aan onvolmaaktheid, onvolwassenheid van karakter, terwyl vreesloosheid aan 
volmaaktheid en volwassenheid gekoppel is. Vrees word geassosieer met die negatiewe 
eienskappe van afhanklikheid van enigiets, weersin in enigiets en gebrekkige insig in 
enigiets in al hulle vorms. Waar daar geen afhanklikheid, weersin en onkunde 
(onsekerheid) is nie, is geen vrees nie. 'n Ontwaakte mens, een wat dwarsdeur alles 
sien en van alle bande bevry is, is vreesloos. Dit is klassieke Boeddhisme. 


40 Weet dat die liggaam soos 'n kleipot is 
maar laat die gemoed soos 'n vesting staan; 
beveg die Bose met die wapen van wysheid 
en beskerm jou buit - maar bly onverknog. 


Hierdie vers verloop in drie trappe. Die eerste trap is om te besef dat die menslike 
liggaam so swak en eindig soos 'n ‘kleipot’ (kumbhi-) is. Daar is egter 'n tweede trap: 
Die gemoed kan so sterk soos 'n vesting (nagara-) staan. Met 'n sterk vesting word 
ook veg (yodetha), oorwinning (jitafi) en beskerming (rakkhe) van wat gewen is, 
geassosieer. Die swaard in hierdie geveg is ‘wysheid’ (pafifia-). Dan kom daar egter 'n 
derde trap: Die klimaks van die vers (40.4) is dat die oorwinnaar nie aan sy oorwinning 
en buit verknog is nie. Die oorwinnaar bly onafhanklik, onverknog (a-nivesano), 
spog nie, klou nie vas nie. Dit is weer eens kern-Boeddhisme, naamlik ‘weet’ (40.1: 
viditva) en wysheid (40.3), asook inspanning (40.3 en 40.4) en onverknogtheid (40.4). 


41 Ja, hierdie lyf sal gou 
bewusloos verlate 
soos 'n verrottende stomp 
op die grond gaan lê. 


Merkwaardig kom die sleutelwoord ‘gemoed!’ (citta) vir die enigste keer in hierdie 
hoofstuk, wat aan ‘gemoed’ gewy is, nie in 'n vers voor nie. Die aansluiting is die 
verganklikheid van die liggaam, soos in die vorige vers verduidelik. Die woord ‘lyf, 
liggaam’ (käyo) beteken letterlik ‘hoop’, ‘ophoping’, vandaar ook ‘versameling’, ‘groep’, 
‘aggregaat’, ‘organisme’, ‘verbinding’, ensovoorts. Ontbinding is per definisie wesenlik 
daarin ingebed. 


Die Pali-woord ‘vata’ sou met ‘helaas!’ vertaal kon word. Dan sou die vers as 'n 
swaarmoedige klag verstaan word. Dit kan egter ook met ‘inderdaad’ of 'n ekwivalent 

daarvan, soos 'n sober ‘ja’, vertaal word. Dan word die vers as die nugter vasstelling 
van 'n feit gelees: Binnekort is dit verby. Hierdie vasstelling druk die klassieke ou 
Boeddhistiese insig van veranderlikheid, verganklikheid, kortstondigheid (anicca) 
uit. Jou liggaam lê gou ‘bewusloos’ (apeta-vififiano) soos 'n dooie stomp (kalingaram) 
op die aarde. 


Tog word hier ook 'n verborge positiewe assosiasie, tendensioneel geimpliseer, 
in hierdie vers ontdek. Die Pali-woord adhiseti beteken ‘lé op’, ‘slaap op of in’ en, 
nog verder uitgebrei, ‘in 'n toestand wees’, ‘woon in’. So uitgebreid en bo die teks 
uitgaande verstaan, is 'grond' (pathavim) nie bloot die oppervlak van die aarde 
waarop die dooie stomp lê nie, maar die element waarin nuwe groei kan plaasvind, 
self lewe-gewend. Die organisme 'fisiese liggaam' word deel van die organisme 
‘aarde’. As die lyf sterf, word dit ast ware kompos; dit kan 'n nut hê, iets goeds 
nalaat. So beskou, het ons hier 'n subtiele suggestie van karma, goeie uitwerking, 
wat so sentraal in die Dhammapada staan. Alles gaan verby, en tog ook nie. Dan 
word die vers ook nie as net die nugter vasstelling van 'n feit gelees nie, maar as 'n 
positiewe beaming. Die lot van die liggaam word lighartig aanvaar . Die vertaling 
‘gaan lê’ (vir adhisessati), wil sê dat die dood nie passief ondergaan hoef te word nie, 
maar dat dit 'n aktiewe daad kan wees. Die implikasie van hierdie vers, so opgeneem, 
is nie minagting van die liggaam nie. Inteendeel, dit is organies deel van 'n groot 
interaktiewe ekologiese proses. 


42 Jou eie verkeerd-gerigte gemoed 
doen jouself veel meer kwaad 
as die kwaad wat vyand aan vyand 
of hater aan hater sou kon doen. 

43 Jou eie wel-gerigte gemoed 
doen jouself veel meer goed 
as die goed wat moeder of vader 
of ander familie sou kon doen. 


Vers 43 word vir die effek as heeltemal parallel aan vers 42 vertaal - meer as wat in 
Pali die geval is. 


'n Verkeerd gerigte (miccha-panihitam) gemoed (bv. een wat haat) doen veel meer 
skade aan die hater self as aan die gehate vyand. Met die toepaslike verandering geld 
dieselfde van liefde: Die liefde wat ’n mens gee, baat jouself meer as die liefde wat 
ander, selfs ouers, jou kan gee. Ouers en ander versorgers kan baie aan hulle kinders en 
familie gee, insluitend fisiese, emosionele en sosiale veiligheid. Bo alles kan hulle 'n 
ruimte skep vir die verwesenliking van die hoogste goed. Hulle kan egter daardie 
verwesenliking self nie gee nie. Dit is iets wat 'n mens net aan jouself kan gee - met 'n 
‘wel-gerigte gemoed’ (sammd-panihitam cittam). Die slotsom van hierdie hoofstuk is dat 
die gemoed die uitgangspunt van alle goed en kwaad in 'n mens se lewe is. 

Die lewensuitkyk en lewensweg wat deur die Boeddha voorgehou is, word hier met 
blomme geillustreer. Dit beklemtoon die aspekte van spontane, organiese groei en 
skoonheid in die natuur en in 'n goeie menslike lewe, maar ook die verganklikheid en 
nie-absoluutheid van alle dinge en die hoër orde wat in ’n goeie menslike lewe 


teenwoordig gestel word. 


44 Wie sal hierdie aarde bemeester 
en die domeine van Yama en die gode? 
Wie sal die wel-onderwese waarheidsweg kies 
soos 'n kenner 'n blom? 
45 'n Leerling sal hierdie aarde bemeester 
en die domeine van Yama en die gode. 
'n Leerling sal die wel-onderwese waarheidsweg kies 
soos 'n kenner 'n blom. 


Die bedoeling van ‘hierdie aarde’ is nie dat die wêreld daarbuite in politieke of 
ander opsig oorwin sou word nie, maar dat die 'self bemeester sal word. Die 'self is 
in 'n sin 'n hele wêreld, ‘die wêreld' is in ’n sin ‘my wêreld’. In aansluiting by die 
vorige verse (42, 43) beteken dit die uiterlike wêreld en wat 'n mens daar ook al mag 
oorkom, is rou ervarings wat deur elke mens tot 'n persoonlike wêreld verwerk 
word, selfs gekonstitueer word. Wie die 'self bemeester het, het alles in sy wêreld, 
ook alle omstandighede wat hom sou kon oorkom, bemeester. Al waaroor 'n mens 
in die finale instansie beheer kan hê — en daaroor kan 'n mens volkome beheer hê - is 


jouself. 


How to cite: Krüger, J.S., 2017, Blomme (Pupphavagga)’, in Die waarheidsweg Dhammapada: Vertaal uit Pali, verklaar, verstaan, vertolk, pp. 69-80, 

Kennis, insig, is wesenlik deel van hierdie bemeestering. Die Pali-woord vijayati 
[bemeester] is dubbelsinnig: Dit kan ‘ken’ sowel as ‘oorwin beteken. Gewoonlik word een 
van die twee betekenisse gekies. Die vertaling ‘bemeester’ wil die twee nuanses saamvat, 
naamlik ‘ten volle ken’ en in daardie sin ‘baasraak’, ‘oorwin’. Die eerste is die kognitiewe 
kant van die weg na geluk, die tweede die etiese kant. Werklike insig in die werklikheid van 
jouself en 'n outentieke eksistensie hang saam, is twee kante van dieselfde saak. 


‘Yama’ verwys na die mitologiese heerser oor die ryk van die dood. Die ‘domein’ (lokam) 
van Yama verwys na die benedewêreld van die ongelukkige state (kyk die Inleiding, 
Kosmologiese en wêreldbeskoulike konteks), wat die dierewêreld en die demonewêreld 
(bose geeste) insluit. Anders as in die teïstiese religieë, waar die hel as 'n ewigdurende situasie 
verstaan word, het die antieke Boeddhisme mitologies gedink in terme van 'n aantal helle 
waar wesens boet omrede boosheid wat hulle tevore begaan het. Dit is egter nooit 'n 
onveranderlik blywende situasie nie. Sulke wesens kan hulle uit hulle ellendige situasies 
opwerk. ‘Gode’ (devas) is wesens wat hulle op grond van hulle vorige goeie optrede in een van 
die hemelse sfere, state van groot geluk (sugati), bevind. Eksistensieel verstaan, is die toestande 
van onheil (Yama) en heil (gode) menslike eksistensiële toestande. Hel is die menslike 
ervaring van onheil, godewêreld (hemel) die menslike ervaring van heil, hier en nou. 


Met ‘waarheidsweg’ (dhammapada; 44.3, 45.3) word volgens die tradisie nie hierdie 
bundel verse as sodanig bedoel nie, maar die hele heilsweg, met insluiting van die 
agtvoudige pad (regte siening, denke, spreke, handeling, lewensonderhoud, instelling, 
aandag en konsentrasie). Tog word ook gesuggereer dat hierdie bundel verse inderdaad 
die samevatting van die heilsweg is, dit bevat. Dit is 'wel-onderwese' (su-desitam) deur 
die groot onderwyser, die Boeddha. 


Die waarheidsweg is soos 'n pragtige, welriekende blom wat deur 'n kenner te 
midde van 'n massa ander blomme waargeneem, uitgekies, waardeer en gepluk word. 
Wie is daartoe in staat, en hoe word die pragtige blom gepluk? Die volgende vers gee 
'n antwoord hierop: “n Leerling’ sal dit doen. 


Leerling’ (sekho) verwys na iemand wat in 'n staat van leerlingskap (opleiding) 
is en nog nie die volkome en blywende insig van arahant-skap bereik het nie. In 
hierdie stadium kan dit goed wees om terug te blaai na die begrip ‘binding’, ‘boei’, 
‘belemmering (safifiojanam, samyojanam) en na die tradisionele lys van tien bindinge 
of belemmeringe (by v. 31 genoem) te kyk. Hulle word in die proses van leerlingskap 
progressief oorwin. Kom ons neem hier volledigheidshalwe kennis van die hele 
proses van leerlingskap (belemmering-verbranding, stroom-oorsteking, binding- 
oorwinning). Let daarop dat die vordering tradisioneel in terme van die oorwinning 
oor die proses van fisiese hergeboorte uitgedruk is. Hieronder word dit veral in 
eksistensiële terme verstaan as verwysend na wat nou, in hierdie lewe, hierdie 
oomblik, in die lewensgang van 'n persoon kan afspeel. Die tien dimensies en vier 
stadia kan dus elke dag dikwels in 'n persoon flits, telkens met 'n begin en 'n voleinding. 
Dit doen nie afbreuk daaraan dat 'n persoon met verloop van jare geestelik progressief 
en algeheel kan groei en van beginner tot meester kan ontwikkel nie. 

Die eerste stadium in die oorsteek van die stroom word deur die leerling as 
nuweling, ‘stroombetreder’ (sofapanna), betree. Hierdie persoon word van die eerste 
drie 'belemmeringe' (bindinge) bevry. Hierdie bindende belemmeringe is: 


e die geloof in 'n immer-blywende persoonlikheid 
e skeptisisme aangaande die Boeddha, die leer en die gemeenskap 
e die verknogtheid aan uiterlike reëls en regulasies. 


Die aanvanklike stap van bevryding word voleindig as die vrug (phala) hiervan 
gesmaak word. Byvoorbeeld, elke keer wanneer ek in die besef van my eie nie-blywendheid 
en nie-substansialiteit en dus nie ‘self’-‘sugtig’ dink of handel nie, betree ek die stroom na 
die eksistensiële toestand van heil en kan ek die vrug daarvan smaak, as beginnerleerling. 


Die tweede stadium is waar die ‘eenmaal-terugkeerder’ (sakad-agamin) hom bevind. 
So 'n persoon word telkens byna geheel en al van die vierde en vyfde bindinge bevry, 
naamlik sintuiglike smagting en vyandskap. Om hier te slaag, is inderdaad 'n groter 
prestasie as wat in stap een bereik word en verg veel toewyding en inspanning. Hier is 
die leerling byna vry van begeerte en weersin. 


Die derde stadium word deur die ‘nie-terugkeerder’ (an-agamin) deurloop en 
verwesenlik. Hierdie persoon word geheel en al van bogenoemde vyf bindinge bevry, 
tot en met die smaak van die volryp vrug van hierdie stadium. Die leerling dink, praat 
en handel nou volkome vry van die bogenoemde vyf belemmeringe. 


Dan volg, volgens die ou Boeddhistiese siening, die stadium van die ‘heilige’ 
(arahant). Die reeds ver gevorderde arahant-wordende is nog steeds 'n leerling, en 
word van die vyf moeiliker, subtieler bindinge bevry, naamlik: 


- die smagting na fyn-materiële bestaan 
- die smagting na nie-materiële bestaan 
e ydelheid, selfgesentreerdheid 

e rusteloosheid 

e onkunde. 


Die moment dat dit bereik word, is so 'n mens nie sekho (leerling) nie, maar a-sekho 
(meester): Hy of sy het die oorkantste oewer bereik, smaak die vrug van volle verligting, 
is waarlik arahant. Eksistensieel gesproke, word hierdie stadium metteryd deurlopende 
karakter, natuur. So een het waarlik die transendente oewer van menslike bestaan, oop 
vir almal, bereik. 


Dit is dan, in die beeldspraak van verse 44 en 45, die proses van die kies en pluk van 
die volmaakte blom. 


46 Weet dat hierdie liggaam soos skuim is, 
besef dat waan sy wese is; 
breek Mara se blompuntpyle 
en jy sal buite sig van die Doodsvors beweeg. 

Die liggaam (kayam) is verganklik (die waarheid van anicca) soos ‘skuim’ (phena-), 
nie-substansieël (die waarheid van anatta) soos 'n lugspieëling-waan (marici-), en 'n 
mens ondergaan lyding (die waarheid van dukkha) as jy hierdie waarhede nie besef nie. 
Hierdie vers sinspeel dus op die drie basiswaarhede van die ou Boeddhisme, naamlik 
die ti-lakkhana (drie kenmerke) van bestaan. Van ver af gesien, kan die liggaam solied 
voorkom, maar by nader ervaring word die uiterste broosheid daarvan onthul. 


Wat verhinder 'n mens om hierdie waarhede te besef? Jy word verhinder deur die 
blinde lewensdrif wat nie kan of wil weet van verganklikheid en nie-substansialiteit 
nie en wat as blinde (onkundige) smagting en wegstoting manifesteer. 'n Pasgebore 
baba is 'n voorbeeld hiervan. Die res van die lewe is 'n voortsetting en uitbreiding 
daarvan, 'n nimmer versadigbare sug na mag, plesier, roem, populariteit, rykdom, 
ensovoorts. Die sintuie is die kanale waardeur die lewensdrif van binne af buitentoe 
vloei en van buite af binnetoe gevoed word. Die mens het 'n skynbaar onstuitbare 
drang om die nie-permanente vloei van dinge as permanent te wil fikseer. Die besef 
van verganklikheid en nie-substansialiteit maak die verbreking van sintuiglike 
verslawing moontlik. Omgekeerd maak die verbreking van sintuiglike verslawing die 
besef van verganklikheid en nie-substansialiteit moontlik. Die Boeddhisme was egter 
nie slegs van die lewensdrif bewus nie. Die doodsdrif, die begeerte na die diep rivier, 
die donker stroom van nie-bestaan is eweneens as aanleidend tot lyding beskou. 


Die woord wat hier met ‘besef’ vertaal word (abhisambudhdno; 46.2), is afkomstig 
van 'n werkwoord (sambujjhati) wat ‘goed verstaan’ of 'verlig wees’, beteken. Die woord 
‘Boeddha’ [die verligte, die verstaner] is daaraan verwant. Die mens wat verganklikheid 
en nie-substansialiteit werklik begryp, is op die pad van die Boeddha. 


In 46.3 word die skoonheid van blomme met die aantreklikhede van sintuiglike 
ervaring vergelyk. Die Boeddhisme het sigself van die begin af as middeweg tussen en 
anderkant die eensydige uiterstes van negatiewe wêreldontvlugting en siniese of 
naiewe hedonistiese wêreldbeaming aangebied. Papupphakani (letterlik: met blomme 
vooraan) verwys na Mara se pyle van lyding: Dit het aantreklike blomme vooraan. Dit 
vat die vroeg-Boeddhistiese siening saam. Uiteindelike lyding word deur blomme 
vooraf gegaan; die mooi blomme van die lewe kamoefleer en versier lyding. Die les is: 
Wees agsaam. Dit is die weg van realisme en die groei na hoër geluk. 


Verbreek sintuiglike verslawing en 'n mens ontkom aan die dood. In die eerste plek 
verloor so 'n mens die vrees vir die dood, ontkom aan die verskrikking vir die dood 
(beweeg buite sig van die Doodsvors [maccu-rajassa]): Die blinde lewensdrif word 
oorwin, en verganklikheid en nie-substansialiteit word geken en aanvaar. In dietweede 
plek, het die vroeë Boeddhisme geleer, ontkom ’n verligte persoon aan die kringloop 
van dood en hergeboorte. Dit is nibbana. 


Die gevolg van insig in die ‘wese’ (dhamma; 46.2) van die liggaam is nie noodwendig 
dat die brose skoonheid van die wêreld en die lewe nie waardeer word nie (soos wel in 

die geskiedenis van die Boeddhisme plaasgevind het). Inteendeel (so word hierdie 
verse tendensioneel geïnterpreteer), dit word nou werklik raakgesien en waardeer. 


Soos Nagarjuna in die tweede eeu AJ die Boeddhisme herinner het, kan selfs die 
ware insig in juiste formule en korrekte sisteem noodlottig gefikseer word, en dan 
gaan die wese van ware insig verlore. Ook die goeie leer, die weg van waarheid 
(dhammapada) in al sy skoonheid, kan 'n voorwerp van verknogtheid en verslawing, 'n 
instrument van magsug word — dus, 'n blompuntpyl van die dood. 


47 Mens, as jy met begerende gees 
blomme pluk 
sleur die dood jou mee 
soos 'n groot vloed 'n slapende dorp. 


Anders as in verse 44 en 45 en soos in vers 46, word die beeld van blomme hier met 
sintuiglike genieting geassosieer. Sintuiglike genieting is so aantreklik en so verganglik 
soos blomme. Met ‘dood’ (maccu) word meer as net die fisiese dood bedoel. Eksistensieel 
beskou, is die onversadigbare sug na sintuiglike genieting 'n mens se einde, die 
vernietiging van 'n werklike sinvolle lewe. Dit lei ook na werklike dood. Wat anders 
as die ‘begerende gees’ (vydsatta-manasam) (47.1), die sug na mag, rykdom, ongebreidelde 
lewensgenieting is dit wat tot oorloë en lewensvernietiging lei? Dit lê ook aan die 
wortel van die huidige ekologiese krisis, wat inderdaad vandag soos 'n groot vloed die 
slapende dorp van die moderne verbruikerskultuur meesleur. 


Hierdie vers impliseer nie 'n verkleinering, 'n minagting, van die sintuie en hulle 
ervarings nie. Inteendeel, eers as die blomme van die lewe nie meer in verblinding en 
nimmer versadigbare verstrooiing nagejaag en vasgegryp word nie, kan hulle regtig in 
hulle verganklike skoonheid waardeer word. Tendensioneel gelees, wil hierdie verse nie 
'n weersin in die mooihede, soethede, lieflikhede van huis en kroos, speel en lag, eet en 
drink, blom en vlinder, son en maan opwek nie. Vir die agsame mens is elke vlietende 
oomblik 'n bron van helder insig in die verganklikheid en nie-substansialiteit van dinge, 
onsentimentele vreugde en onbaatsugtige diens aan die wêreld — anderkant lyding. 


48 Mens, as jy met begerende gees 
wat nooit genoeg geniet nie 
blomme pluk 
oorweldig die Beëindiger jou. 


Vers 48 sê dieselfde as vers 47 en voeg net die element van onversadigbaarheid 
(atittam) by. Tensy hierdie proses gestuit word, doen ‘die Beéindiger’ (anta-[einde]-ko 
[maker]) van ware lewe sy vernietigingswerk. 


49 Soos 'n by nektar opneem 
en van die blom af wegvlieg 
sonder om kleur of geur te skaad 
so beweeg 'n wyse mens in die dorp. 


7a 


Blomme (Pupphavagga) 


Hier word die lewenswyse van 'n heuningby gebruik om die lewenswyse van 'n 


wyse mens (mum) te beskryf. Verskeie assosiasies kan rondom wyse mense onderskei 
word: 

Op die mees letterlike vlak sinspeel die vers konkreet op die daaglike bedelrondes 
van die monnik in die vroeë Boeddhisme. Hy ontvang elke dag voedsel indien dit 
vryelik gegee word en in die mate dat dit gegee word, sonder om iets af te dwing of 
te begeer, enigeen te benadeel of enige aanspraak te maak. En dan beweeg hy aan, 
sy eie vryheid en die vryheid van die gewer ongeskonde. Die by beskadig nie eens 
die kleur en geur van die blom nie, laat staan nog die blom self. 

In 'n meer algemene sin dui die vers op die bestaanwyse van die monnik of die 
sangha in die wêreld. Die monnik leef van die materiële ondersteuning van die 
gemeenskap in 'n breë sin, en omgekeerd gee die monnik ’n voorbeeld van 'n goeie 
lewe, asook die goeie leer (dhamma) en die geleentheid om met vrygewigheid goeie 
kamma te verwerf, aan die dorpelinge. Die Boeddhistiese sangha bestaan in die 
wêreld danksy die ondersteuning van die breë samelewing en bied sy eie unieke 
diens aan die wêreld. Die by ontvang nektar van die blom en dra van sy kant af by 
tot die bestuiwingsproses en sodoende tot die voortbestaan van die plant. 

Die klem val hier nie slegs op die finansiële en materiële aspekte van die monnik se 
bestaan in die wêreld nie, maar op die geestelike kwaliteit van die ‘wyse mens’ in 'n 
breë sin, ook die nie-monnik, en sy rol in die wêreld. Dit is 'n verhouding van 
gemaklike, wederkerige simbiose, van erkentlik ontvang en vryelik gee, so spontaan 
en ongedwonge soos die by op sy ronde beweeg. Sulke mense leef lig en vry, 
ekonomies in 'n breë sin opgeneem: Hulle is aktief soos die by, vra min soos die by 
en gee soos die by. Hulle is nie misbruikers, gebruikers of manipuleerders nie, leef 
nie ten koste van hulle omgewing nie, maar maak hulle bydrae - waarmee in hierdie 
konteks nie finansiële bydrae nie, maar geestelike bydrae bedoel word. Die soort 
bydrae wat hulle maak, is soos die by sn, te wete bestuiwing, bevrugting, nuwe 
groei, hoop. En hulle maak heuning. Laasgenoemde is nie uitgesproke deel van die 
vergelyking nie, maar dit word geimpliseer: Die by vlieg weg om heuning te gaan 
maak. Die uitgesproke klem val hier egter op 'n etiek van nie-skaad, nie-dwang in 
'n algemene sin - van ahimsd (letterlik: nie-geweld). 

Hierdie vers impliseer dat 'n wyse mensespesie in die kosmos sou bestaan soos 
bye in die planteryk. ’n Etiek vir die toekoms sal besef watter dodelike skade 
hebsug in al sy variante aan die omgewing doen en sal 'n ligte, lewensbevorderende 
bestaan aanmoedig. Tans bestaan die mensheid nie soos bye in die natuur nie, 
maar soos 'n kankergewas in die liggaam. Hoe sou 'n proses van herstel kon begin? 
Stellig deur strukturele verbetering, maar ook deur individuele wyse mense wat 
deur voorbeeld en lering 'n opvoedkundige rol kan speel. Dit word in die volgende 
vers verder opgeneem. 


50 Laat 'n mens let 
nie op ander se oortredings 

en hulle doen en nie-doen nie 
maar alleenlik op jou eie. 


Hierdie vers verwys weliswaar nie na blomme nie, maar kan as aansluitend by die 
vorige vers (49) beskou word. Dit gaan voort om die optrede van 'n wyse mens te 
beskryf. Die woord (vilomâni) wat hier met ‘oortredings’ vertaal is, beteken letterlik 
‘teen-die-hare-in’, dus teen die draad van die natuur, aweregs, verkeerd, ongerymd, 
ensovoorts. Die verkeerde woorde en handelinge van ander mense — hetsy in die 
algemeen, of vyandig of onverskillig spesifiek teen jouself gerig - moet 'n mens laat 
verbygaan sonder om daarop te let (avekkheyya). 'n Mens moet 'n foutvinderige 
houding jeens ander (hulle doen en nie-doen) en alles wat met so 'n foutvinderige 
houding saamhang en daaruit voortkom (skinder, meerderwaardigheidsaansprake, 
minderwaardigheidsgevoelens, aggressie, kleinserig defensief wees, gedurige 
kompetering en vergelyking met ander, ensovoorts) laat vaar. Inteendeel, 'n mens 
moet uitsluitlik op die kwaliteit van jou eie lewe let, naamlik jou eie dade (katani) en 
nie-dade (a-katani). In hierdie twee woorde klink die sentrale rol van kamma-skeppende 
‘doen’ (karoti) weer eens duidelik deur. Wéreldverbetering begin met selfverbetering. 


51 Soos 'n mooi blom 
vol kleur maar sonder geur 
is 'n mooi woord vrugteloos 
as doen dit nie volg nie. 

52 Soos 'n mooi blom 
vol kleur en vol geur 
is 'n mooi woord vrugbaar 
as doen dit volg. 


Hierdie verse laat twee moontlikhede toe, naamlik dat ‘mooi praat’ (subhasita vaca) 
en 'nie-doen' (a-kubbato) of ‘wel-doen’ (sa-kubbato) by dieselfde mens voorkom of dat 
dit een mens is wat mooi praat en 'n ander een wat doen of nie doen nie. In die eerste 
geval is die betekenis soos volg: Soos kleur (vanna-) en geur (-gandha-) saam nodig is 
om 'n komplete blom te vorm, so is goed praat en ooreenstemmende goed doen saam 
nodig om 'n komplete goeie mens te vorm. Voorbeeldige doen moet by die woord 
gevoeg word, anders bly dit net mooi praatjies, onoortuigend en vrugteloos (a-phala). 
In die tweede geval is die betekenis soos volg: Die onus rus op die hoorder (of leser) om 
uitvoering te gee aan wat hulle hoor (of lees) (bv. die goeie lering). Die luisteraar (leser, 
ensovoorts) moet nie net lees of luister nie, maar moet die goeie woorde in dade 
omskep. 


In die konteks van die vergelyking met die blom is die eerste interpretasie stellig 
meer voor die hand liggend: Soos kleur en geur deel is van dieselfde blom, so is praat 
en doen deel van dieselfde mens. Dit sluit die tweede interpretasie egter nie heeltemal 
uit nie en kan bedoel: Luister na wat die bhikkhu oor die dhamma sê en voer dit uit. Die 
vertaling wat hier gebied word, wil albei moontlikhede insluit. Woorde, hoe goed ook 

al (wat inhoud, ensovoorts betref), is nutteloos, vrugteloos, tensy dit inderdaad ook 
uitgevoer word — deur sowel die spreker as die hoorder. Die uitleef van die dhamma 
maak die lering van die dhamma kompleet as een vrugbare (sa-phala) gebeure. 


Breër beskou, is ‘praat’ sowel as ‘doen’, woorde sowel as dade, goed. Hulle hoort 
wesenlik saam en veronderstel mekaar. Vir goeie menslike saamleef is die voortbring 
van goeie woorde wat lei tot goeie optrede (ook goeie sosiale instellings, kan ons 
verder gaan) by individue wat sulke woorde hoor of lees, onontbeerlik. Omgekeerd 
sou 'n mens soos volg kon voortgaan (maar dit staan nie in die teks nie): Goeie 
woorde wat op gedane goeie dade volg (hulle begelei, verduidelik, interpreteer), is 
nodig. Goeie menslike saamleef het goeie praters (en skrywers) sowel as goeie daders 
(leiers en organiseerders) nodig. 


Om vir 'n oomblik heeltemal buite die teks te tree: In die begin was die Woord 
(Johannes), en in die begin was die Daad (Goethe), maar dieper en fundamenteel 
Boeddhisties gehoor: In die begin was Stilte. 


53 Soos uit 'n massa blomme 
'n mens baie kranse kan vleg 
sal 'n gebore sterfling 
menige mooi daad kan vleg. 


Die beeld van 'n blommekrans (mald-gune) as 'n vervlegting van onderling afhanklike 
faktore druk 'n sentrale Boeddhistiese tema uit. Vergelyk die titel van die Mahayana- 
geskrif Avatamsaka Sutra (die ‘blomkrans-sutra’, waarskynlik in die eerste of tweede 
eeu AJ deur onbekende skrywer[s] saamgestel) wat 'n visie van die werklikheid as die 
inter-vervlegting van alle dinge bied. Dit is 'n voortsetting van die sentrale ou 
Boeddhistiese begrip paticasamuppada (afhanklike medetotstandkoming): Alle fisiese 
en psigiese verskynsels is onderling wedersyds gekondisioneer. 


'n Deurmekaar hoop blomme is vol pragtige moontlikhede: Uit die hoop (-rasimha) 
individuele blomme kan ruikers of sierkranse gerangskik of gevleg word. Die 
kortstondigheid en nie-substansialiteit van alles is soos 'n massa blomme. 'n Mens is 'n 
ambivalente mengsel moontlikhede. Die frase ‘gebore sterfling’ (jätena maccena; 53.3) 
suggereer dit. Lewe en dood, goed en kwaad, geluk en lyding, wysheid en dwaasheid is 
nie net 'n paradoksale gegewendheid nie, maar bied 'n moontlikheid. 'n Mens is 'n 
ambivalente mengsel van moontlikhede waaruit 'n groot aantal ‘mooi’ (kusalam) dade 
kan voortkom, maar dit sal nie noodwendig gebeur nie. Weer eens word ons voor die 
belangrike rol van die mens se verantwoordelikheid, vryheid en keuse gestel: Letterlik, 
die ruikers moet ‘gemaak’ word (kayira, van karoti [maak, doen]), die ‘goeie’ dade moet 
‘gedoen’ (kattabbam, ook van karoti) word - dus weer eens karma. 


Die Pali-woord kusalam wat die ‘doen’ kwalifiseer (53.4), kan as ‘goed’ vertaal word, 
maar nie in die sin van ‘gehoorsaam’ aan 'n hoër, bonatuurlike mag nie. Dit bedoel 
eerder handeling wat eerstens situasie gepas, bekwaam en vaardig is en tweedens uit 

welwillendheid en liefde gevoed word. Sulke dade is derdens natuurlik in 
ooreenstemming met die waarheid, die wese van die werklikheid. Die beeld van die 
krans kombineer die assosiasies van natuurlike skoonheid (blomme), vaardige inisiatief 
en menslike kunssinnigheid. ’n ‘Goeie’ daad is 'n kunswerk, suggereer ons vers. Die 
vertaling ‘mooi’ wil hierdie stel assosiasies beklemtoon. In ou Indië is mooi ruikers en 
sierkranse ook as simbole van eerbetoon, byvoorbeeld aan ’n besondere persoon, 
gemaak. 'n Goeie daad is ook 'n uitdrukking van respek vir die waarheid en die 
werklikheid in sy diepste dimensie (die dhamma). Dit kan ook verder gevoer word: 'n 
Goeie menslike lewe as geheel is 'n aaneengestrengelde kunswerk tussen geboorte en 
dood, uit 'n latente massa moontlikhede (van goed en kwaad) gevleg. Wat uit die 
ambivalente hoop moontlikhede voortkom, is 'n mens se eie vrye verantwoordelikheid. 
Maak die meeste van jou moontlikhede, sê die vers. Nog verder is die wêreld — dit wil 
sê die wêreld-soos-menslik-ervaar - 'n ambivalente plek van lyding en geluk. 'n Mens 
dit tot skoonheid maak. So beskou, is skoonheid - juis in die verganklikheid van dinge 
te vind —’n sentrale kategorie in die Boeddhisme. Veral in die Oos-Asiatiese Boeddhisme 
(China, Japan, Korea) speel dit 'n groot rol. 


54 Die geur van blomme versprei nie windop nie 
selfs nie die geur van sandel of tagara of jasmyn nie; 
maar die geur van deugsames versprei windop — 
'n goeie mens geur in alle rigtings. 

55 Soeter as die geur 
van sandelhout en tagara 
waterlelie en jasmyn 
is die geur van deug. 

56 Gering is die geur 
van tagara en sandelhout 
maar groots is die geur van deugsames — 
dit sweef op tot by die gode. 


Tagara (54.2, 55.2, 56.2) is `n blomryke struik waaruit 'n welriekende poeier 
vervaardig is. 


Hierdie drie verse toon 'n subtiele waardering vir die natuurskoon. Die geur van 
blomme word waardeer. Uitgebrei geld dit ook vir die blom van die jeug, die blom 
van die lewe, alle mooi dinge. Die verse toon ook 'n nugter aanvaarding van die 
beperkinge van die natuurorde: In die natuur waai geure nie teen die wind (pati- 
vâtam) in nie. Ditis die orde van noodwendigheid. Daartoe hoort ook dat alle blomme 
verganklik is. Die natuurorde word gerelativeer: Die geur van blomme strek nie ver 
nie en word deur die wind weggewaai. Die natuurorde het nie 'n absolute waarde 
nie. Dit word in betekenis deur die morele orde - die orde van verantwoordelike 
vryheid — oortref. Die morele orde (deug) transendeer die natuurvlakke van dier, 
plant en mineraal en is nogtans 'n manifestasie van die natuurorde op die hoogste 


vlak. 

Vers 54 suggereer ook, so wil ons dit hier verleng, dat die morele orde teen die heersende 
sosiale ordes kan indruis. Hierdie transendering van natuurlike en sosiale kragte deur die 
morele orde moet nie tot 'n teëstelling verhard word nie. Tog kan 'n sterk ‘goeie mens’ (sa- 
p-puriso) teen die draad van die heersende sosiale mode, konvensie en tradisie optree. So 'n 
mens word nie deur allerhande winde rondgewaai nie, maar geur windop. Dit hou nie in 
dat so 'n persoon gedurig dwars en stroomop is nie — wel dat hy of sy 'n hoër orde 
verteenwoordig, teenwoordig stel. Dit hou ook in dat die goeie mens, vervolmaak in 'n 
arahant, nie moralisties die wet en reël slaafs navolg nie. Dit behels nie willekeur nie, maar 
goedheid as spontane ongekunstelde egtheid wat van binne kom en met werklike insig 
verband hou. Ons vers sou, dink ek, die gesegde van Augustinus, naamlik ama et fac quod vis 
(hê lief en doen wat jy wil), Boeddhisties verstaan, kon onderskryf het. 


Hierdie ‘windop’- opposisie gebeur op `n onverwagse manier, suggereer die verse. 
Die geur van 'n goeie mens ‘sweef (vati [56.4]) maklik, sonder inspanning, teen die 
wind in, dryf boontoe tot op 'n goddelike vlak. Dit is die hoogste ‘groots’ (uttamo (56.3). 
'n Werklik sterk mens is 'n mens wat die geur van goedheid teen die wind in en tot op 
die hoogste vlak kan laat sweef. 


Hierdie verse praat van persoonlike moraliteit in die enkelvoud (’n goeie mens) sowel 
as meervoud (deugsames) (54.3 [satañ], 56.3 [stlavatam]), en dit het (kan in ons tyd 
beklemtoon word) sosiaal-etiese en ekologiese implikasies. Oor 'n verre afstand van tyd 
en omstandighede en tendensioneel gelees, oefen hierdie verse indirek kritiek uit op die 
hedendaagse verbruikersamelewing, gebaseer op natuuruitbuitende tegnokrasie en 
hedonisme. Die uitdaging vir vandag se ‘deugsames is om teen die wind van die heersende 
lewensuitkyk die geur van iets anders effektief te versprei, naamlik 'n nuwe waardering 
van die natuur (versimboliseer as blomme), maar sonder om die natuur (mineraal, plant 
en dier) te verabsoluteer, en dan die erkenning van 'n nog hoër dimensie — een wat die 
natuur in perspektief plaas en tot sy relatiewe reg laat kom; een wat die moed kan gee om 
sosiale konvensie te transendeer en te help verander — en die krag om dit maklik, sonder 
inspanning en konflik, te doen. Dit is die kuns van handelingsvaardigheid. 


Vers 56 druk die vroeg-Boeddhistiese volgorde uit: Die primaat lê nie by die gode 
nie, maar by die mens. Die geur van deug sweef nie van bo af onder toe nie. Dit sweef 
van die deugsame mens af boontoe. In die sentrum van hierdie lewensbeskouing is nie 
die gode nie, maar die sterk, goeie mens. 


57 Mara vind nie die weg 
van hulle wat waarlik deugsaam is, 
in agsaamheid woon en 
deur die hoogste wete vry is nie. 


Mara is die gemitologiseerde verpersoonliking van versoekende boosheid. In hierdie 
vers word gesuggereer dat Mara self verward is, nie die heilsweg bewandel nie. Mara kan 
tweedens ook nie 'n toegangsweg vind tot diegene wat hulle wel daarop bevind nie. So 'n 

mens het buite die moontlikhede van die bose beweeg, doen geen kwaad nie, laat geen 
spoor na nie, is onvindbaar. In die vroeg-Boeddhistiese konteks het so 'n mens aan die 
kringloop van geboorte-en-dood, die magsfeer van Mara, ontkom. 


Hierdie vers is 'n samevatting van die klassieke Boeddhistiese opleiding (sikkha) met 
sy drie fasette, soos in die agtvoudige pad geleer: 


e Moraliteit (regte denke, spreke, handeling, lewensonderhoud) (hulle wat waarlik 
deugsaam is: sampanna-stlânam [57.2]). 

e Meditasie (regte instelling, regte aandag, regte konsentrasie) (wat in agsaamheid 
woon: appamada-viharinam [57.3]). 

e Wete (regte siening; deur die hoogste wete vry: samma-d-afifid-vimuttanam [57.4]). 


Dit is die weg, die groot natuurlike beginsels van 'n goeie lewe. Dit is nie te 
vereenselwig met die kleiner voorgeskrewe of konvensionele reëls en sedes vir 
monnike, nonne en leke soos in verskillende tye en samelewings verwag of met die 
feitekennis van 'n bepaalde tyd nie. 


Die vers beskryf nie 'n mens wat nog aan die beginstadium van die reis is nie, maar 
iemand wat ver gevorder het of die weg tot die einde toe afgelê het. 


Hoe pas hierdie vers in die hoofstuk wat oor blomme handel (die woord ‘blom’ kom 
nie voor nie)? Die aansluiting is met die onnaspeurbare subtiliteit van die reuk van 'n 
welriekende plant. 'n Goeie eksistensie is soos 'n soetgeurende plant in die aand wat 'n 
mens nie kan plaas nie, nie kan vind en sien nie - die Bose ook nie. 


58 Op 'n afvalhoop 
langs die grootpad verwerp 
groei 'n lotus 
welriekend geesverblydend. 

59 Te midde van vervalle wesens 
— ‘n verblinde mensemassa — 
skyn in helder wysheid 
'n volgeling van die Volverligte. 


In hierdie vers is sprake van 'n vullishoop (58.1: samkara-dhanasmim). Dit is nie 
maar net 'n hoop verrottende oorskot soos takke en blare en diereoorblyfsels wat heel 
natuurlik in die veld lê en vergaan nie. Die afvalhoop lê juis langs die grootpad (maha- 
pathe) van die menslike samelewing en word as waardeloos en nutteloos 'verwerp' 
(58.2: ujjhitasmim). Die menseverkeer beweeg nie-oplettend, minagtend, 
neusoptrekkend by die stank verby. Kyk, ruik, juis daar kom ’n lotus op (58.3). Dit 
verbly nie slegs die fisiese sintuie (welriekend: suci-gandham) nie, maar ook die gees 
(gees-verblydend, mano-ramam [58.4]). 


Vers 59 verloop parallel aan 58, lê die strekking van die beeld uit. In albei verse gaan 
dit oor die kontras tussen waardeloos en waardevol. Die beeld wat in 58 gebruik word, 

is natuurlike dood en groei. In 59 gaan dit oor donkerte (blindheid) en skynende lig in 
die menslike geestelike domein. 


Geestelike blindheid is nie die vanselfsprekende, natuurlike toestand van die 
mensheid nie. Hier is sprake van ‘ver-blinding’, ‘blind-wording’ (andha-bhüte). Dit is 
die toestand van afval, verval, van die mens se ware wese en bestemming. Hierdie 
toestand van vervreemding, waarin die meerderheid van die mensheid verkeer, word 
egter nie aan 'n mitologiese sonde-val toegeskryf nie. 


Weer eens het ons hier 'n sterk onderskeid tussen die meerderheid (die vervalle, 
verblinde ‘mensemassa’ [ puthu-j-jane]) en die unieke enkeling (die ‘volgeling van die 
Volverligte’, die Boeddha: samma-sambuddha-savako). Tog word die massa nie verwerp 
nie. Soos die afvalhoop langs die grootpad die groeiplek, die kompos, van nuwe 
welriekende lewe kan wees, so bied die vervalle, verblinde mensemassa nie net die 
toneel en die konteks vir die lig van die enkeling nie, maar ook die moontlikheid 
waaruit ander ligtende enkelinge kan kom. Die leser vind 'n subtiele ewewig tussen 'n 
aristokrasie van die gees en 'n vereenselwiging met die lydende mensdom — tussen 
solitariteit en solidariteit. Die onderskeiding, selfs kontras, word nie 'n absolute 
teëstelling nie. Dit sien nooit neer op 'n mens wat, sosiaal gesproke, op die afvalhoop 
van die samelewing lê of daaruit afkomstig is nie. Die vroeë Boeddhisme het inderdaad 
die kastestelsel van die tyd deurbreek. 


Die laaste reël (59.4) bevat nog 'n onderskeid van betekenis, eintlik twee. Eerstens 
beweeg die ‘volgeling’ (savako) baie naby aan die Volverligte (samma-sambuddha). Hulle 
hoort saam, en tog is daar 'n belangrike onderskeid tussen die twee figure. Tweedens 
is die volgeling ook per definisie as savako nog nie 'n arahant nie. Die volgeling is 'n 
leerling van die Volverligte en het as sodanig 'n buitengewone waarde en waardigheid 
onder die massa mense: Hy of sy is nie 'n blinde naprater, weerkaatser nie, nóg van die 
massa, nóg van die Boeddha, maar skyn met 'n besondere eie lig. So 'n persoon skitter 
oortreffend helder (atirocati), al is hy nog nie 'n arahant nie. 


Die kern van die besondere eksistensie van die volgeling van die Volverligte is 
wysheid (pafifid). Dit is nie so 'n persoon se private ingeslote eiendom nie, maar skyn 
vanself verhelderend in die donker omgewing. 

Die woord bala (dwaas) word hier in die breër konteks van ‘onvolwassenheid’ verstaan. 
Die onvolwassene het inherente vermoëns wat kan ontwikkel, maar dit gebeur nie 
altyd nie. 'n Dwaas is 'n onvolwassene wat dom optree. Hierdie hoofstuk onderskryf 
die noodsaaklikheid sowel as die moontlikheid dat wat in elke mens onontwikkeld en 
verborge teenwoordig is, kan ontwikkel en aan die lig kom. Daar is altyd hoop op 
verandering, verbetering, groei na volwassenheid. 


60 Lank isdie nag vir 'n slaaplose 
lank is die skof vir 'n moeë 
lank is die kringloop van bestaan vir dwase 
wat die goeie waarheid nie ken nie. 


Die Pali-woord samsdro (hier as ‘kringloop van bestaan’ vertaal) verwys na die 
eindelose sirkelgang van lewe na lewe, van geboorte, dood en hergeboorte waaraan die 
mens volgens die vroeë Boeddhisme as gevolg van begeerte gebind is. Wat in 'n eindelose 
ketting voortgaan, is nie 'n ewige individuele identiteit (siel) wat telkens herbeliggaam 
word nie, maar die kontinue proses van herverbinding van die vyf groepe elemente 
(khandha), naamlik vorm (rüpa), gevoel of sensasie (vedaná), persepsie (said), emosionele 
en wilsfaktore (samkhara) en bewussyn (vififidna). Die individuele mens se huidige lewe 
is 'n moment in hierdie eindelose, uitsiglose kringloop van bestaan. Hierdie denkbeeld 
het ou Indië met ontsetting vervul. Bykomend tot die betekenis van die sirkelgang het 
samsâra dus ook die konnotasie van sinloosheid, rigtingloosheid, betekenisloosheid. Dit 
is 'n maling in onkunde, van een lewe na 'n volgende. Slegs die volledig verligte persoon 
ontsnap uit hierdie sinlose sirkelgang. Volledige insig in die ‘goeie waarheid’ (sa-d- 
dhammam) bied 'n uitweg. Die Dhammapada is 'n begeleiding op daardie weg. 


How to cite: Krüger, J.S., 2017, ‘Dwase (Balavagga)’, in Die waarheidsweg Dhammapada: Vertaal uit Pali, verklaar, verstaan, vertolk, pp. 81-95, AOSIS, 
Cape Town. https://doi.org/10.4102/aosis.2017.dwd42.05 


81 


Dwase (Balavagga) 


61 As jy op jou reis niemand ontmoet 
wat jou meerdere of gelyke is nie, 
reis dan vasberade alleen 
want 'n dwaas is geen metgesel nie. 


In kontras met die doellose bestaan van die vorige vers veronderstel hierdie vers 'n 
bewuste lewensreis as onderweg wees in 'n ander rigting met 'n bestemming. 


Hierdie gedagte sluit aan by die model wat in vorige hoofstukke deurlopend na vore 
gebring is, naamlik dat die wyse mens 'n sterk, onafhanklike enkeling sal wees. 
Liefdevolle mededeelsaamheid word egter nie uitgesluit nie, maar vloei uit daardie 
krag voort. Die moed tot alleen reis (eka-cariyam) sluit nie uit dat die wyse wel met 
dwase sal omgaan ten einde hulle ten goede te beinvloed nie, al kan dit nie werklik 
wederkerige gemeenskap op dieselfde vlak wees nie. Die vers laat dus ruimte vir 'n 
sinvolle verhouding tussen meer volwasse en minder volwasse persone. Die reisiger 
mag immers as reisgenoot by 'n ‘meerdere’ (seyyam) of 'n ‘gelyke’ (sadisa) aansluit. Om 
die waarheid te sê, die veronderstelling van die vers (61.1) is dat die ernstige reisiger 
op hierdie pad 'n goeie gids en vriend, 'n ‘meerdere’ of ‘gelyke’ sal soek. So 'n reisiger 
skrik egter nie vir alleenheid nie. 


Geestelike insig is nie 'n kwessie van natuurlike begaafdheid wat party mense het en 
ander nie, maar van die ontwikkeling van wat inherent in elke mens teenwoordig is. 
Sommige onvolwassenes is rustig op reis na volwassenheid, al neem dit tyd. Selfs die 
Boeddha het volgens die vroeë Boeddhisme sy absolute verligting na vele leeftye van 
voortgesette ontwikkeling bereik. Ander onvolwassenes vorder nie, maar bly by 
dwaasheid vassteek. Hier is 'n verskil tussen die Boeddhisme en vorme van die 
Christendom: Die Boeddhisme dink nie in terme van 'n sondeval van die eerste mense, 
erfsonde of 'n ewige predestinasie tot die ewige lewe of selfs die ewige dood nie. 


62 ‘Ek het seuns, ek het rykdom” 
dink die dwaas angstig; 
hy het nie eens homself nie, 
waar kom hy aan seuns en rykdom? 


Die dwaas is gesteld daarop dat hy nie slegs materiële eiendom nie, maar ook 
mense besit. Teen die agtergrond van die woord putta (seuns) staan hier die patriargale 
familie-opset waarin seuns bo dogters bevoorreg word en die familie as geheel onder 
vaderlike dominasie staan. Die vader het besitreg van die familie. In 'n breër sin 
word ook die welbekende situasie veronderstel waarin magsbeheptes ander mense 
ast ware ‘besit’. Hierdie vers sinspeel ook op die element van angstigheid wat in 
sodanige denke verskuild is (vihafifiati: kwel, bekommerd wees). Rykdom bring geen 
werklike geluk nie, maar is 'n aspek van die sinnelose, onbevredigende bestaan in 
samsara. Dat hebsug as begeerte (tanha) tot lyding (dukkha) lei, is die tweede van die 
vier edel waarhede (ariya-sacca). 'n Mens kan veel mag en rykdom hê en nog steeds 
kinderagtig dwaas wees. 

Hierdie vers sluit by die vorige vers (61) aan. Die individualisme van die vasberade 
enkeling op die waarheidsweg is iets heel anders as die soort selfsug wat byvoorbeeld 
in die populêre filosofie van 'n Ayn Rand gepropageer is. Veral as die beklemtoning 
van die onafhanklike individu aan die eg-Boeddhistiese beklemtoning van universele 
liefde gekoppel word, kom 'n implisiete kritiek op sowel die ekstreme moderne 
kapitalisme as die sosialisme waarin die individu ast ware ‘besit’ en beheer word, hetsy 
deur brute geweld of deur subtiele manipulasie (bv. deur die massamedia), aan die lig. 


Dit is insiggewend dat vers 62 so eksplisiet aan materiële besit (rykdom: dhanam) 
gekoppel word. Dit blyk dat hierdie koppeling van mag en rykdom van oudsher af ná 
die jagter-versamelaar-samelewing die menslike maatskappy gekenmerk het. In hierdie 
opset word die mens gedefinieer in terme van wat jy ‘besit’. Dit gaan oor sosiale mag 
op grond van goed en geld, geleerdheid, ensovoorts. Die gedagte dat die vroeë 
Boeddhisme stimulus aan 'n polities ekonomiese etiek van minimum institusionele 
mag en kontrole en maksimum mededeelsaamheid sou gee, lyk voor die hand liggend. 
Minimum mag, opvoedkundig aangewend met die oog op 'n gesonde samelewing, lê 
in die verlengstuk van wat 'n vers soos hierdie suggereer. Die klem in die vers val 
daarop dat die besit- en magsbehepte mens selfs nie eens homself ‘besit’ nie. Dit moet 
bygevoeg word dat die edel, volwasse mens hoegenaamd nie op besitreg en mag 
ingestel is nie. Meer nog, so 'n persoon besef dat hy hoegenaamd nie 'n ‘self in enige 
substansiële sin ‘besit’ of ‘is’ nie. 

Daar is 'n verskil tussen jouself ‘wees’ en jouself 'besit', soos vers 62 dit bedoel. Dit 
hang saam met die assosiasie van die woord jouself. Indien dit verstaan word as 
verwysend na 'n mens se ware self, soos jy eintlik ten diepste is, sou die implikasie wees 
dat 'n mens jouself (dit wil sê, jou ware wese) sal word en sal wees. Die ‘ware self of 
‘wese’ sou twee assosiasies hê, naamlik nie-substansialiteit (anatta) en die potensiaal tot 
selflose liefde wat uit nie-substansialiteit opkom en verborge in die ego verskuil lê. As 
‘self in die konteks van ‘besit’ (hebsug, ensovoorts) as verwysend na die klein, kleinlike 
ego verstaan word, sou die drang om ‘jouself te wees’ en ‘uit te leef, onvolwasse 
(kinderagtig, dwaas) wees. Dit is nie 'n mens se ‘ware’ self nie, maar 'n ‘valse’, 
besitbehepte self. 


'n Mens se ego, in die sin van die empiriese onverligte ‘self’, is nie jou ‘ware self nie. 
Die ‘ware self is die bestemming van die ego, waarheen die ego op weg behoort te wees 
en waarheen dit behoort te groei. Hoe verder 'n mens in die proses van selfontdekking 
(van die 'ware' self, naamlik jou potensiaal, ware wese) vorder, hoe meer sal so 'n mens 
ook wel besef wie en wat hy of sy in die lewe is en wat sy of haar plek en rol in die lewe 
is. Daar kan dus drie stappe onderskei word: 


+ 'n Mens se ‘onvolwasse’, besitgedrewe self of ego. 
e Die ontdekking van jou ‘ware self as nie-self (anatta) in die proses van loutering en 
dus transendering van die ego - die dwaas het nie hierdie selfontdekking gemaak nie. 

e Die ‘volwasse wees’ in die gewone werklikheid, wat ook insluit om met vertroue te 
weet wie jy in die gang van die gewone lewe is. 


So ontdek ’n mens jouself as 'n unieke 'selflose' individu met 'n unieke bydrae. 


63 'n Dwaas wat sy dwaasheid besef, 
is dáárom wys 
maar 'n dwaas wat hom verbeel hy is wys, 
word tereg 'n dwaas genoem. 


Die onvolwassene wat sy eie dwaasheid besef, is, alhoewel nog nie volledig wys nie, 
op die pad van volwassewording na volle wysheid. Die dwaas wat hom in 'n waan van 
wysheid toespin, sluit die pad na wysheid af, verwerklik nie sy inherente bestemming 
nie. 


Wysheid en dwaasheid kom in grade voor. 'n Mens kan oorwegend dwaas wees 
met 'n mate van wysheid, en oorwegend wys met 'n mate van dwaasheid. 'n Dwaas wat 
sy dwaasheid besef, is nie volledig dwaas nie, maar ook nie volledig wys nie. In die 
mate waartoe hy sy dwaasheid besef, is hy wys. 'n Dwaas wat dit nie besef nie, is egter 
volledig dwaas. 


64 Al verkeer 'n dwaas lewenslank 
in die geselskap van 'n wyse mens 
verstaan hy die waarheid net so min 
as 'n lepel die smaak van sop. 
65 Al verkeer 'n oordeelkundige net 'n oomblik lank 
in die geselskap van 'n wyse mens 
verstaan hy die waarheid net so gou 
as 'n tong die smaak van sop. 


Vijanati beteken ‘onderskeidend’, ‘diskriminerend’, ‘krities, ‘snap’ of ‘verstaan’ 
(64.3). Dit pas goed by die beeld van hierdie vers: Werklik verstaan beteken om 'n 
ontwikkelde, onderskeidende, kritiese smaak te hê, om goed te kan ‘proe’. Hierdie en 
die volgende vers (65) vereenselwig ‘verstaan’ en ‘proe’ (smaak) so sterk met mekaar 
dat dit nie nodig is om die vierde reël van elke vers, waar van die lepel en die tong 
gepraat word, van 'n werkwoord te voorsien nie. Die wyse mens ‘proe’ en die dwaas 
nie; die tong ‘verstaan’ en die lepel nie. 


In hierdie beeld het die Dhammapada vooruitgeloop op wat in die moderne Europese 
filosofie na vore sou kom, naamlik dat hierdie primitiewe sintuiglike ervaring inderdaad 
in beginsel die geestelike beoordeling, onderskeiding, van dinge bevat (soos Hans- 
Georg Gadamer in sy teorie oor die hermeneutiek aangetoon het). 'n Teks of argument 
of lering ‘verstaan’, is nie bloot die inneem en afsluk daarvan nie, maar die ‘proe’ 
daarvan. 'Proe' suggereer 'n persoonlike, individuele, outentieke verwerking in jou 
eie mond. Die teoloog Dietrich Bonhoeffer het 'n verwante beeld gebruik toe hy 

'n outoritêre denkstelsel beskryf het as 'n 'vreet-voël-of-vrek'-stelsel: Moenie krities 
dink nie, sluk net. 


Indien ‘smaak’ in die konteks van waarheid as 'n kategorie ingevoer word, beteken 
dit dan dat waarheid 'n saak van persoonlike willekeur word waarin alles en enige ding 
so reg of sleg soos enige ander ding is? Die Romeine het immers gesê dat dit geen sin 
het om oor smaak te twis nie? Nie noodwendig nie. Hierdie twee verse (64, 65) maak 
nie die deur vir relativisme oop nie. Oor 'n smaak kan nog steeds 'n ingeligte, 
welwillende, kritiese gesprek gevoer word, maar sonder enige aanspraak op absolute 
waarheid. Dit plaas 'n groot verantwoordelikheid op mense wat aan polemiek (die 
aanval op ander opvattinge) of apologetiek (die verdediging van eie opvattinge) 
deelneem. Die vroeë Boeddhistiese intellektuele het self aktief aan die debatte van hulle 
tyd deelgeneem. Die belangrikheid van oop, kritiese gesprekke durf nie ontken word 
nie, maar dit kan op verskeie vlakke en met verskeie grade van nuttigheid en 
skadelikheid gevoer word. Dwase sonder besef van hulle eie dwaasheid (v. 63) is baie 
lief vir sulke twiste. 


Die vers maak nie 'n onderskeid tussen 'n soplepel en 'n sop-opskeplepel nie, maar 
dit kan tog aangeroer word sonder om die teks geweld aan te doen. Die soplepel 
beweeg van die sop tot by die mond van die individuele eter en terug. `n Sop- 
opskeplepel kan gebruik word om die sop uit te deel, te versprei, maar dit proe ook 
niks nie. 'n Dwaas kan in sy of haar individuele dwaasheid verkeer, maar kan selfs die 
waarheid meganies uitdeel, versprei, maar sonder enige innerlike verband daarmee. 
So 'n leerder onderskei nie sout van bitter, soet van suur nie. So 'n houding kan die 
gevolg van gebrek aan belangstelling, sinisme, onderdanigheid of liggelowigheid 
wees, maar dit bly onryp dwaasheid. 'n Dwaas kan 'n partyman wees, 'n partyman 'n 
dwaas. Die lengte van die tydperk waarmee die dwaas met die waarheid te doen het, 
waarborg ook niks. 


Vers 65 is formeel parallel aan die vorige een, maar bring betekenisvolle kontraste 
in. Die vertaling ‘oordeelkundige’ (vir vinfia) wil reg laat geskied aan die skakering 
waarom dit hier gaan, naamlik kritiese oordeel. Die oordeelkundige staan teenoor die 
dwaas, 'n oomblik lank teenoor lewenslank en 'n meganiese lepel teenoor 'n lewende 
tong. 


Net soos dwaasheid kom oordeelkundigheid (die bereidheid, die vermoë om te 
oordeel) in grade voor. 'n Onvolwassene kan reeds oor 'n mate van gesonde oordeel 
beskik, genoeg om die essensie van 'n saak onmiddellik te snap. Die smaak (oordeel, 
verstaan) van die onervarene is natuurlik nog nie volmaak nie, soos 'n tong wat 
sout, suur, bitter en sout kan onderskei, maar nog nie die fyner smake en nuanses 
nie. 


Die oordeelkundige persoon op weg na geestelike volwassenheid besef sy relatiewe 
onvolwassenheid, maar neem niks op blote mag of gesag aan nie. Alles word geproe, 

oorweeg. Die wyse mens sal niks op blote mag of gesag verkondig nie, maar die 
waarheid aanbied om krities geproe en oorweeg te word. 


66 Dwase dool dom rond 
en is hul eie vyand 
terwyl hulle verkeerde dade doen 
wat wrange vrugte dra. 


Die woord papakam (hier as ‘verkeerd’ vertaal [66.3]) verwys nie na ‘sonde’ in die 
sin van die oortreding van 'n goddelike gebod of slegs na uiterste boosheid soos moord 
nie. Papakam verwys onder andere letterlik na onvrugbare grond. Hierdie landelike 
beeld wys in ’n bepaalde rigting wat die kern van die Boeddhistiese etiek treffend 
saamvat: ‘Verkeerde’ handeling is onvrugbaar, lewer niks goeds op nie, is situatief 
onvanpas, ongeskik (doen nie wat dit behoort te doen nie). Enige handeling, groot of 
klein, is vrugbaar (lewer goeie plante op) of onvrugbaar (lewer niks of onkruid op). 
‘Goeie’ handeling is verantwoordelik: Dit antisipeer die uitkoms, die gevolge, van jou 
handeling. 


Die probleem met die eerste interpretasie van papakam in die vorige paragraaf is dat 
dit moontlik is om in blinde gehoorsaamheid aan ’n abstrakte gebod of wet en sonder 
inagneming van die situasie groot skade aan te rig (soos die geskiedenis oorvloediglik 
bewys). 'n Kernaspek van die Boeddhistiese etiek as etiek vir volwassenes is: Wat 
bedoel jy? Die vraag is, met ander woorde: Watter doel het jou woorde of gedrag? Wat 
wil jy in 'n gegewe situasie bereik? Die volwasse mens handel nie impulsief nie en 
konformeer nie blindelings aan abstrakte gebooie nie, maar neem omstandighede in 
ag, dink vooruit, sien vooruit, loop vooruit op die konsekwensies van enige handeling 
in die groter prentjie. Uiteindelik is die lydende party van foutiewe handeling jyself. Jy 
is jou eie vyand. 


Hierdie vers groepeer 'n aantal kernwaarhede van die vroeë Boeddhisme kompak 
saam: 


e Dit bevat twee van die drie ongesonde wortels (wortel: mila) van bestaan, naamlik 
onkunde (moha, avijjd; 66.1) en haat (dosa, raga; 66.2; die derde wortel is begeerte 
[tanhd, lobha)). 

e Dit verwys na samsdra (66.1), naamlik die sinlose, rigtinglose, eindelose rondmaal 
in bestaan. 

e Dit verwys na kamma, naamlik die lotsbepalende handelingsbevoegdheid van die 
mens (66.3) en die vrugte (vrug: phala) van sodanige handeling, dit wil sê, die 
gevolge (goed of sleg) daarvan. 

e Dit beklemtoon die feit dat die mens verantwoordelik is vir hulself en niks of 
niemand anders vir die toestand van hulle eie innerlike 'self behoort te blameer 
nie. Oor uiterlike omstandighede het 'n mens nie noodwendig veel beheer nie, 

maar vir jou eie houding te midde van sulke omstandighede sal die volwasse mens 
te alle tye volledige verantwoordelikheid neem. 'n Onvolwasse dwaas doen dit 
nie. Só 'n mens se ‘self bly aan onkunde (dwaasheid, domheid) (du-m-medha 
[66.1]) gekoppel: Ander mense of omstandighede word geblameer, maar die een 
wat eintlik die spit afbyt, is jyself. 


67 'n Daad wat 'n mens berou 
en waarvan jy met trane op jou lippe 
die vrugte pluk, 
was nie 'n goeie daad nie. 

68 'n Daad wat 'n mens nie berou nie 
en waarvan jy gelukkig en tevrede 
die vrugte pluk, 
was 'n goeie daad. 


Die etiek wat hier voorgehou word, bedoel nie egosentries dat die handelende mens 
se eie betraande gesig of geluk en tevredenheid die enigste of hoogste waarde is nie. 
Die bedoeling is dat 'n goeie handeling in 'n omvattende sin, situatief, die beste resultate 
oplewer vir ander mense en lewende wesens, vir die omstandighede en vir jouself. Kyk 
ook na die aantekening by vers 69. 


69 Voor 'n slegte daad vrugte dra, 
dink die dwaas dis heuningsoet, 
maar as die vrugte ryp is, 
stort hy in ellende neer. 


Reël 69.1 sou ook vertaal kon word met 'voor 'n slegte daad ryp word' (die woord 
paccati beteken ook 'gis). Die voor die hand liggende betekenis van die vers is dat die 
goedheid of boosheid van 'n optrede wesenlik aan die gevolge daarvan gekoppel is: 'n 
Daad, reeds sleg in sigself, bring noodwendig slegte gevolge voort. Die slegte uitwerking 
van 'n slegte daad is egter nie noodwendig dadelik duidelik nie. Dit kan eers mettertyd 
duidelik word. 


'n Vraag is in watter mate hierdie vers ook toelaat dat die gevolge van 'n daad 
die uitgangspunt is van waaruit die daad beoordeel word? In watter mate 
konstitueer die uitkoms van 'n daad of gedragswyse die goedheid of slegtheid van 
'n daad? Kan 'n daad as goed of sleg gekwalifiseer word voordat die uitkoms 
daarvan bekend is? Dit wil voorkom of verse 67 en 68 so 'n benadering vanuit die 
gevolge toelaat. Kan 'n goed bedoelde daad ongewenste, onwenslike, selfs slegte 
gevolge hê, en moet so 'n daad dan as sleg gekwalifiseer word? Bepaal die wet van 
karma net ‘wat jy saai, sal jy maai’ (goed lei tot goed; boos lei tot boos) op die 
korter of langer termyn, of is daar ook ander dimensies daarin verskuil? Is die 
begrip ‘tragedie’, byvoorbeeld, in die sin waarin Aristoteles en Hegel dit gebruik 
het, met die Boeddhistiese begrip 'karma' versoenbaar? Volgens Aristoteles is 

mislukking (hamartia) met die beste menslike bedoelings vervleg en onthul dit die 
onontwykbare broosheid van die menslike eksistensie. Volgens Hegel is die 
essensie van tragedie die onvermoë van 'n mens om die groter prentjie te sien, die 
eensydige beklemtoning van 'n goedbedoelde, goeie deelperspektief. Die 
tendensionele lees van die Dhammapada wat hier getoets word, vermoed dat 
‘karma’ wel die elemente van onbedoelde, onvoorsiene en onvoorsienbare slegte 
gevolge sou kon akkommodeer, al lê dit nie op die oppervlak nie. Dit is duidelik: 
'n Daad wat moreel boos is, sal noodwendig en onafwendbaar slegte gevolge 
oplewer (dit is wat v. 69 sê) — indien nie dadelik nie, dan wel later. So 'n ‘tragiese’ 
interpretasie van karma sou egter ook die volgende impliseer: 'n Daad wat 
oënskynlik op die oomblik van handeling neutraal of selfs goed lyk, kan vanuit 'n 
latere perspektief, op grond van die uitwerking daarvan, as verkeerd beoordeel 
word. Niksdoen is ook 'n vorm van handeling en het ook gevolge. Dit alles 
kompliseer die begrip ‘karma’ en lig dit uit die sfeer van simplistiese moralisme uit. 
Hoeveel beheer het die goed bedoelende, goed handelende mens oor die gevolge 
van sy of haar handeling of oor veranderende kontekste waarin handelinge 
funksioneer? As arts A byvoorbeeld behandeling X uitvoer met die veronderstelling 
dat verpleër B daarna behandeling Y sou doen, maar Y doen dit nie en die pasiënt 
sterf, was A se handeling X dan boos? Kon, moes, A die optrede van B geantisipeer 
het? Tog is die intensie, dink ek, van die Boeddhisme om tragedie te oorwin: Die 
welwillende, wys denkende, goed handelende mens transendeer dit en leef kalm en 
onverstoord. 


In hierdie verband is dit ook nodig om die onderskeid tussen die begrippe kamma 
aan die een kant en idappaccayatd en paticcasamuppdda aan die ander kant uit te lig. 
Idappaccayatd is 'n wyer begrip as paticcasamuppada, terwyl kamma op bewuste, gewilde 
menslike handeling slaan. Die eersgenoemde twee het 'n breër verwysingsveld as 
laasgenoemde, met die implikasie dat mense se gewilde handelinge nie vir alles in die 
wêreld verantwoordelik gehou kan word nie. Daar is kontekste van oorsaak en gevolg 
buite ’n handelende mens se bedoeling en handeling om wat 'n invloed op die nawerking 
van 'n bewuste, gewilde daad het. 


Hoofstuk 5 praat van ‘dwase’ onvolwassenes met 'n gebrek aan insig, nie van 
inherente slegte mense of boses nie. Nogtans, onbedoeld of nie, ly die doener van 'n 
daad met slegte gevolge daaronder, ‘stort in ellende neer’ (dukkham ni-gacchati 
[69.4]). Ongetwyfeld speel die twee ‘wortels’ van begeerte en haat, en die subjektiewe 
gesindheid en bedoeling ook 'n groot rol in die konstituering van 'n daad as goed of 
sleg, maar in hierdie vers is dit onkunde wat uitgelig word. Onkunde verwys stellig 
na die nie-begrip van die dhamma, maar ook na die nie-begrip van die situasie 
waarin gehandel word, na 'n gebrek aan insig in die objektiewe gevolge van 'n daad, 
na die gebrekkige antisipasie van die uitwerking van ’n daad. Om werklik in die 
volle sin van die woord 'goed' te handel, is dus waarskynlik die plig en voorreg van 

die werklik ‘volwassene’, die gerypte persoon met veel insig, terugsig, omsig en 
vooruitsig. 


So 'n benadering het implikasies vir die beoordeling van die geskiedenis. In die 
beoordeling van 'n optrede van sê maar vyf eeue gelede, sou die tydsgebonde, 
situasiegebonde aard van 'n heersende etiek in ag geneem moes word. Met ‘etiek’ 
word hier bedoel die heersende stelsel in 'n bepaalde tydperk wat bepaal wat as 
goeie of slegte handeling beskou word. Die punt is: Elke etiek is epog- en 
situasiebepaald. Wat vandag ‘verkeerd’ is (bv. slawerny), kon toe ‘reg’ en goed 
bedoeld gewees het. Dit is waarskynlik nie die hele waarheid nie, en die vraag sou 
tereg gevra kon word: Sou slawerny ook toe, in die etiese norme van toe, verkeerd 
gewees het, maar mense het dit nie ingesien nie omdat hulle 'n blindekol gehad vir 
wat duidelik moes en kon gewees het? Indien hulle toe 'n gevolgsetiek 
(n verantwoordelikheidsetiek, soos wat die Dhammapada aanprys) in plaas van 
byvoorbeeld 'n openbaringsetiek (die ewige wet is bonatuurlik geopenbaar) gevolg 
het, sou hulle anders opgetree het? Met ander woorde, gestel hulle sou gevra het 
‘watter uitwerking het slawerny? (of ‘sal slawerny hé?’) in plaas daarvan dat hulle 
geponeer het dat 'slawerny deur God in die Bybel voorgeskryf of ten minste geduld 
is? Nog verder, kon die Europeërs van vyf eeue gelede 'n gevolgsetiek gevolg het? 
Kon hulle die Bybel anders geinterpreteer het? Is selfs 'n gevolgsetiek teen foute en 
mislukkings gevrywaar? Wat sou uit 'n hedendaagse oogpunt oor die behandeling 
van vroue in ou Indië, met insluiting van die Boeddhisme, gesê kon word? Meer 
nog, wat kan die huidige leser doen met die Boeddha se teësinnigheid (volgens die 
oorlewering) om vroue tot die orde toe laat en sy antisipasie van so 'n revolusionêre 
gedragslyn, naamlik dat dit die voortduur van die orde drasties sou verkort - met 
ander woorde, dat dit slegte vrugte sal dra? 


Die verlede kritiseer, is maklik, maar nou gepas optree, veel moeiliker. 


Dit wil voorkom asof die faktor ‘tragiek’ in die beoordeling van nie slegs die 
geskiedenis nie, maar ook in die nadenke oor karma ingereken behoort te word. 
Hoeveel beheer het selfs 'n goed-bedoelende mens oor al die gevolge van sy of haar 
optrede? Dan is daar ook nog die aspek van die verskillende perspektiewe van 
waaruit mense (nie almal dwase nie) na dieselfde daad kan kyk en die verskillende 
persepsies wat verskillende mense, deel van verskillende kontekste en situasies, oor 
dade en hulle gevolge daarop nahou. Die implikasie van die interpretasie wat hier 
vermoed word, is: Laat vaar absolutisme, aanvaar die betreklikheid van alle dinge 
waarin alles kondisionalisties met alles gekoppel is, doen jou bes met liefde en 
volgens die insig watjy nou het, aanvaar verantwoordelikheid selfs as dinge skeefloop 
en aanvaar jou tragiese beperktheid. Vroeg-Boeddhisties, mitologies gesproke, is 
niemand behalwe die uiterste grensgeval van 'n Boeddha al-wetend, al-wys, alles- 
vooruitskouend nie. Leef nogtans vry en so suiwer moontlik uit insig en liefde na 
alle kante. 

Uit die perspektief van 'n verantwoordelikheidsetiek kan 'n mens volgens 'n 
absoluutheids- of gehoorsaamheidsetiek tegnies volgens reël en regulasie reg 
optree, maar dieper moreel verkeerd wees, situatief onvanpas en met slegte gevolge 
handel. 'n Mens kan ook in 'n gegewe situasie 'n voorskriftelike reël tegnies oortree, 
maar op 'n dieper vlak, op die langer termyn, in die groter konteks, goed handel. 
Die argument wat hier as interpretasie van die Boeddhistiese etiek ontwikkel, loop 
nie op 'n willekeurige, subjektivistiese etiek uit nie. Dit beteken ook nie dat reëls 
onnodig en verkeerd sou wees nie. Indien ’n ‘onvolwasse’ mens (in die sin waarin 
die woord hier gebruik word) in 'n oorrompelende, onoorsigtelike komplekse 
situasie beland, is die oriëntering aan tradisie, presedent, getoetste reël en voorskrif 
goed, somsdieenigstekompas. Dieideaalblyegtersteedsdateieverantwoordelikheid 
en kritiese oorweging ontwikkel sal word. 'n Verantwoordelikheidsetiek, so ver 
moontlik bewus van konsekwensies en die algemene samehang (relatiwiteit, 
kondisionalisme) van dinge, is 'n alternatief (n derde weg, nie 'n middeweg nie) 
anderkant absolutisme aan die een kant en relativisme aan die ander kant. Die 
twee behoort nie bloot teen mekaar afgespeel te word nie. 'n Hoër transendering 
van die swakhede in albei en verbintenis tussen die waarheidsmomente in albei 
behoort nagestreef te word. 


70 Aleet'n dwaas maand na maand 
sy kos met die punt van 'n kusa-spriet 
is hy nie 'n sestiende werd 
van hulle wat die waarheid begryp nie. 


Kusa is 'n soort gras wat volgens legende onder die bodhi-boom gegroei het 
waaronder die Boeddha verligting ervaar het en as besonder betekenisvol beskou 
word. Die verwysing hier is na die ekstreme asketisme wat in die tyd van die Boeddha 
beoefen is. Ekstreme askete het vir baie lang tydperke hulle kos in hoeveelhede geëet 
wat slegs deur die punt van 'n grasspriet bevat kan word en daarmee verseker dat hulle 
omtrent niks inkry nie. Die Boeddha het self voor sy verligting aan sulke praktyke 
meegedoen, maar die vrugteloosheid van sulke selfpyniging (selfs al word dit met 'n 
heilige grasstingel geëet) aan sy eie lyf en gees leer ken. Dit is waardeloos in vergelyking 
met die werklike begryp van die waarheid en dra niks daartoe by nie. Dit weeg nie op 
teen begrip van die waarheid nie. In sy lering het die Boeddha nie self-pyniging as 'n 
weg na saligheid aangeprys nie, maar deurgaans die middeweg van matigheid in alle 
opsigte geleer. Dit sluit nie uit dat in Boeddhistiese kringe matige vas soms as 'n nuttige 
dissipline beoefen is nie. 


71 Gedane kwaad is soos melk 
wat nie dadelik versuur nie; 
dit volg en brand die dwaas 
soos kole onder as bedek. 

Die element van tydsduur verbind verse (70) (maand na maand) en (71) 
(nie dadelik nie). Dit neem vars melk 'n rukkie om te versuur. So vind die 
uitwerking van 'n slegte daad in slegte gevolge nie onmiddellik plaas nie. Soos vroeër 
in hierdie hoofstuk word die smaaksensasie ingespan om die werking van kamma te 
verduidelik. 


Verbrande as kan afgekoel lyk, en tog kan gloeiende kole onsigbaar, maar versengend 
warm onder die as verborge lê en groot skade en pyn veroorsaak as 'n mens daarop 
trap. Dit het gevolge. Die vers stel dit konkreet: Dit ‘volg’ (anveti) 'n mens en haal jou 
in. So is die slegte uitwerking van slegte optrede nie onmiddellik sigbaar of voelbaar 
nie, maar word met verloop van tyd duidelik en rig skade aan. Vuur is nuttig, maar ook 
gevaarlik en 'n mens moet omsigtig en verantwoordelik daarmee omgaan. Dieselfde is 
met handeling die geval. 'n Dwaas moet nie met vuur speel nie. 


Die dwaas kan op die oog af dink dat alles verby is en dat 'n slegte handeling glad nie 
sleg afgeloop het nie, maar die suur smaak en die pynlike brand kom wel vroeër of later 
in een of ander vorm. 


72 Slegs tot sy nadeel 
bekom 'n dwaas kennis; 
dit vernietig sy geluk 
en breek sy kop. 


Dwaasheid plus kennis is 'n resep vir ongelukkigheid. Natta sluit behalwe 
‘kennis’ die roem, mag of gesag in wat daarmee gepaard gaan. Die vers verwys na 
die ongelukkigheid wat dit vir die dwaas self inhou, maar impliseer stellig ook die 
slegte gevolge vir alle mense wat daardeur geraak word en vir die hele situasie 
waarin die mengsel dwaasheid-kennis werksaam is. ‘Geluk’ (sukkamsa) verwys na 
die hele pakket, naamlik die subjektiewe gevoel van geluk wat die dwaas dalk kan 
hê asook die goeie elemente wat in hom aanwesig is, naamlik sy hele helder ‘wel- 
syn’ (sy ‘geluk’ in 'n objektiewe sin). 


‘Kop’ (muddha) kan letterlik ook na toppunt in 'n breë sin verwys; figuurlik kan dit 
hier as setel vir en selfs sinoniem vir ‘wysheid’ beskou word (Carter & Palihawadana 
1987:156). Tegniese kennis kan 'n dwaas se inherente wysheid en onskuld vernietig. 
Selfs 'n dwaas het immers 'n dimensie van wysheid in hom: Dwaasheid is naamlik 'n 
erge graad van onvolwassenheid (dit is die positiewe veronderstelling van die 
vertolking wat deurgaans in hierdie hoofstuk gevolg word). 'n Meer algemene, 
afgeleide implikasie sou wees dat opleiding en geleerdheid (kennis) 'n deel van 
opvoeding tot volwassenheid behoort te wees. Anders volg rampspoed. lemand met 
baie kennis en vak-vaardigheid is nie noodwendig 'n opgevoede, volwasse mens nie, 
maar kan bloot 'n opgeleide dwaas wees. By implikasie bevat hierdie vers 'n waarskuwing 
aan die huidige tegnokratiese kultuur en samelewing: Tensy die mensdom sy inherente, 
maar onontwikkelde wysheid tot wasdom laat kom, kom groot ellende. 

73 Die dwaas soek 
'n onwesenlike reputasie, 
voorrang onder monnike, 
mag in kloosters 
en eerbetoon by families. 
74 ‘Laat leke en monnike dink dat ék dit gedoen het, 
laat hulle in hul doen en late aan my onderdanig wees; 
dit is die dwaas se strewe 
en sy ambisie en arrogansie groei. 


Die Pali sé nie “n monnik’ nie, maar dit is die implikasie. Hierdie vers (soos ook 74 
en 75) handel spesifiek oor monnike. So 'n monnik kan die wens koester om die 
uiterlike reputasie van innerlike, persoonlike kwaliteite soos deugsaamheid, 
aandagtigheid, wysheid, geleerdheid, ensovoorts te hê, al is dit nie in die werklikheid 
gegrond nie. Die woord bhdvana beteken ‘ontwikkeling’. In een sin word dit in die Pāli- 
literatuur as 'n samevatting van ‘meditasie’ gebruik. In hierdie vers word dit nie in 
daardie sin gebruik nie. Die monnik van vers 73 stel meer in die ‘ontwikkeling’ van sy 
uiterlike reputasie (sy loopbaan) as in die ontwikkeling van sy innerlike belang. So 'n 
reputasie is ‘onwesenlik’ (a-satam), 'n masker, waaronder allerlei negatiewe kwaliteite 
kan skuil. So 'n reputasie sou selfs uiterlike, sosiale mag en aansien in die klooster 
meebring, asook eerbetoon en materiële geskenke deur die leke. ‘Mag’ (issariyam) in 
die klooster (73.3) sou onder andere die administratiewe mag behels om te besluit wie 
woon in die beste kwartiere van die klooster. Die woord wat hier met families vertaal 
word (para-kulesu), verwys letterlik na ‘ander families’. Die bedoeling is dat so 'n 
monnik nie net eerbetoon (met insluiting van geskenke) van sy eie familie ontvang 
nie, maar ook van ander families, dus van leke in die algemeen. 


Hierdie vers toon aan hoedat die wortel van onkunde (moha) aan die wortel van 
begeerte (lobha) gekoppel is, asook indirek aan afkeer (dosa), want so 'n magtige monnik 
diskrimineer waarskynlik in die klooster op grond van persoonlike voorkeure en 
afkere. Die begeerte na hoë sosiale aansien en mag is nie tot ‘gewone’ mense beperk 
nie, maar kom ook onder geestelikes voor en is dan dubbel so erg. 


Die implikasie van die vers is dat die verstandige, volwasse mens (hier primêr maar 
nie uitsluitlik 'n monnik nie) in die ontwikkeling van goeie kwaliteite in homself sal 
belang stel. By so 'n mens val die klem op bhdvana as innerlike ontwikkeling wat 
Spontaan in uiterlike handeling uiting vind. Uiterlike reputasie is hierby van 
ondergeskikte belang. 


‘Strewe’ (74.3) is hier 'n vertaling van samkappo. In die heilsame agtvoudige pad is 
sammda samkappo die tweede item na regte siening (samma ditthi), en dit kom net voor 
uitlewing in die vorm van spreke (vaca), handeling (kammanta) en lewensonderhoud 
(ajiva). Samkappo verwys na ‘denke’ en sluit denke-as-bedoeling, voorneme, motief, 

gerigtheid en wil in. Dit is die noodsaaklike brug tussen die meer teoretiese 'siening' en 
die praktiese uitlewing: ‘Siening word ‘denkende voorneme' word praktiese uitlewing 
in ‘woord’, ‘handeling’ en ‘lewensonderhoud’. Op weg na bevryding is samkappo dus 'n 
uiters belangrike komponent. In hierdie vers word dit in 'n negatiewe sin as verkeerde 
voorneme, strewe gebruik. 


Weer eens word dwaasheid of onkunde (in die vorm van verkeerde denke) as een 
van die drie wortels van boosheid duidelik. Dit hou verband met begeerte, hier in die 
vorm van iccha (wens, begeerte, as ‘ambisie’ vertaal). Dit hou ook verband met haat, 
hier in die vorm van mdno (trots, meerderwaardigheid, diskriminerende ydelheid). 


Hier gaan dit nog steeds om die dwase monnik. ’n Groot ego kom helaas nie in die 
‘geestelike’ sfeer minder as in die ‘wéreldlike’ sfeer voor nie. In eersgenoemde is dit 
dodeliker want onduideliker, subtieler. Die vers het ook wel duidelike relevansie vir 
wat in die publieke lekesfeer gebeur. Die so bekende sosiale magspel word deur 
oppervlakkige, onvolwasse dwase gespeel. 


75 ’n Middel tot wins is een ding, die pad na nibbana 'n ander; 
laat die monnik, leerling van die Boeddha, dit deur ervaring weet, 
in roem nie vreugde vind nie 
maar afgeskeidenheid koester. 


Die woord labhipanisa (labha-: wins plus -upanisa: middel [tot]; dus: middel-tot-wins) 
suggereer berekende doel-rasionele optrede, bedoel om persoonlike wins of voordeel 
te behaal. Dit gaan om die bevrediging wat roem, eerbetoon en hoë status met die 
bereiking van daardie doel bring. Die ‘pad na nibbana' (nibbana-gamini) val geheel en al 
buite hierdie sfeer van denke, suggereer die vers: Nou gaan dit om 'n weg wat bewandel 
moet word, 'n selflose dissipline wat beoefen moet word. Jy stel nie die doel en die 
middele op nie, maar volg die weg. Die weg sal jou bring waar jy dalk nie wil wees nie. 
Die beeld van 'n pad is 'n dikwels gebruikte simbool (vergelyk byvoorbeeld die 
agtvoudige pad) vir geestelike ontwikkeling. Dit gaan hier om twee geheel en al 
verskillende paaie, rigtings, uiteindes. 


Soos die voorafgaande verse praat hierdie vers van monnike. Soos die 
godsdiensgeskiedenis bewys, is dit moontlik om die geestelike, mistieke dimensie vir 
persoonlike, doel-middel-rasionele redes (wat gaan ek hieruit kry?) te kaap. Die vers 
spreek hom nie direk oor doel-rasionele handelinge in die wêreld (bv. in die handel of 
landbou) uit nie. Dit is immers hoe die wêreld werk. Wat die vers wel direk en sterk 
van die hand wys, is die oordra van sulke rasionele doelmiddele-logika in die geestelike 
sfeer en in die institusionele vormgewing van die geestelike sfeer. 


Wat sou die verband tussen die ‘wêreldlike’ en die ‘geestelike’ logika wees? Staan 
hulle onversoend, paradoksaal langs mekaar en moet die leek (dus nie 'n monnik nie) 
maar so in twee wêrelde probeer leef, of lê die wêreld ast ware konsentries rondom 

die mistieke dimensie sodat daar 'n krities konstruktiewe verhouding tussen die twee 
sfere kan bestaan? Is daar 'n oorloop van die mistieke na die wêreldlike? Stel die 
mistieke dimensie (die pad na nibbana) 'n voorbeeld wat in die wêreld 'n verskil kan 
maak? Sou die persoon wat in die wêreld ’n bestaan moet maak dus so goed as 
moontlik probeer om so ver as moontlik in die wêreld ‘die pad na nibbând te 
bewandel? Die tweede siening druk die Boeddhistiese intensie waarskynlik veel 
beter uit. Ons moet egter erken dat dit waarskynlik nie oorwegend in die vroeë 
Boeddhisme die geval was nie en dat die leke in 'n groot mate bewonderende 
toeskouers van die sangha en skenkers van lewensmiddele aan die sangha was — wat 
die leke daaruit gewen het, was ‘verdienste’ (puñña). 'n Konstruktief konsentriese 
model sal wel 'n groot verskil in die sfere van byvoorbeeld die hedendaagse ekonomie 
en politiek maak. 'n Voorbeeld is die opdrag om nooit 'n mens as 'n middel in die 
logika wat op jou eie voordeel (soos ‘roem’ [sakkaram, 75.3]) as doel gemik is, te 
gebruik nie. 


Die woord abhijanati (75.2) beteken meer as teoretiese kennis van buite. Dit beteken 
deeglike kennis op grond van eie, persoonlike ervaring, ‘deur ervaring weet’. Die 
woord savako (75.2) slaan op 'n leerling van die Boeddha. So 'n persoon is nog nie 'n 
arahant nie. 


Wat sal die verstandige (deur ervaring wetende) monnik asook, indirek bedoeld, 
die verstandige leek doen? So ’n persoon sal in roem ‘nie vreugde vind nie’ (na-abhi- 
nandeyya; 75.3) en 'afgeskeidenheid' (vivekam) ‘koester’ (anubrahaye; 75.4). Die vertaling 
‘afgeskeidenheid’ vir viveka sluit bewustelik aan by die woord Abgeschiedenheit van die 
Christenmistikus, Meester Eckhardt (c. 1260-1327), om die verwantskap tussen alle 
mistiek te beklemtoon. 


Sulke afgeskeidenheid beteken nie noodwendig ’n uiterlike afskeiding van die 
wêreld nie, maar met hierdie toepassing tree ons buite die primêre gerigtheid van 
die teks, wat monnike aanspreek. ‘Huisloos’ of ‘huisbewoner’ wees, interpreteer- 
ekstrapoleer ons, is nie 'n absolute keuse nie. Watter keuse die individu uitoefen en 
in watter graad so 'n uiterlike afskeiding sou plaasvind, is ’n saak van situasie en 
temperament. Wel kan 'n mens aanneem dat 'n sekere uiterlike afstand van die 
wêreld vir die bewandeling van die ‘pad na nibbana' bevorderlik sal wees, maar dit 
word nie in die Boeddhisme as absolute voorwaarde en in 'n sterk sin vereis nie. 'n 
Leek kan 'n volgeling van die Boeddha-weg wees. Wat die verstandige leerling van 
die Boeddha’ in elk geval wel sal doen, is 'n beoefening van innerlike afgeskeidenheid. 
So 'n innerlik afgeskeide mens stel hulself nie innerlik op as afhanklik van die roem, 
status, ensovoorts, wat suksesvolle berekende optrede moontlik kan bring nie, maar 
beoefen inteendeel onafhanklikheid van sodanige uiterlike sukses en die middele 
wat daartoe kan lei. Sodanige afsondering as dissipline word dikwels, gereeld of 
deurgaans ‘beoefen’, ‘gekoester’ (anubrihaye). Dit is duidelik dat sodanige 

afgeskeidenheid des te meer op die geïnstitusionaliseerde religie van toepassing sal 
wees, aan wie die Boeddha sy waarskuwing direk rig. 


Om by die hooftema van hierdie hoofstuk aan te sluit: Die sug na sukses is dwaasheid 
gekoppel aan begeerte. Die bewandeling van die weg is wysheid gekoppel aan nie- 
begeerte na en nie-afhanklikheid van roem in enige vorm. 

'n ‘Wyse’ (pandita) is 'n mens wat op 'n gevorderde stadium verkeer op 'n kontinuum wat 
van erge onvolwassenheid, selfs dwaasheid, aan die begin tot by arahant-wees aan die 
einde strek. Hierdie hoofstuk word tewens deur ’n Hoofstuk 5 oor dwase voorafgegaan 
en deur Hoofstuk 7 oor arahante gevolg. Wyse mense vorm 'n minderheid onder die 
mensekinders. Die hoofstuk moedig vriendskap met wyse mense aan en sit die eienskappe 
van sulke persone uiteen. 'n Sirkel word voltooi: 'n Mens begin die geestelike reis deur 'n 
goeie vriend of vriende te vind (v. 76) en word 'n liggewende vriend vir ander (v. 89). 


76 Gaan met 'n wyse mens om 

wat foute opmerk en verstandig teregwys 

soos met iemand wat jou na 'n verborge skat toe lei; 

om met so 'n mens om te gaan, hou geen nadeel in nie, net voordeel. 
77 Laat hom raadgee en onderrig 

en jou van kwaad weerhou; 

by deugsames is hy geliefd, 

by ondeugsames ongeliefd. 


Hierdie verse behandel die verhouding tussen wyse mentor (panditam) en leerling 
in die sangha. Die leermeester sal die foute van die leerling uitwys, en die leerling sal 
dit positief ontvang. In die konteks van destyds het die woord wat hier as ‘omgaan 
met’ (bhaje, van bhajati) vertaal word, breedweg ook ‘volg’, ‘geheg wees aan’, ‘lief 
wees vir’ en ‘dien’ ingesluit. In 'n wyer sin verwys dit na opbouende vriendskaplike 
verhoudings tussen mense in die algemeen, in 'n verskeidenheid verbande. 


Die vers spreek diegene direk aan wat kritiek ontvang en indirek diegene wat 
kritiek uitspreek. Die ontvanger van teregwysing sal (behoort) dit positief ontvang 

96 


Hoofstuk 6 


soos mens 'n aanwysing na 'n kosbare skat (nidhinam) sou ontvang van iemand wat 
weet waar dit verborge is. Die konteks waarin hierdie teregwysing plaasvind en 
ontvang word, is liefdevolle vriendskap of mentorskap. 'n Wyse mens is een wat 
weet hoe om ander wyslik, dit wil sê liefdevol en opbouend op tekortkominge te 
wys. So 'n mens is immers ‘verstandig’ (medhavim). Dit is iets heel anders as om 
negatief foutvinderig en afbrekend te wees. In so 'n konstruktiewe konteks verwys 
verborge skat na deugde en insigte wat reeds by die leerling teenwoordig is, maar 
nog op 'n verborge wyse, soos 'n kosbare skat. Die gids weet egter watter struikgewas 
(foute: vajja-) uitgekap moet word om daar te kom. Om by so 'n wyse vriend of 
mentor betrokke te wees en so jou foute te leer ken, is verrykend en voordelig: Dit 
skep die moontlikheid van groei. Om 'n fout waarvan 'n mens onbewus was, te 
ontdek, is op sigself reeds kosbaar. 'n Goeie vriend is nie een wat alles goedpraat 
nie, maar een wat jou ‘teregwys’ (niggayha-vadim), nie een wat toesmeer nie, maar 
oopmaak. Die ontvanger van wyse kritiek sal die kritiek wyslik ontvang: Dit 
verbreek nie, maar versterk die band tussen die gewer en die ontvanger. 


In aansluiting by die kommentariële tradisie (Carter & Palihawadana 1987:163) 
suggereer die vertaling ‘raadgee’ (ovadeyya-) hier 'n bestaande situasie waarin die 
mentor eenmalig, individueel en persoonlik advies gee. Onderrig” (-anusdseyya) 
suggereer 'n moontlike of waarskynlike of hipotetiese toekomstige gebeure, met 
verwysing waarna die mentor dalk meer indirek en herhaaldelik adviseer, dus ’n 
onderrigsituasie. Albei kan hier na die tradisionele verhoudings tussen senior en 
junior in die sangha verwys. Dit is ook van toepassing op die meer informele 
verhoudings van verskillende soorte tussen mense in die algemene, alledaagse lewe. 
Die voor die hand liggende gedagte is dat die aanwysings en afwysings verbaal 
geskied. Hier word waarskynlik nie noodwendig lang, uitgerekte diskoerse bedoel 
nie. 'n Kort, regte woord op die regte tyd is dikwels al wat nodig is. Raad gee en 
onderrig hoef egter nie tot verbale kommunikasie beperk te word nie. Die wyse 
mens kan ook nie-verbaal, deur voorbeeld in woord, handeling en gedragswyse 'n 
standaard wees wat ander in 'n sekere rigting kan beinvloed. 


Die bedoeling en uitwerking van ‘raad gee’ en 'onderrig' is dat die hoorder van 
‘kwaad!’ (a-sabbha: verkeerde, onvanpaste, onhoflike optrede) weerhou sal word en reg, 
gepas sal optree. 


Om die punt duidelik te maak, veronderstel die vers 'n duidelike onderskeid 
tussen nie slegs mentor en leerling nie, maar ook tussen ‘deugsames’ (satam) en 
'ondeugsames' (a-satam), ‘geliefd’ (piyo), en 'ongeliefd' (a-p-piyo). Indien die 
betekenis van die vers na die hedendaagse werklike lewe verleng word, sou die 
situasie heel gekompliseerd kan wees, en 'n vertrouensverhouding van ‘raad gee’ 
en ‘onderrig’ sou van tyd tot tyd taamlik getoets kan word. Die ‘geliefdheid’ van die 
raadgewer is nie altyd vanselfsprekend nie, selfs nie by 'deugsames' nie. 'n Werklik 
wyse raadgewer sal bereid wees om ter wille van die beswil van die leerling die 
risiko van (hopelik tydelike) onbegrip en ongewildheid te loop. 

78 Gaan nie om met vriende 
gemeen en laag nie; 
gaan om met vriende 
goed en hoogstaande. 


‘Vriende’ (mitte) word baie hoog geag. In die konteks van destyds het dit geslaan 
op sowel 'huisbewonende' vriende (leke) as ‘huislose’ vriende (monnike). Die 
kulminasie van vriendskap is saamgevat in die term kalydna-mitta (n ‘edel’ of 
‘goeie’ vriend), in 'n geestelike sin opgeneem waarin die hoogste ware belang van 
die vriend belangeloos op die hart gedra word. In die hedendaagse sekulêre konteks 
sou dit eweseer op vriende in daardie geestelike sin slaan. Dit is iets anders as en 
sny bo-oor die kategorieë van professionele kollegialiteit, institusionele 
lidmaatskap, bloot sosiale vriendskap, ensovoorts, alhoewel dit sulke persone ook 
kan insluit. Wat hier vertaal word as ‘gemeen’ (papake) en ‘laag’ (-adhame), ‘goed’ 
(kalyane) en ‘hoogstaande’ (-uttame) het niks met sosiale stand en status te doen nie, 
maar uitsluitlik met innerlike, morele kwaliteit. 


Bogenoemde drie verse veronderstel in die historiese konteks van destyds 'n 
duidelike onderskeid tussen skenkende mentor en ontvangende leerling in die 
monnike-(nonne-)orde. Wat egter bygedink kan word, is dat die mentor selfs dan 
ook 'n ontvanger is en die leerling ook 'n skenker: 'n Goeie leermeester leer veel van 
leerlinge. Buite daardie geinstitusionaliseerde orde sou die wederkerigheid van gee 
en neem nog sterker beklemtoon kan word. Vriende in sekulêre kontekste is mekaar 
se helpers in hierdie opsig. Vriende slyp mekaar welwillend en eerlik, is mekaar se 
leermeesters en leerlinge. 


79 Wie waarheid drink, 
leef rustig met helder gemoed; 
aan waarheid deur edeles onderrig, 
het 'n wyse immer vreugde. 


Die waarheid of lering word ‘(in-)gedrink’ (-piti). Die assosiasies met drank is 
duidelik: 'n lewensnoodsaaklike voedingsmiddel, 'n ernstige dors wat geles moet word, 
onderskeidende proe en waardering van die drank en die rustige tevredenheid wat op 
die drink volg (vgl. ook vv. 64 en 65). So is dit met die studie van die dhamma gesteld. 
‘Leef (seti) verwys na 'n lewe met die kalmte van 'n veilige, rustige slaap sonder 
nagmerries en angstige wakkerlê. 


'Gemoed' (cetasa) dui veral op die wils- en gevoelsaspekte van die persoonlikheid, maar 
tog nog met 'n sterk intellektuele kant (vgl. vv. 13 en 14). Helder’ (vipasannena) beteken dus 
meer as net emosionele kalmte. Dit verwys ook na die helderheid, klaarheid, wat deel is van 
en volg op innerlike visie, introspektiewe intuisie, insig. In die konteks van Theravada- 
meditasie word vipassand-meditasie van konsentrasie- of kalmte-meditasie (samadhi) 
onderskei. In vipassand gaan dit oor die intuitiewe ontdekking van, die insig in, die aard van 
'n mens self en die werklikheid as geheel as nie-blywend en nie-substansieel. 

‘Edel’ (ariya-) het oorspronklik 'n sosiale (kaste-) en selfs rassekonnotasie gehad, 
naamlik ‘van hoë afkoms. In die Boeddhisme het dit 'n morele, geestelike betekenis 
gekry, naamlik ‘edel van karakter’. Dit slaan dus primêr, maar nie uitsluitlik nie op 
Boeddhas en arahante. 


80 Ingenieurs lei water, 
pylmakers buig stele, 
houtwerkers vorm hout, 
wyses bemeester hulleself. 


Wyse mense het goeie, hoogstaande vriende (dit het niks met sosiale klas te doene 
nie) en drink die waarheid in wat deur edeles onderrig word, maar hulle bly denkend, 
verstanend, self vir hulle eie karakter en lot verantwoordelik. Om 'n vakman 
(wateringenieur, pylmaker of houtwerker) te word, is deeglike opleiding en 
vakleerlingskap nodig. So 'n ambagsman ken die ideaal wat bereik moet word en die 
moontlikhede van sy materiaal en weet hoe om sy materiaal effektief te bewerk. Water 
moet oor groot afstande met so 'n geringe helling as moontlik beskikbaar gestel word. 
Die pyle moet reguit en gebalanseerd wees om so vinnig as moontlik deur die lug te 
klief en die mikpunt te tref (vgl. v. 33). Die krom en skewe houtstompe moet 'n 
elegante, bruikbare meubelstuk of 'n draaiende wiel word. Die wyse mens is ook 'n 
vakman wat sy eie innerlike en uiterlike lewe betref en ook daarvoor is kennis van die 
model, selfkennis, opleiding en intelligente werk nodig. Die klem van hierdie vers val 
op wysheid (wyse mense: pandita; vgl. met v. 145). 


Op 'n afstand — en dalk is die afstand tussen Indiër en Griek tog nie so groot as wat 
ons dink nie — kan ons hier die vier oorsake van Aristoteles (384-322), tydgenoot van 
die Dhammapada, herken. Aristoteles se causa materialis (materiële oorsaak) sê waaruit 
iets ontstaan of veroorsaak word. Die causa efficiens (bewegende oorsaak) sê wat die 
bewegende krag in die proses van veroorsaking is. Die causa formalis (formele oorsaak) 
sê wat die bepalende plan, vorm of struktuur van iets is, en die causa finalis (finale 
oorsaak) sê waarvoor, om watter doel, iets veroorsaak word. Ons vers bevat eksplisiet 
die eerste oorsaak (water, hout) en die tweede oorsaak (ingenieurs, pylmakers, 
houtwerkers), en dit impliseer duidelik die derde (bv. die idee van die pyl) en die vierde 
oorsaak. Ons vers (trouens, die vroeë Boeddhisme as geheel) het nie naastenby so 'n 
sterk belangstelling in fisiese dinge as die Griekse meester gehad nie. Die hele struktuur 
word hier toegepas op die ontwikkeling van die mens vanaf sy latente moontlikheid 
tot die bereiking van sy finale doel. Die grondstof in die hele proses van veroorsaakte 
metamorfose waaroor die Dhammapada gaan, is die menslike natuur, en die agente van 
veroorsaakte verandering is wyse mense self. Die menslike natuur wat ontwikkel of 
veroorsaak moet word, het 'n inherente struktuur, en die ontwikkeling of veroorsaking 
het 'n bepaalde doel, naamlik menslike volmaaktheid soos in 'n arahant vergestalt. 


'n Vergelyking van die Dhammapada met spesifiek die praktiese filosofie (etiek) 
van Aristoteles sou 'n lonende onderneming wees. Vir Aristoteles is die hoogste doel 


99 


Die wyse (Panditavagga) 


vir die mens in geluksaligheid (eudaimonia) geleë. Die mens se volmaaktheid bestaan 
uit die vervolmaking van wat die tipies menslike lewensverrigting is, wat vir 
Aristoteles die rede is (die formele oorsaak). Die agent vir hierdie vervolmakingsproses 
is die mens self (die bewegende oorsaak). Die ekwivalent van die Griek Aristoteles se 
eudaimoniese mens sou dan die Boeddhistiese arahant wees. Bogenoemde bied 
tergende ooreenkomste met wat ons onder andere hier in vers 80 en in die bundel as 
geheel vind, maar genoeg hiervan. 


Ons sou kon redeneer dat die ooreenkomste met Aristoteles bloot toevallig is en dat 
Aristoteles immers net waargeneem het wat in alle nadenke, waar en wanneer ook al, 
oor veroorsaking en verandering voorkom. Tog eggo hier iets in twee kulture wat heel 
betekenisvol en en verwant was. Of dit histories of struktureel die geval was of albei 
behels het, hoef ons nie nou uit te maak nie. Laat ons egter minstens die groot 
uitnodiging om Wes en Oos positief in verband met mekaar te bring, opmerk. Reken 
Afrika, ons tuis-vasteland, daarby in. Hierdie studie van die Dhammapada word deur 
daardie uitnodiging gedra. 


81 Soos 'n vaste rots 

voor geen wind wyk nie 

so swig wyse mense nie 

voor blaam of loflied nie. 
82 Soos 'n diep dam 

helder en kalm 

word wyse mense stil: 

hulle het die leringe gehoor. 


Die gevolg van omgaan met goeie vriende, die indrink van die waarheid en self- 
bemeestering is dat so 'n wyse mens nie van die ‘blaam’ (nindá-) of ‘lof’ (-pasamsasu) van 
mense, gewildheid of ongewildheid, afhanklik is nie en nie daardeur ‘geskud word’, 
daarvoor ‘swig’ (samifijanti) nie. Die wyse mens bemeester homself: Oor die uiterlike, 
sosiale ontvangs met al die wisselvallighede daaraan verbonde wat hom te beurt val, 
hetsy gunstig of ongunstig, het hy weinig beheer, maar soewerein stel hy homself ook 
nie daarvan afhanklik nie, net so min as 'n ‘vaste’ (eka-ghano: enkel-massiewe) ‘rots’ 
(selo) aan die wispelturige ‘wind’ (vätena) wat vandag sê waai en more weer uit 'n ander 
rigting. Blaam word nie in weersin verwerp nie en lof word nie begeer en beklou nie. 
So 'n houding is nie afgestompte sosiale onverskilligheid nie, maar kom uit innerlike 
wysheid, sekerheid en rustigheid voort. 


‘Leringe’ (dhammani) bedoel woorde van waarheid, onderrigte waarheid, leringe 
van waarheid. ‘Hoor’ (sutvdna, van sunati) verwys nie slegs na ‘onderrig word’ nie, maar 
kan ook die betekenis dra van 'geinspireer word. Mense wat die waarheid werklik 
gehóór het, ‘word stil’ (vippasidanti), ‘helder’ (vipasanno) en ‘kalm’ (an-dvilo) soos 'n ‘diep’ 
(gambhiro) ‘dam’ (rahado), skoon van onsuiwerhede, onberoerd deur onstuimighede, 
met diepe insig. 

83 Deugsames laat alle dinge kom en gaan, 
goeies babbel nie smagtend na plesier nie; 
wyses deur plesier en pyn geraak 
vlieg nie hoog of sak in dieptes weg nie. 


Wyse mense is ‘deugsaam’ (sappurisa) en ‘goed’ (santo): Hulle begeer niks en is aan 
niks verknog nie. Hulle is daarom ook onafhanklik en gelykmatig. Pyn en plesier 
versteur nie hulle innerlike ewewig nie en hulle slinger nie tussen uiterste 
gemoedstemmings van opgetoënheid en terneergedruktheid rond nie. Sulke mense is 
nie ongevoelig of onverskillig nie. Hulle word deur plesier en pyn (sukhena … dukhena) 
‘geraak’ (phuttha). Die werklikheid van die ervaring van fisieke en psigiese pyn word 
nie ontken nie, maar dit gooi nie die innerlike vrede van die wyse mens omver nie, net 
so min as wat voorspoed en teenspoed dit doen (vgl. vv. 81 en 82). 'n Innerlike 
gelykmatigheid sal stellig 'n effek op die uiterlike ervaring hê: Pyn word draaglik, selfs 
aanvaarbaar. Die diepsinnige, kalm, stil, wyse mens is ook liefdevol, het medelye met 
dié wat ly en medevreugde met dié wat bly is, en dit staan alles in die teken van 
gelykmatigheid wat uit werklike insig in dinge kom. 


Hulle innerlike vryheid blyk uit waaroor hulle praat en hoe hulle praat. In 
aansluiting by die vorige vers: Mense wat stil geword het, smag en babbel nie in 
verwagting na lekkerte nie. Die bevrediging van sintuiglike begeerte na plesier bring 
nie werklike geluk nie. Werklike geluk is innerlike vryheid en onafhanklikheid. 
Hierdie vers impliseer radikale kritiek op die verheerliking van genot soos in die 
hedendaagse hedonistiese verbruikerskultuur onvermybaar deur die media aan 
mense opgedring word. 


84 'n Mens wat nie ter wille van homself of iemand anders 
nageslag of rykdom of koninkryk begeer 
en wens vir eie voordeel onregmatig verkry nie, 
is deugsaam, wys en waaragtig. 


'n Wyse mens ‘begeer (icche), ‘wens’ (iccheyya) (grammatikaal is die twee vorme 
in Pali presies dieselfde en druk moontlikheid uit) nie “n nageslag” (puttam), 
‘rykdom’ (dhanam) of ‘mag’ (koninkryk: rattham) nie. Sulke wense is selfsugtig in 
die mate dat dit in eiebelang begeer word. 'n Nageslag wat so begeer word, kan op 
fisiese nageslag (veral seuns) slaan, maar dit kan ook uitgebrei word om op die 
nawerking van 'n mens se invloed op 'n volgelingskap selfs na so 'n mens se dood 
te dui. 


'n Nageslag, rykdom en mag is egter nie slegs individuele, persoonlike begeertes 
nie. Die individu kan hierdie drie dinge ook ter wille van 'n ander mens in die enkelvoud 
begeer, of ander mense in die meervoud, of 'n sosiale kollektiwiteit, of ’n sosiale 
instelling (nasie, party, godsdienstige instelling, ensovoorts). Die individu kan hom 
toewy aan, hom opoffer vir die kollektiewe belang en voordeel, naamlik invloed, 
rykdom, mag. Die vers suggereer dat selfs sulke altruistiese, self-opofferende begeertes 

nie deugsaam, wys en waaragtig is nie. Begeertes na invloed, rykdom en mag as sodanig 
in watter vorm ook al, word afgelê. 


Vir kollektiwiteite en institute (bv. polities, ekonomies, religieus) is dit stellig veel 
moeiliker as vir individue, indien hoegenaamd denkbaar, om anders as uit kollektiewe 
eiebelang op te tree en selfsugtig te wees. Die vers word hier vertolk om te impliseer 
dat die wyse hom nie blindelings of passief konformisties daarby sal inlaat nie, hom nie 
deur groepsdruk sal laat meesleur nie. 


Die probleem met die wens na invloed, rykdom en mag in enige opsig is dat selfs die 
wens (nog afgesien van die daad, nog vóór die daad) ‘onregmatig’, ‘on-dhammies’ 
(a-dhammena) is, naamlik individueel of kollektief selfsugtig (tot eie voordeel: samiddhim 
attano) en dus ten koste van ander. Die vertaling ‘onregmatig’ probeer om die elemente 
van 'n tekort aan waarheid, eerlikheid en regverdigheid, almal in dhamma vervat, met 
mekaar te verbind. 


'n Groot vraag is of lewe, anders as in mededinging met ander lewe, anders 
as ten koste van ander lewe, denkbaar is. Die hele debat oor die evolusie van 
lewe en oor 'n lewenstyl vir vandag in die lig van die heersende en dreigende, 
noodlottige, ekologiese krisis, grotendeels as gevolg van menslike oorbevolking, 
gaan hier oop. Dit sny vraagstukke soos die beheer van menslike aanwas, selfdoding, 
eutanasie en vegetarisme aan. Hierdie vers gee nie 'n antwoord op sulke vrae nie, 
maar die lewenstyl wat hier gesuggereer word, kom tog op uit die metafisies- 
mistieke insig in die nie-substansialiteit van alle dinge. Die aflê van wens 
na nawerking, rykdom en mag kom op uit die wyse insig in die kortstondigheid 
en nie-wesenlikheid van die self. Die bodem onder die sug na nawerking, rykdom 
en mag, val weg. So ’n mens is ‘deugsaam, wys en waaragtig (stlavd pafifiava 
dhammiko). 


85 Min mensekinders kom anderkant uit, 

die meeste draf op die wal aan die duskant rond; 
86 maar mense wat in die waarheid 

en die goeie lering daarvan leef, 

bereik die ander kant; 

oorsteek van die doodsdomein is swaar. 


Hierdie twee verse veronderstel die analogie van die rivier (die ‘doodsdomein’: 
maccu-dheyyam [86.4]) wat die edeles wil oorsteek. Dit sinspeel nie op die fisiese 
dood nie, maar op die doodsheid van die onverligte menslike eksistensie. Die 
menslike bestaan word meegesleur deur die voortstuwende, malende stroom van 
onkunde en sinloosheid, vasgevang in begeerte en die ‘self -konstruk. Die 
oorkantste wal verwys nie na 'n hiernamaalse, nadoodse lewe nie, maar is ’n 
analogie van nibbdna, oftewel 'n verligte eksistensie in hierdie lewe, bestaande in 
klaarheid van insig in jouself en die diepte van dinge, die geintegreerdheid van 
emosie en wil, die goedheid van lewe. 

Sommige mense het die meesleurende rivier moedig aangedurf om dit te oorwin en 
oor te steek. Sommige mense het al 'n ent gevorder, maar keer eenkeer terug. Sommige 
mense keer glad nie weer terug nie, en sommiges bereik inderdaad die oorkantste 
oewer. Die meeste mense het die rivier egter nog nie aangedurf nie en hardloop 
(anudhavati) rigtingloos en gefrustreerd heen en weer op die duskantste oewer, miskien 
wetend van en hunkerend na die oorkant, miskien nie. Hulle kan groot afstande aflê en 
al skarrelend baie energie opgebruik, maar dit lei na nêrens nie. 


Om die ander kant te bereik, is moeilik. Die waarheid moet nie net gehoor word 
nie, maar ‘beleef’ en ‘geleef (dhamma-anuvattino) word. Die woord dhamma kan in die 
algemeen (onder andere) verwys na die ‘waarheid’, asook na die ‘goeie lering’ (samma- 
dakkhate) van die waarheid. Die vertaling wil albei akkommodeer, naamlik die waarheid 
sowel as die goeie onderrig of die verduideliking daarvan. Laasgenoemde is nodig, 
want dan sal mense die anderkant bereik. Aspekte van goeie lering is dat dit self- 
relativerend na 'n transenderende dimensie verwys en dat dit ‘werk’, mense effektief na 
die ander kant toe help. Die kwalifikasie ‘goeie lering waarsku teen ‘lering’ geyk en 
gereduseer tot barre formule, dogma, doktrine, ideologie wat groepsbelange dien. 


Dit is goed om die stereotipiese Theravada- en Mahayana-aksente (soos hulle binne 
die twee lewende tradisies beskou word, asook wat van buite af, tereg of ten onregte, 
aan hulle toegeskryf word) te harmoniseer. Hierdie ou Theraväda-dokument 
beklemtoon die onderskeid tussen die minderheid edel enkelinge en die massa. In 
standaard-Mahayana word die ideaal voorgehou van die mens wat liefdevol pro- 
eksisteer vir die meerderheid. Dit is ook die implisiete tendens van ons ou dokument. 
Met selfsugtige heilsug het die Dhammapada niks gemeen nie. 


87 Laat die wyse mens die donker weg verlaat 
en steeds verder op die helder weg beweeg 
van huislikheid na afgeskeie huisloosheid, 
so moeilik te geniet. 

88 Laat die wyse mens niks besit, 
sintuiglike genot oorskry, 
hom van gemoedsonsuiwerhede reinig, 
uitsien na genoeë dáár. 


Die woord dhamma wat in 87.1 in die Pali gebruik word, kan weer eens op 
verskeie maniere (bv. waarheid, leer, wet, weg, karakter, geestesverskynsel) vertaal 
word. Hier word ‘weg’ verkies. Dit val saam met die twee lewenswyses wat in 87.3 
en 87.4 genoem word, naamlik die lewenswyses van 'huislikheid' en ‘huisloosheid’. 
Die huisgebonde lewenstyl is ‘donker’ (kanham) in die sin van uitsigloos, maar die 
huislose staat is ‘helder’ (sukkam), bied uitsig. Donker’ suggereer nie slegs 'n gebrek 
aan insig nie, maar ook donkerte van gemoedstemming en donkerte van lewe. 
‘Helder’ suggereer nie slegs helderheid van insig nie, maar ook sonnige vrolikheid 
van gemoedstemming en klaarheid van lewe. 

‘Huislikheid’ (oka) en ‘huisloosheid’ (an-okam) wil sê dat daar meer op die spel is 
as om fisies en sosiaal in 'n huis en familie, en met wat daarmee saamhang, te woon. 
Dit gaan om die aflegging van sekuriteit in alle opsigte: Onbetwisbare dogma, vaste 
instituut en dwingende tradisie word in beginsel prysgegee. Volgens hierdie 
interpretasie gaan dit om meer as formele monnik wees. Dit gaan om bevryding uit 
geestelike gebondenheid. ‘Huislikheid’ staan vir die oprig van forte, kastele en paleise 
van gearriveerdheid in enige opsig, die bestaan duskant die transendente oewer 
van oop, vry, ligte eksistensie. Die oorspronklike konteks van ‘huisloosheid’ was 
tewens die nie-geinstitusionaliseerde, ongebonde swerwersbestaan. Huislikheid 
beteken om jou op die duskantse oewer in te grawe met al die individuele en 
kollektiewe selfgesentreerdheid, besitlikheid, aggressie, ensovoorts, wat daarmee 
gepaard gaan. Godsdienstige institute en hulle ampsdraers en akademiese institute 
met hulle jongste geleerdheid is nie gevrywaar teen die valsheid van die 'donker 
dhamma’, eensydig aan die duskantse oewer gebind nie. Dit gaan oor helder, 
transenderende wysheid. 


Vers 87 sluit by 85 en 86 aan. 'n Voorwaarde vir die aandurf van die diep rivier 
en die heimwee om die ander kant te bereik, is ‘afgeskeidenheid’ (viveka), bevryding 
uit sosiale, sintuiglike en enige ander vorm van verknegting. lewers sal die oorgaan 
van huislikheid na huisloosheid ’n lewensbeslissing behels, miskien 'n reeks 
beslissings en keerpunte. Hierdie vers beklemtoon die proseskarakter, die 
geleidelikheid, van die oorgang. Dit is nie 'n kwessie van alles of niks op 'n enkele 
oomblik nie. Die wyse sal die reis op die helder weg deur nadenke en meditasie 
‘ontwikkel’ (bhavetha) (weergegee as ‘steeds verder beweeg’). Vers 87 veronderstel 
'n proses van oorgang. Nogtans antisipeer dit reeds die bereiking van nibbana (die 
ander oewer) en beskryf dit as ‘moeilik om te geniet’ (di-ramam). 


Waarom sou van vryheid gepraat word as ‘so moeilik om te geniet? Is dit omdat 
dit moed en moeite kos om by daardie vlak uit te kom? Is dit om die subtiliteit van 
die vreugde van afgeskeidenheid te beklemtoon? - dit is nie maklik, goedkoop, nie. 
Is dit omdat dit vanuit die oogpunt van die massamens (in vandag se situasie: die 
gedresseerde massamens, volgepomp met kunsmatig opgejaagde behoeftes) nie 
juis as genotvol beskou sal word nie? Miskien is dit 'n kombinasie van hierdie 
moontlikhede. Dit sluit egter nie die subtiele waardering van die lewe hier-en-nou 
uit nie. Die bereiking van transendente insig, die ‘anderkant’, beteken nie veragting 
van die sintuiglikheid en die natuurlike lewe nie. Die kleinste aspekte van die 
natuurlike lewe in hulle brose verganklikheid kan deur die huislose wyse waardeer 
word — juis omrede hulle brose, nie-substansiële verganklikheid. Die padda spring 
in die dam, sien die Zen-digter, Matsuo Basho (sewentiende eeu). Dit is al, en tog, 
hoe diep. Hierdie aksent is nie altyd in Theravada gelê nie. In die Oos-Asiatiese 
Boeddhisme kom dit sterker na vore. Die Dhammapada word hier geinterpreteer 
as sou dit sé: Die ‘ander kant’ beteken die ont-absolutering van alle dinge, wat die 
ruimte skep om selfloos, lig en vry te lewe. Dit is die helder waarheidsweg. 

Dáár’ verwys na nibbâna, naamlik die oewer anderkant die stroom van begeerte, 
haat en verblinding wat samsara kenmerk. 'n Wyse mens is een wat kan ‘uitsien’ 
(iccheyya) na die anderkant. Ten einde dit te bereik, word sintuiglike genietinge (kame) 
‘oorskry (agtergelaat: hitva) en die gemoed (citta-) van onsuiwerhede (-klesehi) gereinig 
(pariyodapeyya). Die vertaling ‘oorskry wil die assosiasie met die waterstroom vashou: 
Sintuiglike genot word oorgesteek, getransendeer. 


So 'n wyse mens word akificang, het niks meer oor nie - nóg uiterlike besittings, nóg 
sintuiglike verslaafdheid, nóg gemoedsversteurings. Hierdie volkome losmaking bied 
'n uitsig op die bereiking van die staat van nibbana, die ander oewer, met sy eie genoeë 
(-abhiratim), waarna uitgesien kan word. 


Onder ‘gemoedsonsuiwerhede’ (citta-klesehi) word tradisioneel vyf belemmeringe 
(nivarana) verstaan, naamlik sintuiglike begeerte (käma-c-chanda), afsku (vyapada), 
traagheid-en-botheid (thina-middha), rusteloosheid-en-angstigheid (uddhacca-kukkucca) 
en onsekerheid (vicikiccha). 


Die wyse mens reinig hulself (attänam) van hul eie gemoedsonsuiwerhede. Dit is 'n 
individuele, persoonlike proses. Niemand anders doen dit vir hom of haar nie. Niemand 
doen dit vir iemand anders nie — nie moraliserend en voorskriftelik nie, nie 
plaasvervangend nie. Vriende kan mekaar bystaan in hierdie proses van vrywording. 


Die vertaling ‘genot’ en ‘genoeë’ (vir kame en -abhiratim) wil die verskil in die 
kontinuiteit, die kontinuiteit in die verskil, tussen die begeerte na sintuiglike plesier 
en die verlange na verligting handhaaf. Hoe sterk is die verskil en die kontinuiteit 
onderskeidelik? Kan die nastrewing van verligting net 'n variant op die najaag van 
plesier, materiële rykdom, mag, geleerdheid, ensovoorts, wees? Dit is moontlik, maar 
dit sou 'n misverstand wees. Die bereiking van verligting is eerder 'n vrug van die 
prysgee van alle strewe en begeerte (kyk v. 210). Dit kan ook nie afgedwing word nie. 
Dit is behoefte en hunkering na rus, verlangende heimwee na 'n mens se ware tuiste 
eerder as doelgerigte ambisie vir prestasie of die najaag van lus. Dit is eerder die 
ervaring van onuitspreeklik subtiele geluk (genoeë) as sintuiglike ‘genot’. 


Die Dhammapada is hier besig met 'n strukturele gegewe in alle mistiek, naamlik die 
verhouding tussen die gewone lewe en die transendente dimensie. In watter mate val 
hulle saam, en in watter mate verskil hulle? Die verhouding van verskil-in-kontinuiteit, 
kontinuiteit-in-verskil is subtiel en laat 'n groot verskeidenheid aksente toe. Om na 'n 
voorbeeld uit die vroeë Christendom te verwys, het die kerkvader Cyprianus (200-258 
AJ) hierdie probleem in sy Quis dives salvetur? [ Watter ryke sal gered word?) aangespreek: 
Het Jesus letterlik bedoel dat sy volgelinge al hulle besittings moet weggee? Franciscus 
van Assisi het dit letterlik opgeneem. Is dit die enigste moontlikheid? Wat beteken 
armoede presies? In die konteks van die Dhammapada kan 'n mens vra: Wat beteken 
'niks-hebbend' (akificano), die sentrale kenmerk van die wyse mens? Kan die boodskap 
van Siddhattha Gotama net deur haardlose bedelaars uitgeleef word? Nee. Elke wyse, 
wys-wordende mens sal sy of haar eie balans vind. 

Hierdie vertaling-vertolking interpreteer die vroeg-Boeddhistiese vers so ver as 
moontlik in die rigting van 'n kontinuiteit-in-transendering van die twee dimensies. 
Dus gaan dit nie oor 'n strak dualistiese teenoormekaarstelling van die twee dimensies 
nie, maar oor 'n organiese ontwikkeling van fisies-sintuiglike ‘genot’ tot die ervaring 
van geestelike ‘genoeë’. Dit gaan oor die opgaan van die eerste in die tweede, die 
oorgaan van die eerste tot die tweede, die uiteindelike transendering van die eerste 
deur die tweede. Nibbaniese genoeë groei uit die sintuiglike genieting van die natuur, 
skoonheid, ensovoorts, uit op, soos 'n blom uit kompos. So 'n opvatting lê in lyn met 
die model van groei, volwassewording, soos in Hoofstukke 5-7 veronderstel. 
Boeddhisme word nie hier as variant van dualistiese Gnostisisme opgeneem nie. 
‘Duskant’ en “anderkant, ‘hiér en ‘daar’ is positief-korrelatiewe, paradoksaal-identiese 
begrippe. 


89 Mense van wie die gemoed goed ontwikkeld is 
in die faktore van verligting 
en wat vreugde vind 
in nie-vashou aan prysgee van vasgryp nie, 
het van die gif ontslae geraak 
en is helder-ligtendes: 
bereik in die wêreld 
nibbana volledig. 


‘Dáár (v. 88) is ‘hiér’, naamlik die ander kant van die stroom (nibbana; v. 88) word 
‘in die wéreld’ (loke; 89.7) bereik. 


Nibbana behels dat die ‘gemoed!’ (cittam) ‘goed ontwikkeld’ (su-bhavitam) sal wees wat 
die ‘faktore van verligting’ (sambhodi-angesu) betref. Tradisioneel word sewe faktore 
van verligting (ook bojjhanga of sambojjhanga genoem) onderskei: 


e aandagtigheid (sati) 

e ondersoek na die waarheid (dhamma-vicaya) 
e energie (viriya) 

e vreugde (piti) 

e kalmte (passaddhi) 

e konsentrasie (samadhi) 

e gelykmatigheid (upekkhá). 


Hierdie faktore is almal gelyktydig in die ervaring van nibbâna werksaam, maar vind 
ook by gewone mense in mindere of meerdere mate op verskillende tye plaas. 


Sulke wyse mense ‘hou nie vas’ (anupadaye) aan selfs die ‘prysgee’ (-patinissagge) van 
‘vasgryp’ (adana-) nie. Die opstapeling van woorde in 89.4 beklemtoon die sentrale 
belang van prysgawe, asook die skynbaar paradoksale aard daarvan. Die gewone mens 
sal die prysgee van prysgee van vasgryp as verwarrend ervaar. In die sfeer van nibbana 
is dit egter anders gesteld: Selfs hulle prysgee word prysgegee, en die kwadrering van 

prysgee bied vreugde. Die prysgawe van prysgawe van vasklem aan mag, besittings, 
sintuiglike plesier, ensovoorts, lei tot die ervaring van geluk. Sulke mense is gelukkig, 
vind vreugde (rata). 


Hulle het van die ‘gif (-dsava) ontslae geraak. Letterlik kan die woord verskeie 
assosiasies hê soos invloei, uitvloei, dwelm, gifstof of etter. Dit verwys na 
onsuiwerhede wat sluimerend in mense teenwoordig is en na die oppervlak kom. 
In die sistematiserende tradisie slaan dit gewoonlik op vier onsuiwerhede: 


e sintuiglike begeerte (kam-asava) 

e die begeerte na ewige bestaan (bhav-dsava) 

e verkeerde opvattings (ditth-asava) 

e onkunde (avijj-dsava) wat betref die vier edel waarhede. 


Hierdie vers en hoofstuk vind hulle klimaks in die begrip nibbana. Dit is letterlik die 
laaste woord in die hoofstuk. Mense wat heeltemal van innerlike besoedelinge ontslae 
geraak het, het volle-nibbana bereik, is pari-nibbuta. Die woord pari-nibbutd impliseer 'n 
tweede stap, bykomend tot die moreel psigiese suiwering van die gees. Die verdere 
stap is die verdwyning uit die fisiek psigiese bestaansproses as sodanig. Dit vind plaas 
met die fisiese heengaan van 'n arahant. Vers 89 bedoel albei dimensies. Nibbana vind 
nêrens anders as ‘in die wêreld' (loke) plaas nie. 


Met hulle heengaan ‘verdwyn’ sulke mense sonder ophef, en die maan skyn deur die 
wolke net soos tevore. Die denkbeeld van 'n hiernamaalse bestaanswyse is nie van 
toepassing nie. Die eksistensie van die arahant anderkant die doodstroom (v. 88) is nie 
'n voortgesette lewe hoe dan ook anderkant die fisiese dood nie. Tydens hulle lewe is 
sulke mense ‘helder ligtendes’ (jufimanto), insig-uitstralendes, by implikasie mentors 
vir ander (v. 76 en 77) - miskien bewustelik, miskien onbewustelik, miskien by wyse 
van woorde, miskien by wyse van stil voorbeeldige optrede. 

Hierdie hoofstuk handel oor die arahant, naamlik ’n ‘verdienstelike’, waardige’ mens in 
die hoogste sin van die woord (van 'n werkwoord arahati: waardig wees, verdien). 
Voor die Boeddhisme is dit as `n titel vir hoë amptenare gebruik — vergelyk die 
Afrikaanse 'hoogwaardigheidsbekleër'. Deur die vroeë Boeddhiste is dit as 'n tegniese 
term oorgeneem vir iemand wat die hoogste vlak van mistieke ervaring bereik het. Die 
pandita (Hoofstuk 6) is nog nie die hoogste staat nie, maar die kontras tussen 'n wyse en 
'n arahant is nie absoluut nie. Daar is 'n kontinue oorgang van 'n laer, meer algemene 
situasie tot 'n hoër, inderdaad die hoogste menslike situasie wat bereik kan word. 


90 lemand wat die reis voltooi het, 
leedloos volkome vry is 
en alle bande verbreek het 
word nie deur koors gekwel nie. 


'n Arahant is iemand wat in hierdie lewe ‘die reis voltooi het’ (gata-addhino). So 'n mens 
is selfs in hierdie lewe gelukkig, dit wil sé, ‘leedloos’ (vi-sokassa), ‘volkome vry (vippamuttassa 
sabbadhi), `n vry mens in alle opsigte. Die ‘bande’ (-gantha-) van begeerte, weersin, 
verknogtheid aan rites en seremonies en verkeerde, onkritiese, fanatiese, dogmatiese 
opvattings is verbreek. ‘Reis voltooi sinspeel ook op die bereiking van die staat van 
parinibbana met die fisiese dood: Die lewensafstand is voltooi en geen hergeboorte wag nie. 
‘Koors (parilaho, ook ongemak en pyn) verwys nie na fisiese hitte of koue nie, maar na die 
kwelling van die verhitte gemoedstoestande van begeerte en haat in al hulle variante. So 'n 
mens het afgekoel. Fisiese pyn verdwyn nie, die emosionele wroeging wat daarmee gepaard 
kan gaan, wel, en dit maak 'n groot verskil. So 'n mens het deur selfloutering die staat van 
volkome geluk in 'n natuurlike, organiese groeiproses bereik. 


How to cite: Krüger, J.S., 2017, ‘Die arahant (Arahantavagga)’, in Die waarheidsweg Dhammapada: Vertaal uit Pali, verklaar, verstaan, vertolk, 
pp. 108-114, AOSIS, Cape Town. https://doi.org/10.4102/aosis.2017.dwd42.07 

91 Aandagtiges vertrek, 
vind vreugde nie in 'n woning, 
verlaat skuiling na skuiling 
soos swane 'n dam. 


Hier word van ‘aandagtiges’ (safmanto) gepraat. Aandagtigheid (sati) is nie slegs 'n 
kenmerk van 'n arahantnie, maar van enige mens wat bewustelik onderweg is. Sulke mense 
span hulle in en ‘vertrek’ (uyyufijanti), laat hulle nie ophou nie, kyk nie om nie, is nie 
afhanklik van die afleiding en geborgenheid wat 'n vaste woning bied nie, maar vry, SOOS 
swane wat nie besitlik en verknog aan 'n dam met sy lelies en vis is nie, maar die oop ruimte 
vorentoe opsoek. In die vroeë Boeddhisme het dit op die fisiese lewensomstandighede van 
die swerwer, later die monnik, geslaan, maar meer nog op die ingesteldheid van 'n werklike 
vry mens, naamlik onafhanklik van geykte, verpligte opvattings, van dwingende sosiale 
konvensies en institute. Die innerlike instelling is belangriker as die uiterlike situasie. Dit is 
immers 'n innerlike reis. Die uiterlike situasie waarborg nie die innerlike vryheid nie. Die 
innerlike vryheid kan in enige situasie bestaan, al is dit uiterlik ook hoe moeilik. 


92 Mense wat nie opgaar nie 
en wys is wat voedsel betref, 
wie se element leegheid is 
en vryheid sonder kenmerk 
se weg is moeilik om te volg 
soos dié van voëls in die lug. 


Die uitsonderlike mense wat hier beskryf word, gaar nie op nie. Opgaar (sannicayo) 
slaan op twee dinge. Eerstens slaan dit op lewensnoodsaaklikhede. 'n Oorvloed daarvan 
kan 'n belemmering op die weg na vryheid wees, maar hierdie mense leef so vry soos 
voëls. Hulle het voedsel nodig, maar maak dit nie bymekaar nie en dra dit nie saam nie. 
Voedsel is 'n samevatting, 'n simbool, van sulke lewensnoodsaaklikhede. “Wyses 
(parififiata-) verstaan die ware aard van ‘voedsel’ (-bhojana) en wat daarmee saamhang 
en daar rondom lê, naamlik lewensonderhoud, sintuiglike ervaring, ensovoorts. 
Voedsel is lewensnoodsaaklik, maar is vir wyse mense nie alles-dominerend nie. 


Tweedens slaan ‘opgaar’ op die opgaar van kamma in gedagte, houding, woord, 
handeling en lewensonderhoud. Verdienstelike mense doen dit nie. Soos voëls se 
vlug deur die wye, oop lug spoorloos is, so sweef die verdienstelikes in ‘leegheid’ 
(suññato) ‘sonder kenmerk’ (animitto) en ‘in vryheid’ (vimokho). Leegheid, vryheid en 
kenmerkloosheid bied saam 'n kernagtige beskrywing van nibbdna. Dit is ast ware 
die element (gocaro) waarin hulle waarlik tuis is, soos voëls in die lug. Daar is geen 
verknogtheid, verwerping en self-verblinding nie. Dit is die subjektiewe, psigologiese 
vlak, die vlak van menslike belewing. Sulke mense dra geen bagasie saam nie, het 
geen sleepsel nie. Hulle laat geen negatiewe karmiese spoor, geen besoedelende 
nawerking, geen problematiese gevolge na nie. 

Die oop lug waarin die voëls beweeg en die leegheid van die arahant se ruimte 
sinspeel ook op die tipies Boeddhistiese opvatting van die uiteindelike 
substansieloosheid van dinge. Dit is ‘sonder kenmerk’ (a-nimitto), want leeg’. Dit is die 
ontologiese, metafisiese dimensie van dinge. Dit is die insig wat die arahante ontdek 
het en wat hulle ganse lewenstyl in hierdie lewe stempel. Hulle kom en gaan, sweef in 
vryheid en hou aan niks vas nie, want hulle weet daar is niks om aan vas te hou nie. 


Soos dit met ryk beelde die geval is, is daar stellig ook hier grense wat betref onder- 
en oorinterpreteer kan die betekenis nie gefikseer word nie. Die beeld roep die leser 
tot eie nadenke en eie skeppende verwerking op. 'n Mens moet dus ruimte laat daarvoor 
dat die beeld van voëls in vrye vlug in die oop ruimte ook suggereer dat sulke vrye 
geeste in die oop ruimte en in dieselfde rigting gevolg kan word — maar in eie vryheid 
en inspanning (v. 91), met eie ontdekking. Durf die oop ruimte in vryheid aan, maar 
moenie dink dat hulle vrye vlug spore nagelaat het waarin jy kan trap nie. Hulle weg is 
immers ‘moeilik om te volg’ (du-r-annayá). Jy weet wat om te doen en waar en hoe om 
dit te doen. Doen dit nou self in eie krag en vryheid. In aansluiting by die 
kontinuïteitsmodel van volwassewording van onvolwasse tot arahant-wees, moet die 
voël in eie krag die oop lug invlieg en eie ontdekkings maak, maar eers (kan ons bydink) 
moet die kuiken uitbroei, die dop verlaat, voeding van volwasse voëls ontvang, sekere 
dinge leer en oefening in die nes kry voordat die vrye vlug aangedurf kan word. 
Daarsonder sou dit nie moontlik wees nie. 


93 'n Mens wat van smette skoon is 
en aan voedsel nie verslaaf nie, 
wie se element leegheid is 
en vryheid sonder kenmerk, 
se pad is moeilik om te volg 
soos dié van voëls in die lug. 


Afgesien van die eerste reël is hierdie vers byna identies aan 92. 'n Verskil is dat die 
vers na die arahantin die enkelvoud verwys. Die verskil tussen ‘weg’ (gati) in 92 en ‘pad’ 
(padam) in 93 is nie wesenlik belangrik nie. Die verwysing na voedsel gaan 'n stappie 
verder as in vers 92. 'n Gevolg daarvan om wys te wees wat voedsel betref (v. 92), is om 
aan voedsel 'nie verslaaf (a-nissito) te wees nie. Matigheid is die weg wat deur die 
Boeddha aangedui is. Reël 1 voeg 'n dimensie by, naamlik reiniging van ‘smette’ 
(-asava). Die smette waarvan so 'n mens skoon is, word tradisioneel aangegee as 
begeerte na sintuiglike plesier (kama), begeerte na bestaan (bhava), verkeerde opvattinge 
en opinies (ditthi) en onkunde, verblinding (avijja). Deur meditatiewe oefening word 
hulle algaande verminder en met arahant-skap volledig verwyder. 


94 Selfs die gode beny 'n smetlose mens, 
een met ydelheid uitgeskakel 
en sintuie gekalmeer 
soos getemde perde. 


Hoofstuk 7 


Vir ‘smetloos’ (an-dsavassa), kyk vers 93. Ydelheid’ (-manassa) verwys daarna dat 'n mens 
jouself gedurig met andere as meerderes, gelykes of minderes vergelyk. Die ‘kalmering van 
die sintuie (indriydni samathamgatani) verwys na die beheer en gebruik van die sintuie, soos 
die rustige beheer wat 'n temmer of koetsier uitoefen oor perde wat hy makgemaak en 
afgerig het. Selfs die gode beny so 'n mens. Die vroeë Boeddhisme het nie die bestaan van 
bonatuurlike wesens (gode), wat magtiger is as mense, ontken nie, maar het nie 'n besondere 
betekenis aan hulle toegeken nie en het hulle nie aanbid nie. Die vroeë Boeddhisme het nie 
'n opvatting gehuldig van God as 'n Gans Andere nie, as ontologies diskontinu met die 
kosmos, asook liefdevolle Heerser aan wie alle wesens onderworpe is en aan wie mense 
onderdanig behoort te wees. Ware religie, mistiek, het hier om iets anders gegaan, naamlik 
die bereiking van innerlike suiwerheid. Groter as gode is diegene wat van smette gereinig 
is, wie se sintuie onder beheer is en wat van ydelheid ontslae geraak het. 


95 Iemand onskokbaar soos die aarde, 
stewig soos 'n pilaar van Indra 
helder soos 'n poel sonder slyk 
dool nie rond in kringlope van bestaan nie. 


Die mens waarna hier verwys word, sonder dat die woord gebruik word, is 'n arahant. 
So 'n mens, een wat die ander kant bereik het, 'n selflose mens, vertoon drie eienskappe. 


Eerstens is 'n arahant soos die aarde wat alle soorte behandeling kan absorbeer 
en nie geskok of vernietig word nie (no virujjhati). In alle omstandighede — wins en 
verlies, beroemdheid en berugtheid, lof en blaam, genot en pyn - bly so 'n mens 
onskokbaar, onvernietigbaar geduldig. 


Tweedens is 'n arahant soos 'n indakhila- (pilaar van Indra). Dikwels is 'n suil van 
klip of hout stewig by die ingang van 'n dorp of stad ingeplant as versiering en simbool 
van krag. Voëls sit daarop, honde loop daarby verby, die dorpsbewoners steur hulle nie 
daaraan nie en gaan met hulle dinge aan asof die suil nie bestaan nie ensovoorts, maar 
die suil staan stewig. So 'n mens, bewaker van ware waardes, simbool van wat werklik 
saak maak, is ‘stewig’ (subbato), weet wat hy doen, soek nie populariteit nie. Die tema 
van die waarde van arahante bo gode wat in vers 94 geopper is, word nou by implikasie 
voortgesit. Indra was die oppergod in die panteon van die Vediese religie wat in die tyd 
dominant was. Hy het ast ware oor die dorp of stad gewaak. In hierdie vers word Indra 
en sy funksie met die arahant vervang. In die menslike gemeenskap, vroeg-Boeddhisties 
beskou, is die arahantsimbool van transendente skoonheid, krag en waarheid — al word 
sy, haar, waarde nie ingesien nie, al word so 'n mens nie raakgesien nie. 


Derdens is 'n arahant innerlik skoon, rustig en helder soos “n poel sonder slyk” 
(apeta-kaddamo). 


Die samevatting van bogenoemde drie eienskappe is dat die arahant nie meer 
onderworpe is aan die doelloosheid, uitsigloosheid, sinloosheid van die lewe as proses 
van lewe-en-dood nie. Die meervoud (samsdra) wat hier gebruik word, sinspeel op die 

veelvuldigheid van hergeboortes van lewe na lewe. Vir die tradisionele Boeddhistiese 
opvatting hieroor, kyk vers 60. Die vertolking van ons huidige vers wil 'n alternatiewe 
opvatting ondersoek. In aansluiting daarby dat arahantskap nie 'n hiernamaalse saak is 
nie (kyk vv. 89 en 90), maar in hiérdie lewe bereik kan word, kann vers soos hierdie 
ook eksistensieel gelees word. So opgevat, is hiérdie lewe nie meer 'n doellose gemaal, 
'n sinlose opeenvolging van 'ek'-gesentreerde situasies wat oor en oor begin en eindig 
nie. Die arahant word nie oor en oor gebore nie (as ‘ek’ gekonstitueer nie), sterf nie oor 
en oor nie, maar het die hele proses oorskry. So 'n opvatting sluit aan by die Thai 
Theravada-meester, bhikkhu Buddhadasa (1906-1993). 


96 Stil die dink, stil die taal en stil die daad 
van 'n mens wat waarlik weet 
en waarlik vry 
bedaard is. 


Die mens wat insig verkry het (waarlik weet: samma-d-afifia-) en waarlik ‘vry is’ 
(-vimuttassa) van die smette van begeerte en haat, het ‘tot rus gekom' (upasantassa). So 
'n mens se gees of gedagtewêreld (manam) het stil, kalm, rustig, vol vrede (santam) 
geword — ook so 'n mens se taal (vaca) en optrede (kamma). 


97 'n Mens wat nie glo nie, maar die ongemaakte verstaan, 
elke band verbreek, elke moontlikheid afgesny 
en elke begeerte uitgewerp het, 
is waarlik die hoogste mens. 


Hierdie vers is vol ironiese dubbelsinnighede. 


Die ‘hoogste mens’ (uttama-poriso) is 'n mens wat ‘nie glo nie’ (a-s-saddho). Dit is 'n 
outentieke mens, naamlik iemand wat nie van die woorde van ander of van die tradisie 
afhanklik is nie, maar wat self, eerstehands, die wesenlike ervaring van insig beleef. Hierdie 
weet lê anderkant glo. So 'n mens is nie onkrities goedgelowig, naief nie, maar toets dinge 
in hul eie ervaring. Hierdie ongeloof is ook iets anders as sinisme wat alle waarheid en 
waarde ontken. Inteendeel, dit gaan juis om die persoonlike ontdekking en belewing 
daarvan. Die toetsing geld ook van so 'n mens se eie opvattinge: In die groeiproses na 
volwassenheid word sulke opvattinge nie dogmaties gefikseer nie, maar gedurig hersien, 
verder oopgemaak, oorskry. Dit maak sulke mense wat ‘nie glo nie’, maar wil ‘weet’, 
betroubaar: Hulle weet waarvan hulle praat, praat opreg uit eie, egte ervaring. Dit word 
egter nie noodwendig deur ander op prys gestel nie, soos ons hieronder sal sien. 


A-kata-fifia verwys na die ‘verstaan’ (-fifia) van die ‘ongemaakte’ (a-kata-), dit wil 
sê nibbana. ‘Ongemaakte’ moet nie vereenselwig word met denkbeelde van “n/die 
absolute’ wat in stelsels soos byvoorbeeld Advaita-Vedanta gehuldig word nie. Die 
Boeddhisme huldig nie die opvatting van 'n laaste, ewige substansie (self) nie. Die 
insigte in nie-blywendheid (anicca) en nie-self (anatta) sluit dit uit. ‘Ongemaak’ (a-kata-) 
verwys hier na 'n menslike staat wat nie die produk is van begeerte en weersin nie, maar 

wat anderkant die domein lê van kamma (handeling, deur begeerte en weersin gedrewe, 
wat negatiewe gevolge ‘maak’). Om dit met 'n hoofletter te spel (Ongemaakte' of 
‘Ongeskapene’), kan 'n verkeerde substansialiserende suggestie hê. 


Sandi-c-chedo beteken ‘iemand wat die bande verbreek het’, die bande wat 'n mens 
weerhou van die bereiking van die ‘anderkant’ (soos vv. 85-86 dit stel). Hata-avakaso is 
iemand wat die moontlikhede, aanleiding, oorsake vir negatiewe kamma tot niet gemaak 
het. Vanta-dso verwys na iemand wat elke ‘begeerte’ (dsa) ‘uitgewerp het’ (opgegooi het). 


Die vers kan vertolk word as sou dit die nie-konvensionele, nie-konformistiese, 
onvoorspelbare, uitdagende kwaliteit van die vry mens in die samelewing aantoon. Hierdie 
vers speel met woorde om 'n dubbelsinnige, ironiese effek te verkry. Terwyl dit die verhewe 
kenmerke van die hoogste mens verduidelik (soos hier vertaal), suggereer dit terselfdertyd 
dat so 'n mens ast ware 'n spelbederwer, 'n oortreder, is. Dit is die implikasie, vlak onder die 
uitgesproke ortodokse intensie verborge. Die arahant oortree immers die reëls van die 
‘normale’ menslike kudde-instink, van wat verwag word. Die hoogste mens staan aan die 
eindpunt van 'n organiese ontwikkelingsgang van volwassewording wat met dwaas wees 
begin. Dit is die strekking van Hoofstuk 7 en die vorige twee hoofstukke. Om so 'n mens te 
word, is dus heel natuurlik. Vanuit die oogpunt van dwaasheid lyk dit egter nie noodwendig 
so nie. Inteendeel, dit kan as asosiaal, onnatuurlik, beskou word. 


Die Pali-woorde het naamlik ook alternatiewe betekenisse. So kan assaddho ook 
‘onbetroubaar’ of 'ontrou' beteken. Dit is hoe so 'n mens uit die oogpunt van die groep 
kan vertoon. Hy is nie voorspelbaar nie, daar kan nie op hom gereken word nie, want hy 
is immers 'n ongelowige. Saampraat, napraat, inval, lewer meer sosiale wins op as self- 
ervaar met die implikasie van wegstaan van groepsdruk. Akataññū beteken ook 
‘ondankbaar’. So 'n mens kan maklik daarvan beskuldig word dat hy al die investering 
wat met sy sosialisering tot onkritiese, volgsame gelowige gepaard gegaan het, ondankbaar 
en dislojaal misken. Sandicchedo beteken ook ‘inbreker’, ‘dief’. Dit kan betrekking hê op 'n 
ver gevorderde persoon wat die digte traliewerk van geslote denk- en sosiale sisteme 
verbreek, oopbreek, maar wat dan deur die massa verstaan word as diefstal: Skatte word 
onteer, gesteel. Hatavakaso sou letterlik ook opgeneem kon word as iemand wat sy kanse 
in allerhande opsigte verspeel, allerlei geleenthede (bv. tot die verkryging van meer mag 
en rykdom) laat verbygaan. Vantaso kan opgeneem word as iemand wat braaksel vir kos 
(asa) eet, dus iemand wat uit die oogpunt van die massamens pervers is. Wat vir so 'n 
vreemde mens sin (voedsel) is, is vir die massamens onsin (braaksel). Die arahant is dus 
iemand wat ongelowig en sosiaal onbetroubaar en ondankbaar is, sekuriteite oopbreek 
en, sosiaal onambisieus, die heersende waardes omkeer. 


Die vers bevat indirek 'n verwysing na die lewe van die massamens, die dwaas, in 'n 
erge graad. Die verblinde, hatende, begerende massamens is ’n opportunis, want die 
dhamma hoef nie vertrou of waardeer te word nie, eerlikheid is onnodig, die moontlikhede 
tot heil kan verwaarloos word en 'n mens hoef jouself nie met die waarheid te voed nie. 
In die geval van die uttamaporiso word hierdie waardes presies omgekeer. 


Die arahant (Arahantavagga) 


98 Lieflik is die plek 
waar arahante woon - 
hetsy dorp of woud, 
vlakte of berg. 


Hierdie vers brei uit op die positiewe betekenis van die vorige vers en korrigeer die 
misvatting dat die bereiking van arahantskap sosiaal vernietigend is. Die arahant mag 
misverstaan en ongewild wees, maar oefen 'n verheffende invloed op hul omgewing 
uit. Die arahant is 'n gelukkige mens, ongeag hul omgewing. Elke plek is of word goed, 
lieflik, deur sulke oë gesien. Die arahant is ook 'n gelukbrengende mens. So 'n mens 
maak elke plek lieflik, gee betekenis aan elke plek. Dit maak nie saak of dit 'n situasie 
van veel sosiale interaksie (dorp: game) of 'n situasie van sosiale afsondering (woud: 
-arafifie) is nie. Miskien sinspeel ‘vlakte’ (ninne) en ‘berg’ (thale) op laer en hoër sosiale 
stande. Die arahant is oral tuis, omskep elke situasie in 'n paradys. 


99 Wonderlik is wildernisse: 
waar ander behae nie vind nie, 
sal hartstogloses gelukkig wees, 
hulle wat plesier nie soek nie. 


Daar is 'n onderskeid tussen gewone wêreldlinge en arahante. Eersgenoemdes se 
lewens draai om plesier. Laasgenoemdes soek nie hartstogtelik (-raga: hartstog) na 
plesier nie, maar is op 'n dieper vlak gelukkig. In aansluiting by die ontwikkelingsmodel 
is dit nie ’n teenstelling nie, maar ’n horisontale, oorbrugbare verskil, ’n verdieping, 
verhoging, sublimering. Plesiersug word organies in verlange na groter geluk oorskry. 
Die rivier is oorsteekbaar. Die vers gebruik immers dieselfde Pali-woord (ramaniyani, 
wat hier as ‘wonderlik vertaal is; ramat, wat as ‘behae vind’ vertaal is en ramissanti, wat 
as ‘gelukkig wees’ vertaal is) om die kontinuiteit uit te druk. 


Dit word met die beeld van 'n wildernisgebied geillustreer. Wildernisse, die plekke 
waar wêreldlinge geen behae vind nie, is juis plekke waar arahante geluk vind. Die woord 
‘wildernis’ of ‘woud’ (arafifia) het ook 'n sosiale dimensie: Dit is 'n plek van sosiale 
onttrekking, anders as 'n dorp. Fisies kan dit 'n plek van tydelike onttrekking of 
permanente verblyf wees. Effens uitgebrei, is dit ook nie noodwendig ’n fisiese verblyf 
nie, want so 'n mens kan binne-in 'n sosiale konteks nogtans vry, in 'n ‘wildernis’, leef. 


Hierdie vers het by implikasie ook 'n ekologiese implikasie. Vir wêreldlinge is die natuur, 
die veld, nie plesierig nie, maar gevaarlik, bedreigend, vyandig. Hulle is afhanklik van die 
sosiale lewe met sy oormatige en oppervlakkige stimulasie. Vir die mens wat dieper sien, is 
die wildernis, die natuur, 'n plek vol subtiele skoonheid en betekenis. Die skoonheid van die 
natuur is nie 'n tema wat dikwels in die ou Boeddhistiese literatuur na vore kom nie. In die 
Oos-Asiatiese Boeddhisme sou dit wel gebeur. Tog kan dit hier opgetel word. Dit het vir 
ons tyd, midde-in 'n ekologiese krisis van onvoorstelbare proporsies, 'n boodskap oor die 
kosbaarheid van die natuur: Geestelik ontwikkelde mense waardeer die natuur-wildernis, 
is daar gelukkig. Inderdaad, die gemeenskap van edel vriende sluit nie net monnike en 
nonne of besondere ander mense in nie, maar ook mossies en hadidas. 

“HY Duisende (Sahassavagga) 


In aansluiting by die vorige drie hoofstukke beklemtoon hierdie hoofstuk kwaliteit as 
van veel hoër waarde as kwantiteit. 


100 Beter as 'n duisend 
nuttelose woorde saamgestring, 
is één nuttige woord 
hoor en rustig word. 


Die getal ‘duisend’ (sahassa) staan vir enige baie groot getal. Hier word op spreker 
sowel as hoorder gesinspeel. Die spreker is die een wat duisend 'nuttelose' (an-attha-) 
woorde saamstring of één sinvolle woord sê. Die hoorder is die een wat dit aanhoor, 
soms onwillekeurig, maar soms uit eie keuse. Die spreker het die verantwoordelikheid 
om min maar ‘nuttige’ (attha-) woorde te sê: Tel jou woorde, een vir een. Die hoorder 
het die verantwoordelikheid om te kies waarna hulle luister en om te hóór wat goed 
is. Één enkele woord op die regte tyd kan lewensveranderend wees. 


Die vers bevat 'n kriterium vir ‘nuttigheid’: Dit is woorde wat tot rustigheid, 
uiteindelik tot nibbana, lei. Die ‘nuttelose’ woorde is nie noodwendig 'n sinnelose 
gebabbel nie. Hulle is ‘saamgestring’ (-samhita). Hulle kan dus kunssinnig, vermaaklik, 
opswepend, ensovoorts, wees. Hulle kan selfs in indrukwekkende argumente in 
drama, poësie, prosa, wetenskap, filosofie en teologie voorkom. Hulle kan nuttig 
wees vir allerlei doeleindes. Hulle is egter nie noodwendig, in 'n uiteindelike sin, 
‘nuttig’ in die sin waarin hierdie vers dit bedoel nie: Hulle bring nie noodwendig 
uiteindelike rustigheid nie. Die teks stel, weer eens, die twee tipes praat nie as 
absolute teenstellings langs mekaar nie. Die een is ‘beter’ (seyyo) as die ander. Tussen 
die twee is 'n deurlaatbare membraan. Tendensioneel geinterpreteer: In alle woorde, 

Duisende (Sahassavagga) 


ook van wetenskap en kuns en filosofie en teologie, tas die mens verlangend na die 
groot kalmte, wil ‘rustig word’ (upasammati). 


101 Beter as 'n duisend 
nuttelose verse saamgestring, 
is één nuttige versreël 
hoor en rustig word. 


‘Nuttig’ kom nie weer in hierdie vers (101.3) voor nie, maar word tog ingevoeg om 
die simmetrie met vers 100 te behou. Dit is in elk geval die strekking van die vers. 
Gatha (‘verse’) slaan op versreëls. 


102 Beter as 'n honderd 
saamgestringde nuttelose verse opsê, 
is één waarheidswoord hoor 
en rustig word. 


Die antieke mens was tot verbysterende geheueprestasies in staat, maar, sê ons vers, 
die prestasie van groot aantalle verse onthou, is nie belangrik nie. Wat wel belangrik 
is, is die luister na, die werklik hoor, die inneem van slegs 'n enkele woord van waarheid. 
Waarheid’ (dhamma-) het dieselfde strekking as ‘nuttigheid’ in verse 100 en 101, 
naamlik heilsaamheid. 


103 In 'n veldslag kan één man 
'n duisend maal duisend ander oorwin; 
'n ander oorwin één: homself — 
en is die grootste oorwinnaar. 


Soos in ander religieuse literatuur (bv. die Nuwe Testament en die Bhagavadgita) 
word militêre stryd ook hier as analogie van die stryd tot innerlike suiwering gebruik. 
Die oorwinning oor 'n mens self is meer heldhaftig en het 'n beter uitkoms as die 
oorwinning oor 'n miljoen vyande in 'n veldslag of oorlog waar een teen die oormag 
van 'n miljoen te staan kom. 'n Mens wat die innerlike vyande soos begeerte en haat 
oorwin, is groter as Caesar en ander oorwinnaars in religieuse, politieke, ekonomiese, 
ideologiese, akademiese, sport- en ander soorte konflik. 


Die wapens in die tweede stryd is nie uiterlike dinge soos tegniek, finansies of 
fisieke krag nie, maar innerlike krag, deur volgehoue oefening ontwikkel. In uiterlike 
stryd kan die uitslag omgekeer word: Vandag se wenner is more se verloorder. Die 
innerlike oorwinning is onomkeerbaar, al is die oorsteek 'n proses en al verg dit 
volgehoue inspanning. In ander beeldspraak, in die proses om uiteindelik aan die 
ander kant van die rivier te kom, word die ‘eenmaal-terugkeerder’ (sakadagämin) ’n 
‘nie-terugkeerder’ (andgamin). Die oorwinning kan dan nie meer ongedaan gemaak 
word nie. 


Weer eens val die diskontinuiteit in die kontinuiteit, die kontinuiteit in die 
diskontinuiteit op: Die ander veldslae word nie noodwendig as verkeerd beoordeel 

nie, maar hulle is nie die mees betekenisvolle veldslae nie. Dit is 'n geval van laer 
en hoër, kleiner en groter — en die ‘grootste’. Tog is kwaliteit nie bloot ‘meer’ as 
kwantiteit nie, maar iets ‘anders’. Die ‘grootste in ’n veldslag’ (sarigdma-j-uttamo), 
naamlik die innerlike, kan ook — so kan die vers na die lekebestaan, ook vandag, 
verleng word — as leek deelneem aan die uiterlike veldslae van die lewe, kan dit as 
sy of haar verantwoordelikheid beskou. Dit is goed. So 'n persoon veg beter, want 
hy of sy is selfloos, kan beter sien. Die innerlike oorwinning oor jouself kan van so 
'n mens 'n beter deelnemer aan die lewe met sy onvermydelike verskille maak — 
maar geen waarborg kan gegee word dat so 'n mens noodwendig daar die 
oorwinnaar sal wees nie. Daar sal ook in so 'n mens 'n innerlike voorbehoud wees, 
'n dieper wete van wat werklik saak maak. Dit is moontlik om 'n uiterlike veldslag 
of oorlog te verloor en die innerlike oorwinnaar te wees, en die uiterlike oorwinnaar 
in militêre, politieke en ander stryde kan die innerlike stryd verloor, naamlik die 
stryd om innerlike integriteit. Die geskiedenis rig monumente op vir die uiterlike 
oorwinnaars, maar nie juis vir die innerlike oorwinnaars nie. Hulle stryd en 
oorwinning vang nie die publieke oog nie. Hulle sou in elk geval nie in uiterlike 
monumente belangstel nie. 


104 Beter is dit om jouself te oorwin 
as om ander te oorwin. 
105 Selfs nie god of halfgod of Mara of Brahma 
omskep oorwinning in nederlaag 
in 'n wese wat homself getem het 
en immer geintegreerd leef nie. 


Hierdie buitengewoon saamgedronge vers-paar sit die tekening van 'n soewereine, 
innerlik gesuiwerde, sterk, onafhanklike, edel mens voort. So 'n mens het sigself 
oorwin en soek nie oorwinning oor ander nie. Om ander te oorwin, is nie noodwendig 
edel nie, maar om jouself te oorwin, is altyd edel. So 'n mens het sigself getem en ‘leef 
geïntegreerd’ (safifiata-carino). Safifiata (samyata) moet nie met safiid (persepsie) 
verwar word nie, maar is afkomstig van 'n werkwoord samyamati, wat beteken om 
saam te trek, te fokus, te verenig, te beheers. ‘Self-beheersd’ kan egter 'n bybetekenis 
van ysere self-dwang, selfs rolspeel, hê. Dit gaan hier eerder oor innerlike fokus, 
eenheid, heelheid, volledigheid, volwassenheid, integriteit, 'n morele statuur 
anderkant haat en begeerte, ook uiterlike dwang. 


So 'n edel persoon is nie afhanklik van die mag van gode of halfgode nie. 'n ‘Halfgod’ 
(gandhabbo) was in ou Indië 'n musikant, sanger, ook (mitologies) 'n musiserende 
halfgod. So 'n edel persoon is ook nie onderhewig aan die nog groter mag van die bose 
(as ‘Mara’ vermitologiseer) of die goeie (as ‘Brahma’, die Skepper, vermitologiseer en 
vergoddelik) nie. Selfs hulle kan die vordering wat gemaak is, nie ongedaan maak nie. 
Net voor die verligtingservaring van Siddhattha het Mara hom tevergeefs van stryk 
probeer bring. 


Duisende (Sahassavagga) 


Die Boeddha het nie die gode van die Vediese religie van die tyd rebels militant 
ateïsties ‘verwerp’ nie, maar heel vriendelik radikaal gerelativeer. In die raam van 
hierdie vers het hy nie teen die gode of die godsdiens wat in die gode geglo het, geveg 
nie. Dit was nie nodig nie. Die groot klemverskuiwing na innerlike oorwinning wat hy 
teweeg gebring het, het so 'n geveg onnodig gemaak. Hy het sulke denkbeelde egter 
wel dramaties getransendeer. Die hedendaagse mens leef in 'n tyd waarin mensgemaakte, 
tegnologies geprojekteerde ‘halfgode’ (ikone, idole, ensovoorts) die toonaangewende 
verwysingsfigure is. Hulle is deur die bank suksesvol, ryk en dus invloedryk. Selfs al 
sou hulle werklik persone van buitengewone aantreklikheid en vermoë wees (wat nie 
noodwendig die geval is nie), sou dit geen relevansie vir die getemde, geintegreerde 
mens hê nie. So 'n mens leef geheel en al onafhanklik van daardie verwysingsveld. Dit 
is 'n kwalitatief ander domein. 


Terwyl so 'n mens nog in die proses van volwassewording verkeer, is hy of sy nog 
in die proses van self-temming. Dit is inspanning. 'n ‘Nie-terugkeerder’ is egter klaar 
getem, rustig. 


106 Beter as om 'n honderd jaar lank maand na maand duisendmaal 
offerandes uit te voer, 
is dit om vir 'n enkele oomblik lank 
aan 'n enkele persoon van ontwikkelde gees eer te betoon. 
107 Beter as om 'n honderd jaar lank 
die heilige vuur in die woud te bedien, 
is dit om vir 'n enkele oomblik lank 
aan 'n enkele persoon van ontwikkelde gees eer te betoon. 


Die eerste vers spesifiseer nie aan wie sulke offers gebring word nie. Die 
vertaling hierbo interpreteer dit as offerandes in 'n religieus rituele verband. 
Hierdie vers kom dan neer op 'n vernietigende relativering van die religieuse 
praktyke van die Vediese religie, wat om 'n uitgebreide en ingewikkelde stelsel van 
rituele offerandes (gesuiwerde botter, graan en diere soos bokke, koeie en perde) 
gewentel het. Die Boeddha was op sy eie manier deel van die groot beweging van 
soekers wat hulle van die heersende samelewing afgekeer het en in wildernisgebiede 
onttrek het om daar na binne in te keer. Hierdie era met 'n nuwe klem op askese en 
kontemplasie en die afwending van uitwendige ritualisme het in ongeveer die 
sewende eeu VA] 'n aanvang geneem en het onder andere die Oepanishads 
opgelewer. Die vroeë Boeddhisme was 'n heterodokse groepering in daardie breë 
beweging. 


Op die betekenis van offerande in die Aries-Vediese wêreld hoef ons nie nou in te 
gaan nie, maar enkele terloopse opmerkings is nie onvanpas nie. Om dit as blote 
bloeddorstigheid af te maak, is nie voldoende nie. Dit kon met die organiese aard van 
'n natuurreligie verband gehou het: Vuur word rook word reën word plantsap. Die 
prysgawe van die enkeling of groep se kosbaarhede kon as versoenende, vredemakende 

gawe aan die gode of kosmiese magte bedoel gewees het, naamlik prysgawe, oorgawe. 
Die offer kon 'n sosiale funksie gehad het in die sin dat die offer van die dier 'n afleier 
van die sosiale spanning en konflik in die sosiale groep met sy steeds sluimerende 
krygerskultuur was, eerder dier as mens. Geleidelik is uiterlike ritueel in Indië egter tot 
innerlike mistiek getransformeer. 


Hoofsaak in verband met hierdie vers is dat die Boeddha in daardie proses 
unieke aksente gelê het. Dit gaan uitsluitlik om die innerlike veredeling van die 
mens. 'n ‘Persoon van ontwikkelde gees’ (bhdvita-attanam) verwys na iemand wat 
sy gees (in die konteks van die epog sou dit 'n manlike persoon gewees het) deur 
meditasie tot 'n staat van buitengewone kalmte (konsentrasie) en insig ontwikkel 
het. Die begrip ‘ontwikkeling’ soos hier gebruik, is afkomstig van 'n werkwoord 
bhaveti (voortbring, laat toeneem, ontwikkel): Geestesontwikkeling behou die 
assosiasie met die natuurlike, organiese prosesse van laat ontstaan en laat groei. 
Van gode en ander kosmiese magte is so 'n mens egter nie afhanklik nie, en van die 
konvensionele samelewing met sy sosiale konflikte is afskeid geneem. 


Die begrip ‘ontwikkelde gees’ sluit weer aan by die beeld van die rivier en 
verwys dan op die minste na iemand wat die rivier binnegegaan het, op die meeste 
na iemand wat die anderkant bereik het. So 'n persoon is wel eerbetoon (püjaná) 
waardig, en om aan so 'n persoon eer te betoon, al is dit vir `n enkele oomblik lank’ 
(muhuttam), is goed. Die eenvoudige eerbetoon aan 'n enkele mens van hoë 
geestesontwikkeling vervang 'n hoogs-ingewikkelde en langdurige rituele stelsel 
ter ere van 'n groot aantal gode. So 'n persoon word nie met enige religieuse amp 
of posisie geassosieer nie, en die gewone merkers van sosiale stand speel hier geen 
rol nie. So 'n persoon kom in die enkelvoud (ekaf) voor. Dit gaan om een enkele 
ding, naamlik die erkenning van 'n hoogsontwikkelde gees. Dit gaan nie om 
kwantiteit (hoe meer hoe beter) nie, maar om kwaliteit, eenvoud in alle opsigte. 
Dit is ware mistieke religie in onderskeiding van konvensionalisme en ritualisme 
wat neerkom op 'n op en af draf op die duskantste wal (v. 85). 


Hierdie eerbetoon gaan nie oor onderdanigheid of gedienstigheid nie, maar oor 
die erkenning van jou ware wese in 'n mens in wie dit in 'n gevorderde stadium 
van verwerkliking is. 'n Groot bohaai is nie nodig nie. Miskien net betekenisvolle 
oogkontak, 'n enkele groet. Hier word nie van aanbidding gepraat nie, maar van 
die betuiging van erkenning, waardering, respek vir 'n medemens, 'n reisgenoot, 
wat ver gevorder het en 'n getuie van die waarheid is. So 'n ontmoeting kan nie 
geinstitusionaliseer word nie en kom dalk nie so dikwels voor nie, maar as dit 
gebeur, is dit 'n onthullende waarheidsmoment. 


Die vers is ook opgeneem om na aalmoese aan ander mense te verwys. Dan sou 
dit kon beteken dat dit beter is om weinig met respek aan 'n ontwikkelde mens (so 
'n mens kan 'n arm bedelaar wees) te skenk as om maand in en maand uit vir 'n eeu 
lank groot hoeveelhede aan mindere geeste uit te deel. 


Duisende (Sahassavagga) 


Die strekking kan ook verleng word om te verwys na die eindelose selfopoffering 
van 'n mens self vir ander, met die moontlike assosiasie van 'n martelaarsmentaliteit 
waarin 'n mens vasgevang kan word (Kyk net wat offer ek al soveel jare op ...!’). 
Beter, sê die vers, is dit om jou ware, edel menswees in die gestalte van 'n gevorderde 
persoon te ontmoet, respek daaraan te betoon en die voorbeeld na te volg. 


Vir 'n uitleg van vers 107, kyk na die vorige vers. Die bediening van die ‘(heilige) 
vuur’ (aggim) in die woud het die slag van diere vir die vuur veronderstel. 


108 Al die gawes en offers in die wêreld 
wat 'n verdienste-soeker in ‘n jaar sou kon bring, 
hou nie 'n kwart soveel voordeel in 
as eerbetoon aan hulle wat reguit loop nie. 


‘Reguit-lopers’ (of ‘regop-lopers’; ujju-gatesu) is hulle wat hulself op een of ander 
stadium in die oorsteek van die rivier aan die oorkant bevind. Om eer aan sulkes 
te betoon, bring voordeel vir diegene wat dit doen. Hierdie vers veronderstel die 
algemeen geldende denkbeeld van die tyd dat verdienstelike handeling in die lewe 
tot 'n beter hergeboorte hierna bydra. Veral drie tipes handelinge is in hierdie 
opsig as verdienstelik beskou, naamlik vrygewigheid (dana), goeie moraliteit (sila) 
en meditasie (bhavana). Breër gestel, hou kontak, 'n positiewe verhouding, 'n 
assosiasie met sulke mense op sy minste die voordele van direkte waarneming van 
'n goeie voorbeeld en dus inspirasie vir 'n ‘verdienstesoeker’ (pufifia-pekho) in. 
Vergeleke met eerbetoon (abhivädaná) aan sulke regop, reguit, opregte, hoogstaande 
mense is alle ander offers en geskenke aan wie ook al, hetsy mens of god, en hoe 
lank ook al volgehou, betreklik min werd. Weer gebruik die Boeddha nie die 
retoriek van uitsluiting nie. Hy skryf sulke opofferinge nie af nie, maar relativeer 
dit en dui 'n ander denkrigting aan. Die sydelingse verwysing na 'in die wêreld' 
(loke) plaas al sulke ander verdienstesoekery in perspektief. 


109 In 'n mens wat uit inbors agting betoon 
en ontwikkeldes immer eer, 
ontwikkel vier kwaliteite: 
gesondheid, skoonheid, geluk en krag. 


“n Mens wat uit inbors agting betoon’, is 'n vertaling van abhivadana- (agting)-sila. 
Sila beteken in die eerste plek 'inbors, ‘karakter’, ‘aard’, gewoonte’, ‘optrede en dan, 
tweedens, ‘morele kode’. Die vers draai in 'n groot mate om die woorde vaddhd- 
(ontwikkeldes) en vaddhanti (ontwikkel). 'n Mens word wat jy bewonder en vereer. 
Wie ‘uit inbors hoogagting betoon’ (abhivadana-silissa) en dus ‘ontwikkeldes eer’ 
(vaddha-apacayino), ontwikkel self. 


Vaddha bestryk 'n verskeidenheid betekenisse. Dit sluit in gevorderdheid in jare 
(van enige mens) en sosiale posisie, byvoorbeeld in die sangha (n ‘senior’ monnik in die 
sin van 'n Oudste). Hierdie twee kan oorvleuel. Dit kan ook verwys na iemand wat as 

gevolg van innerlike deug gesag het. In die breër verband van die afgelope vier 
hoofstukke neem hierdie vertaling dit in laasgenoemde sin op en vertaal dit as 
‘ontwikkeld’. Dit beteken nie dat respek aan oueres in jare of respek aan jonger mense 
wat ampshalwe betoon word, gering geskat word nie. Tog wil hierdie vers, soos ook 
in vorige hoofstukke die geval was, die klem op kwaliteit plaas. Hier word nie 'n 
gerontokrasie bevorder nie, want wat hoogagting verdien, is nie die hoeveelheid jare 
in 'n mens se lewe nie, maar die gehalte van deug en insig, afgesien van die jare. Ook 
gaan dit nie om 'n mens se posisie op 'n kwantitatiewe rangleer van posisie en status 
nie, maar om kwaliteit van karakter. Respek moet verdien word. Mag is nie gesag nie. 
Mag sit buite aan ’n mens, soos 'n gewaad, hoed of pet, uniform of wapen. Gesag groei 
(ontwikkel) van binne af na buite uit. 


Hier word die vers ook vertolk in die sin dat vaddha ontwikkelde geeste uit die 
verlede (oudstes, seniors) insluit. Besoek groot geeste uit die verlede, betoon eer aan 
hulle, hoor hulle. Dit is hoe die hedendaagse leser trouens sinvol met die mense wat die 
Dhammapada voortgebring het, omgaan. Dit is nie 'n goddelik geopenbaarde teks nie. 
Agter die boek staan die mens, Siddhattha Gotama wat tot Boeddha ‘ontwikkel’ het, 
asook enkele geslagte mense wat aan hom respek betoon het en self ver ‘ontwikkel’ het. 


Die sentrale tema van hierdie hoofstuk, naamlik die verhouding tussen kwantiteit 
en kwaliteit, kom hier in 'n ander sin as in die vorige verse na vore. In die vorige verse 
was daar ’n teenstelling tussen kwantiteit (as minderwaardig voorgestel) en kwaliteit 
(die goeie). Hier in vers 109 het een goeie ding (respek aan ontwikkelde mense) vier 
goeie dinge tot gevolg. Dan volg die vier voordele wat uit die een innerlike kwaliteit, 
naamlik respek, uitgroei. 


Wat hier as 'gesondheid' (ayu) vertaal word, sluit sowel lewensduur as 
lewenskrag, liggaamlike welsyn, in. Dit slaan op ’n goeie kwaliteit fisieke lewe wat 
'n lang lewe tot gevolg kan hê. Hierdie eerste item kan dalk die vraag ontlok of die 
ou Boeddhistiese insigte van nie-blywendheid en die noodsaak om aan die proses 
van hergeboorte te ontkom, dan nie die implikasie het dat 'n mens maar liefs so 
gou moontlik moet wil doodgaan nie? Kennelik nie. Kennelik wil die ou 
Boeddhisme nie as 'n pessimistiese, lewensveragtende uitkyk verstaan word nie. 
Dit is moontlik dat die uitwerking van respek (net soos die ander drie) hier in 'n 
opvoedkundige sin gebruik word om mense op die regte pad te bring, soos 'n lang 
lewe trouens ook in die Ou Testament as 'n nastrewenswaardige seëning vir 'n 
goeie lewe aangebied word. Dit word hier egter nie voorgestel as 'n eksterne 
beloning deur 'n hoër hand nie. Dit is die organiese gevolg van 'n sekere oorsaak. 
Stellig sal die verskil tussen kwantiteit en kwaliteit ook hier aanwesig wees: 'n 
Goeie lewe van weinig jare is veel beter as 'n lang, swak lewe. Dit word in die 
volgende verse bevestig. 'n Goeie mens kan jonk sterf, en ’n lang lewe is nie 
noodwendig gelukkig nie. Nogtans word 'n lang lewe hier as sodanig as iets goeds 
op prys gestel. Erkenning van wat werklik goed is (naamlik geestelike ontwikkeling, 

soos by ander waargeneem) lei as vanself tot innerlike rustigheid en vastigheid, 
wat ook 'n uitwerking op 'n mens se fisieke lewenskwaliteit en lewensverwagting 
het. Hier herinner die Dhammapadaaan die ou Chinese waarde van langlewendheid. 


‘Skoonheid’ (vanno) verwys hier sonder skroom na uiterlike aantreklikheid, naamlik 
voorkoms, glans (heerlikheid) en spesifiek ook die voorkoms, gelaatsglans (iets heel 
anders as huidskleur) van 'n mens. Wat hierbo van lewensduur gesê is, geld net so van 
fisieke skoonheid. Wat hier nie bedoel word nie, is skoonheid wat veldiep aan slegs 
jong liggame sit. Werklike mooiheid gloei, straal van binne uit, ook uit liggame wat nie 
aan die mode beantwoord nie. Fisieke skoonheid word op prys gestel - en dit het hier 
'n geestelike dimensie. Dit is die natuurlike gevolg van die geluk, innerlike rustigheid, 
wat volg op die erkenning van wat werklik goed is. Nadat Siddhattha die Boeddha 
geword het, het sy vroeëre medeworstelaars in die woud dit aan sy uiterlike gesien. 


‘Geluk’ (sukham) slaan eweneens nie op 'n eensydige vergeestelikte toestand nie. Dit 
bestryk die hele spektrum van menslike geluk, met insluiting van die fisieke dimensie 
van die lewe. Wat hierbo van liggaamlike lewenskwaliteit en skoonheid gesê is, geld 
ook van ‘geluk’. Die innerlike instelling van waardering vir dit wat waardering verdien, 
spoel oor in die lewensgehalte van 'n mens. Bygesê: Die Boeddhisme is nie 'n fiksheids- 
of voorspoedkultus nie. Soos in vorige verse gestel is, kan kwantitatief min, met 
gelukkige oë gesien, kwalitatief veel wees. 


‘Krag’ (balam) dek ook 'n wye veld. Natuurlik slaan dit in die eerste plek op aspekte 
soos geestelike vertroue, energie, aandagtigheid, konsentrasie en wysheid. Die 
woord word egter ook gebruik vir heel uiteenlopende vorms van krag, soos die krag 
van 'n leër krygers, vroue, kinders, konings, wyse mense, raadgewers en askete. In 
die algemeen kan 'krag' as onmiddellike kamma beskou word: Die daad wat nou direk 
en onweerstaanbaar inslaan en in onmiskenbare gevolge ontplof - nie slegs op die 
lange duur nie. Dieselfde wat van die vorige drie gesê is, geld ook hier. Die getemde 
mens is nie hulpeloos swak nie, maar kan besonder effektief wees. So 'n mens 
weet wat belangrik is, respekteer dit, handel dus met vertroue en is sterk in 
ooreenstemming daarmee. 


Die vers stel hierdie vier uitkomste nie as die hoogste goed nie. Die lewe het dieper 
dimensies. 'n Kort lewe, sosiale miskenning en onmag kan die deel wees van 'n 
respekvolle mens van hoë innerlike kwaliteit. Die kondisionalistiese proses van die 
wêreld is nie simplisties nie. 'n Lang lewe, aantreklikheid, sukses en mag bewys nie 
noodwendig die aanwesigheid van die innerlike kwaliteit van 'n besef van die waardes 
wat werklik tel nie. Die wyse mens sal nie van sulke uiterlike dinge afhanklik wees nie. 
Waarop die vers uiteindelik neerkom, is waardering van die waardes wat waarlik saak 
maak, soos in ontwikkelde mense beliggaam. Hoogagting vir ander beteken 'n 
vermindering van ego-gesentreerdheid. So ’n mens sal nie uit ydelheid en selfsug na 
gesondheid, skoonheid, geluk en krag smag nie. Sulke kwaliteite word egter as 
positiewe geleenthede tot diens gewaardeer. 

In aansluiting by die hele gedagtegang van die afgelope paar hoofstukke sal die mens 
wat uit inbors hoogagting betoon dit ook aan minder ontwikkelde mense betoon. Alle 
mense is wesenlik op hoër ontwikkeling aangelê en behoort in hulle dieper wese 
aangespreek te word, dus met eerbied. Dit het implikasies vir hoe die mens wat hier 
voorgehou word met die onervarenes in die lewe, soos kinders en jongmense, sal 
omgaan. Ook met mense in die skadukant van die samelewing. Dit het institusionele 
implikasies, byvoorbeeld vir die strafstelsel en die behandeling van mense met 
sielkundige probleme. Dit loop ook oor in respek vir die natuur en nie-menslike 
lewensvorme. Hoogs ontwikkelde persone beliggaam immers die natuurorde. 


110 Dit is beter om 'n dag lank 
deugsaam en mediterend te leef 
as 'n eeu lank 
deugloos en koersloos. 


Die volgende ses verse (110-115) vorm 'n eenheid. Die woordgebruik en sinsbou is 
in al ses baie eenders. Met klein verskille van vers tot vers word 'n subtiele progressie 
aangedui. Hierdie en die volgende verse wil 'n misverstand wat uit vers 109 kan spruit, 
naamlik dat 'n lang lewe noodwendig 'n lewe van hoë kwaliteit is, uit die weg ruim. So 
'n langlewende kan nog steeds ‘deugloos’ (du-s-silo) en ‘koersloos’, ongeïntegreerd 
(a-samdhito) wees. Wat wel van hoë kwaliteit is, al is net een so 'n dag (eka-aham) 'n 
mens beskore, is om deugsaam (sila-vantassa) en mediterend (jhayino) te leef. Die vers 
sinspeel ook daarop dat dit nooit te laat is om mediterend te begin leef nie. Immers, dit 
is moontlik om 'n eeu oud te word. Aan die ander kant kan 'n mens net één dag hê om 
so te leef. Dan is dit nog steeds die moeite werd, lewe van hoë kwaliteit. 


111 Dit is beter om 'n dag lank 
wys en mediterend te leef 
as 'n eeu lank 
onwys en koersloos. 

112 Ditis beter om 'n dag lank 
aktief met krag te leef 
as 'n eeu lank 
lui en swak. 


Die teenstelling is hier tussen ‘energiek met krag (viriyam drabhato dalham) leef en 
‘lui en swak” (kustto hina-viriyo) leef met betrekking tot meditasie, wysheid en deug. 


113 Ditis beter om 'n dag lank te leef 
en ontstaan-vergaan in te sien 
as om 'n eeu lank te leef 
sonder om ontstaan-vergaan in te sien. 


Hierdie vers verwys na die basiese waarheid van anicca, naamlik die nie-blywendheid, 
verganklikheid van dinge. In die Pali vorm die paar ‘ontstaan’ (udaya-) en ‘vergaan’ 

(-vyayam) een begrip, naamlik ‘ontstaan-vergaan’ (udaya-vyayam). Die tweede is nie 'n 
ongelukkige, vermybare toevalligheid by die eerste nie, maar wesenlik daaraan 
verbonde. Die een is nooit sonder die ander nie. Die tweede is nie ophefbaar in 'n 
ewige, onverganklike hiernamaals nie. Dit is die wet van alle bestaan. In die vroeë 
Boeddhisme met sy eksistensiële, sielkundige, soteriologiese gerigtheid val die klem op 
hierdie proses soos dit in die menslike persoon afspeel en waargeneem kan word — nie 
slegs in geboorte en dood nie, maar gedurig. Dit het egter 'n allesomvattende 
kosmologiese, ontologiese implikasie: Alle bestaan is ontstaan-vergaan. Dit sluit aan 
by die hedendaagse natuurwetenskappe met hulle denkbeelde van biologiese evolusie 
en kwantumfisika. Wie dit ‘insien’ (passato), al is dit net een dag lank, het 'n hoë 
lewenskwaliteit. 


114 Ditis beter om 'n dag lank te leef 
en die weg na nie-dood in te sien 
as om 'n eeu lank te leef 
sonder om die weg na nie-dood in te sien. 


Hoe leef 'n mens anderkant die ontdekking van vers 113? Vers 114 sinspeel nou op 
die basiese waarheid van anmatta, oftewel die substansieloosheid, nie-ewigheid van 
dinge. ‘Nie-dood’ (a-matam) verwys nie na 'n staat van onsterflike, ewige lewe anderkant 
geboorte en dood nie, maar na nibbana, dit wil sê die beëindiging van die proses van 
geboorte en sterf, hergeboorte en hersterf as sodanig. ‘Nie-dood’ is iets anders as 
‘onsterflikheid’. ‘Onsterflikheid’ beteken dat iets wat bestaan, nooit vergaan nie, terwyl 
‘nie-dood’ suggereer dat die proses van ‘ontstaan’ (geboorte) en ‘vergaan’ (sterf) op die 
een of ander wyse erg gerelativeer, selfs opgehef word, maar bewustelik sonder om in 
substansialisme toevlug te neem. 


Die groot waarheid waarvan nie-blywendheid (onstaan-vergaan) die uitdrukking 
is, is nie ewige substansie (soos in die Vedas geleer) nie, maar radikale nie-substansie. 
Nóg die individuele mens nóg enigiets anders bly ewig. Die woord ‘God’ in die sin 
van so 'n ewige substansie is nie van toepassing nie. Die werklikheid is 'n proses van 
klein, relatiewe ‘ontstane’ en relatiewe ‘vergane’ in groter prosesse van relatiewe 
ontstane en vergane en saamgestel uit nog kleiner prosesse van sulke ontstane en 
vergane van allerlei interafhanklike faktore. ‘Ek’ ‘sterf nie in 'n serieuse sin nie, net 
so min as wat ‘ek’ in 'n serieuse sin ‘gebore’ is: ‘Ek’ ‘bestaan’ bloot as 'n reeks flitse in 
'n lang en omvangryke proses van kondisionering. Laat ek ‘myself en my ‘sterwe’ (en 
ander wesens s'n) dus nie so finaal-ernstig opneem nie. 


Die vroeë Boeddhisme leer dat lyding (dukkha) afkomstig is van ons skynbaar 
ingebore neiging om die prosesse-in-prosesse in allerlei pseudo-vaste entiteite te 
fikseer, waaraan dan vaste konsepte gekoppel word. ‘Subjek’ word teenoor ‘objek’ 
gestel, en ‘subjekte’ en allerlei ‘objekte’ word as apart van mekaar en teenoor mekaar 
gestel. Dit is ook waar die drie wortelfoute van die menslike bestaan vandaan kom, 
naamlik ‘begeerte’ as die wil vashou aan pseudovastighede, ‘weersin’ as die wegstoot 

van sulke pseudovastighede en ‘verblinding’ as die nie-besef van wat hier gebeur. Wat 
is daar nou eintlik om aan vas te hou, om te haat? 


Tyd verloor sy angswekkende relevansie en die lengte van 'n mens se lewe is 
onbelangrik: Een dag kan kwalitatief veel beter wees as een eeu. Wat goed kan wees 
aan 'n eeu (geleef soos 'n goeie dag), is die groter geleentheid tot liefdesdiens wat dit 


bied. 


115 Ditis beter om 'n dag lank te leef 
en die hoogste waarheid in te sien 
as om 'n eeu lank te leef 
sonder om die hoogste waarheid in te sien. 


Die ‘hoogste waarheid’ (dhammam uttamam) dui op die som van wat in die vorige 
twee verse gesê is en alles wat verder daarmee saamhang, naamlik die hoogste waarheid 
aangaande die diepste aard van die komplekse werklikheid. Wie dit ‘insien’ (passato), 
sny deur die pretensieuse begrip- en kennissisteme wat mense konstrueer, waaraan 
hulle so besitlik vashou en in terme waarvan hulle so haat. Hier gaan dit om werklike 
insig, wat saamhang met goed en nadenkend leef — en uiteindelik met maklik heengaan 
en laat gaan. 


Hierdie groep van ses verse (110-115) is 'n sieraad wat uit ses juwele saamgestel is. 
Dit bestaan uit twee subgroepe van drie verse elk. In 110-112 gaan dit oor die praktiese 
lewe, oor deugsaam, verstandig en aktief sterk, asook oor meditasie. In 113-115 gaan 
dit oor insig in nie-blywendheid en nie-substansie, saam die hoogste waarheid. Daar is 
'n subtiele progressie wat die agtvoudige pad met sy drie afdelings (regte lewe, regte 
meditasie, regte insig) weerspieël. 


Hierdie ses verse sê hoe 'n mens met goeie lewenskwalitatief kan leef, één dag op 'n 
slag, en daardie dag soos in die verse uiteengesit. Die klein stelsel kan inderdaad een 
dag op 'n slag vir ses dae bedink en beoefen word, met die sewende dag in samevattende 
beoefening. 

Met ‘boosheid’ (papa) word hier nie ‘sonde’ bedoel in die sin van die oortreding van 'n 
goddelike gebod nie. Boosheid is in die eerste plek teen-natuurlike optrede en die daarmee 
gepaardgaande besoedeling van die gees. Boosheid is wat teen die wesenlike draad van die 
menslike natuur ingaan. Dit is sterk geassosieer met die drie ‘wortels’ (mila) van boosheid, 
naamlik begeerte (lobha), afsku (dosa) en verblinding (moha). Teenoor hulle staan drie 
heilsame wortels, naamlik begeerteloosheid (a-lobha), afskuloosheid (adosa) en 
verblindingloosheid (a-moha). Ten spyte van die grammatikale negatiewe vorm, het die 
drie positiewe wortels 'n sterk positiewe betekenis, naamlik vrygewigheid, onselfsugtigheid, 
welwillendheid, liefdevolheid en wysheid. Hierdie ses wortels is karmies kragtig: Hulle 
bepaal die kwaliteit van 'n mens se lewe. Dit is die aansluiting by die vorige hoofstuk. 


116 Maak gou om goed te doen 
en weerhou jou gemoed van boosheid; 
die gees van een wat traag goed doen 
geniet boosheid. 


Hierdie vers lê 'n verband tussen die doen van die goeie (of nie) en die gemoedstoestand 
van die persoon wat dit doen of nalaat of uitstel. Dit maak ook 'n teenstelling tussen graag 
goed doen en traag goed doen, met die mentale assosiasies aan elk van die twee verbonde. 


Die vers suggereer 'n voorrang van die doen (of nie) van die ‘goeie’ (kalyame) bo die 
emosionele staat wat op elk van die twee instellings volg. Een wat gou goed doen, sal 
ook sy gemoed ver van boosheid (papa) af hou, maar een wat traag goed doen, skep 'n 
geleentheid vir boosheid om vatplek te kry. Die klem val hier (amper behavioristies, 
kan 'n mens sê) op die doen of nie-doen van die goeie. Doen dadelik wat goed en reg 

is. Moenie uitstel of wag vir 'n hoë motivering of gevoel nie. Praktiese handeling of 
nie-handeling oefen 'n sterk invloed op die gemoedslewe uit. Hierdie vers moet in 
samehang met vers 1 e.vv. gelees word, waar 'n ander aksent gelê word. 'n Mens se 
lewe is 'n proses waarin verskillende faktore wedersyds op mekaar inspeel. In ‘gemoed’ 
(citta; 116.2) staan die emosionele en konatiewe aspekte van die gees voorop, alhoewel 
die intellektuele aspek nie ontbreek nie. Mano (as 'gees' vertaal; 116.4) het 'n sterker 
assosiasie met denke. Ook hier is daar `n wedersydse wisselwerking. Doen en dink en 
wil en voel vorm saam 'n komplekse proses. Genieting (ramafi), hoe ook al, is die gevolg 
van doen, hetsy goed doen of boos doen, plig doen of plig versuim. Wees waaksaam, sê 
die vers: Boosheid kan geniet word. Dit volg op die trae doen van wat goed is, en dit 
word voorkom deur pront goed doen. Goeie dade verseker genieting van die goeie. 


117 As iemand sleg sou doen, 
laat hom dit nie keer op keer weer doen nie, 
laat hom nie daarna begeer nie; 
leed is vermenigvuldiging van slegdoen. 
118 As iemand reg sou doen, 
laat hom dit keer op keer weer doen, 
laat hom daarna verlang; 
geluk is vermenigvuldiging van regdoen. 


Vers 117 gaan uit van die veronderstelling dat iemand iets verkeerds, klein of groot, 
sou kon doen. Dit gee nie 'n verduideliking of rede vir die mens se verkeerde optrede 
(bv. ’n inherente bose natuur) nie. Dit veronderstel nie 'n metafisika van die bose (bv. 
'n oorspronklike dualisme van goed en kwaad, 'n sondeval van ongehoorsame 
opstandigheid, ensovoorts nie). 'n Mens sou verkeerd kon doen; dit is 'n moontlikheid. 
Mense doen verkeerd; dit is 'n werklikheid. Die vers volstaan met die menslike 
aktiwiteit, ‘doen’ (kayird, van karoti). 


Wat dan? Die vers sé nie dat vergifnis van bo gevra moet word of geskenk sal word 
nie. Dit bly by die natuurlike uitwerking van dinge. Natuurlik sal 'n fout of misdryf wat 
teen 'n ander mens gepleeg is, erken word en sal moeite gedoen word om die ewewig van 
die verhouding te herstel, maar dit is nie die fokus van hierdie vers nie. Die vers verwys 
so 'n persoon ook nie na die emosionele en wilsmatige dimensie (jammer wees, skuldig 
voel, eksistensiële worsteling, ensovoorts) nie. Die vers sê slegs dat dit nie ‘keer op keer” 
(Puna-p-punam) gedoen behoort te word nie, dit wil sê nie een keer weer nie en nie 
herhaaldelik weer nie. Waaruit die moontlikheid van en die neiging tot herhaaldelike 
doen sou kon voortkom — onnadenkendheid, kwaadwilligheid, gewoontematigheid, 
gekompromitteerdheid, afhanklikheid — word nie gesê nie. Die begeerte daarna word 
wel as gepaardgaande daarmee of volgend daarop voorgestel. Die hoop, die sagte 
vermaning, word uitgespreek dat dit nie weer, kumulatief, sal gebeur nie en dat daar nie 
'n smagting daarna sal ontwikkel nie. Daar word nie 'n gebod, bevel of ideaal voorgeskryf 
nie. Die aanwysing is net: Laat 'n mens dit nie weer (en weer) doen nie (vgl. v. 116). 

Die moontlikheid van nie weer doen nie, word nie betwyfel nie, ook nie die 
moontlikheid dat selfs die bewustelike of onbewustelike ‘begeerte’ (chandam) daarna 
beëindig kan word nie. Die moontlikheid van nie-doen en nie-neig is nie aangewese 
op hulp van buite of bo nie. Dit berus by mens self, alhoewel die raad en daad van ander 
nie ontken word nie. Goeie vriendskap word deurgaans veronderstel. 


Selfs by die ‘begeer’ word die 'doen'-karakter daarvan beklemtoon (na chandam 
kayiratha). Dit beteken letterlik: ‘Laat hom nie smagting doen nie’. Die smagting is nie 
die gevolg van 'n magtelose neiging tot sonde nie, maar vrye daad wat nie net onderdruk 
nie, maar daadwerklik uitgeskakel kan word. 


Waarom sou 'n mens nie oor en oor verkeerd doen en daarna smag nie? Nie omrede 
beloning of straf van buite (sosiale sanksie) of van bo nie, maar omrede die natuurlike 
werking en uitwerking van dade op jouself. Die uitwerking is feit, nie straf of vloek 
nie. In die konteks van feitetaal word hier nie gesê dat die ‘vermenigvuldiging’ (uccayo) 
van verkeerd doen en die begeerte na verkeerd-doen uiteindelik tot leed sal lei nie (al 
word dit nie ontken nie). Nee, as sodanig is dit reeds leed, leedsaam (dukkho). Dit is 
teen die ware ingebore natuur van die mens, naamlik om leedloos te wil wees. 


Die implikasie van die vers is dat 'n mens deurgaans aandagtig, noulettend sal leef. 
In die oomblik dat 'n verkeerde daad gedoen word of 'n neiging daartoe ontstaan, sal 
so 'n mens klinies daarvan bewus wees: Nie net ‘dit was verkeerd’ nie, maar ‘dit is 
verkeerd’. Die bewuswording as sodanig verbreek reeds die skakel in die ketting van 
kontinuiteit. 


Die vers druk die klassieke Boeddhistiese leer van karma/kamma as 
ineengestrengeldheid van daad en gevolg uit. Dit bevat ook die klassieke begrip van 
samkhêra (emosionele en wilsfaktore), al word die woord nie gebruik nie. Dit is die 
vierde van die vyf faktore van verknogtheid, naamlik vorm (rapa), sensasie (vedaná), 
persepsie (safifia), samkhara en bewussyn (vififidna). Letterlik beteken die woord 
samkhara ‘saamvoeging’, vorming’. Dit is in die besonder die karma-skeppende faktor 
onder die vyf faktore van verknogtheid. Die vers suggereer die vorming van gevoels-, 
dink- en gedragspatrone. Elke keer as 'n daad, sleg of reg, herhaal word, word dit 
sterker ingeskryf in 'n patroon wat besig is om gevorm te word. 'n Mens is onophoudelik 
met sulke patroonskepping besig. Die begin is maklik. As dit 'n gevestigde vorm 
aangeneem het, word die verbreking daarvan moeiliker en gaan dit met leed gepaard, 
maar die deurbreking daarvan bly altyd moontlik. 


Sou die vers ook die moontlikheid bevat dat 'n mens soms weens omstandighede 
as't ware nie anders kan as om verkeerd te doen nie? Miskien, maar sulke gevalle sou 
as grensgevalle bedink behoort te word, nie tot normale optrede vervlak te word nie. 
Die woorde ‘laat hom dit nie keer op keer doen nie’ en veral ‘laat hom nie daarna 
begeer nie’ verseker dit: Laat dit nie aanvaarde, aanvaarbare roetine, tweede natuur 
word nie. Die doener en lyer word nie van sy verantwoordelikheid onthef nie. Die 
lewensbeskoulike konteks van die vers is nie swaar, verdoemend nie, maar lig, 

ruimteskeppend. Dit spreek die verkeerd-doener nie aan as inherent sleg nie, maar as 
goed, vry en verantwoordelik. Die veronderstelde metafisika van die goeie is veral in 
die Mahayana uitgewerk: Elke mens deel in die goeie Boeddha-natuur. 


Vers 118 toon die positiewe kant van die sake wat in die vorige vers aangeraak is. Alles 
is net so van toepassing. Die vertaling ‘reg’ vir puññañ wil die aard van die goeie, naamlik 
Teguit, ‘in lyn met’, ‘in voortsetting van’ die goeie menslike natuur beklemtoon. Dit is nie 
bloot die navolging van sosiale konvensie of goddelike wette nie. Herhaaldelike reg doen 
(weer eens: met klem op die ‘doen’), voortgesette patroonskepping en -vaslegging, lewer 
nie net op die lang duur geluk op nie, maar val met geluk saam, is ‘geluk’ (sukho). Reg doen 
bring nie net geluk nie, dit is geluk. Elke keer word reg doen makliker. 


In hierdie vers word die vertaling ‘verlange’ (vir chandam) in onderskeiding van 
‘begeerte’ vir dieselfde Pali-woord in vers 117 gebruik. In ons vertaling word die 
sintuiglike gerigtheid van die Afrikaanse woord ‘begeerte’, grof of subtiel, beklemtoon. 
Daarvan word ‘verlange’, opgeneem as die ‘heimwee’ na 'n mens se ware tuiste, 
deurgaans onderskei. Eersgenoemde verhinder vordering op die weg; laasgenoemde 
bevorder dit. Die mensdom, elke mens, selfs booswigte, verlang ten diepste daarna om 
gelukkig wees, dus reg te doen. Dit is die geheim van elke mens. 


119 Selfs 'n boosdoener ervaar goedheid 
solank die bose nie ryp geword het nie; 
maar wanneer die bose ryp geword het, 
ervaar 'n boosdoener die bose. 

120 Selfs 'n goeddoener ervaar boosheid 
solank die goeie nie ryp geword het nie; 
maar wanneer die goeie ryp geword het, 
ervaar 'n goeddoener die goeie. 


Hierdie twee verse speel met klanke. Daar is alliterasies van 'p en ander 
klankassosiasies in verskeie woorde. Die feit dat passati(i) (sien, ervaar) en paccati(i) 
(gekook word, ryp word, gis, verteer word — kyk ook na v. 69 vir hierdie woord) byna 
dieselfde klink, word gebruik om 'n noue verband in betekenis tussen die twee te 
suggereer. Die band tussen die twee is die sentrale, komplekse begrip ‘karma’, in die ou 
Boeddhisme mettertyd in 'n skolastiese kasuistiek opgeneem waarin die werking van 
karma soms in fyn besonderhede uitgewerk is. Die interpretasie wat ons hier volg, 
gaan daarvan uit dat hierdie verse minstens vier dinge stel wat as sodanig nie 
haarklowery impliseer nie. Die vier is soos volg: Aanvaar volle verantwoordelikheid 
vir jou lewe; dade in gedagte, woord en handeling het onafwendbare gevolge; die 
gevolge is aaneenlopend met die oorspronklike dade en die gevolge is nie noodwendig 
onmiddellik sigbaar (ervaarbaar) nie. 


Boos ‘doen’, lei tot boosheid ‘sien’, ‘ervaar’ (passati). Dit hou weer verband met ‘ryp 
word’ wat ook die betekenis ‘gekook word’, bevat. Die betekenis is duidelik: Boos doen 
lei tot boosheid ervaar. Dit is nie 'n geval van ‘as’ nie, maar van ‘wanneer’ (‘solank’ in 

119.2 en 120.2, en ‘wanneer’ in 119.4 en 120.4). Met die nodige veranderinge geld 
hierdie waarheid net so van 'n goeie mens, goed doen en goed ervaar. Daar is geen 
diskrepansie tussen mens, daad en gevolg nie. Op die korter termyn is dit egter nie 
altyd duidelik nie. Sommige vrugte word net gouer ryp as ander. Die waarheid en 
waarde van dade sal mettertyd wel duidelik word. 


Die twee verse praat eintlik van die oorspronklike handeling (‘die bose’ in 119.2 en 
‘die goeie’ in 120.2) in die enkelvoud (päpam, bhadram) en van die gevolge daarvan (‘die 
bose’ in 119.4 en ‘die goeie’ in 120.4) in die meervoud (papani, bhadrani). Dit sou kon 
beteken dat die oorspronklike goeie of slegte handeling uitwaaier in 'n veelvoud van 
gevolge, ast ware rente dra. Of die dader betrap word of nie, het (anders as wat die 
gewoonlik heersende moraliteit bepaal), niks met geluk of ongeluk te doene nie. 


Hier word nie 'n onderskeid tussen ‘objektiewe’ (uiterlike) en ‘subjektiewe’ 
(innerlike) geluk of ongeluk getref nie. Die ‘goed’ of ‘kwaad’ wat ervaar word, is die 
gevolg, die uitloper, van die 'goed' of 'kwaad' van die daad en die doener daarvan, 
organies verbind met, ast ware een met, die daad en die doener daarvan. Wanneer die 
daad ryp geword het, sien die dader nie iets anders as sy daad nie, maar 'n manifestasie 
van sy daad: Hy ervaar die voortsetting van die daad. Ervaring van die uitloper gee 
insig in die kwaliteit van die oorspronklike daad self. Dit kan soms beteken dat eers die 
toekoms kan aantoon of 'n daad goed of sleg was. 


Volgens die vroeë Boeddhisme is die uitwerking van dade nie tot die huidige lewe 
beperk nie, maar dit kring in die hele proses van hergeboorte uit. Meestal word in die 
tradisionele Boeddhisme gemeen dat die goeie wat 'n boosdoener ervaar die gevolg is 
van ander, vorige goed doen, selfs in vorige lewens (dieselfde met die slegte wat 'n 
goeie mens ervaar). Soos hierbo gesuggereer, is ‘karma’ 'n besonder komplekse begrip 
wat moeilik tot 'n netjies afgewerkte sisteem gereduseer kan word. Die spekulatiewe 
vrae en opmerkings wat hieronder aangeraak word, tree buite die veld wat eksplisiet 
in die Dhammapada bestryk word. Dit moet bygevoeg word dat die skolastiese tradisie 
uiters gesofistikeerde verduidelikings ontwikkel het wat nie hier ontleed word nie. 


Dit sou byvoorbeeld moeilik wees om selfs individue se handelinge een-een te 
isoleer en elkeen se daad en gevolg apart te ekstrapoleer. Mense se optredes is deel van 
uiters komplekse handelingspatrone waar ‘goed’ en ‘verkeerd’, ‘reg’ en ‘sleg’ met mekaar 
vervleg is. Goed doen en boos doen loop nie noodwendig parallel los van mekaar nie, 
maar in mekaar, deur mekaar en teen mekaar. 


Ook is verskillende mense se verskillende 'karmiese lyne' meestal onontwarbaar 
inmekaar gevleg en saamgeknoop. In die algemeen sê die verse wel dat 'n mens jou eie 
geluk en ongeluk skep en dat 'n mens verantwoordelikheid vir jouself moet aanvaar, 
maar wat van kollektiwiteite soos 'n huwelik, 'n gesin, 'n politieke organisasie, 'n volk, 'n 
nasie wat tientalle miljoene mense omvat, 'n religieuse organisasie wat millennia 
omspan? Wie sou vir watter gevolge verantwoordelik wees? Hierdie verse praat slegs in 
die enkelvoud van “n boosdoener’ (papo) en “n weldoener’ (bhadro). In watter mate sou 

die boodskap van die Boeddha die denkbeeld van kollektiewe karma geïmpliseer het, of 
in watter mate is karma in die streng sin van die woord 'n individuele aangeleentheid 
van die mens wat hom van die dorpsbestaan afgeskei het? 


Waarskynlik kan slegs van 'n uiters ver gevorderde persoon gesê word dat die som 
van so 'n lewe ondubbelsinnig goed en gelukkig is. Dit is wel die ideaal; dit is wat 'n 
Boeddha bereik. Dit is verstaanbaar dat die denkbeeld van 'n opeenvolging van lewens 
kon onstaan. Gewoonlik is ambivalensie die werklikheid, veral ten opsigte van 
handelinge in die publieke sfeer. 


'n Belangrike vraag is om te oorweeg wat die strekking van verklarende modelle 
soos die karmakompleks is. Op watter taalvlak beweeg hulle? Wil hulle 
onweerspreeklike, konstaterende, bewese feitetaal wees? Kan hulle dit wees? Dit sou 
vir die huidige mens ná Kant (soos vir die Boeddhis ná Nagarjuna) 'n probleem wees 
— al het die vroeë Boeddhisme, veral in die Abhidhamma, in daardie rigting geneig. 
Sou 'n mens sulke modelle na analogie van hipotetiese taal wat verklaringsmoontlikhede 
probeer opstel, verstaan? Dit is `n moontlikheid, al het die vroeë Boeddhisme nie 
spekulatiewe denke goedgekeur nie. Is sulke modelle voorbeelde van performatiewe 
taal, dit wil sê taal wat tot sekere gedragswyses wil inspireer? Ja, dit speel inderdaad 
bewustelik 'n rol in die vroeë Boeddhisme. 


Wat betref modelle wat 'n korrelasie tussen menslike dade en gevolge stel, het die 
huidige mens in die Euro-Afrikaanse kultuursfeer veral drie moontlikhede wat oorweging 
verdien, naamlik die tradisionele Nabye-Oosterse teistiese gehoorsaamheidsmodel, die 
Indiese karmamodel en die Westerse tragiekmodel. 


Die eerste leer in die algemeen dat God in sy vrymagtige wil sekere gebooie neergelê 
het. Die uitvoer daarvan (gehoorsaamheid) het geluk as goddelike beloning. Die 
ongehoorsame nie-doen het ongeluk as straf, in ooreenstemming met Gods wil. In sy 
Commedia het Dante dit besonder welsprekend uitgewerk. Die tweede model leer in die 
algemeen dat dade wat in ooreenstemming met die natuurorde is, vanself, natuurlik, tot 
geluk lei. Dade wat verkeerd (teen die natuurlike orde van dinge) is, het ongeluk as 
natuurlike gevolg. Dit is die model wat die Dhammapada onderlê. Die derde model kom 
in 'n verskeidenheid vorme by 'n verskeidenheid skrywers en teoretiese denkers voor — 
byvoorbeeld by die Atheners Aeschylus, Sophokles en Euripides, rofweg tydgenote van 
die Boeddha. In die klassieke opvatting van tragedie speel menslike vryheid en 
verantwoordelikheid 'n groot rol. 'n Tipiese aksent hier is dat die noodlottige dade met 
goeie bedoelings gedoen kan wees en dat gevolge nie voorsien is nie, selfs nie kon word 
nie. Volgens die tradisionele Boeddhisme is die bedoeling van 'n handeling die bepalende 
faktor in die proses van karma: 'n Verkeerde daad met goeie bedoelings verrig, is iets heel 
anders as 'n daad met slegte bedoelings verrig. Die begrip ‘tragedie’ behels egter dat 
konflik (bv. van pligte), mislukking, 'n gegewe is, selfs met die beste menslike bedoelings. 


Dit is moontlik om bogenoemde drie met mekaar te versoen, met die karmamodel, 
breed opgeneem, as 'n insluitende raamwerk. Die eerste model kan ontmitologiseer en 

tot 'n model van natuurlike werking omvorm word. Die derde model kan verstaan 
word as 'n karmamodel met 'n diep besef dat dit nie oppervlakkig moralities gereduseer 
behoort te word nie, dat situasies uiters kompleks kan wees en dat menslike feilbaarheid 
en onkunde 'n ontstellende werklikheid is. Om die waarheid te sê, dieselfde ontwikkeling 
het in dieselfde tyd in sowel Indië as Griekeland plaasgevind, naamlik 'n vorm van 
Aufkärung wat onder andere behels het dat politeistiese godsmitologieë onder 
intellektuele mense deur 'n rasionele lewens- en wêreldbeskouing vervang is. Die 
Boeddha was 'n uitnemende voorbeeld daarvan. 


121 Dink nie gering van boosheid: 
dit kom tog nie na my toe terug nie'— 
'n kruik word druppel vir druppel vol; 
van boosheid bietjie-bietjie doen, 
vul 'n dwaas homself met boosheid. 
122 Dink nie gering van goedheid: 
dit kom tog nie na my toe terug nie’- 
'n kruik word druppel vir druppel vol; 
van goedheid bietjie-bietjie doen, 
vul 'n wyse homself met goedheid. 


Hierdie verse illustreer die leer van karma. Die punt wat hier beklemtoon word, 
is dat kleinighede bietjie vir bietjie aangroei en mettertyd, kumulatief, iets groots 
word. Die beeld verwys na die gewoonte om oop kruike buite in die reën neer te sit. 
Mettertyd, 'n druppel op 'n keer, word die kruik vol. Hier word nie op karma in die 
sin van uiterlike dinge gesinspeel nie, maar op die effek van 'n groot aantal geringe 
bose of slegte dade op die karakter van die persoon self wat hulle doen. Met geringe 
gedagtes, geringe woorde, geringe handelinge vul 'n mens jouself met boosheid of 
goedheid. Let op die kleine; die grote sal vanself kom. Hierdie verse vermaan 
eksplisiet teen die onderskatting van die betekenis en uitwerking van geringe dade 
(daar gaan tog niks van kom nie). Implisiet word hier ook teen die neiging tot uitstel 
en teen ongeduld vermaan. Wees nie haastig nie. Die belangrike dinge word nie 
vinnig of gou gedoen nie. Doen die geringe goeie ding nou en wag geduldig op die 
groot goeie uitkoms wat stadig maar seker kom. Die hoorder en leser word weer 
eens na die belangrikheid van aandagtigheid teruggebring: Gee noulettend aandag 
aan elke gedagte, woord en handeling as betekenisvol, hoe gering dit dalk ook al kan 
wees. 


Ons vind hier ook ’n treffende weergawe van 'n basiese Boeddhistiese insig: Die 
fokus is nie op onveranderlikheid nie (die kruik is nie eens en vir altyd óf vol óf leeg 
nie), maar wel op kontinuiteit (die kruik word aaneenlopend vol). Dit is 'n kontinuiteit 
van 'n groot aantal klein, diskrete faktore ('n enkele druppel op 'n keer). 'n Mens is 'n 
nie-blywende, nie-substansialistiese, voortbewegende konglomeraat van 'n groot 
aantal faktore. Karma is 'n woord vir daardie proses. 

123 Laat 'n mens bose dade vermy 
soos 'n handelaar met groot rykdom 
maar 'n klein karavaan 
'n gevaarlike roete vermy 
en 'n mens wat sy lewe lief het 


gif vermy. 


Bose dade werk nie slegs stadig nie, maar is ook gevaarlik en uiters giftig - al is hulle 


klein. 


124 As daar geen wond aan 'n hand is nie, 
kan mens gif in daardie hand dra; 
gif tas 'n hand sonder wond nie aan nie 
en daar is geen kwaad vir wie geen kwaad doen nie. 


Die vers toon nie kennis van gifstowwe wat deur blote aanraking opgeneem 
word nie, maar dit doen geen afbreuk aan die duidelikheid en betekenis van die 
vers nie. In die toepassing van die beeld val die klem weer eens op karma, wat 
opgeneem kan word as die spil waarom die vroeë Boeddhisme wentel. Hierdie 
boek wil naby aan die teks van die Dhammapada bly en nie breed en diep inbeweeg 
in die teoretiese konstrukte, ook rondom karma, wat mettertyd in die Abhidharma 
ontwikkel het nie. 


Vir 'n mens wat ‘geen kwaad doen nie’ (a-kubbato) is daar geen kwaad nie, sê die 
vers, nóg as gevolg van so 'n daad, nóg inherent in die daad. In die uitwerking van 
karma soos in die vroeë Boeddhisme verstaan, speel bedoeling, wil (cetand), 'n sentrale 
rol: Karma wentel om bedoeling, wil. Miskien kan die volgende onderskeid in Afrikaans 
getref word: 'n Daad (in gedagte, woord en optrede) is meer as 'n handeling, 'n daad 
word bewustelik bedoel en gewil, terwyl 'n handeling per ongeluk, deur vergissing, 
onbedoeld gedoen kan word. 'n Handeling kan slegte gevolge vir ander inhou (vgl. v. 
119-120 oor tragiek), maar dit dra geen karma vir die dader nie. Dit dring ast ware nie 
in die gees in nie, word nie geabsorbeer nie. Die les is: Vermy slegte intensie, want dit 
is 'n gapende wond aan die doenende hand. Die vers bied ’n treffende beeld vir die 
werking van karma. Die dader, reeds gewond as gevolg van verkeerde instelling wat 
nie genees nie, absorbeer die boosheid van sy daad as't ware in die bloedstroom wat 
deur sy hele sisteem sirkuleer. 


As daar geen slegte bedoeling is nie, is daar geen slegte daad nie. Dit het stellig 
implikasies vir die vraag na skuld, verantwoordelikheid in die algemeen en die 
toepassing van die reg in die besonder. Tog is verblinding (moha) een van die drie 
wortels van ongesonde karma, naas begeerte (lobha) en haat (dosa). Dit word weer 
duidelik dat 'n simplistiese kasuistiek vermy behoort te word en dat 'n element van 
tragiek in ag geneem kan word. Gestel 'n ouer laat sonder slegte bedoeling sy kind 
met 'n vuurwapen werk en die kind skiet homself dood. Natuurlik het die ouer self 
nie geskiet nie, maar kan die ouer homself totaal verskoon, homself nie verwyt nie? 


133 


Boosheid (P&pavagga] 


Daar is stellig grade van domheid, onvolwassenheid. Die onderskeid tussen 
karmadraende verblinding en verontskuldigende naïwiteit is nie maklik om te maak 
nie. Daar skyn 'n kontinuum te wees tussen heeltemal onbedoeld (nie-gewil, totale 
onskuld) aan die een kant en heeltemal bedoeld (doelbewus berekend, booswillig) 
aan die ander kant. Word daar @rens (waar?) 'n kritiese grens oorgesteek? Wanneer 
word totale onskuld nalatigheid, karmaskeppende verblinding? Wanneer is ‘ek het 
dit nie bedoel nie’, ‘ek het nie geweet nie’, verontskuldigende onskuld? Wanneer is 
dit nie? Die onderskeid tussen slagoffer, medewerker en boosdoener in al die 
gradasies waarin hulle dalk kan voorkom, kan nie in ’n formule vasgevat word nie. 


Tot dusver is die onskuld van 'n mens op die duskantste oewer of op pad oorkant 
toe (om terug te kom op die sprekende beelde van Hoofstukke 6 en 7) bedink. Daar 
is egter natuurlik ook die onskuld van eksistensie aan die oorkant van die rivier, 
van die mens wat verligting bereik het. Vir so 'n mens is daar geen kwaad nie. Hy 
of sy is anderkant goed en kwaad. Dit word waarskynlik nie uitgesluit dat so 'n 
deur en deur goeie mens foute kan maak (foutiewe 'handelinge' kan uitvoer) nie, 
maar geen kwaad bedoel nie en het dus geen refleksiewe karmiese effek op die 
persoon nie. 


In die bedinking van karma moet ook in ag geneem word dat die vroeë Boeddhisme 
die individuele mens nie as 'n ewige substansie verstaan het nie, maar as 'n nie- 
standhoudende kontinuum. Natuurlik is dit onvermydelik dat daar van hierdie of 
daardie mens as 'n (relatiewe) entiteit, 'n kontinuum, gepraat word (die Dhammapada 
doen dit self), maar tog is die veronderstelling dat 'n mens 'n gedurig veranderende 
konstellasie van flitsende momente is. Dus is ook bedoeling, wil, 'n flitsende gebeurtenis 
wat 'n relatiewe kontinue stroom kan word, maar nie 'n blywende eienskap nie. Dit is 
wel 'n moment in 'n groter konstellasie van kondisies wat daaraan voorafgaan en 
daarop volg, en dit bestaan dus nie in isolasie nie. Dit kan altyd anders wees, anders 
word. 'n Mens is nooit onherroeplik gedoem nie. Die wond van slegte bedoeling kan 
genees. Dit sluit aan by die 'bietjie-bietjie van verse 121-122. Die Boeddhisme plaas so 
'n sterk klem op verantwoordelikheid dat dit selfs voorgeboortelik en nadoods 
geëkstrapoleer word. 


Die begrip ‘karma’, ge-wil-de-daad, is deel van 'n meer omvattende teorie, uitgedruk 
in die begrip paticcasamuppada (afhanklike mede-tot-standkoming), wat die subtiele 
oorsaaklikheidsamehang van die menslike bestaanskontinuum oor drie lewens 
verduidelik. Dit word in Theravada deur 'n ketting van twaalf skakels gedoen: 


e onkunde (avijja) 

e karmavormende faktor, naamlik intensie (samkhard) (Hierdie woord het 'n wye 
betekenisveld, afhangende van die konteks. In die konteks van die ‘vyf aggregate’ 
[ pafic-upadana-k-khandha] waaruit 'n mens bestaan, verwys samkhara na nie minder 
nie as 50 bewussynstoestande. Die belangrikste van die 50 is cetana (bedoeling, wil]. 
In die konteks van afhanklike medetotstandkoming staan samkhard in sy geheel vir 

regte of verkeerde wil [cetana], wat karma konstitueer. In die algemeen staan dit vir 
‘vorming of gevorm word’. Deurgaans staan die betekenis ‘bedoeling’, ‘wil’, voorop. 
Gewoonlik word samkhara beskou as staande aan die einde van 'n eerste van drie 
lewens. Wat aan die einde van 'n lewe gewil word, is kragtig. Dit ‘vorm’ die 
volgende, tweede, lewe [wat van {3} tot {10} strek].) 

e bewussyn (vififidna) 

- liggaam-gees (nama-rapa) 

e ses sintuiglike basisse (dyatana) 

e kontak (phassa) 

e sensasie (vedand) 

e begeerte (tanhá) 

e gehegtheid (upadana) 

e wording (bhava) 

e geboorte (jati) 

e ouderdom-en-dood (jard-marana). 


Die elfde en twaalfde skakels word tradisioneel beskou as behorend tot die derde lewe. 


Die betekenis van wil, bedoeling, in die proses van karma in die konteks van 
hergeboorte is duidelik. In hierdie vers (124) gaan dit natuurlik nie soseer oor 
hergeboorte nie, maar oor die rol van wil in die menslike lewe in die algemeen — in 
hierdie lewe. Dit is van buitengewone belang. 


Terloops, in 'n nog breër sin is daar ook die begrip paccaya (kondisionaliteit), wat by 
implikasie ook die wedersydse betrokkenheid van alle faktore in die ganse werking van 
die natuurlike orde insluit (dus nie slegs die proses van hergeboorte nie). 


125 As jy n mens sonder kwaad kwaad aandoen 
— 'n mens vlekloos skoon — 
waai jou boosheid teen jouself terug 
soos stof teen die wind gegooi. 


In vers 124 gaan dit oor 'n goeie mens wat self geen kwaad doen nie en in vers 
125 oor kwaad wat 'n goeie mens nie aangedoen kan word nie. Die boosheid wat 
die boosdoener teen 'n onskuldige mens rig, kom op homself terug. Die wet van 
karma werk onafwendbaar. Selfs die Boeddha, aan wie uiters buitengewone kragte 
(abhinna) toegeskryf is, het nie oor die vermoë beskik om die natuurwette op te hef 
nie. Hy het byvoorbeeld volgens oorgelewerde legende oor sterk telepatiese 
vermoëns beskik. Hy kon na die hemele opstyg, hy kon voorkom dat vure bedoel 
vir offerandes vlamvat en hy kon onwillige mense tot sekere goeie handelswyses 
beweeg. Ditis belangrik dat sulke handelinge as ‘buitengewoon’, nie as ‘bo-natuurlik’ 
nie, beskou word. Terug by verse 124 en 125, wil 'n werklik onskuldige mens, een 
‘vlekloos skoon’ (suddhassa … ananganassa) — bo alles verteenwoordig in die Boeddha 
— geen boosheid nie, doen geen boosheid nie en is nie vatbaar vir boosheid van 
buite teen hom gedoen nie. 

126 Sommige word in 'n moeder gebore, 
boosdoeners in 'n hel, 
wie goed leef, gaan hemel toe, 
onbesoedeldes bereik volkome bevryding. 


Hierdie vers verwys na vier bestaanswyses, deur karma bepaal. Die formulering bly 
na aan die oppervlak van populêre Boeddhisme. Soos in die inleiding verduidelik, 
vermoed hierdie vertolking 'n eksistensieel mistieke dimensie daaronder. Die eerste 
reël slaan neutraal op die gewone orde van dinge. Geboorte, in die konteks van die 
vroeg-Boeddhistiese leer, verwys na die proses van hergeboorte op 'n menslike 
bestaansvlak. Die tweede en derde reëls slaan op boos leef en goed leef en die gevolge 
daarvan, naamlik hergeboorte op 'n laer en hoër vlak as die normaal menslike. In die 
populêre en mitologiese sin, later gekonsolideer in die skolastiserende tradisie, is dit as 
twee reekse plekke beskou, naamlik helle en hemele. Dit kan ook as twee bestaanswyses 
(ongelukkigheid en gelukkigheid) in hierdie lewe verstaan word. Die woord wat in 
reël 4 met volkome bevryding vertaal word (pari-nibbanti), verwys na die intensivering, 
die finale en volkome (pari-) voltooiing, van nibbana. Die volkome geestelike welsyn, 
vrede, bevryding, verlossing, geluk van ‘onbesoedeldes’ (an-asava) kulmineer in die 
beëindiging van die fisiek mentale bestaansproses. 


127 Nêrens op aarde of in die lug 
of die diepte van die see of 'n grot in 'n berg 
is daar 'n skuilplek 
waar jy van 'n slegte daad kan loskom nie. 
128 Nêrens op aarde of in die lug 
of die diepte van die see of 'n grot in 'n berg 
is daar 'n skuilplek 
waar die dood jou nie sal oorweldig nie. 


Die wet van karma werk onafwendbaar. Geen fisieke plek (of rykdom of mag, 
ensovoorts, sou mens kon byvoeg) bied ontsnapping aan “n slegte daad’ (papa-kamma) 
nie. ‘Die dood’ (maccu) in vers 128 verwys na die dood in die algemeen as 'n normale 
fisieke verskynsel, manifestasie van nie-blywendheid (anicca), maar die konteks van 
hierdie hoofstuk en in aansluiting by vers 127 suggereer verder dood onder die wolk 
van gedane slegte dade. 

Die woord danda- in die opskrif en in verskeie verse hieronder beteken heel konkreet 
'n stuk hout. Vandaar is 'n verskeidenheid betekenisse, soos kierie en knuppel, afgelei. 
Die woord kan dan oordragtelik vir betekenisse soos ‘roede’ staan. In die mees abstrakte 
sin staan dit vir geweld, afranseling of terreur in enige vorm van gedagte, woord, 
handeling en struktuur. Daar is woordstokke, papierstokke, institusionele stokke. Die 
positiewe keersy van die totale verwerping van enige vorm van enige geweld in die 
proto- en vroeë Boeddhisme (ahimsa, avihimsa) is welwillende weldadigheid in gedagte, 
woord en handeling. 


129 Almal is bang vir 'n knuppel, 

almal beef voor die dood; 

plaas jouself in ander se plek: 

moenie doodmaak of laat doodmaak nie. 
130 Almal is bang vir 'n knuppel, 

almal is lief vir die lewe; 

plaas jouself in ander se plek: 

moenie doodmaak of laat doodmaak nie. 


Vergelyk hierdie verse ook met vers 405. Verse 129 en 130 bied 'n ekwivalent van 
die ‘goue reël wat in die Christendom voorkom. Tog lê die vroeë Boeddhisme hier 'n 
effens ander aksent. Die Evangelie van Lukas (Luk 6:31) stel dat 'n mens aan ander 
moet doen soos jy wil hê dat hulle aan jou moet doen. Die Dhammapada stel dit nie hier 
voor nie, maar wel dat 'n mens jouself in ander se behoeftestruktuur plaas en met 
begrip in solidariteit in ooreenstemming dáármee handel. 


How to cite: Krüger, J.S., 2017, ‘Die knuppel (Dandavagga), in Die waarheidsweg Dhammapada: Vertaal uit Pali, verklaar, verstaan, vertolk, 
pp. 137-147, AOSIS, Cape Town. https://doi.org/10.4102/aosis.2017.dwd42.10 

Hierdie verse beweeg op twee vlakke. Op een vlak veronderstel dit dat ‘almal (sabbe) 
‘bang is’ (tasanti) vir geweld, ‘beef voor die dood’ (bhayanti maccuno) en ‘lief is vir die 
lewe (jivitam piyam). Dit geld nie slegs vir die een wat met 'n knuppel geslaan word nie, 
maar ook van die een wat slaan: Geweld spruit uit vrees. “Jouself is hier 'n refleksiewe 
voornaamwoord, verwysend na 'n empiriese persoon. 'n Moraliteit van geweldloosheid 
word dus op die standpunt van hierdie vlak aangemoedig. 


Die verse suggereer egter ook (nie in woorde nie, maar wel in strekking) die moontlikheid 
dat die hoorder of leser op 'n hoër vlak beweeg. Dit is hoe dit in die kommentariële tradisie 
opgeneem is (Carter & Palihawadana 1987:202). In vroeg-Boeddhistiese terme beteken dit 
dat so 'n mens sou afskeid geneem het van die teoretiese denkbeeld dat hy of sy (of enige 
ander wese) 'n ewige ‘siel’, ego of substansie (atfa) is, of het. Sulke persone weet dat alle 
dinge ten diepste ‘selfloos’ (an-attd) is. Hierdie wete gaan gepaard met 'n sekere houding: 
Hulle is nie bang vir 'n knuppel nie, beef nie voor die dood nie en is nie lief vir hul eie lewe 
nie. Hulle haat en vrees niks, is aan niks verknog nie. Moreel, in hulle optrede, sal sulke 
persone hulle nogtans in die posisie plaas van diegene op die vlak van vrees en bewing. 
Hulle sal hul dus weerhou van geweld in enige vorm teenoor enige wese. 


Die geweldlose, self nog op die vlak van onvolwassenheid (volwassewording), sal 
aan die vreesbevange wese sê: ‘Ek verstaan jou vrees, want ek is ook daar.’ Die 
geweldlose, reeds op die vlak van volwassenheid, sal sê: ‘Ek verstaan jou vrees, want ek 
was ook daar.’ Hierdie woorde kom sonder neerbuigendheid, in solidariteit. 


Die gevorderde persoon sal ook geen geweld kondoneer, goedkeur of aanmoedig 
nie, al is hy nie self daaraan aandadig nie. Die sosiale model van die vroeë Boeddhisme, 
kan ons tendensioneel rekonstrueer, sien die utopie van 'n sangha van verligte mense 
rondom wie 'n samelewing van verligte mense — dit wil hier sé, nie-knuppel-swaaiendes 
— organies groeiend gestalte verkry. Die algemene benadering van transendering-in- 
kontinuiteit het byvoorbeeld uiting gevind in die reël dat 'n monnik wel toegelaat is 
om op sy bedelrondes vleis as gawe te ontvang, maar tog ook nie as die dier spesiaal vir 
hom doodgemaak is nie - 'n kompromis dus. Hier bestaan 'n ruimte vir vryheid van 
gewete en individuele optrede, afhangende van situasie en omstandighede. 


Op die standpunt van Kalupahana, naamlik dat die Dhammapada berekend in opposisie 
tot die Gita saamgestel is, sou die verse impliseer dat geen oorlog aanvaarbaar is nie. Die 
Gita het naamlik aanvaar dat 'n mens oor 'n onvernietigbare self beskik. Doodmaak op die 
slagveld is nie die einde nie. Die metafisiese self van die vyand kan nog steeds bevestig 
word en dat die vyand sy fisiese lewe verloor, is dus nie so belangrik nie. 'n Mens kan 
steeds sy ‘metafisiese ek’ beaam. Die Dhammapada volg 'n ander lyn van argumentasie. In 
die eerste plek is daar geen onvernietigbare self nie. In die tweede plek vrees almal (op die 
laer vlak) die dood, het almal (op daardie vlak) die lewe lief. Die gevorderde persoon 
neem albei waarhede in ag en distansieer hom uit liefde van geweld in enige vorm. 
Afgesien van oorlog, bied hierdie verse ook veel stof tot nadenke wat betref strafregtelike 
implikasies wat geweld sou kondoneer (doodstraf, lyfstraf, ensovoorts). 

Geweld kom nie slegs as fisieke geweld voor nie. Woorde, briewe, pamflette, 
beleide, ensovoorts — ook gedagtes — kan almal knuppels wees. Soos dikwels in die 
vroeë Boeddhisme word positiewe deugde in negatiewe terme gestel. ‘Geweldloosheid’ 
(een van die drie konstituente van regte denke op die agtvoudige pad) beteken positiewe 
welwillendheid teenoor alle wesens. 


Onder ‘almal’ (sabbe) moet in hierdie konteks nie slegs alle mense verstaan word 
nie, maar alle lewende wesens. Dit is 'n besondere bydrae van die vroeë Boeddhisme 
(en van die Jainisme, tydgenoot daarvan), met belangrike oorhoofse ekologiese en 
etiese implikasies (bv. ten opsigte van viviseksie). 


Ek kan nie nalaat om hier 'n verdere horison te vermeld nie. In die tweede en derde eeu 
AJ het die Mahayana-denker Nägärjuna 'n valdeur selfs onder die tweede vlak oopgemaak. 
Selfs op die 'hoërvlak'-denke kan 'n mens nog steeds gefikseerde begripsmatige, teoretiese 
konstruksies aanhang sonder om dit te besef. Nagarjuna het geoordeel dat dit in die 
Theravada-skolastiek (die Abhidhamma) die geval was. Daaronder stort leegheid weg: 'n 
Mens kan ‘reg’ (formeel korrek) dink en praat en tog, vanuit 'n nog hoër of dieper 
perspektief beskou, ‘verkeerd’ wees (die wesenlike punt mis). Opvattinge, hoe ‘reg’ ook al, 
kan knuppels word. Die radikale ontlediging beteken nie 'n teoretiese skeptisisme of 
morele sinisme nie, maar insig en liefde dieper as enige voorskriftelike konvensie, die 
uiteindelike stoot op die laaste horison. Daarin het Nagarjuna die intensie van die Boeddha 
voortgesit. Uiteindelike stort van alle sekerheid en sekuriteit, alle openlike en verskuilde 
pretensie en dwang, weg van die geweldenaar sowel as van die heilige. Enige ‘morele hoë 
grond word weggekalwe. So 'n mens naby die absolute horison het alles kwytgeraak en so, 
paradoksaal - want onbedoeld — die hoogste ‘wins’ verkry. 


Werklike insig in die nie-substansialiteit van alle dinge in die nie-standhoudende vloei 
van die werklikheid het as keersy 'n moraliteit van nie-geweldadige, nie-diskriminerende 
liefde teenoor 'almal sonder onderskeid. Nie-gewelddadigheid is nie 'n nagedagte, 'n 
bygedagte, bygevoeg by die ‘metafisika’ van anattd nie, maar wesenskonstitutief vir die 
vroegste Boeddhisme. Nie-substansialiserende, nie-objektiverende denke en nie- 
diskriminerende, nie-objektiverende liefde is twee kante van dieselfde saak. 


131 Wie sy eie geluk nastreef 
en met 'n knuppel leed doen 
aan ander wesens wat ook geluk begeer, 
vind nie geluk as hy heengaan nie. 

132 Wie sy eie geluk nastreef 
en nie met 'n knuppel leed doen 
aan ander wesens wat ook geluk begeer nie, 
vind geluk as hy heengaan. 


Vers 131 stel twee optredes langs mekaar, naamlik om na jou eie geluk te strewe en 
om ander wesens met die een of ander vorm van geweld te benadeel. Dit is moontlik 
dat so 'n mens gewoon onnadenkend optree, wat sou berus op onkunde, gebrek aan 

insig en empatie. Die vertaling hierbo laat ruimte vir hierdie minimalistiese 
moontlikheid. So 'n mens sien geen teenstrydigheid tussen die twee optredes nie. Daar 
is egter nog 'n moontlikheid, naamlik om ’n direkte korrelasie tussen die twee te 
vermoed. So 'n mens probeer sy eie geluk bevorder deur ander berekend te benadeel. 
Sy eie geluk word op die ongeluk van ander wesens gebou, word ten koste van ander 
wesens gesoek. Nou berus die optrede op bewuste, bedoelde kwaadwilligheid. Helaas 
is dit deel van die menslike lewe. Dit kan vorm aanneem in strukture, optredes, woorde 
en selfs gedagtes. Dit kan in ligter of in erger graad gedoen word. Die ergste graad is 
fisieke doodmaak. Volgens die kommentariële tradisie het die Boeddha hierdie twee 
verse as vermaning uitgespreek teenoor 'n groep jong mans wat besig was om 'n slang 
dood te slaan omdat hulle bang was dat dit hulle sou pik. 


Let daarop dat hier nie slegs na die geluk van ander mense verwys word nie, maar 
na die geluk van ander wesens. Die woord bhitani (meervoud van bhata) is afkomstig 
van die werkwoord bhavati, wat ‘ontstaan’, ‘bestaan’, lewe’ beteken. Bhita verwys na 
wat ontstaan het, alles wat bestaan, die natuur, enige lewende wese. Soos reeds 
verduidelik, was ahimsd (geweldloosheid) waarskynlik 'n kernkomponent van die 
lewensbeskouing van diegene wat hulle as deel van die vóór-Boeddhistiese en vroegste 
Boeddhistiese beweging van samanas (kluisenaars, alleenlopers) aan die destydse 
samelewing onttrek het. Ahimsd sou dan betrekking gehad het op die radikale 
onttrekking van die verdrukkende sosiale verhoudings van die tyd, asook op die 
Brahmanistiese godsdienstige praktyk van grootskaalse diereofferande. Soos tipies die 
geval is, verwys die negatiewe formulering in Pali (nie-leed-doenheid) na die positiewe 
uitgangspunt van alle Boeddhistiese etiek, naamlik welwillende liefde. 


Dit is duidelik dat hierdie verse 'n geweldige uitdaging aan hedendaagse mense rig 
wat betref hulle omgang met ander mense, alle ander lewende wesens asook die natuur 
as geheel. Die hedendaagse ekologiese krisis hou byvoorbeeld in 'n groot mate verband 
met menslike onkunde, gebrek aan insig, onnadenkendheid, gebrek aan empatie en 
selfsug. 


'n Groot vraag is hoe so 'n oorhoofse beginsel gestalte kan vind. Onder ‘gestalte’ 
kan twee aspekte verstaan word, naamlik konkrete, praktiese optrede in 'n 
verskeidenheid gevalle en etiese beginsels wat tussen die algemene oorhoofse en die 
plat op die aarde konkrete bemiddel (sogenaamde ‘tussenaksiomas’). Watter tussen- 
aksiomas, tussen-beginsels (watter 'tien gebooie”), kan tussen die abstrakte norm en 
die konkrete gedrag geformuleer word? Hoe sou hierdie etiek byvoorbeeld in 
wetgewing gestalte vind? Wat sou die implikasies vir oorlog wees? Natuurlik sal die 
sangha nie oorlog voer nie, al gebeur wat ook al, maar is daar byvoorbeeld in die 
burgerlike samelewing onder Boeddhistiese invloed ruimte vir sé maar ’n 
verdedigende oorlog in onderskeiding van 'n aanvallende oorlog? Stellig moet hier 
ruimte gelaat word vir 'n groot verskeidenheid kulturele omstandighede en moet die 
gewete van die individuele mens gerespekteer word. 

In hierdie verse spreek die Boeddha die ‘onvolwasse’ mens aan, ast ware dom 
jongelinge wat 'n slang onnadenkend of selfs moedswillig wil doodmaak: Julle wil mos 
na die dood gelukkig wees? Nou ja, moet dan nie ander wesens ongelukkig maak nie.’ 
Die najaag van eie geluk word nie veroordeel nie, maar gebruik as hefboom om 'n 
goeie lewenswyse te bevorder. 


133 Praat met niemand ru nie; 
met wie jy so praat, sal so terugpraat. 
Harde woorde is lyding, 
wedergeweld sal jou tref. 


Woordegeweld skep woord-geweld, impliseer lyding (dukkha) vir albei partye. Die 
formulering van die vers lê 'n besonder intieme verband tussen ru praat en lyding. 
Lyding is nie slegs 'n verwyderde gevolg nie, maar is wesenlik deel van almal wat 
daarby betrokke is, spreker sowel as hoorder. ‘Harde woorde’ (sirambha-katha) bring 
nie slegs lyding nie, dit islyding. Hierdie vers sluit aan by en bevestig die derde dimensie 
van die agtvoudige pad, naamlik regte spreke (sammd-vica). 


134 As jy stil is 
soos `n gekraakte ghong 
het jy nibbana bereik: 
daar is geen woede in jou nie. 


Die woord kamso (134.2) hier met ‘ghong’ vertaal, beteken ook ‘metaal’, ‘brons’, ‘bak’ 
(om uit te eet), kommetjie of kannetjie. Die assosiasie met die beeld van 'n stukkende 
(upahato) ghong (of metaalbak) gee 'n besondere diepte aan die vers. Stilwees 
(bewegingloos wees: na-eresi) van tong (klankloos wees) hou verband met stilwees 
(kalm wees) van liggaam en gemoed. Die verligte mens galm nie pretensieus nie; daar 
is nie 'n ego wat eggo nie. Daar is geen twis en woede in hom of haar nie, want so 'n 
mens weet van die lyding (dukkha), nie-blywendheid (anicca) en nie-substansie (anattá) 
wat deur die werklikheid loop. Die werklikheid is nie heel, volmaak ewig nie. Wie dit 
werklik besef, word soos 'n gekraakte ghong. Daar is geen arrogansie, alleswetendheid, 
bolangse vlotpratery by een wat werklik wéét en ervaar nie. Werklikheid én wete én 
praat word stil. 


Die stilte van geluid en gemoed wat uit die diep insig in die werklikheid kom, is nie 
net in so 'n mens self nie, maar het ook ’n sosiale implikasie. Dit word stil om so 'n 
mens, daar is geen getwis nie. Die Boeddha was son verstilde mens. 


135 Soos 'n beeswagter met 'n kierie 
beeste aanjaag weiveld toe, 
so jaag ouderdom en dood 
die lewe van lewende wesens aan. 


Die gang van allelewende wesens is onvermydelik en voorspelbaar. Soos 'n oppasser 
(go-palo) die beeste van een weiveld na 'n ander aanjaag, so dryf ouderdom en dood die 

lewensasem, lewensdrif, lewensmomentum (pana, hier in die vorm pdninam) voort 
van een lewe na 'n ander, een dood na 'n ander. Gebore word impliseer onverbiddelik 
oudword en sterf. 


Tussen kierie (dandena) en gras is hoe beeste leef. Hulle word deur die kierie van 
geweld agter hulle aangedryf en strompel terselfdertyd gulsig voort na die groen gras 
voor hulle. Daarby het die beeste geen insig in hulle situasie nie, maar strompel 
blindelings voort sonder om die klou by die oor te bring. Dit is 'n illustrasie van die 
situasie van onverligte mense, deur die vroeë Boeddhisme aangedui as bepaal deur die 
drie ongesonde ‘wortels’ (mala) van bestaan, naamlik raga of lobha (begeerte, selfsug, 
afhanklikheid, gulsigheid, ens.); dosa (haat, weersin, gewelddadigheid, aggressie, vrees, 
ens.) en moha of avijja (onkunde, dwaasheid, ens.). Anders as beeste en die massamens 
is die verligte mens vry van al drie. Vers 135 sinspeel ook op die ‘drie kenmerke (ti- 
lakkhana) van die menslike bestaan, naamlik nie-permanensie (anicca); nie-self, nie- 
substansialiteit (anatta) en lyding (dukkha) as gevolg van die nie-begrip en nie- 
aanvaarding van eersgenoemde twee. 


136 Terwyl hy bose dade doen, 
besef die dwaas nie wat sal volg nie: 
'n dom mens word deur sy eie dade verteer 
soos een deur vuur verbrand. 


Weer eens word die sentrale tema van die onafwendbaarheid dat dade gevolge dra, 
aan die orde gestel. Die ‘dwaas’ (bdlo), die ‘dom’ (du-m-medho) geweldenaar ‘besef’ 
(bujjhati)) miskien nie en miskien tog wel dat hy ‘bose dade’ (päpâni, in ons huidige 
konteks, geweld) pleeg of gepleeg het. Wat hy nie besef nie, is die gevolge daarvan. 


137 Wie die knuppel laat reén 
op onskadelike weerloses 
ondergaan self gou een van tien state: 
138 wrede pyn, broodsgebrek, 'n gebroke liggaam, 
ernstige siekte, geestesversteuring, 
139 moeilikheid met die koning, erge aantygings, 
afstaan van verwante, verlies van besittings, 
140 of vuur verbrand sy huise — 
en as sy liggaam ontbind, 
word die dwaas in 'n hel herbore. 


Geweld teen ‘onskadelike’ (a-p-padutthesu) ‘weerloses’ (a-dandesu) lei vir die geweldenaar 
self tot lyding. Volgens die woorde van die teks kan so ’n onskadelike onskuldige enige 
een wees. Na mate die geinstitusionaliseerde monnikeorde sentraal geword het, is dit 
egter opgeneem as primêr op die sangha van toepassing. Die oorspronklike motief van 
geweldloosheid het in beginsel natuurlik selfs nie net op mense nie, maar op enige 
lewende wese betrekking gehad. Die vertaling hou daardie ruimte doelbewus oop. Ter 
illustrasie uit die Mahayana het Asanga (vierde en vyfde eeu AJ), stigter van die Yogacara- 

skool, volgens oorlewering na 12 jaar se intense meditasie op 'n dag 'n lydende hond 
gehelp, wat toe geblyk het die toekomstige Boeddha (Maitreya) te wees. 


Hier word 'n lys van tien gevolge in hierdie lewe gegee. Dit behels liggaamlike 
probleme, geestelike probleme, sosiale probleme, politieke probleme, familieprobleme 
en finansiële probleme. Om sulke spesifieke getalle in lyste aan te gee was 'n algemene 
gebruik in ou Indië. Dit word nie as uitsluitlik net hierdie tien bedoel nie. Dit is nog nie 
die einde nie. Geweld teen onskadelike onskuldiges dra ook nadoodse gevolge. Die 
geweldenaar word in 'n hel herbore. 


Die beginsel waarom dit hier gaan, moet in die groot konteks van die 
interafhanklikheid, die kondisionele vervlegting, van alle dinge verstaan word, naamlik 
fisiek en geestelik, individueel en sosiaal, menslik en algemeen kosmies (paccaya). Wat 
in een aspek gebeur of doelbewus gedoen word, kring wyer uit, het implikasies vir 
ander aspekte. Die implikasies strek ook oor tyd; dit verbind verlede, hede en toekoms. 
Wat menslike dade betref, loop dit oor in lewe na die dood. 


In die Theravada-tradisie is aanvaar dat selfs arahante nog boet vir verkeerde dade 
in vorige lewens verrig. Selfs die Boeddha se liggaamlike siekte (n maagaandoening) 
wat sy dood veroorsaak het, was nog die nawerking van vorige kamma. Wat arahante 
volgens die tradisionele siening nie doen nie, is nuwe kamma skep. 


Die wet van kamma (van bewustelik bedoelde, gevolgskeppende menslike dade) wil 
(tendensioneel gesien) mense aanmoedig om hulle menslike verantwoordelikheid vir 
hulleself, asook in en vir groter menslike en kosmiese kontekste te aanvaar. Daar is 
egter 'n risiko dat hierdie opvatting simplisties, selfs wreed toegepas word, dat dit tot 
'n enkelvoudige een-tot-een-verhouding van daad A en gevolg B gereduseer word en 
dat dit misbruik kan word om die norm van universele geweldloosheid, van 'n mens se 
liefdesverantwoordelikheid teenoor alle lydende wesens, te vermy. Byvoorbeeld, om 
die feit dat 'n baba met sekere gebreke gebore word aan die baba se eie skuld toe te skryf 
en die baba dus nie te help nie, is simplisties en liefdeloos. 


Volgens vers 140 word die dwaas in 'n hel (nirayam) herbore. In die Boeddhistiese 
mitologiese kosmologie is daar talle helle. Die begrip ‘hel’ hier is egter 'n plek van 
loutering, nie 'n ewige, finale lot nie. Vers 136 suggereer ook 'n eksistensiële interpretasie. 
Die helse vuur is dan 'n analogie van die self-verterende gevolge van 'n mens se dade. 


141 Nóg naak leef nóg vuil leef met gekoekte hare 
nóg vas nóg op die harde grond slaap 
nóg stof nóg modder nóg hurkend boete doen, 
reinig 'n sterfling wat twyfel nie oorkom nie. 


Die kern van hierdie vers is die oorkom al dan nie van ‘twyfel’ (-kamkham). Dit 
slaan in die algemeen op onsekerheid wat betref die sin van die lewe en hoe om die 
lewe ten beste te lewe. In die geïnstitusionaliseerde Boeddhistiese ortodoksie het dit 
spesifiek die assosiasie van onsekerheid wat betref die Boeddha, die dhamma en die 

sangha gekry. Vaste ‘vertroue’ (saddha) in hierdie persoon, sy leer en die sosiale 
institusionalisering daarvan is opgeneem as wesenlike kenmerke van iemand wat die 
stroom na die ander kant toe binnegegaan het ('n sotäpanna). 


Die Boeddha self het die ekstreme asketisme wat in sy tyd onder religieuse soekers 
algemeen was, van die hand gewys. Hy het dit tewens in ’n stadium self beoefen en self 
die ongenoegsaamheid daarvan leer ken. Uiterlike self-foltering beteken as sodanig nie 
dat onsekerheid en twyfel oorkom kan word of oorkom is nie. 


Hierdie vers bevat 'n grafiese beskrywing van sulke asketiese praktyke. Naak leef 
(nagga-cariya) was destyds en word vandag nog in sekere kringe in Indië beoefen, maar 
uit heel ander lewensbeskoulike oorwegings as die moderne Westerse kultus van 
nudisme (gemotiveer deur gesondheidsoorwegings en die drang om vry deel van die 
vrye natuur te wees, of ekshibisionisme). Die Indiese praktyk is deur 'n verskeidenheid 
oorwegings gemotiveer (soos die minagting van sosiale konvensie, minagting van die 
liggaam, kastyding van die liggaam om religieuse bevryding te probeer vind, boete en 
self-straf en selfs om uitdrukking aan 'n besondere heiligheid te gee). 


Sulke sentimente is ook uitgedruk deur die verwerping van persoonlike higiëne 
(vuil [pamka], met gekoekte hare [jata]) en die onverskillige aanvaarding, selfs die 
doelbewuste bedekking met, droë vuil (soos stof of as [rajo]) en nat vuil (soos sweet en 
modder [jallam]). Daarby het ekstreme ‘vas’ (na-n-asaka) gekom. ‘Slaap op die kaal, 
harde grond’ (thandila-sâyika) sonder enige bedekking of beskutting het dieselfde 
strekking gehad. Daarby kom nog die inneem en beoefening van liggaamshoudings en 
praktyke wat geweldige inspanning verg. Hier word een daarvan genoem, naamlik 
ukkutika-p-padhanam, die sit en selfs rondbeweeg op die hurke vir lang tye. 


Al sulke praktyke veronderstel die Vediese klem op rituele reiniging, maar dit 
‘reinig’ (sodhenti) “n sterfling’ (maccam) nie. Dit kan steeds twyfel en onsekerheid 
uitdruk. Die feit van sterflikheid word weer eens beklemtoon. 


142 'n Ewewigtige mens, selfs goed gekleed, 
wat rustig, beheers en met vertroue die edel lewe leef 
en geweld teenoor alle wesens aflê — 
so 'n mens is 'n brahmaan, swerwer, monnik. 


Die Boeddha het praktyke soos in vers 141 opgenoem, ook vir sy volgelinge van die 
hand gewys en 'n matige, gebalanseerde lewenstyl aangemoedig. Die begrip van 'n 
mens wat ‘ewewigtig, gelykmatig leef (samam careyya) (142.1) verwys daarna. So 'n 
mens pleeg geen uiterstes nie. In die vroeë Boeddhisme is wel van die monnike verwag 
dat hulle nie op weelderige hoë beddens sou slaap nie en nie tussen mid-dag en die 
volgende oggend sou eet nie. Onder 'goed gekleed' (alamkato) sou in die konteks van 
die monnike-orde nie weelderige klere bedoel gewees het nie, wel skoon, netjiese drag. 
Die vers kan natuurlik ook 'n verwysing buite die monnike-orde hê en dus verwys na 
nie-monnike wat inderdaad goed geklee kan wees. Die algemene Boeddhistiese riglyn 

sou wees matigheid, soberheid en ewewigtigheid binne konteks. Dieselfde riglyn sou 
ook op die ander aspekte in vers 141 genoem, betrekking hê, naamlik eetstyl, woonstyl 
en die algemene behandeling van die liggaam. So 'n mens ‘leef die edel lewe’ (brahma- 
can) ‘rustig’ (santo), ‘beheers’ (danto) en ‘met vertroue’ (niyato). Daar is sekerheid, 
bestendigheid in so 'n mens se lewe. Natuurlik het hierdie algemene riglyn op 'n 
verskeidenheid maniere op verskillende tye in verskillende groepe in verskillende 
stelle konvensies en reëls, neerslag gevind. Vir die hedendaagse persoon sou vryheid 
van gewete beklemtoon word. Suiwerheid kom van binne, is nie afhanklik van wat 'n 
mens inneem of omhang nie. In ooreenstemming met die strekking van hierdie 
hoofstuk word die aflê van geweld (die neersit van die knuppel voor alle lewende 
wesens) (142.3) weer eens sterk beklemtoon, selfs sentraal gestel. Dit sluit ook geweld 
teenoor 'n mens self in. Die lewenstyl wat in vers 141 opgenoem is, kom op geweld 
teen jouself neer. 


Die breë spektrum van historiese lae wat in die vroeë Boeddhisme geresoneer het, 
klink in reël 4 deur. So 'n mens is brahmaan, swerwer, monnik’ (so brahmano, so samano, 
sa bhikkhu), al drie. 'Brahmaan' slaan op die voor-Boeddhistiese boonste laag van die 
kastestelsel van destyds. Die Boeddhisme het die begrip ‘brahmaan’ uit sy kaste-konteks 
losgemaak en op enige mens wat adel van gees bereik het, van toepassing gemaak. 
‘Swerwer slaan op die proto-Boeddhistiese mense wat hulle aan die dominante 
samelewing van die tyd onttrek het en dus eintlik huislose swerwers was, fisiek sowel 
as geestelik. Monnik’ slaan op die geïnstitusionaliseerde orde wat mettertyd ontstaan 
het. Dit is asof die slotreël wil sê dat die mens wat hier geteken word alle ideale van 
goed wees, waar en wanneer ook al, insluit. Die geïnstitusionaliseerde grens tussen 
‘swerwer of ‘leek’ en ‘monnik’ word gerelativeer. Die edel mens wat in 143.1-3 beskryf 
word, is die ware brahmaan, die ware swerwer, die ware monnik. Om so 'n mens te 
wees, en nie jou sosiale rol nie, is wat saak maak. 


143 In die wêreld is 'n mens 
wat deur gewete beteuel 
teregwysing voorkom 
soos 'n edel perd wat 'n sweepslag voorkom. 
Wees vurig wakker soos 'n edel perd 
deur die piets van 'n peits beheer. 


Werklik edel persone is seldsaam in die wêreld, vandaar dat die vers in die enkelvoud 
van so 'n persoon (puriso) praat. Sulke persone is enkelinge wat deur innerlike skaamte, 
deur hulle ‘gewete’ (hiri-), beteuel word (-nisedho), nie deur uiterlike geweld en vrees 
vir uiterlike sensuur deur ‘teregwysing’ (nindam) nie. Hulle hoef nie met sosiale swepe 
geslaan te word nie. Innerlike selfbeheer is iets anders as uiterlike dwang, is van 'n hoër 
orde. Edel persone is nie bloot gedresseerd en hiperkonformisties nie, vermy nie bloot 
die sweep van sosiale konvensie, hetsy van die breër samelewing of van die orde nie. 
Hulle lewe uit 'n hoër moraal, uit innerlike, individuele oortuiging. Tog was respek vir 

die verwagte gedragswyse in die orde, asook rekening hou met die algemene moraliteit 
van die samelewing van die tyd, stellig 'n oorweging by die monnike. Hierdie ligte, 
beherende, kalmerende aanraking (-nivittho; 143.6) is vir 'n edel mens voldoende. 


Die vers raak aan 'n gevoelige aspek van die etiek, naamlik die balans, selfs 
spanning, tussen die heteronome sosiale konvensie van die alledaagse mens en die 
outonome innerlike vryheid van die edel mens. Die vers bring die subtiele, 
spanningsvolle balans duidelik uit. Dit gee 'n duidelike voorskrif: Wees’ (bhavatha; 
143.5) ywerig, ‘vurig’ (atapino) en beweeglik, ‘wakker’ (samvegino). So is 'n edel perd 
immers. Net so min as blote onderdanigheid moedig dit 'n mens egter aan om maar 
te doen waarvoor jy lus het. Selfs vir 'n edel perd bly die ligte piets van 'n peits nodig. 
Die seldsame edel mens kan uit eie vrye innerlike dissipline skeppend voor die 
alledaagse mense uitloop en wil tog nie voeling met die gewone mense en met die 
heersende konvensies verloor nie, maar sover moontlik, daarby aansluit. 


Die edel perd hoef nie gemoker te word nie, want geweld is nie deel van sy lewe nie. 
'n Verstandige, stewige dissipline is wel nodig, maar die konteks van die hoofstuk 
onderskei dit duidelik van geweld. 


144 Met vertroue en deug en inspanning, 
met konsentrasie en onderskeiding van die waarheid, 
volmaak in weet en leef asook aandagtig 
sal julle die groot lyding agterlaat. 


Hierdie vers gee inhoud aan die dissipline waarna die vorige vers ligweg verwys. 
Hoe sal 'n mens die ‘groot lyding (dukkham an-appakam) agterlaat? Die beoefening van 
en die vaardigheid in verskeie opsigte word genoem. 


‘Vertroue’ (saddha) beteken vertroue asook sekerheid op grond van eie ervaring, nie 
blinde geloof in die persoon of leer van die Boeddha nie. Soos in die vorige vers val die 
klem op eie, innerlike oortuiging, nie op buig voor uiterlike mag nie. Hierdie mens het 
klaarheid bereik, naamlik helderheid en afgerondheid van eie insig en eie oortuiging. 


‘Deug’ (sila) verwys na 'n geestesingesteldheid, 'n innerlike houding, wat uit woorde 
en handelinge spreek. Dit geld as die grondslag van die ganse Boeddhistiese projek, 'n 
derde van die drievoudige oefening en dissipline van die Boeddhisme. Die ander twee 
is meditasie en insig (denke). Deug dek die derde tot vyfde aspekte van die edel 
agtvoudige pad, naamlik regte spreke, regte handeling en regte lewensonderhoud. 


‘Inspanning’ (viriya) dra die betekenis van onder andere kragsinspanning, energie 
en heroïsme. Dit word in die ou Theravada-tekste ook gelys as een van vyf buitengewone 
kragte (bala) naas vertroue, aandagtigheid, konsentrasie en wysheid. Dit is ook een van 
die sewe faktore van verligting (bojjhanga). 


‘Konsentrasie’ (samādhi) beteken om die gees vir 'n tyd lank bewegingloos met 
toenemende kalmte op een enkele voorwerp gerig te hou. Ook dit is deel van die 
agtvoudige pad, een van die kragte en een van die sewe faktore van verligting. 

‘Onderskeiding van die waarheid’ (dhamma-vinicchaya) is 'n aspek van wysheid wat so 
'n wesenlike deel van die Boeddhistiese heilsweg uitmaak en verwys na die vermoë om 
waarheid en valsheid deeglik van mekaar te onderskei, oftewel kritiese oordeelsvermoë. 


‘Volmaak’ (sampanna-) in “weet (-vijja-) en ‘leef’ (-carana) suggereer 'n onoortreflike 
graad van toegerustheid in, asook 'n volle geintegreerdheid van die twee aspekte van 
kennis en insig aan die een kant en sedelike hoogstaandheid aan die ander kant. Dit op 
sigself is 'n samevatting van twee van die drie dimensies van die agtvoudige pad, 
naamlik wysheid en moraliteit. 


‘Aandagtig’ (patissata) (van ‘aandag’: sati) suggereer die derde dimensie van die 
agtvoudige pad, naamlik meditasie (meditasie behels die faktore instelling, aandag en 
konsentrasie). 


Hierdie vers vat die ganse heilsweg saam. Dit dui aan hoe die staat van ‘groot’ (an- 
appakam) kroniese, ingewortelde lyding” (dukkha) ‘agtergelaat’ kan, nee, sal word 
(pahassatha). Die vertaling van laasgenoemde woord wil die beeld van die gevoelige, 
vurige, edel perd behou. So 'n mens is soos 'n renperd wat uit die groot lyding uit 
hardloop en dit agterlaat. 


145 Ingenieurs lei water, 
pylmakers buig stele, 
houtwerkers vorm hout, 
deugsames bemeester hulleself. 


Afgesien van die laaste woord is hierdie vers identies aan vers 80. Al verskil is dat subbata 
(deugsames) nou pandita (wyses) vervang. In vers 95 is subbato as ‘stewig vertaal. ‘Deugsaam’ 
en ‘stewig is nie twee aparte betekenisse nie, want albei druk soliede betroubaarheid uit, 
gestrooptheid van alles wat onnodig en steurend is. 'n Deugsame mens is inderdaad soos 'n 
pilaar van Indra (v. 95): Albei deug, is geskik vir die doel waarvoor hulle daar is. Ons hoor 
hier weer in die agtergrond die verlangs verwante stem van Aristoteles (kyk v. 80). 


Die onderskeie kontekste waarin verse 80 en 145 verskyn, lê verskillende aksente 
wat positief by mekaar aansluit. In vers 80 val die klem op self-bemeestering in die 
konteks van wysheid: Om jouself te bemeester, verg vaardigheid, kennis en vernuf. 
Hier in vers 145 val die klem op die nie-gewelddadige aard van self-bemeestering en 
die beoefening van deug. Met brute geweld teenoor die materiaal waarmee hy besig is, 
sal die vakman nie slaag nie. Water moet gelei, stele gebuig en hout gevorm word. Die 
doel moet geleidelik vernuftig, met verdrag en geduld, met sagte hand bereik word. 
Net so is opvoeding, ook self-opvoeding, self-veroorsaking tot die bereiking van die 
doel van menswees, 'n nie-brutale, nie-gewelddadige kuns wat vasberade geduld en 'n 
stewige, dog sagte hand, verg, net soos 'n edel perd (v. 143). 

Hierdie hoofstuk konfronteer die hoorder (leser) met twee onontwykbare, meestal 
skrikaanjaende werklikhede, naamlik die ervaring van verval en dood in hierdie 
lewe en die ervaring van eindelose hergeboorte met eindelose verval en dood vóór 
en na hierdie lewe. Die hoofstuk stel egter ook die moontlikheid dat albei werklikhede 
oorwin kan word. Dit geskied deur die oorwinning van onkunde en begeerte. Die 
hoorders (lesers) word aangemoedig om van hulle jeug af hierdie skat te versamel. 


146 Vanwaar gelag, vanwaar geluk 
gedagtig dat alles altyd brand? 
In duisternis gehul, 
soek julle dan nie lig nie? 


Die hoofstuk word ingelei met 'n vers wat die algemene problematiese aard van die 
menslike lewe in sy natuurlike toestand van onverligte, banale vrolikheid uitbeeld. 
Twee beelde word paradoksaal naas mekaar gestel om die kritieke toestand van die 
menslike eksistensie te beskryf, naamlik vuur en duisternis. 


Die gedagte dat die menslike wêreld in die staat van samsdra vlammend helder maar 
ook self-verterend in vlamme gehul is, kom meermale in die suttas voor. Gewoonlik 
word gesinspeel op begeerte, haat, verblinding, siekte, ouderdom, dood, verdriet, 
klagte, fisiese swaarkry, terneergedruktheid en ooreising. Die assosiasie van vuur is dat 
niks standhou en dat alles gedurig verteer word (die waarheid van anicca: nie- 
blywendheid) en dat dit gepaard gaan met pyn en lyding (die waarheid van dukkha: 
lyding). Die proses van veroudering is inderdaad 'n herinnering aan nie-blywendheid; 
dit is waaroor ouderdom gaan. Die aandagtige mens besef dat alles gou uitbrand. Vir 
wie nie besef waaroor dit uiteindelik gaan nie, is dit 'n proses van lyding. Die vraag is 
dus watter rede daar vir ‘gelag’ (haso) of ‘geluk’ (anando) sou kon wees? 


How to cite: Krüger, J.S., 2017, Ouderdom (Jaravagga)’, in Die waarheidsweg Dhammapada: Vertaal uit Pali, verklaar, verstaan, vertolk, pp. 148-164, 
AOSIS, Cape Town. https://doi.org/10.4102/aosis.2017.dwd42.11 

Duisternis (andhakarena) verwys soos gewoonlik na onkunde wat betref die 
Boeddha, die leer (dhamma), die begin van dinge, die einde van dinge, die verlede 
en die toekoms, oorsaaklikheid en kondisionaliteit. Die laaste reël maak dit duidelik 
dat die mens nóg in kunsmatige, oppervlakkige vrolikheid hoef te volhard, nóg in 
jammerlike negativisme en lyding hoef te verval. Daar is lig wat die duisternis kan 
verdryf. Die vure kan geblus word. So word werklike geluk bereik. Vervolgens 
word die jammerlike staat van die onverligte mens egter in nog sterker kleure 
geteken. 


147 Aanskou die opgesmukte vorm, 
die trotse versameling sere 
vol siekte en ambisie, 
nie-blywend nie-standhoudend. 


‘Opgesmukte vorm’ (cittakatam bimbam) suggereer dat wat so opgesmuk word, 
eintlik maar net substansielose vorm (voorkoms, beeld), leë dop is. 

Die woord -kaya (‘liggaam’, maar ook ‘groep’, ‘aggregaat’, ‘versameling’, in 'n meer 
algemene sin) sinspeel daarop dat die liggaam nie slegs 'n versameling bene en 
liggaamsdele is nie, maar ook 'n versameling wonde en ‘sere’ (aru-). Samussitam het die 
letterlike betekenis van ‘opgerig’, ‘orent gehou’, maar daarmee saam ook die figuurlike 
betekenis van ‘trots’. Hulle vloei hier inmekaar: Die regop gehoude liggaam is vol trots. 
Wat so trots daar staan, is 'n versameling sere. Dit is siek (äturam), maar tog ‘vol 
ambisie” (bahu-samkappam). Samkappa behels in die algemeen ‘gedagte’ of ‘denke’. Dit 
word in daardie sin as die tweede item van die agtvoudige pad gebruik. Dit het ook die 
breër betekenis van ‘voorneme’, ‘plan’, ‘bedoeling’. In hierdie vers het dit 'n negatiewe 
betekenis (pretensie, ambisie). 


Die assosiasie met nie-blywendheid, wat so nou aan ouderdom gekoppel is, 
kom na vore. Soos so dikwels word die kern van die saak in die laaste reël, dikwels 
die laaste woord, finaal bo alle twyfel gestel. Hierdie ydel vorm, gepoetste beeld, is 
per slot van rekening nie ‘blywend’ (dhuvam), nie ‘standhoudend’ (staande: thiti). 
Die liggaam wat so trots daar staan, gaan dit nie meer vir lank doen nie. 


Die liggaam word ondubbelsinnig as nie-blywend en substansieloos geteken. Die 
verouderende liggaam is 'n aanskouingsles van die waarheid van alle dinge. Dit is kern- 
Boeddhisme. 


148 Volledig vervalle is hierdie vorm, 
kortstondige broeiplek van siekte; 
'n versameling vuil vergaan, 
want lewe eindig in dood. 


Die spreker in reël 1 praat duidelik van ’n ou of verouderende liggaam. Dit is 
‘volledig vervalle (pari-jinnam); dit ‘vergaan’ (bhijjati) gebroke. Met ‘hierdie vorm’ 
(idam ripam) sou die Boeddha na die algemene menslike toestand verwys het, maar 


149 


Ouderdom (Jara vagga) 


meer nog, hy sou in sy ouderdom met hand of vinger na sy eie liggaam kon gewys het 
(hy is op tagtigjarige ouderdom oorlede). 


Ripa beteken uiterlike vorm, voorkoms, veral mooi vorm. Dit dui op die fisieke aspek 
van die wêreld van voorkoms. Voorkoms impliseer nie hier 'n illusionêre skynwerklikheid 
(maya) wat 'n verborge ewige substansie op die agtergrond veronderstel, soos wat in ander 
kringe in ou Indië die geval was en in Advaita Vedanta volledig uitgewerkte vorm sou 
aanneem nie. Verganklikheid en dood, nie-blywendheid en nie-substansie is volgens die 
Boeddhisme nie skyn nie, maar die ware werklikheid. Die mooi vorm van die liggaam is in 
werklikheid onontwykbaar, verganklik, ‘kortstondig’ (pabhangunam), ‘eindigend in dood’ 
(marana-antam). Die teks beklemtoon onaantreklike aspekte van die liggaam om 
verknogtheid daaraan teë te werk. Dit is naamlik 'n ‘broeiplek van siekte’ (roga-niddam), 'n 
‘versameling vuil (pati-sandeho). Die Dhammapada gebruik hier skoktaktiek, walgterapie, 
om die onvolwasse wêreldling tot dieper insig te bring. 


Die Boeddha het homself nie as 'n uitsondering op die reël van liggaamlike 
slytasie en verganklikheid aangebied nie. Die uniekheid van sy boodskap was dat 
hy dit tot in sy uiterste konsekwensies deursien en aanvaar het en juis die vreeslose 
aanvaarding daarvan, met alle metafisiese, psigiese en morele implikasies, as 
heilsweg geleer het. Ditis 'n belangrike verskil tussen Boeddhisme en Christendom. 


149 Soos pampoendoppe in die herfs weggegooi 
is hierdie duif-grys beendere; 
kyk mooi daarna: 
het jy plesier? 


Merkwaardig is die fyn waarneming van die natuur in hierdie verse. Die Boeddha 
en sy vroeë volgelinge het na aan die natuur gelewe. Hier wys hy waarskynlik na 
pampoendoppe wat daar naby hulle in wind en weer rondgelé het. In die herfs is die 
eetbare dele gebruik en die doppe weggegooi. Miskien het die Boeddha selfs 
sonverbleikte menslike beendere daar naby, die oorblyfsels van gevangenes en ander 
uitgestotenes, aan sy volgelinge uitgewys. In die tyd was lyke in verskillende stadia van 
ontbinding nie 'n onbekende gesig nie. Die verwysing in die vers is egter nie noodwendig 
na verworpe lyke ten aanskoue van almal nie. Almal in die samelewing van destyds 
sou uit waarneming geweet het dat menslike ‘beendere’ (atthini) uiteindelik ‘duif-grys’ 
(kapotakani) verbleik. Selfs verassing wis hierdie werklikheid nie uit nie. Grys as bly 
oor. As 'n mens dit werklik waar-geneem (disvâna), werklik in-gesien het, sal jy nie 
meer plesiersugtig daaraan verknog wees nie. 


Die Boeddha het lyke in verskillende stadia van ontbinding as 'n tema vir 
meditasie aan die hand gedoen ten einde die vrees vir die dood te oorkom. In die 
(Maha-) Satipatthana-Sutta (‘Groot leerrede aangaande die tot stand bring van 
aandag’) word sulke liggame in besonderhede beskryf wat die mens van vandag as 
skokkend sal beleef (Krüger 1988:57, 107-108). Dit moet bygevoeg word dat die 

ou Boeddhisme sodanige meditasies veral vir begerende, sintuiglik afhanklike 
temperamente voorgeskryf het. In die algemeen is dit stellig die bedoeling van die 
meditasie, soos van hierdie verse, dat die vrees vir die dood oorkom sal word en 
dat nugterheid, onafhanklikheid, onverknogtheid aan die lewe in die algemeen en 
aan sintuiglike streling bewerkstellig sal word. Die Boeddha het die werklikheid 
van die dood nie verdoesel en ook geen troos met die belofte van 'n verheerlikte 
nadoodse liggaam gebied nie. Die strekking was nie om weersin in die menslike 
liggaam op te wek nie, maar nugtere aanvaarding van die onontwykbaarheid van 
die dood in vreeslose vryheid. 


150 In 'n vesting van been gebou 
en met vleis en bloed gepleister, 
word verval en dood en trots en voorgee 
weggesteek. 


Soos 'n gebou (bv. 'n skuur of vesting) of 'n versameling geboue (bv. 'n dorp of stad) 
(nagaram) aanmekaar gesit word met latte en balke van hout en met klei gepleister 
word, so is die menslike liggaam 'n konstruksie van been, met vleis en bloed gepleister. 
Daarin is die vier dimensies wat in vers 150.3 genoem word, sterk teenwoordig, maar 
hulle word sorgvuldig vir 'n mens self en vir ander ‘verberg’ (ohito). 


Twee van hulle, naamlik ‘verval’ (jar) en ‘dood’ (maccu), is liggaamlik van aard. Nog 
twee, naamlik ‘trots’ (mano) en ‘voorgee’ (makkho), is geestelik, bewussynsmatig. Die 
twee pare word in een asem genoem, want die mens is volgens die Boeddhisme immers 
'n onverbreeklike eenheid van gees en liggaam (nama-ripa). Tog is hier ook 'n innerlike 
konflik, 'n inherente kontradiksie in die menslike bestaan, teenwoordig: Met trots en 
voorgee word verval en dood onderdruk, ontken. Onder ‘voorgee’ sou die illusie van 
nimmereindigende jeug of lewe verstaan kon word, aan 'n mens self of aan ander, of 
aan albei, voorgehou. 


Die mens ontken die fundamentele waarhede van sy bestaan, steek dit weg, met 
noodlottige gevolge. Die ontkenning van nie-blywendheid en nie-substansie is 
onkunde (avijja) en 'n onfeilbare resep vir ongelukkigheid (dukkha). Die menslike 
bestaan is ast ware die stoorplek waar hierdie vier juis sáám bewaar word, asof dit 
skatte is. Uitkry is nie maklik nie. 


In 'n uitgebreide sin sou die beeld en die waarheid daarin vervat ook uitgebrei en op 
menslike kollektiwiteite soos religieuse, politieke en ander institute toegepas kon 
word. 


151 Versierde koetse van konings verval 
en die liggaam gaan tot niet 
maar die boodskap van goeie mense verval nie, 
want hulle deel dit aan goeie mense mee. 

Die vers suggereer dat die menslike liggaam net so versier en versorg word 
soos 'n koninklike koets, maar albei vergaan onafwendbaar. Soos in die vorige vers 
kan die beeld van versierde, maar vervallende koninklike koetse ook breër op 
menslike instellings in die mees algemene sin (koninkryke, state, religieë, ens.) 
toegepas word. 


Die beeld van 'n koets of wa word dikwels in vroeë Boeddhistiese tekste gebruik om 
die aard van menswees en die menslike lewensreis te illustreer. 'n Koets is bloot 'n 
samestelling van dele (wiele, as, ens.) en net so is 'n mens bloot 'n funksionele eenheid, 
'n samestelling van die vyf faktore (khanda), naamlik liggaamlikheid (ripa), sensasie 
(vedana), persepsie (saiifid), emosionele en wilsfaktore (samkhdra) en bewussyn 
(viifiama). Daar is geen standhoudende, selfstandige substansie (atta) nie, net stelle 
interafhanklike prosesse, wat flussies ontbind. 


Die fundamentele onderskeid tussen die Boeddhisme en die groot Westerse 
teenhanger daarvan in die Weste van destyds, die Platonisme, is duidelik. Plato sou 
gesê het dat 'n empiriese koets die werklikheid van 'n ewige-idee-‘koets’ veronderstel. 
Die Platonisme veronderstel 'n ewige ryk van substansiële idees (Vorms) aan die basis 
van die werklikheid met sy veelheid empiriese dinge. Dit waarborg die onsterflikheid 
van 'n substansiële menslike siel. Die Boeddhisme ontken dit radikaal. Alles is 
kontingent (nie-standhoudend, nie-substansieel), en daar is dus nie iets soos 'n 
onsterflike, substansiële siel nie. 


Dit bly ook die onderskeid tussen die Boeddhistiese mistiek en alle vorme van 
Platoniese en Neoplatoniese mistiek. Laasgenoemde is mistiek wat in die Jodedom, 
Christendom en Islam op die voetspoor van Plotinus (204-270 AJ) sou volg. Hoe 
verdun en veryl ook al tot onuitspreeklike swye (‘apofatiese’ teologie), handhaaf 
Neoplatonies geinspireerde mistiek in die finale instansie 'n volmaakte oersubstansie 
(to Hen: die een) waaruit die empiriese werklikheid voortkom (emaneer). Hierdie 
emanasie is degenerasie. Die Boeddhisme aanvaar nie dat die werklikheid 'n emanasie 
uit die een of ander volmaakte substansie is nie. Verder is die struktuur van die 
Neoplatoniese emanasienie histories en dinamies nie, maar tydlose statiese partisipasie. 
Die struktuur van die werklikheid volgens die Boeddhisme is juis dinamies: Die 
werklikheid is wesenlik veranderlik. Om hierdie onderskeidinge tussen die twee tipes 
mistiek plat te vee, dien nie die helderheid nie. Ek interpreteer die Neoplatonisme as 
tendensioneel neigend na nie-substansiële leegheid, maar intensioneel is dit nie daar 
aanwysbaar nie. Dit behoort erken te word. 


Dhamma beteken (a) die ‘konstitusie’, die ‘struktuur’ van dinge, die natuur, in die 
algemeen; (b) die ‘wetmatigheid’, ‘waarheid’ en ‘deug’ van dinge, insluitend 'n goeie 
menslike bestaan en (c) die ‘leer’ van die Boeddha, wat (a) en (b) bekend maak. Wat 
die aard van die werklikheid betref, is die volgorde (a), (b), (c): Die Boeddha leer wat 
is. Wat die menslike ontdekking daarvan betref, is die volgorde volgens die vroeë 

Boeddhisme omgekeerd (c), (b), (a): Deur (c) die onderrig van die Boeddha leer 'n 
mens (b) die aard van 'n goeie menslike lewe en (a) die aard van die werklikheid ken. 
Die vertaling ‘boodskap’ vir dhamma wil die kommunikasiegebeure daarvan 
beklemtoon. Eerstens slaan dit stellig op die onderlinge mededeling van die dhamma 
deur goeie, verligte mense aan ander goeie, soekende en selfs verligte mense. Die 
dhamma is nie abstrakte leer nie, maar gedeelde lewensbrood. Dit beklemtoon die 
hoë waarde van vriendskap. Tweedens (het die tradisie beklemtoon) slaan die eerste 
verwysing (in 151.3) op Boeddhas in die meervoud, wat telkens die waarheid in 'n 
eeu van verval herontdek en aan ontvanklike dissipels (ook ‘goeie mense’) (in 151.4) 
bekend maak. Die ‘goeie mense’ aan wie Boeddhas die dhamma meedeel, is die 
ontvanklike dissipels. Die dhamma verval wel in die sin dat dit van tyd tot tyd onder 
mense onbekend, vergete raak. Hierdie punt is van die begin af in die Boeddhisme 
aanvaar. Om dit te herontdek en van voor af bekend te maak, is immers die funksie 
van Boeddhas. In 'n ander sin verval dit egter nie: Dit bly waar, en daar sal altyd goeie 
wesens kom wat die goeie waarheid aangaande die werklikheid aan ander goeie 
wesens sal leer. 


152 'n Mens wat nie hoor nie, 
word oud soos 'n os: 
sy vleis word meer, 
sy wysheid nie. 


Die woord wat hier met ‘hoor’ vertaal word (-sutayam; 152.1), is afkomstig van 
die werkwoord sunati (hoor). Dit word gereeld in die suttas as inleiding gebruik in 
die vorm ‘aldus is deur my gehoor’. Die woord sutta self het 'n ander betekenis, 
naamlik ‘draad’ of ‘lyn’, met die assosiasie van 'n normatiewe maatband, soos van 'n 
skrynwerker. Suta het die strekking dat wat in 'n sutta gaan volg, op gesag, 
uiteindelik die normatiewe gesag van die Boeddha self, ‘gehoor’ is — fisies, maar 
veral begripsmatig. Die hoorder het daarna ‘geluister’, ‘is onderrig’, het dit ‘geleer’. 
Appa-s-sutayam verwys na iemand wat ‘min’ ‘gehoor’ het, met die implikasie dat so 
iemand dus ook min geleer het. Sy “wysheid (pafifid) groei nie eweredig met ander 
aspekte van sy lewe nie. Toename in ‘vleis’ (mamsani) kan hier in die algemeen na 
groei in sosiale statuur, toename in welvaart, ensovoorts, verwys, naamlik dinge 
wat met die jare kan toeneem, insluitend 'n al groter wordende ego. 'n Os se vleis 
kan ook baie ‘toeneem’ (vaddhanti), veral as hy op sy oudag nie meer voor die ploeg 
hoef te swoeg nie. 


Dit gaan hier oor wysheid in die sin van insig in die wese van dinge, nie oor 
geleerdheid in die akademiese sin van die woord nie. Dit is twee verskillende sake. 'n 
Tegnies geleerde en gesertifiseerde mens het nie noodwendig iets van wesenlike 
betekenis ‘gehoor’ nie. Dit kan egter nie ontken word nie dat kennis van sake of 
geleerdheid in die Boeddhisme in die geinstitusionaliseerde sin van die woord hoog 
geag is. 

Na vers 152, met sy rustige humor, pak die volgende twee verse werklik die os by 
die horings. Hierdie twee uiters gedronge, fyn opgeboude verse is altyd as 'n besondere 
hoogtepunt in die Dhammapada beskou. 


153 Deur die rondgang van talle geboortes malend 
het ek die bouer van die huis gesoek 
maar nie gevind nie; 
oor en oor gebore word, is lyding. 
154 O, bouer van die huis, jy is gesien! 
Dié huis bou jy nie weer nie! 
Al die balke is gebreek 
en die nok aan stukke. 
Die gemoed is van samkhara's vry, 
het die einde van begeertes bereik. 


Verse 153 en 154 sluit aan by die beeld van vers 150: Die mens is soos 'n gebou, 
'n vesting. Nou val die klem egter op iets anders, naamlik die bouproses. Die 
konstruksie ‘mens’ word in 'n proses wat oor talle hergeboortes strek, gebou - en 
onophoudelik verbou. Die verse stel die feit daarvan, suggereer die drywende 
oorsaak van die proses en juig oor die moontlike beëindiging daarvan. 


Twee verskille met die dominante lewens- en wêreldbeskouing in die Weste oor 
die afgelope twee millennia is opmerklik. Eerstens dink die verse duidelik nie 
onmiddellik aan 'n persoonlike Skeppergod as ‘bouer van die huis’ (gaha-käraka), soos 
die geval oorwegend in die Westerse teistiese godsdienste (Judaisme, Christendom en 
Islam) was nie. Die soeke na godsbewyse, soos byvoorbeeld by 'n Thomas van Aguino 
(1225-1274) die geval was, is in die Boeddhistiese denkraam totaal afwesig. Tweedens 
beskou hierdie verse die hele lewensproblematiek as saamgevat in 'n veronderstelde 
ewige kringloop van hergeboorte. Dit was nie in die hoofstroom van die Westerse 
teistiese godsdienste van die afgelope 2000 jaar die geval nie. In die vroeë Boeddhisme 
was hergeboorte 'n funksionele ekwivalent van wat eeue later in die leerstuk oor die 
Pous in die Rooms-Katolisisme, die regverdiging deur die geloof in die Lutheranisme 
en die uitverkiesing in die Calvinisme sou kom en waarskynlik in al sulke stelsels 
voorkom, naamlik 'n aksiomatiese uitgangspunt. 


Wat die inhoud van die twee verse betref, bevat die beeld van die ‘huis’ (gaha-) 
'n besonder insiggewende bykomende dimensie. Die huis verteenwoordig lyding. 
Tog is 'n huis per definisie ook ’n tuiste. Ten spyte van die lyding wat met die bou- 
proses en die inwoon gepaard gaan, skemer die assosiasies van ‘woning’ en ‘tuis 
wees' tog nog deur. Die beeld suggereer die tragiese ambivalensie van die menslike 
bestaan. 


In die loop van die tradisie is aan hierdie twee verse baie hoë waarde toegeken. 
Dit is aangebied as die eerste woorde wat die Boeddha uitgespreek het net nadat hy 

verligting onder die bodhi-boom bereik het, 'n triomflied. Immers, tydens die eerste 
nagwaak van die nag voor sy verligtingservaring het die Boeddha die herinnering 
van vorige geboortes bereik. Hy het in besonderhede elkeen van sy vorige lewens, 'n 
honderdduisend en meer, selfs oor 'n menigte ontstanende en verganende 
wêreldsiklusse onthou (naam, familie, kaste, dieet, wyse van sterf in elkeen). Uit die 
oogpunt van 'n eietydse perspektief beskou ek so 'n voorstelling as 'n mitologiese 
konstruk, ingebed in die protowetenskaplike kosmologie van destyds. Vers 153 stel 
die probleem van hergeboorte, en vers 154 gee in die triomfkreet van die Boeddha 
die oplossing. 


Vers 154 verklaar nou dat die proses van hergeboorte in sy geval beëindig is en dat 
hy tot volle insig aangaande die drywende krag in daardie proses gekom het. Aan 
hierdie huis gaan nie verder gebou word nie. Om die waarheid te sê, die huis word 
afgebreek, die bouer daarvan word uitgeskakel, insig is die oplossing van die probleem. 
Die verse verbeeld dramaties die bondigste samevatting van die Boeddhistiese leer, 
naamlik die vier edel waarhede: 

e lyding 

e die oorsaak van lyding 

e die beëindiging van lyding 

e die weg tot die beëindiging van lyding. 

In vers 153 word lyding nie as bloot insidenteel in die menslike bestaan 
voorgestel nie, maar as sentrale werklikheid. Dit is integraal deel van die menslike 
bestaan, en dit word sentraal aan hergeboorte gekoppel. Die moontlikheid of feit 
van hergeboorte word nie beredeneer of bewys nie. Dit word as vanselfsprekende 
feit aanvaar. Die lyding (dukkha) wat daarmee gepaard gaan, word ook in vers 153 
as vanselfsprekend gestel. Die lewensproses, in sy geheel gesien, is nie 'n aangename 
proses nie, en die vooruitsig om onsterflik oor en oor te lewe, word as uiters 
onaangenaam gestel. 'n Enkele leeftyd kan heel aangenaam wees, maar dit is maar 
'n klein fraksie van die nimmereindigend proses. Kumulatief is oor en oor leef en 
sterf swaar lyding. Dit gaan immers telkens gepaard met verval en dood (dit is die 
aansluiting met die sentrale tema van hierdie hoofstuk). Dit is 'n 
grondveronderstelling van die vroeë Boeddhisme. 


Ons het hier ook ten minste twee van die drie kenmerke van bestaan (ti-lakkhana), 
naamlik nie-blywendheid (anicca) en lyding (dukkha). Die derde (nie-self of nie- 
substansie: anattd) word egter by implikasie ook veronderstel. Immers, in die proses 
van hergeboorte is daar nie 'n selfstandige, onafhanklike, selfgenoegsame ‘ek’ (bv. 'n 
‘siel’) nie. ‘Ek’ is maar net 'n naam vir 'n los aggregaat faktore wat mekaar oor en 
weer bepaal en saam deel is van 'n onafsienbare netwerk van oorsaaklike faktore 
(vel. v. 151). 

Van die begin af het die Boeddhisme sy eie leer van hergeboorte onderskei van 
die leer van reïnkarnering. Laasgenoemde (soos byvoorbeeld meestal in die 
Hindoeïsme geleer) berus op die veronderstelling van 'n deurlopende identiteit. 
Dieselfde substansiële entiteit word oor en oor geïnkarneer. Die Boeddhisme 
daarenteen het altyd sy eie leer as 'n leer van kontinuiteit, sterk verskillend van 
identiteit, aangebied. Die kenmerke van nie-blywendheid en nie-substansie is altyd 
beklemtoon. Die vraag of die Boeddhisme altyd konsekwent daarin geslaag het om 
die leer van hergeboorte as 'n werklike alternatief tot die leer van reïnkarnasie aan 
te bied, is 'n vraag wat nie hier beantwoord hoef te word nie. Die basiese uitgangspunt 
van die Boeddhisme, naamlik die radikale kontingensie van alle dinge, sluit die 
gedagte van ewige identiteite uit. 


Die Boeddha stel dat hy nie maar net oor en oor gebore is nie, maar dat hy 
deur die hele rondgang (samsdra) van tallose vorige geboortes inderdaad bly soek 
het na die geheim van hierdie ongelukkige proses: Wie of wat is die geheimsinnige 
bouer van hierdie huis? Die vers suggereer 'n mate van ambivalensie wat die 
soekende ‘ek’ betref. Is dit die spesifieke lewens- en sterwensiklus, 
die bewussynstroom, wat uiteindelik op die Boeddha uitgeloop het, of dalk in 'n 
meer generiese sin, elke ‘ek’? Soek elke mensereeks wanhopig na verlossing? Of 
net party, soos die Boeddhareeks? Waarskynlik word albei moontlikhede hier 
veronderstel. Alle mense ly, so word gesuggereer, heimlik, on- of half-bewus, 
onder die problematiek van nimmer-eindigende hergeboorte, wat met intense 
lyding gepaard gaan. Alle mense dra die behoefte om van juis daardie lyding 
ontslae te raak. In die geval van die Boeddha was dit 'n duidelik bewuste, 
allesoorheersende, volgehoue passie. 


Dit sou te ver gaan om uit die vers af te lei dat 'n groot aantal hergeboortes beskou 
word as nuttig of nodig om uiteindelik tot verlossing te kom, met die implikasie dat dit 
eintlik 'n voorwaarde vir bevryding en dus 'n positiewe ding is, ast ware 'n wonderlike 
leerproses met 'n opwaartse kurwe. Die vers het 'n heel ander gerigtheid: Ontkom so 
gou as moontlik uit die ellende. 


Wie of wat die bouer van die huis is, word nie dadelik gesê nie. Trouens, dit word 
glad nie in die vers reguit gesê nie. Reëls 154.5-6 suggereer sterk dat die proses aan 
samkhara (kyk hieronder) en ‘begeerte’ (raga, lobha, tanha) te wyte is. 


Die kernaksent van die Boeddhisme, naamlik persoonlike insig, word onmiddellik 
op die voorgrond gestel. Die bouer word ‘gesien’ (dittho; 154.1). As goeie poësie werk 
die vers nie met abstraksies, hoe korrek ook al (bv. insig) nie, maar met konkrete 
beelde op die vlak van sintuiglike ervaring: Die ‘bouer’ word ‘gesien’. ‘Gesien’ kom van 
die werkwoord dassati (sien), wat ook in die eerste element van die agtvoudige pad 

(regte siening: samma ditthi) na vore kom. In die agtvoudige pad slaan dit op die insig 
in, die volle verstaan van, die vier edel waarhede. 


Die feit dat die drywende krag in die bouproses van hergeboorte duidelik gesien 
word, beteken as sodanig die uitskakeling daarvan (154.2). Die hele proses word 
gediskontinueer. 


Nou kom die materiale waarmee die bouer bou aan die orde. 


Die breek van die balke (phasuka; 154.3) is in die tradisie opgeneem as verwysend 
na die uitskakeling van die onsuiwerhede (kilesa) van gedrag en denke in die menslike 
bestaan. So word die tweede en derde van die vier edel waarhede (naamlik begeerte 
en die uitskakeling van begeerte) in die beeld ingesluit. Begeerte hou die gebou 
aanmekaar. Onder 'begeerte' het die vroeë Boeddhisme die volgende verstaan: 


e die begeerte na sintuiglike bevrediging (käma-tanhá) 
e die begeerte na bestaan (bhava-tanha) 
e die begeerte na nie-bestaan (vibhava-tanha). 


Die noue verband tussen begeerte en ‘die rondgang van talle geboortes’ (153.1) 
is duidelik. Dit is ironies dat selfs die intense begeerte om juis nie voort te bestaan 
nie ook hergeboorte verseker. Oorwinning oor die proses kom nie deur weersin 
daarin of die begeerte na die teendeel daarvan nie, maar deur insig in die hele 
proses van die produksie van lyding en die oorwinning oor begeerte as sodanig in 
enige vorm. 


Die nok (katam), waar alles bymekaar kom, is onkunde (avijja). Weer eens blyk die 
sentrale funksie van kennis, wysheid, insig - en die gebrek daaraan. Onkunde word 
deur kunde omver gewerp. 


Nou is die huis afgebreek. Die ‘gemoed’ (cittam) is vry (154.5). Die woord citta 
suggereer in die algemeen veral die gevoels- en wilsmatige kant van die menslike 
bewussyn, maar sonder om die kognitiewe kant uit te skakel. Deur hierdie woordkeuse 
beklemtoon die vers die noue samehang van begeerte en gebrekkige insig. 


Die gemoed het van samkhara's losgekom. Hierdie woord het 'n besonder ryk en 
gedifferensieerde betekenisveld. Dit word hier onvertaald gelaat om soveel moontlik 
van die betekenisskakerings toe te laat. Dit was waarskynlik in elk geval die bedoeling 
van die vers. 


Die betekenisse van samkhara wat veral in vers 154 relevant is, is die volgende vier: 


e Samkhdra is die tweede van die twaalf skakels in die ketting van afhanklike mede- 
totstandkoming (paticca-samuppada), wat kondisionele samehang uitdruk. Dit is nie 
nodig om al twaalf hier op te noem nie (kyk vv. 1-2, 69, 124). Dit is genoeg om te 

weet dat samkhara in die konteks van die leerstuk van die kondisionalistiese ketting 
verwys na die aktiewe, kragtige wilsaktiwiteit wat karma (dus ook die proses van 
hergeboorte) bepaal. Let egter daarop dat die eerste van die twaalf skakels onkunde 
(avijja) is. So opgeneem, sny reëls 154.4-5 karma en dus hergeboorte by die wortel 
af. As ons in die vertaling slegs hierdie betekenis wou uitlig, sou ‘karma-vorming 'n 
bruikbare vertaling wees. 

e Samkhara is ook die vierde van die vyf aggregate wat die menslike persoon uitmaak 
(materie, sensasie, persepsie, wils- en emosionele faktore en bewussyn). In hierdie 
verband omvat samkhdra 50 psigologiese verskynsels, waaronder veral die ‘wil’ 
(cetand) prominent is. So opgeneem, voeg reël 154.5 die dimensie van ‘wil’ by 
‘begeerte’ en ‘onkunde’ van die vorige twee reëls by. Dit maak sin. 

- In sommige kontekste verwys die woord spesifiek na ‘wilsinspanning’. Dit sluit by 
die tweede betekenis hierbo aan. 

- Al drie bogenoemde betekenisse beklemtoon die faktor ‘wil’. Samkhara kan egter 

ook gebruik word as 'n sinoniem vir samkhata, naamlik wat ‘saamgestel’, ‘gevorm’, 
‘gekondisioneer’ (van die werkwoord sam-kharoti: saam-voeg) is. Dan het dit 
betrekking op alles in die wêreld. In sy laaste woorde voor sy heengaan het die 
Boeddha dit in daardie sin gebruik: ‘Verganklik is alle saamgestelde dinge.” Toe het 
hy bygevoeg: 'Streef ywerig. Ook hierdie assosiasie kan in 154.5 opgetel word: 
Werk nou julle heil uit. In sy laaste woorde sinspeel die Boeddha daarop dat 
uitsluitlik nibbâna 'n uitsondering op hierdie reël is. As 'n sinoniem vir nibbdna 
word tewens dikwels die woord asamkhata [‘ongekondisioneerdheid’ of ‘die 
ongekondisioneerde’] gebruik. So opgeneem, sinspeel 154.5 op niks minder nie as 
nibbana. 
Die uitskakeling van onsuiwerhede en onkunde en die bykomende dimensie 
van 154.5 slaan inderdaad op die bereiking van nibbana, die hoogste goed 
volgens die ou Boeddhisme. Immers, nibbdna het twee aspekte, naamlik die 
volledige uitskakeling van die morele en intellektuele feile van die mens en die 
uitskakeling (met die fisiese heengaan van 'n arahant) van die proses van 
hergeboorte as sodanig. Hierdie vertaling wil ruimte laat vir al bogenoemde 
betekenisnuanses. 


Die feit dat nibbana die besef in en die verwerkliking van die waarheid van anatta 
(nie-self) beteken, behels nie die ontkenning van die ‘empiriese ek’ (Koos) nie. Dit 
sluit ook nie uit dat die empiriese ‘ek’ (self) wat op die duskantste oewer verkeer op 
die empiriese vlak aangespreek kan word nie. Dit gebeur egter met die bedoeling dat 
daardie vlak van denke oorskry word. Uiteindelik word insig in die waarheid van 
‘nie-ek’ verkry. Die Boeddha verwys in vers 154 na sy eie verwesenliking daarvan. 
Hy was nie alleen nie. Na sy heengaan het 500 volkome verligte arahante wat dieselfde 
staat bereik het volgens oorlewering in die Eerste Konsilie byeengekom. In elke 
geval sou die proses van hergeboorte tot 'n einde kom. 

Reël 154.6 beklemtoon weer eens die rol van begeerte in die voortgaande konstruksie 
van die menslike huis. 


In sy geheel dui vers 154 op die sentrale waarheid van die proto- en die heel vroegste 
Boeddhisme. Dit was 'n los gemeenskap van haardlose swerwers wat radikaal uit die 
verskillende ‘tuistes’ van die tyd (sosiaal, algemeen kultureel, godsdienstig) padgegee 
het. Vers 154 sny die laaste band deur, die band met die tuiste (huis) van 'n ewigdurende 
voortbestaan. Selfs dit word platgeslaan. Allesbehalwe morbiede nihilisme, is dit 
aangebied en beleef as die poort tot 'n werklik sinvolle, gelukkige, ligte lewe nou, 
volledig bewus van die kontingensie van alle dinge. 


O Hergeboorte 


Die begrip ‘hergeboorte het die leser reeds verskeie male teëgekom. Gegewe die 
belangrikheid van hierdie tema is 'n breër kontekstualisering nie onvanpas nie. 


Om te begin, is daar die kennisaspek van die saak. Hoe sou 'n mens kon weet dat jy 
oor en oor gebore is en weer sal wees? Minstens vyf aspekte verdien aandag as 
moontlike gronde vir so 'n aanvaarding: 


Eerstens is daar (a) direkte self-ervaring in 'n mens se eie lewe (na-lewe-na-lewe). 
Dit is stellig waarvan die Boeddha in vers 153 praat. Tweedens is daar (b) teoretiese 
(filosofiese) beredenering. Dan sou hergeboorte as werklikheid gepostuleer word op 
grond van 'n proses van nadenke, op empiriese feite en logiese rede gebaseer. Daar is 
ook (c) die gesag van ander (bv. mense wat beweer dat hulle self sodanige ervaring 
gehad het). Vierdens kan dit (d) ’n vanselfsprekende veronderstelling in 'n bepaalde 
kultuur wees en deur binnestaanders aanvaar word. Laastens, (e) wat kulturele 
buitestaanders betref, kan hulle op grond van een of meer van faktore (a) tot (d) tot die 
aanname van hierdie leerstuk kom, dit oorneem of aanleer. 


Wat (a) betref, sou dit verreweg die mees oortuigende basis vir 'n geloof in 
hergeboorte wees. Ek kan nie persoonlik die Boeddha se woorde in vers 153 nasê 
nie. Ek kan nie verklaar dat ek self bewustelik agtergekom het dat ek in die verlede 
deur talle geboortes gemaal het en dit as swaar ervaar het nie. 


Wat (b) betref, gegewe die metafisies mistieke uitgangspunte van die vroeë 
Boeddhisme (nie-blywendheid, nie-self en lyding) lyk dit of die suggestie van 
hergeboorte 'n soort permanente ‘s(S)elf sou kon impliseer of naby daaraan kon kom 
indien die begrip nie versigtig geimplementeer word nie. Dit sou, Boeddhisties 
gesproke (in die hoogste sin van die woord), problematies wees. Dit kan inderdaad 
moontlik beter, meer konsekwent voorkom om (soos dikwels in metafisies mistieke 
Zen die geval was) alle aandag op die radikaal kontingente ‘nou’ te vestig. Dit maak 
trouens sin in die konteks van hierdie hoofstuk. Die werklikheid is 'n voortrollende 
proses van ontstaan-en-vergaan, tydelik verdigtend in kortstondige klontjies. Die 

verligte reaksie op hierdie insig sou inderdaad wees, word hier voorgestel, om verval 
en ouderdom (jara) gemaklik en vreesloos as deel van die werklikheidsproses te 
aanvaar. So word dit geestelik oorwin. 


Voeg hierby dat die aansluiting van so 'n proses van hergeboorte moeilik te 
versoen sou wees met die moderne evolusieteorie wat ons huidige wêreldbeeld 
stempel. Die proses moes 'n begin gehad het, en wanneer, in evolusionêre terme, sou 
dit wees? Hoe sou so 'n begin bedink kon word? Toe dier oermens geword het? Toe 
oermens mens geword het - om nie te praat van die hele kontinue proses van 
evolusionêre ontwikkeling van eensellige lewe tot mens nie? Wat van die menslike 
bevolkingsaanwas vanaf die aanvanklik bitter min verteenwoordigers van die spesie 
homo sapiens sapiens tot die aardvervuilende menslike oorbevolking van tussen sewe 
en agt miljard mense vandag? Die hele mitologies kosmiese model waarin hergeboorte 
twee millennia gelede gefunksioneer het, geld nie vandag nie. 


Wat (c) betref, sou dit kon neerkom op 'n onkritiese beroep op gesag- en 
maghebbendes (argumentum ad verecundiam). Die Boeddha self het teen die na- 
praat van ander gewaarsku. In verse 153 en 154 het hy inderdaad nie net van sy eie 
persoonlike ervaring van hergeboorte gepraat nie, maar ook van die beëindiging 
daarvan. Hierbenewens wil dit voorkom asof berigte van mense se nadoodse 
belewenisse gewoonlik die kenmerke dra van die kultuurspesifieke religie wat 
sulke mense huldig. 


Wat (d) betref, kan dit neerkom op 'n vóór-kritiese oorname van 'n kulturele 
gegewe. Die Boeddha was stellig self deel van sodanige kultuur (die Indiese kultuur 
van sy tyd, met die destyds heersende kosmologie). Hy was 'n kind van sy tyd. 
'n Kompromislose histories kritiese besef daarvan vandag lyk hier 
ononderhandelbaar. Was die Boeddha bewus van die kulturele veronderstelling en 
het hy dit dalk bewustelik ‘gebruik’ om sy toehoorders van die tyd tot die besef te 
bring dat so 'n proses (argumentshalwe veronderstel) nie die finale woord is nie, 
maar oorkom kan word (soos v. 154 suggereer)? Ons kan nie weet nie, maar op 
grond van wat in onder andere Hoofstukke 5-7 geleer word, is dit egter moontlik. 
'n Paar eeue later sou Nagarjuna uitgesproke leer dat daar twee vlakke van waarheid 
is, naamlik 'n konvensionele (ons kan byvoeg: mitologiese) vlak en 'n absolute vlak 
wat die konvensionele vlak radikaal problematiseer en tog relatief tolereer en 
positiveer. Mitologisering is 'n wonderlike vermoë van die menslike gees met sy 
eie toegang tot waarheid, maar dit moet nie tot 'feite'-taal verhard word nie. Indien 
dit gebeur, kan ’n mens maklik in 'n mitologiese mis verdwaal. Die verhaal van die 
Boeddha se kaste, ensovoorts, oor 'n ontelbare aantal vorige lewens val in dieselfde 
kategorie as die Genesis-verhaal oor wat byvoorbeeld op die ses skeppingsdae 
gebeur het. Nóg die letterlike oorname van sulke verhale, nóg geforseerde pogings 

om dit met die hedendaagse kosmologie te laat rym kan die toets van kritiese denke 
deurstaan. Dit beteken nie dat sulke verhale verwerp moet word nie. Inteendeel, 
maar hulle moet tendensioneel geïnterpreteer word (kyk Inleiding, Verklaring, 
intensionele verstaan, tendensionele vertolking). 


Wat wel sonder vrees vir teenspraak aanvaar kan word, is dat die Boeddha nie 
geleer het dat verval en ouderdom deur 'n ewige hiernamaalse lewe oorwin kan word 
nie, ook nie deur 'n ewige voortsetting van 'n metafisiese ‘ek’ ('n ewige substansie) 
lewe-ná-lewe nie, maar slegs deur die radikale beëindiging van die hele proses van 
persoonlike voortbestaan. Dit kom deur self-loutering en insig, kulminerend in 
nibbana. Die Mahayana het mettertyd die verskriklikhede van samsára liefdevol tot 
geleenthede vir diens aan die wêreld omskep. 


Dit is nie moeilik om te verstaan hoe verskeie kulture tot die een of ander 
opvatting van reinkarnasie kon kom nie. Dit was byvoorbeeld maklik denkbaar in 
die geval van vroeë landbougemeenskappe wat na aan die natuur gelewe het. Die 
menslike bestaan sou na analogie van die natuurlike sikliese prosesse van somer en 
winter verstaan kon word. Dit was byvoorbeeld in ou Indië en Griekeland die geval 
en is in albei kulture tot metafisikas ontwikkel. In Griekeland sou Pythagoras as 'n 
voorbeeld kon dien. Dit het egter nie oral gebeur nie. In ou China (Taoisme) 
byvoorbeeld is die natuurritme van yang en yin as lewensbeskoulike basis aanvaar, 
maar dit is nie tot 'n leer van persoonlike reinkarnasie uitgebou nie. Inteendeel, die 
boodskap van Taoïsme was dat hierdie lewe lig geleef sal word. 


Wat (e) betref, is dit hierbo gedek. Ek is self uit so 'n buitestaanderskonteks 
afkomstig. Onder andere op die grondslag van radikale kontingensie soos in die 
vroeë Boeddhisme geleer, sou ek geneig wees om die begrippe ‘re-inkarnasie’ en 
‘hergeboorte’ as tenderend na 'her-sirkulasie' in die groot gang van die kosmos te 
verstaan. Daar is geen ewig substansiële ‘Ek’ in of agter kontingent-empiriese ‘ek’ 
nie, ook geen oneindige bewussynstroom nie. Die empiriese 'ek' het onlangs verskyn, 
hang vir 'n oomblik nietig in die groot kondisionalistiese netwerk en sal spoedig 
weer ontbind en op watter wyse ook al in herbindingprosesse in die voortrollende 
kondisionalistiese onstaan en vergaan van alle dinge opgeneem word. Dit geld nie 
slegs die fisiese komponent nie, maar ook die bewussynskomponent. Dood en lewe 
veronderstel mekaar oor en weer, is verskuiwende punte op dieselfde kontinuum. 
Daar is weliswaar 'n uitkringende nawerking, maar ook dit verval mettertyd. Dit 
kom my nie as dwingend voor om op grond van enige een of 'n kombinasie van 
faktore (a) tot (d) die uitkringende nawerking van enige mens te semihipostaseer tot 
'n enkele identifiseerbare, weliswaar immer veranderende maar steeds ononderbroke, 
selfs onvernietigbare stroom nie. Hierdie interpretasie lyk na 'n waarskynlikheid op 

grond van 'n verbinding van wat die ervaring en die wetenskap bied, en 'n peiling 
van die werklikheid. 


N Boeddhisme (nibbana) en Christendom (opstanding) 


Bykomend tot by wat hierbo gesê is, is 'n verbandlegging tussen Christendom en 
Boeddhisme wat betref hulle sentrale heilskategorieë, nibbdna en opstanding, moontlik. 
Wat die dood en die oorwinning oor die dood betref, werk tradisionele Christendom 
en tradisionele Boeddhisme in epogaal bepaalde, kosmologies mitologiese wêreldbeelde 
wat taamlik dramaties verskil, ’n Hellenisties Joodse en ’n oud-Indiese. Die misties 
eksistensiële vertolking wat hier ondersoek word, wil albei oorskry en tog in 'n hoër 
dimensie versoen. 


In die klassieke Christendom het Jesus op die derde dag na sy dood uit die dood 
opgestaan. Daarmee het Hy prolepties vir alle gelowiges die dood oorwin en leef 
en regeer Hy vir alle ewigheid. Alle sterflinge is gedoem tot dood in sonde wat 
deur twee persone, Adam en Eva, in die wêreld ingebring is. Deur geloof in Jesus 
as plaasvervangende verlosser het hulle die versekering dat hulle liggame eendag, 
met die wederkoms van die opgestane Christus, fisies uit die dood sal ontwaak en 
met hulle ewig lewende siele sal herenig. Hulle sal dan vir alle ewigheid in die 
teenwoordigheid van God gelukkig leef. Dit is volle saligheid in ewig lewende 
liggaam en bewussyn. So verloor die dood sy angel. 


In die klassieke Boeddhisme het Siddhattha onder die bodhi-boom verligting 
ervaar. Daarmee het hy voorbeeldig vir almal wat die weg van waarheid bewandel 
wat deur hom ontdek is, voorgeleef dat die dood in morele sowel as fisiese sin 
oorwin kan word. Alle sterflinge is gedoem tot eindelose hergeboortes en 
hersterwes in begeerte, endemies aan die menslike toestand. Hulle kan egter 
vertrou dat hulle deur die voorbeeld van die Boeddha te volg, uiteindelik tog wel 
die oor en oor hergeboortelike dood kan oorkom. Dit beteken nie dat hulle vir 
ewig sal lewe nie, maar dat hulle aan die hele proses van hergeboorte sal kan 
ontkom, waarskynlik eers na nog vele lewens. Daardie finale uitkoms is volle 
saligheid anderkant liggaam en bewussyn. Die verligtingservaring van die Boeddha 
onder die boom het behels dat hy volle insig in die waarhede van nie-permanensie 
en nie-substansie gekry het - in die proses van die nie-ewigheid van alle dinge. 
Dit, onder andere, word in verse 153-154 vervat. Die volgeling van die Boeddha 
volg hom in hierdie groot ontdekking en ‘sterf’ ast ware voor sy dood: So ’n 
persoon sterf homself af, en dit is die einde van begeerte na ‘self en die einde van 
alle weersin in wat ‘self -handhawing fnuik. Wie begeerte en weersin oorwin, 
oorwin lyding en dood. Met sy dood gaan so 'n verligte persoon net heen, verdwyn 
uit die proses van lewe-en-dood. So verloor die dood sy angel. 

Op die oog af en kosmologies mitologies sit ons hier met twee heel verskillende 
visies, maar tendensioneel, misties eksistensieel vertolk, tog nie, kan 'n mens 
vermoed. Van sodanige vertolking in die twee tradisies kan Rudolf Bultmann 
(Christendom) en bhikkhu Buddhadasa (Boeddhisme) as voorbeelde dien (ons hoef 
nie nou op enige besonderhede in te gaan nie). Die mistieke weg wat hierdie 
vertaling-vertolking volg, vind egter 'n direkter aansluiting by die tradisionele 
Boeddhisme as by die tradisionele Christendom. Dit is ook, voer ek aan, versoenbaar 
met die huidige kosmologie. Wie in hierdie lewe voor sy sterwe ‘sterf deur in te sien 
dat die lewens- en wêreldproses 'n proses van nie-permanente ontbinding en 
herbinding van faktore is en dat hy self self -loos deel daarvan is, verloor sy vrees vir 
die dood — die groot angs van die mensheid. Metafisiese sowel as morele ‘self -sug 
(hierdie twee is aan mekaar gekoppel) word getransendeer. So 'n mens gaan met sy 
dood rustig heen, verdwyn in die groot kosmiese proses, omring deur 'n onoorskrybare 
horison van stilte, maar so 'n mens leef tog voort in heilsame nawerking, miskien 
opgemerk en hoog gewaardeer en miskien nie. 'n Goeie mens leef voort in die 
uitwerking van sy huidige lewe. 'n Nog nie goeie mens versprei kieme van die dood, 
ook na sy eie dood. Nóg opstanding nóg hergeboorte as onverhandelbare kosmologies 
mitologiese aksiomas is nodig. 


155 Wie die edel lewe nie geleef 
en in hul jeug die skat versamel het nie, 
kwyn weg soos afgeleefde reiers 
in'n dam sonder vis. 

156 Wie die edel lewe nie geleef 
en in hul jeug die skat versamel het nie, 
lê soos pyle uit boë weggeskiet 
treurend oor wat was. 


Die fyn waarneming van die natuur in die ou Boeddhisme skyn deur die vermaning 
om die beste van hierdie lewe te maak voor uitsiglose, afgeleefde verval en nuttelose 
versletenheid intree, met selfverwytende terugdink aan wat was, kon gewees het en 
nie was nie. Hier is nou geen gepieker oor hergeboorte nie. 


‘Skat’ (dhanam) verwys hier na geestelike rykdom, die ‘edel lewe’ (brahma-cariyam) 
met die vrugte daarvan. Die vers sluit egter nie die moontlikheid, selfs noodsaaklikheid 
daarvan uit dat leke ook op 'n verantwoordelike wyse na hulleself en hul families sal 
omsien nie. Miskien wil die verse selfs suggereer dat onverantwoordelike omgang met 
die materiële goedere van die lewe onversoenbaar is met die edel lewe. 'n Te noue 
vereenselwiging van die vroeë Boeddhisme en die vroeë Calvinisme moet egter vermy 
word. In die vroeë Calvinisme is materiële sukses as 'n bevestiging van die ewige 
goddelike uitverkiesing beskou. In die vroeë Boeddhisme was 'n verantwoordelike 
lekebestaan 'n aspek van menslike self-veredeling in die konteks van uiteindelike 
leegheid. 

Die geestelike rykdom behoort, so word gestel, van 'n mens se jeug af, hetsy as leek 
of as lid van die orde, ‘versamel’ (-laddha) te word. Dit sal nie die onafwendbare 
uiteindelike fisiese veroudering keer nie, maar vir seker die soort gefrustreerde verval 
en veroudering soos in die twee verse geskets, verhinder. Gegewe die klem van die 
Boeddhisme op karma is dit egter nooit te laat om die edel lewe te lewe nie. In die 
volgende hoofstuk (v. 157) word dit duidelik gemaak. 

In die mosaïek van verse, een vir een, wat die Dhammapada aan die skep is, handel die 
tien verse van hierdie hoofstuk oor die 'self in allerlei verbande. Hierdie tema vloei 
vanself voort uit die vorige hoofstuk, wat oor die verganklikheid van 'n mens en 
andersyds die grootse bestemming van 'n mens handel. Nou word die 'self meer direk 
in die sentrum van aandag geplaas. Is daar so iets, en indien wel, wat sou dit wees? Wat 
is die waarde, betekenis daarvan? Hoe moet 'n mens daarmee omgaan? 


157 `n Mens wat homself waardevol ag, 
sal homself goed bewaak; 
deur minstens een van drie wake 
sal 'n wyse waaksaam wees. 


Hierdie vers voer twee temas wat teen die einde van die vorige hoofstuk, in 
onderskeidelik verse 153-154 en verse 155-156 behandel is, verder. Verse 153-154 het die 
kwessie van hergeboorte behandel. By implikasie is die belangrike tema van die ‘self (atta) 
aan die orde gestel. Wat is die aard daarvan? Beskik die mens oor 'n ewige substansiële 
‘self? Is dit wat oor en oor gebore word? Volgens die Boeddhisme is 'n mens 'n kortstondige 
aggregaat van vyf faktore wat 'n individu met 'n relatiewe identiteit uitmaak. Die feit van 'n 
empiriese individu word geensins ontken nie. Dit moet net reg in konteks verstaan word. 


Hoofstukke 5-7 het die voortgang in die mens se ontwikkeling van dwaasheid, oor 
wysheid, tot arahant-skap behandel. Hoe verder die mens ontwikkel, hoe sterker besef 
so 'n mens die waarheid van an-attd, ‘nie-self. Die mens is nie en het geen ewige, 
selfgenoegsame, substansiële ‘ek’ nie. Dit is die kern van Boeddhisme. In hierdie vers 
sluit die Boeddha by die gewone mens (die ‘dwaas’, kyk Hoofstuk 5) se beheptheid met 
homself aan en gebruik dit as 'n hefboom om die dieper insig, uiteindelik in die 

waarheid van 'nie-self, te suggereer. Hierdie vers beweeg egter nie op daardie 
gevorderde vlak nie, maar bly op die vlak van die empiriese ‘self’. Die gewone mens ag 
hom-'self (attanaf) “waardevol (piyam) en dus sal hy homself waaksaam oppas. Die 
vers neem dit as vanselfsprekend aan. Dit word ook nie as verkeerd bestempel nie. 
Inteendeel, dit is normaal en goed dat 'n mens jouself kosbaar ag en goed bewaak. Wat 
sou sulke waaksaamheid egter beteken? Vers 157.4 bring die woord ‘wyse’ (pandito) 
hier in. Iets kwalitatief anders as dwase self-beheptheid en selfs die nodige omsien na 
kos en klere, skemer deur. Nou sluit die vers aan by 155-156, waar die skat van 
geestelike rykdom genoem word. 


Met 'n ‘waak (yamam) kan vers 157.3 letterlik na die drie hoofperiodes van die nag 
(18:00-22:00, 22:00-02:00, 02:00-06:00) verwys. In die Pali-geskrifte word die 
verligtingservaring van die Boeddha onder die bodhi-boom as strekkend oor die drie 
nagwake beskryf. Tydens elke nagwaak is sy insig in die wese van die werklikheid 
verdiep. Die woord ‘waaksaam wees’ (pati-jaggeyya: “waaksaam wees’, ‘bewaak’, ‘waak 
oor’, ook ‘versorg’) het hier dieselfde lading as aandagtig mediteer. So opgeneem, lig dit 
'n treffende aspek van meditasie uit. Dit is om by die drumpel van die bewussyn wag te 
staan en jouself so ten beste te versorg. 'n Mens wat werklik sy of haar beste belang op 
die hart dra, sal ten minste in die loop van een van die nagwake mediteer. 


Die drie wake kan ook in 'n oordragtelike sin verstaan word, as verwysend na die 
drie lewensfases van jeug, middeljare en ouderdom. Ook in hierdie geval het dit 'n 
sterk assosiasie met meditasie. So 'n mens sou tydens minstens een van die drie fases 
ernstig mediteer. In die geval van lewensfases sou die vers kon aansluit by verse 155- 
156, as 'n kwalifikasie van wat daar gesê word. Daar is buitengewone sterk klem op die 
belangrikheid van die jeug geplaas. Vers 157 sou kon bedoel dat dit nooit te laat is nie. 
Tydens minstens een van die drie leeftye sal 'n wyse mens waaksaam leef met die oog 
op die verkryging van 'n skat. Dit word, so is die vers tradisioneel verstaan, in 'n 
uitskuiwende sin gebruik. As 'n mens tydens jou jeug te veel speel en tydens die 
middeljare te hard werk, bly die ouderdom darem nog oor. Dit sou ook kon beteken 
dat 'n mens in jou jeug dinge van buite leer, in die middeljare worstel om dit te verstaan, 
wat die ouderdom laat om werklik meditatief tot die wese van dinge deur te dring. In 
elk geval word gesuggereer dat ernstige meditasie die waardevolste aktiwiteit is 
waarmee 'n mens jouself kan besig hou. 


158 Vestig eers jouself in wat reg is 
vóór jy raad aan ander gee; 
'n wyse mens 
doen so nie skade nie. 


lemand wat self nog nie ver gevorder het nie en aan ander raad gee of voorskryf, 
doen waarskynlik skade, kan van die wal af in die sloot help. Eerstens kan so 'n mens 
skade aan die ontvanger van die advies of voorskrif doen. Die raad is nie noodwendig 
goed of reg nie. Tweedens kan so 'n mens homself skade aandoen. Die 'self van die 

raadgewer, onontwikkeld soos dit is, raak ook maklik aanstellerig. In die konteks van 
hierdie hoofstuk beteken dit die ego word maklik opgeblaas. 'n Mens kan jou maklik 
verbeel dat jy by die waarheid gearriveer het. 'n Wyse mens in die groot sin van die 
woord kan wel raadgee, maar dan op die basis van sterk gevestigde persoonlike ervaring 
van wat ‘reg’ (geskikte-vorm: patirüpe) is. So 'n mens sal dan nie noodwendig aan ander 
raadgee nie. Om raad te gee, word in hierdie vers geensins as 'n verpligting gestel nie. 
Op ’n praktiese noot plant hierdie vers een van die peilers van goeie opvoeding: Die 
leermeester moet weet waarvan hy praat voor hy praat, homself eers in die waarheid 
‘vestig’ (nivesaye). 


Die woord ‘self (aftanam) word hier aanvanklik bloot as refleksiewe voornaamwoord 
gebruik, naamlik jouself (bv. ‘ek het myself gestamp”. Die psigologiese betekenis (jou 
sélf, jou persoonlikheid met 'n eie tekstuur) met al die assosiasies van selfgesentreerdheid, 
lê egter net onder die oppervlak. Sulke assosiasies is deel van die menslike natuur. Om 
'n sentrum van aandag te wil wees, is stellig 'n gegewe by alle mense van hulle babadae 
af en verder, en tog transendeer die ‘wyse mens’ (pandito), volgens die ou Boeddhistiese 
leer, daardie neiging. 'Self in die metafisiese sin (die moontlike ewigheidsdimensie van 
die mens in die sin van 'n onverganklike, substansiële entiteit) is nie direk in hierdie 
vers teenwoordig nie, maar staan tog op die agtergrond. Die ou Boeddhisme het elke 
vorm van sulke substansiedenke met 'n filosofie van veranderlikheid en die radikale 
interrasionaliteit van alle dinge vervang. Jou 'self is nie 'n manifestasie van 'n ewige 
Self nie. Jy, jou ‘self, is 'n veranderlike sisteem van veranderlike subsisteme in groter 
sisteme, alles kondisioneel op mekaar inspelend. 


Met die lering van metafisiese a-n-attd (nie-self) wou die Boeddhisme die basis vir 
'n transenderende lewensuitkyk lê. Dit wou nie slegs enige vorm van metafisiese 
substansialisme by die wortel afsny nie, maar wou ook 'n persoonlikheidstipe van 
onselfsugtigheid in alle opsigte kweek. Die uitleef van die insig in ‘nie-self in 'n 
psigologiese sowel as metafisiese opsig, is wysheid. So 'n wyse mens ‘doen geen skade” 
(na kilisseyya) aan empiriese ‘selwe nie, nóg dié van ander, nóg van ‘homself. Jy ‘is’ is 
nie ewig nie; jou ‘is’ is dat jy ‘kom-en-gaan’. Daar is geen basis vir self-beheptheid nie. 


Die waaksaamheid oor drie nagwake (v. 157) sal wel nodig wees om wat in vers 158 
(en die volgende verse) aanbeveel word, reg te kry. 


159 Maak jouself só 
soos jy ander leer wees — 
laat 'n goed-getemde ander tem; 
waarlik, die self is moeilik tembaar. 


Die strekking is dieselfde as in die vorige vers, maar die volgorde word omgedraai. 
Hier vind ons die tweede verskynsel in 'n opvoedingsituasie. Die onderwyser leer veel 
in die onderrigsituasie. Waar die vorige vers op die goeie uitwerking van die 
onderwyser se reeds bestaande kennis klem lê, lê hierdie vers klem op die groei van die 
onderwyser self en van sy insig. Die imperatief 'word wat jy voorskryf, werk nie 

noodwendig altyd vanself in die praktyk uit nie; vandaar die vers. Die vers beklemtoon 
inderdaad hoe moeilik die vergestalting van die model van 'n ‘goed getemde’ (su-danto) 
temmer van mense is. ‘Tem’ beteken nie dat mens 'n hiperkonformisties, selfonderdrukte, 
gedrilde persoon sal wees nie, maar dat jy werklik volwasse sal wees, in volle beheer 
van jouself. 


160 Self is self se redder — 
wie anders kan redder wees? 
Deur jouself onder beheer te bring, 
bekom jy wat moeilik bekombaar is: `n redder. 


Die woord ndtho berg verskeie betekenisse, onder andere, in stygende grade van 
intensiteit, ‘helper’, ‘beskermer’, ‘redder’, ‘verlosser’. In die ou tekste word by geleentheid 
van die Boeddha as loka-natha (wêreldverlosser) gepraat. In die konteks van hierdie vers lyk 
‘redder’ na die mees geskikte woord, maar die intenser betekenisse word nie uitgesluit nie. 


Die Boeddha is in die vroeë Boeddhisme nie as verlosser beskou in die sin waarin 
Christus gewoonlik in die Christendom as verlosser beskou is nie. Hy het ook nie 'n rol 
gespeel analoog aan dié van enige ander bonatuurlike god of gode soos in ander religieë 
gevind word nie. Die Boeddha was uitsluitlik die groot menslike baanbreker na die 
diepste insig in die werklikheid, die groot voorbeeld van 'n egte menslike eksistensie, 
die groot inspirasie agter die aspirasie van mense om van onkunde, haat en smagting 
verlos te word. Op dieselfde wyse, maar nie in dieselfde graad nie, kan 'n meer gewone 
mens, betreklik wys, ook 'n voorbeeld, 'n helper, vir ander wees. Redder in die 
fundamentele sin van die woord kan 'n mens egter net vir jouself wees. 


Die veronderstelling is dat 'n mens werklik wys en groot kan word, ten volle meester 
van jou self, 'n voorbeeld vir ander, by geleentheid ook 'n onderwyser van ander. 
Boeddhisties gesproke, kan dit slegs gebeur in die mate dat so 'n mens van die self ontslae 
raak; ook van die waanbeeld van 'n metafisiese, substansiële ‘self of ‘Self (kyk v. 158). 


Hier vind ons ’n derde beginsel van ’n vroeg-Boeddhistiese opvoedingsfilosofie, 
selfs heilsleer: Uiteindelik is 'n mens jou eie helper. Die ou Boeddhisme bevorder nie 'n 
mentaliteit van afhanklikheid van ghoeroes of ander religieuse magsfigure van wie 
verlossing verwag word nie. Sulke figure, sulke magsverhoudinge, sal eerstens 
geproblematiseer, dan gerelativeer en uiteindelik getransendeer word. Die tipiese 
ondersteuningsfiguur sal eerder 'n goeie vriend (kalyâna-mitta) wees, nie as outoritêre 
magsfiguur nie, maar as (miskien verder gevorderde) medereisiger. Vers 160 stel 'n 
baie hoë verwagting: Wees jou eie redder in die geselskap van ander vriende met wie 
jy op reis is. 


161 Die kwaad deur `n mens self gedoen, 
uit 'n mens self gebore, deur `n mens self voortgebring 
vergruis 'n dwaas 
soos 'n diamant 'n ander edelsteen. 

In die Boeddhistiese ruimte word die ‘kwaad’ (päpam) wat 'n mens doen uitsluitlik 
aan jouself toegeskryf en nie, by wyse van spreke, aan Adam, Eva, die slang, Satan of 
enige ander mens of stel omstandighede uit die verlede of in die hede nie. Niks en 
niemand anders is te blameer nie. Jyself word altyd as vry, verantwoordelike subjek 
aangespreek. Dit is die wese van kamma. 


Die beeld sinspeel op die hardheid van 'n ‘diamant’ (vajiram), so hard dat dit 'n 
ander ‘edelsteen’ (amhamayam manim), self hard en potensieel pragtig, kan breek en 
'vergruis' (abhimatthati). Goed en kwaad is uit dieselfde myn, dieselfde hart, afkomstig, 
maar kwaad kan die goeie in 'n mens vernietig, soos diamant robyn. Kwaad het 
vernietigende gevolge, maar niemand anders as 'n mens self is te blameer vir die 
dwaasheid en die gevolge daarvan nie. Die kwaad is nie ingevoer nie, dit is tuisgemaak, 
kom uit eie hart en denke. Die vroeë Boeddhisme het nie 'n dualistiese metafisika 
van goed teenoor kwaad as ewige beginsels, soos in vorme van die antieke Gnostiek 
die geval was, gehuldig nie. Die Boeddhiste het 'n fenomenologiese belangstelling 
gehad: Hulle het alle klem geplaas op dinge soos hulle in die horison van die menslike 
bewussyn en ervaring manifesteer. Fenomenologies beskou hierdie vers die bose as 
‘deur 'n mens self gedoen’ (aftana katam), ‘uit 'n mens self gebore’ (atta-jam), ‘deur 'n 
mens self voortgebring (atta-sambhavam). Kwaad en skuld is so min oordraagbaar as 
deug en heil. 


In hierdie vers val die klem nie op die moontlike funksie van diamante om ander 
edelstene te slyp en sodoende die beste daaruit te haal nie (alhoewel dit in daardie tyd 
moontlik was), maar op die vernietigingsmoontlikheid van hierdie hardste element. 


162 As ondeug geil mens verstrengel 
soos 'n maluva-ranker 'n sala-boom 
bring 'n mens oor jouself 
wat 'n vyand jou toewens. 


Die sterk boom in die oerwoud (sdla) bied aanvanklik voeding en die moontlikheid 
van boontoe groei aan die ranker (maluvá) soos aan 'n onskadelike gas. Geleidelik neem 
die parasitiese plant die boom oor, veral nadat die indringer self in die grond wortel 
geskiet het. 'n Mens wat naief die bose koester, wat dink dat hy in volle beheer is, maar 
uiteindelik, te laat, noodlottig voor die bose moet swig het oor homself die ergste 
gebring wat sy grootste vyand hom kon toewens, naamlik morele, eksistensiële dood, 
miskien ook fisiese aftakeling en dood. Hierdie beeld beskryf dramaties hoe 'n mens 
jouself kan vernietig. Wurger en gewurgde is nie twee aparte wesens nie, maar twee 
kante van jou eie eksistensie. Hoe dikwels kom uitstaande goedheid en erge kwaad nie 
in dieselfde mens voor nie. 


Watter een van die twee die oorhandkry, is mensseeiekeuse en verantwoordelikheid. 
Goedheid is egter die mens se natuurlike staat; ondeug, die indringer. Die ironie van 
die situasie is dat die ranker die strukturele steun van ’n sterk boom nodig het; om 'n 
klein, swak boompie toe te rank en te versmoor sal hom niks baat nie. 

163 Maklik is om te doen 
wat sleg is en jou skaad; 
uiters moeilik is om te doen 
wat nuttig is en goed. 


Die vers bring die samehang tussen ‘reg’ of ‘goed’ (sadhu) en ‘voordelig’ of ‘nuttig’ 
(hita), so tiperend van die Boeddhistiese etiek, na vore. Dit is nie die geval dat hier 
van twee soorte handelinge (sommige ‘goed’ en ander weer ‘nuttig’) sprake is nie. 
‘Goed is ‘nuttig’ en ‘nuttig’ is ‘goed’. Dit is nie'n gehoorsaamheidsetiek wat voorskrifte 
verpligtend maak al sou dit tot leed lei nie, maar 'n kontekstuele situasie-etiek: Wat 
nie ‘voordelig’ is nie, kan nie ‘goed’ wees nie. Dit beteken nie dat hierdie etiek ’n lae- 
vlakse selfsug bevorder waar die seile opportunisties in blote eiebelang na die wind 
gespan word nie. Wat saak maak, is of jou handelinge in die hele konteks van jou 
hele lewe, en uiteindelik in 'n groter, inderdaad die uiteindelike konteks, ten goede 
'n verskil maak. In hierdie hoofstuk en vers val die klem op jouself, maar in 'n breër 
verband gaan dit ook oor die heil van ander en inderdaad van die wêreld, al word dit 
nie hier genoem nie. Wat is ‘goed’? Dit wat jou heil en die heil van ander bevorder. 
In die konteks van die Boeddhistiese heilsweg hang etiek (een derde van die 
agtvoudige pad) nou saam met insig en meditasie (die ander twee derdes). Hoe sal 'n 
mens weet wat die beste is om te doen? Noulettende aandag, diepte-konsentrasie, 
insig en wysheid is wesenlik belangrik vir die regte besluitneming met die oog op die 
beste denke, woorde, handelinge en lewenswyse. Dit is nie 'n kwessie van bloot een 
of ander reël letterlik toepas ongeag omstandighede nie. Daarom is dit ‘uiters moeilik 
om te doen’ (parama-du-k-karam) wat nuttig en goed is. Nie net op die kort termyn 
nie, maar lank vooruit gesien, selfs jare en dekades, selfs in die uiteindelike groot 
horison van tyd is die vraag: Wat is heilsaam, toekomsskeppend, wat is skadelik, 
toekomsvernietigend? 


164 Vanuit 'n verwronge perspektief minag 'n dwaas 
die boodskap van die edel arahante wat waarheid leef 
en soos die katthaka-riet bring hy vrugte voort 
tot sy eie vernietiging. 


Die verligtes (arahante, hulle wat nibbâna bereik het) léér nie net die waarheid nie, 
maar lééf dit (dhamma-jivanam). Die dhamma is nie 'n teoretiese aangeleentheid nie, 
maar 'n praktiese, eksistensiële saak. Om dit te beklemtoon, word die woord dhamma 
hier uit die moontlike sfeer van blote teorie gehaal en met ‘waarheid’ vertaal. Dit gaan 
nie oor die ‘navolging’ van die waarheid (leer, dhamma), 'n lewe ‘in ooreenstemming’ 
daarmee nie, maar die daadwerklike ‘(uit-)leef daarvan. In die geval van die edel 
verligtes val leer en lewe saam. Om dit te beklemtoon, word sasanam nie as ‘leer’ of 
'onderrig met die teoretiese strekking van daardie woorde vertaal nie, maar as 
‘boodskap’: Die verligte is die draer van 'n eksistensiële ervaring. Die verligte ‘is’ die 

boodskap. Die ‘dwaas’ (du-m-medho) wat so ’n lewende boodskap van suiwerheid 
‘minag’ (patikkosati), is soos die katthaka-riet wat sterf sodra dit vrugte voortgebring 
het. 'n Mens kan 'n teorie krities bevraagteken en verwerp, maar as 'n goeie mens, 'n 
beliggaming van insig en deug, gehoon geword, kan dit slegs uit 'n ‘verwronge uitkyk” 
(164.1, ditthim … papikam) op dinge voortspruit, met sekere gevolge wat uiteindelik tot 
‘self-vernietiging’ (atta-ghafifidya) lei. Die vers laat wel die moontlikheid oop dat die 
plant weer gaan uitloop, maar dit staan nie hier voorop nie. In die lig van die strekking 
van die Dhammapada as geheel sal die moontlikheid van 'n goeie oorbegin nie uitgesluit 
wees nie. 


165 Jy self doen kwaad, 
deur jouself word jy vuil; 
jy self doen kwaad nie, 
deur jouself kom jy skoon; 
suiwer en onsuiwer is joune alleen, 
niemand reinig 'n ander nie. 


Goed en kwaad is twee moontlikhede in die mens. Die uitkoms van die stryd is 'n 
mens se eie verantwoordelikheid. Goeie vriende kan waardevolle bystand verleen, 
maar nie 'n mens se persoonlike taak oorneem nie. Die Boeddha is voorbeeld en 
leermeester, nie plaasvervangende verlosser nie (kyk ook na v. 161). 


166 Skeep jou eie saak en taak nie af 
vir dié van `n ander nie 
al is syne hoe groot; 
ken jou eie welsyn goed 
en jy sal die ware welsyn dien. 


Die byna identiese klanke in die kombinasie atta-d-attha (saam: eie-welsyn) gee 'n 
treffende effek. Die woord -attha kan in die algemeen ‘welsyn’, ‘voordeel’, ensovoorts, 
beteken. In hierdie vers word klein, selfsugtige, egoistiese eiebelang uitgesluit. Dit 
gaan oor 'n mens se welsyn in die eksistensiële sin van die woord, met die assosiasies 
van ‘bestemming’, ‘taak’, ‘saak’, ensovoorts. Die vertalings ‘saak en taak’ en ‘welsyn’ 
probeer sulke skakerings akkommodeer. Hier verwys dit na 'n mens se eie 
verantwoordelikheid en ware belang in onderskeid van die oënskynlik groter belang 
van iemand anders. Elke verantwoordelike enkeling het sy of haar eie bestemming. 
Moet nie 'n ander se agendas uitvoer nie, al is so 'n agenda hoe ‘groot’ (bahuná: 
prominent, belangrik, indrukwekkend) en al lyk jou eie saak gering in vergelyking 
daarmee. Doen wat net jy kan doen, en laat jou nie van stryk bring nie. Dit is die weg 
van waardigheid en integriteit, 'n kenmerk van volwassenheid en grootheid van 
gees. Oorweeg alles op die skale van eie ervaring, is die implikasie. Hou op om 'n na- 
prater te wees. Wees jou ware self. Praat jou eie taal. Moenie dat roem of oneer, 

toejuiging of miskenning jou van jou pad afdwing of aflei nie. So sal 'n mens die 
‘goeie’ of ‘ware’ (sa-) welsyn bevorder (dien: -pasuto), te wete jou eie, die van ander, 
die groter belang. Die hoofstuk oor die ‘self sluit dus af deur 'n appèl te maak op die 
enkeling in sy unieke bestaan en sy aanvaarding van volle verantwoordelikheid vir 
homself. 

Hierdie hoofstuk sluit by die vorige een aan. Daar is die eerste pool van die menslike 
bestaan in die wêreld verduidelik, die menslike ‘self’ (persoon). Nou word die tweede 
pool aan die orde gestel, die wêreld. 


167 Hang 'n mindere waarheid nie aan 
en leef nie agloos nie; 
hang 'n verwronge siening nie aan 
en bevestig die wêreld nie. 


Die oorspronklike bewoording laat 'n wye verskeidenheid interpretasies toe, wat 
meebring dat die vertaling sekere opsies kan en moet uitoefen. Hier word dhammam (167.1) 
opgeneem as waarheid in die sin van lewensopvatting, wêreldbeskouing. Hiervolgens kan 
die geformuleerde leer van die vroeë Boeddhisme as die beste uitdrukking van die hoogste 
waarheid, onuitspreeklik op die grens van absolute stilte, beskou word. So opgeneem, 
huldig die vers (soos ons reeds in Hoofstukke 5-7 gesien het) nie 'n simplistiese, dualistiese 
opvatting van ‘regte’ teenoor ‘valse’ leringe nie, maar 'n gegradeerde opvatting van ‘hoër en 
laer, meerdere’ en ‘mindere’. Dit impliseer 'n hermeneutiek van relativering en 
transendering, wat 'n mate van verdraagsaamheid moontlik maak. Vervolgings en 
brandstapels was nooit deel van die Boeddhistiese geskiedenis nie. Dit doen geen afbreuk 
aan die erns waarmee die waarheid bejeën word nie. Hier word die hoorder of leser vermaan 
om nie met die tweede of derde beste banale oppervlakkigheid tevrede te wees nie. 


Reël 167.2 vul dit aan deur die belangrikheid van 'n aandagtige lewenswyse, soos in 
die aandag en konsentrasie van meditasie gefokus, te beklemtoon: Leef nie lui, nalatig, 
pligsversuimend, agtelosig (pamddena: met nalatigheid) nie. 'n Aandagtige lewenswyse 
kan hier opgeneem word as die uitdrukking van 'n meerdere, inderdaad die hoogste 

waarheid en 'n nalatige lewenswyse van die aanhang van 'n mindere waarheid. Met 
verwysing na die opskrif en algemene tema van die hoofstuk is 'n wêreldling iemand 
wat nalatig leef en so 'n minderwaardige lewensuitkyk uitleef. Wat hier aangemoedig 
en ontmoedig word, is uitvoerig in Hoofstuk 2 (Agsaamheid: appamado) bespreek. 


In 167.3 vind ons ’n aansluiting by 167.1, selfs 'n bevestigende herhaling van 167.1. 
Ditthiverwys in die algemeen na ‘siening’, ‘dogma’, ‘geloof, ‘teorie’, ‘spekulasie’, ‘opinie’, 
dikwels met die implikasie van kunsmatigheid, valsheid. Die eerste lid van die 
agtvoudige pad is egter ‘regte siening’ (samma-ditthi). Miccha-ditthim verwys na die 
teendeel daarvan, die mindere, naamlik 'n 'verkeerde' of 'verwronge' siening. Indien 
167.3 as beklemtonende herhaling van 167.1 opgeneem word, kan 167.4 opgeneem 
word as beklemtoning van die wese van wat in 167.2 van die hand gewys word. 
Verkeerd dink en onaandagtig leef, kom op een en dieselfde ding neer, ‘wéreld- 
bevestiging’ (loka-vaddhano; 167.4). Die wêreld is 'n verganklike proses en nie- 
substansieel. Mense is egter geneig om dit as ewig substansieel te sien. 'n Mindere 
waarheid, 'n verwronge siening, 'n onaandagtige lewe kom neer op die naiewe 
bevestiging van die wêreld asof dit ewig, substansieel is. Dit staan teenoor die 
Boeddhistiese dhamma. 


168 Staan regop, wees nie agloos nie; 

leef die waarheid, die goeie lewe; 

wie die waarheid leef, 

is gelukkig in hierdie wêreld en die volgende. 
169 Leef die waarheid, die goeie lewe, 

leef 'n lae lewe nie; 

wie die waarheid leef, 

is gelukkig in hierdie wêreld en die volgende. 


Tradisioneel is hierdie verse deur monnike op hul eie lewens toegepas (Carter & 
Palihawadana 1987:233 ev.). By die bedelrondes moet die monnik regop, aandagtig, 
by mense se deure staan, want wat daar plaasvind, is 'n religieuse handeling, ’n 
ritueel. Die monnik word vermaan om die normatiewe bedeltradisie getrou te volg, 
die ‘goeie lewe te leef (su-caritam care). Dit het goeie gevolge in hierdie en die 
volgende wêreld. Die bedeltradisie kan egter ook sleg uitgevoer word. Dit is “n lae 
lewe (du-c-caritam) en die monnik word vermaan om dit nie te lewe nie (169.2: na... 
care). 


Die verse kan egter ook wyer opgeneem word om op alle mense van toepassing te 
wees: “Wees wakker’, ‘aandagtig’, soos in Hoofstuk 2 uiteengesit, en leef die waarheid 
uit. Dit is die goeie lewe. Wie agsaam die waarheid leef, is inderdaad gelukkig in hierdie 
en die volgende wêreld. Hierdie vers steek nie deur na die finale verlossing nie, naamlik 
die bereiking van nibbana, waar nie-standhoudendheid en nie-substansialiteit volkome 
ingesien word en die vooruitsig van 'n gelukkige of ongelukkige lewe hier of elders 
getransendeer word. 

170 lemand wat die wêreld sien 
as 'n lugbel, 
'n lugspieëling — 
hom sien Koning Dood nie. 


Wat hier as verlossing van die dood voorgehou word, is nie onsterflikheid nie, 
maar die insien van die nie-blywendheid en nie-substansialiteit van dinge, die ont- 
binding van elke saamgestelde ding. Wie dit insien, is nie meer gebind aan die dood en 
aan die vrees wat dit inhou nie. ‘Koning Dood’ (maccu-raja) het geen mag meer nie. 


'n Borrel (lugbel: bubbulakam) en 'n bedrieglike opgeefsel (lugspieéling: maricikam) 
is sprekende Boeddhistiese beelde om die aard van die werklikheid uit te druk. Dit is 
nóg iets ewig substansieels nóg niks. Dit is nie-substansiële verganklikheid, deur die 
mens gekonstrueer tot vaste dinge. Sodanige voorstelling is egter 'n illusie. 'n Vaste 
identiteit is soos 'n borrel op ’n vloeiende rivier en 'n lugspieëling op die horison. 


In tradisionele Boeddhisme het dit soms op 'n lewensuitkyk en lewenstyl van 
wêreldveragting uitgeloop. Daar is egter ook 'n ander moontlikheid, naamlik juis die 
volle waardering van die borrel solank dit daar is, beseffende dat dit in al sy skoonheid 
opkom uit en terugsak in die vloed van verganklikheid. Dit lei tot 'n besonder 
diepsinnige, fynsinnige etiek en estetika. Sien onverknog die borrel werklik raak en 
ook die vloed waarvan dit deel is. 


171 Kom kyk na hierdie wêreld 
blink soos die koets van 'n koning; 
wie nie weet nie, swig, 
wie werklik weet, bly ongeheg. 


Hierdie vers verwys na die mensewêreld. Die wêreld blink. Aansien, mag en rykdom 
wink. Die opening van die vers (Kom kyk ...: etha passath’…) is as't ware 'n opgewonde 
uitnodiging aan nuuskierige, eenvoudige dorpsbewoners, groot en klein, om te kom 
kyk wanneer die koets van die koning met die spoggerige perde daarvoor in die dorpie 
verskyn. Die proto-Boeddhisme het die institusionele godsdiens van hulle tyd as deel 
van die magspel beskou. Vandag speel die media 'n groot rol om die publiek se 
bewondering vir die blink van die wêreld aan te wakker. 


Mense reageer verskillend op die blink wêreld. Hier word twee breë tipes onderskei. 
Wie nie weet nie’ (bala: dwase) het geen weerstand teen die betowering van die wêreld 
met al sy ondertone van glans (saamgevat in die beeld van 'n koninklike koets) nie en 
‘swig’ (visidanti). Soos in Hoofstuk 5 duidelik geword het, is 'n dwaas 'n nog onvolwasse 
persoon, een wat nog nie weet nie. Daar is ook 'n tweede wyse van omgang met die koets 
moontlik. Die Pali-werkwoord vi-janati is 'n samestelling van janati (ken, weet) en die 
voorvoegsel vi-, wat skeiding asook intensivering suggereer. Die samestelling dui op 
sterk onderskeidende insig in die wese van dinge. Wie werklik weet’, sien deur die skyn 
van dinge, word nie daardeur oorrompel nie, het geen ‘binding’ (sago) daaraan nie. 

172 Wie agloos was 
maar agloos nie meer is nie, 
verlig hierdie wêreld 
soos die maan uit 'n wolk bevry. 


Die kognitiewe dimensie van regte omgang met die wêreld word verder verduidelik. 
Die ‘werklik weet’ van 171.4 word in verband met agsaamheid (Hoofstuk 2 handel 
uitvoerig daaroor) gebring. Waaksaam wees en insig hê, gaan hand aan hand. Die 
onnadenkende ‘kyk’ (171.1) van 'n mens wat ‘agloos was’ (pamajjitva) (172.1), word 
nou 'n aandagtige, afgetrokke waarneming, deursig, insig. 


Die moontlikheid om van 'n dwaas tot 'n wyse te ontwikkel (kyk Hoofstuk 5), word 
sterk op die voorgrond geplaas. So 'n mens se ware insig is altyd daar, maar dit was 
verberg soos die ‘maan’ (candima) agter ‘n ‘wolk’ (abbha). Wat dit verberg, is maar net 
'n yl wolk. Nou breek dit deur. ‘Bevry’ (mutto) wil die volle heilsbetekenis van aandag 
en insig in die Boeddhisme uitlig: Dit is verlossing. Die (subjektiewe) verligting van die 
wyse is ook die (objektiewe) verligting van die wêreld: Die wêreld word helder verlig. 
Die skynende maan, 'n mens wat werklik weet, in al sy of haar helderheid kan duidelik 
gesien word. ‘Maan’ het 'n subtiele assosiasie. Dit is nie die oorspronklike son nie, maar 
'n verwysende afskynsel daarvan. Sag glansende maan word indirek van helder 
brandende son onderskei, maar ook direk teenoor oppervlakkige skitterblink koets 
(kyk v. 171) gestel. 


173 Wie se gedane slegte daad 
deur 'n goeie oordek word, 
verlig hierdie wêreld 
soos die maan uit 'n wolk bevry. 


'n ‘Gedane slegte daad’ (papam katam) in die vorm van gedagtes, woorde, emosies en 
optrede kan deur “n goeie’ (kusalena) ‘oordek’ (pithiyati), geneutraliseer, uitgeskakel 
word. Goed doen vergoed vir boos doen. Plaasvervangende verlossing en goddelike 
vergifnis is nie deel van die Boeddhistiese heilsweg nie. Let op die subtiele omkering in 
hierdie vers. Die helder maan word deur 'n wolk oordek, maar dan daaruit bevry. 'n 
Gedane slegte daad word deur 'n goeie daad oordek, maar dit is nie 'n verduisterende 
toesmering nie, wel 'n wêreldverligtende verheldering. 


174 Verblind is die wêreld, 
min het helder insig; 
min styg hemelwaarts 
soos 'n voël uit 'n net bevry. 


Die mensewêreld is nie inherent blind nie, maar ‘verblind’, ‘blind geword’ (andha- 
bhato) en kan dus weer tot sien kom. Dit gebeur egter in 'n klein minderheid (tanuk), 
want min ‘sien helder’ (vipassati). Die klem val op die rol van onkunde in menslike ellende 
en van insig in menslike heil. 'n Tweede beeld is dat die meeste mense hulself soos voëls 

net vaster woel in die net van gevangenskap. Min styg vry op na die oop, helder, vry 
dimensies van menswees (hemelwaarts: saggaya). Voël (sakunto) word in die enkelvoud 
genoem. 


175 Swane sweef in die sonpad, 
met krag vlieg mense deur die lug, 
wyses styg bo die wêreld uit: 
het die Bose en sy bende oorwin. 


Hierdie vers verloop in drie trappe van vergelyking. Die beeld van sweef, vlieg en 
styg is sentraal. 


Eerstens word die beeld uit die natuurorde opgeroep. Pragtige swane vlieg deur die 
helder, sonbestraalde hemelruim. Die skoonheid van die natuur word voor die gees 
geroep, maar daar is iets hoër. 


Tweedens word verwys na mense wat deur die beoefening van meditasie daarin 
geslaag het om besondere psigiese vermoëns te ontwikkel. In 175.2 word die vermoë 
om in die lug te hang of deur die lug te vlieg, genoem. Die woord iddhi (krag: 175.2) 
beteken oorspronklik ‘krag’ (charisma) in die algemeen, en dit kan baie vorme van krag 
behels, soos fisiese krag, skoonheid, 'n lang lewe of gewildheid. Gewoonlik word die 
volgende fisiese kragte ingesluit, naamlik die projeksie van ’n beeld van 'n mens self, 
onsigbaar wees, deur soliede voorwerpe, byvoorbeeld 'n muur, beweeg, soliede grond 
deurdring asof dit water is, op water loop, deur die lug vlieg, son en maan aanraak en 
tot in die hoogste hemel opstyg. Die beoefening van sulke kragte is nie as bonatuurlik 
beskou nie, maar wel as buitengewoon. Uiteraard was sulke opvattinge aan die 
kosmologie van destyds gekoppel. Die Dhammapada ontken nie die moontlikheid van 
sulke kragte nie, maar relativeer dit. In die vroeë Boeddhisme is monnike nie toegelaat 
om dit as 'n skouspel voor die publiek ten toon te stel nie, en om valslik op sulke kragte 
aanspraak te maak, het ontslag uit die orde tot gevolg gehad. In werklikheid word 
voorbeelde van sulke dade eers in latere tekste gegee. Iddhi oorvleuel met die kategorie 
abhinná (besondere kennisse), wat insluit die vermoë om goddelike en menslike klanke 
ver en naby te hoor, die vermoë om in mense se gedagtewêreld in te dring (telepatie), 
die vermoë om jou vorige geboortes op te roep en die vermoë om ander se vorige 
geboortes op te roep. 


Derdens verwys die vers na die hoogste trap, naamlik die transendering van die 
wêreld as som van die eksistensie van die lydende mensdom in die kosmos (175.3), 
gekenmerk deur 'n eindelose rondgang in lyding. Dit vind plaas by wyse mense (dhira) 
en word deur die oorwinning oor die bose (175.4) moontlik gemaak. Die ‘bende’ 
(-vahanam) van die ‘Bose’ (Maram) slaan op die ongesonde geestestoestande soos 
sintuiglike afhanklikheid, weersin en traagheid. Die vers dui op die eksistensialisering 
van die mitologiese gegewe van 'n verpersoonlikte Bose en is in lyn met die relativering 
van die kragtoere van 175.2. In die laaste stadium van sy soeke na verligting is 

Siddhattha Gotama deur Mara en sy bende geteister, maar het hy oorwin. 'n Mens wat 
die bose in homself oorwin het, beweeg in 'n sfeer kwalitatief hoër as wonderlike 
natuurgebeure soos swewende swane in die sonlig en sensasionele prestasies soos 
mense wat in die lug sou hang en op water sou loop. Die wyse mens wat die bose 
oorwin het, beweeg in die hoogste sfeer van die natuurlike orde van dinge. Dit is 
waarom dit wesenlik gaan. Sensasionele, paranormale prestasies en gebeurtenisse 
word nooit as bewys van die waarheid van die Boeddhistiese leer aangeprys nie. In die 
perspektief van die vroeë Boeddhisme sou sulke dinge nie noodwendig bewys dat so 'n 
mens van ydelheid en soortgelyke beperkings ontslae geraak het nie. Die teendeel kan 
inderdaad die geval wees. Die vers prys iets heel anders as teatrale demonstrasies aan, 
naamlik self-loutering. 


176 Vir 'n mens wat die een waarheid loën, 
onwaarheid verkondig 
en sy rug op die ander wêreld keer, 
is geen kwaad ondoenbaar nie. 


Die eksistensialisering van die menslike bestaan, die moontlikheid van 'n 
oorskakeling anderkant wonderwerkery na 'n nuwe, hoër vlak van eksistensie na die 
innerlike integriteit wat in vers 175 beskryf is, word voortgesit. Hierdie vertaling gaan 
nie daarvan uit dat die vers spesifiek na die derde lid (samma-vaca: regte spreke) van die 
agtvoudige pad verwys of dat dit tot lieg in die algemene omgang beperk is nie. Die 
vers bedoel nie dat iemand wat hierdie spesifieke etiese reël (hoe belangrik ook al) 
oortree, tot enigiets in staat is nie. Wat hier op die spel is, is ook nie dhammam (176.1) 
as ‘wet’, as morele voorskrif nie, maar dhamma as ‘waarheid’, as wete van die wese van 
die werklikheid. Soos deurgaans in die Dhammapada is insig in die waarheid van dinge 
en insig in jouself van sentrale belang. 


Wie die insig in die werklikheid van nie-self en nie-standhoudendheid ‘te buite 
gaan’ (afitassa), dit ignoreer en loën, en nog verder gaan deur die teendeel van die 
dhamma te verkondig (musa-vadissa), verwerp inderdaad 'n ‘ander wéreld’ (para-loka), 
waarmee hier 'n kwalitatief hoër bestaanswyse bedoel word. Daarmee word nie 'n 
bonatuurlike werklikheid, 'n totaal ander ontologiese orde, wat deur die Boeddha 
veronderstel sou wees en deur sommige mense verwerp word, bedoel nie. 'Die ander 
wêreld’ verwys na die ander eksistensiewyse waarna die Boeddha in vorige verse 
verwys. 'n Mens wat die waarheid loën en onwaarheid verkondig, keer as't ware sy rug 
op 'n ander, hoër, edel lewe. 


'n Mens wat die waarheid insien en willens en wetens van die waarheid wegdraai, 
is tot enige boosheid in staat. Dit sluit die miskenning van al agt dimensies van die 
goeie lewe (soos uitgedruk in die agtvoudige pad) in. Waarheid, insig is die basis van 
goedheid. In hierdie opsig sluit die leer van die Boeddha aan by die leer van Sokrates. 
Geen mens sal 'werklik wetend' (v. 171) boos optree nie. Die Boeddha het nie 'n 
gehoorsaamheidsetiek geleer nie, maar 'n insigsetiek. Wie sy rug tog wetend op die 

waarheid keer, doen die ondenkbare en is tot enigiets in staat. Dit is iets heel anders as 
om die waarheid in te sien en dan tog nog foute te maak. 


Beteken ‘een’ (ekam; 176.1) dat die weg van die Boeddha in eksklusivistiese sin as 
enigste weg verkondig word? Nee. Dit beteken wel dat dit as die unieke, hoogste weg 
voorgehou word, kontinu met ander leringe maar kwalitatief van 'n hoër orde, soos 
die groot spoor van die olifant ander spore insluit. Dit is in ooreenstemming met die 
kontinuiteit van onvolwassenheid na volwassenheid soos deurgaans in die Dhammapada 
veronderstel. 


177 Suiniges betree die godewêreld nie 
en dwase beveel gee nie aan nie; 
'n wyse vind genoeë in gee 
en is dus hierna gelukkig. 


Met die eerste oogopslag beweeg die vers op die vlak van geïnstitusionaliseerde 
religie en mitologie (die godewéreld: deva-lokam). Die begrip danam beteken 
‘geskenk’, ‘gawe’ of ‘vrygewigheid’ in die algemeen, met 'n toepassing op die 
verhouding van leke tot die monnike-orde in die besonder. Van die begin af was 
die verhouding tussen die monnike-orde en die leke een van wedersydse hulp en 
diens. Die monnike gee lering en voorbeeld aan die leke, en die leke gee 
ondersteuning, lewensonderhoud, aan die monnike. Laasgenoemde is 'n onderwerp 
wat veel aandag in die tekste ontvang (bv. soorte gawes, eienskappe van gee, wyses 
van gee). Dit was ast ware 'n kontraktuele verhouding tussen orde en breër 
samelewing, gebaseer op die beginsel van gee van albei kante. Die wederkerigheid 
van ruim gee en ontvang het van die begin af voorop gestaan, maar dit kon in die 
praktyk oorgly in 'n do ut des-verhouding (ek gee sodat jy gee). Tot sover beweeg 
die vers op die vlak van konvensionele moraal. Op daardie vlak is dit net 'n dwaas 
wat nie ruim gee nie. Nie-suinig gee is ’n slim belegging met die oog op wins 
hierna, naamlik die betreding van die godewêreld. Daar is egter iets hoër. 
Ruimhartig met genoeë gee, oorskry enige do ut des-verhouding. Dat ‘die wyse’ 
(dhiro) in gee 'genoeë vind' (anumodamano), impliseer nie 'n vooropgestelde, 
berekende doel nie. Genoeë word nie as beloning buite die gee gesoek nie, maar is 
'n ongesogte element van die gee self. Gee is genoeë. Die wyse wat belangeloos 
gee, is ‘dus’ (177.4: tena), vanselfsprekend, gelukkig. Wie gee om te kry, vind nie 
waarom dit wesenlik gaan nie, verbeur dit. Waarom gee? Sommer. En terloops, dit 
is genoeë, geluk. Wat so 'n unieke enkele wyse mens bo alles vrygewig skenk, is 
homself. So opgeneem, is ‘die ander wêreld', ‘elders’, ‘hierna’ (parattha) nie 'n beter 
hiernamaalse lewe op 'n ander plek of tyd nie, maar 'n kwalitatief ander, hoër 
bestaanswyse hier en nou. 


‘Suiniges’ (kadariya) en ‘dwase’ (bala) kom in die meervoud voor, volg die weg van 
die meerderheid. Die ‘wyse’ (dhiro) word in die enkelvoud genoem, bewandel die weg 
van die enkeling. Die wyse is 'n gewer, ervaar 'n eiesoortige geluk. 

Die vers impliseer dus drie vlakke. Eerstens is daar die suiniges wat knyp-knyp gee 
en die dwase wat gee van die hand wys (nie aanbeveel nie: na-p-pasamsanti). Dan is daar 
die berekende gewers wat gee om ekstrinsieke beloning van die een of ander aard te 
kry. Laastens — so verleng ons die vers — is daar die wyse wat nie gee om te kry nie. Die 
wyse is soos die roos waarvan Angelus Silesius (1624-1677) dig: ‘Die roos is sonder 
waarom, sy blom omdat sy blom; sy let nie op haarself, vra nie of mens haar sien nie’. 
So, Boeddhisties gesproke, is die vrygewigheid van die wyse mens deel van die groot 
orde, is dit sonder berekening tot welsyn van alle wesens, die gewer ingesluit. Om vers 
177 tot die uiterste grens te stoot, die werklik wyse mens soek nie erkenning of enige 
ander ekstrinsieke beloning nie. So 'n mens is nie ingestel op 'n ewige voortbestaan 
hierna nie, maar skenk, is 'n verganklike, kortstondige geur. So skep die wyse 'n ander 
wêreld ‘hierna’ (parattha). Die gewone wêreld word kwalitatief iets anders. Dit behels 
nie om uit die wêreld pad te gee nie. Juis nie. Die kuns is om die gewone te omtower 
tot iets moois. Transendensie is nie elders nie, maar hier. 


178 Beter as alleenmag oor die aarde 
of heengaan na 'n hemel 
of opperheerskappy oor alle wêrelde 
is die vrug van stroombetreding. 


Daar is iets beter vir 'n mens as om ‘alleenmag’ (eka-rajjena) ‘oor die aarde’ (pathavya) 
te hê of ‘heengaan’ (gamanena) ‘na 'n hemel’ (saggassa). Destyds is 26 hemele onderskei, 
naamlik 6 sintuiglik materiële hemele, 16 fyn-materiële hemele en 4 nie-materiële 
(vormlose) hemele. Reël 178.3 (opperheerskappy oor alle wêrelde: sabba-loka- 
adhipaccena) slaan miskien op die regering oor die ganse heelal saam met verskeie 
klasse bomenslike, halfgoddelike wesens. Waar reël 178.1 nog op 'n menslik haalbare 
situasie sinspeel (sodanige mag was immers altyd die strewe van keisers), beweeg reëls 
178.2 en 178.3 in 'n nog hoër, mitologies kosmologiese dimensie in. 


Die mitologie word ook in hierdie vers geëksistensialiseer. Wat sou beter kon wees 
as hemelgesetelde almag? Die ervaring van die eerste tree op weg na nibbâna, sê vers 
178.4. Dit is vir elke mens in hierdie lewe moontlik. Dit stel alle wêreldse en hemelse 
glorie in die skadu. 


Reël 178.4 sinspeel op die ortodokse Theravada-skema wat grade van vordering op 
die agtvoudige pad verduidelik (vgl. ook v. 45). Die beeld wat hier veronderstel word, 
is die binnegaan van 'n rivier en die deurgaan van die rivier tot op die oorkantste 
oewer, wat die staat van nibbana is. Die skema beskryf die voortgaan op die weg deur 
‘die edel mense’ (ariya-puggala) in agt kategorieë. 


Daar is vier grade ‘edeles’: 


e ’n mens wat die stroom pas binnegegaan het (sotapanna) 
e 'n mens wat nog een maal gebore sal word (sakadagämin) 

e ’n mens wat nie weer gebore sal word nie (andgamin) 
e 'n mens wat die hoogste graad, dit wil sê nibbâna, bereik het (arahant). 


In elkeen van die vier word twee momente onderskei: 


e die bereiking van die betrokke staat 
e die smaak van die ‘vrug’ (-phalam) van die bereiking van die betrokke staat, wat 
slaan op sekere ervarings wat dan 'geproe' word. 


Reël 178.4 slaan op die 'vrug' van die eerste graad van vordering op die weg. Hierdie 
vrug bestaan uit die bevryding van die volgende drie bindinge: 


e die geloof in 'n vaste ‘persoonlikheid’ 
e onbeslistheid, wankelmoedigheid, skeptiese twyfel 
e gehegtheid aan blote reëls en regulasies. 


Wat hier voorgehou word as die 'vrug' van die eerste stadium van die weg, is ‘beter’ 
(varam) as al die glorie wat in reëls 178.1-3 beskryf is. 'n Wyse wat die stroom betree 
het, verkry insig in die nie-blywendheid en nie-substansialiteit van alle dinge (sien dit 
as 'n ‘lugbel’, “n lugspieéling’, v. 170). Daardie insig is nie van buite aangeleer nie, maar 
deur eie innerlike ervaring verkry (is, om by die beeld van die vrug aan te sluit, geproe). 
So 'n mens se wete is beslis en outentiek, al is dit deurdring van 'n besef van die nie- 
absoluutheid van alle dinge, met insluiting van alle begrippe en woorde. So 'n mens 
sien ook deur die nie-absoluutheid van menslike sosiale institute en konvensies. 

“ET Die Verligte (Buddhavagga) 


Hierdie hoofstuk vorm die hart van die Dhammapada. Dit handel oor die Boeddha, 
geflankeer deur die dhamma (die leer) en die sangha (die gemeenskap). In dieselfde 
konteks word die kernleer in die vorm van die klassieke formulering van die vier edel 
waarhede ter sprake gebring. Ook kom die gemeenskap met die eendragtigheid en die 
dissipline wat dit kenmerk, na vore. Deurgaans word die kontinuiteitsdenke van die 
digbundel gehandhaaf: Die Volverligte (die Boeddha) en ander sulkes (hetsy in 
werklikheid of in beginsel), die gemeenskap van die monnike- en nonne-orde en die 
gemeenskap van leke word onderskei, maar nie geskei nie. 


179 Langs watter weg sal julle die spoorlose opspoor: 
die Verligte in die ruimte van eindeloosheid 
wat sy oorwinning nie sal verloor nie 
en wie se stryd hom nie volg nie? 

180 Langs watter weg sal julle die spoorlose opspoor: 
die Verligte in die ruimte van eindeloosheid 
wat nêrens heen gesleep word in die net 
van verkleefdheid en begeerte nie? 


Vers 179 laat verskeie vertalings en verklarings toe. Die algemene veronderstelling 


is dat die vers op die ‘toestand’ van die Boeddha na sy pari-nibbana (sy fisiese heengaan) 
sinspeel. 


Soos die hele hoofstuk handel die vers oor die Boeddha, hier as ‘die Verligte’ vertaal. 
Die woord Buddha is 'n verlede deelwoord, afkomstig van die werkwoord bujjhati, 
‘weet’, ‘verstaan’, ‘wakker wees’, ‘verlig wees. As verlede deelwoord kan dit dus vertaal 

word as ‘die ontwaakte’, ‘die verligte', ensovoorts. Die kenniselement is primêr en 
sentraal: Dit is iemand wat diep, onoortreflike insig in die waarheid van die werklikheid 
het. Vanselfsprekend word hierdie persoon se titel met 'n hoofletter geskryf om sy 
groot betekenis in die Boeddhistiese gedagtewêreld te beklemtoon. 


Die groot bevryding wat deur die Boeddha betree is, is anderkant naam en vorm, 
kenmerk en teken. Dit word hier met die woord ‘eindeloosheid’, ‘oneindigheid’ (ananta-), 
gesuggereer. Hy wat diepgaande insig in die werklikheid het, verdwyn spoorloos in 
eindeloosheid. Hy laat geen duidelik ingetrapte spoor na nie, en geen spoor lei na hom 
nie. Onder ‘eindeloosheid’ word hier nie verstaan ‘kwantitatief sonder einde’ of groot 
‘uitgestrektheid’ in ruimte of tyd nie, maar 'n ruimte wat alle ‘eindigheid’ in die sin van 
beperkende eienskap, begrensende afsonderlikheid of aparte identiteit transendeer. Die 
leegheid wat die hart van die Boeddhistiese religie is, is betree. Om hierdie rede word 
‘eindeloosheid’ hier met 'n kleinletter geskryf. Dit moet nie gesubstansialiseer word as 
sou dit een of ander Wese of Substansie wees nie. In hierdie konteks sou 'n skryfwyse 
soos ‘Eindeloosheid’ of ‘die Eindelose’ so 'n misverstand bevorder. Die verligte het 
spoorloos heengegaan en kan nie opgespoor word nie. In 'n sekere sin geld dit ook van 
die nog lewende Boeddha. Hy het reeds die verdelings van die talle verskillende dinge van 
die wêreld oorskry en die dieptedimensie, die waarheid, van nie-substansiéle vloei betree. 
Sy verligte wete behoort dus ook nie verstaan te word in terme van 'n kwantitatiewe 
toename van ‘baie dinge weet’ tot ‘alle dinge weet’ nie. Sy ‘wete’ het die beperkinge van 
subjek teenoor objek en objek los van ander objek oorskry. 


Die vertaling ‘verloor’ (vir ndvajiyati: ongedaan gemaak word) in 179.3 wil die 
paradoks van die situasie beklemtoon. Hierdie mens het die hoogste oorwinning 
behaal; die ‘oorwinning’ kan nie meer ‘verloor’ word nie. Dit is 'n kernelement in die 
ou Boeddhisme: Alles is verganklik (anicca). Die enigste uitsondering is nibbâna, nie 
omdat dit ewig substansieel is nie, maar omdat dit uit die hele netwerk van nie- 
standhoudende gekondisionaliseerdheid verdwyn het. Dit verdwyn op 'n onbereikbare 
horison. Dit beteken ook weer nie dat nibbana nihilisties as n Niks’ of ‘die Niks verstaan 
moet word nie. Nibbana is die transendering van die polariteit, die dualiteit, as sodanig. 


Die Boeddha het die finale oorwinning behaal - nie net oor onkunde nie, maar ook 
oor begeerte en haat. Dit is afgehandel. Hulle volg hom nie meer nie, trap nie in sy 
spoor soos 'n hond nie (NP van Wyk Louw in Ballade van die bose). Hy is ‘spoorloos’, 
laat geen spore na nie, en geen spore lei na hom nie. Hy het geheel en al buite die 
kosmologies mitologiese stelsel getree in sy aanvanklike verligtingservaring, en finaal 
met sy heengaan. Hy is nie meer 'n gevangene daarvan nie. 


Die vorige vers het die oorwinning van die Verligte beklemtoon. Vers 180 dui aan 
waarin die oorwinning bestaan, naamlik volkome vryheid uit die net van ‘verkleefdheid’ 
(visattika) en ‘begeerte’ (tanha). Visattika beteken ook ‘giftig’. Begeerte’ beteken om 
‘verkleef te wees aan, vas te sit aan en in die objekte van begeerte. Die vers stapel in 
enkele woorde drie sterk beelde opmekaar, naamlik 'n net waarin 'n gevangene of 


slagoffer magteloos gelei of gesleep word, hulpeloos vassit en gif. 

Die Verligte is van al drie assosiasies vry. Dit beteken inderdaad dat hy ‘spoorloos’ 
is, in ‘die ruimte van eindeloosheid’ verdwyn. Die Verligte ‘is’ buite die wêreldstelsel 
wat deur begeerte gekenmerk word. Drang, begeerte, hunkering en smagting is 
onlosmaaklik, inherent deel van bestaan, te wete die amoeba wat teen elke prys wil 
oorleef, die boom wat in die woestyn wil groei, die pasgebore kindjie wat smag na 
lewe, die kunstenaar of wetenskaplike wat ewige roem nastreef. Bestaan, lewe, is 
sonder begeerte ondenkbaar. Saam met begeerte kom onvermydelik stryd, konflik, 
vyandskap, haat. So sterk is die lewensdrif dat dit sigself blindelings, teen elke prys en 
sonder wyse inagneming van die groter prentjie, deurdryf. 


In aansluiting by Hoofstuk 5 wil dit voorkom of die Dhammapada bogenoemde as 
‘onvolwasse’ en in dáárdie sin ‘dwaas’ voorhou. Kosmiese leef beteken as sodanig 
begeerte. Op die kosmiese vlak is dit normaal. Tog is dit nie die diepste werklikheid 
nie. Die kosmos met al sy drang en vreugdes en leed wat met begeerte saamhang, is nie 
al nie. Daar is 'n wesenlike verskil tussen wêreldvrees of wêreldveragting aan die een 
kant en wêreldtransendering of wêreldrelativering aan die ander kant. Die verskil 
tussen diegene wat die stroom deurwaad het (arahante: verligtes) en diegene wat dit 
nog nie gedoen het nie, berus nie op 'n dualistiese onversoenbaarheidsmodel nie, maar 
op 'n organiese oorskrydingsmodel. Begeerte, haat en verblinding kan gradueel 
uitgeskakel word. By die spoorlose word geen spoor meer daarvan gevind nie. Die 
Dhammapada rig nie 'n waarskuwing nie, maar 'n uitnodiging. 


Effens buite die uitgesproke intensie van die ou teks, maar tog, so lees ek dit, 
tendensioneel daardeur geimpliseer en in lyn met die huidige kosmologie is daar 'n 
groter ruimte, 'n dieper diepte waaruit die kosmos opkom, waarin dit hang, 
waarheen dit terugkeer. Ontologies word kosmos getransendeer deur oneindigheid, 
uiteindelik deur nie-substansiële leegheid. Dit het 'n psigologiese effek op die mens 
wat werklik weet, ervaringsmatig eksistensieel wéét van oneindigheid en leegheid. 
So 'n werklik volwasse mens transendeer begeerte as basiese kenmerk van kosmiese 
bestaan, kan nie geklassifiseer word nie, het nie meer die voor die hand liggende 
handvatsels van 'n mens (begeerte, haat en dwaasheid) nie. So 'n mens is as't ware 
‘spoorloos’. Vir so 'n mens is oneindigheid, leegheid, nie 'n bedreigende donker 
niks nie, maar vrede. Op 'n vergelykbare wyse het Lao-tzu op sy os op die horison 
verdwyn. 


181 Selfs die gode beny 
die wyses wat meditasie beoefen 
en geluk vind in die vrede van afstand doen: 
die aandagtiges, die Volverligtes. 


'n ‘Volverligte’ (sam-buddha) is 'n Boeddha. Die vers handel oor sulke Volverligtes in 
die meervoud. Daar is immers nie slegs een Boeddha nie. Verder handel die vers nie 
oor Boeddhas in die staat van volledige spoorloosheid in die konteks van oneindigheid 
(kyk vv. 179 en 180), dit wil sê oor sulke figure in die staat van nadoodse parinibbana 

nie, maar wel in die staat van nibbdna. Aan sulke nog lewende figure word nog sekere 
eienskappe, en wel van 'n besonder sublieme aard, toegeskryf. 


Ons vind hier 'n saamgroepering van sentrale wesenskenmerke van Volverligtes. 
Hulle word vereenselwig met wysheid (dhira), aandagtigheid (satimatam), die vrede 
van afstand doen (nekkhamma-upasame) en geluk (rata). Dit alles word soos met 'n 
brandglas in meditasie gekonsentreer. Die woord jhana- bedoel hier in 'n breë sin die 
diep state van meditatiewe kalmte (samatha) en kontemplatiewe insig (vipassaná). 
‘Afstand doen’ verwys na die afstand doen van begeerte, haat en verblinding. So 
beskou, verwys reëls 181.2 en 181.3 na dieselfde saak, naamlik die bereiking van 
insig en wysheid, en van geluk, rus, vrede in diep meditasie. Die lewe van 'n 
Volverligte wentel om meditasie in al sy diepte en breedte. 


Wat hier beskryf word, is die hoogste waartoe 'n lewende mens in staat is. Selfs die 
gode ‘beny (pihayanti) sulke mense en hulle meditatiewe verdieping, verlang na daardie 
staat. Die mitologies kosmologiese steierwerk onder die heilspsigologie, is sigbaar. 


182 Moeilik is dit om die menslike staat te bereik; 
moeilik die lewe van sterflinge; 
moeilik is dit om die goeie leer te hore te kom; 
moeilik die wording van Verligtes. 


Ook hierdie vers veronderstel die ou Boeddhistiese kosmologie, soos in die Inleiding 
uiteengesit. ‘Moeilik’ (kiccho, kiccham) verwys in al vier gevalle na die uiterste 
seldsaamheid van die vier opeenvolgende stadia van ontwikkeling en na die moeite en 
inspanning wat oor talle geboortes met elkeen gepaard gaan, naamlik mensword, 
menswees, kennismaak met die dhamma en verlig word. Die bitter en lang proses van 
hergeboorte word veronderstel. Die vers kan ook in 'n psigologiese, eksistensiële 
strekking verstaan word: Moeilik is die bereiking en deurlewing van vier opeenvolgende 
stadia in 'n enkele menselewe, te wete mens-word, mens-leef, waarheid-vind, verlig- 
word. Eenmaal mens is die lewe kort en hard. Die bereiking van heil is ook nie maklik 
nie. Die Dhammapada het nie 'n populêre volksreligie of ideologies gedrewe burgerlike 
religie aangebied met die moontlikheid van hier en daar 'n besonder ywerige wat as 
oortollige goeie werk op die koop toe ook nog die staat van verligtheid sou kon bereik 
nie. Die swaartepunt het eerder omgekeerd gelê in die moeisame bereiking van 
verligtheid as praktiese uitkoms, met daar rondom die moontlikheid van 'n sinvolle 
maar voorlopige lewe in die breër samelewing. Die vroeë Boeddhisme het nie 'n 
maklike godsdiens verkondig nie. Tog val die positiewe strekking van die vers op. Dit 
volstaan nie met die verskriklike drietal, naamlik geboorte, lewe en dood (oor en oor) 
nie, maar hou die moeilike, maar heilsame viertal voor. 


183 Geen boosheid doen nie, 
die goeie ontwikkel, 
die gees suiwer — 
dit is die boodskap van Boeddhas. 

184 Volhardende geduld is die hoogste dissipline 
en nibbana die hoogste staat, leer Boeddhas; 
die huislose doen geen geweld nie, 
die swerwer geen leed nie. 

185 Nie krenkend praat nie, 
nie leed aandoen nie, 
in die perke van die kode leef, 
matig eet, 
eenkant lê en sit, 
jou aan dieper wete wy — 
dit is die boodskap van Boeddhas. 


Hierdie drie verse hang saam. 


Vers 183 gee 'n samevatting van die ganse boodskap van die Boeddha en alle ander 
verligtes. Boosheid’ (-papassa) (183.1) dui op alle dade in gedagte, woord en handeling 
wat uit die drie wortels van begeerte (lobha), haat (dosa) en verblinding (moha) groei. 
‘Die goeie’ (kusalassa) (183.2) dui op alle dade wat uit die drie wortels van nie-begeerte 
of -mededeelsaamheid (alobha), nie-haat of -welwillendheid (adosa) en nie-verblindheid 
of -wysheid (amoha) spruit. Kusala het die assosiasies van ‘heilsaam’, ‘gepas’, ‘geskik’, 
intelligent’, “effektief. Die Boeddhistiese etiek is nie 'n beginseletiek (die deurdryf van 
abstrakte beginsels ongeag die gevolge van dade) nie. Dit is ook nie 'n 
gehoorsaamheidsetiek (die uitvoer van voorskrifte sonder enige inagneming van of 
gevoeligheid vir die groter konteks en die gevolge van jou blinde gehoorsaamheid) nie. 
Die geskiktheid of ongeskiktheid van dade in terme van gevolge, konteks en situasie 
speel 'n groot rol. In die groter konteks van die dader se eie beste belang het die doen 
(kamma) van slegte dade slegte gevolge (ook kamma). Sulke dade word ook beoordeel 
in terme van die gevolge wat dit op ander wesens, ja, op omvattende situasies, het. 
‘Goed’ is 'heilbevorderend' (omvattend opgeneem); ‘sleg’ is heilvernietigend of 
-bedreigend (omvattend opgeneem). ‘Omvattend’ is insluitend (op alle wesens en 
lewensvorme gerig), nie op korttermynvoordele gerig nie, maar op die 
langtermynuitwerking van jou dade en ‘heil’ in 'n omvattende sin opgeneem, fisiek en 
geestelik. 


Die twee vereistes wat in 183.1 en 183.2 genoem word, het betrekking op die 
daadwerkliklike uitinge van die gees in gedagtes, woorde en handelinge. Die suiwering 
van die gees (-citta-pariyodapanam) (183.3) kan as 'n afsonderlike derde punt of as die 
som van die vorige twee opgeneem word, maar ook as die omvattende veronderstelling 
wat aan die vorige twee ten grondslag lê. 


Hierdie vers vat die ganse ‘boodskap’ (sisanam) van die Boeddha saam. 


Ten tye van die vroeë Boeddhisme was buitengewoon streng, uitmergelende, 
asketiese praktyke in Indië aan die orde van die dag. Voor sy verligting het die Boeddha 
dit self vrugteloos beproef. Hier word verklaar dat die hoogste ‘dissipline’ (tapo) nie in 

fisieke self-marteling bestaan nie, maar in geestelike ‘volharding’ (khan) en ‘geduld’ 
(titikkha). Daar is iets nog hoër, nog verder gevorder, naamlik die bereiking van 
nibbana, die gevolg van sodanige dissipline, leer die Verligtes van alle tye. Nibbana 
behels onder andere die blus van die verterende vuur van begeerte en haat en daarmee 
saam die bereiking van 'n staat van volkome geluk. 


Reëls 184.3 en 184.4 beklemtoon 'n sentrale dimensie van die leer van die Boeddha, 
naamlik onttrekking aan die konvensionele lewe met die haas onvermydelike 
betrokkenheid by geweld en leed aan ander. Nibbâna en geweld pleeg, is onversoenbare 
begrippe. Die veronderstelling is dat die 'huislose' (pabbajito), die ‘swerwer’ (samano), 
ook die monnik, hom weens sy sosiale self-uitskakeling makliker aan enige geweld kan 
onttrek, geen ‘geweldenaar’ (para-upaghat) is nie. Vir die huisbewoner is die breek van 
die bande van haat, geweld en leed aandoen en die bereiking van die teenoorgestelde 
daarvan, naamlik verligting (nibbana), 'n haalbare moontlikheid, al is die bereiking 
daarvan seldsaam. Reëls 184.3 en 184.4 kan ook opgeneem word as 'n vermaning aan 
monnike: Wie geweld en leed doen, is geen ware monnik nie — al is so 'n mens formeel 
wel een. 


Vers 185 loop struktureel parallel aan vers 183 en brei uit op die drie bene van die 
boodskap van Verligtes wat daar genoem word. Die negatiewe formulering van reëls 
185.1 en 185.2 verwys na die uitskakeling van boosheid in woord en daad. Die positiewe 
formulering van reëls 185.3, 185.4 en 185.5 verwys na die ontwikkeling van die goeie. 
Die dimensie van ontsegging, onttrekking, matige askese in 185.3 tot 185.5 is duidelik. 
Reël 185.6 verwys na meditasie. Die algemene verwantskap met die agtvoudige pad is 
voor die hand liggend. 


Die vers verwys direk na die lewe van 'n monnik. Die 'perke van die kode 
(patimokkhe) (185.3) slaan op die 227 reëls van die dissipline vir 'n monnik in die vroeë 
Boeddhisme. Die patimokkha is deel van die Vinaya. Die Vinaya is een van die 'drie 
mandjies’ (tipitaka) van die vroeë Boeddhistiese kanon. Dit handel oor die monastiese 
dissipline. Die ander twee dele van die kanon is die versameling suttas (die narratiewe 
deel, met die onderrig van die Boeddha, soos op bepaalde tye en plekke gegee) en die 
Abhidhamma (die sistematiese, teoretiese uiteensetting van die leer). Die oorhoofse 
doel van die matig strenge lewenskode van die patimokkha (letterlik: wat bindend is) 
was die bereiking van die staat van nibbana. In die praktyk het van die reëls in die vroeë 
sangha ontwikkel namate die monnike verplig was om oplossings vir sekere 
probleemsituasies te vind. Die probleme was veral tweërlei van aard, naamlik die 
handhawing van 'n gesonde orde in die gemeenskap self en die beskerming van die 
goeie naam van die gemeenskap in die breër samelewing. Die patimokkhaistweeweekliks 
(met elke volmaan en donkermaan) voor die hele versamelde vergadering van 
geordende monnike voorgedra. By sulke geleenthede is ook bekentenis van oortredings 
gedoen. Dit kon wissel van gewoon innerlike erkenning van foute wat gemaak is tot 
die openlike erkenning van erge misdrywe. In uiterste gevalle kon 'n monnik lewenslank 
uit die orde geskors word. 

Wat hier met ‘dieper wete’ vertaal word (adhi-citte), verwys na meditasie, met klem 
op die dimensie van dieper jhana's in konsentrasie en vipassand (meditatief mistieke 
insig in die wese van dinge as nie-blywend en nie-substansieel). 


'n Belangrike vraag en een wat ons deur hierdie hele leesproses besig hou, is hoe die 
dimensies wat hier genoem word in dielewe van leke gestalte kan vind. In Boeddhistiese 
lande het dit deur die eeue op verskillende maniere gebeur. In die huidige samelewing 
sal die leek wat met die dhamma erns maak vanselfsprekend nie die reëls van die orde 
presies navolg nie, maar tog in 'n sober stylvolle, konsekwente, volgehoue 
lewensdissipline gestalte aan die insig en etiek gee, tussen die uiterstes van te streng en 
tetoeskietlik. Individue, gesinneen ander gemeenskappesalin vryeverantwoordelikheid 
hulle eie unieke weg vind. Benewens 'n deurlopende dissipline in die gewone lewe van 
dag tot dag sal leke van tyd tot tyd en vir 'n korter of langer tydperk ('n dag, naweek, 
week of langer) 'n periode van afsondering, met 'n matig strenger dissipline, beoefen. 


186 Geluk word in plesiere nie gevind nie 
al reën dit geld; 
die wyse weet 
plesier bevredig nie en bring pyn 
187 en raak nie in vervoering nie 
al is dit hemels; 
wie geluk vind in die kwytraak van begeerte 
volg die Volverligte. 


Na ‘plesiere’ (kamesu) word in die meervoud verwys. Dit hou daarmee verband dat 
die menslike gees volgens die Theraväda-opvatting nie 'n soliede entiteit is nie, maar 
'n stroom radikaal nie-blywende, nie-substansiële momente (dhamma). Plesiere kan 
deur al die sintuie (die gees is as 'n sesde sintuig opgeneem) ervaar word, met 'n enorme 
spektrum van modaliteite en verbindinge. ‘Geluk’ (titti) word duidelik onderskei van 
die massas sintuiglike prikkelinge en plesiere waaraan 'n mens blootgestel is, inderdaad 
SOOS aan 'n stortvloed daarvan, hier veral aan die prikkeling en plesier van geld 
gekoppel. Letterlik verwys kahdpana- na kopermuntstukke. 


Om te besef dat sintuiglike plesiere in die ervaring van mense op die langer duur 
eerder 'pyn' (dukha) as helder ‘bevrediging’ (-passada, 186.4) meebring, is werklike insig, 
beteken dat so 'n mens 'n wyse (pandito, 186.3) is. Die wyse swig dus nie voor plesiere nie, 
vind nie behae daarin nie, selfs nie al sou dit hemelse, ‘goddelike’ (dibbesu) plesiere wees. 
Die sfere van die gode is, net soos alle wêreldsfere daaronder in die kosmologie van 
destyds, deel van die bestaansvlak waar begeerte hoogty vier. Wie ‘geluk vind’ (-rato) in 
die ‘prysgee’ (-khaya) van ‘begeerte’ (tanha-), die groot dors na sintuiglike bevrediging, 
verstaan die ‘Volverligte’ (samma-sam-buddha-) en is inderdaad sy ‘volgeling’ (-savako). 


Die model van kontinue ontwikkeling van onvolwassenheid na volwassenheid, van 
dwaasheid na wysheid, bly gehandhaaf. Daar is grade van plesier, van sintuiglike 
plesiere van betreklik geringe waarde tot ervarings van hoër waarde in gevorderde 

state van meditasie, maar uiteindelik, in die hoogste sfeer, word dit geheel en al oorstyg. 
Daar is 'n wesenlike verskil tussen begeerte na plesier, selfs hemelse plesier, en verlange 
na ware geluk. 


188 Angsbevange 
neem talle toevlug 
in berge en woude 
en parke met heilige bome. 
189 Inderdaad is dié toevlug nie vas en seker nie, 
dié toevlug die beste nie; 
wie dáár toevlug geneem het, 
word nie van alle lyding vry nie. 
190 Maar wie toevlug geneem het 
in die Verligte, die Leer en die Gemeenskap 
sien met volle insig 
die vier edel waarhede: 
191 lyding, 
die verskyning van lyding, 
die verdwyning van lyding, 
die agtvoudige pad wat lei na die verdwyning van lyding. 
192 Inderdaad is dié toevlug vas en seker, 
dié toevlug die beste; 
wie dáár toevlug geneem het, 
word van alle lyding vry. 


Verse 188 tot 192 vorm 'n pragtige eenheid. Dit is kwintessensiële Boeddhisme. Dit 
begin deur die menslike situasie van verlossingsbehoeftigheid en pogings tot verligting te 
beskryf (188). Dan word die futiliteit van sulke pogings aan die kaak gestel (189). Vervolgens 
word 'n alternatief voorgestel (190, 191) en die superioriteit van hierdie weg gestel (192). 


Ten tye van die Boeddha was mense in Indië onseker en ‘angsbevange’ (bhaya-tajjita) 
(188.1). Hulle het in 'n snel veranderende, wankelende samelewing, sosiaal sowel as 
religieus, geleef. Op 'n dieper vlak was die vrees vir die eindelose herhaling van gebore 
word en sterf 'n rede vir kroniese bedruktheid. Reëls 188.2-188.4 noem sommige tipiese 
reddingsmaatreëls (toevlug: saranam) van destyds. Die klem was veral daarop om uit die 
samelewing te ontsnap, met miskien ook 'n hunkering daarna om in die vrye natuur 
terug te koppel aan ’n dieper laag van werklikheid en bestaan buite die gevestigde 
samelewingspatrone. Daar was talle heilsoekende swerwers. Bestaansangs is kennelik 'n 
inherente deel van die mensewese. In die huidige tegnokratiese samelewing, ook in Suid- 
Afrika met sy sosiaal-politieke onstuimigheid, is depressie in alle variante aan die orde 
van die dag. Afgesien van die kroniese menslike situasie van alle tye is dit diep in die 
sosiale werklikheid van vandag gewortel. Toevlug word in allerlei oplossings of ten 
minste verligtingsmiddels soos antidepressante, dwelms, ensovoorts, geneem. Soos 

destyds in Indië die geval was, soek sommige ook vandag toevlug in die vrye natuur buite 
die menslike samelewing. 


Tipies van dieinsluitende transenderingsmodel in groter ruimtes van die Boeddhisme 
word sulke maatreëls nie totaal afgeskiet nie, maar tog krities gerelativeer (189). Hulle 
is nie ‘vas en seker’, ‘veilig’ (khemam) nie (189.1), nie ‘die beste’ (uttamam) (189.2) nie. 
Wie daar toevlug neem, word nie van ‘alle Iyding’ (sabba-dukkha) ‘bevry (pamuccati) nie 
(189.4). Soos dwarsdeur die Dhammapada word 'n kontinuiteit van onvolwassenheid na 
volwassenheid hier aangeneem, nie totale breuke van alles of niks nie. Hier word nie 
gepraat van ‘enigste’ nie, maar van ‘beste’. Dit sluit nie radikale en dramatiese verskille 
in kwaliteit uit nie. Maatreëls hierbo genoem, kan tydelik troos, maar die bestaans- en 
eksistensiële nood van die angsbevange mens nie werklik oplos nie. 


Daar is 'n moontlikheid wat die genoemde pogings radikaal transendeer. Nou (v. 190) 
word die as waarom die klassieke Boeddhisme wentel, gestel. Wie toevlug geneem het 
(saranamgato) (190.1) in die Boeddha, die dhamma en die sangha (190.2), het 'n ander dimensie 
betree. Om toevlug te neem, het nie (soos byvoorbeeld oorwegend in die Christendom die 
geval is) die konnotasie van oorgee aan 'n plaasvervangende goddelike verlosser nie. Toevlug 
neem beteken nie die soek na goddelike vergifnis of genade soos in die teistiese religieë in die 
breë, of gunsbetoning soos die skenking van reën of gesondheid nie (al het sulke trekke tog 
mettertyd in die Boeddhistiese religie ontwikkel). Toevlug neem behels 'n sekere vasberade 
voorneme, toewyding. Die Boeddha is menslike leermeester, voorbeeld, geneesheer, so ver 
ontwikkel as kan kom, maar nie wesensverskillend van die inherente moontlikheid van alle 
mense nie. Die Boeddha staan vir die mens se eie, innerlike wese en bestemming. Elke mens 
is potensieel, in die kiem, 'n verligte, al besef jy dit nie - vandaar die dubbele betekenis van 
die woord ‘verligte’ in hierdie hoofstuk: Soms word dit duidelik vir die Boeddha gebruik, 
soms word die moontlikheid dat ook ander verligting kan bereik, oopgehou. Toevlug neem 
in die Boeddha behels die opneem van 'n mens se verantwoordelikheid vir jouself. Nie almal 
sien daarvoor kans nie. In die ou Boeddhisme het dit afstand neem van die konvensionele 
lewensuitkyk behels. Dit is nie om dowe neute dat vers 188.2 van 'talle mense praat, maar 
dat hier (190.1) van 'n enkeling (gato) melding gemaak word nie. Ons het hierdie oorgang 
van meervoud na enkelvoud al meermale teëgekom. 


Die ‘Leer’ (Dhamma) (190.2) is, anders as in die teistiese religieë, nie 'n bonatuurlik 
geinspireerde boodskap van bonatuurlike ingryping in die natuur nie. Die Boeddha 
het, so is dit verstaan, die struktuur van die menslike bestaan en die natuurreg wat dit 
onderlê, ontdek en dit aan elkeen wat wou luister, meegedeel. Terloops, hy het (anders 
as byvoorbeeld Plato) geen esoteriese geheimleer vir spesiaal ingewydes agter sy 
openlik eksoteriese onderrig gehad nie. Die vroeë Boeddhisme was wesenlik 'n 
insigsreligie. Dit het oor insig as persoonlike ervaring gegaan. Wie as enkeling toevlug 
in die leer geneem het, ‘sien met volle insig (samma-pafifiaya passati) (190.3). Die woord 
paññā (insig: 'n sinoniem vir onder andere vipassaná) is meer as intellektuele begrip. 
Dit is intuïtief mistieke insig in die werklikhede van lyding en nie-blywendheid en die 

waarheid van nie-substansialiteit. Dit gebeur aan die hand van meditatiewe waarneming 
van jou eie liggaamlike en geestelike bestaansprosesse. Hierdie wysheid is self deel van 
die agtvoudige pad. 


So 'n mens ‘sien’ (passati) die waarheid in die Boeddha as menslik voorbeeldig op die 
hoogste vlak verwesenlik, in die leer as persoonlik ervaar en in die gemeenskap as 
betreklik, maar tog ook outentiek verwerklik in die gemeenskap van ondersteunende 
vriende en reisgenote op hierdie pad. 


Die ‘vier edel waarhede (cattäri ariya-saccani) wat in 190.4 aangekondig is, word nou 
(v. 191) onontwykbaar en gesaghebbend met massiewe eenvoud en krag voor die leser 
neergesit, te wete lyding’ (dukkham), die ‘verskyning van lyding (dukkha-samuppadam), 
die ‘verdwyning van lyding’ (dukkhassa ati-k-kamam) en die ‘agtvoudige pad’ (atthangikam 
maggam) wat ‘lei na die verdwyning van lyding’ (dukkha-upasama-gaminam). 


Die vertaling van magga as ‘pad’ in atthangikam maggam in onderskeiding van pada 
as ‘weg’ in Dhamma-pada wil die volgende onderskeid na vore bring: ‘Weg (soos in 
Dhammapada) is lewenstrategie, etos in 'n breë sin, dui bestemming deur middel van 
poësie aan, en ‘pad’ (soos in atthangika magga) is die spesifieke toepassing van 
eersgenoemde, dui presiese etiek, metode deur middel van formule aan (vgl. Lefebure 
& Feldmaier 2011:265). Die vertaling is egter nie dogmaties aan hierdie onderskeid 
tussen ‘pad’ en ‘weg’ gebind nie en wissel af, na gelang van konteks. 


Die inset van die Boeddha se leer is nie 'n advertensieveldtog vir ‘plesier en sukses en 
hoe om dit gou te kry nie’ (dit sou tipies die huidige aanslag wees), maar die tydlose 
menslike ervaring van lyding. Hy roer nie die behoefte aan nie materiële of liggaamlike 
bevrediging aan nie (dit sou hy gewoon ‘begeerte’ genoem het), maar die behoefte aan, 
verlange na, lewensin. In aansluiting by vers 188 beteken dukkha nie noodwendig akute 
pyn of smart nie, maar 'n dieperliggende kroniese onvergenoegdheid, mistroostigheid, 
onaangenaamheid, bedruktheid, onbehaaglikheid, naamlose angs, frustrasie, 
verveeldheid, sinneloosheid, verdriet. Natuurlik dra akute lyding grootliks tot sulke 
bestaansverdriet by. Wat is die sin van dit alles? Die ou Boeddhisme was egter nie 
pessimisties nie. Inteendeel, die mens is as vol onverwerklikte moontlikhede beskou. Die 
Dhammapada as geheel is 'n oproep tot die verwesenliking daarvan. 


Hierdie oproep word in vers 192 duidelik bevestig. 'n Mens kan inderdaad volledig 
van ‘alle leed’ (sabba-dukkha) ‘bevry’ (pamuccati) word. Vers 192 is presies dieselfde as 
vers 189, behalwe dat dit positief gestel word. Die Boeddha bied sy heilsweg nie 
intolerant aan as die enigste in 'n uitsluitende sin nie, maar as ‘vas en seker (khemam), 
en in daardie sin goed in die oortreffende trap (uttamam). 


193 'n Edel mens word moeilik gevind, 
word nie enige plek gebore nie; 
gelukkig is die familie 
waar so 'n wyse gebore word. 

Die Verligte (Buddhavagga) 


Die kontinuiteit tussen die Boeddha en ander 'verligtes word gehandhaaf. ‘Edel 
mens’ (purisd-jafifio) slaan doelbewus nie op bloedlyne as maatstaf vir aristokrasie 
nie, maar op adel van gees en karakter wat sulke stand- en magsverdelings radikaal 
oorskry. Dhiro (wyse, reël 193.4) het twee betekenisse wat in mekaar oorloop, 
naamlik ‘ferm’ (van karakter) en ‘wys’. In die algemeen het hierdie vers betrekking 
op alle verligtes, maar in die besonder op Boeddhas, nog meer spesifiek, op die 
Boeddha van die huidige epog. Sulke edel mense is uiters seldsaam. Die vers verbind 
dit met die breër gelukbrengende uit- en nawerking van so 'n enkeling. So 'n mens 
bring immers geluk vir sy of haar ‘familie’ (kulam). In die Indië van destyds sou dit 
nie na iets soortgelyks as die hedendaagse nukleëre gesin kon verwys het nie, want 
daar was nie so iets nie. Dit verwys na die breë, organiese bloedverwantskappe van 
uitgebreide families wat tot stamverwantskap uitkring. In die geval van die Boeddha 
was dit die Sakya-stam, in die voetheuwels van die Himalaya-gebergte. Die Boeddha 
het inderdaad as Sakya-muni (die Sakyawyse) bekend gestaan. Binne daardie verband 
was hy van adellike afkoms, maar hy het vryelik vir 'n hoër adel daaruit getree. 
Gelukkig is die gesin, familie, breër verwantskap waar so 'n seldsame mens sy of haar 
verskyning maak. In die huidige samelewing sou so 'n mens geluk bring in die kleiner 
‘organiese’ verbande van direkte biologiese afkoms, in die breër verbande van taal- 
en kulturele verwantskap tot in die bloot funksionele verbande van die huidige 
tegnokratiese massasamelewing. 


194 Geluk isdie verskyning van Verligtes, 
geluk die meedeel van die ware Leer, 
geluk die eendrag van die Gemeenskap, 
geluk die Dissipline van Eendragtiges. 


In verse 190-191 word die Boeddha, die leer en die gemeenskap aan die insig in 
lyding gekoppel. Hier word ‘geluk’(-kig) (sukho, sukha) gekoppel aan die ‘verskyning’ 
(uppado) van Boeddhas, die ‘meedeel’ (-desaná) van die ‘ware leer’ (sa-d-dhamma-) en die 
‘eendrag (sdmaggi) van die ‘gemeenskap’ (samghassa). 


Eendrag en ‘dissipline’ (tapo) word uitgelig as sentrale dimensies van die 
gemeenskap. Die orde van monnike en (later) nonne was inderdaad 'n demokratiese 
instelling in die beste sin van die woord. In die gemeenskap van die eendragtige 
wyses is tapo nie, soos gewoonlik in die tyd die geval was, as self-straf, self- 
teistering, self-foltering of boetedoening beskou en beoefen nie, maar as matige, 
konstruktiewe lewensdissipline. 'Dissipline' slaan hier waarskynlik in die eerste 
plek op die monastiese reëls soos in die Vinaya (letterlik: norm, reël) saamgevat 
en, breër beskou, op die etiese dimensie van die orde, maar ook op die lewenskode 
van die leke, deel van die groter, eendragtige gemeenskap van die volgelinge van 
die Boeddha. Dit moet ook vandag in die konteks van die huidige samelewingstipe 
gepaste vorm vind. 

195 Een wat eerbiedwaardiges eer — 
Boeddhas en hulle dissipels 
wat die verstrooiings oorkom 
en jammerkla oorskry het, 

196 vrede gevind het 
en niks meer vrees nie — 
so een se verdienste 
kan nie bereken word nie. 


Die interessante kompleksiteit van die konstruksie en taal van hierdie twee verse 
maak 'n taamlik vry vertaling wenslik. Iemand wat ‘eerbiedwaardiges’ (püja-arahe) ‘eer’ 
(püjayato), toon dat hy voldoende insig het om sulke persone te herken en dat hy tot 'n 
waardebepaling van mense kan kom in terme van hoër waardes as die gewone 
konvensionele waardes van mag en rykdom. 


Dit beteken ook 'n groot mate van insig in die waarde en betekenis van die 
waarheid, dit wil sê van dit waarvan sulke eerbiedwaardiges die lewende 
verteenwoordigers is. Voorts beteken dit dat so 'n mens nie deur sy eie ego gedryf 
word nie, en sy eie meer beskeie posisie realisties besef. Dit gaan hier nie oor buig 
voor uiterlike mag nie, maar oor agting vir innerlike gesag. Sê my wie of wat jy 
eer, en ek sal jou sé wie jy is en wat jy self werd is. Die verse sien ast ware op na 
die helde van die gees, Boeddhas asook hul ‘dissipels’ (sivake). Van sulke groot 
geeste word vier kenmerke onderskei. 


Hulle het die ‘verstrooiings’ (papafica-) ‘oorkom (-samatikkante). Met papaîica word 
hindernisse en struikelblokke soos trots, verknogtheid en valse sieninge bedoel. Meer 
spesifiek dui die woord op die hele gedifferensieerde uitgebreidheid van die wêreld, 
soos onkrities deur die menslike denke op grond van ongekontroleerde sintuiglike 
ervaring gekonstitueer en maklik verabsoluteer. Wanneer die verstrooide sintuiglike 
ervaring en die onbeheerde kopkonstruksies oorkom word, word nibbdna bereik. 


Die tweede kenmerk is dat ‘gejammer’ (-soka-) en ‘gekla’ (-pariddave) ‘oorskry’ 
(tinna-) is. Sulke mense het lyding oorkom, die rivier nie alleenlik betree nie, maar 
oorgesteek, die ander oewer bereik. 


Derdens word gesê dat sulke mense ‘vrede gevind' het (nibbute). Hierdie woord (met 
die betekenis van onder andere geblus) verwys presies en direk na die staat van 
nibbana. 


Vierdens, sulke mense is ‘vreesloos’ (akuto-bhaye). Deur niks hiernoumaals en 
hiernamaals word hulle bedreig nie. 


Mense wat bogenoemde verstaan en waardeer, is self op 'n hoë vlak, hul eiewaarde 
en ‘verdienste’ (puiiiam) is nie ‘berekenbaar’ (samkhätum) nie. Wat eerbiedwaardigheid 
betref, is daar dus drie trappe van vergelyking: Boeddhas, hulle ver gevorderde 
volgelinge en diegene wat bogenoemdes na waarde skat. 

~~ Geluk (Sukhavagga) 


Hierdie hoofstuk draai om geluk (sukha). Die Boeddhisme is nie 'n resep vir kroniese 
depressie nie. Ten diepste draai die ou boodskap om geluk, gelukkig wees, in die 
kwytraak van onkunde, begeerte en weersin. Dit is die bedoelde uitkoms van die leer 
en praktiese voorskrifte wat in die Dhammapada aangetref word. 


197 Hoe gelukkig leef ons 
sonder haat onder mense wat haat; 
onder mense wat haat, 
woon ons sonder haat. 
198 Hoe gelukkig leef ons 
sonder kwelling onder mense wat gekweld is; 
onder mense wat gekweld is, 
woon ons sonder kwelling. 
199 Hoe gelukkig leef ons 
sonder onrus onder mense wat onrustig is; 
onder mense wat onrustig is, 
woon ons sonder onrus. 


Dit val op dat die verse nie klem plaas op volkome fisieke afsondering van die 
hatende, gekwelde, onrustige mensdom nie, maar op die voorbeeldige leef en woon by 
hulle, onder hulle. Sulke mense leef en woon ‘gelukkig’ (su-sukham). 


'n Belangrike vraag, wat nie in hierdie verse direk aan die orde gestel word nie, is of 
haat, gekweldheid en onrustigheid bloot 'n bolangse, vermybare vlek op die vel van die 
mensdom is en of dit diep geworteld in die mens is. Meer nog: In watter mate is konflik 
en stryd 'n inherente deel van alle lewe? Die slotsom dat alle menslike saamleef deur 
konflik gekenmerk word, skyn onafwendbaar te wees. Om enkele voorbeelde uit die 

hedendaagse lewe te neem: Die ekonomie, politiek, regspraak, sport, akademie — en ja, 
ook godsdiens — is op kompetisie, self-promosie en die oorwinning van die sterkste 
gebaseer. Die groot vraag is: Wie kraai koning, wie is baas en swaai die septer? In 
hierdie verband sou 'n gesprek vanuit 'n Boeddhistiese perspektief met die hedendaagse 
evolusieteorie met sy denkbeeld van ‘oorlewing van die sterkste’ besonder belangrik 
wees. Ons verstaan die vers as utopies gerig: 'n Bestemming, gerigtheid, verlange, 
tendens in die mens na geluk word gepostuleer en die moontlikheid daarvan word 
veronderstel. 'n Arahant is die lewende bewys van die haalbaarheid van so 'n 
moontlikheid. Ook die bodhisattva-ideaal van die Mahayana-Boeddhisme suggereer dat 
stryd en konflik wel empiriese werklikheid is, maar dat daar 'n droom, 'n ideaal van 
geweldloosheid in die vooruitsig gestel kan word. Dit suggereer dat 'n mens daardie 
toe-koms (nie feit nie, maar bestemming) kan verpersoonlik en dat so 'n mens 'n 
groeipunt is op die weg van die kosmos na 'n toestand waar elke grasspriet ‘gered’ sal 
wees. Ek lees hierdie drie verse as aansluitend daarby. Hulle druk nie triomfantlike, 
farisese selfverheerliking uit nie, maar roep 'n deurlopende verbondenheid aan 'n 
sekere ideaal op, die uitlewing van 'n innerlike drang, 'n staat waarmee die spreker (s) 
hulleself volledig identifiseer, wat hulle ware wese uitdruk. Hierdie verse is selfs nie 
noodwendig 'n empiriese vasstelling nie, maar uitdrukking van 'n mito-poétiese, 
metafisies mistieke ideaal. Op hierdie terrein is waarheid subtiel. 


Verse 188-192 bespreek die rol van toevlug neem in die verligte, die leer en die 
gemeenskap. Op die keper beskou, beteken dit toevlug neem in jou eie, innerlike wese 
en bestemming, in wat jy potensieel, in die kiem is en in 'n kring van sielsgenote (ons). 
Wie dáár toevlug geneem het, is daaraan verbind om ‘sonder haat’ (a-verino), ‘sonder 
kwelling’ (an-atura) en ‘sonder onrus’ (an-ussuka) te leef en onder mense te woon. Verse 
197-199 vertoon 'n diepe besef van die menslike werklikheid en van ’n alternatiewe 
moontlikheid. Hierdie mense wil 'n alternatiewe gemeenskap en lewenstyl vóórleef. 


Die woord wat in vers 198 as ‘gekweld’ vertaal word (atura), dui op 'n toestand van 
fisieke sowel as geestelike siekte, ellende. Dit gaan nie primêr en direk oor fisieke 
gesondheid nie, maar oor geestelike gesondheid. Waar daar geen begeerte is nie, is 
daar ook geen gekweldheid nie, en dit sal ook wel 'n positiewe uitwerking op liggaamlike 
gesondheid hê. ‘Onrustig’, permanent opgewen wees (199), is die gevolg van 'n 
nimmersat najaging van die vervulling van begeerte. 


200 Hoe gelukkig leef ons 
wat niks het nie; 
ons sal van vreugde leef 
soos stralende gode. 


Hierdie vers handel oor die prysgee van materiële besittings, maar ook oor die 
geestestoestande wat met materiële besittings gepaard gaan, soos begeerte, haat en 
verblinding. Die ‘stralende gode’ (deva abhassara) verwys mitologies na 'n klas godheid 
wat in die hoë hemel is, bokant die sfeer van sintuiglikheid en fisiese behoeftes waar 
aardbewoners hulle bevind. Hulle bevind hul in 'n middelsfeer van ‘vorm’ tussen 

‘begeerte’ laer af en 'nie-vorm' hoër op (kyk die Inleiding). Hulle is as 
verteenwoordigend van suiwer liefde en as ‘lewend’ (-bhakkha) van ‘vreugde’ (piti-) 
beskou. 


201 Wie wen, skep haat, 
wie verloor, slaap sleg; 
wie wen en verloor laat vaar, 
slaap gelukkig: kalm mens. 


Hierdie vers stel die gevolge van konflik. Dit veronderstel dat daar drie klasse mense 
is, naamlik wenners, verloorders en gekalmeerdes. Laasgenoemde speel glad nie die 
spel van wen of verloor nie. Uiteindelik slaan laasgenoemde op die lewenswyse van 'n 
arahant. Die Gita leer dat volle deelname aan die stryd om die wêreld te bewaar die 
hoogste vorm van geluk in die wêreld daarstel. Die Dhammapada leer, miskien 
bewustelik anders as die Hindoe-epos, dat 'n transendering van stryd en konflik 
moontlik en wenslik is, al leef en woon 'n mens onder vegtende mense. Vegtendes, 
wen of verloor, verloor. 'n ‘Kalm mens’ (upasanto) - let op die enkelvoud, sulkes is 
seldsaam — het 'n staat van vrede (nie blote wapenstilstand nie) anderkant wen en 
verloor en die gevolge daarvan bereik. So 'n mens, word heel plat op die aarde gesê, 
‘slaap gelukkig’ (sukham seti). 


202 Geen vuur is daar soos begeer, 
geen onheil soos haat, 
geen lyding soos die khandhas, 
geen vreugde groter as vrede. 


Hierdie vers stel die drie ‘wortels’ (mala) wat die morele kwaliteit van die menslike 
lewe bepaal, asook die bewussyn wat daarmee gepaard gaan en wat in gedagtes, woorde 
en handelinge manifesteer. 


Die eerste wortel is ‘begeer(te)’ (raga-, ook lobha, tanha en abhijjha). Dit is soos 'n 
onstuitbare, gevaarlike, verterende ‘vuur’ (aggi). Die tweede is weersin, ressentiment, 
afguns en kortom ‘haat’ (dosa-). Dit is die wortel van alle ‘onheil (kali), hier ook 'n kort 
woord vir alle bedoelde dade (gedagtes, woorde en handelinge) wat kwaad oor lewende 
wesens bring. Dit sluit jouself sowel as ander in. Reël 202.3 verwys indirek na die derde 
wortel van ongelukkigheid, naamlik onkunde (moha, avijja). Die khandhas (letterlik: 
aggregate), dit wil sê die vyf faktore waarvan die menslike persoon die nie-substansiële, 
nie-standhoudende som is, is materie (rapa), sensasie (vedaná), persepsie (saññā), wils- 
en emosionele faktore (samkhara) en bewussyn (vififidna). Dit is nie die faktore of hulle 
samestelling as sodanig wat lyding is of dit veroorsaak nie, maar die onkundige 
misverstand dat so 'n samestelling (die empiriese persoon ‘ek’) of 'n deel van daardie 
empiriese ‘ek’ (bv. wat in ander kontekste 'n ‘siel’ genoem word) ’n self-genoegsame, 
altyd-durende wese is. Hierdie illusie, onkunde, verblinding, sug na substansiële 
vastigheid, is die wortel van lyding (dukkha). Hierdie derde wortel lei tot die ander 

twee probleme, naamlik begeerte na eie voordeel, al is dit ten koste van ander wesens 


(haat). 


Daarteenoor word die grootste geluk of ‘vreugde’ (sukham) gestel, naamlik ‘vrede’ 
(santi-). Dit word ten volle in die staat van nibbâna bereik: Alle begeerte, haat en 
verblinding is uitgeskakel. Dit beteken nie noodwendig totale onttrekking uit die lewe 
nie (kyk vv. 197-199), maar (positief gestel) 'n lewe van vryheid van smagting na 
sintuiglike bevrediging, asook onselfsugtigheid, liefde en insig in die wese van die 
werklikheid. Daardie waarheid, sulke insig, is aaneenlopend met en tog dieper as 
feitekennis oor dit en dat of teoretiese verbandlegging op middelvlak tussen dinge. Dit 
is ook persoonlike, individuele, eksistensieelervaarde wete. 


203 Honger is die ergste siekte, 
samkharas die ergste lyding; 
om dit werklik te weet, 
is die hoogste geluk: nibbana. 


‘Honger’ (jighaccha-) en ‘siekte’ (roga) (203.1) word hier op twee vlakke verstaan. 


Eerstens word dit opgeneem as verwysend na die fisieke vlak van lewe. Dan is 
hierdie reël 'n voortsetting van die vorige vers (reëls 202.1-2): As 'n mens se eie 
begerende selfsug en onverskilligheid jeens ander geblus is, is 'n mens bewus van 
die fisieke leed, ontbering, behoeftigheid van ander lewende wesens, heel konkreet, 
hulle honger. Die leerling van die Boeddha kyk met deernis en 'n helpende hand na 
die fisieke leed van mense. Die leerling van die Boeddha sal nie wegkruip agter die 
verklaring dat mense hulle eie armoede, honger en siekte oor hulself gebring het 
nie. Dikwels is dit ongetwyfeld die geval, dikwels nie. Armes moet nie maar aan 
hulle lot oorgelaat word met die bedoeling dat hulle hul moet regruk en uit hulle 
ellende moet opwerk nie. Hierdie vers (in samehang met v. 202 gelees) sluit nie uit 
nie dat die verterende vuur van begeerte by sommige mense die oorsaak van die 
honger is of ten minste 'n groot bydraende faktor kan wees. Die vers skroef nugter 
die twee verskynsels ‘ondervoeding’ en ‘siekte’ inmekaar. Die boodskap van die 
Boeddha het stellig sterk sosiaal etiese implikasies, veral vir 'n land soos Suid- 
Afrika met sy obsene verskille tussen ryk en arm. Watter konkrete vorm sodanige 
betrokkenheid by armoede (hetsy individueel of kollektief; hetsy as noodleniging 
of as strukturele intervensie) sal aanneem, hang af van die situasie. Die ekonomies 
politieke relevansie van ou Boeddhisme is 'n belangrike saak wat in ons tyd deeglike 
deurdinking verdien. 


Tweedens, dieper as die fisiese (-ekonomiese) dimensie van dinge lê daar ’n 
‘metafisiese’, lewensbeskoulike, dimensie. In die konteks van hierdie vers, weer eens 
saamgelees met vers 202, asook met reël 203.2, kan ‘honger’ ook op bestaansdrif slaan: 
Die onversadigbare begeerte na bestaan en sintuiglike bevrediging is 'n onheilsame, 
ongelukkige stand van sake - ’n siekte. Dit kan trouens die oorsaak vir die fisiese 
behoeftigheid van talle ander mense wees. 

Die woord samkhara (letterlik: saamgesteldheid) in reël 203.2 is 'n komplekse begrip. 
In die algemeen het dit heelwat onderskeie, maar tog samehangende betekenisse. 
Eerstens is daar ‘saamgesteldheid’ in 'n breë sin. In die algemeen slaan dit dan op die 
samestellende faktore en die saamgestelde som van sulke faktore in allerlei kontekste, 
of op die nodige voorwaardes vir komplekse prosesse. In hierdie geval slaan dit dus 
heel in die algemeen op ‘alles’, ‘die lewe’. Alles is ‘saamgesteld’. Tweedens word die 
begrip spesifiek toegepas op die vyf bestaansfaktore (khandhas) wat 'n menslike persoon 
uitmaak/vorm (kyk 202.3). As die klem in ons interpretasie hier val, sê 203.2 dieselfde 
as 202.3. Derdens staan die woord dikwels spesifiek vir een van die vyf bestaansfaktore, 
naamlik ‘wil’. 

Die vertolking wat hier van 203.2 aangebied word, sluit by 202.3 aan, en wil al drie 
betekenisvelde hierbo insluit. Soos in 202.3 is die probleem nie die saamgesteldheid 
van dinge as sodanig nie, maar die gebrek aan insig daarin. Die ‘ergste lyding’ (parama 
dukha) is om blindelings, onkundig, in blinde, onbevredigbare bestaansdrif voort te 
strompel sonder om te besef dat alle dinge (ook ‘ek’) nie-blywende, nie-substansiële 
'saamgesteldhede' is en dat die illusie van ewige standhoudendheid verbete nagejaag 
word. 


Die teendeel daarvan (203.3-4) is, soos die leser teen hierdie tyd te wagte sal wees, 
dat ‘geluk’ (sukham) volg op insig, op die werklik weet’ (fatva yathabhütam), van die 
oorsaak van lyding. Nou word aangesluit by verse 188-192. Inderdaad, die ‘hoogste 
geluk’ (paramam sukham) is nibbana. Nibbana word nie as uitwissing nie, maar as 'n staat 
van ‘geluk’, inderdaad ‘die hoogste’, voorgehou. 


204 Gesondheid is die grootste skat, 
tevredenheid die grootste rykdom, 
vertroue die grootste verwantskap, 
nibbana die grootste geluk. 


Die liggaamlike lewe (gesondheid: arogya-) word hier met groot waardering as 'n 
uiters belangrike waarde in 'n spektrum van waardevolle dinge genoem. Liggaamlike 
welsyn is egter nie die enigste of hoogste saak van waarde (skat: labha) nie. Dit word 
gevolg deur 'n hoër waarde (rykdom: dhanam), naamlik geestelike gesondheid 
(tevredenheid: santutthi-). Dan volg sosiale gesondheid, omskryf as verhoudings van 
‘vertroue’ (vissdsa-), soos 'n mens in ‘verwantskap’ (fati) sou verwag. In die konteks 
van die Boeddhistiese gemeenskap in 'n breë sin opgeneem, is sodanige 
vertrouensvriendskap nie tot bloedverwante beperk nie. Uiteindelik is daar die 
hoogste, naamlik mistieke gesondheid, uitlopend op die hoogste geluk (sukham), 
naamlik nibbâna. 


Nibbana as ’n staat van geluk, die hoogste, is kontinu met, maar ook kwalitatief 
verder gevorder as die meer beskeie vlakke van geluk. Dit is in elk geval nie dualisties 
die teenoorgestelde daarvan nie. Hierdie vier dimensies word as organies oor en weer 

geïmpliseer en geïntegreerd bedink. Liggaamlike, geestelike, sosiale en mistieke 
welsyn hang saam soos die snare van 'n viool. 


Wat hierdie vers beskryf, word in die gebeure van goeie meditasie konkreet gemaak, 
te wete die verdieping van liggaamlike rus na gemoedsrus na sosiale rus na mistieke 
rus. 


205 'n Mens wat afsondering gesmaak 
en vrede geproe het 
is sonder leed en kwaad 
en drink die vreugde van waarheid. 


Die vertaling gee pitvd op twee maniere weer, ‘gesmaak’ en ‘geproe’. Die vers maak 
na analogie van sintuiglike smaakervarings gewag van hoër ervarings in stygend orde, 
naamlik die ervaring van fisiese en sosiale ‘afsondering’ (paviveka-), die ervaring van 
‘vrede’ (upasamassa) en die ervaring van ‘sonder leed’ (ni-d-daro) en ‘sonder kwaad’ (ni- 
p-päpo) ‘die vreugde van waarheid’ (dhamma-pîti-) indrink. 


206 Om edeles te sien is goed, 
samesyn met sulkes bring altyd geluk; 
deur dwase nie te sien 
sal mens blywend gelukkig wees. 
207 Wie in die geselskap van dwase beweeg, ly lank; 
met dwase saamleef, is so ellendig 
soos slepende vyandskap; 
met 'n bestendig-wyse mens saamleef, is gelukkig 
soos saamwees van verwante. 
208 Vergesel dus 'n bestendig-wyse mens 
— 'n mens met insig en wete, 
getrou en toegewy, 
edel, deugsaam en intelligent - 
vergesel so 'n mens 
soos die maan 'n sterrebeeld op weg. 


Wat in 207.4 en 208.1 hier as 'bestendig-wys' vertaal word, is die weergawe van 
dhiro, wat albei nuanses impliseer. Trouens, twee oorspronklik heel verskillende 
woorde met verskillende afkomste en betekenisse het mettertyd saamgegroei, met 'n 
mate van vloeibaarheid in betekenis afhangende van die konteks, maar tog ook met 'n 
besonder betekenisvolle koppeling van ‘bestendigheid’ en ‘wysheid’. Met so ’n mens 
‘saamleef of ‘saamwees’ (-samvaso), is gelukkig, soos ’n ‘ontmoeting’ (sam-dgamo) met 
‘verwante’ (fidfinam). Vers 208 maak die logiese gevolgtrekking (dus: tasmd) van wat in 
207 gevind is: ‘Bly by’, ‘vergesel’ (bhajetha) so 'n mens. 


Die mens met wie assosiasie die moeite werd is, word deur agt eienskappe beskryf. 
In die vertaling word twee verwante nuanses (‘bestendig’ en ‘wys’) aan die eerste 

eienskap (dhirafi) onderskei (kyk hierbo). Volgend op ‘met insig” (paññañ), verskyn 
‘met wete’ (bahu-s-suttañ). Vervolgens is daar ‘getrouw (-dhoreyya), dan ‘toegewy 
(vatavantam), ‘edel’ (ariyam), ‘deugsaam’ (sa-p-purisam) en ‘intelligent’ (sumedham) in 
geestelike sake. 


Die beeld van die maan (candima) wat saam met 'n ‘sterrebeeld op weg’ (nakkhatta- 
patham) beweeg, is indrukwekkend. Wie met hierdie vers kennis maak, sal nie soos 
voorheen na die maan en sterre kyk nie. Nakkhatta verwys na die naghemel (alles aan 
die firmament behalwe die son). Die beeld suggereer die anattd-, anicca-leer van die 
Boeddhisme. Die skynende maan volg ’n konstellasie, nie 'n substansie nie. So word 
'n mens wat die moeite werd is om te vergesel nie in substansiële terme beskryf nie, 
maar in terme van 'n beweging op 'n weg, in 'n konteks van radikale veranderlikheid, 
as 'n konstellasie van mekaar wedersyds bepalende faktore (deugde), in 'n groot, 
skoon oopte. Assosieer jou met 'n assosiasie helderskynende skone eienskappe. Die 
skoonheid van só 'n naghemel, sê ’n bestendig-wyse persoon en só 'n menslike 
saamwees word weliswaar nie by die naam genoem nie, maar straal deur die vers as 
geheel, naamlik ruimte, verganklikheid, nie-ewigheid, harmonie en balans — 'n 
subtiele skoonheid. 


'n Sterrebeeld, alhoewel nie ewig substansieel nie, suggereer tog nie nihilisme en 
chaos nie. Die naghemel versinnebeeld die samehang van bestendige, kontinue 
beweging en 'n diepe wysheid (orde, redelike samehang). Die natuur, nie-substansieel 
en nie-blywend, is tog ook kontinu en deurtrek met 'n verstaanbare orde. Wat betref 
'n mens met wie assosiasie die moeite werd is, is die agt eienskappe wat hier opgenoem 
word almal variasies van bestendige (maar nie ewige) karaktervastheid (orde) 
en wysheid. Vandaar, kan mens vermoed, dat die woord dhiro doelbewus dubbelsinnig 
in die vers voorop gestel word, en dit word dienooreenkomstig vertaal. 


Die vroeë Boeddhisme het nie juis 'n sterk fisiese belangstelling (in byvoorbeeld die 
sterre), sterk geintegreer met sy heilsleer, gehad nie. Die destydse kosmologie was 
veronderstelde agtergrond eerder as wesenlike inhoud. Die ou Boeddhisme was 
psigologie, maar nie uitgewerkte kosmologie nie. Mikrokosmos (die mens) word in 
hierdie vers met die makrokosmos (die natuur, die naghemel) vergelyk. Skone mense 
en skone menseverhoudings weerspieël die skone naghemel. Meer nog, die mens is 
deel van die groot natuurorde. Substansie word nie gesoek nie, want die sterrehemel, 
die goeie mens en menseverhoudings is stralende, bewegende samehang. 


Hier dink 'n leser aan die woorde van Immanuel Kant teen die einde van sy boek 
Kritiek van die praktiese rede (1788): “Twee dinge vul die gemoed met altyd nuwe en 
toenemende bewondering en eerbied, hoe meer dikwels en voortdurend 'n mens 
daaroor nadink: die sterrehemel bo my en die sedewet in my.’ Dit bied 'n aansluiting by 
vers 208. 'n Verskil is dat Kant sy dubbele verwondering teen die agtergrond van 'n 
veronderstelde ‘Ding-as-sodanig’, 'n ewige Substansie agter alles ervaar het, terwyl die 
Boeddhisme enige sodanige gedagte radikaal agtergelaat en in leegheid rus gevind het. 

Aan die ander kant het Kant 'n werklike belangstelling in die fisiese werklikheid van 
die sterrehemel gehad. Ek is van oortuiging dat 'n herinterpretasie van die ou 
Boeddhisme vir vandag sinvolle kontak met die huidige natuurwetenskappe en die 
kosmologie behoort na te streef, sonder om dit geheel en al daarvan afhanklik te maak. 
Dit is 'n voor die hand liggende en onproblematiese weg om te volg. 

Hoofstuk 15 het geluk bespreek. Hoofstuk 16 bespreek nou 'n menslike ervaring wat glansryk 
na aan die lig van geluk skuil, naamlik behae (piya), die bevrediging van sintuiglikheid. 
Bykomend tot die vyf fisieke sintuie het die vroeë Boeddhisme ook die gees as sesde sintuig 
onderskei. Die verse in hierdie hoofstuk bied hulleself nie aan as moralisme nie, maar as 
sielkunde. Hulle handel oor die fenomenologie van behae en onbehae. Hulle het egter ook 
duidelike individueel etiese sowel as sosiaal etiese implikasies. Die hoofstuk laat blote behae 
uiteindelik uitloop op die mistiek, die heimwee na wat nie benoem kan word nie. 


209 As jy jou inspan 
vir wat moeite nie werd is nie 
en vir wat moeite wel werd is 
jou nie inspan nie, 
as jy wat saak maak versaak 
en aan behae verknog is, 
sal jy 'n mens beny 
wat hom inspan vir wat saak maak. 
210 Heg jou nie aan wat behaag 
en nie aan wat nie behaag; 
om nie te sien wat behaag 
en te sien wat nie behaag, 
is lyding. 
211 Skep dus geen behae nie 
want verlies van behae 
is verdriet; 
vir wie nóg behae nóg onbehae tel 
bestaan daar geen boeie nie. 


How to cite: Krüger, J.S., 2017, 'Behae (Piyavagga)’, in Die waarheidsweg Dhammapada: Vertaal uit Pali, verklaar, verstaan, vertolk, pp. 202-211, 
AOSIS, Cape Town. https://doi.org/10.4102/aosis.2017.dwd42.16 

Vers 209 begin om subtiele verdraaiings van ware geluk te ontrafel. Ware geluk 
hou verband met wat werklik saak maak (209.5: attham: saak, belang, welsyn, voordeel) 
en inspanning die moeite werd maak. Yufijati beteken heel letterlik ‘inspan’ (soos om 
'n dier in ’n juk in te span; yoga is 'n verwante woord), dus ook ‘verbind’ aan, ‘verenig’ 
met. Die behaaglikheid van sintuiglike streling en niks meer nie is egter nie gerig op 
wat werklik saak maak nie, naamlik 'n mens se hoogste welsyn, en is dus nie die moeite 
werd nie. Die lui, behaagsugtige mens is jaloers (of sal dit wees) op die persoon wat 
hom wel met die oog op ware geluk inspan. Jaloesie is, aan die ander kant, nie deel van 
die gelukkige mens se gemoedslewe nie, en daar is ook geen wens by so 'n mens om 
bloot behaaglik te voel nie. Jaloesie hoef nie eers aan die einde van die weg van blote 
behaagsug ervaar te word nie. Selfs net onderweg op die weg van blote behae sou die 
mens wat tog dieper dink wel intuïtief besef dat daar 'n hoër weg en groter geluk as 
behae is. 


Die wyse mens leef uiterlik matig en eenvoudig en innerlik vry van behae en 
onbehae. Die vers sê nie dat daar nie so iets soos behae of onbehae is nie, maar dat die 
wyse mens nie daaraan gebind en daarvan afhanklik is nie. Die wyse mens transendeer 
dit. Die vers gaan van die veronderstelling uit dat geen mens hom bewustelik sal bind 
aan wat nie behaag nie (a-p-piyehi). Tog is dit moontlik om veel en ongesonde waarde 
aan sensasies van onbehae te heg en om sodoende ook daaraan uitgelewer te wees. 'n 
Wyse mens sal hom ewemin vasbind aan wat wel behaag (piyehi). 


Transendering is 'n sleutelbegrip in die vertolking wat hier gevolg word. Die 
waardeskatting van wat fisies of geestelik behaag, word opgeneem as opwaarts 
bewegend (om 'n ruimtelike analogie te gebruik) in 'n stygende lyn van oorskryding. 
Alle sintuiglike ervaring word te bowe gegaan tot by die bereiking van 'n 
uiteindelike horison. Ons beweeg na aan die Boeddhistiese meditasieskema: Daar 
beweeg die mediteerder uit die sfeer van begeerte (behaagsug) deur die fyn- 
materiële sfeer en die nie-materiële sfeer tot by die uiteindelike verdwyning van 
alle ervaring. Wat ‘behae’ betref, besef dat daar 'n horison is waar die sintuie nie 
kan reik nie. Ons verstaan die vers en die ou Boeddhisme as geheel toon nie 
tendense na minagtende snobisme, lewensveragting of dualisme nie, maar na 
stygende sublimering, veredeling eerder as verdikking. Die fout waarteen gemaan 
word, is die ontransenderende binding aan enige vorm van behae, die vashaak by 
die mindere. Verabsoluteer niks, hetsy behaaglik of onbehaaglik. Waardeer sowel 
die mindere vlakke van sintuiglike ervaring as die hoogste vlakke daarvan, van die 
klank van eenvoudige volksrym tot by grootse poësie, van volksmusiek tot opera 
en vioolkonserte, van gewone klippe tot sonsondergange tot groot skilderkuns 
van alledaagse geure en smake tot die hoogste verfynings en kombinasies daarvan 
en van gewone aanraking tot die uitdrukking van die subliemste teerheid van 'n 
moeder met haar kindjie. Waardeer, maar besef dat niks daarvan absoluut is nie. 
Daar is 'n nog hoër, verder, edeler geluk. Leef die lewe lig, waardeer die lewe lig, 
hoor ons die vers sê. 

“Wat behaag’ en ‘nie behaag nie’, kan allerlei dinge sowel as mense en ander 
lewende wesens wees. Elke dag is gevul met klein en groot behaaglikhede en 
onbehaaglikhede, byvoorbeeld behaaglike warmte of onbehaaglike koue, 'n behaaglik 
vriendelike of 'n onbehaaglik bot persoon. Sulke ervarings is voorbeelde van wat in 
die vroeë Boeddhisme as vedana (sensasies) bekend gestaan het. Geestesontwikkeling 
bestaan onder andere in die toenemende vermoë tot neutrale, aandagtige waarneming 
(sati) van sulke ervarings van behae en onbehae, sonder verknogtheid daaraan en 
sonder verwerping daarvan. Neem dit waar soos dit kom, en neem dit waar soos dit 
gaan. Dit is immers nie-substansieel, nie-blywend. Hierdie uitkyk sal 'n fiksasie op 
wat behaaglik en wat onbehaaglik is, tot 'n einde bring. 


Wat betref mense met wie daar 'n besondere liefdesband bestaan, dit word ook 
gerelativeer. As dit 'n vorm van knegskap is, is dit ongesond. Goeie aardse liefde is oop 
na die uiteindelike horison. Op die gewone tussenmenslike vlak skep dit ruimte, 
veronderstelen skep dit vryheid, selfstandigheid. Liefdeis 'n vierkantvan welwillendheid 
(metta), solidêre medelye (karund) en medevreugde (mudita), maar dit het ook die 
element van onverstoorbare gelykmatigheid (upekkha). Wat menslike verhoudings 
betref, word die wyse mens nie gekenmerk deur behaagsug nie (soek nie hul eie behae 
nie), maar sal ook nie behaagsiek wees nie (hom nie afhanklik stel van die behae wat 
hy aan ’n ander persoon kan verskaf nie). 


Dit gaan om nie-besitlikheid, naamlik nie-besit van 'n ander en nie-laat-besit 
deur 'n ander, hetsy mens of ding soos werk, kuns, sport of wat ook al behae kan 
gee. Die sleutelwoord dukkham (lyding) staan nie om dowe neute in hierdie vers 
nie. Die wortels van lyding is volgens die vroeë Boeddhisme immers onkunde 
aangaande die dieper werklikheid (naamlik verganklikheid), wat gepaard gaan met 
begeerte en haat wat nie die waarheid van die verganklikheid van alle dinge insien 
nie en dus aan sekere dinge (behaaglikes) geheg is en ander dinge (onbehaaglikes) 
haat. Wie insig het, bly vry, laat vry, maak vry, begeer nie en haat nie. Die 
Boeddhistiese etiek en estetiek hou verband met nie-substansiële nie-blywendheid 
van alle dinge sonder die veronderstelling van 'n laaste, vaste grond. Daar ‘is’ niks 
om jou aan te verkneg nie. 


Die vers leer nie net onverskilligheid wat die bevrediging van 'n mens se eie behae 
betref nie, maar impliseer ook kritiek op die heersende massakultuur, gebou op 
sintuiglike oorstimulering en hiperbevrediging. Die boodskap van hierdie hoofstuk 
is die teendeel van hedonisme. Hierdie uitkyk sal egter ook gevoelig wees vir die 
onbehae van uiterste armoede, van koue en honger waaronder groot dele van die 
bevolking ly. Dit sal krities wees oor die oorsake daarvan en betrokke wees by die 
verwydering daarvan. Dit bied ’n alternatief vir die vulgariteit van sintuiglike 
genotsug wat sommige dele van die bevolking in sy greep het en die lyding van 
gebrek by ander. Wat die wyse self betref, het die vroeë Boeddhisme tot die 
gevolgtrekking gekom dat 'n eenvoudige bestaan die beste is. Die Boeddha en die 
sangha het 'n lewe van eenvoud en vryheid voorgeleef. 

Ons vind hier 'n lewensbeskouing, 'n estetiek en 'n etiek met heel ander uitgangspunte 
as die van byvoorbeeld Plato, waar die relatiewe empiriese goeie en skone uiteindelik 
afbeeldings van 'n ewig onveranderlike Idee, die Goeie, die Skone, is. Wat die Europese 
klassieke betref, kan sekere ooreenkomste tussen die vroeë Boeddhisme en die Stoisisme 
aangemerk word. Vir albei etiese stelsels het dit gegaan om volgens die natuur en volgens 
'n ware insig in die wese van dinge te lewe. Nie onverwant aan die vryheid wat hierdie 
verse voorhou nie, het die Stoisisme geleer dat lewe of dood, gesondheid of siekte, eer of 
oneer, rykdom of armoede, vryheid of slawerny uiteindelik onverskillig is en dat die 
wyse mens in hartstogloosheid (apatheia) leef. In die klassieke Christelike denke het 
Thomas van Aguino in die Middeleeue geleer dat waardes soos die skone by wyse van 
analogie tot 'n ewig onveranderlike Persoon terug te voer is; dit is 'n heel ander weg as 
die Boeddhisme. Dieselfde Middeleeue het ook iemand soos Franciskus van Assisi met sy 
vrywillige prysgawe van sinsgenot opgelewer. En die verwantskap van ons vers met 
Meester Eckhart se begrip 'afgeskeidenheid' (Abgeschiedenheit) behoort nie misgekyk te 
word nie. 


Die vertaling van vers 211 maak gebruik van die geleentheid wat Afrikaans bied dat 
‘skep’ hier sowel die ‘smaak’ as ‘die maak’ (kayiratha, van karoti: maak) van behae kan 
insluit. Behae is nie 'n objektiewe gegewe of bloot 'n sintuiglike reaksie nie, maar in 'n 
groot mate die produk van menslike ‘maak’, projeksie, konstruksie. Dit is in 'n groot 
mate 'n subjektiewe saak, 'n kwessie van betekenistoeskrywing aan sintuiglike ervaring. 
Dit word ook in 'n groot mate ‘opgemaak’, in die dubbele sin van gefabriseer” én 
‘opgedollie’. Vir hierdie aktiwiteit van die gees het die ou Boeddhisme die term papafica 
gebruik. 


In verse 211.2—3 is die verlies van behae verdriet, soos met 'n onvolwassene, 'n 
kind, die geval is wanneer wat as 'n kosbare besitting beskou word, breek. Die 
volwassene verstaan dit, maar het self anderkant kinderlike behae en onbehae 
uitgegroei. 'n Werklik volwasse, grootmoedige mens is vry; die ‘boeie’ (gantha) van 
begeerte en haat bestaan nie meer nie. lemand vir wie behae nie bestaan nie, begeer 
niks, en iemand vir wie onbehae nie bestaan nie, haat niks. Soos in vers 210 word hier 
nie beweer dat sintuiglike behae en onbehae nie vir 'n wyse bestaan in die sin dat so 'n 
mens sintuiglik gevoelloos is en niks ervaar nie. Die vroeë Boeddhisme het wel aanvaar 
dat 'n gevorderde mens in staat is om 'n staat van latente bewussyn (bhavanga) onder 
die bewuste bewussyn met sy onwillekeurige sintuiglike prikkeling en selfs die 
onbewuste bewussyn met sy slaap en drome te bereik en selfs etlike dae daar kan 
vertoef. Dit is egter nie waarom dit in hierdie vers gaan nie. Hier word geleer dat 
sintuiglike behae en onbehae op 'n groter skaal en vergeleke met sekere ander 
dimensies van die lewe in die wyse mens se waardestelsel nie swaar weeg nie en 
uiteindelik nie veel tel nie. Dit gaan oor vryheid ten opsigte van behae en onbehae, 'n 
nugter onafhanklikheid jeens plesier en 'n robuuste onverskilligheid jeens pyn. Die 
waarde wat aan behae en onbehae geheg word, is 'n betekenisvolle faktor ook in hoe 
'n mens met pyn sal omgaan. 

212 Uit behae spruit hartseer, 
uit behae spruit vrees; 
'n mens van behae bevry 
het geen hartseer nie; 
vanwaar vrees? 

213 Uit geneigdheid spruit hartseer, 
uit geneigdheid spruit vrees; 
'n mens van geneigdheid bevry 
het geen hartseer nie; 
vanwaar vrees? 

214 Uit lus spruit hartseer, 
uit lus spruit vrees; 
'n mens van lus bevry 
het geen hartseer nie; 
vanwaar vrees? 

215 Uit begeerte spruit hartseer, 
uit begeerte spruit vrees; 
'n mens van begeerte bevry 
het geen hartseer nie; 
vanwaar vrees? 

216 Uit smagting spruit hartseer, 
uit smagting spruit vrees; 
'n mens van smagting bevry 
het geen hartseer nie; 
vanwaar vrees? 


Die enigste verskil van vers tot vers hier is dat die woord ‘behae’ telkens met 'n 
sinoniem vervang word, te wete ‘geneigdheid (v. 213: pema), ‘lus’ (v. 214: rati), begeerte’ 
(v. 215: kama) en ‘smagting’ of dors' (v. 216: tanha). Dit is moontlik om 'n voortskrydende 
intensifisering in die verse waar te neem. Dan sou ‘behae’ in 'n proses van oorsaak en 
gevolg toenemend tot by onweerstaanbare ‘smagting’ voortwoeker. Die raad van die 
Dhammapada is om te weet wat jy doen, nie met vuur te speel nie, die eerste skakel van 
die ketting van verslawing te besef en sodoende in beginsel te breek. 


Die verse koppel behae in enige variant aan ‘hartseer’ (soka), 'n ekwivalent van 
lyding (dukkha) en gepaardgaande met ‘vrees’ (bhayam). Let weer eens op die sterk 
sintuiglike assosiasie van behae. Dit moet nie verwar word met die liefdesvierkant 
waarvan by vers 210 melding gemaak is nie. Liefde laat en skep vryheid, maar behae 
skep maklik afhanklikheid, en afhanklikheid lei tot teleurstelling (hartseer) en vrees — 
'n mens haat en vrees dit wat jou bemeester en verkneg. Vrees lê na aan haat. Dan is 
daar ook nog die vrees om te verloor wat jy begeer en geniet. 


Die assosiasies van behae met hartseer en vrees kan subtiel wees en oor die hede, 
verlede en toekoms strek. Wat die hede betref, kan 'n mens geheg wees aan en afhanklik 

wees van bestaande behae wat geniet word, maar 'n mens kan ook afhanklik wees van 
onbevredigde begeerte na denkbeeldige, onvervulde, onvervulbare behae. Wat die 
verlede betref, kan 'n mens met hartseer terugverlang na behae wat in die verlede werklik 
geniet is, maar ’n mens kan jou ook verknies oor behae wat kon gewees het, maar nooit 
was nie. Wat die toekoms betref, kan 'n mens behep wees met behae wat in die toekoms 
werklikheid kan word, maar 'n mens kan ook behep wees met 'n verbeelde toekomstige 
behae wat nooit sal wees nie. 


Die verse het voor die hand liggende individueel etiese implikasies. Die sosiaal 
etiese dimensie moet egter nie verontagsaam word nie. Die vroeë Boeddhisme was 
naamlik 'n uiting van sosiale ontsteltenis en protes, van sosiale onttrekking, en tog 
ook van 'n benadering wat die band met die gewone lewe nie totaal vernietig het 
nie. Begeer (enigiets), en jy is vas. Hierdie stroop is soos gom, en as dit hard geword 
het, onverbreekbaar. Dit is ook die grondslag van die instandhouding van sosiale 
strukture (en hulle is gewoonlik, soos die geskiedenis toon, magsgelaai, 
onregverdig). Mense met begeertes wat vervul ‘moet’ word, is afhanklik van sosiale 
strukture en speel 'n rol (al is dit met protes en weersin, ingehoue of uitgesproke) 
in die handhawing van sosiale strukture. Lus en mag is wedersyds vervleg. So 
beskou, is selfs die hoogs suksesvolle mens van wie elke begeerte bevredig kan 
word, miskien juis so een, vasgevang in 'n goue koutjie. Die vroeë Boeddhisme is 
gebore uit en was die voortsetting van 'n massiewe onttrekking uit die sosiale 
opset as sodanig van die destydse Indië. Mettertyd, en miskien byna onvermydelik, 
het daar tog 'n positiewe modus vivendi tussen sangha en breër samelewing 
ontwikkel. Die Dhammapada weerspieël histories of sinspeel utopies idealisties op 
'n situasie nog naby aan die historiese begin. Aan die een kant het die vroeë 
Boeddhisme 'n tuiste gebied vir die navolgers van 'n radikale lewenswyse, deur 
monnike verteenwoordig. Aan die ander kant het dit ook 'n boodskap gehad vir 
leke, wat deel van die samelewing was, gesinne gehad het, 'n lewe moes maak. Ook 
vir laasgenoemde groep is bevryding uit sintuiglike verslawing moontlik, in die 
konteks van volle sosiale verantwoordelikheid. Bogenoemde oorwegings lei die 
leser in verse 217 e.vv. in. 


217 Mense het behae in iemand 
wat met deug en insig toegerus 
en aan die dhamma toegewy 
die waarheid praat 
en so sy eie taak volvoer. 


Die gedagtegang van die hoofstuk neem nou 'n belangrike wending. Soos 
dikwels die geval met die verse is, kom die belangrikste woord in die Pali-vers 
laaste. In hierdie geval is dit piyam (behae). Die vers wil hierdie begrip dus sterk 
beklemtoon. Hier word 'n kontras geskets, wat nogtans iets anders as 'n dualistiese 
teenoormekaarstelling is. Die behae waarvan hier sprake is, is van 'n hoër orde as 
sintuiglike streling en tog op 'n kontinuum daarmee. Die hoërorde-behae wat 

gewone ‘mense’ (jano: 217) kan waardeer en wat hulle sal herken as hulle dit sien, 
word gewek deur 'n edel mens wat ‘sy eie taak’ (attano kamma) volvoer. Soos altyd 
bevat kamma die assosiasie van gewilde daad in gedagte, woord en handeling. 


Aan die ‘eie taak’ waarvan hier sprake is, word drie aspekte onderskei. So 'n edel 
mens is toegerus met deug en insig (stla-dassana-sampannam), is ‘aan die dhamma 
toegewy (dhamma-attham) en praat die waarheid (sacca-vadinam). Om die waarheid 
te praat kan die dimensie van kritiek, stellig ook kritiek op genotsug, individueel 
sowel as sosiaal, privaat sowel as institusioneel, insluit. Dit sluit ook die dimensie 
van onderrig in. 'n Mens wat aan die eerste twee eienskappe voldoen, kan 
betroubaar en met gesag die waarheid waar oordra. So 'n mens word gedra deur 'n 
sterk besef van sy taak en verantwoordelikheid en sal hom nie van stryk laat bring 
nie, sal die waarheid praat. Dit impliseer ook die aspek van in eie persoon en 
eksistensie teenwoordig stel, dit kommunikatief leef. Hierdie vers sluit by vers 209 
aan: Die edel mens doen moeite vir wat saak maak; dit is sy taak. ‘Eie’ (attano: 
217.5) bevat 'n sterk persoonlike, individuele element. Elkeen van hierdie mense 
het sy of haar unieke taak en saak en waarheidsprekende stem. Gewone mense 
besef intuitief die hoë kwaliteit wat hier na vore kom en vind behae daarin. Dit 
gaan hier nie bloot oor die toekenning van en die sug na bolangse populariteit nie, 
maar oor die aanroer van 'n snaar diep in elke mens verborge, naamlik respek vir 
geestelike adel. 


218 'n Mens met ingebore heimwee 
na wat nie benoem kan word nie, 
sy gees deurdrenk daarvan 
en onverstrik deur sinplesiere — 
so een word genoem 
€ 7 
stroomoorsteker. 


Die woord mano (ook manas) het 'n taamlik algemene betekenis en is breedweg 'n 
sinoniem van citta (hier gewoonlik as ‘gemoed’ vertaal) en viifidna (hier gewoonlik as 
'bewussyn' vertaal). Almal verwys oorvleuelend na aspekte van die menslike gees in 'n 
breë sin opgeneem. 


In die kommentariële tradisie is daar variasie van mening oor waarna in 218.1 
(ingebore heimwee: chanda-jato) en 218.2 (wat nie benoem kan word nie: a-m- 
akkhate) verwys word. Safifia-vedayita-nirodha (die beëindiging van denke en 
gevoel) en nibbana is die mees gereelde kandidate as objekte van heimwee. 
Eersgenoemde dui op 'n hoogs gevorderde staat van meditatiewe versinking. In 
hierdie vertolking word 'wat nie benoem kan word nie' nie so spesifiek aan een of 
die ander van hierdie twee gekoppel nie. Die vers word gelees as verwysend na die 
mistieke heimwee (letterlik ‘wens’ of ‘begeerte’ [chanda]) in die algemeen, ingebore 
in 'n mens, gerig op die uiteindelike horison waarom die hele vroeë Boeddhisme 
draai, met nie-blywendheid en nie-substansie as wesenselemente. Die twee 


208 


Hoofstuk 16 


begrippe wat hierbo genoem is, verwys na die hoogste grade van mistieke ervaring 
in die vroeë Boeddhisme. Die Boeddhisme reik verder as gemitologiseerde 
godsbegrippe soos dit in die monoteistiese religieë voorkom. Anderkant alle denke 
lê die uiteindelike horison waar alle denke en woorde verdamp. Daar is mense wie 
se gees ‘deurdrenk’ (phuto) is van die verlange na die onsegbare wat in die kiem in 
almal teenwoordig is. Ons vind in hierdie drie reëls 'n buitengewone omskrywing 
van die mistieke heimwee in die mens, wat die toppunt van die beste in alle religie 
is en wat in die Boeddhisme op onoortreflik diepsinnige wyse die wesenlike rol 
speel. 


‘Onverstrik’ (218.4; a-p-pati-baddha-citto) verwys na 'n uitgroei uit die verslawing 
aan 'sinplesiere' (kamesu) wat die hooftema van die hoofstuk is. Anders as die diepste 
lewensgeheim kan so 'n mens wel ‘genoem’ (vuccati) of beskryf word en wel as uddham- 
soto (heel letterlik: stroomopwaarts), hier opgeneem as ‘vorderend dwarsoor en teen 
die stroom in’. Dan kan dit slaan op 'n anagamin (nie-terugkerende), iemand wat amper 
deur die stroom na die ander kant is en dus nie weer in die sintuiglike bestaansvlak 
herbore sal word nie. So word dit gewoonlik verstaan. Dit word ook verstaan as 
‘boontoe-stromend’. So 'n mens word immers volgens die klassieke mitologiese 
kosmologie (vgl. die Inleiding, Kosmologiese en wêreldbeskoulike konteks), nie weer 
in die laer sfeer, die sintuiglik begerende, herbore nie (vgl. Carter & Palihawadana 
1987:267). 


So 'n mens beweeg teen die oppervlakimpuls, die grootste gemene deler, van 
deursnee-menswees in. Tog volg so 'n mens die diepste, edelste impuls van menswees. 
So ’n mens is nie stroomop in die sin van bloot moedswillig hardkoppig nie, maar is 
iemand met besondere visie, vasberadenheid en vermoë. Hy of sy het die krag om die 
maklike gedryf stroomaf in genotsug te oorwin. So verstaan, is wat hier voorgehou 
word nie negatiewe lewensontvlugting, sintuigveragting nie. Dit is 'n positiewe 
beaming van die diepste tendens van menslike lewe. Die sintuiglike word nie verag 
nie, maar vanuit 'n hoër perspektief gerelativeer en so veredel en gesuiwer. Die visie 
van die hoëre verg egter inspanning. Dit is nie goedkoop nie. Dit moet bygevoeg 
word dat die Boeddhisme van vyf fisieke sintuie gepraat het, met die gees as sesde 
sintuig met sy eie domein van plesiere. Dit sou die implikasie hê dat ook alle kultuur 
en tegniek en kuns, hoe bevredigend dit ook al esteties en intellektueel is, sy 
uiteindelike verwysing en sin in die mistiek vind. Trouens, dit beteken ook dat elke 
taak, hoe nederig ook al, waar sintuig en vormende hand mekaar ontmoet om iets 
moois en nuttigs te maak, in wese na die uiteindelike horison oop is. 


219 As 'n mens lank ver weg was 
en veilig terugkeer, 
vier familie, vriende en kennisse 
sy tuiskoms; 
220 so verwelkom sy deugsame dade 
'n deugsame mens wanneer hy vertrek 

uit hierdie wêreld na die volgende — 
soos familie 'n dierbare 
met sy tuiskoms. 


Die ‘lank’ (cira-) ‘ver weg’ (p-pavasim) wees en heimwee (v. 218) en tuiskoms sluit by 
mekaar aan. 


In hierdie merkwaardige verse ondergaan die woord piya (hier as ‘dierbaar’ vertaal: 
220:4) 'n nuwe wending. Die wending het reeds in vers 217 begin. Dit gaan nie hier 
meer oor die najaging van sesvoudige sintuiglike behae nie, maar oor eksistensiële, 
mistieke tuiskoms. Dit is die hoogste geluk, kwalitatief iets anders as sintuiglike behae 
en tog kontinu daarmee. 'n Mens se deugsame dade is soos jou familie, nou en in die 
toekoms. 


Die leser kan hier 'n vergelyking met die gelykenis van die verlore seun in die 
Nuwe Testament tref. Ook hier is sprake van 'n mens wat lank ver weg was en 
tuiskom. Let ook op die verskille. Die teruggekeerde word nie deur 'n vergewende 
vader verwelkom nie, maar deur blye verwante en vriende. In die boodskap van die 
verse is daar geen God ter sprake nie, maar die dinamiek van dade en hulle gevolge. 
Ook word die mens wat lank ver weg was nie as sondaar geteken nie, maar as 
verdienstelike, ‘deugsame’ (kata-pufifiam; 220.2) persoon. Wat hom tuis verwelkom, 
is sy eie deugsame, verdienstelike dade (puññāni). Dade en hulle gevolge (in kort, 
karma) word nie as 'n noodlottige konneksie van onheil voorgestel nie, maar as blye 
viering, verwelkoming. Merkwaardig is dat dit nie ’n doener is wat die gevolge van 
sy dade verwelkom (soos rente op kapitaal) nie, maar dade wat die doener verwelkom 
(soos kinders hulle ouer). Inderdaad, goeie dade is as't ware so 'n mens se kinders. 
Hier is nie van ‘gevolge’ sprake nie, slegs van ‘dade’: Karma is primêr ‘daad. 
'n Deugsame mens bring goeie dade wat vreugde verskaf soos kinders voort, omring 
deur ‘familie’ (ati-), ‘vriende’ (-mitta) en ‘kennisse’ (suhajja). 

Vertrek uit hierdie wêreld na die volgende’ (asma lokā param gatam) beteken hier 
nie slegs, of miskien selfs in die eerste plek, fisiek sterf nie, maar die vertrek uit die 
bestaanswyse van sinlike verstrikking en die binnegaan van 'n hoër bestaanswyse. Van 
fisieke heengaan gepraat, is dit begryplik waarom die vroeë Boeddhisme die denkbeeld 
van hergeboorte voorgestaan het. Dit hou vir almal, selfs die boosdoener, die 
moontlikheid van uiteindelike tuiskoms by goedheid en geluk voor. Dit bied ook ’n 
moontlikheid om die verskyning en teenwoordigheid van werklik deugsame mense op 
aarde te verklaar: Hulle het oor talle lewens gegroei tot waar hulle tans is. Vertrek uit 
hierdie lewe word nie as 'n ramp voorgestel nie. Die deugsame dade van deugsame 
mense leef voort, is in antipasie op 'n toekoms. Dit is die mitologies-kosmologiese 
interpretasie van ‘vertrek uit hierdie wêreld na die volgende’. Daar moet erken word 
dat die populêre Boeddhisme soms in die sug na behae teruggesak het. Soms is wat in 
die volgende lewe op die deugsame mens wag, tog weer voorgestel as genotvolle dinge 
soos 'n lang lewe, 'n mooi gelaat, plesier, roem en aangename sintuiglike sensasies. 


210 


Hoofstuk 16 


Die eksistensieël-misties-meditatiewe dimensie verdien sterk beklemtoning. 
Gestroop van sintuiglike genotsug en alle ondeug beweeg die ernstige mediteerder 
in die vier gevorderde 'fyn-materiële' dimensies van ervaring in, die ripa-jhanas. 
Dan volg nog die 'nie-materiële' dimensies (a-ripa-jhinas). Daarna volg die volkome 
beëindiging van denke en gevoel (safifid-vedayita-nirodha) en dan nibbâna as die 
bereiking van die uiterste horison. Die ‘volgende wêreld' (220.3) slaan, so gesien, op 
die domein van geestelike, eksistensiële verdieping opkomend uit, selfs blommend 
op, die vlak van sintuiglike behae. ‘Volgend’ (param) druk albei uit, naamlik 
kontinuiteit en andersheid, dus transendering. 

Hoofstuk 17 bespreek woede (kodha). Hierdie verskynsel, so endemies in die individuele en 
kollektiewe menslike bestaan, word uit die sfeer van moralisme waarin dit gewoonlik 
behandel word, uitgelig en in die perspektief van die Boeddhistiese metafisiese mistiek 
geplaas, omring deur 'n laaste dimensie (‘nie-dood’ genoem). Daarbenewens bied die hoofstuk 
praktiese riglyne oor hoe om van woede in 'n mens se eie lewe ontslae te raak en gee redes 
waarom 'n robuuste gelykmatigheid teenoor die foutvinderigheid van ander gepas is. 


221 Lê woede af, 
sluit ydelheid uit en 
laat elke binding agter; 
geen leed oorval 'n mens wat 
ongeheg aan naam-en-vorm 
aan niks kleef nie. 


In die Pali-vers dra die eerste en die laaste woorde, kodham (woede) en dukkha 
(lyding), besondere klem. So word die onlosmaaklike verband tussen hierdie twee 
gemoedstoestande beklemtoon. Soos gewoonlik gebeur, kom hierdie vers ook nie met 
'n harde, direkte gebod of verbod vorendag nie. Die werkwoorde kom in die optatiewe 
vorm (wensvorm) voor, wat neerkom op 'n sagte imperatief, 'n moontlikheid wat 
oorweging verdien omdat dit goeie vrugte sal oplewer. 


Woede, wat in die Boeddhistiese morele skema nou aan die wortel ‘haat’ verwant is, 
is in enige een van sy variante (soos ‘ergerlikheid’, ‘ongeduldigheid’, ‘humeurigheid’, 
‘wrokkigheid’ en ‘liggeraaktheid’) een van die hindernisse op weg na arahant-skap. Om 
vry te wees van woede is een van die basiese kenmerke van 'n goed gebalanseerde gees. 
Hierdie vers bevat subtiele interne en eksterne sinspelings en verwysings. In die 

konteks van die vers as geheel blyk die samehang tussen ‘haat’ en ‘begeerte’ duidelik. 
Hulle is twee kante van dieselfde munt, naamlik 'ek'-beheptheid. 


Manam (221.2) staan vir 'n reeks nuanses soos trots, ydelheid en arrogansie. Die 
verband met die laaste twee reëls skemer reeds deur: Woede in al sy variante is die 
uiting van 'n gekrenkte ego, opgeneem as 'n baie belangrike aparte wese. Op sy beurt lei 
mana direk na `n volgende begrip, naamlik safifiojanam wat ‘boei, ‘binding’ of 
‘belemmering’ beteken (221.3). In die vroeë Theravada-skema word 'n kompleks van 
tien sulke boeie, wat 'n mens aan die samsariese wiel van her- en her- en hergeboorte 
bind, onderskei (vgl. verse 31 en 45): 


“geloof aan 'n blywende ego (sakkaya-ditthi) 

e skeptiese twyfel (vicikiccha) 

e verkleefdheid aan reëls en ritueel (stlabbata-paramasa) 
e sintuiglike begeerte (kama-raga) 

e weersin (vydpdda) 

e begeerte na fyn-materiële bestaan (rūpa-rāga) 

e begeerte na immateriële bestaan (a-rūpa-rāga) 

e ydelheid (māna) 

e rusteloosheid (uddhacca) 

e onkunde (avijjá). 


Die eerste vyf bind ’n mens vas aan die sfeer waar begeerte heers, die tweede vyf 
aan die fyn-materiële en nie-materiële sfere van bestaan. Hierdie lys is ook 'n maatstaf 
om 'n mens se vordering op die reis na die ‘ander kant’ te bepaal. Wie van woede en 
ydelheid ontslae is, is dus 'n ver gevorderde persoon. 


‘Naam-en-vorm’ (221.5: nama-rüpa) verwys na die empiriese mens as aggregaat van 
die vyf khandhas (materie, sensasie, persepsie, emosionele en wilsfaktore, en bewussyn). 
Die groot mens, naby sy of haar bestemming, is nie meer daaraan geheg nie. 


Wat'ydelheid'betref, is die teendeel daarvan in die Boeddhistiese konteks nie nederigheid 
van gees in die sin van neerbuig voor 'n hoër mag, hetsy menslik of goddelik nie, maar 
universaliteit van gees. Dit behels die oorwinning, in denke en praktyk, van die denkbeeld 
van 'n afsonderlike, belangrike ego. Hier gaan dit om die besef dat die ‘ek’ bloot ’n tydelike 
konstellasie faktore is, ingevleg in die groot vervlegting van die universele werklikheid. 
Dante beskryf die loutering van trots in sy Purgatorio, cantos X-XII, indrukwekkend, maar 
daar, anders as in die Dhammapada, word die mens beskou as 'n blywende entiteit, buigend 
voor 'n veel groter, ewige Substansie of Persoon, en nederigheid is dus gepas. In die 
Dhammapada gaan nederigheid oor iets anders as gehoorsame onderdanigheid. Hier is daar 
geen blywende ego nie. By Dante is die teenpool van die mens 'n ontologies afsonderlike 
God. In die Boeddhisme is daar geen sodanige teenpool nie, slegs steeds uitkringende en 
verdiepende kondisionele relasies tot in die oneindige toe en verder tot in 'n onbereikbare 
leegheid. Nederigheid het hier 'n ander tekstuur as in die Christendom. As klein, empiriese 
‘ek’ ‘is’ ek die geheel, pars pro toto. My ware ‘self (kom ons noem dit ipse) val saam met, ‘is’, 
die universele geheel. Die Chinese Mahayana-denker Fa-tsang (sewende tot agtste eeu) sou 
dit besonder indrukwekkend aantoon, maar dit kom ook in die Westerse Christelike 

tradisie voor, soos byvoorbeeld by F.W J. Schelling in sy later jare, by wie elke atoom van 
materie ewe oneindig is as die ganse universum. 


Die nie-gehegtheid aan ‘naam-en-vorm’, grootheid van gees sonder obstruksie, 
sluit alle kleinlike ydelheid uit; dus ook woede. Grootheid van gees sluit kleinserige 
woede en ydelheid uit. So 'n ego-lose mens staan, wat hom of haar betref, in 'n 
verhouding van vrede en harmonie tot alle dinge, wat nie uitsluit dat so 'n mens die 
slagoffer van die woede van ander kan wees nie. Ego-sentriese verkramptheid kan ook 
kollektief wees, oftewel ‘ons’, gefikseer op ‘die saak’, ‘die opvatting’, ‘die dogma’. 


Die frase a-kificanam (hier vertaal as ‘aan niks kleef nie’ [221.6]) beteken as 
selfstandige naamwoord letterlik ‘nie-iets’ of ‘niks’. Toegepas op 'n persoon kan dit 
as ‘(nie)-ietser’ of ‘nikser weergegee word. As byvoeglike naamwoord vir so ’n 
persoon, en effens meer uitgebreid ter wille van die duidelikheid, sou dit as ‘nie- 
ietsend' of ‘niksend’ of as ‘niks (-willend, -soekend, -hebbend, -wesend', ens.) 
weergegee kon word. Die betekenis is duidelik: So 'n mens het niks, het niks nodig 
nie, soek niks, is aan niks verknog nie. Wat beteken ‘niks’? Is dit 'n blote ontkenning 
of het dit dalk die betekenis van ‘niks’ as entiteit? Word ‘niks’ 'n ‘iets’? Om tot die 
interessantheid van die frase by te dra, in die sewende versinking van diepe meditasie 
is die mediteerder in die ‘sfeer van niksheid’ (akiicafifiayatana) versonke. Die vers 
skyn ambivalent te wees: Wie word deur geen leed oorval nie? lemand wat nie aan 
‘dit’ of ‘dat’ of enige iets anders kleef nie of iemand wat aan die meditatiewe sfeer van 
'niksheid' kleef? Kennelik nie die tweede nie. Dit sou 'n totale weerspreking van die 
Boeddhistiese logika wees. Die gevorderde mens kleef aan niks, ook nie aan ‘niks’ 
(Niks, niksheid) nie. Die mens om wie dit hier gaan, leef bewustelik in die groot 
kondisionalistiese konteks, in `n onbelemmerde wedersydse saamval van deel en 
ander deel, deel en groot geheel. Daar is geen plek vir woede of ydelheid, binding, 
hegting of klewing nie - dus ook nie vir leed nie. Die voorwaardes vir leed is 
uitgeskakel. Geen slegte karma-gevolg word geskep nie. 


222 Wie opstuiwende woede 
beheer soos 'n slingerende koets 
noem ek 'koetsier; 
ander hou net die teuels. 


Die beeld van 'n koets (ratham) kom weer na vore. In vers 151 is dit gebruik om die 
verganklikheid van die mens te illustreer. Ook hier in vers 222 staan die opvatting van 
die mens as nie-standhoudende aggregaat op die agtergrond, maar nou val die klem op 
die beheer wat oor die koets (die menslike aggregaat) uitgeoefen word (of nie). Een 
van die vyf samestellende faktore van 'n mens is emosionele en wilsfaktore, en een van 
hierdie groep is die negatiewe sentiment van woede, wat in gedrag uiting vind. 


'n Ware koetsier het altyd ten volle beheer oor die koets; 'n edel mens, altyd oor 
sigself. Dit het ook 'n uitwerking op die situasies waarin so 'n mens sigself bevind. 'n 
Goeie koetsier (soos, in ons eie kulturele konteks, 'n goeie motorbestuurder) bestuur 

die voertuig (sigself) in elke situasie met aandag, beheer die spoed en rigting van die 
koets om daarby te pas, sien vooruit as probleme in homself of rondom aan die kom is, 
bly selfs in die geval van onverwagse krisisse kalm en onverstoord in beheer van die 
voertuig en tree gepas op sodat 'n ongeluk vermy word. So word kop-teen-kop- 
botsings, konfrontasies, voorkom. ‘Ander’ (onervare of swak bestuurders) hou maar 
net die leisels (of stuurwiel) in die hand — en nie eens noodwendig styf vas nie. Hulle, 
sowel as die situasie, raak maklik buite beheer. Beheer oor woede skakel allerlei soorte 
ongelukke uit. 


Om 'n goeie koetsier te word, behels opleiding, oefening en dissipline en veel 
vernuf. Dit is 'n kuns, nie die meganiese toepassing van reëls en regulasies nie. Dit is 
wat die Dhammapada, in navolging van die Boeddha, wil voorsien. Om 'n koetsier te 
wees, is nie 'n kwessie van alles of niks nie, maar van grade van bekwaamheid in 'n 
opwaartse kurwe van ontwikkeling tot uitnemende bestuursvernuf. 


Hierdie vers impliseer nie dat woede op sy tyd ’n goeie ding is en net goed 
bestuur moet word nie. Die Boeddha het nie die matigheid en gepastheid van 
woede voorgestaan soos in die Griekse wêreld van die tyd deur Aristoteles geleer 
is nie. Hy het nie ruimte gelaat vir geregverdigde heilige toorn, byvoorbeeld in 
situasies van onreg, soos in die Ou en Nuwe Testamente gevind word nie. Die 
beeld hier beteken dat, soos die geslinger van 'n koets vasgevat en volledig 
uitgeskakel word, 'opstuwende woede' (uppatitam kodham) verkieslik voorkom 
word, dan in toom gehou word as dit ‘slingerend’ (bhantam) vorentoe storm en dan 
geheel en al uitgeskakel word. Die Boeddha het geen positiewe plek aan woede 
toegeken nie. In hierdie opsig het sy leer met die van die Stoisyne ooreengestem 
(vgl. Vernezze 2008). 


In situasies van onreg sou die vroeg-Boeddhistiese leer reuse ruimte laat vir die 
skerp waarneming van onreg, des te skerper en presieser waargeneem omdat so 'n 
situasie as 'n kompleks van oorsaaklike faktore gesien word. Hierdie perspektief 
sou intens meegeleef en meegely het (karuna) met die slagoffers van onreg en selfs 
die plegers van onreg. Dit sou welwillendheid (metta) teenoor alle persone in 
hierdie situasie behou het. Verder sou die Boeddhistiese perspektief die rol van 
karma aan die kant van die pleger(s) van onreg, van onregmatige daad en 
lydingskeppende uitwerking, helder uitgelig het en geen doekies daaroor omgedraai 
het nie. Verval in rasende woede sou dit egter nie aangemoedig het nie. Ons vers 
en ander in hierdie hoofstuk veronderstel ook die groot waarde van upekkha. Dit 
isnie ongevoeligheid nie, maar die hoë morele kwaliteit van gelykmatigheid in alle 
omstandighede, wat juis in staat stel tot wyse, gepaste woorde en optredes wat die 
onreg effektief sou hanteer. Onbeheerste briesende woede wat selfs op geweld 
uitloop aan die kant van diegene wat onreg ondergaan of diegene wat onreg 
waarneem aan ander gedaan waarneem, val buite hierdie perspektief. Word ’n 
goeie koetsier, leer hierdie hoofstuk. 

223 Oorwin 
woede met sagmoedigheid 
boosheid met goedheid 
gierigheid met vrygewigheid 
leuenagtigheid met waarheid. 


Gestel nou daar is, om by vers 222 aan te sluit, tog `n onvermydelike botsing? Hierdie 
vers beveel nie blote ingee, oorgee, swig, kapituleer aan nie. Die wyse is nie 'n swakkeling 
nie, maar proaktief, neem inisiatief. Die aristokratiese mens word aangemoedig om te 
‘oorwin’ (jine). Maar hoe? Nie deur ‘woede’ (kodham) met groter woede te beantwoord 
nie, maar met ‘sagmoedigheid’ (a-k-kodhena: nie-woede). Net so word ‘boosheid’ 
(a-sadhum), ‘gierigheid’ (kadariyam) en ‘leuenagtigheid’ (-alika-) nie oorwin deur meer 
van dieselfde nie, maar deur hulle teendeel — ‘goedheid’ (sadhuna) en ‘vrygewigheid’ 
(danena) en ‘waarheid’ (saccena-) — in volle maat. Om sagmoedig, goed, mededeelsaam en 
waaragtig te wees, is om groot van gees, sterk te wees. Dit is moraliteit van 'n hoër orde. 


Waar dit om ander mense (ondeugsames, naamlik woedendes, boses, gieriges, 
leuenaars) gaan, beteken oorwinning hier nie om so 'n persoon te verpletter nie, maar 
oorwinning beteken om te ‘wen’ in die sin van oorhaal tot iets beters. So word hulle 
ondeug geneutraliseer, uitgeskakel. Om hierdie weg te wil volg, verg vertroue en moed; 
om dit uit te voer, wysheid en geduld. 


Die advies is ook op hierdie ondeugde in 'n mens self van toepassing. Die probleem 
van woede word nie deur innerlike konflik of self-gerigte woede opgelos nie, maar deur 
'n strategie van kalm, metodiese, gedissiplineerde vervanging met die teendeel. In die 
agtvoudige pad val dit onder ‘regte instelling’ (samma-vayama), oftewel die uitskakeling 
van boosheid as eerste stap in meditasie. Die wyse mens bly in beheer van die situasie en 
van sigself. Dit verg aandagtigheid, geestesoefening, veel meditasie. Dit raak natuurlik 
nie net die vier probleme in hierdie vers genoem nie, maar alle karakterswakhede. 


224 Praat die waarheid, 
word nie kwaad nie 
en gee as jy gevra word al het jy min; 
deur hierdie drie optredes 
kom 'n mens digby die gode. 


Al drie optredes wat hier vermeld word, kom in vers 223 voor. Net soos in 223, 
kom die werkwoorde ook hier in die optatief-vorm voor. Hier word nie onderdanige 
gehoorsaamheid aan voorskrifte geëis nie, maar word die denkende mens voorgestel 
aan moontlikhede wat ernstige oorweging verdien omdat die uitkomste van sulke 
optrede so positief sal wees. 


Woede word in die middel (224.2) vermeld, voorafgegaan (224.1) en gevolg (224.3) 
deur twee tipiese situasies wat maklik met woede gepaard gaan. Reël 224.2 is die 
skarnier waarom die ander twee draai. 

Die eerste situasie (224.1) handel oor die waarheid praat. Praat die waarheid, 
maar nooit in woede nie (na kujjheyya). Die stel van die waarheid teenoor die leuen 
is hier, soos altyd (vgl. 223.5), vanselfsprekend. Wat hier egter sterk gesuggereer 
word, is dat om die waarheid in woede te praat, ook verkeerd is. Die ‘waarheid’ kan 
kwetsend oorgedra word, maar dan is dit nie meer die waarheid nie. ’n Stelling, in 
formele ooreenstemming met die feite, wat die waardigheid van ander aantas, is nie 
‘waar’, nie waaragtig nie. Dit dien nie die waarheid waarom dit gaan nie. Die ware 
waarheid, die dieper waarheid, spreek die ander altyd in sy wesenlike bestemming 
met respek aan en respekteer hom, en dit bied die geleentheid tot groei en toon die 
weg daarheen aan. Die suiwer waarheid praat, kan soms moeilik en ongemaklik wees 
en eerlikheid en moed verg, maar dit is nooit afbrekend nie, altyd opbouend. 


Die tweede tipiese situasie (224.3) handel oor gevra word en gee. ‘Gee’ (dajja), maar 
nooit in woede nie. Gee is in sy wese 'n daad van vryheid en liefde, nie van wrewel nie. 
Dit is die eerste. 'n Tweede kenmerk van gee wat hier gesuggereer word, is dat dit die 
gewer iets kos. Gee uit oormaat is natuurlik goed, maar gee ‘al het jy min’ (a-p-pasmi) 
bring ’n bykomende, wesenlike dimensie na vore. Goeie gee, gee wat iets kos, is 'n 
uiting van nie-begerigheid, nie-besitlikheid. Gee uit oormaat is dit nie noodwendig 
nie. 'n Derde dimensie is dat goeie gee nie noodwendig veel gee is nie. Min uit min kan 
veel wees wanneer dit in liefde geskied en nie met woede gepaard gaan nie. 


Waarom dit waarskynlik in 'n groot mate in die gedagte van die optekenaars 
hier gaan, is die gee aan monnike om die sangha in stand te hou, maar dit is stellig 
nie daartoe beperk nie. ‘Gevra’ (ydcito) word hier nie opgeneem as eksplisiete 
bekend maak van 'n behoefte en die verbale aandrang op hulp nie, maar kan ook 'n 
onuitgesproke situasie van behoefte aandui. 'n Goeie begrip het 'n halwe woord 
nodig. Daar kan selfs 'n behoefte bestaan waarvan die mens of mense wat dit 
ondervind, self nie eens bewus is nie. Mense kan vra sonder dat hulle weet dat 
hulle vra of waarvoor hulle vra. 


Deur hierdie drie ‘optredes’ (thanehi: gesindhede, toestande, gesteldhede) kom 'n 
mens 'digby die gode’ (devana santike). Die mitologiese kosmologie van Indië van 
destyds speel hier mee (vgl. die Inleiding): Gee goed, en jy sal ‘hierna’ ‘daarbo’ naby die 
gode gelukkig wees. Vir die leser vir wie die antieke wêreldbeeld nie meer geld nie, 
staan die eksistensiële dimensie voorop: Gee op 'n goeie manier, en jy is ‘now’ ‘hier’ 
gelukkig. Die vertolking van die Dhammapada wat in hierdie boek gevolg word, 
suggereer dat so 'n eksistensiële interpretasie die tendensie van die oorspronklike 
Boeddhisme self was. Mitologiese kosmologie is ondersteunende steierwerk daarvoor. 
'n Mens sou kon stel dat wat in die Boeddhisme en in alle religie ‘goddelik’ is in 
werklikheid die projeksies is van die beste in die mens op 'n bomenslike doek. 


Wat in goeie meditasie bereik word, word ook in goeie etiek bereik, naamlik ’n 
verhewe staat van menswees, ast ware 'digby die gode’. Die edel menslike bestaan in 
grootheid van gees is van woede gestroop, waarheidsprekend, skenkend. 

225 Wyses wat sonder geweld 
die liggaam immer beheer, 
bereik die staat van nie-dood; 
daar treur hulle nie. 


“Wyses wat ...’ (ye munayo) moet nie opgeneem word as selektief verwysend na 
slegs sommige wyses (diegene onder die wyses wat ...’) nie, maar as verwysend na 
alle wyses as sodanig. Wyses kom in allerhande sosiale omstandighede en in 
verskillende grade voor. Hulle kan alleenwoners wees of in sosiale verbande leef, 
dorpsleke of ordelede, beginners of vergevorderdes tot by die vlak van arahante. 


Die woord muni (wyse, heilige) het waarskynlik in die ou Vediese religie wat die 
agtergrond van die Boeddhisme is, verwys na iemand wat 'n eed van swye afgelê het. 
In die Boeddhisme het dit 'n meer algemene betekenis verkry en verwys dit presies na 
die soort mens wat in hierdie vers beskryf word: Wyses is mense met 'n baie hoë graad 
van insig in dinge, asook ‘vry van geweld’ (ahimsaka) en met sterk beheer oor hulle eie 
liggaam (kdyena samvutá). 


‘Geweldloosheid’ is die gewone vertaling van a-himsa. In hierdie vers word dit 
byvoeglik gebruik om 'n sekere soort mens te beskryf, dit wil sê iemand sonder ‘geweld’ 
(himsa), besering’, ‘doding’ of ‘vernietiging’. Soos gewoonlik in Pali die geval is, 
impliseer so 'n negatiewe woord 'n positiewe eienskap. Letterlik verwys dit dus na ‘on- 
geweld’, ‘geweld-loosheid’ en het die strekking van ‘goedheid’, ‘sagmoedigheid’, 
liefdevolheid', menslikheid', ensovoorts. 'n Daad van geweld kan in gedagte, woord en 
handeling geskied. Onderskat nie die rol van gedagtegeweld nie, terugwerkend op die 
persoon wat sodanige gedagte koester self, asook uitstralend op die persoon of persone 
teen wie dit onuitgesproke gerig word. 


Geweld kan teen ander asook teenoor jouself gepleeg word. Albei hierdie 
assosiasies pas in hierdie vers. Wat geweld teen ander betref, pleeg die swygsame 
wyse in geen opsig geweld teen ander nie, ook nie verbaal nie. Verbale geweld 
(belediging, snedigheid, ensovoorts) is immers 'n vorm van geweld wat dikwels 
voorkom, veel meer as fisiese geweld en ewe gevaarlik vir almal wat daaronder ly, 
slagoffers sowel as daders. Wat geweld teen jouself betref, veronderstel die hele 
konteks dat om die liggaam immer te ‘beheer’ nie 'n gewelddadige aksie teenoor 
jouself of jou liggaam is of so iets (soos byvoorbeeld ekstreme askese) behels nie. 
Dit gaan nie hier uitsluitlik oor beheer van slegs die liggaam (kayo) nie. ‘Liggaam’ 
verteenwoordig die hele menslike eksistensie. Liggaam is immers 'n uiters 
belangrike deel daarvan. Om jou liggaam ‘immer’ (niccam) te beheer, is om jouself 
immer te beheer. 


Wat van sulke wyse mense? In die eerste plek (soos ons al so dikwels in die 
Dhammapada gesien het) is die volle bereiking van volle wysheid die hoogtepunt in 'n 
groeiproses. Dit gebeur nie eensklaps soos met 'n towerstaf nie. Wyses ‘is op weg’ 
(yanti) en ‘bereik’ (gantva) iets. Let weer op die onderskeid tussen kosmologie en 

eksistensiële mistiek: Die ou vers bevat stellig die konnotasie van ast ware fisies iewers 
in die kosmos heen op weg wees en dan daarby uitkom. In 'n eksistensiële sin is die 
vraag: Waarheen is hulle op weg, en wat bereik hulle? 


Die woord a-c-cutam (heel letterlik: wat nie sterf nie) suggereer nie 'n ewige 
voortbestaan anderkant die dood nie. Daar is geen belofte dat jy immer onsterflik sal 
wees, 'n ewige woning sal betree wanneer 'n mens jou liggaam immer beheer nie. 
Die ‘staat’ (thanam) wat die wyses bereik, is nie 'n plek daarbo hierna nie. So 'n wyse 
(n arahant en Boeddha), bedoel die teks, is nie meer aan die proses van hergeboorte 
onderhewig nie, het nibbana bereik. Die hele proses hou net op. 'Nie-dood' is iets 
anders as ‘onsterflik’. Wat hier as ‘staat’ vertaal is, sou ook met ‘situasie’ weergegee 
kon word, en dit sou die gedagtegang wat by vers 221 na vore gebring is, beklemtoon. 
Die woord ‘situasie’ suggereer dat iets per definisie in 'n omringende stel 
omstandighede bestaan. Die mens, 'n stel flitsende faktore in oorvleuelende kontekste 
van verskuiwende omstandighede, is op weg na nibbdna en as hy dit bereik en sterf, 
disintegreer hy, vertolk ons die vers vir vandag. Vir die wyse is dit nie 'n groot drama 
nie. Lewe en dood is in elk geval nie meer wedersyds uitsluitende kategorieë nie. So 
'n mens hou op om as kwasi-aparte individu te bestaan, ontbind maar net in die 
groot proses - en besef dit kalm. So 'n wyse bereik nie ’n ‘staat’ van lewe óf ‘dood’ 
(leweloosheid) nie, maar gaan rustig op in die natuurlike ‘situasie van 
kondisionalistiese totalisme, dit wil sê ‘die situasie van nie-dood’. Die mees wyse, 
mees volwasse menslike wese is een vir wie lewe en dood opgehou het om as aparte 
kategorieë belangrik te wees. So 'n mens soek geen spesiale staat of toestand na die 
dood nie. Die wolke verskyn en verdwyn voor die maan soos altyd, die blomme blom 
en verwelk. Sterwend gaan die wyse rustig in die groter natuurprosesse op. “Treur 
hulle nie' (na socare) verwys dus, anders as in die standaard-Christendom, nie na 'n 
nadoodse staat van ewige geluksaligheid waar alle trane vir ewig van sulke wyses se 
oë gevee sal word nie. Hulle hou net op treur, want hulle het die hoogste insig bereik. 
Alle leed en lyding is verby. Nou al. 


226 Wie altyd waaksaam 
dag en nag oefen 
en op nibbana gerig is 
se sere verdwyn. 


Letterlik verwys dsava (sere) na liggaamsvog, byvoorbeeld die etter uit 'n wond. 
Vandaar kry dit 'n sielkundige betekenis, naamlik ongesonde gedagtes wat in die gees 
insypel en dit besoedel en vergiftig, en uit-etter. Gewoonlik is vier sulke swere of 
veretterings te onderskei, te wete sintuiglike afhanklikheid, begeerte na ewige 
voortbestaan, verkeerde sienings en onkunde. Die aansluiting van die lys ‘sere’ of 
‘swere’ by die lys ‘boeie’ wat by vers 221 opgenoem is, is duidelik. Dit geld ook die 
aansluiting by vers 225 waar al vier veretterings duidelik verband hou met nie-insig in, 
nie-aanvaarding van die ware menslike bestemming, naamlik nie-dood. 

Hoe raak `n mens van die swere ontslae? Deur altyd ‘waaksaam te wees 
(jägaramânanam), deurentyd die regte geestesdissipline te ‘beoefen’ (-anusikkhinam) en 
op nibbana gerig te wees. Saam kom dit daarop neer dat so 'n mens ‘dag en nag’ (aho- 
ratta-), in alles wat jy doen en laat, in alle omstandighede, meditatief leef. Naglank 
mediteer was glad nie ongewoon nie. 


Hoe hou hierdie vers verband met die tema van hierdie hoofstuk, naamlik 
woede? ’n Mens sou stellig kon aanneem dat woede so 'n oop sweer is waarvan 'n 
mens op hierdie wyse ontslae kan raak, al word dit gewoonlik nie as een daarvan 
gelys nie. Daar is nog 'n verband wat voor die geestesoog verskyn. 'n Mens raak nie 
van die swere ontslae deur woede of met geweld nie. Gefrustreerde, woedende 
geveg help nie. ‘Verdwyn’ (attham gacchanti) verwys heel konkreet na ondergaan, 
wegraak. Die besoedelende sere verdwyn vanself soos die sakkende son as die regte 
lewenstyl gevolg word. Geen innerlike woede, konflik of geweld is nodig nie - net 
rustige geduld en deurlopende volharding. Verskeie woorde in die vers beklemtoon 
dit, te wete ‘altyd’, ‘dag en nag’, asook die werk woordsvorme. 


Die Boeddhistiese heilsweg is 'n dissipline. Dit is egter nie 'n onnatuurlike, teen- 
natuurlike, bo-natuurlike dwang nie, want dan sou dit geweld wees. Dit is 'n sagte 
dissipline wat organies aansluit by die wesenlike struktuur en gerigtheid van die 
menslike wese, wat langsaam ontsluit word. Leef gesond en die sere sal vanself genees, 
suggereer die vers. 


Vers 226 is nie 'n resep vir sukses en populariteit nie. Jy gaan klappe kry, soos die 
volgende vers aantoon: 


227 So was dit altyd, Atula, nie net vandag nie: 
hulle vind fout as 'n mens niks praat, 
hulle vind fout as 'n mens veel praat, 
hulle vind fout as 'n mens min praat; 
met niemand in hierdie wêreld word fout nie gevind nie. 


Volgens die tradisie is hierdie woorde deur die Boeddha teenoor 'n leek Atula 
uitgespreek wat by die Boeddha gaan kla het, eers oor die monnik Revata omdat hy 
glad nie op Atula se vrae oor die dhamma gereageer het nie en net stil bly sit het, toe 
oor Sariputta omdat hy as antwoord 'n lang uiteensetting gegee het en toe met Ananda 
omdat hy weinig gepraat het. 


In die konteks van hierdie hoofstuk word foutvindery (nindanti: 'hulle vind fout’; 
die naamwoord is ninda), ook in die vorm van blamering (skuldwerping), as 'n vorm 
van hatige woede voorgestel. Dit gaan nie hier om vriende wat mekaar in liefde 
positief ondersteun en op die weg vorentoe help nie. In so 'n situasie kan 'n woord 
van vriendelike teregwysing goed wees. Dit gaan ook nie om konstruktiewe, kritiese 
begeleiding van 'n groter situasie nie, maar om 'n nimmereindigende geskinder, 
slegsêery, belediging, `n afbrekende foutsoekery en -vindery. Dit gaan om die 

woordewoede wat alle menslike samesyn, suggereer die vers, altyd gekenmerk het. 
Byvoorbeeld, in ons eie samelewing is dit moeilik om die lamppale wat woede 
verkoop, mis te kyk. Die media, godsdiens en politiek, wil dit voorkom, word op 
foutvind gebou. Foutsoekery, so kom dit voor, was altyd deel van alle menslike 
samelewings, is deel van die menslike kondisie. Ek is net reg as jy verkeerd is. Ek 
blameer jou en voel dan beter oor myself. Dit is opvallend dat die vers nie sê wie 
‘hulle’ is nie. Dit maak ook nie saak nie. 


Die les van die vers is eenvoudig om jou nie daarby te laat betrek nie. Wees dus 
eerstens nie oorgevoelig vir foutvindery nie. Dit kom almal oor, en jy sal nooit 
almal tevrede stel nie. Doen tweedens glad nie daaraan mee nie. Vind nie gedurig 
fout by ander, hetsy voor hulle of agter hulle rug nie. 


Die vertroue wat vers 227 suggereer, veronderstel die integriteit en krag wat 
volg op die dissipline waartoe vers 226 vermaan. Omgesit in 'n algemene 
handelingsbeginsel, klink dit so - wees: dink en sê en doen, elke oomblik in elke 
situasie, so goed jy kan, wat jy wil en moet, volgens die beste in jou, en laat jou nie 
van stryk bring, deur die foutvindery van ander nie. 


Moraliteit wat by die wese van die Boeddhisme aansluit, sal na binne gerig wees 
eerder as na buite, deur lojaliteit aan innerlike beginsels gelei, eerder as deur 
konformisme aan uiterlike konvensie. 


228 Daar was nooit 'n mens 
en daar sal nooit een wees 
en daar is nou nie een 
met wie totaal fout gevind word 
of wat totaal geprys word nie. 


'n Volgende aspek van die verskynsel foutvind of loof is die empiriese vasstelling 
dat niemand - selfs nie 'n misdadiger of ’n heilige — ooit deur almal volledig geblameer” 
(nindito) of volledig ‘van blaam onthef word’ (pasamsito), volledig geprys of volledig 
verguis word nie. Hierdie verskynsels het wel 'n sosiale aspek. Selfs die grootste 
skurk sal sy aanhangers en bewonderaars hê, en selfs die beste mens sal nie almal 
oortuig nie. Niemand sal almal altyd tevrede stel nie: Die heilige wat nie eet of 
drink nie, word uitgemaak as duiwelbesete, en die heilige wat wel eet of drink, 
word uitgemaak as vraat en wynsuiper. By mense aan die ontvangskant van kritiek 
werk hierdie nugter waarneming oorgevoeligheid sowel as ydelheid teë. Aanvaar 
dus verantwoordelikheid, klop jouself nooit op die skouer nie, besef die 
betreklikheid van jouself en alle dinge, weet daar is altyd kontraste en verskille, 
suggereer die vers. 


Om nou effens buite die vers self te tree, is daar afgesien van bogenoemde empiriese 
waarneming en gegewe die veelkantigheid van die lewe, die vraag of enige menslike 
bestaan of morele oordeel in hierdie lewe ooit klinkklaar ondubbelsinnig enkel goed 

kan wees. Impliseer lig as sodanig dalk skadu? As die piek van 'n hoë berg deur lig 
bestraal word, is daar nie altyd 'n vallei in duister gehul nie? Is daar nie haas onvermydelik 
'n element van tragiek — van onbedoelde, onverwagte, slegte gevolge - in die menslike 
eksistensie teenwoordig nie? In watter mate was die vroeë Boeddhistiese meesters in 
hierdie sin medeverantwoordelik vir die liggaamsveragting oor eeue in sektore van die 
Boeddhisme, die evangelies vir latere Christelike antisemitisme, Mohammed vir 
geinstitusionaliseerde vroueveragting onder sy volgelinge in volgende eeue, Luther vir 
antisemitisme in Duitsland of Calvyn vir onverdraagsaamheid, soos ook in Suid-Afrika 
gemanifesteer? Inderdaad, maar laat 'n sin vir tragiek met humor, 'n traan met 'n 
glimlag, 'n erkenning van boosdoen met vergifnis getemper word. Dit is die weg van 
wysheid en deernis. 


Boeddhisties gesproke, is die vraag: Word alle etiek (teorieë van 'n goeie lewe) 
en moraliteit, selfs die publiekelik mees volprese en deur tradisie absoluut 
gesanksioneerde, nie in laaste instansie voor die uiteindelike horison ontledig nie? 
Die begrip ‘utopie’ (nie-plek) word hier relevant: Die hoogste mens is grensmens 
naby die horison van dinge, utopiese mens buite alle ‘plekke’, anderkant alle kampe, 
bewus van die eindigheid en nie-absoluutheid van alle gekonstrueerde sisteme en 
paradigmas. Etieke en verpligtende moraliteite met hulle sanksies behoort tot die 
orde van vóórlaaste dinge. 


Kom so 'n relativering neer op relativisme waar daar geen wesenlike verskil tussen 
goed en kwaad is nie? Geensins. 'n Goeie vóórlaaste, vóór-horison orde en reëling van 
dinge is belangrik. Daarsonder is sinvolle menslike saamleef nie moontlik nie. Wees 
geduldig en konstruktief by die vóórlaaste betrokke, maar verabsoluteer dit nie, bewus 
van die lááste. Die Weg van Waarheid hou die ideaal, die norm, van werklike kwaliteit 
lewend, soos die volgende verse aantoon: 


229 Maar een deur wyses geprys 
ná langdurige waarneming 
se gedrag is sonder barste 
en hy is wys, 
met insig en deug geintegreer. 


Daar is wel mense wat tereg en ongekwalifiseerd geprys word - weliswaar nie 
noodwendig deur almal altyd en volledig nie (v. 228), maar deur sommiges, ‘wyses’ 
(viffin), wie se oordeel tel. Let op die terughoudendheid en eenvoud van die ryp oordeel 
van wyses: Die mens waarom dit hier gaan, word geprys; dit is al. Na die mens wat 
geprys word, word soos dikwels tevore in die Dhammapada in die enkelvoud verwys. 
Die oordeel oor so 'n mens as prysenswaardig, is gebaseer op lang en onderskeidende 
‘waarneming’ (anuvicca) deur wyses. 


Wat kom hier na vore as eienskappe van 'n prysenswaardige mens? Anders gestel, 
wat sou die maatstawe wees waarvolgens die wyses 'n mens beoordeel? 

'n Eerste maatstaf blyk bestendigheid en konsekwentheid van karakter en gedrag 
oor 'n lang tydperk te wees. Dit moet die toets van die tyd deurstaan. 


'n Tweede maatstaf is integriteit (heelheid). So 'n uitsonderlike persoon is 
‘ongeskeur’, ‘nie-stukkend’ (acchida-) van ‘gedrag’, ‘optrede’ of lewenswyse’ (-vuttim). 
Dit is 'n mens uit een stuk, het 'n hoë mate van samehangende totaliteit bereik. 


Derdens is so 'n mens self ‘wys’ (medhavim), waarmee stellig metafisies mistieke 
insig in die waarhede van veranderlikheid, nie-substansie en lyding en die 
bevryding uit lyding bedoel word. 


Vierdens is ‘insig’ (pafifid-) en ‘deug’ (-sila) inmekaar-passend ‘saamgevoeg’ 
(-samahitam). ‘Insig’ verwys hier na praktiese, handelingsbetrokke wysheid (insig in 
situasies, ensovoort), met deug geintegreer. So 'n mens se karakter en gedrag sal 
praktiese relevansie hê. 


230 Wie is werd om fout te vind 
met so 'n sieraad van Jambu-goud? 
Selfs die gode loof so 'n mens; 
selfs deur Brahma word hy geloof. 


Die mens om wie dit hier gaan, word vergelyk met 'n sieraad van suiwer goud 
afkomstig uit 'n rivier wat beroemd is om die goud wat daar gevind word. 


Ons vind hier weer die onderskeid tussen mitologie en kosmologie aan die een 
kant en eksistensie aan die ander kant, tussen denke in terme van gode en hulle 
verblyfplekke en denke in terme van 'n hoogstaande menslike eksistensie. Sonder 
om die eerste te ontken of te verwerp, word voorrang en hoër betekenis aan die 
tweede toegeken. In die uiteindelike konteks van dinge buig gode voor suiwer 
mense. Nie slegs die gode in die algemeen of die laer gode kom in die gedrang nie, 
maar selfs die oppergod Brahma, inderdaad in status en funksie vergelykbaar met 
Jahweh uit die Israel van dieselfde tydperk. 


Dit het natuurlik ook implikasies vir die wyse waarop die ou Boeddhisme 
vandag ontvang word. Die onderskeidende leser van vandag in die konteks van 
vandag sal hom deur die teks uit die konteks van destyds laat ondervra en sal die 
teks van destyds vanuit die konteks van vandag ondervra. Die geweldige 
verskuiwings in wetenskap en wêreldbeeld maak 'n kritiese ontvangs van die ou 
teks vandag onvermydelik. Stellig het die latere Westerse teismes meer 
gesofistikeerde vorme aangeneem as die opvattinge in ou Indië en ou Israel, maar 
die Boeddhistiese klem op eksistensiële suiwerheid sou stellig ook op die latere 
ontwikkelings in die verskillende monoteismes van toepassing wees. 


231 Waak teen woede in liggaam, 
wees beheers in liggaam; 
verwerp wangedrag in liggaam, 
leef goed in liggaam. 

232 Waak teen woede in woorde, 
wees beheers in woorde; 
verwerp wangedrag in woorde, 
leef goed in woorde. 

233 Waak teen woede in denke, 
wees beheers in denke; 
verwerp wangedrag in denke, 
leef goed in denke. 

234 Wyses is beheers in liggaam, 
beheers in woorde, 
beheers in denke; 
wyses is waarlik volkome beheers. 


Bogenoemde vier verse sluit die hoofstuk af deur die kern daarvan saam te vat. Dit 
verwys na die aflegging van woede en die ontwikkeling van die teendeel in die drie 
soorte daad, naamlik liggaamlike (kaya-) handeling (v. 231), woord (vad-) (v. 232) en 
denke (mano-) (v. 233). Woede word gebruik vir -pakopam, wat in die algemeen 
‘geirriteerdheid’ of ‘opgewerktheid’ beteken. Die volgende drie verse stel die negatief 
(aflegging) en die positief (ontwikkeling) in die werkwoordsvorm van die optatief, wat 
hipotetiese moontlikheid asook wens en sagte vermaning uitdruk. In aansluiting by 
vers 229 gaan dit ook hier oor 'n deurlopende goeie lewenswyse of gedrag (su-caritam 
en care), van die werkwoord carati (deurlopend rondbeweeg, dan oordragtelik: optree, 
gedra, leef). Dit is meer as kortstondige optrede en ook meer as 'n statiese toestand. Dit 
is kontinue uitinge van 'n persoon wie se optrede in alle omstandighede 'n sekere 
stempel (karakter) vertoon, dinamies en tog bestendig. 


Die woord vir ‘wyses’ (dhira) kombineer twee betekenisse, wat in hierdie konteks 
besondere sin maak, naamlik ferm, konstant, volhardend, bestendig van karakter en 
verstandig, intelligent. Vir die algemene strekking van die vers, vergelyk vers 222. Die 
slotsom van die hoofstuk is: Wie nie meer voor woede in enige vorm swig nie, is 
waarlik volkome beheersd en wys, 'n verligte. Die ritmiese herhaling in hierdie vers is 
bedoel om memorisering en aandagtige begrip tydens die dreunsangsittings van die 
mediterende monnike te bevorder. 

Hoofstuk 18 handel oor allerlei smette in 'n taamlik breë sin, almal self veroorsaak, wat 
teruggevoer word tot die wortels van verknogtheid en weersin, uiteindelik tot 'n 
gebrek aan insig in die aard vandie werklikheid as nie-substansieel en nie-standhoudend. 

'n Verlepte blaar, so is jy nou, 

die boodskappers van Yama wag al, 

jy staan op die drumpel van vertrek — 

en jy het nie voorberei nie. 

Maak `n eiland vir jouself: 

span jou terstond in en word wys, 

van smette skoon en van vlekke gereinig — 
en jy sal die goddelike staat van edeles binnegaan. 
Naby jou einde is jy nou, 

bevind jou in die buurt van Yama, 

het intussen selfs geen rusplek nie — 

en jy het nie voorberei nie. 

Maak 'n eiland vir jouself: 

span jou terstond in en word wys, 

van smette skoon en van vlekke gereinig — 


en jy sal gebore en oud word nie weer binnegaan nie. 


Vers 235 berei voor vir die verwydering van mala (smet) in elke vorm. Dit is 
waaroor die hoofstuk handel. 


Die vers voeg vier metafore saam om die nabyheid van die dood te beklemtoon: 
verlepte blaar, sinistere figure wat al vir jou wag, 'n drumpel tot 'n ander dimensie, 

voorbereiding vir 'n reis. Dit is almal denkbeelde wat in die nabyheid van die dood uit 
die onderbewuste van die beangste sterwende kan opkom. Die eerste is 'n beeld uit die 
natuur, die tweede bring figure uit die mitologiese onderwêreld op die toneel en die 
derde en vierde sluit by normale menslike ervaring aan. 


Yama is die mitologiese heerser oor die koninkryk van die dood. Die boodskappers 
(letterlik: manne) van Yama is die petas, die dooies, geeste, selfs spoke, dikwels met die 
bybetekenis van 'n ellendige bestaanswyse as karma-gevolg van vorige misdrywe. Die 
vers plaas sigself in die skoene van die hoorders en lesers, gekonfronteer met die 
onafwendbaarheid van die dood, en val terug op die mitologiese denkbeelde waarmee 
mense grootgeword het en in terme waarvan hulle geleef en gesterf het. 


Die dood, nie-lewe, is nie net 'n onafwendbare werklikheid nie, maar 'n nabye 
werklikheid. Temporeel is dit vir almal naby. In die groter prentjie, wat is die verskil 
tussen 5 of 30 jaar langer leef of gouer sterf? Bowendien kan enigeen se lewe enige 
oomblik kortgeknip word. Nog nader, dit is die onderlaag van lewe, organies 
onafskeibaar van die bolaag lewe. Lewe en dood is onafskeibaar, lewe-dood. In 'n sin is 
die mens van 60 jaar en die kind van 6 maande ewe naby aan die dood. 


Met die vierde metafoor word bedoel jy verwag, voorsien nie die dood nie. Jy is nie 
geestelik voorberei nie en het nie prakties gedoen wat nodig is nie. 'n Mens kan nie 
voorsiening maak in die sin van enigiets voorberei om saam te neem nie. Padkos, 
proviand, is nie nodig of moontlik nie. Hoe maak 'n mens dan voorsiening as jy die 
dood voorsien? Vers 236 sal 'n antwoord voorsien. 


Na 'n vers vol angs volg nou 'n vers vol krag en belofte. ‘Jy’ word hier met groot 
klem aangespreek (so). Jy het 'n taak (236.1). 


Die woord dipam beteken ‘lamp’ sowel as ‘eiland’. In hierdie vertaling word die tweede 
gevolg, alhoewel die beeld van 'n lamp net so sprekend is: Maak ’n lamp vir jouself. 
‘Eiland is letterlik 'n samestelling van dui (twee) en apa (water), dus ‘twee-water’, ‘tussen- 
twee-waters''eiland', en vandaar ‘rusplek’, ‘toevlug’. Daar is wel 'n verband met die vorige 
vers wat oor die verganklikheid van die lewenstroom handel. Let egter op die punt van 
die vergelyking. Die beeld van die eiland word nie hier gebruik om 'n uitsondering op die 
feit van lewensverganklikheid te suggereer nie, maar wel die moontlikheid van vertroue, 
innerlike sekerheid, juis midde-in die stroom van verganklikheid. Lewensverganklikheid 
het nie as noodwendige psigiese korrelaat onsekerheid, vertwyfeling, wanhoop, 
pessimisme, nihilisme, ensovoorts, nie. Die mens wat hier beskryf word, gaan nie passief 
bang dood nie, maar sterf sterk aktief. So 'n mens se sterwe is nie 'n laagtepunt nie, maar 
'n hoogtepunt, die kulminasie van 'n goeie lewe. 


Die eiland word nie van elders (bv. 'n bonatuurlike oord) kant en klaar voorsien om 
net toevlug by te neem nie. 'n Mens maak dit self vir jouself (236.1). Dit is die grondreél: 
Aanvaar volle verantwoordelikheid vir jouself en vir die situasie, vir jou lewe — en jou 
dood. Wat in 236.2-4 volg, is die uitwerking van hierdie fundamentele imperatief. 

Waaruit bestaan dit konkreet? Reël 2 sit eers die oproep tot eie verantwoordelikheid 
voort, ‘span jou terstond in’ (khippam vayama). Dan word die oproep verder 
gekonkretiseer met twee aspekte, een kognitief, een psigies moreel: Word 'wys 
(pandito), en word ‘van smette skoon’ (niddhanta-malo) en ‘van vlekke gereinig (a-n- 
angano). 


Wat sal die gevolg hiervan wees? Reël 4 verskaf ’n antwoord, in die vorm van 'n 
belofte. Weer eens vind ons die ambivalensie van aan die een kant mitologies 
kosmologiese en aan die ander kant eksistensieel mistieke denke. Met die mitologies 
kosmologiese verwysing sluit die vers by die vorige vers (235.2) aan. Die verganklike 
mens bevind hom op die middelvlak, tussen die benede-menslike, benede-aardse vlak 
onder en die bomenslike, boaardse vlak bo. Die mitologies kosmologiese word hier 
gelees as vóórlaaste hulpkonstruksie, die eksistensieel mistieke as hoofsaak. Met 
eersgenoemde moet histories krities omgegaan word, want daar is 'n historiese afstand 
tussen toe en nou. Met laasgenoemde is 'n direkter gesprek moontlik in die konteks 
van 'n algemeen menslike mistieke tendensie oor die ganse mensegeskiedenis. 


Wat die mitologies-kosmologiese betref, verwys die reël na 'n hergeboorte in een 
van die suiwer oorde (Suddhavisa), naamlik vyf hemele in die dimensie van fyn- 
materiële werklikheid (ripa-loka). Dit gaan hier om hergeboorte in die sfeer van gode. 
Die reisiger wat hierdie vlak bereik het, is 'n andgamin (nie-terugkeerder) na die aardse 
bestaan. So 'n persoon het vyf ‘laer’ bindinge oorwin, wat op kognitiewe insig en 
morele smetteloosheid (waarna v. 236 verwys) betrekking het. In daardie hemelse 
sfeer sal so 'n persoon arahant-skap en nibbana bereik. Dit is stellig die mitologies- 
kosmologiese intensie van die reël, wat tog ook wel tendensioneel na die eksistensieel- 
mistieke vlak neig. Laasgenoemde verwys na hoë geestesvlugte en gepaardgaande 
kognitiewe en morele helderheid, soos bereik in die meditatiewe versinkings (jhanas). 


In reël 1 van vers 237 word weer hoofsaaklik (maar nie uitsluitlik nie) op die situasie 
van bejaarde mense gesinspeel. Alle mense bevind hulle altyd hier, want ‘naby jou einde’ 
(upamta-vayo) is op almal, selfs jong mense, van toepassing. Net soos by vers 235 is die 
mitologiese figuur van Yama in reël 2 die terugval-opsie van die mense van die tyd in 
hulle konfrontasie met die dood. Daar is geen halte of ‘rusplek’ (viso) waar 'n mens 'n 
blaaskans kan kry en die onvermydelike laaste skof uitgestel kan word nie (reël 3). 


In vers 238 verskil slegs reël 4 wat woorde betref van vers 236, maar wat betekenis 
betref, sê dit presies dieselfde. Die nadoodse situasie van die andgamin word hier 
beskryf: So 'n persoon, kognitief verhelder en psigies moreel van alle smette skoon, sal 
nie weer in die sfeer van sintuiglike verslawing, naamlik haat, begeerte en onkunde, 
terugval nie. 


239 Geleidelik, 
bietjie vir bietjie, oomblik na oomblik 
sal 'n wyse mens sy eie smette uitsuiwer 
soos 'n smid onsuiwerheid uit silwer. 

Die eerste woord, anupubbena (geleidelik), dra sterk klem. Die opruiming van ’n 
mens se smette van karakter en gedrag vind nie vanself of in 'n kort tydjie plaas nie. Die 
self-suiwering van die wyse is 'n bewustelike, prosesmatige aktiwiteit, bietjie vir bietjie, 
van oomblik tot oomblik. Die verwysing na die aard van die Boeddhistiese meditatiewe 
instelling, aandagtig van oomblik tot oomblik, is duidelik. Die denkbeeld van karma is 
ook aanwesig: Elke oomblik het 'n invloed op wat die volgende oomblik sal gebeur. 
Geduld is nodig. Besef ook die inherente hoë kwaliteit van die edel materiaal waarmee 
hier gewerk word, asook die fyn suiwering daarvan wat bereik kan word, met die 
vooruitsig van 'n pragtige kunswerk. Die mens het enorme potensiaal. 


Die laaste woord, attano (sy eie), dra ook besondere klem. Die silwersmid werk aan 
'n objek buite homself; die wyse werk aan homself. Om ander se smette te wil uitsuiwer 
— en nie noodwendig geleidelik nie, maar onmiddellik; nie bietjie vir bietjie nie, maar 
die hele massa meteens; en nie geduldig nie, maar ongeduldig - is maklik. Elke mens, 
word egter beklemtoon, is vir hom- of haarself verantwoordelik, geduldig maar 
vasberade. 


240 Soos roes wat uit yster ontstaan, 
wegvreet waaruit dit ontstaan, 
so lei onmatig lewendes se eie dade 
hulle tot 'n staat van leed. 


Die ontstaan en uitwerking van 'n mens se smette word met die ontstaan van roes 
en die uitwerking daarvan vergelyk. Roes ontstaan op die oppervlak van yster, maar 
dit word nie van elders af aangedra nie. Dit is die gevolg van 'n chemiese proses in die 
yster self, as gevolg van 'n verbinding met iets daarbuite. Die ou skrywers sou nie van 
suurstofverbinding geweet het nie, maar die interaksie van die yster self en 
omgewingsfaktore (bv. vog) sou hulle wel opgeval het. Deur hierdie faset in die 
vergelyking te vind, stoot ons die vergelyking nie oor die grense van wat die skrywer 
kon bedoel het nie. Die wedersydse interafhanklikheid van alle dinge was immers 'n 
kernleerstuk in die ou Boeddhisme. Ook sou hulle die uitwerking op die yster 
waargeneem het: Mettertyd vreet die roes die yster self weg. 


Met karaktersmette wat aan die oppervlak van 'n mens se lewe uitslaan, is dit ook 
die geval, word hier aan die hand gedoen. Dit is weliswaar oppervlakverskynsels, maar 
dit hou intiem verband met wat 'n mens self is, met wat in jou is. Die moontlikheid van 
die smette is in 'n mens self gesetel, soos die moontlikheid van die goeie in 'n mens self 
gesetel is. 'n Mens kan nie verskonend terugval op metafisiese of natuurlike of sosiale 
faktore buite jouself nie. Jy is self die basis daarvan. Jou ‘eie dade’ (saka-kammani) is 
verantwoordelik vir wat met jou gebeur. Soos yster deur sy eie roes verteer word, so 
word mense deur hulle eie dade verteer, beland hulle in “n staat van leed' (duggatim). 


Wat hier met ‘onmatige lewendes' vertaal word (ati-dhona-carinam), verwys in die 
eerste plek na monnike wat onmatig geleef het, te ver gegaan het, die vereistes vir 
monnikwees te buite gegaan het. Die woord dhona-carinam bevat 'n hele lewenswyse. 

Monnike het vier dhonas (vereiste ‘benodigdhede’) gehad, te wete 'n kleed, bedelbak, 
beskutting en basiese medisyne. Dit is die basiese lewensbehoeftes van alle mense, tot 
'n lewensnoodsaaklike minimum gereduseer. Die monnik is, leef, met verwysing na, in 
verhouding tot, hierdie vier mees basiese menslike lewensbehoeftes. Hy leef in 
interaksie daarmee, behoort matig en eenvoudig daarmee om te gaan. Wanverhoudings 
wat hierdie basiese relasies betref, bly nie maar net ekstern aan die oppervlak van so 'n 
monnik se lewe nie. Dit vreet in sy menswees in, lei tot 'n staat van diepe ongeluk. 
'n Ligter sinspeling op die basiese leerstukke van die ou Boeddhisme soos karma en die 
ineengeskakeldheid van dinge is haas nie moontlik nie, maar dit is subtiel wel in die vers 
teenwoordig. 


Van hier af is dit nie 'n groot stap om die gedagtegang na menslike lewe in die 
algemeen, buite die monnikebestaan, uit te brei nie. Kleding, voeding, woning en 
middele vir genesing is wesensbelangrik vir menslike lewe. Die probleem kom wanneer 
die aard van hierdie behoeftes tot ‘roes’ lei wat die innerlike van die mens verteer. Dit 
bevat stellig 'n boodskap vir die huidige massa-verbruikerskultuur. Dit het nie slegs 
individuele relevansie nie, maar ook sosiale relevansie, en nie slegs wat onderskeie 
kollektiwiteite betref nie, maar die mensdom as geheel. Hoe die mensdom vandag met 
die natuur, voorwaarde vir sy bestaan, omgaan, spruit voort uit die mensdom self en 
werk vernietigend op die mensdom self terug. 


241 Nie-inoefening besoedel die woorde, 
nie-opruiming besoedel wonings, 
nie-versorging besoedel voorkoms, 
nalatigheid besoedel 'n wagter. 


Soos vers 240 maak 241 ook gebruik van voorbeelde uit die alledaagse lewe, te wete 
huisbewoning, persoonlike voorkoms, vee oppas, om iets belangriks te ondersteun. 
Die gemeenskaplikheid van die reëls is dat nalatigheid, soos met enigiets die geval is, 
tot waardeverlies lei. 'n Huis verval, 'n persoon diskwalifiseer homself sosiaal, beeste 
word gesteel of deur wilde diere gevang. 


Dit lei tot ernstige skade, nie slegs vir die beeste en die eienaar daarvan nie, maar 
ook vir die wagter self. Al sulke nalatighede is ‘verval’ (-mala, malam). Die vers sluit by 
240 aan. Soos in die geval van roes het die probleme hier ’n duidelike uitwendige, 
sigbare aspek, maar 'n inwendige basis. Soos dikwels vroeër word hier weer sterk klem 
geplaas op aandagtige, waaksame getrouheid in wat gedoen moet word. 


Die spits van die vers is in reël 241.1 geleë: Maak met belangrike woorde soos enige 
verstandige, aandagtige mens daarbuite met belangrike dinge maak. Die woord manta 
(hier in die meervoudsvorm manta gebruik en beter bekend in die Sanskrit-vorm 
mantra”) het in die ou Indiese Vedisme 'n aantal betekenisse gedra, onder andere 
liedere, aanroepings of geskrifte, `n goddelike uitspraak of inspraak, 'n magiese formule 
of towerspreuk met bonatuurlike krag, 'n beswering of 'n geheime religieuse leer. 
Vandag het dit in die algemene taalgebruik ingang gevind in die Sanskrit-vorm ‘mantra’ 

en verwys dit in kringe deur die Hindoeïsme en Boeddhisme beïnvloed veral na 
woorde of klanke as hulpmiddele vir meditasie. Dit het egter ook die populêre by- 
betekenis van 'n gedagtelose herhaling van woorde of frases gekry. In ons vroeg- 
Boeddhistiese vers sou dit in die eerste plek verwys het na die herhaling in dreunsang, 
tydens sittings van die sangha, van gedeeltes uit die kanoniese geskrifte wat oorspronklik 
slegs mondeling oorgelewer was. Dit maak van ‘geskrifte’ waarskynlik nie die beste 
vertaling nie. Die mense van destyds het oor sterk ontwikkelde geheues beskik, en 
gesamentlike herhaling in ritmiese dreunsang sou die manier gewees het waarop die 
ou waarhede in hulle ou woordelikse inkleding onthou, ingeprent, ‘ingeoefen’ 
(-sajjhaya-) — dus besonder deeglik bestudeer — is. So is die oorlewering (ook die 
Dhammapada) in die harte van individue en die algemene kultuur ingeweef. 


Die vertaling wat hier voorgelê word (net: die woorde), wil aansluit by mantd in die 
sin van oorspronklike (oorsprong-like) woorde, oerwoorde wat naby die oorsprong van 
dinge lê, self daaruit voortkom, nie repeterend napraat nie en met normatiewe mistieke 
krag en betekenis gelaai is. Dit is immers wat 'n sterk woord is, opkomend uit die groot 
stilte. Woorde of frases wat ritmies, kragtig, bondig, welluidend sekere diepgaande 
kognitiewe en emosionele assosiasies het, is sulke woorde. Groot woorde word geskep 
na aan die wording van dinge, gebeur na aan die wese van dinge. Stellig moet die verse 
van die Dhammapada daarby ingesluit word, so ook die ou formule waarmee oor 2000 
jaar heen toevlug in die Boeddha, die dhamma en die sangha geneem word. Herhaal’, wat 
aan die basis van die naamwoord (-sajjhaya-) lê, het niks met die oppervlakkige, 
gedagtelose aframmeling van woorde te make nie, maar is gelaai met inspanning en 
konsentrasie. Dit is inoefening in die diepte en betekenis van sulke woorde. 


Weliswaar word mantd hier nie gebruik in die sin van enkele spesiale woorde of 
frases nie. In die meer algemene sin wil dit die heiligheid van woorde herwin as klinkend 
uit 'n groot diepte. Dit wil altans sommige woorde, soos die oorgelewerde woorde van 
die Boeddha, geïnspireerde, gloeiende woorde uit die ashoop van geykte formule, red. 
Dit doen nie afbreuk daaraan nie dat ook sektore van die vroeë Boeddhisme oor sekere 
mantriese formules beskik het om die aandag op die allerwesenlikste waarheid te fokus. 
In die Theravada is dit nie beklemtoon nie, maar ook nie van die hand gewys nie. 


Die eerste reël van hierdie ‘mantra’ (v. 241) spreek tot huidige mense, spoedlesers 
by uitstek, oorvoorsien van vergeetlike woorde en lawaaierige klanke. Ons vers moedig 
'n deeglike, geleidelike internalisering van woorde van groot betekenis aan. Dit geskied 
deur inoefening, hetsy stil in gedagte of hardop in klank. Bestudeer, beoefen, herhaal 
sulke woorde oor en oor meditatief, selfs vir jare. Deur bolangs met die klassieke 
‘woorde’ om te gaan, hulle nie in te oefen nie, is om hulle af te skeep en te laat verval. 
Dit is so sleg soos om huis en persoon en veetrop te laat verval. Die versameling 
woorde as sodanig kom niks oor nie; die inherente waarde daarvan is onaantasbaar. 
Die relevansie en uitwerking daarvan op die mens wat die inoefening nalaat, is egter 
dat die woorde in jou kop aangetas, besoedel word; dit is "n smet’. 

In reël 241.3 beteken vanna letterlik ‘bedekking’, ‘laag’, ‘vel’ en dan (gelaats-)‘glans’, 
‘skoonheid’ en vandaar 'sosiale posisie’, selfs ‘kaste’. Met ‘voorkoms’ word hier sosiale 
aanbieding in 'n breë sin bedoel. Hierdie verwysing na die sosiale struktuur in destydse 
Indië is nie voorskrywend nie, maar bloot illustrerend. In die sangha het sulke 
onderskeidings verval. 


242 Die smet van `n vrou is wangedrag, 
die smet van 'n gewer suinigheid; 
slegte sentimente is smette 
in hierdie lewe en hierna. 

243 'n Erger smet nog as dit 
is onkunde, die aller-ergste smet; 
verwyder hierdie smet 
en word smetteloos, o monnike. 


Om met 242.1 te begin, dui ‘die smet van ’n vrou is wangedrag’ (mal itthiya du-c- 
caritam) op seksuele oortreding. Word vroue hier uitgelig? Kan diskriminasie teen 
vroue hier vermoed word? Pasop vir 'n te haastige gevolgtrekking, want vers 246 belig 
weer die seksuele moraal van mans. Tog kan 'n saak uitgemaak word daarvoor dat 
diskriminasie teen vroue in die breër konteks van die seksuele moraal van destydse 
Indië, ook in die Boeddhisme, 'n kulturele gegewe was. Die opmerkings hieronder 
word in daardie breër verband geplaas. Dit is nie altyd maklik om te onderskei wanneer 
ou tekste die opvattinge en gebruike van die tyd waarin dit ontstaan het, aktief 
onderskryf en wanneer dit sulke opvattinge en gebruike meer neutraal registreer en 
sodoende halfterloops illustratiewe voorbeelde uit die omgewing gebruik om ander, 
wesenlike punte te maak nie (kyk byvoorbeeld na v. 241 bo). In albei gevalle, moet 
onmiddellik toegegee word, gaan so 'n teks onkrities met sulke gevestigde opvattinge 
en gebruike om. 


'n Probleem is ook dat dit nie moontlik is om histories krities bo alle twyfel vas te 
stel presies wat deur die Boeddha self gesê is en wat in die loop van die mondelinge en 
skriftelike oorlewering per abuis ingesluip of selfs met opset met goeie bedoelings 
aangepas is nie. Ons neem nou hier argumentshalwe aan dat die Boeddha self uitsprake, 
wat 'n sekere diskriminasie teen vroue veronderstel, sou kon gemaak het, byvoorbeeld 
in sy huiwering om die instelling van 'n orde van nonne goed te keur. Nou, wat doen 
die huidige leser met sulke tydsgebonde seggings?: 


e Die huidige leser sou sulke uitsprake of sekere waarneembare veronderstellings in 
'n teks as tydloos wesenlik en normatief kon voorhou. 'n Mens sou dan kon redeneer 
dat die vroeë geskrif(-te), en dus by implikasie die Boeddha self, ’n patriargale 
houding voorgestaan het. Om die boodskap van die Boeddha ernstig op te neem, 
sou beteken om sulke houdings vandag voort te sit. So 'n interpretasie neig na 
fundamentalisme. So 'n houding teenoor vroue is egter nie slegs onvanpas in 
vandag se wêreld nie, maar laat ook nie reg geskied aan die Boeddhisme self nie. 

Wesenlik is die religie van die Boeddha onversoenbaar met fundamentalisme en 
diskriminasie teen vroue. 

e Die huidige leser sou sulke opvattings glimlaggend kon verstaan as onskuldig 
tydgebonde, as 'n onvermydelike gegewe van alle religieuse opvattings, maar sonder 
om die Boeddha daarvoor te verkwalik. Die Boeddha is dan gewoon, minstens wat 
dit betref, kind van sy tyd. So opgeneem, is sulke uitsprake 'n blote weerspieëling 
van die omstandighede van destyds, waarvan histories krities kennis geneem word 
om dan gewoon verder te beweeg sonder om dit te ernstig op te neem. Dit is 'n 
verstaanbare en lojaal verskonende soort interpretasie, maar tog is daar meer op 
die spel, dink ek. 

e Die leser sou sterk krities die ou Boeddhisme en die Boeddha self kon verkwalik 
en selfs verantwoordelik kon hou vir die voortgesette ondergeskikte posisie 
van vroue oor millennia in die Indiese samelewing en lande wat deur die 
Boeddhisme beinvloed is. Moet sulke tekste (tewens, die Boeddha self) tot 
kritiese verantwoording geroep word? Is die Boeddha aktief aandadig aan 
historiesingeboude misoginie en ernstige sistemiese swakhede in die geskiedenis 
wat die verhouding tussen die geslagte betref? Hierdie perspektief open die 
vraagstuk van karma, in Theravada opgeneem as ‘gewilde’ (cetand), intensionele 
dade, met konsekwensies vir die dader self. Stellig sou die Boeddha nie 
intensioneel enige kwaad jeens vroue wou kondoneer nie. Op tegniese gronde 
sou die Boeddha dus ‘onskuldig’ kon pleit (om vir die oomblik hoftaal te 
gebruik). Wat egter van dade (wat lering insluit) met slegte objektiewe 
konsekwensies wat miljoene mense oor eeue raak, met die beste subjektiewe 
bedoelings gepleeg? Dit wil voorkom of die begrip ‘karma’, altans soos gewoonlik 
in Theravada verstaan, nie ons probleem oplos nie. Dit skyn subjektief 
intensioneel gereduseer te wees, die geweldige problematiek van menslike 
handeling te oorvereenvoudig. Kan dit wees? 

e Die begrip tragiek wat uit die Westerse denktradisie stam, kan oorweeg word in 
aansluiting by en tot verruiming van die Indiese begrip ‘karma’. Hierdie begrip het 
by die Grieke Aeschylus, Sophokles en Euripides - een of meer van hulle waarskynlik 
direkte tydgenote van die Boeddha - begin. Inderdaad, die Griekse Aufklärung van 
die tyd, soos in hierdie dramaturge verpersoonlik, het saamgeval met die Indiese 
Aufklärung, in die Boeddha verpersoonlik. In die algemeen open ‘tragiek’ die 
moontlikheid dat 'n persoon, die beste soort held, met die beste subjektiewe intensies 
nie die gevolge van 'n bepaalde daad kon voorsien het nie — en tog verantwoordelikheid 
vir die slegte konsekwensies daarvan moet aanvaar. Tot watter mate kon die 
Boeddha voorsien het dat sy huiwering ten opsigte van vroue die deur vir 
diskriminasie teenoor vroue in volgende eeue sou ooplaat? Het die Boeddha miskien 
sommige van die opvattinge van sy tydgenote geregistreer, maar nie goedgekeur nie 
en tog ook nie sterk afgekeur nie, maar sonder om die gevolge op die langer termyn 
van sy spreke en swye te kon voorsien? Dit het implikasies vir hoe die Boeddha 
gesien word. Nou is hy nie meer alwetende, gemitologiseerde halfgod nie, maar 

mens, uitermate buitengewoon, maar méns... met 'n element van tragiek. Terloops, 
nie te vergete nie is die feit dat tye kom en gaan en dat elke generasie komies, tragies, 
naief sy eie meerderwaardigheid aanvaar, woedend of glimlaggend vanuit die 
hoogte neersien op die foute van vroeër, maar sonder om te besef dat dit môre ons 
beurt is om oor ons kortsigtige domheid uitgelag te word. Dit skyn 'n gegewe in 
menswees as sodanig te wees. Steeds moet ons in gedagte hou dat die ontwikkelende 
teks ook 'n kleiner of groter mate van aanpassing, deur goedbedoelende monnike, 
van die oorspronklike woorde van die Boeddha kon gewees het. 

e Die klassieke Theravada-begrippe anicca (nie-blywendheid), anatta (nie-self, nie- 
substansie) en verwante paccaya (kondisie) en sufifiatd (leegheid) kom ook hier aan 
die bod. Dit is die laaste ontlediging van alle dinge, selfs goeie, goedbedoelde 
moraliteit. Moraliteit, soos godsdiens en alle kultuur, is vóórlaaste konstruksie. Dit 
is relatiewe, nie-absolute grond wat vastigheid gee, maar uiteindelik in die lááste 
ongrond verdwyn. Inderdaad, uiteindelik is ook die Boeddha, die leer en die orde 
leeg. Hulle is nie uitsonderings op die reël nie, maar manifestasies daarvan. 
Uiteindelik word ook die ou tekste en leringe ontledig. 

e 'n Verdere moontlikheid wink, naamlik 'n skeppende, waarderende, krities tendensionele 
interpretasie van die ou tekste vir die situasie van vandag. Die voorskrif van die 
Boeddha self was immers om nie blindelings repeterend op gesag terug te val nie. 
Die Boeddha-‘woord’ moet opnuut ‘word’; dit is óns verantwoordelikheid vandag. 
Natuurlik moet die bloot vóórlaaste karakter van elke sodanige interpretasie 
beklemtoon word; ook dit is uiteindelik leeg. Terloops, die groot Griekse tragedie- 
skrywers wat hierbo genoem is, het in hulle kulturele konteks op sê 'n hermeneutiese 
wyse met die mitologiese religie van hulle tyd en plek omgegaan: Fatalistiese orakels 
word deur hulle tot menslike tragiek gesublimeer. Só gelees, sou die tendensie van 
die ou Boeddhisme sonder twyfel wees om mans en vroue as gelykes te behandel. 
Hierdie vertolking volg daardie weg. 


In 242.2 kan 'n sekere monniksentriese sentiment vermoed word. Dit kan 
geparafraseer word as ‘moenie met 'n halfgeslote, bewerige hand aalmoese aan die 
monnike skenk nie’, in welke geval bogenoemde oorwegings weer ter sprake sou kom. 
Bygesê is maccheram (suinigheid, selfsug, afguns) in die algemeen as 'n erge karaktersmet 
beskou en bevryding daarvan as 'n kenmerk van 'n suiwer lewe, voorwaarde vir 
arahant-skap. 


Die woord dhamma (242.4) het 'n besonder wye betekenisveld, wat in hierdie geval 
miskien algemeen vertaal kan word as ‘sentimente’, 'n bewussynsdimensie tussen die 
sigbare handelinge van 242.1-2 en die sterk kognitiewe fokus in 243. Die volgende 
vers (243) sluit dan daarby aan en bou daarop voort, wys op iets nog erger as slegte 
dade en slegte sentimente. 


Onkunde (avijja), saamgetrek as onkunde betreffende die radikale verganklikheid 
en nie-substansie van dinge aan die wortel van begeerte en weersin en lyding, en 
onkunde betreffende die weg om van lyding ontslae te raak, is die mees basiese fout, 

die ‘allerergste smet’ (paramam malam), in die Boeddhisme. Verwyder dit, en die mens, 
hier in die persoon van 'n monnik aangespreek, is smetteloos (ni-m-mala). 


244 Lekker leef 

'n kraai-mens: 

skaamteloos gewetensloos, 

brutaal, spoggerig, voortvarend, korrup; 
245 swaar leef 

'n gewetensvolle mens: 

immer suiwerheidsoekend, onverknog, 

beskeie, skoon lewend, skerpsiende. 


Hierdie twee verse dui twee uiteenlopende, basiese lewenskeuses aan en sluit dus 
goed by Hoofstuk 1 aan. 


Die woord hin (hiri), in a-hirikena (244.2) as ‘skaamteloos gewetenloos’ vertaal, 
beteken 'skaamte' in die morele sin, 'n gevoel van skaamte weens foute. Dit is nie 'n na 
buite gerigte afhanklikheid van publieke voorskrifte of 'n besef van tekort skiet aan 
goddelike voorskrifte nie, maar 'n na binne-, self-gerigte besef dat aan sekere innerlike 
standaarde nie voldoen is nie. Dit is 'n besef dat 'n inherente geestelike adel deur 'n sekere 
optrede gekompromitteer is. Dit is dus 'n aspek van ‘gewete’. 


In kaka-sirena (letterlik: ‘kraai-held’, erg ironies bedoel) is die woord vir kraai (kaka-) 
'n onomatopee vir die gekras van hierdie skaamtelose, opportunistiese dief en aasvreter. 
Dit is 'n besonder treffende beeld vir die soort mens wat hier beskryf word. So 'n mens 
kan selfs 'n monnik wees, soos die kommentariële tradisie (Carter & Palihawadana 
1987:286) aantoon, naamlik 'n monnik wat altyd op die uitkyk is vir waar hy wat kan kry. 
'n Kraaiebestaan is nie noodwendig tot individue beperk nie. Dit kan van 'n sosiale 
kollektiwiteit geld. Dit kan ’n hele kultuur domineer. Ons leef in 'n kraaiekultuur. 


Die kenmerk van brutaliteit (dhamsin in dhamsiná) (244.4) beklemtoon die optrede 
van 'n sekere soort mens. Hy skroom nie om homself, vir sover hy daarmee kan 
wegkom, ten koste van ander in situasies van voordeel vir homself in te druk nie. 
Pakkhandin (in pakkhandina: spoggerig) (244.4) sluit in hierdie karakterskets van 'n 
besmette mens by bogenoemde aan. Immers, 'n kraai is daarvoor bekend dat hy blink 
goedjies soek. So 'n mens weet gewoonlik hoe om 'n goeie indruk te maak, maar is 
wesenlik selfsugtig. Hy is ook ‘roekeloos’, voortvarend’ (pagabbhena) (244.4), sonder 'n 
besef van maat en perk, vat soveel moontlik. Dan kom die karakterisering wat die vers 
ondubbelsinnig aan die tema van die hoofstuk vasknoop. So 'n mens is ‘besmet’ 
(samkhilitthena; verlede deelwoord van 'n werkwoord samkilissati: besmet, bevlek word 
of is). In eietydse idioom in eietydse situasie wil dit sê so 'n mens is ‘korrup’. 


Die vers sê dat so 'n mens ‘lekker leef (su-jivam) ten spyte van sy karakter en gedrag. 
Hy kom meestal sosiaal met dergelike gedrag weg en ly ook nie juis innerlik aan 
gewetenskwelling nie. Die vers kan selfs ook sê dat so 'n mens lekker leef, sukses behaal, 

danksy so `n karakter en optrede. Hy is 'n operateur wat die resep vir sluwe sukses in 
die sisteme van hierdie wêreld onder die knie het. 


Om goed te lewe is daarenteen nie maklik nie, is ‘swaar trek’, ‘swaar leef (du-j-jvam, 
presies die teendeel van su-jivam). Dit bring wel geluk op die langer duur en in die 
groot sin van die woord, maar is nie maklik nie en verg inspanning, en waarborg nie 
'n lekker lewe' nie. 


So 'n mens moet hard aan hom- of haarself werk. So 'n lewe behels stryd en die 
oorwinning van weerstand, individueel innerlik, asook, dikwels, sosiaal uiterlik. Deel 
van 'n ‘gewetensvolle’ (hirimata) mens se lewe is 'n besef van ‘swaar trek’, 'n besef dat hy 
ingespan is en hard werk ter wille van, tot voordeel van alle ander en nie, soos 'n 
verorberende rowerkraai, bloot ter wille van sigself (hetsy individueel of kollektief) 
nie. Selfs die Boeddha met sy graad van gevorderdheid het ook nie 'n banaal ‘lekker’ 
lewe gehad nie, maar hard gewerk teen veel weerstand in. 


'n Mens nog op weg is in alle opsigte, uiterlik en innerlik, 'suiwerheid-soekend' 
(suci-gavesina). Die woord is afkomstig uit die boerdery-milieu. Oorspronklik slaan dit 
op die soek van beeste (gava-) en vloei vandaar maklik oor na soeke in 'n breër sin. So 
'n mens is ook belangeloos ‘onverknog’ (a-knena, van 'n werkwoord kyati: vaskleef). 
Voorts is so 'n mens ‘beskeie’ (a-p-pagabbhena), die teendeel van voortvarend, roekeloos, 
uitspattig, asook ‘skoon lewend’ (suddha-jvena) en ‘skerpsiende’ (passatd, van die 
werkwoord passati: sien). 'n Deel van die moeite wat so 'n mens het, is juis dat hy deur 
die maskerade van vers 244 sien. Die eienskap van skerpsiendheid staan nie verniet 
laaste in die vers nie. Dit dra besondere klem. Om skerp te sien — breed gestel, 'n 
'siener te wees — is nie so danig lekker nie, maar kan innerlike spanning veroorsaak. 
Dit kan ook uiterlike spanning veroorsaak, want wanneer moet so 'n mens wat sê 
wanneer hy deur die dominante kraaiekultuur sien, en hoe? Dit verg veel oefening 
voordat 'n skerpsiende mens so 'n stryd oorkom en innerlike kalmte bereik. 


246 'n Man wat in die wêreld 
asem vernietig, 
onwaarheid verkondig, 
neem wat nie gegee is nie, 
'n ander man se vrou besoek en 
247 hom aan sterk drank verslaaf, 
ontwortel homself 
in hierdie einste wêreld. 
248 Weet dít, goeie vriend: 
verkeerde dade ruk handuit; 
moenie dat hebsug en wangedrag 
jou in langdurige ellende dompel nie. 


Hierdie drietal verse sit die gedagtegang van die vorige tweetal (244-245) voort. 
Hoe leef 'n besmette mens, en hoe leef 'n smettelose mens? 

Verse 246-247 bied’n samevatting van die pafica-stla (vyf deugde), die vyf lewensreëls 
waaraan Theravada-lekevolgelinge hulle altyd verbind het. In die tradisie is hierdie 
deugde en hulle kontrasterende ondeugde soms tot in die fynste besonderhede ontleed 
en voorgeskryf. Hermeneutiek vir vandag sal die tradisie respekteer, maar historiese, 
tydgebonde reëls nie verabsoluteer nie. Dit gaan oor die gees, die intensie, die tendensie 
in en agter die voorskrifte, wat in verskillende situasies verskillende vorms kan 
aanneem. Hier wil ons slegs verstaan wat destyds gesê en bedoel is. 


Daar is 'n ironie in hierdie verse verskuil. In vers 247 verskyn die naamwoord naro, 
‘man’ (in 'n poëtiese konteks veral 'n ‘sterk man’, ‘heroïese man’, ‘held’). Dit is die tipe 
persoon wat hier in sy wese aangespreek word. In die vertaling word hierdie woord na 
die heel begin van die twee verse geneem. Die ironie is dat juis so 'n man homself kan 
vernietig, heel letterlik homself kan ‘ontwortel (247.2), ‘sy (eie) wortel (mülam)’ 
‘uitgrawe’ (khanati). Selfs in hierdie tragiese situasie klink steeds ’n sekere krag. Die 
wortel gaan nie maar net passief dood nie. Hierdie man grawe dit self aktief uit, miskien 
selfs in die volle besef van wat hy doen. Hy bly aangespreek in sy ware bestemming as 
‘held’, selfs in sy tragiese ondergang. In voortsetting van wat by vers 242 gesê is, geld 
dit nie net vir mans nie. 


Die woord ‘wortel’ (in 'n goeie sin bedoel) roep wel die assosiasie op van die drie 
onheilsame wortels (mila’s) wat aan die basis van 'n verkeerde lewe lê, dit voed en 
uiteindelik slegte vrugte voortbring, te wete hebsug (lobha), weersin (dosa) en verblinding 
(moha). Hulle is aanwesig in die vyf ondeugsame handelinge wat hierbo genoem word. 
Weersin is aanwesig in doodmaak, in ‘asem (lewe) (panam) Vernietig (atimapeti) (246.2). 
Hebsug is aanwesig in ‘neem wat nie gegee is nie’ (a-dinnam adiyati) (246.4), n ander man 
se vrou besoek” (para-daraf ca gacchati) (246.5) en ‘hom aan sterk drank verslaaf (sura- 
meraya-pinaf ca … anuywufijati) (247.1), dus in smagting na goedere, seksualiteit en smake 
en hulle uitwerking. Verblinding is aanwesig in hulle almal en pertinent in ‘onwaarheid’ 
(pertinent 'n valse siening of argument: musd-vadaf) ‘verkondig’ (bhdsati) (246.3). Al vyf 
saam is trouens ook 'n beskrywing van die kraaibestaan, die kraaikultuur, van vers 244. 
Die eksistensie van die gewetensvolle, helder, skerpsiende persoon (245.4) is die presiese 
teendeel van hierdie vyf onsuiwerhede. Tog staan hierdie drie wortels nie in die sentrum 
van die beeld soos hier gebruik nie. Die punt van vergelyking in verse 246-247 is die lot 
van 'n sterk mens wat sy eie bestaanswortel uitgrawe, dus homself vernietig. 


Dit het stellig erge gevolge, selfs in hierdie ‘wéreld’ (loke: 246.1), ‘hierdie einste 
wêreld' (eva-m-eso lokasmim: 247.3), só beklemtoon albei verse, en dit afgesien nog van 
die volgende lewe. 


Vers 248 sluit direk aan by 246-247: Die beoefening van die vyf deugde is inderdaad 
nie maklik nie. Tog is hier ’n effense gemoedelikheid van toon in die vermaning. Bho 
is 'n taamlik familiëre aanspreekvorm, vir sosiaal gelykes en minderes gebruik (dikwels 
saam met purisa [man], soos hier), in onderskeiding van bhante en bhadante wat vir 
meerderes (eerwaarde, heer) gebruik word. 

Die vers wil stellig die vorige twee verse beklemtoon en weer eens waarsku teen 
‘verkeerde dade’ (papa-dhamma). Verkeerde dade raak maklik buite beheer, onbeheersd 
en onbeheerbaar (asafifiata). Dhamma kan hier miskien ten beste verstaan word as 
inbegrip van gedagtes, woorde en handelinge; a-dhammo verwys na wangedrag in al 
drie opsigte. 


249 Mense gee volgens oortuiging en neiging; 
wie ontsteld is oor ander se kos en drank 
sal dag of nag nooit 
konsentrasie bereik nie. 

250 Maar iemand by wie hierdie ontsteltenis 
verwyder, radikaal uitgeroei en vernietig is 
sal dag of nag 
konsentrasie bereik. 


Dit gaan in vers 249 oor een van die vier basiese lewensvoorsieninge van 'n monnik, 
naamlik voeding (kyk v. 240). Die leser vind hier 'n alledaagse ervaring van die 
bedelmonnik, naamlik die ontvangs van iets te ete op sy bedelronde. Daar staan hy met 
sy bakkie, en iets word deur iemand daarin geplaas. Hy kyk, en reageer. Tog word in 
hierdie klein situasie die hele karakter, die graad van gevorderdheid, van die monnik 
onthul. 'n Moontlike fout van bedelmonnike is om behep te wees met die ‘drank en kos’ 
(pana-bhojane) wat deur leke aan hulle uitgedeel word. “Onsteld' wees (manku) kan 
inderdaad 'n taamlik spektrum assosiasies hê (onder andere ‘verwarring’, onsekerheid, 
‘terneergedruktheid’, ‘verleentheid’, ‘skaamte’). Die Pali (paresam) kan ‘van ander’ of 
‘aan ander’ beteken. Daar is nie werklik ’n wesenlike verskil tussen die twee nie, en die 
vertaling wil ruimte vir albei laat. In die eerste geval val die klem op wat die monnik 
self van een of ander leek ontvang, in die tweede geval op wat ander monnike ontvang. 
Dit is duidelik dat ontevredenheid en afguns nogal maklik sou kon ontstaan (waarom 
kry hy meer?). 


Vers 242 het gewag gemaak van die fout van ’n gewer, naamlik om suinig te gee. 
Nou word 'n sekere balans teweeg gebring. Die fout van 'n ontvanger is om gefikseer 
te wees op die ‘wat’ en ‘hoeveel wat jy ontvang. Die punt is, suggereer die vers, dat dit 
‘ander’ se kos en drank is, óf ander as gewers óf ander as ontvangers. Besef dit. Dit het 
eintlik niks met jou as ontvanger te doen nie. Om ontsteld (bv. ontevrede) te wees oor 
wat jy in die bedelbak ontvang, is 'n afleiding van wat werklik saak maak, naamlik 
‘konsentrasie’ (samadhi), die vestiging van die aandag op 'n enkele voorwerp. Dit is 'n 
sentrale aspek van geestesontwikkeling en lei tot samatha (kalmte, vrede). Hoofsaak, 
monnik, is jou fokus op jou taak, jou geestesontwikkeling. Vergeet van ‘ander’ se kos 
en drank, anders gaan jy nooit (dag of nag: diva vd rattim) konsentrasie bereik nie. 


Die uitlig van die tydsdimensie sluit aan by die vorige vers (248). ‘Dag of nag’ wil 
waarskynlik op twee aspekte slaan, naamlik die bereiking van 'n gevorderde stadium 
tydens meditasie en die deurlopende staat van gemoedsvrede, voortvloeiend uit 

meditatiewe konsentrasie. Dit kan ewe goed as ‘dag en nag’ vertaal word. ’n Mens sou 
kon dink dat die dag deur ontstellende gebeure self, die nag deur herinneringe en 
antisipasies in beslag geneem word. 


Wat ‘ander’ gee, is hulle saak, hulle ‘oortuiging’ (-saddham), hulle ‘neiging’ 
(-asadanam). In hierdie verband is ‘oortuiging 'n beter vertaling vir saddhd as die meer 
gewone ‘geloof of ‘vertroue’. In ’n heel algemene sin beteken pasddanam ‘geluk’, 
‘tevredenheid’. Mense gee (of nie), en min of veel, volgens hulle eie kognitiewe en 
emosioneel voluntatiewe instelling. Die gevorderde monnik neem nie aanstoot nie, 
trek hom dit nie aan nie. Die vers moedig ’n sekere innerlike distansie van ontvanger 
ten opsigte van geskenk en skenker aan. Ontsteltenis oor min is waarskynlik die mees 
voor die hand liggende emosie wat hier bedoel word. Ontsteltenis oor veel is egter 
nie uitgeslote nie, alhoewel stellig hoogs onwaarskynlik. Die vertaling wil ruimte vir 
albei moontlikhede laat. 


Ons vind in 250.2 'n direkte verwysing na 'n ‘wortel’ (mila-) van boosheid. Die begrip 
mila-ghaccam word weergegee as ‘radikaal uitgeroei. Stellig is die wortels ‘begeerte’, 
‘haat’ (jaloesie, nyd), asook ‘verblinding’ as gebrek aan insig in die wese van dinge 
geïmpliseer. Ook word die begrip upekkha (‘gelykmatigheid’, ook as tatra-majjhattata 
bekend) hier geimpliseer. Die ontwikkelde monnik sal met sy bedelbak in sy hand as't 
ware as onbetrokke buitestaander na die situasie en homself kyk. Dit is 'n morele, 
sielkundige, eksistensiële instelling waarin sintuiglike verknogtheid en wat daarmee 
saamhang en daaruit voortkom, soos sosiale en persoonlike stres, uitgeskakel is. 


Die vers is baie konkreet; dit is wat dit so treffend maak. Dit het egter wyer 
implikasies. Dit het stellig 'n boodskap vir leke ook, ook in ons huidige maatskaplike 
konteks met sy grotendeels onpersoonlike prosesse. Die huidige ekonomie is veel 
komplekser as die gee en ontvang en ruil van destyds. ‘Kos en drank’ kan as 'n sinekdogee 
beskou word vir wat die lewe, 'n kondisionele vlegwerk van faktore waaroor 'n mens 
weinig of geen beheer het, joutoebedeel. In 'n sekere sin is'n skenkende of weerhoudende 
situasie `n ‘ander’ buite jou. Konsentreer op jou wesensbelangrike taak en 
verantwoordelikheid, impliseer ons vers. Hier is 'n aansluiting by vers 217. Tog is daar 
selfs in die huidige samelewing steeds baie interpersoonlike relasies van gee (of nie) en 
ontvang (of nie), byvoorbeeld van finansiële beloning, status in sosiale hiërargie, 
aandag, hoflikheid, vriendelikheid, respek, erkenning en roem. Kom wat wil, die mens 
op weg na adel bly vry. 


Die Boeddhisme is nie 'n voorspoedskultus nie en impliseer sterk kritiek en korreksie op 
die huidige hedonistiese verbruikerskultuur. Die Boeddha belowe nie vol bedelbakke vir 
diegene wat mooi mediteer nie. Voorspoed en teenspoed is nie-wesenlike sake. Die volle 
verantwoordelikheid word, soos deurgaans in die Dhammapada gebeur, op die skouers van 
die mens geplaas wat na adel van karakter streef. Dit gaan om innerlike soewereiniteit, 
konsentrasie, integrasie en kalmte, onafhanklik van uiterlike omstandighede. 

251 Geen vuur is soos hartstog, 
geen houvas soos haat, 
geen strik soos verwarring, 
geen rivier soos dors. 


Vers 251 sluit by 249-250 aan. Soos ook by 248 die geval was, vat hierdie vers die 
moreel sielkundige kern en boodskap van die vorige twee saam en pas dit toe. 
Inderdaad, in die reaksie van die monnik op wat hy in sy bedelbak kry, kan al drie 
wortels van kwaad hulle aanmeld. Die feit dat een en dieselfde kwaad deur twee 
sinonieme (raga- en tanhd-) aan die begin en aan die einde voorkom, kan opgeneem 
word as 'n beklemtoning van die buitengewone belang van begeerte. 


Hier word die wortels met vier natuurverskynsels in verband gebring. Geen krag in 
die natuur kan kers vashou by die krag van moreel-sielkundige kwaad nie. Vuur in die 
natuur brand gouer uit as menslike hartstog, die houvas van krokodille verslap gouer as 
die greep van haat, geen net of strik is so fataal soos verwarde denke nie, en riviere sak en 
styg gouer as die onversadigbare menslike dors van begeerte. 


In ons tyd kan die vers ekologies gelees word: Die natuur is nie opgewasse teen die 
kollektiewe hebsug, haat en onkunde van die mensdom van vandag nie. 


252 Maklik is dit om die fout van andere raak te sien, 

moeilik om jou eie raak te sien; 

'n mens wan andere se foute soos kaf, 

verdoesel jou eie soos 'n slu dobbelaar sy skelmstreek. 
253 'n Mens wat gedurig foutvinderig 

uitkyk vir die foute van ander 

se eie onsuiwerhede neem toe; 

ver van die beëindiging van onsuiwerhede is hy. 


Vers 252 kom met besonder sprekende beeldspraak vorendag. 'n Mens is geneig om 
ander se foute openbaar te maak, soos 'n landbouer graan (rys) hoog windop in die lug 
gooi sodat die kaf wyd versprei en duidelik sigbaar word, kortom, om te skinder. Wat 
jouself betref, steek jy jou eie foute weg soos 'n skelm dobbelaar 'n 'skelmstreek (letterlik: 
'n ongelukkige dobbelsteen, kalim). Die kommentariële tradisie het 252.4 ook laat slaan 
op 'n jagter wat homself met takke en blare kamoefleer. Albei suggereer dieselfde: 
Gewoonlik ismense geneig om oneerlik te wees en die oneerlikheid weg te steek, kortom, 
om te huigel. Die natuurlike menslike samelewing is 'n maskerade. Als is vals — so wil dit 
voorkom, maar natuurlik berus ons verse nie daarin nie. Daar is goeie mense wat nie op 
ander se foute teer nie. Reël 253.4 gebruik nie die begrip ‘arahant nie, maar dit is waarop 
hierdie verse afstuur, naamlik iemand by wie hierdie onsuiwerheid uitgesuiwer is. 


Wat sou sosiale eerlikheid in die konteks van die vroeë Boeddhisme beteken? Stellig 
was die aard van die kollektiewe menslike bestaan met sy skynbaar ingeboude rolspelery 

en woordryke skynheiligheid een rede waarom die sangha hulle aan die samelewing 
onttrek het. Net so stellig het hierdie grondtrek van menswees ook in die sangha self 
gesluimer. 


Wat beteken ‘die waarheid praat? Let daarop dat ‘regte spreke’ (samma-vaca) in die 
uiteensetting van die agtvoudige pad soos volg verduidelik word: Dit is om jouself te 
weerhou van valslik (musa) praat, kwaadwillig (pisuna) praat, beledigend (pharusa) 
praat en ydele kaf praat (sampha-palapa). Positief gestel, beoefen al vier die volgende 
altyd en in alle omstandighede gelyktydig, naamlik waar (waaragtig), welwillend, 
vriendelik, wesenlik praat. Wat sou dit in meer konkrete terme beteken? 


Theravada neig ongetwyfeld na die serieuse kant, maar word lighartigheid en 
humor daarmee uitgeskakel? Tog nie. Twee van die eienskappe wat byvoorbeeld deur 
die Abhidhammattha Sangaha (rondom die elfde eeu) as kenmerkend van 'n 'skoon' 
(suiwer, en mooi) karakter uitgelig word, is ligtheid (lahuta) en soepelheid (muduta). 
Die metafisies mistieke insigte van nie-blywendheid en nie-substansie loop nie op 
humorlose grimmigheid en verbete onbuigsaamheid van karakter uit nie. Inteendeel, 
'n swaar las is immers gelig en neergelê. Die Abhidhamma het tewens ses verskillende 
grade lag onderskei (Aung 1979 [1910]:22 ev.): 

- ‘nstil glimlag op 'n stil gelaat 

- ‘n glimlag waarin die tande sigbaar word 

e lag met ligte klank 

e skaterlag waarin kop, skouers en arms in beweging kom 
e lag dat die trane loop 

e lag waarin die hele lyf van kop tot tone skud. 


Hulle word stellig gegradeer, maar daar is ook ’n situatiewe bepaaldheid aan hulle 
verbonde. Die intense verdieping van 'n monnik in stil meditasie sal beswaarlik in die 
laaste een uitdrukking vind, maar sy geluk sal subtiel in die eerste graad blyk. Word 
skaterlag in ander kontekste daarmee verwerp? Hoegenaamd nie, sou ek dink, maar 
komedie kom (anders as byvoorbeeld by Plato in sy Simposium) nou nie juis in die 
Theravada-literatuur voor nie. 


Ook met die maklik sigbare fout (hetsy enkelvoud of meervoud) van ander (hetsy 
enkelvoud of meervoud), hetsy onder vier oë of in die openbaar, sal die hoorder van 
die Boeddha-woord altyd waaragtig, welwillend, vriendelik, wesenlik omgaan. Selfs 
met die skreiende fout(e) van ander gaan die tong van die wyse mens so om. Let egter 
op die grens van oneerlike toesmeerdery, wat neerkom op 'n gewillige meedoen aan 
die foute van ander, insluitend die oneerlikheid van die ‘slu dobbelaar’ (252.4). 


Steeds bly vrae, byvoorbeeld: Is daar ’n verskil tussen ‘niks anders as die waarheid’ 
praat en ‘die hele waarheid’ praat? In watter mate hou die wyse spreker sy luisteraar (sê 
maar volwassene of onvolwassene met hulle onderskeie grade van bevatlikheid) in 
gedagte? Wat beteken ‘vaardig’ (kusala) hier? Elke hoorder van die Boeddha-woord sal 

sy of haar eie styl aan die dag lê, eie keuses in bepaalde situasies maak. Daar is nie 
foutvrye resepte nie. 


Vers 252 maak van ‘fout gewag in die enkelvoud (vajjam) sowel as die meervoud 
(vajjani). Dit kan om poëtiese redes gebeur en hoef nie 'n besondere betekenis te hê 
nie. Wel interessant is dat van ‘andere’ so in die meervoud gepraat word. Ook dit het 
nie noodwendig 'n buitengewone betekenis nie. Die fout(e) van 'n enkele ander mens 
word gewoon hierby ingesluit. Word die groot enkele fout van 'n kollektiewe ander in 
252.1 hier miskien tog effens beklemtoon? Immers, die kollektiewe brandmerk van 'n 
hele groep is deel van die menslike sosiale proses van self-regverdiging. Mense kan 
slegs tot bo-op die glibberige ‘hoë morele grond’ klouter deur ander af te druk, wil dit 
voorkom. 


Tradisioneel word vier ‘onsuiwerhede’ (asava) onderskei, naamlik: 


e begeerte na sintuiglike plesier (kama) 

e begeerte na (her-)geboorte, lewe (bhava) 
e valse sieninge (ditthi) 

e onkunde (avijjá). 


'n Arahant is iemand in wie al vier beëindig is; die naamwoord vir so iemand is 
khina-dsava (wie se gees van besoedelinge vry is). Dit is waarna 253.4 verwys: Die 
besoedelinge is by so 'n mens beëindig. Hierdie vers suggereer dus (al is dit in negatiewe 
terme) 'n werklik hoë vlak van menswees waar alle smette verwyder is — insluitend die 
besoedeling wat hier in ons verse aangespreek word. 


Die vers lê 'n besondere, as't ware karmatiese klem, al word dit nie in soveel 
woorde genoem nie. Die foutvinderige op die uitkyk wees vir die foute van ander 
het totaal niks met 'n gewaande posisie op hoë morele grond te make nie. Inteendeel, 
hoe meer 'n mens in daardie op die uitkyk wees verval, hoe meer neem jou eie 
onsuiwerhede toe. Die arahant, smettelose mens (dit is waarop 253.4 sinspeel), het 
die poppekas van gewone sosiale verhoudinge, waarin foutvindery van ander aan 
die orde van die dag is, verlaat, maar behels dit dat hy of sy noodwendig die sosiale 
lewe as sodanig verlaat het? Die groot uitdaging is om 'n kwalitatief ander model 
van menswees voor te leef, ‘agsaam onder onagsames, onder slapendes helder 
wakker’ (v. 29). 


254 In die oopte is geen weg 

en geen swerwer is daarbuite; 

die mensdom is lief vir denkkonstrukte 

maar Tathagatas is vry van denkkonstrukte. 
255 In die oopte is geen weg 

en geen swerwer is daarbuite; 

saamgestelde dinge is nie ewig nie 

en Boeddhas is vry van onsekerheid. 


241 


Smette (Malavagga) 


Hierdie twee verse gaan verder as 253.4 waar op 'n arahant gesinspeel is. Hier word 
nou van die hoogste bereikbare dimensie van menswees gepraat, naamlik Boeddha- 
skap, Tathagata-skap (letterlik: een wat aldus gegaan het), dit wil sê iemand wat die 
weg van verligting tot die einde toe geloop het en dus (in die konteks van hierdie 
hoofstuk) smetteloos is. 


In reëls 254.1 en 255.1 is ‘oopte’ 'n vertaling van akdsa, wat 'skynend' en dan ‘oop, 
helder lug of ‘ruimte’ beteken. Dit word in die ou tekste in verskillende verbande 
gebruik. Byvoorbeeld, een van die stadia van gevorderde meditasie is die bereiking van 
'n staat van oneindige ruimte. Hierdie vertaling verstaan äkasa hier as 'n metafoor vir 
die nie-substansialistiese leegheid van alle dinge. Die ‘is geen weg’ (padam n'atthi) word 
opgeneem as 'n metafoor vir die radikale stilte van ‘nie-weet’. Daar is geen mitologiese, 
teoretiese, filosofiese, teologiese formules en konstrukte wat nie uiteindelik, in die 
radikale leegheid van dinge, ‘oplos’ nie. 


Samano in 254.1 slaan op die haardlose swerwer wat in die tyd van die vroegste 
Boeddhisme die oorwegende sosiale posisie van die ernstige soeker was. Verskillende 
moontlikhede om 254.2 en 255.2 sáám met 254.1 en 255.1 te verstaan, kan oorweeg 
word, byvoorbeeld: 


e Die Boeddha sou verstaan kon word as sou hy gesê het dat sy eie bedeling (sasana) 
die enigste ware een is en dat ‘daarbuite’ geen ware swerwers is nie, slegs misleide 
en misleidende dwaalleraars. Dit sou nie korrek wees nie. 

e Sou die strekking kon wees dat ‘buite’ die monnike-orde geen heil is nie? Nee. Ons 
vertolking bly weg van sulke eksklusivistiese verabsoluterings. 

- Die ware haardlose swerwer kan verstaan word as een wat die oop, padlose ruimte, 
soos hierbo verduidelik, betree het, as 'n mens wat per definisie dáár beweeg, 
indien nog nie in werklikheid nie, dan wel in beginsel en bestemming. Die swerwer 
is wel op pad — na 'n padlose oopte. Daar is geen swerwer in die volste sin van die 
woord ‘buitekant (bahiro) dáárdie padlose ruimte nie. So beskou, beweeg hierdie 
verse self geheel en al buite die domein van eksklusivistiese institusionele religie. 
Religie is 'n nuttige voorlaaste instelling, maar kan helaas 'n blokkasie op pad na 
die oop ruimte word. 


Vers 254, reël 3 en 4, bevestig dit. Die algemene ‘mensdom’ (pajd), sê vers 254, leef 
nie in daardie oopte nie, maar is uitgelewer aan 'denkkonstrukte' (papafica-). Hierdie 
woord beteken in die eerste plek ‘uitbreiding’, ‘verspreidheid’, ‘veelvuldigheid’ en dan 
die wêreld' as bont konglomeraat, die resultaat van hand oor hand toenemende denk- 
konstrukte. Vir 'n analise van hierdie begrip, kyk na Nanananda (1976). Die Tathagata 
daarenteen is vry van die smet van verknogtheid aan die web van sulke konstrukte, het 
dit getransendeer, leef vry in die oopte. 


Vers 255.3-4 voer die gedagtegang van 254.3-4 verder. Die belangrike begrip 
samkhara kan verskeie betekenisse dra (vgl. ook vv. 277-278), onder andere ‘vorming’, 
formasie' (die handeling, asook die produk van die handeling). Dan beteken dit ook 

karma (gewilde daad). Ook is dit die vierde khanda (emosionele en wilsfaktore) in die 
lys van vyf faktore wat die mens uitmaak. Uiteindelik slaan dit ook op alle dinge in die 
wêreld. Alle dinge is immers saamgestel uit verskeie faktore, geen ding is self- 
genoegsaam, substansialisties solied nie. Anders gestel, geen ding is ‘ewig’ (sassata) nie. 
Ons vertaling neem die laaste betekenismoontlikheid op. 


Boeddhas is wesens wat vry is van substansialiserende denkkonstrukte. Die 
insig dat dinge 'saamgesteld' is, is nie 'n saamgeflanste konstruk nie. Inteendeel, in 
die besef dat alle dinge verganklike, uiteindelik ontbindende konglomerate is, is 
die Boeddhas ‘vry van onsekerheid’. Die Pali-woord hiervoor is ifjitam (afkomstig 
van 'n werkwoord ifijati: skud, rondruk). Die metafisies mistieke insig in nie- 
substansialistiese verganklikheid word nie eties-sielkundige kroniese onstabiliteit 
en onsekerheid nie. Inteendeel, die insig daarin gee rustige vertroue. 


Hier, aan die einde van die hoofstuk, word die smet van onsekerheid uitgelig. Dit 
kom op uit die waan dat enigiets van die ‘saamgestelde dinge’ ewig (sassatá) is. Wie 
weet dat dit juis nie die geval is nie, is dus onskokbaar. Vertroue (saddha) is iets anders 
as substansialistiese fiksasie op enige ding en die kenteoretiese absolutisme wat daarmee 
gepaard gaan. Die meeste religieuse en metafisiese stelsels het probeer wegkom van die 
vlietende nie-permanensie van dinge (per definisie, saamgestelde dinge) deur een of 
meer ewige substansies ‘agter’ die baie dinge te postuleer, byvoorbeeld Idees (Plato) of 
‘die Een’ (Plotinus) of ‘Brahman-Atman’ (die onpersoonlike Absolute van die 
Oepanishads) of ’n persoonlike Wese (die teistiese religieë). Eintlik het slegs die 
Boeddhisme (en die Taoïsme — maar ons laat laasgenoemde hier buite rekening) 'n 
ander weg ingeslaan. Vir die Boeddhisme was die basiese insig die volgende, naamlik 
die nie-blywendheid en nie-substansie van alle dinge, die kondisionele geskakeldheid 
van die saamgestelde dinge, die oplos van al daardie dinge voor die laaste horison van 
alles, naamlik leegheid. Hierdie leser wil egter die stelsels so pas genoem, trouens alle 
religieë, verstaan as ten diepste ook op daardie laaste horison gerig — al word dit nie 
noodwendig duidelik nie, of so verstaan nie — as hunkerend, in die taal van die laaste 
twee verse, na die oopte waar daar geen pad meer is nie. Hierdie lesing volg dus 'n 
vriendelike, inklusiewe hermeneutiek. 


Let daarop hoe indrukwekkend die twee slotverse van die hoofstuk 'n sirkel voltooi 
deur terug te keer na vers 235 en die tema van radikale verganklikheid weer op te 
neem. Alle smette spruit uit die nie-besef, nie-aanvaarding, daarvan. 

l 
In die waarheid staande 


(Dhammatthavagga) 


Letterlik beteken dhamma-attha ‘een wat in die dhamma staan’. Hierdie hoofstuk tref 
telkens 'n onderskeid tussen waarheid en waaragtigheid aan die een kant en skyn en 
voorgee aan die ander kant. Dit tref 'n onderskeid tussen in die waarheid staan en nie 
in die waarheid staan nie, bloot baie praat en self ervaar, bloot kronologiese of 
institusionele senioriteit en werklike morele senioriteit, skynbare eerbiedwaardigheid 
en werklike eerbiedwaardigheid, skynbare swerwerskap en werklike swerwerskap, 
bloot bedel en werklik monnik wees, bloot stilbly en werklik denker wees, skynbare 
adel en werklike adel. Die hoofstuk loop uit op 'n sterk onderskeid tussen allerlei 
voorlopige prestasies en wat werklik saak maak, naamlik smetloosheid. 


256 Wie willekeurig oor 'n saak beslis 
staan nie in die waarheid nie; 
wie albei kante opweeg 
is 'n wyse mens. 
257 Wie geweldloos en onpartydig 
ander volgens die waarheid rig, 
want self deur die waarheid gelei en verstandig, 
word ‘waaragtig’ genoem. 


Die sleutelwoord in hierdie hoofstuk is dhamma-attha (afkomstig van die werkwoord 
titthati [staan]), dus letterlik ‘in die dhamma-staande', ‘-gefundeerd’, ‘geanker. 
Algemener gestel dui dit op moreel en in die sosiale verband ‘regverdig’, ‘waaragtig’. 


Attham (256.1) het 'n verskeidenheid betekenisse, insluitend ‘saak’, ‘geval’, 
‘voordeel’ en ‘belang’, wat almal hierin 'n rol speel. Hierdie eerste twee verse het 
betrekking op die oplossing van probleme wat minstens twee kante het. Dit gaan nie 

uitsluitlik oor regters wat hofsake moet besleg nie. Alle mense bevind hulle gedurig 
in meerkantige situasies waarin beslissings gevel moet word. Wat sou regverdigheid, 
billikheid, waaragtigheid, ‘in die dhamma staan’, in so ’n geval beteken? 


Sahasd (256.1) beteken ‘gewelddadig’, maar ons hoef nie direk aan uiterste gevalle soos 
doodmaak te dink nie. Daar is 'n hele reeks stygende trappe van willekeurigheid in die 
beslegting van sulke sake met meer as een kant. Aan die een kant kan jy ‘eensydig’, ‘eiesinnig’, 
‘partydig’, ‘tot jou eie voordeel’ beslis, dus by implikasie ‘onregverdig en ‘in stryd met wat 
reg is. Vandaar tree jy noodwendig ‘dwangmatig’ en ‘gewelddadig’ op, hetsy in die vorm 
van emosionele, wilsmatige, verbale, institusionele of fisiese geweld, hetsy subtiel 
manipulerend of kras gewelddadig. So 'n mens verkeer ook self eensydig partydig onder 
dwang, is beperk en nie ruim van denke en gebalanseerd van oordeel nie. 


Die Boeddhisme sal in alle omstandighede 'n geweldlose pad voorstel. Dhamma 
verwys primêr na die natuurlike orde van dinge, dan na die morele orde, of wet, wat 
daarop berus. Wie eensydig partydig tot sy eie voordeel of in enige ander party se 
eensydige belang optree, beweeg teen die draad van die natuurorde in, pleeg ‘on-reg’, 
en dit beteken per definisie konflik, dwang en geweld. ‘Reg’, ‘waarheid’ is eerstens 'n 
indikatief (so is dinge, so werk dinge) en dan, in afgeleide sin, 'n imperatief (doen in 
ooreenstemming daarmee). Ontologiese en epistemologiese waarheid word etiese 
waaragtigheid; dhamma- ttha slaan op albei. 


Die slotwoord van vers 256 (pandito: 'n wyse mens) beklemtoon die samehang 
van ‘waaragtigheid’ en ‘wysheid’. Dhamma is waarheid en wysheid en wet. Wie sy 
eie belang of enige ander party se belang eensydig bevoordeel, is dom, besef nie 
hoe die natuurorde wesenlik werk nie. Wie meer kante van 'n saak gebalanseerd 
sien en belangeloos, onpartydig na dinge kyk, is intelligent, wys. 


Reël 257.1 voeg 'n dimensie by. Die wyse, waaragtige mens ‘rig’ (nayati) ander, 
is 'n (miskien stil) oriënteringspunt vir ander, oefen geweldloos en belangeloos, 
onpartydig, 'n sekere invloed uit. 


Hierdie twee verse het nie slegs op dinge soos materiële belang betrekking nie, 
maar ook op dinge soos religieuse belang; nie net op individuele belang nie, maar ook 
op kollektiewe belang. Enige voor ingenome, bevooroordeelde religieuse partydigheid 
met oogklappe aan, enige ideologies vasgelegde, propagandistiese opvatting van 'n 
leer, enige eensydige uitleg van 'n geskrif is nie in ooreenstemming met die dhamma 
van die Buddha nie. 


Die verse bevestig ook hoe moeilike sake in die Boeddhisme self, prakties sowel as 
leerstellig, opgelos behoort te word, en hoe nie. 


258 Wys is'n mens nie 
omdat hy baie praat nie; 
‘wys’ word 'n mens genoem wat 
vredevol, vriendelik en vreesloos is. 

259 Waarheidsdraer is 'n mens nie 
omdat hy baie praat nie; 
waarheidsdraer is 'n mens wat 
al het hy min daarvan verneem 
waarheid aan sy eie lyf ervaar 
en waarheid nie laat vaar. 


Verse 258 en 259 sluit by 256-257 aan. Hoe sou 'n waaragtige mens die waarheid 
sê (258), en hoe sou hy die waarheid ‘dra’ (259)? Wel, hy of sy het nie noodwendig 
veel te sê — of te skryf — nie, en is nie noodwendig breed of diep in tale, feite, 
geskiedenis en teorie bestudeerd nie. Veel praat beteken nie vanselfsprekend veel 
sê nie. Dit gaan nie om groot name, dik boeke, veel pretensie, aansienlike 
institusionele posisie, vername rol of algemene gewildheid nie, maar om innerlike 
en uiterlike morele kwaliteit. Die gewone sosiale spel, ook in religie en akademie 
gespeel, gemik op wie die hoogste woord spreek, word radikaal verbreek. Op die 
spel is hoe 'n mens met die waarheid omgaan. Dit gaan nie om die besit en uitstal 
van 'n klomp kennis nie, maar om die innerlike deurlewing en praktiese uitlewing 
van die dhamma. 


'n Wyse mens, so vul vers 258 dit in, is ‘vredevol’ (khemi), ‘vriendelik’ (avert) en 
‘vreesloos’ (a-bhayo). Die vredevolle vriendelike is geen swakkeling nie. Wie in die 
waarheid staan, is vriendelik op vrede gerig en vreesloos in die soeke daarna. Dit het 
ook die implikasie dat so 'n mens ander rig (v. 257) om self vredevol, vriendelik en 
vreesloos te wees. Ander in die teenwoordigheid van so 'n mens voel nie vreesbevange, 
geintimideerd nie, is ook vreesloos. 


'n Wyse, in die waarheid staande mens, is aftastend weloorwoë (soos in 256-257 
uiteengesit), want so 'n mens is bewus van die ineengestrengeldheid, relatiwiteit, 
kortstondigheid van alle dinge. Die dinge is nie enkelvoudig simplisties nie. Daarby 
kom nog dat so 'n mens besef dat alle dinge, in die laaste instansie, op 'n laaste horison 
van leegheid verdwyn en dat geen standpunt op absolute waarheid aanspraak kan 
maak nie. Tog word die kontingente hier en nou ongewelddadig vreesloos beaam, ook 
die keuse wat 'n mens nou hier, in 'n uiters komplekse situasie, na die beste van 'n mens 
se insig en vermoë, maak. 


So 'n mens is 'n ‘waarheidsdraer’ (-ondersteuner, -bevorderaar) (dhamma-dharo, v. 
259.1). Vers 259 beklemtoon die eksistensiële, ervaringsmatige dimensie van 'waarheid' 
en “wysheid. Dit gaan nie oor hoeveel 'n mens ‘verneem’, op 'n afstand, objektief, van 
buite, ‘gehoor’ (sutvdna, van 'n werkwoord sunati [hoor]) het en verstandelik weet nie. 
'n “Waarheidsdraer’ kon inderdaad ‘min’ (appam) ‘verneem’ het (259.4). Hy ‘ervaar’ 
(passati) dit egter ‘aan sy eie lyf (kayena). Die werkwoord passati (in ons vers gebruik) 
beteken inderdaad ‘sien’, maar dit is met diepe metafisies mistieke ‘insig’ in die wese 
van alle dinge as nie-permanent en nie-substansieel. 

‘Aan sy eie lyf (259.5) verwys na die siening dat, om diepte-insig te bereik, die 
Boeddha sy hoorders nie na openbaring of tradisie of institusionele mag verwys het 
nie, maar na hul eie liggame, tussen voetsool en skedeldak: Dáár en nêrens anders 
nie word waarheid ervaar, ingesien. Dit beklemtoon die hoë waarde wat aan 
meditasie geheg word. Vipassand is insig wat eerstehands ontdek word aan jou eie 
basiese maar diepsinnige liggaamsprosesse en liggaamgebaseerde geestesprosesse. 


'n “Waarheidsdraer’ is ook iemand wat waarheid nie laat vaar’ nie (na-p- 
pamajjati). Dit het stellig betrekking op die getroue beoefening van meditasie, 
maar ook op die volgehoue ‘dra’ van die waarheid in gesindheid, gedagte, woord 
en handeling. Om aan te sluit by die beeld van die vorige reël, so 'n mens ‘beliggaam’ 
waarheid. ‘Waarheid’ en liggaam’ is intiem met mekaar vervleg. ‘In die waarheid 
stanende’ en ‘waarheiddraende’ is inderdaad treffende titels vir die soort mens wat 
hier beskryf word. 


260 Senior is'n mens nie 
omdat sy hare grys is nie; 
'n mens kan ryp in jare wees 
en tog vergeefs vergrys’ genoem word. 
261 Senior’ word 'n mens tereg genoem 
in wie waarheid en waaragtigheid is, 
wat geweldloos, beheersd en matig is 
en wys, van onsuiwerheid ontslae. 


Die woord thero (260.1) beteken in die eerste plek kronologies ‘bejaard’. Vayo (in 
260.3 weergegee as jare!) beteken ‘ouderdom’, ‘lewenspan’. Gewoonlik is drie 
lewenstadiums onderskei, naamlik jeug, middeljare en ouderdom. Thero sou dan op die 
derde stadium slaan. Dit is egter nie waaroor die verse handel nie. In die sangha is dit 
as 'n term vir institusionele senioriteit gebruik en kan dit as die byvoeglike naamwoord 
‘eerbiedwaardig’ en die selfstandige naamwoord ‘eerwaarde’ weergegee word. Die 
vertrekpunt om hierdie status te bereik, was nie die datum van 'n monnik se fisieke 
geboorte nie, maar die datum van sy toelating tot die orde. Om as thero te kwalifiseer 
moes iemand minstens 10 jaar as monnik georden gewees het. 'n Monnik wat ouer was 
in jare maar jonger’ wat betref toelating was die junior van sy kronologies jonger, 
maar institusioneel ouer kollega. 'n Mens moet nie vergeet nie dat selfs die mees senior 
non ondergeskik was aan 'n junior monnik. 


Hierdie twee verse noem nie die institusionele rangorde by die naam nie, maar 
besef per implikasie die problematiek inherent aan so 'n institusionele hiërargie en 
kwalifiseer dit radikaal deur die kwalitatiewe dimensie van eerbiedwaardigheid uit te 
lig. In hierdie opsig word elders (in die Afguttara Nikaya 11.22) gesê dat selfs 'n junior 
op grond van vier eienskappe 'n thera kan wees, te wete goeie karakter, intieme kennis 
van die wesenlike leerstellings, die beoefening en bemeestering van die jhanas en vry 
wees van onsuiwerhede. 

In pas met die algemene neiging van ons interpretasie om die Dhammapada sover 
moontlik as van toepassing op hedendaagse leke te verstaan, word hier met ‘senior’ 
volstaan. Wat 'n mens ‘senior’ maak, 'n mens wat respek verdien, is nie bloot 
kronologiese of institusionele posisie in `n tydsry of hiërargiese stelsel nie. Op sigself 
beteken dit nie veel nie; so 'n mens kan inderdaad mogha-jinno (vergeefs verouderd) 
wees. Wat tel, is kwaliteit van karakter, soos in vers 261 beskryf, iemand met 
‘waarheid’ (saccafi) en ‘waaragtigheid (dhammo), een wat ‘geweldloos’ (ahimsa), 
‘beheersd’ (safifiamo), ‘matig’ (damo) en ‘wys’ (dhiro) is, ‘van onsuiwerheid ontslae’ 
(vanta-malo: ‘wat onsuiwerheid, vuilheid uit sy sisteem verwyder het’). 


Dit spreek vanself dat 'n mens van sulke hoë innerlike kwaliteit, soos die leser tot 
dusver in die Dhammapada leer ken het, weinig waarde aan sy of haar uiterlik 
gedefinieerde plek of toegekende waardigheid sal heg. Die verse kyk dwarsdeur sosiale 
rangordes en wek 'n kritiese nugterheid ten opsigte van sulke hiërargieë. 


262 Eerbiedwaardig is 'n mens nie 

as hy welsprekend 

en indrukwekkend van voorkoms 

maar afgunstig, selfsugtig en bedrieglik is nie. 
263 'Eerbiedwaardig' word 'n mens tereg genoem 

in wie hierdie drie smette 

wortel en tak uitgeroei is: 

'n wyse mens van haat ontslae. 


Dit wil voorkom of hierdie verse twee moontlikhede as alternatiewe teenoor mekaar 
stel. Aan die een kant (v. 262) staan ‘welsprekendheid’ (vakkarana-mattena) en 
indrukwekkendheid van voorkoms’ (vanna-pokkharatäya), maar met drie ondeugde op die 
koop toe — so 'n mens is naamlik ‘afgunstig’ (isswki), ‘selfsugtig’ (macchan) en ‘bedrieglik’, 
“oneerlik” (satho). Aan die ander kant (v. 263) staan die ontslae wees van daardie drie 
ondeugde — en so 'n mens is ook ‘van haat ontslae’ (vanta-doso) en ‘wys’ (medhau). 

Hierdie verse oorweeg skynbaar nie die moontlikheid dat iemand oor die 
kombinasie van welsprekenheid en indrukwekkendheid van voorkoms kan beskik 
en terselfdertyd van die drie genoemde ondeugde en haat ontslae kan wees en daarby 
ook nog met wysheid toegerus nie. Dit ontken egter nie dat in die werklike wêreld 
so 'n kombinasie tog wel 'n beduidende rol ten goede kan speel nie. Verskeie polities 
begaafde konings en keisers soos Asoka in die Boeddhistiese geskiedenis bewys dit 
immers. So 'n kombinasie van natuurlike en sosiale gawes en karakteradel moet nie 
toegesluit word nie. Wat sou so 'n mens nie kon vermag nie. 


Vakkarana-mattena sou ook as 'praatjies maak’ of ‘toespraak hou’, weergegee kon 
word, maar hierdie vertaling gaan daarvan uit dat die vers die standaard, wat dan nog 
verder oortref word, baie hoog stel. Dus vertaal ek met “welsprekendheid. Wat vanna- 
pokkharata betref, moet die rol van fisieke voorkoms en die gepaargaande sosiale 
posisie in tradisionele ou Indië nie onderskat word nie. Die vroeë Boeddhisme het dit 

egter bewustelik en met oortuiging getransendeer. Adel van karakter oorskry alle 
ander kriteria wat in die menslike samelewing mag geld. Die gemeenskap van sulke 
karakteradel oorskry alle ander sosiale kategorieë. 


Verse 262 en 263 speel daarop in. Eerbiedwaardigheid wat werklik saak maak, 
bestaan waar die smette wat in 262 genoem word met wortel en tak uitgeroei is, 
oftewel ‘afgesny (samucchinnam), ‘ontwortel (miala-ghaccam), ‘uitgeroei’ (samühatam). 
'n Boeddhistiese siening sou na alle mense kyk as in beginsel, in potensiaal, daarop 
aangelê en sou dit wil bevorder. 


264 Swerwer is 'n mens nie 

as hy met kaalgeskeerde kruin 

sy taak versaak en 'n leuen leef nie: 

hoe sal 'n mens vol gierige begeerte swerwer wees? 
265 Swerwer word 'n mens tereg genoem 

wat alle boosheid fyn en grof 

laat bedaar, 

verstil. 


Die woord samano beteken 'n haardlose kluisenaar of swerwer uit religieuse 
oorwegings, nie 'n lid van die Brahmaanse elite-orde nie. So 'n mens het die gewone 
sosiale vastighede en sekuriteite prysgegee, met insluiting van die ‘begeerte’ (iccha-) 
en 'gierigheid' (-lobha-) om sulke dinge (afgesien nog van ander dinge ook) tog te 
besit. Mettertyd is hierdie lewenstyl in 'n nuwe gestruktureerde sosiale orde van 
monnike gevestig. In die tyd was die afskeer van die hare 'n uiterlike teken dat 
hierdie lewenstaat betree is. Dit is egter moontlik om 'n leuen’ (alikam) te vertel, 
eintlik te lééf, deur jou self-opgelegde sosiale dissipline te versuim, deur a-b-bato 
(a-vato) (sonder pligbesef of dissipline) te leef en innerlik aan gier en begeerte 
‘uitgelewer’ (-samdpanno) te wees. So 'n mens is nie werklik 'n swerwer (of monnik) 
nie, maar 'n huigelaar. Wat saak maak, is nie uiterlike merktekens soos tonsuur 
nie, maar gedrag volgens 'n lewenskode wat ooreenstem met die innerlike karakter 
van iemand wat werklik swerwer is. 


Vers 265 slaan nie op 'n mens wat alle booshede (papani) ‘fyn’ (anu-) en ‘grof 
(-thalani) volledig uitgeroei het nie, maar wat hulle wel al ‘tot kalmte bring’ (sameti) en 
'n ‘verstilde’ (samitatta) is. Sulke onderdrukking van die kwaad gebeur in state van 
gevorderde meditasie. Wat hier gesuggereer word, is nie siedende, frustrerende en 
gefrustreerde binnegevegte oor jou versuime nie, maar die aandagtige waarneming en 
geleidelike kalmering van die liggaamlike en bewussynsprosesse, gepaardgaande met 
groeiende insig daarin: So bedaar boosheid. 


266 Monnik is 'n mens nie 
net as hy by ander bedel nie; 
en monnik is 'n mens nie 
as hy 'n slegte lewenskode volg nie. 

267 ‘Monnik’ word hy tereg genoem 
wat anderkant goed en kwaad 
'n hoër lewe leef en 
onderskeidend deur die wêreld reis. 


Nou word ’n duideliker klem op die lewe van 'n monnik geplaas. Hy is per 
definisie 'n ‘bedel’-monnik. Die woord ‘monnik’ (bhikkhu) kom van 'n werkwoord 
wat ‘bedel’ beteken (bhikkhati, hier in die vorm bhikkate). 'n Monnik’ was egter nie 
bloot 'n honger bedelaar op soek na kos nie. Om monnik te wees het beteken om 
as lid van 'n gestruktureerde groep ('n orde) aan die rand van die gewone samelewing 
te bestaan en in 'n gee-neem-verhouding simbioties daarmee te verkeer. 
Die monnik lewer diens, gee voorbeeld en leer en ontvang voedsel, en ander 
minimum ondersteuning. Bedel as sodanig is nie die merkteken van 'n monnik in 
die ware sin van die woord nie. Moenie dit daartoe reduseer nie. Dit is wat die vers 
beklemtoon. Die blote bedelhandeling is nie voldoende om jou as werklike monnik 
te kwalifiseer nie. Omgekeerd is die blote volg van 'n 'slegte lewenskode’ (vissam 
dhammam) (of om 'n goeie kode sleg uit te leef) voldoende om jou as monnik te 
diskwalifiseer. 


'Vissam het twee betekenisse, naamlik ‘alle’ (dit is inderdaad in Pali 'n antieke 
ekwivalent van sabba) en ‘sleg’, 'onwelriekend', soos ou vis. Die tweede betekenis pas 
beter in die verband van die vers. 'n Mens wat 'n slegte lewenskode op hom geneem 
het, is iemand wat byvoorbeeld bloot in kos kry en eet (nogal verniet en sonder om te 
werk) geinteresseerd is. Dit is waarom ‘bedel’ en monnik wees vir hom draai. Dit is 
genoeg om so 'n persoon buite die sfeer van ware monnik-wees te plaas. Om so te leef 
is onwelriekend, soos slegte vis. Die ander betekenis van vissam (alle, ‘hele’, ensovoorts) 
eggo tog in ons vers. So 'n ontaarde monnik leef naamlik nie die hele kode van monnik 
wees uit nie, maar reduseer dit tot verniet kos kry. 


Nou waarin is ware ‘monnik wees gesetel? Vers 267 verskaf die antwoord. Dit is 
merkwaardig dat die vers nie met 'n eenvoudige moralistiese dualiteit tussen 'goed' en 
‘kwaad’, ‘goeie monnik’ en ‘slegte monnik’ volstaan nie. Die werklik uitstaande monnik, 
die werklik gevorderde persoon, een wat die edel lewe (brahma-cariya) werklik uitleef, 
het die dualiteit van ‘goed’ (puññañ) en ‘kwaad’ (papafi) ‘agtergelaat (bahetva), beroem 
hom nie op verdienstelikheid nie, soek geen beloning of erkenning nie, gaan rus nie op 
sy prestasie en verdienste nie. So 'n mens het werklik onderskeidingsvermoë 
(samkhaya). So 'n mens bly innerlik aan die beweeg, loop, reis (carati) onderskeidend 
deur die lewe. 


‘Sleg’ word ‘goed’ word oorskryding van ‘goed’ as voorgeskrewe fiksering in 
kognitiewe en sosiale kodes. Dit is nie blote moralisme nie, ook nie immoralisme (anti- 
moraliteit) of gewetenslose amoraliteit nie, maar metamoraliteit. So 'n milde mens, 
werklik ‘siftend’, is op sy lewensreis by konvensionele ‘goed’ verby, beweeg na aan die 
horison waar alle sekerhede in 'n groter stilte oplos. 


250 


Hoofstuk 19 


So word die sirkel wat met vers 264 begin het, voltooi. Die ware ‘monnik’ (bhikkhu) 
is haardlose ‘swerwer’ (samano). Die ware swerwer kan die ware vryheid in die 
struktuur en konvensie van monnik wees verwesenlik, en nog meer, dit kan in die 
strukture en konvensies van die gewone lewe verwesenlik word. 


268 Denker is 'n mens nie 
net omdat hy swyg nie — 
dalk verward verdwaas; 
die wyse mens wat weeg, 
die goeie behou 
269 en die kwade vermy, 
is dáárom waarlik denker; 
wie albei in die wêreld deurgrond 
word ‘denker’ genoem. 


Die woord ‘denker’ is 'n vertaling van muni, oorspronklik iemand wat 'n eed van 
swye afgelê het en dan iemand wat werklik insig in dinge het. Op hierdie wyse wil die 
vertaling die onderskeid (nie wesenlik nie) tussen mum (denker!) en pandito (as ‘wyse’ 
vertaal — kyk ook na Hoofstuk 6) eerbiedig. 


Die verse van die Dhammapada bied nie 'n swaar dogmatiese uiteensetting as 
onbeweeglike staanplek nie. Dit is inteendeel 'n spel van ligte balans wat elke gewaande 
finale staanplek ophef. Verse 268-269 moet dus ook nie in isolasie nie, maar in 
samehang met vorige verse soos 256-257, 258-259 en 266-267 gelees word. 


Soos in 256-257 word wysheid met die weloorwoë opweeg van alternatiewe 
vereenselwig. Ons bundel beveel dit nie slegs vir ons aan nie, maar beoefen die wyse 
kuns van nie-gefikseerde, volwasse balans self op 'n besonder indrukwekkende 
manier. Die leerling van die Dhammapada sal nie 'n oogklappropagandis of ideologiese 
apologeet van enige groep of standpunt wees nie. 


In ligte kontrasterende balans met 258-259 word nou gestel dat wysheid ewe min 
met ‘baie praat’ as met ‘nie praat nie’ (monena) te vereenselwig is. Praat of nie praat nie, 
is die sekondêre afskynsel van wysheid of dwaasheid. Soos hierbo gesê, was die wyse 
mens een wat 'n eed van swye afgelê het. Moenie uiterlike manifestasie (soos bedel 
[266-267] of swyg) met innerlike wese vereenselwig of verwar nie, sê ons vers. 'n 
Mens kan swyg en steeds ‘verward’ (mülha-rüpo: dwalend, verdwaald, verlore) en 
‘verdwaas’ (a-viddasu: on-kundig) wees. Moenie poseer, bloot die rol speel nie. Word 
die karakter en lééf dit op jou uniek individuele manier uit. 


Bevestigend van 267 (die hoër lewe is onderskeidend deur die wêreld reis) word 
ware ‘denke’ nou in 269 gekarakteriseer as sou iemand sowel goed en kwaad as botsende 
moontlikhede oorweeg, as sou albei in die wêreld ‘deurgrond’ (munati) word. 


Is daar nie 'n teenstrydigheid tussen die stelling van vers 267 dat die wyse, 
onderskeidende mens 'anderkant goed en kwaad' die edel lewe leef en die stelling 

van 268-269 dat die wyse mens “weeg, die goeie behou en die kwade vermy nie’? 
Tog nie. 'n Uitdagende paradoks (skynbare teenspraak) is dit miskien, maar nie 'n 
werklike mekaar uitsluitende paar nie. Dit is weer eens 'n voorbeeld van die 
geordende, hiërargiese ontwikkelingsmodel (van onvolwasse, oor halfwas, tot 
volwasse en dus opgewasse teen die probleme van die lewe) wat ons al meermale 
in hierdie verse aangetref het. Daar is weer eens 'n ligte ewewig, nou tussen 
‘absoluut’ en ‘relatief, tussen horison en voorgrond, wat in die omringende horison 
gerelativeer en tog omsluit word. Vers 267 praat van 'n mens, 'n insig, baie naby 
aan die lááste horison, naamlik absolute leegheid. Verse 268-269 praat van 'n 
vóórlaaste stadium, die denkende mens, die insig, wat insien wat te midde van die 
relatiwiteite van die lewe beter is en wat kwaad is, en die keuse vir eersgenoemde. 
In elk geval leer vers 267 nie sinies dat daar geen verskil tussen goed en kwaad is 
nie, maar dat alle dualiteite en dualismes, hoe relatief belangrik hulle dalk ook al 
kan wees, uiteindelik uit 'n groot leegte opkom en daarin verdwyn. Hier, ‘in die 
wêreld', moet hulle egter ernstig opgeneem word en is die keuse vir die goeie die 
wyse keuse. 


Daar is inderdaad geen groter opgawe vir die menslike denke nie as om die aard 
en wese van die polariteit ‘goed’ en ‘kwaad’ te 'deurgrond' (hier 'n vertaling van 
munati: meet, peil). Die vraag unde malum (van waar die kwade) was altyd die rots 
waarop alle metafisiese stelsels hulle te pletter geseil het. Die feit van die 'kwaad' 
(fisies, byvoorbeeld in die vorm van siekte en dood, en moreel, byvoorbeeld in die 
vorm van geweld en oorlog) en die gevolglike lyding wat dit meebring, kan nie 
ontken word nie. Trouens, dit was die uitgangspunt van die Boeddha se leer: Die 
grondervaring van menswees is lyding (dukkha). Die Boeddha wou nie 'n finale 
teoretiese antwoord daarop verskaf nie. Vandaar dat hy aan 'n vrou wie se dogtertjie 
gesterf het, slegs gesê het om één huis in die dorpie te vind waar die dood nie 
besoek afgelê het nie. Hy het nie sulke dinge metafisies of mitologies probeer 
verklaar nie, maar dit net aanvaar as fenomene. Die kwade ‘verskyn’ en die mens 
kan dit in sy ervaringswêreld oorwin, laat verdwyn. Die vraag is: Hoe kan ek 
daarvan vry word, dit ‘vermy (parivajjeti van v. 269)? 


Uiteindelik het sy leer dan ook op kognitiewe stilte en verbale swye uitgeloop. 
Wat die lewe ‘in die wêreld' (loke) betref, het hy 'n keuse vir die goeie aangemoedig 
en 'n weg (insig, moraliteit en konsentrasie) na die beëindiging daarvan (nibbina) 
aangedui. 


Let daarop dat loke ook as ‘wérelde’ vertaal kan word. Dan sou die vers kon sê dat 
die denker albei wêrelde, van goed en van kwaad, deurgrond. Dit verskil nie wesenlik 
van die vertaling wat hierbo aangebied is nie. 


Die Boeddha was waarlik ‘denker’ in die sin van hierdie verse, een van die grootstes 
wat die wêreld gesien het. Meer nog, hy het sy leerlinge aangemoedig om nie gesag of 

tradisie na te praat nie, maar sélf denkers te word in die sin van ons verse. Hierdie twee 
verse veronderstel daardie hele kompleks gedagtes. 


270 Edel is 'n mens nie 
as hy lewende wesens geweld aandoen nie; 
wie lewende wesens geen geweld aandoen nie, 
word ‘edel’ genoem. 


Soos alle menslike ryke en ander politieke en sosiale magstrukture deur die 
geskiedenis toon, is 'n hoë posisie in sosiale rangorde, wat toegang tot materiële 
goedere en ander voordele bied, byna sonder uitsondering die gevolg van 
suksesvolle magsvertoon, magsgebruik of magsmisbruik teen ander. In die gees 
van die vroeë Boeddhistiese lering soos dit in die Dhammapada na vore kom, is 
daar 'n sterk onderskeiding, selfs skeiding, tussen gesag (wat innerlike kwaliteit en 
inherente waarde uitdruk) en mag (wat berus op uiterlike middele om jou sin te 
kry). In die Boeddhisme is gesag hoofsaaklik (selfs uitsluitlik) 'n morele kategorie. 
Die ou Romeine het 'n vergelykbare onderskeid tussen auctoritas (aansien, met 
selfs 'n numineuse kwaliteit) en potestas (mag) getref, met geweld (violentia) `n 
entjie verder weg, maar tog kontinu met mag. Geweld is immers wat mag in stand 
hou. 


Dit wil voorkom of die faktor ‘mag-en-geweld’ 'n vanselfsprekendheid in die 
menslike samelewing is. Adelstande in alle samelewings het gewoonlik berus op, of 
histories teruggegaan na, die bekom van mag deur geweld in een of ander vorm. Dit 
was ook in ou Indië met sy kastestelsel die geval. Mag, soos ons dit in menslike 
samelewing leer ken, word nie noodwendig deur gesag gelegitimeer nie en gaan 
maklik oor in geweld, wat verstaan kan word as magsafdwinging. Geweld hoef nie 
bruut fisies te wees nie. Woordgeweld en strukturele geweld deur die gebruik van 
sosiale hefbome en slagbome verkry ook die gewenste resultaat. Oorwinning in 
magstryde berus nie altyd op wie se wapens die magtigste is nie, maar wie se stories, 
ideologieë, manipulasies van die openbare mening, die suksesvolste is. Mag hoef nie 
eens altyd geweld te gebruik nie. Hoe stewiger dit ingegrawe is, hoe minder openlike 
geweld hoef dit te gebruik. 


In die gees van die vroeë Boeddhiste sou mag en geweld skakerings van dieselfde 
kleur gewees het, so gevoelig was hulle vir geweld in enige vorm. Die Boeddha 
berus nie maar net in die bedrukkende sosiale feit van mag-en-geweld nie, maar 
grawe die wortel daarvan uit. In die alternatiewe sosiale orde wat hy daarstel, 
berus ware adel juis primêr op geweldloosheid, selfs mag-loosheid (wat nie 
dieselfde is as magteloosheid nie), jeens alle lewende wesens’ (pdndani), selfs die 
geringstes en mees weerloses onder hulle. Dit is waarom doodmaak in enige vorm 
vir die vroeë Boeddhisme ontoelaatbaar was. In 'n breër konteks as menslike lewe 
geplaas, staan die vraag: Is alle lewe nie onvermydelik ten koste van ander lewe 

nie? Sou so 'n besef miskien selfs op die agtergrond gestaan het van die opvatting 
in die vroeë Boeddhisme dat finale verlossing (nibbana) in die volkome vry kom 
van die bestaansproses as sodanig bestaan? 


Die volle betekenis van die Boeddha se rewolusionêre insig kan nie onderskat 
word nie. Wie geen geweld in enige opsig gebruik nie, is juis dáárom edel. Hoe 
minder geweld, hoe meer adel, want die hoogste adel is gesetel in nie-diskriminerende 
welwillendheid jeens alle wesens. Die negatiewe woordvorm wat dikwels gebruik 
word (nie-geweld: a-himsa) druk ’n positiewe gesindheid en optrede uit. Omvattende 
geweldloosheid (welwillendheid) sluit alle ander mense, alle ander lewende wesens, 
asook 'n mens self, in. Hierdie uitkyk het gestalte gevind in die wyse waarop die 
sangha gestruktureer is. Dit was altans die ideaal, maar soos hierdie hoofstuk ook laat 
blyk, het nie alle lede van die sangha die ideaal gestand gedoen nie. Religieuse 
organisasies is inderdaad nie van mag en geweld gevrywaar nie. Formules, rituele en 
beheer oor funksies kan subtiele vorms van die dwingende uitoefening van mag en 
geweld wees. 


'n Probleem, naamlik hoe die verhewe sentiment van geweldloosheid in die 
samelewing buite die sangha praktiese gestalte kon vind, het nog altyd 'n groot 
uitdaging gestel aan diegene wat dit deel. Hoe sou so 'n samelewing daar uitsien, 
funksioneer? Net so 'n moeilike vraag is hoe die ware edeles hulle boodskap 
effektief - en natuurlik sonder geweld - in daardie groter samelewing sou laat 
posvat en gestalte laat vind. Hierdie vraagstuk was nog altyd dwarsdeur sy 
geskiedenis 'n uitdaging aan die Boeddhisme, soos ook die geval was met diegene 
wat in ander samelewings en religieë ’n ideaal nagestreef het wat bokant die 
gewelddadige werklikhede van hulle gegewe samelewing uitstyg. Waarskynlik is 
daar nie 'n eenvoudige, vir alle tye geldende antwoord nie. 


Ideéel-tipies skyn die opsies taamlik beperk te wees. Dit sou ons te ver voer om in 
besonderhede ondersoek in te stel na hoe die moontlikhede hieronder in die geskiedenis 
van die Boeddhisme uiting gevind het - dus slegs kort aantekeninge. Moontlikhede is 
soos volg: 


e Onttrek aan samelewing en groot religieuse instituut, laat hulle in vrede en leef 
privaat edel, hetsy as individuele eenlinge of in klein informele gemeenskappe. Sulke 
mense is gewoonlik diep onder die indruk dat hulle as pioniers ‘tussen die tye' leef, 
tussen 'n ou uitgediende orde en 'n nuwe, nog ongebore orde. Dit was die gevoel in 
Wes-Europa na die Eerste Wêreldoorlog toe liberale Europa in duie gestort het. 
Verder terug en in ’n Boeddhistiese konteks was dit die situasie van die vroeë 
swerwers waarvan die Boeddha een was. Bodhidharma (sesde eeu AJ) wat gewoon 
sy rug op die Chinese keiser gedraai en na die muur gaan sit en kyk het, kan ook met 
hierdie houding in verband gebring word. Dieselfde geld ook van sommige mense 
in ons eie kulturele situasie. Hulle het 'n streep onder die oue getrek, gaan hulle gang 

en wag in vrede dat sade wat hulle verteenwoordig eers later oor 'n breër front sal 
ontkiem. Terloops, so 'n streep onder die oue hoef nie 'n harde, ondeurdringbare, 
uitsluitende lyn te wees nie, maar kan 'n begrypende, liefdevolle, akkommoderende, 
deurlaatbare membraan wees. 'n Ander paradigma wat miskien sosiaal sal verskyn, 
is juis 'n groter, meer omvattende een, nie 'n eng verwerpende een nie. 

e Onttrek, maar wees 'n alternatiewe samelewing (of protesterende samelewinkie) in 
die vorm van 'n klein groep buite die groot samelewing en die groot religieuse 
instituut, hetsy passief ontwykend of aggressief vyandig. In 'n godsdiensvergelykende 
perspektief was dit die instelling van sommiges in die Radikale Reformasie van die 
sestiende eeu en daarna. 

e Handhaaf ’n sterk dialektiese spanning tussen die groot samelewing en die 
gemeenskap van diegene wat 'n ander ideaal nastreef, maar wees darem nie heeltemal 
vyandig teenoor die samelewing nie. Godsdiensvergelykend was dit in die 
Christendom, die instelling van die vroeë Lutheranisme met sy ‘twee ryke’-leer. 

e Handhaaf 'n positiewe samehang met die groot samelewing, of streef dit altans 
na, in die hoop om soos suurdeeg op die groot samelewing in te werk sonder 
om in afsydigheid of vyandigheid te verval. Godsdiensvergelykend was dit die 
instelling van die vroeë Calvinisme in Genêve. 

e Staan sterk op die standpunt van 'n positiewe simbiotiese verhouding tussen 
gelykwaardige religieuse instelling en 'staat' en laat hulle mekaar oor en weer 
legitimeer en ondersteun. In die Christelike konteks was dit die instelling wat in die 
Hoog-Middeleeue in die Kerk van Rome beslag gevind het. In die Boeddhistiese 
konteks kan die verhouding tussen keiser Asoka en die sangha van sy tyd met hierdie 
strategie in verband gebring word. Ook was klassieke Tibet, voor die Chinese inval, 
'n byna naatlose integrasie van sangha en staat. 


'n Verdere vraag is of 'n geweldlose lewe in sy volle konsekwensies vandag in ons 
laat- of postmoderne tyd, waar alle menslike lewe (minstens in eerstewêreld-kontekste) 
ekologievernietigend ten koste van ander lewe is, moontlik is. 'n Volledig geweldlose 
menslike lewe was waarskynlik in die tyd van die Boeddha en in die vroeë sangha 
moontlik, maar vandag? 


Hierdie vers stel ons ook voor fundamentele etiese vrae. Byvoorbeeld, hoe 
bemiddel 'n mens hoogste norm en bot werklikheid? Sou die kategorie kompromis 
enige plek in die Boeddhistiese etiek hê? Is politiek (in die mees algemene sin beskou 
as die saamleef van mense in groepe) sonder magspel en geweld moontlik? Is 
kompromisloos in die wêreld leef moontlik? Is daar iets soos beter en slegter 
kompromieë? Dit is die soort vraag wat hierdie vers indirek aan die orde stel. In 
watter mate (om 'n voorbeeld te noem) was selfs die instelling van die oorspronklike 
orde van manlike monnike (met uitsluiting van 'n vroue-orde) en die mate van 
subtiel onderdrukkende geweld wat so 'n uitsluiting sou kon impliseer, miskien 'n 
kompromis? In watter mate was die uiteindelike instelling van die orde van nonne 
self 'n kompromis? Let daarop dat die Pali-woord kusala, wat gebruik word om 

‘goed’ doen uit te druk, asook ‘gepas’, ‘effektief, dit wil sê situatief intelligent, 
beteken. Dit is iets heel anders as die deurdryf van abstrakte, absolute beginsels. 
Nog 'n vraag waarby ons reeds stilgestaan het, is: Sou die kategorie ‘tragiek’ 'n plek 
hé? Doen wat jy volgens jou beste insig in die situasie om jou moet doen, so goed jy 
kan, maar besef dat die moontlikheid van onvoorsiene, onbedoelde foute, van te 
kort skiet, onder die oppervlak lê. 


Is daar verskille tussen proaktiewe geweld en reaktiewe geweld, tussen 
aanvallende geweld en verdedigende geweld? Is daar verskille tussen reaksie op 
geweld teen jouself gerig en geweld teen ander gerig, byvoorbeeld in die vorm 
van institusionele geweld? 'n Maklike uitweg uit die problematiek is om die 
kwessie van geweld tot individuele etiek te reduseer en die groter (en moeiliker) 
institusionele probleme te vermy. As geweld teen my alleen gerig word, is dit 
makliker om niks te doen nie, dit net te ignoreer, maar as 'n ander mens, 
waarskynlik weerloos, in my teenwoordigheid geweld aangedoen word? Die 
aanvaarding van 'n lewenstyl van nie-geweld beteken nie magtelose swakheid 
nie. Nie-geweld is nie bloot passiwiteit nie, maar 'n aktiewe dissipline. Dit kan ’n 
kragtige, beteuelende faktor wees wat konfrontasie sover moontlik vooruitloop 
en vermy, die kuns van ontlonting verstaan en as dit onvermydelik is dat krag 
gebruik word, met 'n besef van proporsionaliteit optree, gestroop van woede, en 
die moontlikheid van 'n positiewe menslike uitkoms selfs vir die aggressor 
oophou. Bedwang, die ontlonting van geweld, moet nie met geweld gelyk gestel 
word nie. Uit die Zen-konteks kom die assosiasie van hierdie instelling met judo 
na vore. Dit laat 'n mens ook die positiewe rol van 'n vriendelike, voorkomende, 
bedwingende polisiediens in die gewone burgerlike samelewing verstaan. 


Kan blote ontwyking, geweld om jou nie sien of hoor nie en ontken, juis geweld 
bevorder? Kan geweldloosdheid geweld deur die vingers sien — en juis so geweld 
versterk? Inderdaad. Wat nodig is om die wêreld totaal te laat versleg, is dat goeie 
mense niks doen om die kwade te beteuel nie. Sou huidige Westerse Boeddhisme die 
gevaar loop om deur onttrekking en konsentrasie op eie persoonlike heil juis strukturele 
geweld in die wêreld te bevestig, dalk 'n voorspoedskultus word wat strukturele geweld 
bevestig? In ou Marxistiese taal, kan meditasie 'n soort opium van die ryker klasse 
wees? Inderdaad, en dit is daadwerklik te vermy. 


Dit is nie nou die plek om uitgebreid hierdie vrae deur te werk nie. Die volgende 
opmerking verdien egter aandag: Kasuistiek (voorskrifte in besonderhede, 
vooruitlopend op elke denkbare geval moontlik kan opduik) en moralisme 
(onbuigsame voorskriftelike morele sekerheid wat betref reg en verkeerd) sal, 
Boeddhisties gesproke, problematies wees. Die Boeddha rig uitdagings, gee 
vingerwysings en riglyne, maar uiteindelik (soos ons in die volgende twee verse 
sal sien) word elke stoel van selfregverdigende triomf onder ons uitgetrek. Stellig 
moet groot ruimte gelaat word vir uiteenlopende sosiale omstandighede waarin in 
verskillende tye gehandel moet word, asook vir die individuele temperamente van 

diegene wat as ware edeles in die wêreld wil leef. Morele kodes behoort tot 'n 
vóórlaaste orde. Is volledig geweldloos leef, sonder enige slegte implikasies en 
gevolge vir ander lewenswesens, in ons tyd 'n abstrakte utopie (nie-plek)? 
Ongelukkig waarskynlik, en tog kan dit 'n rigtinggewende utopie, 'n motiverende 
ideaal, ’n transformerende model bly. 


Wat die ruimte van die gewone lewe duskant die laaste horison in ons tydsgewrig 
betref, is daar behoefte aan die ontwikkeling van etiese 'tussenaksiomas' vir ons tyd, 
nie alwetend kasuisties en voorskriftelik moralisties nie, maar tog rigtinggewend en 
bewus van die voorlopigheid van sulke riglyne. Daar is geen morele resepte wat 
foutvrye optrede waarborg nie. Die agtvoudige pad is stellig reeds 'n stel tydbepalende 
tussenaksiomas, maar die morele items daarin moet vir elke tyd daarna opnuut 
konkreet geaktualiseer word, ook vandag. Dit behels met klem nie 'n verwerping en 
vervanging van daardie klassieke riglyne nie, maar 'n integrale interpretasie wat tóé 
en nóú verbind. 


Dit wil voorkom of vers 270 die huidige hoorder en leser in 'n situasie sonder 
uitweg laat inbeweeg. Ons is vas. Wie kan in vandag se globale wêreld met sy 
netwerke hoogs geindustrialiserde samelewings wat teer op die res op grond van 
270.3-4 ‘edel’ genoem word? Sal verse 271-272 vir ons 'n weg vorentoe toon? Nodig, 
dink ek, is in elk geval 'n ewewig tussen die besef van relatiwiteit en 'n besef van 
absoluutheid. Die laaste horison laat alle voorlaaste dinge veryl en ver-nietig dit, 
maar omhels en positiveer dit ook. Nóg 'n vashaak in die relatiewe nóg 'n swewende 
ontvlugting in absoluutheid is voldoende. As ’n besef van absoluutheid die 
werksaamheid van die relatiewe dinge met hulle geweld ontken, is dit eensydig en 
raak dit werklikheidsvreemd. As enige etiek, hetsy van geweld of nie-geweld, nie 'n 
besef van alleskanselerende absoluutheid het nie, is dit eensydig en verabsoluteer dit 
dinge wat slegs voorlopig is. 


Eties gesproke, het gestereotipeerde Theravada en Mahayana die spanning tussen 
relatiwiteit en absoluutheid effens verskillend gehandhaaf. Theravada het die eis van 
absoluutheid kompromisloos probeer handhaaf: Streef na nirwana, die res is bysake. 
Tog het historiese Theravada soms in feite daartoe geneig om absolute status aan 
relatiwiteite toe te ken, byvoorbeeld deur Abhidhama-kategorieë as absolute 
realiteite en absolute waarheid te beskou. Mahayana het die absolute leegheid van 
alle relatiwiteite onverbiddelik gehandhaaf, maar met sy bodhisattva-konsep het dit 'n 
sterk besef dat absoluutheid en relatiwiteit, leegheid en vorm, horison en voorgrond 
wesenlik sáámhoort, aan die dag gelê. Die bodhisattva is bereid om selfs nirwana op 
te skort ten einde 'n konkrete verskil in die relatiwiteite van hierdie lewe te maak, 
plaas sy absolute heil op die spel in sy besig wees om klein verskilletjies in hierdie 
gewelddadige lewe te maak. Onheil word nie bloot as illusie ontken nie. Sou dit kon 
beteken dat 'n mens in die strydperk van die ambivalente lewe selfs tragiese skuld, 

wat deur problematiese optrede, maar met goeie bedoeling gedoen is, op jou te neem 
ten einde erger boosheid te voorkom of te verminder? Dit wil so voorkom. In die 
taal wat hierbo gebruik is, kan die Mahayana-houding as 'n vorm van kompromis 
beskou word. Die absolute en die relatiewe word versoen, en albei word ewe sterk 


gehandhaaf. 


Die wyse waarop die Dhammapada in ons vertaling-vertolking gelees word, sien 
geen breuk tussen Theravada en Mahayana nie, maar wesenlike kontinuiteit. Die 
tipiese Theravada- en Mahayana-aksente moet nie met 'n eensydige keuse vir een 
of die ander teen mekaar afgespeel word nie. Die twee aksente - klem op self- 
loutering en klem op diens in die wêreld - behoort in dialektiese balans gehandhaaf 
te word. 


Soos hierbo verstaan, ondersteun hierdie vers die strekking van byvoorbeeld 267 en 
269. Geweld of nie is egter sonder twyfel 'n veel moeiliker kwessie as bedel of nie bedel 
nie en praat of nie praat nie. Dit sny in die sentrale weefsel van elke mensebestaan as 
sodanig in. 


271 Nie met die uitleef van morele reëls 
of die nakom van rituele voorskrifte 
of groot geleerdheid 
of diep meditasie 
of apart leef 
272 (denkend: 
ek geniet die geluk van wêreldversaking 
vir gewone mense onbeskore’) 
moet jy, o monnik, tevrede wees 
solank jy nie smetloos is nie. 


Dié is twee komplekse verse. Die vertaling-vertolking wat hier gevolg word, 
sluit aan by die radikalisering van die 'nie-geweldloosheid' in vers 270. In 
voortsetting van vers 270 word nou selfs die subtielste nuanses van skynbare adel, 
pilare van self-verheffing en dus implisiete geweld vernietig. Self-verheffing en 
neersien op ander is 'n subtiele vorm van geweld jeens ander bedink. Die waarlik 
edel mens verhef sigself nie in gewaande superioriteit bo ‘wéreldlinge’ nie. Elkeen 
van die vyf ‘prestasies’ van vers 271 bevat daardie moontlikheid, naamlik die uitleef 
van morele reëls (sila-), die nakom van rituele voorskrifte (bata-), oor groot kennis 
van sake (bahu-saccena) beskik, versinking in diep meditasie (samadhi-) en selfs 
heeltemal apart, afgeskeie van die res van die wêreld leef (vivicca-sayanena). Die 
mens wat hierdie vyf soorte prestasie behaal, kan naamlik heel ‘tevrede’ (vissasa) 
met sigself wees en ander mense verag (272). ‘Ek geniet’ (phusami: bereik, behaal) 
die ‘geluk’ (-sukham) van ‘wéreldversaking’ (-nekkhamma), buite bereik van die 
‘baie’ (-puthu-) ‘gewone mense (-jana-). 

Reëls 272.4-5 vat saam waaroor hierdie koeplet wesenlik gaan en wat wesenlik 
behoort tot in die waarheid staan’ (die tema van die hoofstuk), naamlik om anderkant 
geestelike kompetisie (wat 'n subtiele wortel van geweld impliseer) uit te wees en om 
nie met enige van daardie kragtoere op sigself tevrede te wees nie. Daar is iets beters, 
inderdaad die hoogste, inderdaad die enigste wat werklik saak maak, naamlik om die 
‘uitblussing (-khayam) van die onsuiwerhede (asava-) te ‘bereik’ (-patto), om ‘smetloos’ 
te wees, dit wil sê om arahantskap te bereik. Dit is waarom dit in Theravada- 
Boeddhisme gaan. Vir die onsuiwerhede, kyk na vers 253. Moralisme, ritualisme, 
ensovoorts, word by die wortel afgesny. 


In aansluiting by vers 270 is ware adel van gees (so word die monnik aangespreek) 
om, al het jy miskien betreklik veel bereik (271), die allerhoogste as jou standaard te 
stel (272.5) en jou nie te meet teen en geringskattend oor ander nie aan te stel (272.1- 
3). Ware adel sê nie ‘ek is beter as jy nie’, maar ‘ek wil die hoogste standaard moontlik 
bereik’. Ons vind hier 'n klassieke formulering van die tipiese Theraväda-aksent. Die 
mens om wie dit hier gaan, is inderdaad intens met die proses van self-veredeling 
besig. Dit is primêr; sosiale etiek en politiek is sekondêr. Die riglyn wat dit gee, is: 
Begin by jouself, in die enkelvoud. Reinig jouself van die smette (kyk v. 253) — en dit 
sluit selftevredenheid in. Tog sou die klassieke Boeddhisme suggereer dat selfs die 
bereiking van smetteloosheid (272.5) nie verabsoluteer moet word nie. By die laaste 
horison verdwyn selfs dit. 


'n Tendensionele nagedagte is dat die smetteloosheid waarom dit hier gaan, nie 
die prerogatief van religieuse ampsdraers soos monnike is nie, maar dat dit by 
gewone, eenvoudige mense gevind kan word. 

Hierdie hoofstuk begin en eindig deur die hoë waarde en betekenis van die agtvoudige 
pad uit te lig. Tussenin word die drie mees basiese leerstellinge van die ou Boeddhisme 
(die nie-blywendheid, nie-selfgenoegsaamheid en nie-bevredigendheid van alle dinge) 
aan die orde gestel en word die hoorder aangemoedig om die pad na geestelike 
volwassenheid te betree. Ten slotte neem hierdie hoofstuk weer die tema op waarmee 
dit begin. 'n Sirkel word voltooi. 


273 Van paaie is die agtvoudige die beste; 
van waarhede, die vier beginsels; 
van geestesgesteldhede is afgeskeidenheid die beste; 
van tweebenige wesens, die heldersiende. 
274 Dit is die pad 
wat lei na suiwerheid van insig, die enigste; 
volg hierdie pad 
wat lei na die verblinding van Mara. 
275 As julle hierdie pad betree 
sal julle 'n einde aan lyding maak; 
ek het die dorings leer uithaal 
en die pad bekend gemaak. 
276 Volvoer self jul taak met ywer 
want Tathagatas bied net lering; 
wie dié pad mediterend betree 
kom los uit die binding van Mara. 


How to cite: Krüger, J.S., 2017, ‘Die pad (Maggavagga)’, in Die waarheidsweg Dhammapada: Vertaal uit Pali, verklaar, verstaan, vertolk, pp. 260-281, 
AOSIS, Cape Town. https://doi.org/10.4102/aosis.2017.dwd42.20 

Hierdie vier verse handel oor die vind en die volg van die pad na verligting. Hulle 
word aangebied as in die eerste persoon deur die Boeddha self uitgespreek (275.4). Kyk 
by vers 191 na die onderskeid tussen ‘weg’ (pada) en ‘pad’ (magga). 


Die eerste van die vier bied 'n samevatting van die leer van die Boeddhisme. Die 
vers draai om die begrip ‘beste’ (settha), oftewel die beste lewenskode, die beste insig in 
dinge, die beste etiese grondhouding, wat uitloop op die beste geestesgesteldheid wat 
deur 'n mens bereik kan word, die beste mens. Die woord ‘beste’ dui gevorderdheid 
aan, maar as organiese, gegradeerde samehang, nie diskontinuiteit nie. 


Die beste ‘pad’ (magga; 273.1) is die ‘agtvoudige’ (atth-angiko) pad, wat aangebied 
word as die beste lewenskode ten einde verligting (nibbana) te bereik. Dit bestaan uit 
drie komponente, naamlik wysheid (paffia, items 1-2), moraliteit (sla, 3-5) en 
meditasie (samadhi, 6-8): 

e regte siening (sammé-ditthi) 

e regte denke of voorneme (sammd-samkappa) 
e regte spreke (samma-vaca) 

e regte handeling (sammd-kammanta) 

e regte lewensonderhoud (sammda-ajva) 

e regte instelling (sammd-vayama) 

e regte aandag (samma-sati) 

e regte konsentrasie (samma-samadhi). 


Die bedoeling is nie dat 'n mens hierdie agt die een na die ander soos in die volgorde 
hierbo uiteengesit, voltooi nie. Hulle vorm 'n wedersyds samehangende organiese geheel. 


Die volgende reël (273.2) handel oor die beste ‘waarhede’ (sacca), want dit is 'n stel, 
bestaande uit vier beginsels (pada): 


e Iyding (dukkha) 

e die oorsaak van lyding (naamlik begeerte [tanha]) 

e die beëindiging (nirodha) van lyding (naamlik nibbāna) 

e die pad wat lei tot die beëindiging van lyding (naamlik die agtvoudige pad). 


Die derde reël (273.3) handel oor die beste etiese grondhouding, wat uitloop op die beste 
geestesgesteldheid wat bereik kan word, naamlik virago (afgeskeidenheid). Hier word dit 
gebruik as 'n sinoniem vir nibbdna, die volkome beëindiging (nirodha) van negatiewe 
bewussynsinhoude en bewussynsgesteldhede, dit wil sê begeerte, haat en verblinding. 


Die vierde reël (273.4) illustreer weer die model van volwassewording wat al 
meermale ter sprake gekom het. Dit handel oor mense en gode (tweebenige wesens: 
di-padanafi). Die beste soort tweebenige wese is 'n cakkhuma, letterlik ‘een met oë’, 'n 
‘siende’ een, wat insig het. Die piek van sulke soort wesens (gode ingesluit) is die 
Boeddha, en hy is die een op wie hier gesinspeel word al is dit in beginsel vir almal oop. 


Die pad wat die Boeddha aandui, word hier as die enigste pad na suiwerheid 
(visuddhi) van insig (dassanassa) voorgehou: ‘Daar is geen ander’ (n’ atth’ afifio; 274.2). 

Let daarop dat die pad gekwalifiseer word as die pad na suiwer insig. Insig is 
waarom dit hier gaan, nie ander oogmerke soos byvoorbeeld gemoedskalmte of 
buitengewone vermoëns nie, alhoewel dat dit met insig gepaard gaan. Sulke dinge kan 
ook gevind word buite om die pad wat die Boeddha toon. As dit egter by insig tot in 
die diepte van dinge kom, is daar geen ander pad nie. Let daarop dat die bedoeling nie 
is dat die pad die enigste is omdat die Boeddha so sê of omdat die pad uitsluitlik aan die 
persoon van die Boeddha gekoppel is nie. Die teendeel is die geval. Die Boeddha sê 
wat in die wesensdiepte van dinge die geval is, en hy is nie die enigste Boeddha nie — 
daar was talle ander voor hom. Dit is nie waar omdat die Boeddha so sê nie; die 
Boeddha sê so omdat dit waar is. Hy is ontdekker en leermeester, nie oorsprong en 
herkoms nie. 


Suiwerheid van insig hou verband met die drie grondwaarhede, nie-blywendheid 
(anicca), nie-substansie (anatta) en lyding (dukkha), wat opkom uit hebsug en weersin 
en die nie-besef van nie-blywendheid en nie-substansie. In mitologiese taal word 
suiwerheid van insig ook uitgedruk as die weg na, die weg bestaande uit, die verblinding 
(pamohanam) van Mara. 


‘Die dorings’ (salla-; 275.3) verwys na sintuiglike verknogtheid wat vordering op die 
pad belemmer. In die lig van die twee verwysings na Mara in hierdie vier verse is dit 
nie vergesog om dit ook as voetangels te verstaan, geplaas deur die verpersoonlikte 
Bose wat die reisiger van stryk probeer bring nie. Vergelyk vers 46.3 oor 'Mara se 
blompuntpyle’. 


‘Einde’ (antam) bevat in hierdie verband 'n aantal assosiasies, te wete gewoon einde, 
maar 'n einde wat die reisiger self daadkragtig maak; doel, bestemming; en grens, rand 
(van menslike ervaring). Die einde van lyding word deur inspanning teweeg gebring, 
is die wesenlike bestemming van die mens. 


Die Boeddha het nie op hoorsé vertrou nie, maar het die pad na die beéindiging van 
lyding self ontdek (aiifiaya, van die werkwoord djanati: besef) en ervaar en toe ‘bekend 
gemaak’ (akkhato). Hy praat hier in die eerste persoon, mayd (deur my). Die Boeddha gryp 
hier na sy eie ervarings op die pad na verligting terug. Volgens die legendaries mitologiese 
oorlewering het Mara (letterlik: doder, vernietiger) die soekende man in die wildernis ses 
jaar lank gevolg om enige swakheid in hom te vind. Mara was nie slegs die doodsgod wat 
betref die fisieke bestaan van die mens nie, maar het gestaan vir alles wat die mens doodmaak, 
ook innerlik en sedelik. Onder die bodhi-boom het Mara die soeker deur sy drie dogters van 
die pad probeer aflei. Na die verligtingservaring het die bose die verligte steeds probeer 
verlei om nie die dhamma te verkondig nie. Die Boeddha het albei stelle afleidings die hoof 
gebied; 275 is 'n sinspeling op hierdie geskiedenis. Dit word ook in die Sutta-Nipata 425-449 
(die Padhana Sutta) in die mond van die Boeddha self gelê. 


Die laaste van die vier verse sé hoe die pad gevolg moet word. Afhanklikheid van 
(n) bomenslike, goddelike wese(-ns) word stilswyend van die hand gewys, al word die 
bestaan van sulke wesens nie ontken nie. 

'n Bevredigende Afrikaanse weergawe van Tathagata (tatha- [so, aldus]- gata [verlede 
deelwoord van die werkwoord gacchati: gaan; letterlik: een wat sê gegaan het) is moeilik 
te vind. Ons volstaan met die Pali-woord. Die begrip pas in ons huidige konteks. Hier 
het ons iemand wat die pad waarvan sprake is, gevind het (self ontdek het) en tot die 
einde toe bewandel het en in al sy volheid en waarheid bekend gemaak het en leer - dus 
in alle opsigte 'n vol-‘kome’ mens. Daar is ook nie slegs één so 'n figuur nie, want daar 
word in die meervoud van sulke Tathdgata gepraat. Selfs sulke mense maak net bekend, 
gee net lering (akkhataro) (vgl. 275.4). 


Tathagata is die term wat die Boeddha gebruik as hy na homself verwys. Soos die 
ander het hy die vergete oerwaarheid (her-Jontdek en opnuut aan die wêreld geleer. 
Mense moet leer van die Tathdgatas, maar sélf die weg betree, sélf hul taak volvoer om 
enduit tot by die beëindiging van lyding te vorder. In hierdie vers word vir oulaas gesê 
hoe die reis afgelê moet word. Eerstens (276.1) moet dit ‘met ywer (ätappam) geskied 
en tweedens (276.3) ‘mediterend’ (jhdyino, van die werkwoord jhayati: peins, mediteer, 
kontempleer). Meditasie as die verwerf van insig in die diepte van dinge word uitgelig 
as wesenlik van die weg. Dit is trouens die brug na die volgende drie verse. 


As uitkoms van die hele proses bedien die digter hom weer eens van die mitologiese 
figuur Mara. Mara word nie slegs verwar en verblind (274.4) nie, maar totaal 
ontmagtig (276.4). Die ywerig mediterendes ‘kom los’ (pamokkhanti) uit die binding 
van die bose. 


277 ‘Nie-blywend is alle saamgestelde dinge” 
wanneer 'n mens dit met wysheid insien 
draai jy weg van lyding: 
dit is die weg na suiwerheid. 

278 'Nie-bevredigend is alle saamgestelde dinge; 
wanneer mens dit met wysheid insien 
draai jy weg van lyding: 
dit is die weg na suiwerheid. 

279 'Nie-selfgenoegsaam is alle verskynsels; 
wanneer mens dit met wysheid insien 
draai jy weg van lyding: 
dit is die weg na suiwerheid. 


Hier vind die hoorder of leser 'n drietal verse, eenvoudig van struktuur en herhalend, 
maar monumentaal in betekenis en formulering. 


Die Theravada leergeheel is soos 'n lewende liggaam. Dit is 'n samestelling van 'n 
hele aantal komplekse verbonde en interafhanklike organe en ledemate wat allerlei 
funksies verrig. Onsigbaar vir die blote oog egter is die hart wat lewe aan die geheel 
gee. Die leer van die Theraväda-Boeddhisme bestaan uit 'n aantal samehangende 
komplekse van begrippe en leerstellinge, en die drie verse wat nou volg, is die hart 
daarvan. 

Hierdie verse bied `n samevatting van die ti-lakkhana, die ‘drie kenmerke’ van 
bestaan. Die eerste twee kenmerke (‘nie-blywendheid’ en ‘nie-bevredigendheid’, in 277 
en 278) word op samkhard (saamgesteldhede) toegepas. Die derde kenmerk (nie- 
selfgenoegsaamheid) word op dhammd (hier vertaal as ‘verskynsels’) toegepas. 


Die woord samkharä het 'n wye en ryk betekenisveld (vgl. ook v. 255). Die volgende 
drie sou in die vertaling van verse 277 en 278 oorweeg kon word: 


e Die term kom voor as 'n ekwivalent van kamma, te wete gesonde of ongesonde wils- 
of denkaktiwiteit, wat gevolge dra. As sodanig kom dit voor as die tweede lid van die 
ketting van paticca-samuppada (afhanklike medetotstandkoming), wat uit 12 skakels 
bestaan. Vir ons doel is dit nou onnodig om al 12 skakels op te noem. Paticcasamuppada 
word veral gebruik om die proses van hergeboorte onder woorde te bring. In daardie 
ketting is samkhará dan die laaste daad voor 'n mens sterwe, en dit speel 'n bepalende 
rol in die daaropvolgende lewe. Terloops, paticasamuppada het ook 'n wyer 
betekenisassosiasie as individuele hergeboorte en hou met die begrip paccaya 
(voorwaarde, kondisie) verband. Dit impliseer dat alle dinge, fisies sowel as psigies, 
kondisionalisties interafhanklik is. 'Kondisionalisties roep die denkbeeld van 'n 
multidimensionele netwerk op, eerder as van 'n liniêre kousaliteitsverband. Die 
Patthana (die sewende boek van die Abhidhamma-Pitaka) ontleed nie minder nie as 24 
tipes kondisionaliteit. Daarmee beweeg ons in die sfeer van die derde moontlikheid 
hieronder in. 

e Die term samkhara kom ook voor as die vierde van die vyf khandhas (versamelings 
of groepe’) waaruit 'n mens saamgestel is, naamlik vorm of fisiekheid (rapa), 
sensasie (vedand), persepsie (saiifid), emosionele, wils- en denkfaktore (samkhara) 
en bewussyn (vififiana). 

e Derdens verwys samkhara na alles in die wêreld wat ‘saamgestel’, ‘gevorm’, 
‘gekondisioneer is. Dit slaan nie slegs op menslike wilsaktiwiteit nie, maar op alles 
wat is. Hierdie derde, wydste betekenis pas hier die beste. Alles wat is, is gedurig 
opgeneem in prosesse van kondisionalistiese ‘samestelling’. Alles behalwe nibbana, 
want dit transendeer alles, met insluiting van alle prosesse van ‘samestelling’, omdat 
dit die laaste horison van alle dinge is. Alle dinge (per definisie 'alle saamgestelde 
dinge” is 'nie-blywend' (a-nicca), sê vers 277, passief en aktief opgeneem in prosesse, 
netwerke van kondisionalistiese verandering. 


Met die frase ‘die pad’ (maggo) ‘na suiwerheid" (visuddhiya) sluit ons vers (277.4) 
direk by die sentrale gedagte van die voorafgaande viertal 273-276 aan. Waarin bestaan 
daardie pad? Wanneer betree 'n mens die pad? Wanneer draai 'n mens ‘weg’ (nibbindati) 
van lyding (dukkhe)? Lees nibbindati om twee skakerings te hé, te wete om emosioneel 
wilsmatig weg te draai, jouself af te wend van lyding en om effektief 'n ander weg as die 
lydingsweg te bewandel. 


Dit gebeur, sé die vers, wanneer 'n mens ‘met wysheid’ (pafifidya) ‘insien (passati) 
dat ‘alle saamgestelde dinge’ 'nie-blywend' is. Die vers bied nie troos te midde van die 

verganklikheid van alle dinge deur geloof in iets of iemand ewig blywends nie. Die 
waarheid van die werklikheid is dat alle dinge duskant die horison sonder uitsondering 
‘saamgesteld’ en dus ‘nie-blywend’ is. Ook ‘ek’ en elke ander mens is 'n kortstondige, 
saamgestelde assosiasie van faktore in 'n groot en subtiele veranderlike netwerk van 
kragte. Sien wys in dat dit so is, dat dinge so ‘werk’, so is die werk-likheid. Hierdie insig 
is die weg na gelouterde suiwerheid van gees. 


Gaap hier 'n kloof tussen (om ons tot twee religieë te beperk) Christendom en 
Boeddhisme? Nee, nie as 'n mens ook die Christendom verstaan as ten diepste 
‘tendensioneel’ op weg na die uiterste leë horison nie. Selfs in sy swygsaamste vorme 
(apofatiese mistiek) is 'n onveranderlike wese ten grondslag aan alle dinge gepostuleer. 
In die konteks van die vroeë Boeddhisme sou dit as 'n ‘konstruk’ gesien word. Dit is die 
groter ruimte waarin hierdie vertaler-vertolker die Christendom positief-relatief plaas 
(maar ook dit is natuurlik 'n konstruk). In hierdie groter ruimte verskyn alle 
‘godsbegrippe’ as ‘saamgesteld’, tyd- en kultuurgebonde konstrukte. Let daarop dat die 
woord ‘kon-struk’ (afkomstig van die Latyn cum- [saam-] en -struere [-bou, -rangskik, 
-voeg, -fabriseer) dieselfde strekking as samkhara het. 


Kyk na enigiets. Wat sien 'n mens as jy vanuit die gesigspunt van die Dhammapada 
dieper kyk? Verganklikheid, breekbaarheid. Alles ontbind vroeër of later. Tog is die 
lewensingesteldheid wat die insig in anicca wek nie onverskilligheid ofterneergedrukte 
oorgawe aan allesverterende tyd nie, maar (vertolk ek) krities relativerende 
waardering vir elke verganklike moment, korter of langer. Dit is deernis, liefde, ’n 
waardering vir die skoonheid en kosbaarheid van elke kontingente, kortstondige 
verskyning — elke blom, elke menselewe. Dit is waardering vir elke lewende wese, 
elke taal, elke eeu van kulturele bloei, elke epog van religieuse diepte, nie ten spyte 
van die verganklikheid daarvan nie, maar juis omrede daarvan. Dit is 'n besef van die 
belangrikheid daarvan om van die beste van die lewe self gebruik te maak. Vergelyk 
vers 280 hieronder. Anicca het nie as korrelaat die gedagte van die natuurproses en 
die menseproses as 'n sinnelose sikliese maling, soos byvoorbeeld deur Oswald 
Spengler, gesuggereer nie. Dit lê juis die grondslag vir toekomsskeppende daadkrag 
(kyk v. 279). 


Vers 278 is identies aan die vorige een, met die verskil dat aniccd nou deur dukkha 
vervang word. Dit is interessant dat die volgorde waarin die drie sentrale leerstukke in 
hierdie drie verse genoem word, anders is as die gewone orde. Dit is ook interessant 
dat die woord dukkha (in die vorme dukkha en dukkhe) twee maal in die vers voorkom. 
Tog kom die gebruik van dieselfde woord in die Pali nie op 'n leë toutologie neer nie. 
Die vertaling in 278.1 met 'nie-bevredigend' en in 278.3 met lyding bedoel ook nie 
om twee verskillende betekenisse te suggereer nie. Dit wil slegs die dieper betekenis 
van die algemener, meer gebruiklike woord ‘lyding’ na vore bring, en dit wil deur 
gelykluidende woordvorm in die drie verse (nie- …) die samehang van die drie 
kenmerke van alle bestaan beklemtoon. 

Die woord dukkha bevat verskeie nuanses. Dit kan akute pyn, fisiek sowel as 
geestelik, beteken. Die meer sentrale betekenis is egter 'n kroniese besef van die nie- 
bevredigendheid van alle dinge - ook van aangename, plesierige ervarings. Oorhoofs 
gesien, is die lewe problematies, moeilik, soos in elke menselewe ervaar kan word. Die 
woord dukkha verwys in albei gevalle na sulke ervarings. 


Die vers suggereer dus drie vlakke van ervaring: 


e Bolangse, nie-nadenkende sintuiglike ervarings, aangenaam en onaangenaam. 

e Dieper ervarings dat al sulke ervarings in die laaste instansie frustrerend is, veral as 
'n mens jou uiteindelike hoop daarop sou bou: Hulle is immers nie-blywend, want 
saamgesteld en kan dus nie as vaste grondslag van finale geluk dien nie. 

e ’n Nog dieper ervaring, naamlik die ontslae raak van frustrasie en ongelukkigheid 
en die gevolglike ervaring van suiwerheid. 


Hoe word die derde vlak bereik? Werklik diep, wyse insig op die tweede vlak is die 
weg na bevryding uit die tweede vlak. Suiwering, loutering van ongelukkigheid en 
gefrustreerdheid, loop deur insig en nie-verknogtheid. Ongelukkigheid volg as 'n mens 
meer van die nie-blywende saamgesteldhede van die wêreld verwag as wat hulle kan 
bied. Hulle almal disintegreer vroeër of later. In die weg wat die vroeë Boeddhisme 
aantoon, word die aanvanklike verstaanbare, verskoonbare naiwiteit van 
onvolwassenheid deur die wysheid van volwassenheid vervang, maar dit word nie 
lewensveragtende sinisme nie. Die wyse lewenshouding, leer die Boeddha, is om aan 
niks te wil vashou nie. Hewige verwerping is ook 'n vorm van verknegting. Nie- 
vashou, laat gaan, is die weg na geluk. 


Alhoewel dit nie voorop staan nie, impliseer hierdie vers (in samehang met 277) dat 
ook alle pyn en leed saamgesteld en nie-blywend is. Hierdie besef draai ook weg van 
lyding, na suiwerheid, en gee gelykmatigheid en geduld om die ergste lyding te verdra. 
Alles gaan verby in die kondisionalistiese web van die werklikheid. 'n Mens kan altyd 
sinskeppend op daardie werklikheid inspeel, ook deur lyding. Die insig in anicca- 
dukkha beteken ook nie gevoelloosheid en afgestomptheid jeens die lyding van ander 
nie, maar juis 'n verdiepte sensitiwiteit, en daarmee saam 'n verdiepte deernis en 


geduld. 


Nou word die leser in die sanctum sanctorum van die ou Boeddhisme ingelei. Weer 
eens het ons 'n vers bykans identies aan die vorige een, maar met twee belangrike 
verskille: 


e Die eerste verskil is nie onverwags nie: Die derde kenmerk (anatta) van alle bestaan 
word genoem. A-n-atid sou vertaal kon word as onder andere ‘nie-self’, ‘nie-siel’, 
‘nie-ego’, ‘nie-substansie’. Die basiese betekenis is dat daar geen laaste ‘sub-stansie’ 
(van Latyn: onder-staande) is nie. Daar is geen laaste vaste grond wat ‘onder’ die 
tydelike, veranderlike dinge as ewig onveranderlike, vaste g(G)rond ‘vas staan’ nie. 
Daar is niks wat 'self-genoegsaam' buite die kondisionalistiese interafhanklikheid 

van dinge bestaan nie — nie in die individuele mens (bv. 'n ewig onsterflike siel) nie, 

nie in die kosmos as geheel nie en nie buite die kosmos nie. Dit is die mees sentrale, 

mees onderskeidende leerstuk van die Boeddhisme. Elke enkele ander leerstuk van 
die Boeddhisme, byvoorbeeld alles wat in verse 273 tot 276 gesê is, is deurtrek van 
die insig in anattd en kan slegs in die lig daarvan reg verstaan word. 

e Die tweede verskil is dat samkhara nou met dhammda (279.1: verskynsels) vervang 
word. Dit is nie om bloot poëtiese redes (bv. metrum) gedoen nie, maar het ’n 
wesenlike betekenis. Die rede is dat dit 'n noodlottige misverstand by voorbaat uit 
die weg wil ruim. Die volgende vraag moet hier veronderstel word: Wat is die 
karakter van die 'suiwerheid' (visuddhi) wat bereik word? Waarheen lei ‘die pad’ 
(maggo) nou eintlik? 'n Mens sou tereg kon sê dat dit nibbâna is, maar wat ‘is’ nibbana? 
Waarop slaan die woord? Dit sou (word in die vers veronderstel) miskien by iemand 
kon opkom dat wat uiteindelik bereik word, tog wel 'n soort entiteit of substansie 
is, naamlik Nirwana. Soms is selfs in Boeddhistiese kringe daarna verwys as die 
ongeskapene’, ‘die ongekondisioneerde’, maar dit wek die verkeerde indruk dat daar 
‘agter’ alles tog maar 'n geheimsinnige ‘ets’ is. 

Kalupahana (1986) gebruik die interessante interpretasiesleutel dat die Dhammapada 
in sy mees wesenlike kern gemik is teen die Bhagavadgitd met laasgenoemde se 
beklemtoning van twee dinge, naamlik 'n ewige substansie agter alles en die kastestelsel 
in die sosiale voorgrond. Die vroeë Boeddhisme het albei van die hand gewys. Terloops, 
daar is (dit het die Boeddhisme aangevoel) 'n haas onvermydelike verband tussen 
substansie-denke en geinstitusionaliseerde sosiale diskriminasie. Substansialistiese 
metafisiese denke neig daartoe om sosiale diskriminasie van 'n ewigheidsgrondslag te 
voorsien - vergelyk byvoorbeeld die kastestelsel in Indië, die outoritêre 
institusionalisering van die meeste vorme van die Christendom in die Weste, die 
patriargalisme en paternalisme in albei kulture en die apartheidsbestel in Suid-Afrika. 
Horisondenke, kontingensiedenke aan die ander kant beklemtoon dat geen stelsel van 
sosiale verhoudings of instellings in 'n ewigheidsbasis gefundeer is nie. Almal is relatief 
en veranderlik, kon anders gewees het en kan anders wees. Nog 'n verskil is dat 
substansiedenke die kiem van dogmatisme, outoritarisme en fundamentalisme dra. 
kontingensiedenke daarenteen neig tot pragmatisme. Dit is nie dieselfde as 
opportunisme nie, maar die bereidheid en vermoë om optimaal ten goede vir soveel as 
moontlik wesens skeppend op 'n stel omstandighede in te speel. 


Die Boeddhisme leer nie dat daar so 'n substansie is nie, leer inderdaad dat daar nie 
so 'n substansie is nie. Die bestaan van so 'n substansie sou neerkom op eternalisme. Dit 
leer ook nie dat daar uiteindelik ‘niks’ (of ‘niks’) is nie. Dit sou neerkom op nihilisme of 
kwasisubstansialisme. Die Boeddha het albei sienings uitgesproke van die hand gewys. 
Dit verabsoluteer ook nie die werklikheid van kondisionalistiese samestelling nie, want 
dit sou ook die bestaande werklikheid verewig. Nee, die mens eerlik denkend op weg 
bereik aan die einde van die pad … net einde, onoorskrybare horison (om ons eie woord 
te gebruik). 

Hier moet twee aspekte van die vroeg-Boeddhistiese opvatting aangaande die 
menslike kennis van dinge beklemtoon word: 


e Die eerste is fenomenalisme. Die vroeë Boeddhiste het nie ontken dat daar dinge 
'buite' die menslike bewussyn bestaan nie, byvoorbeeld die boom daar. Hulle het 
egter besef dat sulke dinge altyd tot groot hoogte deur die menslike bewussyn 
gekonstitueer word. Ons 'sien' nie die hele boom in sy volle diepte en omvang nie, 
maar net vir sover ons bewussynsmoontlikhede en sintuie toelaat, sover dit ons 
‘pas. Ons sien, ruik, proe, hoor net binne die smal band van die menslike 
moontlikhede en relevansies. Só konstitueer (selfs ‘skep’ - maar reg verstaan) ons 
‘ons’ werklikheid en verbeel ons ons dat dit ‘die’ werklikheid is. Die dinge ‘verskyn’ 
in ons bewussynsveld, ‘is’ ‘verskynings’ (fenomene). 

e Die tweede is die konstruktiewe karakter van ons begrippe (vgl. Nanananda 1976). 
Hulle is samkhara. As 'n mens ver genoeg beweeg, kom dinge en begrippe — almal 
konstrukte, saamgestelde dinge — net tot 'n einde, verdwyn. Ons mensgemaakte, 
menslik beperkte, samkhara-wêreld verdamp. Die Boeddha het tot daar beweeg, 
maar dit is nie 'n soort ewige lewe nie. 


Dhamma kan in vers 279 verstaan word as ‘verskynsels’, verskynings in die menslike 
bewussynsveld. Dinge verskyn gekondisioneerd-kondisionerend op ’n horison van 
ons menslike bewussyn en verdwyn op daardie horison. Dit is die uiterste bereikbare, 
die gekondisioneerde wêreld beëindigende, maar dit is nie 'n grens waaragter enigiets 
(hetsy kontinu of diskontinu met die ‘duskantste’ wêreld) geken kan word of 
veronderstel kan word nie. Die woord dhamma sluit bewustelik die begrip nibbdna in 
as uiterste waarde, waar selfs die saamgestelde wêreld verdwyn, as die uiterste menslike 
ervaring. Om allerlei begripsmatige voorstellings oor nibbana te huldig, sou beteken 
dat die proses van samkhara maar net voortgesit word. 


Dat die ernstige besinning oor die drie waarhede, te wete anicca, dukkha en anatta, 
nie tot bejaardes beperk behoort te wees nie, maar juis aan mense in die krag van hulle 
lewe sin en rigting behoort te gee, word in die volgende drie verse (280-282) duidelik. 


Dat jy anicca en anattd is, is nie onder jou beheer nie, maar hóé jy anicca en anattd is, is 
heeltemal jou eie verantwoordelikheid. Dukkha, of nie dukkha nie, hang van jouself af. 


| Wêreld, mens, God 
Wêreld 


Daar is 'n wesenlike verskil tussen die vroeë Boeddhisme en alle teistiese, asook 
monistiese sisteme waar die empiriese wêreld as die manifestasie van 'n onveranderlike, 
selfgenoegsaam ewige substansie beskou word. 


Hedendaags en positief gestel, sou ons kon dink: Op 'n onoorskrybare horison 
verskyn die wêreld as radikaal kontingent, 'n kondisionalistiese vlegwerk in 'n proses 
van binding en ontbinding. Dit is nie ewig nie, maar tog relatief kontinu en saamgestel 

uit relatief kontinue knooppunte. Elke knooppunt is nie-blywend en nie- 
selfgenoegsaam, maar elk is ook uniek en kosbaar en 'n uitdrukking van die groot 
kondisionalistiese geheel en so van relatiewe waarde. Ek gebruik die begrip ‘horison’ as 
tendensionele interpretasie van die vroeë Boeddhisme: Die heel wyse mens reis tot op 
die horison (bereik nibbana) en kom terug en waardeer met sy terugkoms die 
kortstondige skoonheid van saamgestelde dinge liefdevol. Die wyse mens sien deur 
alles, verwerp niks, is verknog en verkneg aan niks. Dit sluit fenomene’ in die menslike 
bewussynsveld en menslike ‘konstrukte’ (in ons menslike beperktheid bedoel en ervaar 
as sin-gewend) in. Die fenomene word gestroop van enige pretensie om met 'n ewige 
werklikheid ooreen te stem en om dus sosiaal afdwingbaar te wees. 


Luister dus met respek, begrip en liefde na die ou Psalm 18-beryming: 'Ek het U 
hartlik lief, o HEER! | U is my sterkte en teëweer. | Die HEER's my rots, my vesting 
sterk, | my redder wat my heil bewerk. | My rots wanneer die stormwind huil, my 
skild, die weerkrag van my heil, | my vesting op die bergkrans steil, | by wie ek vas en 
veilig skuil. 

Sulke liedere, gebede, het mense deur die moeilikste tye denkbaar gedra. Die 
Boeddhisme sou egter sê: Laat dit toe om uiteindelik in ’n ruimer wysheid op te gaan, 
te verdwyn, en bly bewus van die skadukant van alle substansialistiese denke. So word 
die ou lied gerelativeer, in 'n groter, die grootse, betekenisverband opgeneem en so 
gered. Laat dit op die laaste horison verdwyn en in al sy relatiwiteit op die laaste horison 
verskyn. 


Wat sou die drie waarhede, te wete anicca, dukkha en anattd, saam bedink, ten 
opsigte van die geskiedenis, impliseer? Vir die Boeddhisme sou die denkbeeld van een 
enkele superwese wat alles in besonderhede vooruit beplan het en 'n voorafbeplande 
doel deur natuurlike en menslike agente tot uitvoer bring, onbewese, onbewysbaar 
en onnodig wees. Gegewe die ou Boeddhistiese uitgangspunte lyk die volgende 
ekstrapolasie oortuigend: Duskant, binnekant die horison is die wêreld as totaliteit 'n 
immer veranderende stelsel, bepaal deur die kragte van paccaya en kamma. Dit is die 
som van tallose kleiner en nog kleiner tot allerkleinste soortgelyke stelsels en 'n mengel 
van goed en kwaad. Voorbeelde sou wees die uitkoms van 'n oorlog, die ontwikkeling 
van die tegniek, die opkoms of verval van 'n nasie, die groei of verval van 'n religie, die 
oorlewing of uitsterwing van 'n spesie, die lewensloop van 'n individu, die uitkoms van 
'n gesprek. Gegewe die algemene stand en balans van die situasie op 'n sekere oomblik, 
sou 'n wese wat oor die nodige inligting en intelligensie kon beskik, die moontlike of 
selfs waarskynlike uitkoms van sake in 'n sekere konteks kon vooruitsien. Dit impliseer 
nie determinisme nie, ook nie volkome openheid nie. So 'n situasie is op weg na 'n 
waarskynlike eindpunt, nie 'n vasgestelde doel nie. Met voldoende insig in 'n situasie 
kan 'n mens of groep mense verlede en hede interpreteer en toekoms antisipeer. 
Dienooreenkomstig kan hulle ver-antwoord-elik, verskilmakend, optree in gedagte, 
emosie, wil en handeling. So 'n kondisionalistiese visie is iets heel anders as 'n 

deterministiese of `n deus ex machina-model. So ’n mens is 'n begaafde ‘siener’, 
buitengewoon ontwikkeld, maar beskik nie oor bonatuurlike kennis nie. 


Die drie verse, 277-279, hang nie as interessante abstraksies in die lug nie, maar 
vind konkrete toepassing in die Theravada-siening van die menslike struktuur en 
eksistensie. Dit het ook belangrike implikasies ten opsigte van die begrip ‘God’. 


Mens 


Volgens die ou Boeddhistiese antropologie bestaan die mens, soos ons by vers 277 
gesien het, uit vyf stelle faktore. Nie een of enige kombinasie van hierdie vyf het 
ewigheidswaarde nie. Hulle is nie-blywend, nie-selfgenoegsaam, konsidioneer mekaar 
oor en weer. Die Boeddhisme huldig dus nie die opvatting van een of meer substansies 
in die mens (bv. 'n onsterflike ‘siel’) nie. Die menslike ego is 'n konstruk, ’n persona 
(masker van 'n ‘rol’-speler), opgemaak. 


Hoe kom die konstruk tot stand? Wanneer een van die ses sintuie (sig, gehoor, ruik, 
proe, tas, gees) met hulle ooreenstemmende ses tipes objekte (vorm, klank, reuk, smaak, 
tas, idee) in aanraking kom (ook 'n kondisionalistiese verhouding), ontstaan ‘kontak’ 
(phassa). Dit is die moment van deurslaggewende beslissing, waar aandagtigheid en 
wysheid moet wagstaan. Die wortel van die menslike problematiek (dukkha) is dat die 
nie-blywendheid, nie-selfgenoegsaamheid en kondisionering oor en weer hierbo meestal 
nie ingesien word nie. Uit onbewaakte kontak ontstaan onbewaakte sensasie (vedaná). 
Daaruit ontstaan onbewaakte persepsie (said) en onbewaakte konstruerende denke 
(samkhara), oftewel ‘ek’ of ‘my’ as blywende, selfgenoegsame entiteit, word saamgestel. 
Kort op die hakke daarvan volg onbewaak dwase begeerte (fanha: ek wil hê!) en onbewaak 
dwase emosionele en wilsmatige gehegtheid en verknogtheid (upadana) (myne!). Op 
hierdie kondisionalistiese wordingsgeskiedenis van die gewaande 'self is begrippe soos 
bhava (wording) en jati (geboorte - in 'n eksistensiële lesing) van toepassing. Die gevolg 
van hierdie hele proses is diepe onbevredigdheid, lyding. 


Dit kan egter ook anders verloop. Met aandagtigheid en wysheid gaan steeds 
sensasie gepaard, en dit kan aangename of onaangename (pynlike) sensasie wees. Dit 
word egter nóg gesubstansialiseer, nóg verewig, nóg begeer, nóg verwerp (verwerping 
is maar net die spieëlbeeld van verkeerde begeerte). ‘Self’-gesentreerde begeerte word 
nou iets anders, naamlik ‘self’ -lose verlange na die goeie vir alle wesens in die groot 
kondisionalistiese totaliteit duskant die horison. 


God 
Elke godbegrip is ook 'n konstruk, nodig vir die self-konstruk. 


'n Afsluitende opmerking oor hierdie Boeddhistiesgeinspireerde siening, 
gekonstrueer in ons huidige tydsgewrig (kom ons noem dit 'n HTK-model: 

‘horison-totaliteit-kondisionaliteit’) in sy verhouding tot tradisioneel teïstiese 
modelle van ‘God’. Weliswaar bevat die Boeddhistiese model op sy eie wyse, maar in 
'n heel ander denkskema nuanses wat in Christelike taal aan God toegeskryf word, 
byvoorbeeld ‘skepping, ‘beheer’, ‘beëindiging’, ‘alomteenwoordigheid’, ‘almag’, 
‘alwetendheid’ — almal tipies-Christelike antwoorde op menslike-eksistensie-vrae 
soos ‘hoe ontstaan dinge? Die Boeddhisme ken daardie onderliggende menslike 
behoeftes, maar benader hulle anders. 'n Sekere kontinuiteit wat onderliggende 
funksie betref, kan dus tussen die Boeddhistiese en tradisioneel Christelike aangeneem 
word. Met die nodige voorbehoude sou ‘HTK’ en die tradisionele konstruk ‘God’ 
as funksionele ekwivalente beskou kon word. 'n Vereenselwiging van die twee 
denkmodelle moet egter van die hand gewys word. Radikale swye strek verby 
aanbidding. 


Die drie groot verskille is die volgende: 


e Die Boeddhisme transendeer die begrip van 'n persoonlike God en beskou dit as 'n 
konstruk, 'n projeksie deur die mens. 

e Die Boeddhisme transendeer die opvatting van 'n tweedeling tussen ‘hierdie’ 
werklikheid en 'n ‘gans ander’ (transendente) werklikheid wat ook in ‘hierdie’ 
werklikheid ‘immanent’ teenwoordig is. Analogiedenke kom nie ver nie, kan niks 
aangaande 'n ander, 'goddelike' werklikheid 'bewys' nie. Die horison 'is verder, 
anderkant die reikwydte van enige analogiese denke. 

e Die Boeddhisme transendeer enige vorm van ‘substansie’-denke, ook vir sover dit 
op ‘God’ betrekking sou hê. 


Sodoende wil die Boeddhisme die mens van elke vorm van knegskap bevry. Die 
deursig deur elke vorm van konstrukvorming word as so 'n bevryding aangebied. Hier 
moet ons 'n onderskeid tref tussen abstrakte, rasionele konstrukte (bv. akademiese 
modelle) en mities poëtiese konstrukte (bv. stories, gedigte, soos in die Bybel aangetref 
word). Eersgenoemde soek aansluiting by die moderne natuurwetenskappe, 
laasgenoemde kom in alle religieë (en by party filosowe, soos Plato) voor as pogings 
om die onverwoordbare te suggereer. Boeddhisme-in-ons-tyd-ingeburger sou met 
albei vrede hê, solank hulle net van hulle beperkinge en relatiwiteite in die horison van 
swye bewus bly. In die gedagtewêreld van elke denkende mens sal die ontmoeting van 
Boeddhisme en Christendom op 'n unieke wyse plaasvind. Die heimwee na of 
ontkenning van die laaste horison van radikale anicca-anattd is die beslissende punt in 
hierdie ontmoeting. 


280 'n Sterk maar trae jongmens 
wat nie betyds opstaan nie maar letargies bly lê 
met 'n gees vol onderdrukte gedagtes 
is lui en vind die weg na wysheid nie. 

281 Bewaak spraak, 
beheers gedagtes 
en handel met lyf nie verkeerd nie: 
louter die drie paaie van daad 
en bereik so die weg 
deur sieners onthul. 

282 Waarlik, deur dissipline ontstaan wysheid 
en deur versuim vergaan wysheid; 
bewus van die dubbelpad 
van vooruitgang en agteruitgang 
behoort mens die koers in te slaan 
waarlangs wysheid toeneem. 


Die volgende drie verse neem die tema van die agtvoudige pad (kyk v. 273-277) 
weer subtiel op, maar tog effens anders, soos ons sal sien. Met die oog op die bereiking 
van suiwerheid van insig (wysheid) is drie groepe optrede nodig, naamlik regte denke 
en voorneme (v. 280), regte moraliteit (v. 281) en regte meditasie (v. 282). 


Vers 280 beklemtoon die eerste groepering van die agtvoudige pad, naamlik die 
tweetal regte siening (ons kan sê regte landkaart, regte uitgangpunt, regte oriëntering) 
en regte denke. Die onvolwasse mens waarvan so 'n helder beeld hier opgeroep word, 
huldig klaarblyklik nóg regte siening nóg regte denke. 


Letterlik beteken uifhana-kalamhi ‘met opstaantyd’: 


e Eerstens sou die vers daarop slaan dat 'n mens soggens op die regte tyd uit die bed 
moet kom. Kennelik het veral 'n ‘sterk maar trae jong mens’ hierdie vermaning nodig. 

e Tweedens sou dit slaan op die jeug. Dit is die tyd wanneer 'n mens behoort wakker te 
word en jou in te span om die weg na wysheid te vind. Dit gee jou meer tyd en 
geleentheid om die bestemming te bereik. 

e Derdens sê dit dat alle mense te alle tye uit die sluimer behoort op te staan en hulle 
in te span. Immers, as jy dit in jou kronologiese jeug nie gedoen het nie, praat tyd 
des te dringender, want tyd is kosbaar. Tog, solank 'n mens lewe is daar tyd. Die 
woord yuvd wat hier as jongmens” vertaal is, bevestig die opvatting van die 
ontwikkelingsmodel van onvolwassenheid oor halfwassenheid na volwassenheid 
wat die Dhammapada onderlê. Dit gaan hier om 'n nog onvolwasse mens - afgesien 
van so 'n mens se kronologiese ouderdom. ‘Sterk’ (bak) verstaan ek as ‘vol potensiaal, 
soos 'n baba wat onbewustelik beur om te kruip en dan te loop. Die baba wil en kan. 
Verwerklik jou inherente vermoë om die waarheid te ken en uit te leef, sê die teks. 
Dit slaan op alle mense, sonder uitsondering. Spreek elke mens as in beginsel 'n 
wyse, 'n verligte, 'n Boeddha aan — dit is die uitgangspunt van die Boeddhisme. 

e Vierdens slaan die uitdrukking op die nie-blywendheid (v. 277) van alle dinge. Die 
tydelikheid, verganklikheid van alle dinge en die menslike eksistensie is 'n vermaning 
om wakker te word, op te staan en jou in te span. Dit is altyd opstaantyd. Die woord 

‘betyds’ bedoel in ons vertaling ook die allesbepalende ‘tyd-likheid’ van alle menslike 
eksistensie (met die jong Heidegger hier 'n gespreksgenoot van die Boeddhisme). 
Die tyd-likheid roep om aandag. Die vertaling ‘met 'n gees vol onderdrukte gedagtes 
vir samsanna- [uitgeput, vermoeid, onderdruk], -samkappa [gedagte] en -mano 
[gees] (280.3) wil hierdie aansluiting sterk beklemtoon. Die besef van nie- 
blywendheid (en daarmeesaam van nie-bevredigendheiden nie-selfgenoegsaamheid) 
is intuïtief (latent, sluimerend, slapend) in die menslike gees teenwoordig, maar 
word meestal onderdruk. Vers 280 is 'n wekroep om te ontwaak, op te staan en jou 
in te span. Dit is nie uitgesluit dat ook verkeerde gedagtes die bedoeling kan wees 
nie. 'n Mens kan bly lê, die slagoffer van negatiewe, depressiewe gedagtes. Dan is dit 
'n geval van dukkha (v. 278) en bly die vers steeds 'n wekroep: Staan op, aanvaar 
volle verantwoordelikheid. 


A-n-utthahaino (in 280.2 vertaal as ‘wat nie opstaan nie) is afkomstig van die 
werkwoord utthahati, ‘opstaan’. Dit impliseer ook inspan’, moeite doen’. Met die beeld 
van die jong mens wat moet opstaan, beklemtoon die vers die boodskap van 276.1: 
‘Volvoer self julle taak met ywer’. Die mens wat ‘letargies’ (kustto) en ‘lui’ (alaso) bly, wat 
die drie kenmerke van alle bestaan nie aktief lewensveranderend laat funksioneer nie, 
vind die weg na ‘wysheid’ (pafifidya) nie, is nog nie op die goeie weg nie. 


Nou (vers 281) word drie tipes dade aangeraak, te wete woorde, gedagtes en handelinge. 
Dwarsdeur hierdie vertaling word 'daad' gebruik as vertaling van kamma, dit wil sê 
bewuste, gewilde, bedoelde, gevolgdraende daad. 


Hier word na die tweede groepering van die agtvoudige pad (moraliteit) verwys, 
maar met 'n effense verskil (vgl. v. 273 hierbo). Dáár is die drie spreke, handeling en 
lewensonderhoud, maar hiér is hulle spreke, gedagtes en handeling. Die hoofsaak 
bly dat 'n moreel verantwoorde lewe 'n belangrike voorwaarde vir die uiteindelike 
bereiking van wysheid is. 


Hierdie vers dui op die volgende trap, op denke of voorneme volg dade. In vers 280 
is die tema die oorwinning van geestelike traagheid. Hier is dit positiewe daadkrag in 
gedagte, woord en handeling. 


Soos in vers 275.3-4 deur die Boeddha gesuggereer word, word hierdie pad deur 
‘sieners’ (isi-: ook as ‘wyses’ of ‘heiliges’ vertaalbaar) gevind en aan ander ‘onthul’ 
(-paveditam) (281.6), maar die verantwoordelikheid om die weg te bewandel, bly elke 
mens se persoonlike roeping. 


In aansluiting by 277-279 hoor ons hierdie vers sê: ‘Leef positief in liefde teenoor 
alle wesens, want die lewe is so verbysterend kort, en alles is nie-substansieel met alles 
vervleg. 


Wat nodig is, is volgens vers 282 ‘dissipline’ (yoga: ook vertaalbaar as toewyding”, 
‘oefening’, van 'n werkwoord yufijati: saamvoeg, verenig). Dit het in 'n breë sin 
betrekking op die bewandeling van die agtvoudige pad, maar dit behels hier veral 

meditasie (die derde groepering van daardie pad, naamlik regte instelling, aandag en 
konsentrasie). 


'n Mens reis in elk geval, of jy wil of nie, maar dit kan in twee rigtings gebeur, 
naamlik na toename en vooruitgang in wysheid of na afname en agteruitgang in 
wysheid. 'n Mens is vir jouself verantwoordelik, besluit vir jouself — geen lot of 
verkiesing bepaal jou bestemming nie. Behoort 'n mens die koers in te slaan' in vers 
282.5 sou meer letterlik vertaal kon word as 'behoort 'n mens jouself te vestig of te rig 
(attanam nivesseyya). 


Daar is geen blywende status quo nie. Niks is immers blywend nie (vgl. v. 277). ‘Wie’ 
of ‘wat’ 'n mens op 'n gegewe stadium ‘is’ (jy: liggaamlik sowel as geestelik), is 'n 
voorlopige, steeds veranderende som van saamgestelde faktore. Tog is jy uiteindelik 
deur jou eie dade skepper van jouself, al is jy in finale instansie nie selfgenoegsaam nie, 
met geen substansiële identiteit nie (v. 279). jy bly reisend, en wysheid beteken om nie 
op jou louere te rus alvorens die laaste horison bereik is nie - en daar sal alle self- 
ingenomenheid in elk geval lankal verdwyn het. Toename in wysheid is afname in 


self-beheptheid. 


Ons kan die verse ook kronologies verstaan met betrekking tot die drie stadia in 'n 
mens se leeftyd as geheel. Die jeug is die tyd van oriëntering en regte voorneme. Die 
aktiewe middeljare is die tyd van beslissende dade. Ouderdom is die tyd van besinning 
en bepeinsing, van groei in wysheid. 


Ons kan dit ook lees as verwysend na die drie tye van elke dag in elke denkende 
mens se lewe. Van middernag tot vroegoggend is die tyd van oriëntering, van droom 
en wens en wil en voorneme. Van vroegoggend tot laatmiddag is die tyd van aktiewe 
doen, van praat en handel en aktief leef in situasies van krisis wanneer die tyd min is, 
die moontlikheid van foutmaak groot is en die moontlikheid van die loutering van ‘die 
drie paaie van daad' tog daar is. Van laatmiddag tot middernag is die tyd van kalm 
besinning en meditasie. Wat kon ek anders gedoen het? Waar staan ek op die weg van 
wysheid? Wat is die sin van alles? 


Ons kan dit betrek op elke taak, elke projek waarmee 'n mens besig is. Eers is daar 
die oorsig in visie en die antisipasie in wil van wat voorlê, dan die uitvoering so goed 
jy kan en ten slotte die besinnende terugblik met 'n oog wat soek na wysheid. 


Die struktuur van die agtvoudige pad en verse 280-282 verlig ook die gang van 
sosiale groepe deur die geskiedenis, byvoorbeeld van die Afrikaanse kultuurgroep 
sedert die helfte van die vorige eeu. Eers was daar, in 'n besonder komplekse situasie, 
'n sekere oriënterende tipe denke, 'n bedoeling, 'n kultureel religieuse landkaart, 'n plan 
van aksie ('n beleid) gebaseer op daardie generasies se tydsgebonde en -beperkkte insig 
en wat vir hulle as religieuse tradisie (Bybeluitleg, godsbegrip, ensovoorts) en kennis 
van die werklikheid voorhande was. Daarop is toe 'n praktyk van gedagtes, woorde en 
optredes opgerig, 'n stel karmatiese dade wat in sekere opsigte erg te kort geskiet het 

en uiters negatiewe gevolge gedra het. Nou is die tyd van terugblik en lering. Wat was 
dan verkeerd en waarom? Dit is nou die tyd van besinnende, wysheidsoekende, 
wysheidvindende nadenke, die vind van 'n nuwe ‘koers … waarlangs wysheid toeneem' 
(... yatha bhim pavaddhati; 282.5-6). Die moontlikheid van ’n vars begin in die spiraal 
van die geskiedenis het aangebreek. Dit is 'n tyd van stilte in die besef van anicca en 
anattd, van meditasie bewus van horison, van nuwe gelouterde ‘drie paaie van daad’ en 
die insig dat ou Boeddhisme 'n betroubare gids is op weg na 'n dieper wysheid. Ontdek 
die relevansie van verse 277-279. 


283 Verwyder die oerwoud en nie net 'n boom nie 
want uit oerwoud word vrees gebore; 
verwyder boombos en kreupelbos: 
wees begeerteloos, o monnike. 

284 Solank kreupelbos-begeerte hoe gering ook al 
van 'n man na vroue nie verwyder is nie, 
bly sy gees gebonde 
soos 'n suipkalf aan sy ma. 


Vers 283 maak gebruik van woordspelings om sy boodskap tuis te bring. Vanam 
beteken ‘woud’, plek van genoeë, maar ook plek van gevaar en vrees. Vanam het ook 'n 
tweede betekenis, naamlik ‘lus’, ‘begeerte’. Meer presies, dit is twee heel verskillende 
woorde. Ons vers gebruik die dubbelsinnigheid. Woud word simbool van lus en die 
gevare en vrees wat daarmee gepaard gaan. Die Afrikaans laat ons nie hier 'n 
ooreenstemmende woordspeling toe nie. Die vers het niks te doen met die letterlike 
uitkap van bosse nie, al het sommige monnike volgens die kommentariële tradisie die 
woorde van die Boeddha skynbaar letterlik opgeneem. Die ou Boeddhisme het 
inteendeel 'n sterk ekologiese boodskap. Ons het dus vier verskillende begrippe (woud, 
gevaar, vrees, lus) slim ineengevleg. 


Let daarop dat daar nibband staan, nie nibbdna nie. Nibband in 283.4 bestaan uit ni- 
(uit-, weg van) plus -b- (sandhi) plus - bana, wat dieselfde as vana is. Klankgewys lê ‘b’ en 
‘v baie naby aan mekaar en is hulle maklik uitruilbaar. Nibbana beteken dus ‘woudloos’ 
en/of ‘begeerteloos’. Die woord nibbâna (die Afrikaanse 'nirwana” is glad nie etimologies 
daaraan verwant nie, maar klink en lyk naby genoeg daaraan dat nibbana tog wel die 
assosiasie van uiteindelike heil, anderkant die verstrengelende oerwoud van begeerte 
voor die gees van sy hoorders kan roep. Om egter in die vertaling die ligte suggestie 
van nirwana tot 'n direkte stelling van daardie uiteindelike bestemming te verhard, sou 
afbreuk doen aan die subtiliteit van die vers. 


In reël 283.1 suggereer die vertaling 'oerwoud' vir vanam, hier die primordiale 
(oer-) dimensie van menslike drange wat mens met dier verbind. Hier sou die 
Boeddhisme versoenbaar wees met dieptepsigologie en evolusieteorie. Ons menslike 
instinkte skuil vol donker begeertes en vrese onder die rede waarop die moderne mens 
sedert Descartes so trots is. Die houding van die Boeddhisme soos in hierdie vertaling 

tendensioneel toegeëien, is nie veragtende verwerping van die oerdimensie van menslike 
eksistensie nie, maar transenderende veredeling, dus: (Groei; aanvaar volle 
verantwoordelikheid daarvoor. Verwyder mettertyd die oerwoud, die hele verdronge 
dimensie as sodanig, nie slegs die geïsoleerd gemanifesteerde boom nie. Die bestemming 
van die mens is arahant-skap. 


Die vertaling ‘boombos’ in 283.3 vir dieselfde Pali-woord (vanam) wil in die 
konteks van die koppeling aan ‘kreupelbos’ 'n effens ander aksent lê as in 283.1, 
naamlik hoë, groot bome. Vanathañ (struikgewas) staan dan vir kleiner gewasse. Wat 
verwyder moet word, is dus groot sowel as klein begeertes. Nog 'n assosiasie is dat 
bome staan vir die gemanifesteerde, spesifiek identifiseerbare begeertes en kreupelbos 
vir die verstrengelde, verstrengelende struikgewas van begeerte. Die twee vorm saam 
die oerwoud van begeerte. 


Chindati behels ’n spektrum betekenisse, van die meer gewelddadige ‘uitkap’, oor 
‘afsny en ‘vernietig tot by die sagter ‘verwyder’. Vir redes hierbo en hieronder vermeld, 
verkies ek in die vertaling ‘verwyder’. Ons hoef nie direk aan natgeswete, verwoede 
bylswaaiende houtkappers of aan wroegende, gefrusteerde, worstelende siele te dink 
nie. Daar is immers 'n organiese ‘weg na wysheid’ (v. 280); dit behels wel inspanning, 
maar nie geweld nie. 


Die vertaling ‘kreupelbos-begeerte’ in vers 284 wil die koppeling van die letterlike 
allegoriese beeld (kreupelbos) met die bedoelde psigologiese werklikheid (begeerte) 
vashou. 


Dit is interessant dat die vers die begeerte van 'n man na vroue (in die meervoud) 
hier as 'kreupelbos voorstel. Die vers gaan verder as die vorige een deur die geslagsdrang 
as een van die sterkste ‘oer’-begeertes uit te lig. Dit stel dit ook voor as behorende tot 
die dimensie van die vormloos woekerende groeisels van die menslike gees. Dit wil 
voorkom asof die ou Boeddhisme hier die Freudiaanse dieptepsigologie vooruitloop 
(al moet hierdie assosiasie nie te sterk beklemtoon word nie). Aan die ander kant, al is 
die kreupelbos van begeerte ‘hoe gering ook al’ (anumatto), bly dit 'n vorm van fisieke, 
psigiese, selfs geestelike gebondenheid, vasgeknooptheid, onvryheid. Om na die 
tweede beeld te beweeg, die kalf moet grootword, vry word. 


Dit is so dat verse 283 en 284 monnike aanspreek, maar tog gee die vers blyke van 
die man-sentriese uitkyk van die Indiese kultuur van destyds, veronderstel dit, maar 
kritiseer dit nie reguit nie. Ook dit moet opgeruim word, glo ek. Hierdie vers as sodanig 
plaas vroue nie op 'n troon van morele verhewenheid (asof hulle verhewe is bo 
kreupelbos van begeerte) nie. Hulle word as voorwerpe van manlike begeerte voorgestel. 
Die opruim van die bome en struikgewasse van begerende afhanklikheid skep juis 
ruimte vir mans en vroue om as volwasse gelykes vry met mekaar om te gaan. 


Begerende afhanklikheid is nie net op die verhouding tussen mans en vroue van 
toepassing nie, maar geld van alle vorms van begeerte. Die ou Boeddhisme het klem 

gelê op die ‘verwydering van sintuiglike afhanklikheid as soveel vorms van geestelike 
knegskap wat ontgroei kan en behoort te word om tot geestelike wasdom te kom, 
maar het tog nooit buitensporige, natuur-vernietigende optrede verkondig nie. 
Stellig het die Boeddhisme in sommige van sy historiese vorme 'n heel drastiese 
liggaamsverwerping aan die dag gelê. Indien verplig om in die vertaling van hierdie 
vers te kies tussen die meer gewelddadige ‘uitkap’ en 'n ongewelddadige verwydering, 
kies ek laasgenoemde as meer in ooreenstemming met die intensie van die 
Boeddhisme. Ek lees die Dhammapada nie as inherent, wesenlik, neigend na lewens-, 
liggaams- en vrouevyandigheid nie, al het dit soms in die tradisie plaasgevind. 


Hierdie vers word as aansluitend by verse 280-282 verstaan en as 'n toepassing van 
wat deurgaans in ons lees van die Dhammapada na vore gekom het, naamlik 'n organiese 
ontwikkelingsmodel. Die lewe van die gees is nie 'n strak dualisme soos byvoorbeeld 
by die Manicheisme nie. Mani (derde eeu AJ), gebore in Babilonië en afkomstig uit die 
tradisie van die Zoroastrisme, het geleer dat daar twee dualisties teenoor mekaar 
staande gode is, te wete 'n goeie god (Ahura Mazda) en 'n bose god (Angra Mainyu). 
Materie is boos, en ekstreme asketisme en selibaat is dus gebode. Die Boeddhistiese 
model daarenteen veronderstel 'n vertikale transendering, 'n organiese groei van 
onvolwassenheid tot volwasse lewensrypheid. Dit is stellig ook iets heel anders as die 
hedonistiese lewensmodel met sy verheerliking van sintuiglike plesier wat in die 
kontemporêre, globaliserende, Westerse kultuur dominant is en doen 'n opgroei tot 'n 
lewe van matigheid en nugter insig aan die hand. 


Uiteraard stel hierdie uitkyk groot eise aan die opvoeders van jongmense, naamlik 
'n buitengewone kombinasie van wysheid, deernis en dissipline. Verder spreek vers 
283.4 monnike aan, maar ons wil die boodskap nie beperk tot monnike asof die 
dorpsbewoners daarbuite aan hulle lot en begeerlikheid oorgelaat word nie. Dieselfde 
onderliggende moraliteit geld vir monnike en leke al is hulle stasies in die lewe nie 
dieselfde nie en al word die bevryding van boombos en kreupelbos op verskillende 
maniere uitgeleef. Die dorpsbestaan met sy instellings het groot waarde en waardigheid, 
verleng ons die strekking van die ou Boeddhisme wat in sy uitgesproke vorme byna 
volledig op monnike gerig was. 


Daar is 'n rede, 'n metafisies mistieke rede, vir die voorskrif in verse 283 e.vv. Dit 
verwys na die insigte wat in verse 277-279 na vore gebring is. Gebrek aan insig in die 
nie-blywendheid en nie-selfgenoegsaamheid van alle dingeis die basis vir verknegtende 
begeerte en vir die nie-bevrediging (die dukkha van vrees en frustrasie) wat daarmee 
gepaard gaan. 'n Implikasie van wat hierbo 'n ‘HTK’-interpretasie van die Boeddhisme 
genoem is (kyk die uitweiding by vers 279), is om geen breuke tussen liggaam en gees 
aan te neem nie, dus ook geen etiek wat die natuurlik liggaamlike verwerp nie. Die 
primitief instinktiewe is naby die oorsprong van dinge. Nie veragtende verwerping 
nie, maar 'n besef van kontinuiteit, samehang, veredeling en, ja, uiteindelik 
transendering is die weg om te gaan, bewus van die allesoorkoepelende menslike 
behoefte aan die skoonheid van suiwerheid, goedheid en mooiheid. 

Die ou Boeddhisme wys ekstreme asketisme van die hand (al sou vorms van hulle 
lewenstyl vir ons vandag as taamlik onverbiddelik voorkom). Dit sien ook die mistieke 
ontwikkeling as verlopend oor stadiums, en dit is nie verniet dat hierdie hoofstuk as 
geheel oor 'n ‘weg’ handel waar vordering in deug plaasvind nie. Verse 280-282 maak 
dit besonder duidelik. Ons huidige verse spreek manspersone aan wat nog ver het om 
te gaan. Vers 284 waarsku teen die ongebreidelde oorgee aan liggaamlike, instinktiewe 
behoeftes. Wat tendensie betref, verwerp die ou Boeddhisme egter nie die liggaam en 
vroue nie. 'n Mens sou kon sê dat die liefde tussen man en vrou as simbool vir die 
wedersyds bepalende, wedersyds afhanklike en wedersyds deurdringende samehang 
van dinge gesien sou kon word - kortom, liefde oftewel die positiewe deelname aan die 
kondisionaliteit van dinge in die groot totaliteit binne die horison. 


Wyse liefde vir die natuurlike is veel diepsinniger as vlak verwerping. Leef positief 
uit wysheid en liefde. Sê so min as moontlik ‘moenie’. Monnike het dit nie altyd ingesien 
nie, die moraliste van alle tye nooit. 


285 Maak self-verknogtheid tot niet 
soos 'n mens met jou hand 'n wit lotus in herfstyd pluk; 
koester slegs die pad na kalmte: 
nibbana deur die Sugata onderrig. 


Dit is geen wonder dat die Dhammapada nou na 'self-verknogtheid' (sineham attano) 
verwys nie. Die wortel van alle begeerte en verknogtheid is begeerte na die 
maksimalisering van die ‘self (atta). Hou ook die sleutelverse 277-279 in gedagte. Die 
konteks van self-verknogtheid is 'n gebrek aan insig in die nie-blywendheid en nie- 
selfgenoegsaamheid van alle dinge, met insluiting van ‘ek’. Dit lei tot die dukkha van 
'n afhanklike, vreesbevange en tog skuimbekkende suipkalfbestaan. 


'n Derde beeld volg vinnig op die twee van die vorige twee verse. Reël 285.2 verduidelik 
die tot niet maak van self-verknogtheid met die beeld van 'n “wit lotus’ (kumudam) wat in 
die ‘herfs’ (saradikam) vernietig word. “Wit lotus’ staan waarskynlik vir iets opvallends op 
'n dam water tussen al die groen; sê markant is self-beheptheid. Dit staan soos 'n paal bo 
water, almal kan dit raaksien, niemand kan dit ontken nie. Die konnotasie 'herfs-' sou na 
twee kante toe uitgelê kon word. 'n Voor die hand liggende interpretasie sou kon wees 
dat enige plant teen die herfs al aan die ou kant is en dus maklik uitgetrek kan word. Die 
beste tyd om daarvan ontslae te raak, is dus in mens se oudag. Aan die ander kant verwys 
die woord sdradikam (Rhys Davids & Stede 1921:706) spesifiek na 'n najaaroes wat nog 
vars, jonk, onryp is. Dit pas by die volwassewordingsmodel van die Dhammapada in. Die 
beste tyd om self-beheptheid uit te pluk (sommer so met die hand) is die jeug, die tyd van 
onervarenheid. Dit sluit ook direk aan by verse 280-282. 


Moenie jouself koester nie, sê die vers. Koester eerder ‘die pad na kalmte’ (santi- 
maggam) wat uitloop op die volledige transendering van jou-'self, dit wil sê op nibbana 
wat deur die Boeddha onderrig (desitam) is. Dit is die agtvoudige pad. 

Die Boeddha word hier su- (goed-) -gatena (van -gata: die een wat gegaan het) 
genoem, ‘die een wat goed gegaan het’, dit wil sê wat die weg goed en tot die einde toe, 
naamlik tot by nibbana, afgelê het. Die Boeddha het die weg gevind en onderrig — jy 
moet dit self bewandel. 


In die volgende vier verse word die radikale nie-blywendheid en nie- 
selfgenoegsaamheid van die menslike ‘ek’ vir oulaas sterk beklemtoon. 


286 ‘Hier sal ek in die reënseisoen vertoef 
en hier in die winter en die somer” 
dink die dwaas sonder nadink 
oor verhindering. 

287 Soos 'n stormvloed 'n slapende dorp oorval, 
sleur die dood die man mee 
wat begerig van gees 
op sy kinders en vee versot is. 

288 Vir 'n mens in die greep van die Beëindiger 
bied naasbestaandes geen beskerming nie: 
nóg seuns nóg vader nóg verwante 
kan skuiling bied. 

289 In die besef van hierdie onomstootlikheid 
sal die wyse, deur deug beheer, 
betyds die pad skoonmaak 
wat na nibbana lei. 


Soos ons in Hoofstuk 5 gesien het, is 'n balo (dwaas, 286.3) 'n onvolwasse, selfs 
kinderagtige persoon wat uit gebrek aan kennis en ervaring dom optree. In die verband 
van hierdie hoofstuk is dit iemand wat nog nie die agtvoudige pad betree het nie, wat 
nog nie insig het in die waarhede van nie-blywendheid en nie-selfgenoegsaamheid nie. 


Die dwaas dink, maar dink nie na nie. Hy werk allerhande toekomsplanne uit, 
maar dink nie na oor die moontlikheid van enige struikelblok of ‘verhindering’ 
(antarayam), bedoelende die dood, wat hom kan pootjie voordat sy planne verwerklik 
kan word nie. Die dood word nog nie by die naam genoem nie; dit kom in die 
volgende vers. Die implikasie van 286 sou nie wees dat 'n mens nie moet beplan nie, 
maar dat die beplanning in die volle besef van die dood, moontlik spoedig en 
onverwags, sal geskied. Die implikasie sou ook nie morbiede terneergedruktheid 
wees nie, maar realistiese, vrolike waardering vir die geleentheid van nou. 'n Besef 
van mortaliteit is die begin van 'n goeie moraliteit. 


Die woord putta in 287 verwys meestal na seuns, maar kan ook in die algemeen 
‘kinders’ beteken, wat dus dogters sou insluit. Die vertaling gee die breër betekenis 
weer, alhoewel dit nie ontken kan word dat in ou Indië 'n hoër waarde aan seuns as aan 
dogters geheg is nie (kyk ook na v. 284). Kinders en vee word hier in een asem genoem. 

Dit is moontlik dat vir 'n man wat aan die selfsugtige vervulling van sy begeertes 
oorgegee wees, sy kinders en sy vee as besittings tel. Hedendaags gestel, verwys dit na 
die naam en faam van kinders en bates. So 'n man is vas aan die slaap soos die dorpie in 
die nag, en sy lot sal ewe onherroeplik vernietiging wees. Die woord balo [dwaas] (v. 
286) bly hier steeds van toepassing. Hy het nie sy begeerlikheid vernietig (getransendeer) 
nie, nou word hy vernietig. Goeie liefde is nie besitlik nie. Werklike ouerliefde in die 
volwasse, verantwoordelike sin van die woord, net soos goeie liefde in ander verbande, 
is iets heel anders as blote verknogtheid. Wat kinders betref, is dit naamlik die 
verantwoordelike verhouding van werklike volwassenheid tot onvolwassenheid, wat 
ideaal gesproke, uitloop op die verhouding tussen vry volwassenes. 


'Beëindiger', ‘Eindemaker’ (anta-ka) is die bynaam van Mara, die dood. Met 
verwysing na die onderliggende model van die Dhammapada ontken vers 288 nie die 
liefde van ouers vir hulle kinders en die groot waarde daarvan nie, maar bedoel dat 
selfs liefdevolle gesins- en familieverbande onderworpe is aan die waarheid van 
anicca-anatta, veral gemanifesteer in die dood. Wat die tegemoetgaan van die dood 
betref, ontken die vers ook nie die liefdevolle ondersteuning wat familie aan mekaar 
kan — en behoort te - gee nie. Die Boeddha het liefde niks minder beklemtoon as 
nugter insig nie. Die struktuur van die ou Boeddhistiese liefdesbegrip verdien 
oorweging. Grenselose welwillendheid (metta) baan die weg, tesame met medevreugde 
(mudita) en medelye (karuna), byvoorbeeld met die besoek van die Beëindiger. 
Hierdie drie word gevolg deur onverstoorbare gelykmatigheid (upekkha) van 
sterwende sowel as omstanders, in die nugter besef van die werklikheid (kyk v. 289). 
Ten slotte neem die mens met insig volle verantwoordelikheid vir sigself (v. 289). 


Die magteloosheid van familie en vriende om die ‘onomstootlikheid’ (attha-vasam) 
van die dood te verhinder, word in 289 gestel. Geliefdes kan fisieke, morele en 
geestelike bystand bied, maar nie die dood verhoed nie. In die huidige tegnologiese 
eeu kan mediese personeel, medisyne en mediese ingrepe wel die lewe verleng en die 
dood uitstel, maar tog geen finale skuiling teen die dood bied nie. Vir die ou 
Boeddhisme was die dood die mees basiese vanselfsprekendheid van lewe; in die 
huidige lewensbeskouing word dit verdring. Bevryding van die dood en die 
doodsangs, sê ons hoofstuk, kom van 'n hoogstaande lewe van wysheid en deug, dit 
wil sé die volg van die agtvoudige ‘pad wat na nibbanalei' (nibbana-gamanam maggam). 
Hierdie vers en die laaste reël bied die slotsom van die hele hoofstuk wat oor ‘die pad’ 


handel. 


Die bereiking van arahanskap, nibbana (289.4), is die hoogste goed. Die verlange en 
strewe daarna bied die vooruitsig dat die ketting van oor en oor sterwe, beëindig sal 
word. Wat die aanstaande beëindiging van hierdie huidige lewe betref, lei hierdie pad 
tot soewereine kalmte en wyse insig wat die dood vry en sonder vrees tegemoet gaan — 
sonder hebsug, haat en verblinding. Dit gaan om 'n ‘wyse’ (pandito) ‘deur deug beheer’ 
(sila-samvuto). 

'n Sirkel is voltooi. Die leser is terug waar die hoofstuk begin het. Met ‘skoonmaak’ 
(visodhaye) word hier stellig nie iets oppervlakkigs bedoel soos om die oppervlak 
bolangs te vee nie, maar iets nader aan skoonkap, oopkap. Die Boeddha het die pad 
ontdek en geleer, maar elkeen moet sy of haar eie struikgewas van verhinderings uit 
die weg ruim. 

Pakinnaka beteken ‘verspreid’, ‘uiteenlopend’. Vergeleke met die vorige hoofstuk is hierdie 
hoofstuk ligter van aanslag. Tog is daar 'n aansluiting by die vorige hoofstuk: Die implikasies 
van die sentrale metafisies mistieke insigte wat daar na vore gebring is, word hier ontwikkel. 


290 As 'n mens deur prysgawe van `n geringe geluk 
'n groot geluk sou aanskou, 
sal 'n wyse mens die geringe geluk laat vaar 
met die oog op die groot geluk. 


Die lewe word nie hier in terme van lyding (dukkha) gedefinieer soos dikwels die geval 
is nie, maar word voorgestel as 'n hiërargie van geluk (sukha), van gering (mattá-) tot groot 
(vipulam), met nibbâna die ‘groot geluk’ (vipulam sukham). Die kleiner geluk word nie 
dualisties verwerp nie, maar in 'n transenderingsproses ontgroei, agtergelaat. Die wyse, op 
nibbana gerig, is nie 'n lewensveragter nie, maar 'n beste fynproewer. Dit impliseer ook 'n 
relatiewe aanvaarding van, 'n waardering vir wat, relatief gesproke, kleiner plesiere in die 
lewe is. Lyding (dukkha) is die gevolg van verknogtheid aan geringer vreugdes. In beginsel 
is elke mens op nibbdna afgestem, vir nibbdna bestem, maar nie elkeen besef dit nie. 


291 Wie geluk vir homself wens 
deur ander wesens te laat ly, 
bly in die strik van haat gevang, 
word nie van haat bevry nie. 


Hierdie vers beklemtoon 'n ononderhandelbare Boeddhistiese opvatting: Werklike 
geluk (op sy piek: nibbdna) kan nooit ten koste van ander wesens bereik word nie. 
Geweld teen ’n mens self is ook uitgesluit. Hierdie etiek van geweldloosheid, 

onskadelikheid, het 'n besonder breë toepassingsveld. In die klassieke Hindoegeskrif, 
die Bhagavadgīta, twyfel die krygsman Arjuna op die drumpel van 'n veldslag teen sy 
vyande, 'n verwante stam, of dit die regte ding is. Op advies van die drywer van sy 
krygswa, die god-held Krishna, besluit hy om voort te gaan in die hoop om die hoogste 
heil vir homself te verwerf. Hy mag gewapende konflik nie vermy nie. In die kastestelsel 
is hy immers krygsman en om dit uit te leef, is sy weg tot ewige heil. Bowendien sal hy 
net die liggame van sy vyande vernietig. Hulle siele is immers onvernietigbaar. 
Boeddhisties gesproke, is die gedagte van 'n ewig substansiële siel, asook die daarmee 
gepaardgaande ideologie van 'n vaste kastestelsel met die pretensie om ewig te wees en 
daarmee saam die goedkeuring van konflik en geweld om dit in stand te hou, uitgeslote. 
Dit is nie moontlik om 'n mens as empiriese verskynsel te vernietig en tog terselfdertyd 
'n gewaande 'metafisiese ek’ te eer as ewig onvernietigbaar nie. 


292 Wat gedoen behoort te word, word verwaarloos 
en wat nie gedoen behoort te word nie word gedoen — 
en die swere van ydel, agtelosige mense 
bly deurentyd groei. 
293 Maar die swere verdwyn 
van diegene wat aandagtig en noulettend is, 
wie se aandag altyd vas op die liggaam gevestig is, 
wat nie doen wat nie gedoen moet word nie 
maar volhardend doen wat gedoen moet word. 


Wat gedoen behoort te word’ (kiccam) verwys in 292 veral na die morele kode en 
meditasiepraktyk van monnike. “Wat nie gedoen behoort te word nie’ (a-kiccam), 
verwys volgens die tradisie na allerlei soorte luukshede en onnodige bykomstighede 
soos sambrele, sandale, gordels en waterpotte. Dikwels word 'n viertal ‘swere’ dsavd in 
die suttas onderskei, naamlik sintuiglike afhanklikheid, begeerte na ewige voortbestaan, 
verkeerde sienings (dit word ook soms uitgelaat) en onkunde. ‘Geluk’ beteken dat die 
swere deur die regte ‘doen’ uitgeskakel word. Anders word hulle net groter. 


'n Mens raak van die sere ontslae deur altyd (niccam) aandagtig en noulettend te 
wees, sê 293, deurentyd die regte geestesdissipline te beoefen en op die groot geluk 
(nibbana) gerig te wees. So 'n mens leef deurlopend en volhardend meditatief. Dit is al 
wat nodig is, en dit is meer as voldoende. 


Die besoedelende sere ‘verdwyn’ (attham gacchanti) vanself as die regte lewenstyl 
gevolg word. Geen innerlike konflik of geweld is nodig nie — net rustige geduld en 
deurlopende volharding. Gee geringe geluk volhardend meditatief prys ter wille van 
die groot geluk en die sere sal genees, sê die vers. 


Die aandag word altyd vas op die liggaam gevestig (293.3). Dit beteken allermins 'n 
narsistiese beheptheid met ’n mens se eie liggaam. Dit beteken ook nie dat daar 
uitsluitlik oor die liggaam gemediteer word nie, maar die liggaam is buitengewoon 

belangrik. Jou liggaam, tussen voetsool en skedeldak, vat jou ganse wese saam. Geen 
ander studieveld en geen handboek is nodig nie. 


294 Die edel mens het moeder en vader 
en twee krygerkonings doodgemaak 
en 'n koninkryk met sy bevolking vernietig 
en beweeg onverskrokke voort. 
295 Die edel mens het moeder en vader 
en twee geleerde konings doodgemaak 
en die vyftallige tier vernietig 
en beweeg onverskrokke voort. 


Hierdie twee merkwaardige, provoserend klinkende verse is in hoofsaaklik drie 
verskillende rigtings uitgelê: 


e 'n Libertinistiese interpretasie sou verstaan dat ’n arahant (heilige, edel mens, hier 
brämano genoem) kan doen wat hy wil. Niks daarvan is verkeerd nie, selfs nie die 
dinge wat hier opgenoem word nie. So 'n mens is heeltemal anderkant goed en 
boos. Dit kan nie ontken word dat hierdie soort optrede soms in die 
godsdiensgeskiedenis as ‘heiligheid’ aan ‘heilige mense’ toegeskryf is nie (en dat 
hulle dit nogal aan hulself toeskryf). Dit was byvoorbeeld in libertynse vorme van 
Gnostiek die geval. Dit is egter wesensvreemd aan die Boeddhisme, en die res van 
die Dhammapada verraai geen sweem daarvan nie. Selfs as die verse opgeneem word 
as erge retoriek om die punt van morele vryheid skokkend tuis te bring, oorskry dit 
egter steeds die grense van Boeddhistiese denk- en spreekwyse. 

e Dit word soms uitgelê in die rigting dat 'n mens selfs die ergste misdrywe kon 
gepleeg het en dan nog steeds 'n heilige kan word en ast ware ongeskonde en 
onverskrokke verder kan beweeg. Dit wil dieradikaleimplikasies van die ontdekking 
van waarheid en lewensvernuwing uitdagend benadruk. Selfs moordenaars van 
Ouers en regeringsfigure, selfs massamoordenaars kan uiteindelik vry word van 
hulle skuld. Dit is nie 'n onredelike interpretasie nie, maar die verse sou nie as selfs 
indirekte vergoeiliking van sulke dade opgeneem moet word nie. 

e Die verse kan ook allegories uitgelê word. Dit is waarskynlik die 
meerderheidsinterpretasie (vgl. vv. 153-154 waar die Dhammapadaself tot allegoriese 
interpretasie aanleiding gee). Gewoonlik word ‘moeder’ (mataram) en ‘vader’ (pitaram) 
dan opgeneem as 'verknogtheid' en ‘egobeheptheid’ onderskeidelik (die twee 
houdings wat, Boeddhisties gesproke, die menslike lewe ast ware konstitueer). 


Die uitdrukkings, ‘twee krygerkonings' (rajano ... khattiye) en ‘twee geleerde konings’ 
(rājāno ... sotthiye), verwys dan na die twee sienings wat die menslike gees domineer, te 
wete ‘eternalisme’ en materialistiese ‘nihilisme’. Die eerste is die sug na ewige bestaan, 
gekoppel aan die opvatting dat die menslike siel (atta), as manifestasie van 'n ewige 
substansie, ongeskonde ewig na die dood bly voortbestaan. Die tweede is die versugting 
dat alles, die hele sinnelose gesukkel wat as ‘lewe’ bekend staan, sal end kry, miskien 

met die opvatting dat 'n mens in elk geval in die finale instansie niks anders is nie as 
lewelose materie. Hierdie twee sieninge het nie slegs 'n individueel menslike strekking 
gehad nie, maar was die metafisiese posisies wat die gees van die tyd in Indië gedomineer 
het. Die eerste denkrigting is gehuldig deur denkers in die Oepanishad-tradisie. Die 
tweede denkrigting is deur die oud-Indiese materialistiese Carvaka- (ook bekend as die 
Lokayata-skool) gehuldig. Daar was ook 'n derde denkrigting wat 'n rol gespeel het, 
naamlik die teistiese geloof in 'n aantal individuele, mensvormige gode, met Brahma as 
oppergod (vgl. Krüger 1989). Die weg wat die Boeddha aangedui het, is bewustelik en 
met oortuiging as 'n weg anderkant al drie hierdie opvattinge aangedui. Die geloof in 
Brahma en ander gode het die Boeddha nie summier van die hand gewys nie, maar 
eerder rustig getransendeer. Die eerste twee is egter veel fermer as valse en gevaarlike 
leringe summier van die hand gewys. 


Bogenoemde drie opvattinge het ook by die Grieke van die tyd 'n rol gespeel. 
Vandag is hulle steeds dominerende opsies as eternalistiese substansiedenke (soos in 
vorme van idealisme), materialisme (soos in sciëntisme) en teisme. 'n Herbedinking 
van die ou leer van die Boeddhisme, met verwysing na die omstandighede van vandag, 
kan met groot vrug ontplooi word. Dit sou ook die probleem oorkom dat die 
Boeddhisme in vandag se wêreld dienstig gemaak word om suksesvolle, streslose 
inpassing in die konsumptiewe samelewing te verseker, self ’n artikel vir konsumpsie 
word (McMeditasie). Dit behoort van die hand gewys te word. Wat die teïsme betref, 
bly die houding van die Boeddha, naamlik rustige transendering, steeds relevant. 


Die ou Boeddhisme het nie slegs sielkundige relevansie nie, maar ook algemeen 
kulturele en sosiale relevansie. Die koninkryk” (rattham) met sy bevolking (-anucaram)’ 
in vers 294 kan staan vir die ses sintuie en die ses basisse van sintuiglike persepsie as 
objekte van verknogtheid, met ander woorde ’n mens se hele lewe. Die vyftallige 
(-paficamam) ‘tier’ (veyyaggha-) kan staan vir die uiters sku, maar gevaarlike vyf 
verhinderinge (begeerte, haat, lusteloosheid, rusteloosheid en onsekerheid) in die 
menslike gees wat die pad na verligting versper en die onversigtige reisiger opvreet. 
Die heilige is 'n held wat al hierdie dinge deur dissipline, meditasie en insig vernietig 
het en dus vreesloos en ‘onverskrokke’ (anigho) op sy ingeslane weg voortbeweeg. 


296 Die volgelinge van Gotama 
ontwaak immer helder wakker: 
hul aandag dag en nag 
bly by die Ontwaakte. 

297 Die volgelinge van Gotama 
ontwaak immer helder wakker: 
hul aandag dag en nag 
bly by die waarheid. 

298 Die volgelinge van Gotama 
ontwaak immer helder wakker: 

hul aandag dag en nag 
bly by die gemeenskap. 

299 Die volgelinge van Gotama 
ontwaak immer helder wakker: 
hul aandag dag en nag 
bly by die liggaam. 

300 Die volgelinge van Gotama 
ontwaak immer helder wakker: 
hul gees vind dag en nag vreugde 
in geweldloosheid. 

301 Die volgelinge van Gotama 
ontwaak immer helder wakker: 
hul gees vind dag en nag vreugde 
in meditasie. 


Die eerste twee reëls van elk van hierdie ses verse is identies. Daar is 'n sterk 
beklemtoning van ontwaking (pa-bujjhanti: ontwaak; su-p-pa-buddham: helder 
wakker). In al ses verse word die optrede van ‘volgelinge’, leerlinge’ of ‘dissipels’ 
(savaka) van Gotama beskryf. Hierdie woord dui per definisie iemand aan wat nog 
nie 'n arahant is nie. Dit gaan hier dus om mense wat nog nie die hoogste staat, 
naamlik volle ‘ontwaking’, bereik het nie. `n Persoon wat die hoogste staat van 
menswees bereik het, is 'n ontwaakte, iemand wie se oë ten volle oop is, wat dinge 
sien soos hulle is. Dit is iemand wat klaarheid, helder insig, verkry het in die nie- 
substansialiteit en nie-blywendheid van dinge en in die onvergenoegdheid en lyding 
wat met die gebrek aan insig gepaard gaan. So 'n mens is 'n ‘ontwaakte’. 


Op 'n eerste vlak word van volgelinge gesê dat hulle soggens helder wakker word, 
hulle aandag en gemoed ten volle gerig op wat ten diepste saak maak. Daar is ‘dag en 
nag’ (diva ca ratto) 'n helder fokus in hulle gedagte- en gemoedslewe. Hulle lewe word 
daardeur gerig en beheer. Die hoër vlak, naamlik die deurbraak na die groot ontwaking, 
word egter tog by implikasie in die vooruitsig gestel. Die volgeling wat elke oggend sê 
wakker word, sal mettertyd die groot, volle ontwaking beleef waarvan die wakkerword 
soggens simbool is. 


Ten eerste het die goeie volgelinge se ‘aandag’ (sati) volgens 296 na Gotama, die 
Boeddha, die ontwaakte, ‘gegaan’ (gata), en dit bly dan dag en nag op hom gevestig. Die 
fokus van die mens wat wil ontwaak, is die ontwaakte, wat die weg daarheen gevind, 
bewandel en geleer het. Dit kan uitgebrei word om alle ontwaaktes van alle tye in 
gedagtenis te hou. Nog meer kan hierin gesien word, naamlik die bestemming van die 
volgeling om self 'n ontwaakte te word. Volgelinge van die ontwaakte is mense wat 
fisiek aan die slaap raak met hulle aandag gerig op hulle geestelike ontwaking, op wie 
‘ek’ wesenlik en in my diepste bestemming aangelê is. 

Tweedens is sulke mense se aandag volgens 297 gefokus op die dhamma. Hieronder 
sou vroeë lesers stellig die korpus van lering, soos deur die Boeddha ontdek en 
mettertyd sistematies geformaliseer is, verstaan het. Daardie korpus staan egter in 'n 
breër verband, naamlik die waarheid aangaande dinge. Sulke volgelinge is nog teoreties, 
van buite af, besig met die nie-substansialiteit en nie-blywendheid en onvergenoegdheid 
van dinge, kan selfs baie skemas en baie antwoorde ken, maar het nog nie noodwendig 
eksistensieel, intuïtief, 'n eie deurbraak na volle insig gemaak nie. Hulle kan, sal, as hul 
aandag dag en nag op die waarheid gerig is. 


Derdens is die aandag van sulke mense, gefokus en op weg volgens 298 gevestig op 
die samgha. Dit verwys stellig eerstens na die orde van monnike en nonne. Nie slegs 
monnike en nonne se eie aandag nie, maar ook dié van leke sou daarop gerig gewees 
het. As dit egter eensydig beklemtoon word, kan dit tot 'n fiksasie op hierdie instituut 
en 'n verwaarlosing van die groter verband lei. In die vertolking wat hier gevolg word, 
word die formele institusionalisering van die Boeddhisme in 'n breër verband 
opgeneem, naamlik die vriendskap en liefde van ander, almal wat medeondersteunend 
na ontwaking en waarheid streef. In die breedste verband wil ‘gemeenskap’ verwys na 
die groot verband van almal van alle tye en kulture wat na ontwaking verlang het. Nog 
breër verwys dit na die allesinsluitende samehang, gemeenskap, van synde dinge binne 
die groot horison. 


Nou volg in 299 'n eenvoudige, maar hoogs betekenisvolle verskuiwing. Sulke 
mense se aandag is dag en nag op hulle fisieke liggaam gerig. Die liggaam is waar die 
ontwaking tot die waarheid sal plaasvind. Die liggaam is nie maar net die toevallige 
plek waar dit gebeur nie, maar 'n onvervangbare bron van insig in die waarheid. 'n 
Mens ontwaak nie aan die hand van bladsye in boeke of die lippe van sprekers nie, 
maar in en aan jou eie gekende liggaam. Dit is waar, in kontak waarmee, ontwaking 
gebeur. In jou eie lyf word die waarhede van verganklikheid, nie-substansialiteit en 
lyding eerstehands ervaar - jou eie en die van alle ander mense en lewende wesens. Die 
liggaam is die boek van die lewe. 'n Mens ‘het’ nie 'n liggaam nie; jy ‘is’ liggaam. ‘Jy’, 
liggaam’, is pars pro toto: Die ganse werklikheid word daar gekondenseer. 


‘Aandag gee aan’ word nou in 300 opgevolg deur ‘vreugde (rato) vind in’, soos 
dikwels in beskrywings van die vroeg-Boeddhistiese meditasieweg gesê word. Daar 
ontstaan 'n allesomvattende, allesinsluitende geluk, en daardie geluk het 'n morele 
kant, naamlik liefde, ‘geweldloosheid’ (a-himsa) jeens alle wesens. Dit is nie net 'n 
sentiment gebaseer op 'n sekere insig nie, maar 'n lewenswyse. Die mens wat hier 
beskryf word, lééf dit in dink, voel, praat en handel. 


Die merkwaardige sestal word in 301 afgesluit met nog een vervanging: Ahimsa 
word vervang met bhdvand (letterlik ‘voortbrenging’, dan ‘ontwikkeling’, dan 
‘meditasie’). Dit word hier nie opgeneem as nog 'n stap, volgend op die voriges nie, 
maar as die samevatting, die konteks, van die vorige vyf. Die hele sestal gaan oor die 
deurlopende ontvouing van die gees deur ontwikkeling, nie oor wat slegs op sekere 

gesette tye beoefen word nie. Dit is die deurlopende onderstroom van so 'n leerling se 
lewe. 


Die volgeling is dus iemand wie se ganse lewe gewy word aan die ontvouing van die 
beste in jouself, in aandagtige navolging, dag en nag, van die voorbeeld en lering van 
die ontwaakte. Dit behels om dag en nag aandagtig besig te bly met die waarheid van 
dinge, in solidariteit met alle soekers na ontwaking, in die waarheidsoekende 
deurlewing van jou eie liggaam, in 'n moraliteit van universele, geweldlose liefde. 


302 Swaar en swaar om te geniet is die huislose staat 
en swaar is die huislike staat; 
swaar is die lewenstaat saam met ongelykes 
en swaarkry oorval dwalendes. 
Wees dus 'n dwalende nie 
en word deur swaarkry nie oorval nie. 


Met die eerste oogopslag lyk hierdie vers moeilik. Van nader beskou, open dit 'n 
diepsinnige insig in die wese van die vroeë Boeddhisme. 


Reël 302.1-2 maak dit duidelik dat -pabbajjam (die staat van huisverlating), hetsy as 
‘swerwersbestaan’ of ‘monnikebestaan’, swaar (du-) is. In soverre die reël bedoel dat die 
agterlating van besitting 'ensovoorts moeilik en opofferend is, sê dit niks nuuts nie. 
Dit is egter nie al nie. Die vers sê ook dat so 'n lewe 'moeilik om te geniet’ (du-r- 
abhiramam) is. Dit is inderdaad nie maklik — sag, lekker - om 'n bedelaarsbestaan te 
voer of om die veeleisende lewensreëls vir monnike met al sy voorskrifte te volg nie. 
Om 'n swerwende askeet of monnik te word, is nie noodwendig die einde van 'n mens 
se probleme en 'n gewaarborgde resep vir geluk nie. 


Reël 302.3 bevestig die algemeen aanvaarde opvatting dat die huislike lewe met al 
die verpligtings, opofferings en lyding daaraan verbonde, swaar is. In reël 302.4 verwys 
‘saamleef (-samvaso) met ‘ongelykes’ (samanasam-) (di a-samanasam-) na sosiale omgang 
met minderes. 


Op die keper beskou, is die state van huisbewoner en huislose in reël 302.5-7 nie 
noodwendig erg verskillend van mekaar nie. In albei leef 'n mens saam met 
kompeterende, botsende ongelykes en is 'n mens waarskynlik steeds vasgevang in die 
bose kringloop van ‘dwaling’. Addhagi beteken in die algemeen ‘reisiger’. Die woord 
‘reis’ impliseer egter 'n begin en 'n beplande bestemming, waaroor die reisiger veel 
beheer het. Hier gaan dit om iets anders, naamlik magtelose dwaling in die kringloop 
van samsdra, dus swaarkry, lyding. By implikasie lewer hierdie vers kritiek op 'n 
verabsolutering van die monnike-orde. Om die menslike dwaling van swaarkry as 
sodanig te transendeer, is nie maklik nie, maar die vers gee aanmoediging en 'n 
voorskrif (siyd: wees) om dit te bereik, selfs twee maal (302.6-7). 


Die vraag is: Hoe kan 'n mens ophou om 'n dwalende, vasgevang in die sleur van 
swaarkry, te word? Om jou eie lewe te neem, bied geen oplossing nie. In die konteks 

van die vroeë Boeddhisme word 'n mens maar net weer en weer gebore, en die swaarkry 
(hetsy as leek of monnik) duur voort. Die enigste manier om swaarkry werklik finaal 
te oorkom, is om aan die kringloop van samsdra te ontkom. Hier is twee beklemtonings 
moontlik. In die konteks van die ou Boeddhisme slaan samsdra op die kringloop van 
geboorte na geboorte, lewe na lewe, aangedryf deur begeerte om te hê en te wees of nie 
te wees nie. Dit is die ‘dwaling’. Die Boeddhistiese gedagtegang kan tweedens ook in 
eksistensiële terme verstaan word. Hoe kan 'n mens dus in hierdie lewe regkry dat jy nie 
deur swaarkry oorweldig word nie, maar die ronddool in swaarkry beëindig? 'n Mens 
kry dit reg deur die wortelgedrewenheid om te wil hê en te wil wees of nie wees nie — 
en die vrees en kwelling wat onvermydelik daarmee gepaard gaan - te oorkom, deur 'n 
arahant, 'n verligte, 'n ontwaakte te word. Hoe word mens een? Verse 296-301 het 
aangedui hoe 'n mens immer helder wakker’, dus gelukkig, anderkant swaarkry, kan 
word. Die agtvoudige pad sê dit effens anders, naamlik deur moraliteit, meditasie en 
die verwerwing van wysheid. Dit is vryheid van swaarkry, word hier gesuggereer. 


303 ’n Mens vol vertroue 
en toegerus met deug 
verwerf aansien en welvaart 
en word geëer oral waar hy kom. 


Hierdie vers kwalifiseer die besonder sterk klem van 302, sonder om dit af te water. 
Dit stel vas dat ’n goeie lekelewe sy eie, relatief goeie vrugte dra. Dit is relatief wat 
betref die lááste waarheid, wat in 302 aan die orde gestel is, asook nie-finaal, voorlaaste. 
Die huislose sowel as huisbewonende sal die betreklikhede van die gewone lewe nie 
minag nie, maar verantwoordelik opneem. 


Die begrip ‘vertroue’ (saddho) word hier insluitend verstaan. Dit sluit by so 'n mens 
vertroue in die Boeddha, die dhamma en die sangha in, asook vertroue in die potensiaal 
van sy medemens en 'n gesonde mate van vertroue dat hy self op die regte koers is. Dit 
sluit ook ‘betroubaar in. So 'n mens, ‘toegerus (sampanno) met ‘deug’ (stlena), verwerf 
‘aansien’ (yaso-) en ‘welvaart (-bhoga-) en word ‘geëer (püjito). 


304 Grootse mense word van ver gesien 
soos sneeubedekte pieke; 
swakkes bly hier ongesien, 
soos pyle in die nag geskiet. 


Hierdie vers is dubbelsinnig. Die dubbelsinnigheid draai om die woord ‘hier’ (ettha; 
304.3), wat met die eerste oogopslag onnodig lyk. Watter verskil maak dit nou eintlik? 
Hierdie verse maak egter nie van vullertjies gebruik nie. Elke woord het 'n funksie. 


'n Eerste en voor die hand liggende moontlikheid is dat ‘hier’ verwys na hierdie 
alledaagse lewe, waar mense met mense saamleef. Wat hier as ‘grootse’ mense vertaal 
word (santo: die verlede deelwoord van atthi, ís’), het eintlik verskeie naverwante 
assosiasies, synde waar en goed - en mooi. Hier blyk 'n sterk realisme in uitkyk: Wat 

‘is’, is ‘waar’, en wat ‘waar’ ‘is’, is ‘goed’ en ‘mooi’. Die strekking loop dus parallel met die 
aspekte van die woord dhamma. Die beeld van die 'sneeubedekte' (hima-vanto) bergpieke 
druk hierdie samehang goed uit. 'n Bergpiek is elementêr solied. Dit kan nie ontken 
word nie, maar is oorweldigend ‘waar’ soos dit is; dit is reg, dus ‘goed’. 'n Mens kan 
byvoeg dat dit ‘mooi’ of ‘skoon’ is, nie in 'n oppervlakkige sin nie, maar in die sin van 
indrukwekkend wees, soos die Himalajagebergte, wat die teks (immers in daardie deel 
van die wêreld geskryf) ongetwyfeld in gedagte gehad het. Terloops, Himalaja beteken 
letterlik ‘sneeu’-(hima)-‘tuiste’ of ‘-stoorplek’ (-alaya). 


Verstilde mense is soos sneeubedekte bergpieke, ontsagwekkend, skoon, waaragtig, 
moreel goed (iets anders as moralisties). Hulle het nie noodwendig mag nie, maar wel 
gesag. Dit gaan hier oor meer as net die konformering aan sosiale konvensies. Hierdie 
mense is nie alledaags nie. Hulle word van ‘ver gesien' (düre … pakasenti). Dit behels 
twee aspekte. Eerstens kan sulke mense van ver af gesien word, staan hulle uit. 
Tweedens is sulke verhewe mense ‘ver’, byna ontoeganklik. Hulle kan positief 
bewonder word, maar daar kan ook 'n element van groot ontsag, grensend aan vrees, 
bestaan sodat hulle selfs vermy kan word; hulle is nie noodwendig snoesige mense nie. 
Tog vul hulle die horison, is verwysings- en oriënteringspunte in die omgewing, gooi 
'n groot skaduwee. Almal in die omgewing weet van die piek, al dink hulle nie heeldag 
daaraan nie. Daar is sulke piek-mense. Stellig troon die Boeddha in die Dhammapada 
uit, maar daar is ook ander, te wete arahante en arahante-in-wording. Buite die historiese 
konteks van die Boeddhisme kan 'n mens dink aan Jesus, Plotinus en ander. Die 
Dhammapada is 'n gids om naby so 'n piek te kom, of om self een te word. 


Inderdaad, die boodskap van die bundel is dat 'n mens tot so 'n ‘grootse’ persoon kan 
ontwikkel - ook (al sou die teks dit nie kon bedoel het nie) ast ware geologies, soos die 
Himalajagebergte histories ontstaan en gegroei het. Die skrywers en lesers kon immers 
nie geweet het van kontinentale ontmoeting wat eintlik die oorsaak van die opstuwende 
Himalajas was nie. Vry vertolk, kan die ontmoeting van die kontinente van Boeddhisme, 
Christendom, ensovoorts, in vandag se wêreld die aanleiding tot die opstoot van nuwe 
pieke wees. 


‘Swakkes’ (asanto) (ek vermy die vertaling 'slegtes) daarenteen word nie gesien nie 
(na dissanti), soos ‘pyle’ (sara) wat in die nag afgeskiet word, al geskied dit sommer hier 
naby jou. 


Terug by ‘hier’ is 'n tweede moontlikheid (in die kommentariële tradisie genoem) 
dat ‘hier’ na die dimensie van transendensie verwys, mitologies uitgedruk, na die 
teenwoordigheid van die Boeddhas. In die gewone lewe, die lewe van onvolwasse 
wêreldbeheptes, word die betekenis van grootse mense immers nie raakgesien en na 
waarde geskat nie, maar in die domein van werklike betekenis staan sulke mense 
duidelik uit, word van ver af raakgesien (Carter & Palihawadana 1987:330). Die 
omgekeerde geld van swak mense. 

305 Een wat alleen sit, alleen lé, alleen loop, 
homself onvermoeid alleen tem, 
sal aan die rand van die woud 
gelukkig wees. 


In die drie handelinge wat in 305.1 genoem word, kan drie basiese vorme van 
meditasie herken word, soos wat in ou meditasietekste soos die Satipatthana Sutta 
geleer word. Dit slaan nie noodwendig uitsluitlik op 'n totaal eensame bestaan aan die 
rand van die wildernis nie — alhoewel laasgenoemde tog wel as moontlik en in die 
konteks van die ou sangha stellig selfs as beter beskou is en inderdaad dikwels toegepas 
is. Hierdie drie handelinge kan óók slaan op ’n mens wat gewoonlik deel is van sosiale 
groepe en by geleentheid die alleenheid opsoek om ‘onvermoeid’ (a-tandito), aandagtig 
‘alleen’ (eka-) 'sit-meditasie (-dsanam), ‘loop’-meditasie (caram) en, miskien in die diepte 
van die nag of in geval van siekte, 1é-meditasie (-seyyam) te beoefen en sodoende 'n 
menslike self ‘tem’ (damayam). Dit kan vir 'n korter of langer tyd in die natuur geskied, 
maar selfs dit hoef nie. Te midde van duisende mense kan 'n mens steeds die alleenheid 
vind. 


Geestelike vriendskap is wesenlik belangrik, en tog is die reisiger enkeling, vir 
hom- of haarself verantwoordelik. Die reisiger tem hom- of haarself. Om die beeld van 
die vorige vers verder te voer, is die Himalajas 'n kontinue reeks, maar elke piek daarin 
is uniek enkel, individueel groots. Die dinamiek van solitêr solidêr, enkelwees en 
saamwees, selfs met gans die kosmos, is met alle mistiek 'n gegewe. In die geval van die 
Boeddhisme druk die relatiewe aksentverskille tussen Theravada en Mahayana hierdie 
dialektiek uit: Eersgenoemde beklemtoom enkelwees, laasgenoemde saamwees. 


‘Aan die rand van die woud’ (van-ante) is doelbewus dubbelsinnig. Soos in vers 283 
die geval was, assosieer hierdie vers ook die twee verskillende woorde vanam (‘woud’ 
asook begeerte) om 'n besondere gedagte tuis te bring, naamlik die woud van begeerte. 
Die begrip ‘aan die rand’ kan dus sê dat die askeet altyd en die leek soms heel letterlik 
die rand van die woud, die natuur, opsoek en daar leef of mediteer. Dit wil in elk geval 
sê dat so 'n mens die einde van verslawende begeerte bereik het en dus gelukkig (ramito) 
is. In die verband van hierdie vers is die hoofsaak nie die rand van die woud vol bome 
nie, maar die einde van begeerte. 

Hierdie hoofstuk handel oor niraya (ondergang). Dit slaan mitologies op 'n slegte 
hergeboorte in 'n slegte plek as gevolg van die slegte kwaliteit van 'n mens se huidige 
lewe, selfs hergeboorte in 'n hel as plek van lyding en loutering. As plek van loutering, 
sou niraya ook as ‘purgatorium’ vertaal kon word. Hieronder word vir 'n eksistensiële 
vertaling gekies, naamlik ‘ondergang in sedelike en eksistensiële sin, in hierdie lewe. Die 
leser vind hier niks wat nie vantevore gesê is nie, maar dit word op nuwe maniere na 
vore gebring. Die beklemtoning dat al hierdie dinge ook vir monnike geld, is opvallend. 
Die hoofstuk oor ‘ondergang’ sluit nie op 'n pessimistiese noot af nie, maar positief: Die 
mens wat uit ware insig in dinge reg leef, beweeg op 'n regte, ‘goeie weg’ (su-g-gatim). 


306 'n Mens wat sê wat nie is nie 
en een wat onreg pleeg 
en dan sé ‘ek het dit nie gedoen nie’ 
gaan hul ondergang tegemoet; 
nadoods hiernamaals 
is hierdie mensgeborenes eenders: 
albei ewe laag van daad en lot. 


Hier word een tipe minderwaardige daad (onwaarheid praat) uitgelig om as voorbeeld te 
dien van die wet dat negatiewe daad op negatiewe lot uitloop. Hierdie vers en die 
daaropvolgendes ontsluit implikasies van ‘regte spreke’ (sammd-vaca) op die agtvoudige pad. 


Twee aspekte van onwaar praat, is aan die orde, te wete onwaarheid wat die hede 
betref (306.1) en onwaarheid wat die verlede betref (306.2). 


Die woord vada in a-bhata-vada (letterlik: nie-werklikheid-spreke) het 'n reeks 
nuanses, met insluiting van die gewone alledaagse ‘praat’. Daarby kom 'n meer tegniese 

assosiasie, soos in verkondiging, leer(-stelling), stelsel, skema, argument, teorie, skool. 
Dit kom byvoorbeeld voor in die woord Thera-vada (die ‘leer’ van die Theras [oudstes]). 
Om a-bhita-vada kort en kragtig te vertaal as ‘lieg’ sou sy eie wins hê, maar die vertaling 
wat hier aangebied word, wil meer moontlikhede oophou. Die probleem waarom dit 
hier gaan, is heelwat subtieler as blatant lieg sodat enigeen dit met ’n stok kan voel. 
Meer daaroor hieronder. 


Die wet van kamma, van daad-en-gevolg, is op alle ‘mens-geborenes’ (manu-ja) van 
toepassing. So word klem geplaas op die verbondenheid van die mensdom as 'n 
kategorie lewende wese, in onderskeid van byvoorbeeld diere en gode. Mens- 
geborenes, mensekinders, het ’n besondere plek in die groot orde van dinge, met 'n 
unieke soort verantwoordelikheid en 'n uniek menslike soort lot en bestemming. In 
die gewone ondermaanse lewe kan mense veel van mekaar verskil wat sosiale stand, 
ensovoorts, betref en ook wat soorte gedrag betref. Daar is wel verskille tussen meer 
en minder ernstige grade van minderwaardig doen, en die karmatiese lot wat daarop 
volg, is proporsioneel, maar almal is gelyk in die sin dat een en dieselfde probleem, 
naamlik om die waarheid te praat, voor almal staan. Dieselfde weegskaal geld vir almal. 
Wandade is gelykmakers. Anders as wat in die ondermaanse lewe die geval is, is daar 
in die hiernamaals nie twee verskillende mate, een vir rykes en belangrikes en 'n ander 
een vir ander mense nie. ‘Nadoods’, ‘heengegaan’ (pecca), in die ‘hiernamaals’ (parattha) 
is alle wandadiges ‘gelyk’, “eenders (sama). Dit is wat die vers op 'n eerste vlak wil 
oorbring. 


Verkeerde kamma as daad lei tot slegte kamma as lot, gevolg - is ineengevleg 
daarmee. Die woord -kammda in nihma-kamma suggereer hierdie onlosmaaklike 
samehang. Dit word dus vertaal as laag van daad en lot', om albei aspekte te behou. Die 
nihina- in hierdie samestelling beteken letterlik ‘laag’ (nie hoogstaande nie) en dan 
‘minderwaardig’, ‘sleg’, ensovoorts. 


In die opvatting van die vroeë Boeddhisme wat die Dhammapada onderlê, het die 
begrip ‘hel’ (niraya: letterlik ‘af-gang’, ‘onder-gang’) betrekking op 'n negatiewe uitkoms 
in die proses van hergeboorte: Die kwaliteit van 'n mens se lewe hier en nou bepaal die 
lewe in die volgende hergeboorte. In die volgende geboorte kan die wandader slegter 
daaraan toe wees as tans. So 'n mens kan selfs in een van talle helle beland. Niraya is 'n 
plek van straf en foltering vir boosdoen, met talle vlakke (in aaklige besonderhede 
beskryf) waarin die boosdoener vir korter of langer tydperke kan beland. Stellig verwys 
die teks met 'nadoods' en ‘hiernamaals’ letterlik na 'n mens se lot nadat jy fisies gesterf 
het. Hierdie vertaling-vertolking wil egter die eksistensiële dimensie beklemtoon. 


Eksistensieel opgeneem, trek onwaarheid praat, soos alle ander vorme van 
minderwaardig doen (in dink, praat en handel), die dader af na die grootste gemene 
deler waarin mensgeborenes rondploeter, en dit loop in hierdie lewe op ongelukkigheid 
uit. 'n Mens skep jou eie ondergang, afgang, afsak, terugsak (hel) terwyl jy nog hier op 
aarde lewe — en praat en skryf. 

Onuitgesproke suggereer hierdie vers dat 'n werklik volwasse mens, 'n arahant, 
’n volkome eerlike mens is, eerlik met homself en eerlik met ander. Wat sou dit kon 
beteken? Is dit hoegenaamd moontlik in menslike saamleef in enige verband? Is 
voorgee, skyn wek en skyn behou in talle verskynings (manipulasie, posering, noem 
maar op), nie skering en inslag van alle menslike saamleef nie? Is dit waarom die 
soekers na eerlikheid uit die dorpsbestaan padgegee en aan die rand van die woud 
gaan woon het (kyk v. 305)? Sou dit die leuen egternoodwendig by die wortel 
afgesny het? Die vraag ontstaan: Wat is ‘die waarheid praat? Is brutale ‘eerlikheid’, 
miskien selfs daarop berekend om 'n ander mens af te takel, waarheid’? Sou werklike 
‘waarheid’ nie ‘waaragtig wees nie, gevoelig antisiperend gerig op wat die uitwerking 
van jou woorde op jou hoorder gaan wees? Kan liefdelose, kwetsende taal ‘waar’ 
wees? 


Hier gaan ook ’n ruimte vir 'n interreligieuse gesprek oop. In die Protestantse 
Christendom is die erkenning van die oormag van 'sonde' (insluitend natuurlik 
onwaarheid praat) in die menslike lewe 'n grondveronderstelling. Al hoop wat 'n mens 
het, is onverdiende genade en vergifnis van bo. Luther se frase justus et peccator (tegelyk 
volkome ‘geregverdigde en sondaar”) vat dit saam. Van die Gereformeerde trits ‘sola 
Scriptura, sola gratia, sola fide’ (deur die Skrif alleen, genade alleen, geloof alleen’) het 
die laaste twee ook pertinent hierop betrekking. Volkome eerlikheid word 'n mens 
deur genade en op grond van geloof toegereken. Hier verskyn 'n betekenisvolle verskil 
met die vroeë Boeddhisme. Die Boeddhisme bied nie die moontlikheid van so ’n 
plaasvervangende verlossing nie. Tog is volkome eerlikheid nie ’n blote hersenskim 
nie. Gegewe die regte wil, regte inspanning en volhardend reg doen, en met die 
aanname van voldoende tyd, hoe lank ook al, is dit bereikbaar. Selfs die nadoodse hel 
is nie 'n finale bestemming nie. Die begrip 'hel het hier meer die funksie van 
‘purgatorium’ in die Rooms-Katolieke denke. Hierdie denkbeeld van toenemende 
loutering word in die Gereformeerde Christendom van die hand gewys. Anders as in 
vroeë Theravada word in die Mahayana Boeddhisme se bodhisattva-ideaal by implikasie 
die bereiking van volmaakte eerlikheid onbepaald uitgestel, ondergeskik gestel aan 
universele liefde en diensbaarheid in die wêreld. 


Daar is 'n nog skerper angel in hierdie kwessie. Mense kan nie leef sonder stelsels, 
skemas, wat die lewe orden en aan dinge hulle plek toeken nie. Die vraag wat in die 
Boeddhisme aan die orde kom, is wat die uiteindelike status van sulke stelsels en skemas 
is? Veral die Mahayana-denker Nagarjuna (tweede eeu AJ) het die status van al sulke 
skemas as konstrukte na vore gebring. Moenie absolute status aan enigeen toeken nie, 
moenie probeer voorgee dat dit absoluut waar is nie, selfs nie die Boeddhistiese 
leerstellingsnie. Geeneen van hulle kan daarop aanspraak maak dat dit direk ooreenstem 
met die diepste werklikheid nie, want uiteindelik ‘is’ daar nie ewige substansiële 
werklikhede nie. Op hulle beste is sulke skemas soos bootjies wat uiteindelik deur die 
gevorderde reisiger agtergelaat word. Natuurlik het Nagarjuna nie bedoel dat lieg in 
die gewone, konvensionele lewe net so goed is soos die waarheid praat nie. Die mens 

wat egter dogmaties, absolutisties daarop aanspraak maak dat die religieuse siening 
wat hy huldig onfeilbaar met 'n objektiewe (en waarskynlik goddelike) stand van sake 
ooreenstem, is op die weg van ondergang. Hierdie aksent kom ook reeds in die 
Theravada voor. 


307 Talle met 'n geel kleed behang, 
is swak van inbors en onbeheersd; 
hierdie slegtes word in ellende herbore 
as gevolg van hul bose dade. 


Die verse wat nou op 306 volg, beklemtoon dat nie net spesifieke woorde onwaar, 
oneerlik, kan wees nie, maar dat 'n hele bestaanswyse (bv. om 'n monnik te wees) 'n 
leuen kan wees. Dit lei tot ellendige gevolge. 


308 Vir 'n monnik is dit beter 
om 'n vurig gloeiende ysterbal in te sluk 
as om ondeugsaam onbeheers 
'n land se voedsel te verorber. 


Die woord pinda (308.4) beteken in die algemeen ‘klont’, ‘homp’ of ‘kos’ en dan 
in die besonder ‘aalmoes’. Die vertaling wil die verband tussen die twee vashou. 
Die slegte monnik eet nie net porsies kos op wat as aalmoese vir lede van die orde 
opsy gesit word met erge implikasies vir die huisbewoners self nie, maar eet die 
voedsel wat die ander mense, almal arm, nodig het. Hy is 'n sosiale parasiet en 
verdien die erge lot wat oor hom kom. Om 'n gloeiende ysterbal in te sluk, beteken 
net die beëindiging van een lewe. Om 'n slegte monnik te wees, is veel erger en het 
'n erger lot as gevolg, naamlik ellende vir die hongerlydendes en vir homself talle 
hergeboortes in state van ellende. 


309 'n Roekelose man wat 'n ander se vrou opsoek 
maak met vier dinge kennis: 
vergelding, 
sleg slaap, 
skande 
en ondergang; 
310 vergelding, 
slegte bestemming, 
min plesier van 'n bang man by 'n bang vrou 
en swaar straf deur die koning. 
Dus: laat 'n man 'n ander se vrou nie opsoek nie. 


Nou gaan die digter daartoe oor om leke aan te spreek deur twee stelle van vier 
slegte gevolge van egbreuk op te noem. 


Die man om wie dit hier (309) gaan, is iemand wat een ding ‘(op)soek’ (-upasevi, 
van 'n werkwoord upasevati: volg, najaag) maar vier ander ongevraagde dinge op 

die koop toe kry (dpajjati: ontmoet, teëkom). Die woord -pufifia- (309.3) beteken 
‘verdienstelike handeling’, altyd gebruik as voorwaarde en basis vir geluk in 
toekomstige gunstige hergeboorte. Hier gaan dit om die teendeel daarvan, naamlik 
a-puiifia (on-verdienste), slegte verdiende loon, vergelding, negatiewe karma- 
gevolg, in hierdie lewe en hierna. 'Sleg slaap’ (na nikama-seyyam) verwys na 
gewetenskwelling en die vrees vir sosiale sanksie, die ‘skande’ (nindam) van sosiale 
sensuur in 'n breë sin, ‘ondergang’ (nirayam), na negatiewe hergeboorte in die 
hiernamaals en eksistensiële self-verlaging in hierdie lewe. 


Vers 310 herhaal grootliks wat in 309 staan. ‘Slegte bestemming’ (gati papika) verwys 
na 'n slegte hergeboorte in 'n volgende lewe. Nou word die sleg slaap (as gevolg van die 
angstigheid van die oortreder) in die vorige vers nader gekwalifiseer en word die straf 
van die koning spesifiek genoem (in daardie dae was een straf byvoorbeeld die afkap 
van die hande van die oortreder). Die les is duidelik, maar word vir oulaas herhaal 
(310.5). 


311 Soos kusa-gras verkeerd gegryp 
die hand sny, 
lei swerwerskap verkeerd hanteer 
tot ondergang. 
312 'n Trae daad, 
geskonde kode 
en skyn-edel lewe 
lewer nie 'n goeie oes op nie. 
313 Doen wat gedoen moet word 
met alle krag; 
'n halfhartige swerwer 
skop homself vol stof. 


Volgens oorlewering het kusa-gras onder die bodhi-boom waar die Boeddha 
verligting ervaar het, gegroei (vgl. v. 70). Afgesien van hierdie positiewe assosiasie 
is gras ook sag en bruikbaar as dit reg gevat en hanteer word, maar as dit verkeerd 
beetgepak en hanteer wanneer dit die hand sny. So is dit ook met die religieuse 
swerwersbestaan, die monikkebestaan, gesteld - en dit kan verleng word na die 
lewe van die huisbewoner in die dorpsbestaan wat in ooreenstemming met die 
waarheid probeer leef. In sigself is dit goed, sag, positief bruikbaar (groei by wyse 
van spreke selfs by die bodhi-boom), maar wanneer dit verkeerd aangepak word, 
kan dit meer skade en pyn as goed doen. Dit kan so 'n mens selfs in niraya afsleep. 
Wat so 'n verkeerde hantering sou behels, word in die volgende vers opgeneem. 


Die leser vind hier in 312 ’n uitkringing van gedagtes. 


Eers is daar die enkele ‘trae’ (sathilam: nalatige, lakse) ‘daad’ (kammam). Verkeerd is 
nie net om die goeie nie te doen nie, maar om die goeie laks te doen. Halfhartig doen 
bly 'n daad, wat gevolge dra. Dan kom ’n breër veld van optrede aan die orde, vatam. 

Hierdie woord het 'n wye betekenisveld, soos religieuse kode, plig, gelofte, gewoonte, 
praktyk, rite, voorskrif, gebruik, ensovoorts. Dit kom daarop aan dat 'n mens jouself 
vrywillig aan 'n bepaalde onderneming van 'n religieuse aard verbind en dit dan onteer, 
vertroebel, besoedel (samkilittham, van samkilissati: vuil, besoedel wees, word). Dan 
kom die hele algemene veld van brahma- (verhewe, edel, heilig, ideaal) -cariyam 
(lewenswyse, lewenskode) in die gesigsveld. In die vroeë Boeddhisme is dit as 
verwerklik in 'n lewe van onttrekking van die huislike lewe en die dorpsbestaan beskou 
en in heeltydse toewyding aan die bestudering en uitlewing van die dhamma, soos 
mettertyd in die sangha geinstitusionaliseer. Die dissipline het drie dimensies behels, in 
stygende orde soos 'n piramiede, naamlik hoër moraliteit (adhi-sila), hoër meditasie 
(adhi-citta) en hoër insig (adhi-pafifia). 

Wat die etiek betref, het die volgende tien lewensreëls vir alle novises en monnike 
(en mettertyd nonne) gegeld, naamlik die weerhouding van: 


doodmaak 

diefstal 

onkuisheid 

leuentaal 

dwelmmiddels 

eet na middag 

dans, sing, musiek en alle vertonings 

kranse, reukmiddels, kosmetiese middele en versiering 
gemaklike beddens 


die aanvaarding van goud en silwer. 


EE. nc EO a 


> 


Die ideaal is egter ook op die lewens van leke van toepassing gemaak en daarvoor 
aangepas. So byvoorbeeld het leke hulle verbind aan die deurlopende handhawing 
van punt 1 tot punt 5 hierbo. Dan was daar agt reëls waaraan talle leke hulleself op 
volmaan- en nuwemaandae, asook die dae van die eerste en laaste kwartier van die 
maan, verbind het (dus, vier dae per maand). Op sulke dae is (7) en (8) hierbo 
saamgesmelt om (7) te word, en (9) hierbo het dan (8) geword. Die monnikereël 
(10) hierbo is nie van toepassing gemaak nie. Vandag nog handhaaf talle leke in 
Theravāda-lande hierdie kode. 


Die drie kringe in morele suiwerheid het veronderstel dat 'n mens, hetsy monnik 
of leek, homself tot 'n bepaalde morele lewenskode verbind het. Die waarde daarvan 
vir hedendaagse mense wat gewoon as leke onder die invloed van die ou Boeddhisme 
sinvol wil lewe, kan nie ontken word nie. Die uitdaging is om dit sinvol in die 
hedendaagse konteks te vertaal. Die betekenis van die handhawing van sekere 
waardes en norme, van gesette dinge op gesette plekke en tye doen (vergelyk 
byvoorbeeld die waarneming van die fases van die maan hierbo), is groot. Sulke rites 
en kodes bespaar en kanaliseer energie, gee struktuur, bestendigheid en die 
geleentheid vir groei. Dit behoort egter aan vier voorwaardes te voldoen: 

e Vrywilligheid: sonder dwang of manipulasie van buite. 

e Outentisiteit: persoonlike, egte, eie oortuiging en deurleefdheid, nie blote 
konformisme nie. 

- Integriteit: eerlikheid, heelheid, geïntegreerdheid in die persoon wat dit onderneem. 

e Nie-absolutisme: die besef dat al sulke kodes tot die vóórlaaste orde van dinge 
behoort, en dat nie een van hulle op absolute gesag en waarheid kan aanspraak 
maak nie. 


'n Gekose lewenstyl het groot waarde, maar op voorwaarde dat daarby gehou word. 
As dit traag, inkonsekwent en oneerlik gedoen word, is dit vrugteloos (-phalam: vrug). 


Vers 313 sluit by 312 aan en suggereer dat indien 'n mens 'n edel lewe gekies het, dit 
‘met alle krag’ (dalham) nagejaag moet word, anders bly dit 'n slordige bestaanswyse en 
vererger die stowwerigheid in 'n mens self sowel as om jou. Rajam beteken letterlik 
‘stof’, “vuil, en verwys oordragtelik na die drievoudige besmetting van 'n mens se 
karakter, naamlik deur raga (begeerte), dosa (haat) en moha (verblinding, onkunde). 


314 Die nie-doen van sleg-doen is beter, 
want sleg-doen folter later, 
maar die wel-doen van reg-doen is beter, 
want reg-doen berou 'n mens nooit. 


Die gevolge van verkeerd doen, is slegte uitkomste in hierdie lewe, selfs slegte 
hergeboorte hierna, selfs foltering (tapati: folter) in die hel. Hierdie vers laat ook ruimte 
vir 'n eksistensiële interpretasie, naamlik ‘berou’ (-anutappati). In elk geval is hier nie 
sprake van 'n goddelike of ander hoër, bonatuurlike instansie wat straf nie. Dit gaan 
hier om 'n natuurlike proses van oorsaak en gevolg (kamma). 


315 Bewaak julleself 
soos n vestingstad op 'n grens 
binnekant en buitekant bewaak word; 
laat geen oomblik ontglip nie, 
want wie die geleentheid laat glip, betreur dit, 
aan ondergang uitgelewer. 


‘Oomblik’ (khano) het nie slegs die betekenis van 'n kort tyd nie, maar ook van 'n 
kort, eenmalige geleentheid. Elke oomblik is 'n geleentheid tot groei en vooruitgang, 
soos dit ook 'n moment van moontlike agteruitgang en ondergang is. Die beeld wat 
hier gebruik word, illustreer dit treffend. 'n Vestingstad (magaram) op 'n grens 
(paccantam), waarskynlik ook regeringsetel en handelsentrum, sal dag en nag elke 
oomblik wagte uitsit, bedag op wie inkom, uitgaan en verbygaan, op die uitkyk vir 
skurke, oproermakers en vyande, openlik en slu, binne-in die stad ondermynend en 
daarbuite dreigend, albei ewe gevaarlik. Netso behoort 'n mens elke oomblik waaksaam 
te wees (gopetha, van gopeti), noulettend bewus van wat in jouself sowel as om jou aan 
die gebeur is. In aansluiting by die vorige vers sal die waaksame mens geen begeerte, 

haat of verblinding laat inglip, uitglip of deurglip nie. Die hekwagter is aandagtigheid; 
die poorte van die stad is die vyf fisieke sintuie en die sesde sintuig, gees. Die swerwer 
is gedurig in 'n grenssituasie. 'n Implikasie is dat 'n mens nie moet oorsien of uitstel in 
die verwagting dat 'n goeie geleentheid later sal kom nie. Elke oomblik is 'n beslissende 
oomblik en speel 'n rol, hetsy ten goede of ten kwade (ondergang). 


316 Mense wat slegte sienings huldig, 
is beskaamd waar skaamte nie pas nie 
en skaamteloos waar skaamte pas, 
en beweeg op 'n slegte weg. 
317 Mense wat slegte sienings huldig, 
is bevrees waar vrees nie pas nie 
en onbevrees waar vrees pas, 
en beweeg op 'n slegte weg. 
318 Mense wat slegte sienings huldig, 
vind fout waar geen fout is nie 
en sien geen fout nie waar wel fout is, 
en beweeg op 'n slegte weg. 
319 Mense wat regte sienings huldig 
weet dat fout fout is 
en dat reg reg is, 
en beweeg op 'n regte weg. 


Volgens hierdie vier verse is 'n ‘slegte’ (miccha-) of regte’ (samma-) ‘siening (-ditthi-) 
die begin van agteruitgang (ondergang) of vooruitgang (opgang) in metafisies mistieke 
en morele opsig. Dit sluit aan by die begin van die Dhammapada as geheel (Hoofstuk 1). 
Samma-ditthi (regte siening) is inderdaad die heel eerste element van die agtvoudige 
pad (atthangika-magga). 


Alles begin by regte of verkeerde siening oor die dieptedimensie van dinge. Dit 
is die wortel van alle goed en kwaad. Volgens die vroeë Boeddhisme en die 
implikasies daarvan is die worteldenkfout die spekulatiewe aanname van ewige 
identiteit, die ego-illusie. Dit kom voor in 'n menslik individuele sin (ek of 'n deel 
van my is ewig), sowel as 'n sosiale sin (een of ander groep is ewig), sowel as in 'n 
transendente sin (daar is 'n ewige substansie of wese). Om net die teendeel daarvan 
te postuleer (ons sou dit die ‘niks’-postulaat kon noem), is net so vals, naamlik die 
nihilistiese ontkenning van die menslike persoon in hierdie lewe of hierna, sosiale 
nihilisme en metafisiese nihilisme. 


Die Boeddha het 'n derde weg anderkant die konflik van opinies aangedui. ‘Regte 
siening” bestaan daarin om te besef dat dinge anatid (nie-substansieel) is, dit wil sê 
radikaal verganklik (nie-blywend: anicca) en deel van nimmereindigende 
kondisionalistiese prosesse van veroorsaking (paccaya) - van binding, ontbinding en 
herbinding. Regte siening behels ook om in te sien dat lyding en leed in die hart van 'n 

mens ontstaan as gevolg van gebrek aan insig in die waarheid van dinge en vrede maak 
daarmee. Die individuele ‘ek’ (ego) is nie ewig nie, ook nie enige deel van my nie. Geen 
sosiale groep, selfs nie die civitas Dei (waarvan Augustinus gepraat het), is ewig nie. 
Ook geen godsbeeld is ewig nie. Die ‘ek’ in watter vorm ook al is 'n tydelike stolling van 
'n proses deur die oplê van benaminge. Sulke skynbaar blywende identiteite is 
konvensies. Uniek aan die Boeddhisme is dat dit ook die Boeddhistiese leer oor die 
laaste (on-)grond van dinge self, asook die sosiale institusionalisering daarvan, van 
aansprake op absoluutheid ontledig. 


Beginnend met en volgend op ‘siening’ kom dan verkeerde en goeie houdings en 
morele oordele. Uiteindelik volg regte en slegte dade, naamlik ‘skaam wees’, jou 
'berou' (lajjanti) oor iets waaroor jy hoegenaamd nie skaam hoef of behoort te wees 
nie en skaamteloosheid waar skaamte gepas is (v. 316). Uiteindelik volg ook vrees 
(bhaya-dassino) waar vrees irrelevant of onvanpas is, maar 'n gevoel van veiligheid 
die regte houding is en domastrante vreesloosheid waar versigtigheid en vermyding 
die weg van wysheid sal wees (v. 317). Daar volg ook foutiewe oordeel (vajja-matino) 
oor wat in die domeine van denke en moraliteit foutief is en wat nie en, by wyse van 
kontras, juiste oordeel in hierdie sake. 


In die kommentariële tradisie is hierdie dinge sterk op die praktiese lewens van 
askete en monnike betrek. 'n Voorbeeld van onvanpaste skaamte was dan skaam wees 
oor die bedelbak. Die bedelbak kan dien as 'n kort samevatting van die lewenstyl wat 
die monnik op grond van ingeligte, deurdagte insig in die waarheid van dinge gekies 
het. Hy behoort hom nie daarvoor te skaam nie. 'n Voorbeeld van onvanpaste 
skaamteloosheid was die naaklopery van sommige askete. Hierdie verse het ook 'n wye 
toepassingsveld in die lewens van huidigeleke wat volgens die kode wat die Dhammapada 
voorlê, wil leef. Eet en drink en kleding is sinekdogee vir 'n mens se ganse bestaanswyse, 
uiterlik sowel as innerlik. Dit druk uit wie jy is, wat jou siening van sake is. Hierdie 
verse sê: Korreleer jou lewenstyl met jou insig in die waarheid van dinge, anderkant 
blote konformistiese pligspleging, en leef jou waarheid vrymoedig, eerlik, vreesloos, 
noulettend en gewetensvol uit. 


Die moontlikhede wat in hierdie verse genoem word, kan ook op verskeie maniere 
aan mekaar verbind voorkom, byvoorbeeld die vermoë om foute raak te sien waar 
hulle wel voorkom, al sien ander dit nie, en dan onnodige skaamte of vrees om dit uit 
te wys. Dit sou ook kon dui op 'n brutaal skaamtelose manier om dit uit te wys, met 
slegte gevolge. 


Alle goeie sentimente en dade kom op uit goeie, ‘regte’ metafisies mistieke sienings, 
alle verkeerdes uit verkeerde sienings oor die wese van dinge. 

Hierdie hoofstuk behandel 'n verskeidenheid temas wat op die lewensreis van 
toepassing is, met besondere illustrasies uit die lewe van olifante. 


320 Soos 'n olifant in 'n veldslag 
'n pyl uit 'n boog verduur 
sal ek krenktaal verduur, 
want boos is die mensdom. 
321 Hulle lei 'n getemde olifant tussen 'n skare mense in 
en 'n koning bestyg 'n getemde een; 
'n getemde mens wat krenktaal verduur 
is onder mensekinders die beste. 
322 Voortreflik is getemde muile, 
volbloed Sindhu-perde en groottand-olifante, 
maar veel voortrefliker 
is 'n self-getemde mens. 


Die eerste woord in vers 320 is aham (ek), 'n posisie wat besondere klem aandui. Dit 
word onmiddellik gevolg deur ‘olifant’ (nago), wat in die ou Indiese wêreld grootheid, 
krag, waardigheid, soewereiniteit en beheersdheid verteenwoordig het. Die Boeddha 
word soms in die ou tekste ‘olifant’ genoem, en volgens die vroeg-Boeddhistiese 
mitologie het sy moeder in die nag van sy ontvangenis gedroom van 'n wit olifant wat 
uit die hemel neerdaal. Die boodskap was dat haar kind 'n suiwer, sterk wese sou wees. 
Die direkte langs mekaar plasing van ‘ek’ en 'n ‘olifant’ dui 'n sterk identifikasie van 
eersgenoemde met laasgenoemde aan, met 'n vaste voorneme om selfs onder erge 
provokasie altyd soos 'n krygsolifant op te tree. In ’n veldslag steur die olifant hom nie 

aan die pyle wat op hom afgeskiet word nie, maar doen wat van hom verwag word. Die 
geweldige krag van die olifant word deur dissipline sinvol aangewend. 'n Wilde olifant 
is waardeloos en gevaarlik. 


Die vers maak die realistiese stelling dat die meerderheid van die mensdom ‘boos’ 
(du-s-silo) is, ondeugsaam en nydig humeurig. Die mensdom is 'n krioelende, vegtende 
piramiede opwaarts klouterende en afwaarts tuimelende wesens. 'n Belangrike vraag is 
in watter mate 'n mens, miskien selfs uit altruistiese oorwegings, aktief aan die veldslag 
van die lewe wil deelneem of jou daaraan wil onttrek. As 'n mens willens en wetens of 
onwillekeurig en selfs marginaal deel daarvan is, kan jy nie vermy dat skerp, beledigende 
taal teen jou gerig word nie; selfs die Boeddha het daarmee te kampe gehad. Selfs die 
askeet op die rand van die woud moet ‘krenktaal’ (ativakyam) verwag. 


In menslike samesyn sal die olifant-mens, die groot gees, nie aan skeltaal meedoen 
nie, maar ook nie kleinserig daarop reageer as hy die teiken van sulke taal is nie. So 'n 
mens sal dit in die konteks van die bose menslike toestand sien, dus duld, hom nie van 
stryk laat bring nie, dit van hom afskud. Dit doen so 'n mens nie uit swakheid nie, maar 
juis uit groot krag en insig. 


Dit is moontlik om 'n getemde olifant sonder vrees vir probleme tussen 'n skare 
mense in te lei, en 'n koning sal slegs son dier bestyg. Te midde van 'n bose mensdom 
is'n grootmoedige, getemde, gedissiplineerde mens die beste. So'n mens kan beledigings 
en ander vorme van krenkende taal ‘verduur (titikkhati). Die verskil met 'n mak dier is 
dat die dier aan die wil van 'n ander onderworpe gemaak word, maar dat die ‘beste’ 
mens homself of haarself tem of bind aan die verinnerlikte dissipline van die vier edel 
waarhede en die agtvoudige pad. So 'n mens is waardevol in enige sosiale situasie. 


In die vorige twee verse is 'n olifant metafoor vir 'n getemde mens, sonder meer 
voortreflik. Nou verskuif die perspektief in 322 om aan te dui dat 'n getemde mens veel 
beter is. 


Die vers gaan voort met die opnoem van uiters waardevolle getemde diere, onder ander 
volbloed perde afkomstig uit Sindhu, destyds 'n koninkryk op die wal van die Sindhu- 
(Indus-) rivier, tans een van die vier provinsies van Pakistan, in die suidooste van daardie 
land. Veel voortrefliker in die lewensoorlog is egter die self-getemde mens. Die diere word 
in die meervoud opgenoem, die unieke mens in die enkelvoud. Die verwysing na 'self in 
‘self-getem’ (atta-danto) het twee assosiasies. Eerstens is en word so 'n mens deur homself of 
haarself deur eie inspanning getem. Tweedens, wat onderwerp word, is die ‘self, die ego, as 
setel van 'n self-gesentreerde, selfsugtige lewensuitkyk en lewenspraktyk. 


Alhoewel dit waarskynlik nie in die intensie van die vers lê nie, sou ons dit kon 
verleng om te verwys na die plek van die mens in die groot geheel van die natuur met 
sy muile, perde, olifante, ensovoorts. Die mens is deel van die natuur, maar neem in 
daardie groot geheel tog 'n besondere plek in - altans, dit is die geval met sommige 
mense, die selfgetemdes. `n Mens sou ook die sentrale boodskap van die vroeë 

Boeddhisme, naamlik dat die menslike eksistensie uit die drie ‘wortels’ (mila) van self- 
sug (lobha), haat (dosa) en onkunde (moha) opkom, kon ekstrapoleer tot die aard van 
die kosmos as geheel, soos onder andere deur die moderne evolusieteorie onthul. Die 
vegtende piramiede van die mensdom is onkundig aangaande hulle eie nie- 
standhoudendheid (anicca), nie-substansialiteit (anatta) en die lyding (dukkha) wat met 
die nie-besef van hierdie waarhede gepaard gaan. Mens is wolf vir mens’ (homo homini 
lupus), soos die Romeinse spreekwoord lui. Dit geld ook van die natuur as geheel. Elke 
wese daarin, asook die natuur as een groot geheel, is nie-blywend en nie-substansieel, 
ontstaan en vergaan. Tog wil elke wese, van bakterie tot mens, sigself teen elke prys 
maksimaliseer. Dit kan net ten koste van ander wesens gebeur, vandaar dat alle wesens, 
onkundig uit voeling met die diepste aard van die werklikheid, deur selfsug en 
vyandskap gelei of gedryf word en aan die veldslag van die lewe deelneem. Dit is waar 
al die lyding in die wêreld sy oorsprong het. Natuurlik is daar ook liefde en samewerking 
onder mense en in die natuur, maar dit word oorheers deur wat hierbo gestel is. 


Op 'n groot doek geprojekteer is die onafwendbare uitkoms van hierdie vyandskap 
van almal teen almal dat die mensdom triomfeer en alle ander lewe bedreig en dat alle 
lewe op aarde waarskynlik gedoem is. Inderdaad, ‘boos is die mensdom’ (du-s-silo hi 
bahu-j-jano) (320). Diere kan nog getem word, maar selfs streng, ekstern temmende 
instansies soos sosiale instellings met al hulle sanksies, slaag slegs daarin om die 
ernstigste menslike misdrywe gedeeltelik aan bande te lê. Tog is daar hoop, naamlik 
die 'self-getemde mens’ (atta-danto). Gestel in die taal van die Mahayana-Boeddhisme 
leef sulke mense bodhisattvies, pro-kosmies. Hulle is die punt waar ’n alternatiewe 
bestaanswyse moontlik word. Sulke mense tree buite die strydperk, gaan skeppend en 
transformerend teen die grein in, nie slegs van die heersende menslike neigings nie, 
maar van alle lewe. Juis so aktualiseer sulke mense die diepste hunkering van alle 
bestaan — vrede. 


323 Nie op hierdie voertuie 
sou 'n mens die onbegane land bereik nie, 
want dáár kom net 'n getemde 
met 'n goed getemde self. 


Indrukwekkend en nuttig is muile, perde en olifante as vervoermiddels, maar daar 
is 'n land (streek, dimensie: disam) wat hulle nie kan bereik nie. Dit is die ‘onbegane 
land’ (a-gatam disam) anderkant die domein van lewe en dood. Dit is nibbana, die groot 
vrede waarna die mens hunker. Tog is daardie ‘onbegane land’ in die gewone lewe met 
al sy lyding verborge. Hierdie streek is teenwoordig-afwesig op die uiterste horison 
van menswees, dus ‘onbegaan’, want onbegaanbaar. Daar lê geen spore nie. Hoe kan 'n 
mens hierdie horison, hierdie onbetreebare dimensie bereik? Dit kan net met 'n self- 
getemde self geskied (vgl. v. 322). 


Hierdie vers impliseer relativering van menslike tegniek. Die tegniek maak die 
omgewing mak en gebruik dit vir die voorsiening in menslike behoeftes. In die tyd van 

die vroeë Boeddhisme was getemde diere, boweal die olifant, die indrukwekkendste 
simbool van menslike mag. Vandag is dit voertuie soos motors en vuurpyle in die 
buitenste ruim, trouens die hele magtige tegnokrasie. Die moderne mens meen dat 
tegnokrasie tot vrede sal lei. Ons vers het 'n ander strekking. Nóg die buitenste ruim 
van grootheid nóg die kwantumruim van kleinheid is die onbegane, onbegaanbare 
land waarvan ons vers praat, al is daar stellig indrukwekkende analogieë tussen die 
ylste objekte van die fisika en die dimensie van metafisiese mistiek. Die dimensie van 
vrede en geluk kan slegs in 'n mens self deur 'n mens self met sy eie getemde self bereik 
word. Die tegniek in watter vorm ook al moet nie gering geskat of oorskat word nie 
(vgl. vv. 320-322); dit is nuttig tot by 'n sekere punt. 


Alhoewel die vers dit waarskynlik nie bewustelik bedoel nie, kan ons in die woord 
‘voertuig’ (ydna) ook 'n verwysing na religieuse komplekse met hulle rituele, 
institusionele vorme, morele kodes en leerstellinge vind. So word in die Boeddhisme 
self verwys na Hina-ydna [klein voertuig], Maha-ydna [groot voertuig], Vajra-yana 
[diamant-voertuig] oftewel die esoteriese Boeddhisme. Hulle is ast ware 
heilstegnologieë. By implikasie relativeer ons vers ook sulke voertuie ook dramaties. 
'n Mens kan nie maklik op of in enige een van hulle nibbdna toe ry nie. Die treë na die 
horison kan slegs die self-getemde mens self aflê. Die Dhammapada maak dit inderdaad 
nie vir ons maklik nie. 


324 Die olifant genaamd Dhanapalaka 
is met paartyd moeilik beheerbaar; 
vasgebind vreet hy niks, 
onthou net die olifantwoud. 


Daar kom nog 'n kinkel in die gedagtegang. Selfs 'n beroemde olifant soos 
Dhanapalaka [Skat-bewaker] stel in gevangenskap beperkinge ten toon. Spesifiek 
verwys 324.2 na die verskynsel dat 'n olifantbul tydens paartyd uit 'n opening by sy ore 
vloeistof afskei wat langs sy kop afloop (katuka-pabhedano: pynlik oopgemaak). Tydens 
hierdie tyd is hy ‘moeilik beheerbaar (du-n-nivarayo), en 'vasgebind' (baddho) vreet hy 
nie 'n kriesel kos nie (kabalam na bhufijati). Hy dink net verlangend terug (sumarati) aan 
die olifantlewe in die bos. Geen makgemaakte dier, geen tegniese prestasie, geen 
voertuig is volmaak nie, al het hy 'n mooi naam soos ‘Skat-bewaker’. 


Onuitgesproke verwys ons vers na 'n geheimnisvolle verband tussen nibbdna en die 
natuurlike lewe van mens en dier, met inbegrip van dinge soos seksualiteit. Strokend 
met ons verstaan van die Dhammapada tot dusver, volg ons ook hier 'n model van 
organiese transendering, groei, volwassewording, waarin die natuur tot op sy uiterste 
moontlikhede verfyn en gesublimeer word. Tussen natuur en nibbana is daar, met volle 
inagneming van die kwaliteitsverskil tussen die ervaring van voorgrond en van horison, 
ook 'n positiewe samehang en kontinuiteit, met die implikasie van relatiewe aanvaarding 
van die gewone natuur. Dit verwys dus nóg na diskontinuiteit as breuk nóg na 
simplistiese kontinuiteit of selfs identiteit. Hierdie model het ook vorm in die sosiale 

institusionalisering van die Boeddhisme gevind, naamlik twee konsentriese sirkels met 
die heilsgeheim aan die binnekant, omring deur die gewone lewe met sy alledaagse lief 
en leed aan die buitekant. So is nibbana die ervaring van die horison van die natuur. 


Die natuur, ook die menslike natuur, is inherent en wat bestemming betref, goed, 
maar daar is probleme, gesentreer in die menslike ego. Geen heilsvoertuig is feilloos 
gewaarborg om 'n mens by nibbana uit te bring nie. Die mens verwerklik sy ware 
natuur, wat in nibbâna bereik word, slegs met 'n ‘goed getemde self (v. 323). Ook wat 
seksualiteit betref, sou nóg 'n dualistiese verwerping, nóg 'n seksbehepte uitlewing nóg 
steeds behepte onderdrukking daarvan teen elke prys die beste weg wees. Wat nodig 
is, is nugter aanvaarding daarvan as deel van die natuurorde, maar in die konteks van 
organiese sublimering en, minstens by sommige mense, 'n uiteindelike transendering 
daarvan. 


325 Traag en verknog 
soos 'n vark wat heeldag vreet en slaap 
word 'n luiaard 
oor en oor gebore. 


So 'n mens is duidelik nie in staat om oor die waarhede van nie-blywendheid, nie- 
substansie en lyding te besin nie, met 'n voorspelbare toekoms. 


326 Tot dusver het hierdie gees rondgedwaal 
agter lus aan net waar en wanneer en soos dit wou, 
maar van vandag af sal ek dit metodies beheer 
soos 'n olifanttemmer 'n bronstige bul. 


Die persoon wat nou praat, het kennelik die soort vermaning wat in die vorige vers 
uitgespreek is, ter harte geneem. 'n Nuwe blaadjie word vandag omgeslaan. Die 
lusbeheptheid (-icchakam ...-kamam) is weliswaar nog nie ontgroei nie, maar nou sal ek 
dit grondig en wyslik, dit wil sê metodies (yoniso), onder bedwang bring (niggahessami). 
Die geoefende, wyse optrede van 'n olifanttemmer vat die drie trappe van die agtvoudige 
heilsweg saam, naamlik beheer (moraliteit), aandagtige konsentrasie anderkant die 
dwaling van gees (meditasie) en wysheid (kennis). Die temmer ken die olifant en sy 
temperament deeglik, lees elke beweging aandagtig en voorsien elke reaksie. Die 
temmer sal nie met geweld optree nie, maar met wysheid. Immers, sy eie lewe hang 
daarvan af. Anders as wat met die olifant die geval is, is 'n mens jou eie temmer, maar 
dieselfde norme geld. 


327 Vind genoeë in agsaamheid, 
bewaak jou eie gees, 
lig jouself op uit die moeraspad 
soos 'n olifant in modder weggesink. 


Die woord a-p-pamâda- beteken letterlik ‘nie-agtelosigheid’, dus, positief gestel, 
‘agsaamheid’. Om daarin ‘genoeë’ (-rata) te vind, bly ’n grondvoorwaarde om op die 

goeie weg te vorder. Dit is gekoppel daaraan om 'n mens se ‘gees’ (-cittam) te ‘bewaak’ 
(anurakkhatha). Weer eens word die persoonlike verantwoordelikheid van heilsoekers 
beklemtoon. Let egter op die hoë betekenis wat in die vroeë Boeddhisme op geestelike 
‘edel vriendskap’ (kalydna-mittata) geplaas is. Goeie vriende ondersteun mekaar, maar 
elkeen se eie vryheid en verantwoordelikheid vir hom- of haarself word nie aangetas 
nie. Juis daarom is dit edel en is die beoefening daarvan die hoogste sosiale doel. Nie 
direk in die gesigveld van hierdie vers nie, is dat olifante kuddediere is met 'n sterk 
beskermingsdrang teenoor swak jong diere, maar in 'n uiterste geval soos dié is die 
olifant op sy eie wilskrag en kraginspanning aangewese. 


Die vers roep die beeld op van 'n olifant wat in slyk wegsak. Hoe kom hy daaruit? 
Deur eie inspanning. Die menslike lewensreis kan vergelyk word met 'n reis oor 'n 
vassuigende moeras. Die vaste grond waarop 'n mens deur selftemming, agsaamheid 
en wysheid te staan kan kom, is nibbana. 


328 As jy 'n verstandige metgesel vind, 

'n reisgenoot wat alle gevare oorwin het 

en deugsaam en bestendig leef, 

reis dan gelukkig en aandagtig saam met so 'n mens. 
329 As jy n verstandige metgesel, 'n reisgenoot 

wat deugsaam en bestendig leef, nie vind nie, 

moet jy soos 'n koning wat 'n oorwonne ryk verlaat het, 

soos 'n olifant in die Matanga-woud, alleen loop. 
330 Alleen loop is verkieslik 

want met 'n dwaas is daar nie vriendskap nie; 

loop alleen sonder boos doen, 

sorgloos soos 'n olifant in die Matanga-woud. 


Die vorige vers het eie verantwoordelikheid en inspanning benadruk. Nou, in vers 
328, word die tema van ondersteuning en hulp opgeneem. Werklike ‘vriendskap’ 
(sahayata) is slegs moontlik met 'n verstandige metgesel, 'n reisgenoot as 'n gelyke of 
meerdere. 


Daar is uitsonderlike mense wat hulle uit die moeraspad opgelig het (v. 327). Hierdie 
vers praat van sulke mense in die enkelvoud; daar is nie noodwendig veel van hulle nie. 
So 'n mens het ‘alle gevare’ (sabbani parissayâni) ‘oorwin’ (abhibhuyya). Met ‘gevare’ 
word hier stellig alles wat die karaktersuiwerheid en integriteit van 'n mens bedreig, 
bedoel, dus die nuanses van verknogtheid, weersin en verdwaasdheid. So ’n mens is 
dus ‘verstandig’ (nipakam) en leef ‘deugsaam’ (sadhu) en ‘bestendig’ (dhiram). So 'n mens 
is ook 'n waardige ‘metgesel’ (sahayam) en ‘reisgenoot’ (saddhim -caram) vir ander. 


In hierdie vers word iemand aangespreek wat óf dieselfde staat as so 'n persoon 
bereik het óf nog nie. In albei gevalle is 'n mens gelukkig as jy so 'n hoogs uitsonderlike 
persoon as metgesel en reisgenoot sou vind; dit is nie vanselfsprekend nie. In so 'n 
geval behoort 'n mens ‘gelukkig’ (attamano) en ‘aandagtig’ (sattmá) met die uitsonderlike 

een saam te ‘reis’ (careyya). So sal 'n mens self ook alle gevare oorwin en vir ander, 
gelykes of minder ervarenes, die lewensverrykende mentor, metgesel en reisgenoot 
wees (vgl. v. 61, asook Suita-Nipata 45). Daar is 'n verskil tussen 'n relatief onervare, 
nog onvolwasse reisiger wat geduld, aandag en hulp verdien en 'n dwaas. Tyd bestee 
aan eersgenoemde is 'n belegging, tyd aan laasgenoemde bestee, kan 'n mens selfs na 
daardie vlak aftrek. 


Die vers gee geen uitsluitsel of so 'n unieke persoon monnik, non of leek is en, indien 
laasgenoemde, wat die algemene sosiale verhouding tussen die twee persone is nie. 
Hierdie soort vriendskap transendeer sosiale verdelings soos ryk en arm, magtig en 
onmagtig, klas, ras en geslag. Wat maak 'n mens egter as jy nie so 'n reisgenoot vind nie? 


Vers 329 dui die weg aan indien 'n mens nie 'n reisgenoot vind wat meerdere of 
gelyke is nie, te wete loop alleen' (eko care). Die twee beelde waarmee dit verduidelik 
word, toon aan dat hierdie staat hoegenaamd nie vergete, verwaarloosde vereensaming 
is nie, maar 'n doelbewuste, sterk keuse. 


Die eerste vergelyking roep die beeld van 'n triomfantlike koning wat 'n koninkryk 
verower het en dit dan verlaat, voor die gees. Dit kan in twee rigtings verstaan word. 
Eerstens kan dit verwys na die feit dat 'n koning na 'n suksesvolle oorlog nie in die 
oorwonne gebied gaan woon nie, maar na sy tuisland terugkeer en die oorwonne land 
verlaat, al beheer hy dit nog. Die groot veroweraar het ook ander, nog groter 
oorwinnings om te behaal. Tweedens kan dit verwys na 'n koning wat tot die insig 
gekom het dat daar iets hoërs is as die oorlogmakery, politiekery en hofintriges van 
koninkryke oorwin en reageer, en hom uit eie vrye wil en uit oortuiging daaraan 
onttrek en die pad van alleenheid, aan die waarheid toegewy, opsoek - nie net buite 
die dorp nie, maar buite die koninkryk. Volgens oorlewering het die Boeddha self 
hierdie keuse uitgeoefen. Dit is `n opsie wat soewerein, uit hoër krag, deur 'n 
buitengewone oorwinnaar uitgeoefen word. Die vers suggereer dus hoegenaamd nie 
die vlug van 'n swakkeling nie. Die olifant kies nie die hasepad nie. Dit herinner eerder 
aan Van Wyk Louw se hoër, kouer paaie met weinig troos en geen gebed en min, 
maar suiwer woorde. 


Die vraag of so'n koning sy rug finaal en uiterlik in elke opsig fisiek op die koninkryk 
draai om 'n askeet (of monnik) te word, word nie uitgesproke beantwoord nie. 
Waarskynlik was dit die primêre intensie van die ou teks in sy konteks. Dit is egter ook 
moontlik dat die koning hom van tyd tot korter of langer tyd onttrek. Dit is ook 
moontlik dat hy sy uiterlike koningskap bly uitoefen, maar met innerlike onttrekking, 
vryheid, onafhanklikheid, alleenheid. Die mens wat nie geestelike metgeselskap, die 
edel vriendskap van meerderes of gelykes vind nie, sou inderdaad midde-in die wêreld 
met al sy bolangse verhoudinge kon bly en tog die pad waarom dit eintlik gaan, ‘alleen 
loop’. Die waarheid waarom dit hier gaan, kan nie in algemeen geldende formules 
vasgevang word nie. Dit is 'n keuse wat elke mens in eie verantwoordelikheid, met 
inagneming van sy of haar totale situasie, mag en moet neem. 

Hierdie dier is nie 'n swak, agtergelate, hulpbehoewende olifantjie wat maklik in 'n 
moeras kan beland nie, maar 'n grote wat uit eie wil die trop verlaat het en sonder vrees 
en afhanklikheid onverstoord, ‘sorgloos’ (appossukko) (330), alleen loop waar hy wil. 
Inderdaad sal niemand dit waag om hom te pla nie. ‘Matanga’ kan verwys na so 'n 
olifantbos of kan die naam van 'n bekende olifant wees. 


331 Geluk is 
vriendskap in 'n tyd van nood, 
vrede in elke sin, 
verdienste by die lewensend, 
agterlaat van alle leed. 
332 Geluk is 
eerbied vir 'n moeder, 
eerbied vir 'n vader, 
eerbied vir 'n swerwer, 
eerbied vir 'n edel mens. 
333 Geluk is 
deug tot in die ouderdom, 
vertroue vas gevestig, 
bereiking van insig, 
nie-doen van boosheid. 


Wat is ‘geluk’ (sukha)? Hierdie drie verse definieer geluk aan die hand van twaalf 
items. 


Daar is 'n voortgaande orde in die eerste vier reëls te bespeur. Eerstens is daar die 
begrip, ondersteuning en hulp wat vriende (sahaya), soos in hierdie verse bedoel, in 'n 
tyd van nood bied, in allerlei situasies van praktiese, emosionele en eksistensiële 
verstaansnood, maar veral om die regte weg te betree en daarop te bly vorder. Dit is 
van groot belang dat hierdie twaalftal geluksdimensies met vriendskap begin (vgl. v. 
328-330). Dit is ook van belang dat tussen vriendskap skenk en vriendskap ontvang, 
nie onderskei word nie, want albei bied geluk. Tweedens is daar 'n gemoedstoestand 
van vrede (tutthi) anderkant hebsug en haat, verknogtheid en verwerping. Vordering 
op die weg gaan grootliks oor die bereiking van so 'n staat. Derdens gaan dit daarom 
om aan die einde van 'n mens se lewe terug te kyk op 'n lewe van goed doen (dus van 
verdienste) en om nog steeds te bly goed doen en deugsaam te lewe. Puññam beteken 
'n goeie daad sowel as deug en geakkumuleerde verdienste oor 'n tydperk. Karmatiese 
verdienste is, in terme van die vroeg-Boeddhistiese leer van hergeboorte, bepalend vir 
die toekoms. 


Vierdens, om alle lyding (dukkhassa) algaande en uiteindelik finaal en volkome 
agter te laat (pahanam), is geluk. Dit is waarom die lewensweg gaan. 


Daar is in vers 332 weer eens 'n voortgaande orde, nou met verwysing na die sosiale 
lewe soos in die tyd verstaan, naamlik eerbetoon aan moeder (matteyyata); dan 

eerbetoon aan vader (petteyyata) in die konteks van die huislike sfeer; vervolgens 
eerbetoon aan 'n huisverlater, swerwer, monnik (sdmafifata); dan eerbetoon aan 'n 
bereiker van die hoogste adel (brahmafifiata: arahante, die Boeddha) in die konteks van 
die sangha. 'n Alternatiewe vertaling sou wees eerbied vir ‘moederskap’, vaderskap’, 
‘swerwerskap’, ‘brahmaan-skap’ (dit wil sê ware adel van gees). Dit maak nie 'n 
wesenlike verskil nie. 


Vir geluk het 'n mens 'n goeie siening oor menslike samesyn nodig, en 'n 
lewenspraktyk wat daarmee saamhang. Dit is vandag 'n groot krisis, soos ook in die 
Indië van destyds die geval was. Die vroeë Boeddhisme het 'n skeppende sosiale 
relevansie gehad. Vandag sou die verhouding tussen mans en vroue anders bedink 
moes word, maar die erkenning van die opperwaarde van geestelike aristokrasie bly 
steeds van krag. Dit is opmerklik dat alle ander sosiale verdelings, byvoorbeeld op 
grond van rykdom of sosiale of politieke mag, geen rol in die vers speel nie. Ware adel 
(brahmaan' wees) is nie die boonste laag in 'n sosiale stelsel van diskriminasie nie, 
maar 'n geestelike kwaliteit wat sulke verdelings transendeer. Dit kan ook buite die 
sangha in die gewone lewe, in moederskap en vaderskap, verwesenlik word. 


Ons kan in hierdie vers (332.1-2) ook respek vir voorouers, tradisie en kultuur 
vind. Dit is egter nie absoluut nie, maar word begrens en oortref deur, en moet 
geintegreer word met, die hoër rol (332.3-4) waarvan hier gepraat word. 


Nog 'n voortgaande viertal, nou met verwysing na ’n individu se innerlike 
ontwikkeling, kom in vers 333 voor. Die eerste drie sinspeel op die drie aspekte van die 
agtvoudige pad (moraliteit, meditasie, wysheid), die vierde, samevattend, op die 
algehele strekking van die pad: 


e algemene deugsaamheid (stlam), gelei deur 'n goeie lewenskode as basis, waarby 
lewenslank gehou word 

e vertroue (saddha), vas gevestig (patitthita) deur inoefening in en toetsing van die 
dhamma aan die hand van eie ervaring (meditasie) 

e toenemende bereiking van insig (pafifidya) 

e algeheel en oorkoepelend, die oorwinning oor (die ‘nie-doen’, a-karanam) alle 
boosheid (papanam) in sentiment, gedagte, woord en handeling. 


In 'nie-doen' klink die basis karoti, kamma, deur. Negatiewe kamma word volkome 
getransendeer. Dit is die strekking van die weg waarop goeie vriende saamreis. Die 
twaalfde item voltooi die sirkel wat met die eerste item begin het. 

Die derdelaaste hoofstuk van die Dhammapada handel oor begeerte (tanhá). Die struktuur 
en funksie van hierdie emosionele en morele ingesteldheid kom duidelik na vore. Dit is nie 
maar een toevallige karakterfout onder andere nie, maar is die belangrikste eksistensiële 
wortel van menslike lyding, gekoppel aan 'n fundamentele gebrek aan insig in die 
verganklikheid en kontingensie van dinge, en tweeling van haat. Dat begeerte so na aan die 
einde van die Dhammapada getematiseer word, gee 'n besondere betekenis daaraan. 


N Die anatomie van begeerte 


In die vroeë suttas en die Theravada Abhidhamma word ‘begeerte’ (tanhda) aan die orde 
gestel as een van drie onheilsame wortels (mila) wat die kwaliteit van 'n mens se 
bewussyn en jou lot van lyding (dukkha) in hierdie lewe en hierna bepaal. Dit is 
inderdaad die belangrikste een. Ons moet nie 'n teëstelling tussen vroeg-Boeddhistiese 
poësie soos ons dit in hierdie verse aantref en gesistematiseerde Boeddhistiese 
Abhidhamma konstrueer nie. Ook die mees sprekende, skynbaar eenvoudige poësie 
soos byvoorbeeld in vers 334 hieronder word deur sistematiese denke onderlê. 


Daar is ses sulke wortels, drie onheilsaam en drie heilsaam. Die drie onheilsame 
wortels is tanha (benaderende sinonieme is lobha en raga [begeerte]), dosa [haat] en 
moha [onkunde]. Hulle is altyd wedersyds geimpliseer. Hulle teenoorgesteldes, drie 
heilsame wortels, is a-lobha [nie-begeerte, onselfsugtigheid, vrygewigheid], a-dosa 
[nie-haat] en a-moha [nie-onkunde]. Die Boeddhistiese heilspsigologie beskryf die 
anatomie van begeerte in besonderhede (vgl. Narada 1980:363 ev.): 


e Daar is onderskeie basiese tipes begeertes, van grof tot subtiel gerangskik: 
o gewone sintuiglike begeerte sonder meer (kdma-tanha) 


How to cite: Krüger, J.S., 2017, Begeerte (Tanhavagga)’, in Die waarheidsweg Dhammapada: Vertaal uit Pali, verklaar, verstaan, vertolk, pp. 310-327, 
AOSIS, Cape Town. https://doi.org/10.4102/aosis.2017.dwd42.24 

o begeerte na sintuiglike plesier met 'n lewensbeskoulike assosiasie, naamlik 
verbonde deur die geloof in ewige bestaan na die dood (eternalisme) (bhava- 
tanha); dit kan ook die begeerte wees dat sintuiglike bevrediging (plesier, geluk) 
nooit tot 'n einde kom nie, dus nadoods ewig sal wees 

o begeerte met 'n teenoorgestelde lewensbeskoulike assosiasie, naamlik verbonde deur 
die geloof in vernietiging van die mens deur die dood (nihilisme), dus denkend dat 
alle sintuiglike bevrediging totaal tot niet gaan (vibhava-tanhd); dit kan ook die 
begeerte wees dat die lewe met sy sintuiglike aspekte en bevredigings tot 'n volkome 
einde sal kom, vernietig sal word, maar dit bly steeds 'n begeerte. 

Korresponderend met die ses sintuie is daar ses soorte eksterne velde van sintuiglike 

begeerlikheid, oftewel voorwerpe van sig- (rüpa-), hoor- (sadda-), reuk- (gandha-), 

proe- (rasa-), tas- (photthabba-) en geestelike indrukke (dhamma-). 

Met bogenoemde ses korrespondeer ses soorte innerlike sintuiglike 

begeerlikheids- en bevredigingservarings. Let daarop dat die antieke Boeddhisme 

nie die sfere van die objektiewe en die subjektiewe dualisties skei nie, maar wel 
onderskeidend integreer. Dit sluit aan by die khandha-skema van die menslike 
samestelling (liggaam, sensasies, persepsies, emosionele en wilsfaktore en bewussyn), 
asook by die meditasieskema van Theravada soos in die Andpdnasati Sutta uiteengesit. 

Dit is iets heel anders as die denkwyse wat in die moderne Weste in navolging van 

Descartes dominant geword het. 

Die twaalftal in kolpunte twee en drie hierbo vermenigvuldig met die drietal van 

kolpunt en gee 'n totaal van 36. 

Elkeen van hierdie 36 kan in drie tydsdimensies voorkom, naamlik verlede, hede en 

toekoms. 

Dit gee 'n totaal van 108 modaliteite, wat 'n skolastiserende skematiek is en tog 

insiggewend. 


Die Boeddhistiese heilsweg verloop as drie wedersyds geintegreerde dimensies: 


Die eerste is 'n praktiese lewensetiek waarin die verknogtheid aan sintuiglike 
bevrediging oorwin word. 

Die tweede is meditasie waarin sintuiglike ervaring aandagtig waargeneem (sati) en 
mettertyd in gekonsentreerde kalmte (samadhi) gesublimeer word. Dit is nie 'n staat 
van net fyner begeerte en verknogtheid nie, en selfs die subtiele vreugde en geluk 
wat in daardie staat ontwikkel, verdwyn op die uiteindelike horison van menslike 
ervaring. 

Die derde is insig, op die horison bereik, in die aard van die werklikheid, naamlik 
nie-blywendheid en nie-substansialiteit. Daar word ingesien dat daar in die laaste 
instansie niks ‘is’, nóg iets vergankliks nóg iets ewigs, om te begeer en om aan 
verknog te wees. Dan is die sintuie nie meer meesters nie, maar diensknegte. Die 
behoefte, heimwee, ingebore in die mens en sluimerend in alle religie om na die 
waarheid en ervaring van die laaste horison deur te stoot en daaruit te lewe, is iets 

heel anders as begeerte, wat per definisie sintuigik gebaseerd is. In hierdie mistiek 
loop moraliteit, meditasie en metafisika hand aan hand. 


Die Theravada-tradisie het op grond van die insig in nie-blywendheid en nie- 
substansie 'n soms erg negatiewe opvatting oor die fisiek sintuiglike lewe gehuldig. 'n 
Blik na die Christendom, die agtergrond waaruit die meeste Afrikaanse lesers afkomstig 
is, is in hierdie opsig nie onvanpas nie. 'n Vergelyking sou waarskynlik daartoe neig 
om ideëel-tipies 'n sterk teëstelling tussen die twee religieë te vind. Om 'n klassieke 
model uit die Christendom te betrek, word in Dante se Divina Commedia begeerte en 
die teendeel daarvan, haat, algaande gesublimeer, maar dit kom nie tot 'n einde nie. Ek 
lees die Dhammapada op die veronderstelling van 'n kontinue, maar radikale 
transenderingsproses. Dit is nie dieselfde as 'n sublimeringsproses nie. Aan die einde 
van Dante se weg is die Heilige God, en begeerte en woede word in sy teenwoordigheid 
geheiligde begeerte en woede, tog nie minder intens as die aardse, sondige begeerte en 
woede nie. In die Boeddhisme is daar aan die einde van dinge, in die laaste instansie, 
leegheid anderkant begeerte en woede. Die verskil tussen die visies van Dante en die 
Dhammapada is dat eersgenoemde eindig met 'n visio Dei, laasgenoemde in nibbâna. 
Tog hoef die Boeddhistiese visie nie veragting van die gewone lewe te beteken nie. 
Daar kan steeds 'n positiewe klem op die alledaagse lewe geplaas word, nie ten spyte 
van die radikale kontingensie van die sintuiglik ervaarbare werklikheid nie, maar 
omrede daarvan. Juis in sy vlietende kontingensie is elke dingetjie kosbaar. Waardeer 
sonder begeer is werklik waardeer. 


334 Die begeerte van 'n mensgeborene wat agloos leef, 
groei soos 'n mäluvá-ranker 
en so 'n mens swaai van bestaan tot bestaan 
soos 'n woud-aap wat vrugte begeer. 
335 Wie in hierdie wêreld oorwin word 
deur begeerte waardeloos en verstrengelend 
se smarte skiet op 
soos reën-deurweekte birana-gras. 
336 Wie in hierdie wêreld oorwin 
oor begeerte waardeloos en moeilik om van los te kom 
se smarte gly af 
soos druppels water van 'n lotusblaar. 
337 Heil maak ek julle bekend, 
julle almal hier vergader: 
grawe die wortel van begeerte uit 
soos 'n mens op soek na die soetruik-wortel van birana-gras. 
Laat Mara julle nie oor en oor oorweldig 
soos 'n rivier met rietgras doen nie. 


Albei beelde in vers 334 het op lewe in die oerwoud betrekking, te wete 'n skynbaar 
onskuldige, mdluvd-ranker groei geil, verstrengel mettertyd groter plante en pers 

uiteindelik die lewe uit hulle uit, en die aap swaai agter sy begeerte aan van een vrug na 
'n ander, van een tak na 'n ander. 


So gaan dit met 'n mensgeborene wat nie agsaam is wat sy begeertes betref nie. Die 
woord wat met ‘mensgeborene’ (manu-ja) (vgl. v. 306) vertaal is, het 'n mitologiese 
sinspeling. Dit verwys na een gebore uit die geslag van Manu, die eerste mens. 'n 
Ekwivalent in die monoteistiese tradisie sou ‘Adamsgeslag’ wees. Hier gaan dit dus oor 
iets wat by alle mense voorkom, wat ast ware ingebore is. Hierdie mens ‘leef agloos’ 
(pamatta-cârino), slaan geen ag op die noodlottige rol van begeerte in sy lewe nie. Hy 
besef nie hoe begeerte van klein en skynbaar onskuldig tot lewensoorwoekerend en 
lewensvernietigend kan groei nie. Hy self leef soos 'n aap in 'n woud, swaaiend van 
begeerde vrug tot begeerde vrug. Soos 'n aap van tak tot tak in kringe deur 'n bos swaai, 
so swaai hierdie mens uiteindelik van een geboorte, een lewe, na die volgende in die 
proses van samsdra, hergeboorte, deur begeerte aangedryf. Dit kan ook eksistensieel 
verstaan word. In hierdie lewe word 'n mens ast ware van een begeerte na 'n ander 
deurlopend gekonstitueer, aangedryf deur onversadigbare begeerte en die dryfkrag 
agter die menslike lewe en die belangrikste oorsaak van menslike lyding. 


Die vers verwys na wat in elke individuele mens afspeel. Dit sou ook bedink kon 
word met verwysing na wat in menslike kollektiwiteite afspeel, naamlik in groepe van 
allerlei aard (ook religieuse groepe), nasies, ook in die mensheid as geheel. Inderdaad 
word die mensheid as geheel vandag toegerank met kunsmatig aangewakkerde en 
onbeheerbare groeiende begeerlikhede wat noodlottige gevolge vir alle lewe op aarde 
inhou. Daar is immer 'n gejaag na iets nuuts (die woord ‘nuus’, van Latyn novus, nuut, 
kom daarvan), iets nuuts om te hoor, iets nuuts wat 'n mens ‘moet’ hê, in na-aping van 
die mode. Selfs die Boeddhisme kan diensbaar word aan die huidige verbruikerskultuur, 
altyd soekend na nuwe ervarings. So swaai die individuele mens en die mensheid in 'n 
doellose sirkelgang rond, soos onversadigbare ape in 'n bos. In hierdie vers is geen 
bonatuurlike verwysing nie. Dit sê slegs, heel ontnugterend, hoe dinge werk. 


Die boodskap van vers 334 is: Wees, wat begeerte betref, bewus van wat gebeur 
wanneer dit gebeur. Hou die groeikrag van begeerte en die gevare en gevolge van 
aglose toegee deurentyd voor oë. Daar is dus twee probleme, te wete begeerte self en 
agloosheid (onkunde) wat begeerte betref. 


Die woord jammi [waardeloos] in 335 dui in die algemeen op die ellende wat met 
begeerte gepaard gaan en daarop volg. Daar is nie 'n blote dualisme tussen goed en sleg 
nie, maar die moontlikheid van groei van sleg na goed, minder werd na meer werd, 
waardeloos na uiters waardevol. Die transenderingsproses is nie bloot 'n kwantitatiewe 
toename nie. Dit behels kwalitatiewe verandering, en tog is daar kontinuiteit. Die 
model van heil wat hier voorgehou word, veronderstel nie 'n tweedeling van natuurlik 
en bonatuurlik nie, die hele proses vind in die een natuurorde plaas. Tanhd is 
'verstrengelend' (visattika), en die gevolg daarvan is smarte (sokd), so vanselfsprekend 
as wat geilgroeiende gras opkom na goeie reën. 

Die lotusplant en -blaar (pokkhara) (336.4) is 'n veel geroemde beeld van 'n 
sedelik hoogstaande, wyse mens. Daar is 'n sekere ambivalensie in hierdie beeld. 
Enersyds staan so 'n mens met sy voete in 'n vuil omgewing, maar andersyds leef 
hy sonder begeerte en besoedeling en gly smarte van hom af. Stellig wil sulke 
verwysings na die lotusplant die tweede aspek van die ambivalensie, naamlik die 
begeertelose reinheid waaraan geen smarte kleef nie, beklemtoon. Tog is die eerste 
gedagte by implikasie ook teen woordig. Die uitdaging is om as werklik begeertelose, 
selflose mens midde-in die troebel wêreld te staan. Dit is die wese van 'n 
bodhisattviese bestaan, soos in Mahayana ontwikkel. 


Die Boeddha spreek in vers 337 sy volgelinge in die meervoud ernstig toe, as self- 
verantwoordelike enkelinge en tog saamgesnoer in die vriendskapskring van die sangha. 
Plegtig maak hy aan hulle die geheim van ‘heil’ (bhaddam) bekend. Hierdie woord het as 
selfstandige en byvoeglike naamwoord ’n reeks assosiasies soos ‘voorspoed(-ig)’, 
‘welsyn’, verhewe’, ‘edel’ en ‘eerbiedwaardig’. Die Boeddha bied 'n ernstige mededeling 
oor die ware wese van die menslike bestaan, 'n goeie wens en 'n ernstige vermaning. 
Die geheim van ware heil is om die ‘wortel’ (mülam) van begeerte geheel en al uit te 
grawe, leer hy. Die begrip ‘begeerte’ kom hier in die genitiefvorm voor, maar dit dui nie 
besit aan, asof die begeerte self ’n ander wortel het nie. Die genitiefvorm druk noue 
assosiasie uit: Die wortel self is begeerte en begeerte self die wortel. 


Die gevolg van die ontslae raak van begeerte met sy implikasies van afhanklikheid 
en verslawing is nie 'n staat van droefgeestige ellende nie, maar van heil. Waarom dit 
hier gaan, word weer eens met 'n treffende vergelyking geillustreer. Birana-gras 
(Andropogon muricatum) het 'n welriekende wortel (ustra). Die wortel was gesog vir sy 
aromatiese, medisinale eienskappe, en mense was bereid om groot moeite te doen om 
daardie wortel uit te grawe. Met dieselfde ywer sal 'n gemotiveerde mens die wortel 
van begeerte uitkap. Slegs dan gaan die plant, naamlik afhanklikheid en dus onheil wat 
op die wortel stoel, dood. 


Indien die wortel van begeerte nie uitgegrawe word nie, gaan dit soos met riete in 
'n rivier. Die rivier kan telkens in vloed afkom en die rietplant buig en selfs skynbaar 
noodlottig knak, maar solank die ondergrondse wortel bly bestaan, loop die plant elke 
keer weer, oor en oor, uit. As die vloed verby is, herstel die riet maar net weer. Om die 
waarheid te sê, dit gedy in daardie omgewing. Hier staan Mara (die mitologiese god 
van die dood) vir die samsariese proses van oor en oor gebore word en sterf. Eksistensieel 
staan dit vir die besoedelde menslike bestaan, oor en oor deur begeerte tot afhanklikheid 
en ongelukkigheid gedoem, want die wortel van hierdie bestaanswyse is nie uitgeroei 
nie. As jou begeerte nie vervul word nie, is jy platgeslaan, maar jy steier weer orent. As 
hierdie wortel egter uitgekap is, het Mara in watter vorm ook al geen mag meer oor 
jou nie. Die begeertelose mens is vry. Begeerteloosheid sny tot in die ervarings tydens 
ernstige meditasie in. In die meditatiewe verdiepings kom ervarings van vreugde (piti) 
en geluk (sukha) op, maar vanself, onbegeerd, ongesogt. Die mediteerder hou ook nie 
daaraan vas nie. Na mate die meditasie verdiep, verdwyn hulle. Is 'n lewe van 

begeerteloosheid egter moontlik? Ja, leer die ou Boeddhisme. Dit is inderdaad die 
ideaal, die norm, en die Boeddha het dit vóórgeleef. Om daardie staat te bereik, is egter 
'n groeiproses. 


338 'n Afgekapte boom loop immer uit 
solank sy wortel sterk en onbeskadig bly; 
so bot lyding oor en oor 
solank die neiging van begeerte onvernietig bly. 

339 'n Mens wat 'n verkeerde siening huldig, 
by wie die ses-en-dertig strome 
sterk na aangename dinge vloei, 
word deur sy lus-behepte denke meegesleur. 

340 Oral vloei die strome 
en die ranker spruit uit en bly staan; 
sien die opgeskote ranker 
en kap sy wortel met wysheid uit. 

341 Strome klewende plesiere 
wel in mense op; 
plesiersoekers aan bevrediging geheg 
hou aan gebore-en-oud word. 

342 Van begeerte deurtrek 
skarrel mense soos verskrikte hase rond; 
gebind met kettings en boeie 
ly hul oor en oor en lank. 

343 Van begeerte deurtrek 
skarrel mense soos verskrikte hase rond; 
'n monnik wat begeerteloosheid soek 
sal begeerte uit homself verwyder. 


Die wortel van die klaarblyklike lyding op die oppervlakte van die menslike bestaan 
en van menslike oor en oor gebore word, is begeerte, onsigbare geheim, veroorsakende 
dryfkrag. Dit help nie 'n mens snoei die bolangs groeiende manifestasies van begeerte 
of kap die boom van tyd tot tyd bogronds af nie. Die onderliggende, latente ‘neiging’ 
(-anusaye), naamlik begeerte self, moet uitgeroei word. Dit gebeur in die proses van 
sedelike verfyning, meditatiewe verdieping en radikale insig in die wese van dinge, en 
dit kulmineer in die ervaring van verligting. 


In die sistematiserende ontwikkeling van die Theravada het begeerte mettertyd een 
van sewe anusayds [neigings] geword. Die woord anusaya het altyd 'n negatiewe 
betekenis. Die sewetal is sintuiglike begeerte, weersin, spekulatiewe opinies, skeptiese 
twyfel, ydelheid (trots), begeerte na voortgesette bestaan en onkunde. Hierdie sewe is 
immer sluimerende disposisies, soos gif in 'n liggaam. Begeerte is dus 'n slinkse, 
onderlangse teenwoordigheid in alle menslike geestelike prosesse. Neem beginsels of 

ideale as voorbeeld: Wat mense as beginsels of ideale voorhou (dikwels op 'n heilige 
teks gebaseer), is dikwels (soos Marx ingesien het) projeksies van onverklaarde, 
verskuilde begeerte. ‘Dit is in my belang, dit is hoe ek dit wil hê. Die geskiedenis is vol 
daarvan. 


Du-d-dittham [verkeerde siening] (339.1) sinspeel op die eerstelid van die agtvoudige 
pad, sammá-ditthi [regte siening], dit wil sê die begrip van die vier edel waarhede 
(ariya-sacca). Hierdie vier waarhede is die feit van universele lyding; die oorsprong 
daarvan, naamlik begeerte; die moontlikheid van die beëindiging daarvan en die weg 
wat na die beëindiging lei, naamlik die agtvoudige pad. Die vers praat van 'n mens wat 
hierdie siening nog glad nie snap nie. 


Samkappa [denke] (339.4) sinspeel op die tweede lid van die agtvoudige pad [regte 
denke, gesindheid, voorneme], dit wil sê gedagtes vry van sintuiglike begeerte, 
weersin en wreedheid. Hierdie mens se hele gedagtewêreld is egter met ‘lus behep’ 
(raga-nissita), en hy word daardeur ‘meegesleur’ (vaha vahanti). 


So 'n mens word beskryf as iemand by wie 36 strome sterk na ‘aangename dinge’ 
(manapa-) vloei. ‘Ses-en-dertig’ verwys na die drie basiese behepthede (naamlik met 
sintuiglike plesier, bestaan en nie-bestaan) vermenigvuldig met die twaalf sintuiglike 
terreine (die ses sintuie en die ses eksterne velde van sintuiglike ervaring - kyk die 
ekskurs hierbo). Die beeld word gewek van 'n veelvoud strome, mengsels van lus en 
dink, wat 'n mens meesleur. 


Die 36 strome deurweek die hele omgewing en skep 'n geil teelaarde vir die ‘ranker’ 
(lata) van begeerte (vers 340). Dit ontkiem en spruit uit, gaan staan en rank op — en 
verstrengel en verwurg bome, soos rankplante doen (vgl. 334). Die oplossing is eerstens 
om dit te ‘sien’ (disvá) en dan terstond die wortel daarvan finaal ‘uit te kap’ (chindatha). 
Die instrument waarmee dit gedoen word, is ‘wysheid’ (pafifidya). Daarmee sluit vers 
340 by 339 aan, maar nou gaan dit om 'n positiewe, regte siening en denke. Die ware 
insig in die aard van die menslike werklikheid en die rol van begeerte is die begin van 
die genesingsproses. 


‘Wysheid’ behels twee aspekte, naamlik, eerstens, radikale insig in die aard van die 
werklikheid en, tweedens, praktiese verstandigheid oor hoe om van situasie tot situasie 
op te tree, nie te sag nie en nie te hard nie, want albei kan meer sleg as goed doen. 
Monnike en nonne het dit miskien makliker, want leke in die dorpsbestaan gaan voort 
met die gewone lewe. Die begrip kompromis’ verkry hier besondere relevansie. Kan 
leke-dorpsbewoners leef sonder om die hoë norm van die Boeddha te kompromitteer, 
optimaal by heersende komplekse situasies aan te pas, en was sodanige kompromis nie 
óók nodig — naas die radikale bestaanswyse, ideaal gesproke, van die monnike- en 
nonne-orde - om die boodskap van die Boeddha deur die eeue te dra nie? 


Die besondere toonaard van die vroeë Theravada blyk as dit vergelyk word met die 
ou Hebreeuse geloof, sê maar uit die tyd van die uittog uit Egipte. Die ou Israeliete het 

reikhalsend uitgesien na die land van melk en heuning, gelegitimeer deur ewige Jahwe 
wat dit vir altyd aan hulle belowe het, al sou die besit daarvan met geweld teen die 
destydse inwoners van die land gepaard gaan. Die hele proses was begelei met goddelike 
gebooie en verbooie. Die Boeddha daarenteen het begeerte, sowel as geweld, sowel as 
ewigheid van die hand gewys, nooit met goddelike sanksie opgetree nie en nie 'n stel 
goddelike gebooie en verbooie geproklameer nie. Hy het bloot van sy eie ervaring 
vertel en ander aangemoedig om die weg van nie-begeerte, nie-geweld en kontingente 
veranderlikheid ondersoekend in hulle eie lewens te toets. Dit is elke enkeling se 
verantwoordelikheid om dit na gelang van eie omstandighede en eie moontlikhede 
met wysheid waar te maak. 


Vers 341 sluit by die beeld van die vloeiende strome in 340 aan. Sintuiglike 
bevrediging lei tot 'n opwelling van strome plesier in 'n mens, en 'n mens raak geheg, 
verkleef, daaraan en aan die objekte van sintuiglike bevrediging. 


Strome (saritani) klewerig (sinehitani) plesiere (somanassini), deur begeerte gedrewe, 
wel haas onkeerbaar in mense op. Dit blyk ook in die skynbare teendeel daarvan. Elke 
haat, klagte, vrees en verwerping is 'n subtiel gemaskeerde begeerte. Om aan lekkerte 
(sata-) 'gebonde' te raak (-sita) en 'n begerende plesiersoeker (sukhesino) te word, is die 
volgende stap. Dit stempel 'n mens se lewensuitkyk en vorm jou karakter en het net 
een uitkoms, naamlik voortgang in die proses van hergeboorte. Eksistensieel gesien, 
kom die proses van begeerte na bevrediging, eindigend in onbevredigdheid en 
uitlopend op 'n nuwe begeerte, nimmer tot 'n einde. Dit is die storie van 'n mens se 
bestaan. 


‘Deurtrek’ (omring, bedek: purakkhata) wees van begeerte (342) beteken nie die 
bereiking van geluk nie. Inteendeel, die gevolg daarvan is verskriktheid, ongedurigheid, 
gevangenskap en langdurige lyding, oor en oor. 


Safifiojana- (samyojana: belemmering, ketting, binding) verwys in die 
sistematiserende ontwikkeling van die ou Theravada na 'n tiental tekortkominge wat 
'n mens aan die wiel van sintuiglikheid, hergeboorte, vasketting: 


“geloof in 'n blywende menslike persoonlikheid 
e skeptiese twyfel 

e vashou aan reëls en regulasies 

e sintuiglike begeerte 

> haat 

e begeerte na fyn-materiéle bestaan 

e begeerte na nie-materiële bestaan 

e ydelheid 

e rusteloosheid 

e onkunde. 


Let op die rol van begeerte, grof en fyn, daarin. Vers 370 sal weer hierna terugkom. 

Die woord -sanga- (boei) verwys na die vyftal, te wete begeerte, haat, verblinding, 
ydelheid en spekulatiewe opinies. Begeerte is die wortel van al vyf, en die ander vier 
is altyd met begeerte geassosieer. 


In vers 343 is die verskil van die vorige vers dat 'n mens (monnik) hier na iets 
anders 'soekend' (äkamkha) is, naamlik om van begeerte vry te kom. Viragam (losmaking 
van begeerte, begeerteloosheid] is 'n sinoniem vir nibbana. 'n Mens wat na die hoogste 
staat van menswees streef, sal dus die begeerte wat in die vorige verse beskryf is, uit 
homself verwyder. Die drang, behoefte, heimwee, soeke wat die ware monnik het, is 
om van die 36 strome van begeertes los te kom. Strak langs mekaar gestel (‘soeke’ na 
‘begeerteloosheid’), kan die twee denkbeelde die indruk wek van 'n paradoks, 'n 
kontradiksie of verwarring. Dit is nie die geval nie. Die twee tipes behoefte is 
wesensverskillend: Die Pali-woord dkamkha vir wat in die geval van die monnik bedoel 
word, laat geen ruimte vir vereenselwiging van die twee nie. 


Ten einde die staat van nibbdna te bereik, is dit nodig om die begeerte ‘uit homself 
(attano) (343.4) te verwyder. Dit is immers die bron waaruit die strome klewerige 
plesier opwel (v. 341). Dit is hoofsaak. Die uiterlike omgewing, die sintuiglike sfere, is 
bysaak, nie die wortel van die probleem nie. Die woord attano (van atta: self) het hier 'n 
dubbele laag. Enersyds is dit beheptheid met 'self, berustend op ewigheidsdenke, en 
andersyds nestel daardie denkbeeld en die begeerte wat daarmee saamgaan in die 
empiriese ‘self’. Die boodskap is: Verwyder die metafisiese ‘ek’ uit jou empiriese ‘ek’ uit, 
en begeerte uit al twee. 


Hierdie verse sinspeel nie op 'n hoogs bejaarde, terneergedrukte mens, der dagen 
sat nie. Die Boeddha het die staat van begeerteloosheid in sy middeldertigs bereik; 
ander ook. Dit gaan om 'n mens wat die gesigseinder bereik het, waar alle 
begripskonstrukte en begeertes en die dinge waarop hulle gerig is in hulle kontingente 
veranderlikheid deurskou word en hulle dwingende mag oor jou verloor, en jy vry is. 
Dit is nie die einde van die lewe nie, maar die begin daarvan. Op die gesigseinder van 
die sakkende aandson raak dinge buite jou gesigsveld, verdwyn en kom tot 'n einde. Dit 
is 'n nodige ervaring. Dit het egter ook 'n ander kant: Op die gesigseinder van die 
opkomende oggendson verskyn alle dinge in hulle verruklike skoonheid as 'n wonder. 
Waardeer dit. 'n Dertigjarige sal ‘soek’ na die begeertelose aandervaring, en 'n 
tagtigjarige sal ‘soek’ na die begeertelose oggendervaring van skoonheid. Hierdie leser 
verstaan die tendensie van die ou geskrif nie as sou dit lewensveragters kweek nie, 
maar werklik volwasse, groot mense. Dit kweek wyse, vry, liefhebbende, sterk mense 
wat die lewe in al sy kortstondige kontingensie vreesloos waardeer — sonder ‘self - 
sugtige begeerte. Die 'self is uitgegrawe, die begeerte ontwortel. 


Soos meermale in die Dhammapada word meervoud en enkelvoud in hierdie vers 
betekenisvol gekontrasteer. Mense in die meervoud is van begeerte deurtrek en ly 
daaronder. Wie daarvan wil loskom, word enkeling (selfs monnik), distansieer homself 
van sosiale druk en konformisme. Ook is die transenderingsmodel waarvan die 

Dhammapada gebruik maak, duidelik, naamlik die organiese, kontinue groei van 
begeerte (tanha) tot die soeke (akamkha) na nibbana, wat uitloop op 'n kwalitatiewe 
verskil, die bereiking van die ander oewer, die groei van gewone mens tot buitengewone 
mens. Die Boeddha wou hierdie groei bevorder. Hy was nie net denker en organiseerder 
nie, maar veral ook mensekenner en opvoeder. 


344 Aanskou daardie mens: 
eers was hy los uit die bos van begeerte 
en gerig op die woud van verwydering; 
maar, eens bevry van begeerte, 
haas hy hom terug na begeerte; 
bevry, yl hy terug na gevangenskap. 


Hierdie vers waarsku teen die moontlikheid dat geestelike groei wat verwerf word, 
weer verloor kan word. 


Soos in vers 283 die geval was, bedien hierdie vers hom van woordspelings, want 
-banatho is nou verwant aan vana, en albei het 'n dubbele betekenis. Die betekenis is 
letterlik ‘kreupelbos’ of ‘woud’ en oordragtelik ‘begeerte’. ‘Kreupelbos’ en ‘woud’ kan dus 
staan vir sowel die verstrengelende ‘begeerte’ waarmee die gewone, onbevryde mens in 
die dorpsbestaan te kampe het, as die vryheid van die gevorderde mens wat by wyse van 
spreke in die woud, buite die dorp, woon (die vers bedoel duidelik 'n askeet of monnik 
wat hom fisies daar bevind). Die konteks sal die bedoeling van die woorde onthul. Om 
die kompleksiteit darem duidelik in Afrikaans te laat kommunikeer en nie 'n moeilike 
raaisel te laat bly nie, word ‘van begeerte’ (344.2) en ‘van verwydering” (344.3) ingevoeg. 


Die spreker (die Boeddha) maak die hoorder attent op 'n persoon wat besluiteloos 
tussen dorp en woud, begeerte en vryheid van begeerte, huiwer en slinger. Volgens die 
kommentariële tradisie het dit hier werklik om 'n spesifieke individu gegaan. Eers deel 
van die begerende gewone lewe, het hy toe die lewe van afsondering gekies, maar toe 
weer teruggegly. Dit word duidelik voorgehou as 'n slegte situasie, nie net as gevolg 
van die inkonsekwentheid en swakheid van die proses nie, maar ook die keuse vir 
begeerte as sodanig. Duidelik word die terugkeer uit die asketiese monnikelewe na die 
lekelewe nie hoog aangeslaan nie. Wesenlik gaan dit egter nie primêr oor die 
monniksbestaan as sodanig nie, maar oor 'n hoër ontwikkelingsvlak waaruit mens 
inderdaad na 'n kwalitatief mindere bestaanswyse kan teruggly (vgl. 343). 


345 Die wyses sé 
'n band van yster, hout of tou 
is nie sterk nie, 
maar gehegtheid aan edelstene en juwele 
en begeerte na seuns en vroue 
346 is 'n sterk band, 
na benede slepend, slap maar moeilik om uit los te kom. 

So sé die wyses, 

sny dit af en beweeg weg; 
van hunkering bevry 

gee hul plesier-behae prys. 


Daar is uiterlike bande (soos van yster, hout en tou), ook innerlike, maar op 
materiële dinge (soos edelstene en juwele) gerigte bande en dan nog innerlike op 
menslike verhoudinge gerigte bande (soos vroue en seuns). Familiebande is veel sagter, 
maar ook veel subtieler en sterker as bloot uiterlike bande. Wat familiebande betref, 
let op die patriargale, mansentriese bestel in die destydse Indiese samelewing soos dit 
in vers 345 reflekteer word: Dogters word nie as begerenswaardig genoem nie. In elk 
geval is die liefde vir, die begeerte (apekha) na gesin en familie bindende tanhd. Die 
‘wyses’ besef dit en betree die huislose staat. Die vers gee nie uitsluitsel of toekomstige 
of huidige familiebande bedoel word nie. Albei is moontlik, en albei word waarskynlik 
geïmpliseer, soos uit die geskiedenis van die vroeë Boeddhisme blyk (die persoonlike 
geskiedenis van die Boeddha nie uitgeslote nie). 


Die vers dring nie noodwendig op die uiterlike losmaak van al sulke bande aan nie. 
Die geheim is om niks te ‘besit’ nie en deur niks ‘besit’ te word nie, om lig te leef, in die 
besef van die nie-standhoudendheid en nie-substansialiteit van alle dinge, selfs die 
aangenaamste daarvan. Begeerte sowel as sy teendeel, haat, is in onkunde aangaande 
die aard van die werklikheid gewortel. Die punt is nie om sintuiglik afgestomp te word 
nie, maar om die skoonheid van dinge in hulle wesenlike vlietendheid te waardeer en 
te laat gaan. Die ou Boeddhisme word hier nie as walgterapie verstaan nie, alhoewel dit 
soms wel taamlik naby daaraan gekom het. 


Die ou Boeddhisme was nie simplisties antisintuiglik nie. Dit het na die wêreld 
gekyk uit die oogpunt van 'n mens wat geestelik ver gevorder het en hom in extremis, 
in 'n uiterste grenssituasie, naby die laaste horison bevind. Die Dhammapada is geskryf 
vir mense wat minstens na daardie graad van volwassenheid op weg is. Die Boeddha 
was so 'n unieke, hoogs ontwikkelde mens. Op uitstappies in die dorp het die jong 
Gotama met ouderdom, siekte en dood kennis gemaak. Dit het sy hele wêreld van 
begeerlikheid in duie laat stort en hom genoop tot etlike jare se soektog na sin. Dit het 
hy onder die bodhi-boom gevind. Hy het ontdek dat die insig in die uiteindelike 
veranderlikheid en kontingensie van alle dinge vir die mens wat dit in al sy diepte 
ervaar, die implikasie het dat begeerte in enige vorm verval. 


Die groot historiese uitdaging van die Boeddhisme deur die eeue was om hierdie 
radikale insig, vir weinig in hulle eie ervaring bereikbaar, relevant te maak vir mense 
wat nie voel dat hulle werklik in 'n uiterste grenssituasie verkeer nie en nie noodwendig 
ver gevorder het nie. Die twee gevare was enersyds om die boodskap te oorvereenvoudig 
en te maklik te maak (is dit nou al?), andersyds om dit te onbereikbaar hoog op te hang 
(dit is onmoontlik). In albei gevalle sou van werklike ‘relevansie’ nie sprake kon wees 
nie. Die boodskap van die Boeddha was in die eerste plek radikale insig, gnosis. In die 

tweede plek was dit 'n instelling met aanhangers uit alle lae van die bevolking. Die 
Dhammapada skryf vanuit die oogpunt van die uiterste nie-blywendheid en nie- 
substansie van dinge oor menslike begeertes na allerlei dinge. Wie dáár gekom het, sal 
niks meer begeer nie, is vry. Elke mens wat kennis neem van hierdie insig, ook gewone 
leke in die dorpsbestaan, sal in die daaglike lewe met al sy klein en groot frustrasies op 
sy of haar eie manier daaraan gestalte probeer gee. 


Die boodskap was dus nie 'n bot lewensveragting nie, maar 'n diepte-deurligting en 
relativering daarvan vanuit die hoogste waarheid. Dit sluit volgens die interpretasie 
wat hier gevolg word ’n fyn besef van die kosbaarheid van elke kontingente moment 
(elke blom, elke voël, elke mens) in die groot horison van uiteindelike leegheid in. 
Bemin dit in sy verganklikheid en laat dit in liefde gaan. Albei kom op dieselfde neer: 
hou dit nie vas nie. 


347 Lusbeheptes val in die maalstroom, 
is soos 'n spinnekop in haar self-gemaakte web; 
die wyses sny hulleself los om begeerteloos 
alle leed te verlaat en voort te beweeg. 


Hierdie vers verknoop twee metafore, naamlik ’n stroom, miskien 'n maalstroom, 
en 'n spinnekop in haar web. 'n Spinnekop (makkatako) leef in haar web. Miskien het 
sy misgetas en is in haar eie web gevang, of miskien word bedoel dat die spinnekop as't 
ware as gevangene leef in die web wat sy 'self gemaak' het (sayam-katam). Let op die 
klem wat geplaas word op die aktiwiteit van ‘maak’, ‘doen’ (van die werkwoord karoti). 
Jou eie daad skep jou eie lot (albei kamma). So bly mense wat aan lus uitgelewer is, 
gedurig terugval in die malende stroom (sotam), in die web van hulle begeertes, 
uiteindelik in die oor en oor konstituering van die self (hergeboorte). Wyses daarenteen 
‘sny (chetvana) hulleself uit die web van begeertes en daarmee gepaardgaande 
selfgemaakte leed los, styg ‘begeerteloos’ (an-apekhino) daaruit op en beweeg vry verder 
op die pad na arahant-skap. 


348 Laat vaar wat voorlê, 
laat vaar wat verby is 
en laat vaar wat tussen-in kom; 
bereik die ander oewer van bestaan 
en met 'n gees in alle opsigte vry 
kom jy by gebore word en oud word nie weer nie. 


Die bedoeling is dat 'n mens die self-gesentreerde begeerte na die toekoms, verlede 
en hede as sodanig of na spesifieke dinge in die toekoms, verlede en hede laat vaar. So 
‘bereik’ 'n mens ‘die ander oewer van bestaan’ (bhavassa piragi), word jy volkome ‘vry 
van gees’ (vimutta-manaso) en ontsnap jy aan die proses van samsara. Wat laat vaar’ 
word, is begeerte, nie insig in die totstandkoming van die verlede, die hede of die 
toekoms nie. Sulke insig is insig in die werking van karma, sowel individueel en 
kollektief, en dit is 'n goeie ding. Die wyse, in alle opsigte ‘vry van gees’, sal belangeloos 

en begeerteloos verlede, hede en toekoms verstáán. So word aan die maalstroom, die 
web, van verkeerde self-konstituering ontkom. 


349 In 'n mens met wroegende denke 
gulsig begerend op die uitkyk na bevrediging 
groei begeerte al geiler — 
so 'n mens maak sy gebondenheid vaster. 
350 Maar 'n mens wat behae vind in die bedaring van denke 
en immer aandagtig mediteer oor wat geen bevrediging bied 
sal begeerte tot 'n einde bring, 
die binding van Mara verbreek. 


In die mens wat hier in vers 349 beskryf word, is denke met die drogredenasies 
daarvan met begerende gulsigheid ineengestrengel. Gemoed (die emosionele lewe) en 
denke is intiem vervleg, teer op mekaar en jaag mekaar hoër op. Dit is 'n tema wat 
grondliggend aan Boeddhistiese meditasie is. Die gevolg is dat die gebondenheid 
(bandhanam) van so 'n mens al hoe onverbreekliker word. 'Denke' (vitakka-) verwys in 
die algemeen na analitiese denke en kan as sodanig heilsaam, onheilsaam of neutraal 
wees. Onheilsame denke is gekoppel aan sintuiglike begeerte, haat en wreedheid. In 
hierdie vers word begeerte bedoel, en dit is nie gelukkige denke nie, maar verwarde, 
gefolterde, ‘wroegende’ (-pamathitassa) denke. Begeerte is in sigself onversadigbaar en 
groei aan die hand van skeefgetrekte denke al geiler om 'n mens se gevangenskap 
volledig te maak. 


Daar is egter mense wat wild galopperende gedagtes, aangevuur deur gulsige 
sintuiglike begeerte, tot bedaring (-upasame) bring deur ‘aandagtig (sato) meditatief 
van die ‘nie-bevredigende’ (a-subham) aspekte van die lewe bewus te bly. Die liggaam 
was byvoorbeeld in die ou Theravada 'n meditasie-objek, en dit word onder andere 
in die Satipatthana Sutta uiteen gesit. Die mediteerder let onbetrokke op die dele van 
die liggaam en die ontbindingsproses van die menslike liggaam, bly so onafhanklik 
en is nie verknog aan enigiets in die wêreld nie. So 'n mens sal begeerte tot 'n einde 
bring en die binding van Mara verbreek. Dit is nie 'n oefening in vrees en afsku nie, 
maar in aandagtige realisme, ook met die implikasie van deernis met 'n lydende 
mensdom. 


351 Wie die doel bereik het 
is vreesloos en begeerteloos: vlekloos, 
en het die pyle van bestaan verwyder; 
dit is sy laaste liggaam. 
352 'n Mens sonder begeerte en vry van klewing, 
'n kenner van die taal en komposisie van die skrifte, 
word tereg belewer van die laaste liggaam’, 
‘groot wyse’, groot mens’ genoem. 

Die ‘doel’ (nitthan-) is die bereiking van arahant-skap. 'n Mens wat dit bereik, het die 
‘pyle’ (-sallani) van ‘bestaan’ (bhava-), naamlik die booshede wat uit begeerte voortspruit 
en die lyding wat daarop volg, verwyder en vrede gemaak met die nie-standhoudendheid 
en nie-substansialiteit van dinge, ook homself. Hy leef ‘vreesloos’ (a-santas) en 
‘begeerteloos’ (vita-tanho). “Vlekloos’ (an-angano) word opgeneem as samevatting van 
die vorige wortelsmette. So gaan hierdie mens die einde van sy bestaan tegemoet. Die 
heroiese kwaliteit van die lewensmodel wat aangrypend kort en kragtig gestel word, 
gaan nie by die leser verby nie. Die verwysing na die ‘laaste liggaam (antimo ... samussayo) 
verwys na die feit dat so 'n mens aan die proses van hergeboorte ontkom het. Die 
woord vir ‘liggaam’ (samussayo) beteken ‘samestelling’. Dit beklemtoon die gedagte dat 
die mens, ook die menslike liggaam, ’n tydelike, verganklike samestelling van 
verganklike komponente is. Die mens om wie dit hier gaan, het tot die laaste geheim 
deurgedring waar liggaam op die laaste horison finaal ontbind. 


Vers 352 begin deur die tema van die hoofstuk voorop te stel. Dit gaan in die eerste 
plek oor 'n mens ‘sonder begeerte’ (vita-tanho) en ‘vry van klewing’ (an-adâno). Dit is 
twee stadiums in dieselfde proses, klewing volg op begeerte. 


Tweedens het so 'n mens 'n hoë vlak van kennis van die geskrifte. Dit is iets waaraan 
kennelik groot waarde toegeken word, maar wat tog in die tweede plek vermeld word. 
Die kennis wat hier aan die gevorderde mens toegeskryf word, behels ’n aansienlike 
mate van kennis wat die geskrewe tradisie betref. Nirutti- (hier kortweg as ‘taal’ 
weergegee) sluit aspekte soos grammatika en uitspraak in, terwyl -pada- verwys na die 
groepering, kombinasie van letters en/of reëls, en pätam verwys waarskynlik na die 
versameling, rangskikking, hier vertaal as komposisie’, met inagneming van wat eerste 
kom (pubba-) en wat daarop volg (-parani). Duidelik weerspieël hierdie tipe kennis 'n 
later stadium in die vroeë Theravada. Tog het die Boeddhisme van die begin af 'n sterk 
intellektuele klem gelê, en dwarsdeur die geskiedenis van die Boeddhisme is die 
intellektuele tradisie in hoë eer gehou. Só hoog is dit geag dat gesê kan word dat so 'n 
mens antima- [laaste]-sdriro [van liggaam] is, dit wil sê nie weer gebore sal word nie. 
So 'n mens is 'n ‘groot wyse” (maha-pafifio), `n ‘groot mens’ (mahd-puriso). Hierdie 
kenmerk word wesenlik aan begeerteloosheid gekoppel. Die kennis is dus per definisie 
nie 'n saak van begeerte na en verknogtheid aan geleerdheid en die sosiale status wat 
daarmee gepaard gaan nie. Die kennis van die geskrifte staan begeerteloos in diens van 
die heil van die mens. 


353 Oorwinnaar oor alles 
en kenner van alles 
is ek 
aan niks gebind nie; 
bevry deur verval van begeerte 
het ek alles verlaat; 
self het ek tot insig gekom — 
wie sou ek meester noem? 

Volgens oorlewering sou 'n swerwende askeet, beindruk deur die voorkoms en 
optrede van die Boeddha, navraag gedoen het oor wie sy leraar dan was. As antwoord 
kom dan hierdie kragtige ‘ek is’ (aham asmi)-verklaring deur die Boeddha. Dit herinner 
aan die ‘ek is-uitsprake van Jesus in die Evangelie van Johannes (vgl. Joh 6:35, 48; 
8:12), maar die verskille moet nie ontken word nie. Volgens Johannes berus Jesus se 
selfbesef daarop dat hy en God die Vader een is (vgl. Joh 10:30). Die Boeddha maak 
hoegenaamd nie op so iets aanspraak nie. Hy is nie ontologies van ander mense geskei 
nie. Volgens die 'Theravada-siening was hy op unieke wyse eers bodhisatta 
[verligtingswese], 'n mens bestem om Boeddha te word. Mahayana het die begrip 
bodhisattva tot sentrale heilskategorie uitgebou. Enige mens kan 'n Boeddha word. Tog 
word die uiteindelike heilsgerigtheid van elke mens ook in Theravada, byvoorbeeld in 
die Dhammapada, veronderstel. Die Boeddha is 'n model van ware menswees. 


Hy het, verklaar hy plegtig, geen meester gehad nie en het ‘self’ (sayam) ‘tot insig 
gekom’ (abhifiiaya, van die werkwoord janati: om deur eie, persoonlike, menslike 
ervaring te ken). Tydens sy ontrekking van die samelewing het hy weliswaar van Alara 
Kalama en Uddaka Ramaputta onderrig in meditasie ontvang, maar die deurbraak na 
die religiekantelende insigte van nie-blywendheid, nie-substansie en lyding het hy self 
gemaak. 


Die unieke kenmerke van die Boeddhaskap van die Boeddha word beskryf. Hy is 
‘oorwinnaar oor alles’ (sabba-abhibha). Daarmee word nie bedoel dat hy 'n kosmiese 
heerser is nie, maar dat hy alle boosheid oorwin het. Hy het nie alle boosheid in die 
wêreld as geheel oorwin nie, maar die boosheid in sy eie eksistensie. Hy het dit nie 
plaasvervangend vir alle mense oorwin nie, maar voorbeeldig vir almal. 


Hy is ‘kenner van alles’ (sabba-vidi). Daarmee word nie bedoel dat hy elke feit in die 
heelal ken en weet wat onder elke klip lê nie, maar dat hy weet wat wesenlik is vir 
menslike heil. Die Boeddha is ook aan ‘niks’ (geen dhamma's, verskynsels) ‘gebind nie’ (an- 
updlitto). Daarmee word bedoel dat hy losgekom het van alle besoedelinge. ‘Bevry (vimutto) 
danksy die ‘verval van begeerte’ (tanha-k-khaye) het hy ‘alles verlaat’ (sabba-#-jaho). 


Die vers beklemtoon die dimensies van geestelike krag, te wete morele suiwerheid 
en vryheid in gedagte, woord en handeling, en wyse insig. 


Die Boeddha praat hier van homself, en die strekking van die vers is stellig nie dat 
die volgeling ‘ek is … met dieselfde drakrag as die Boeddha sê nie. Tog kan elke frase 
wat in die vers uit die mond van die Boeddha na vore kom ook in relatiewe sin deur die 
leerling vorderend op die weg gesê word. Die leerling sal ‘ek is’ nie in ydelheid en 
verwaandheid sê nie, ook nie self-kleinerend nie, maar in 'n diep besef van eie 
verantwoordelikheid en realisme wat betref eie oorwinning oor boosheid, eie kennis 
van die wese van dinge, eie vryheid en eie insig in die waarheid - in alle betreklikheid. 


354 Die gawe van waarheid oortref alle gawes, 
die smaak van waarheid oortref alle smake, 

die genoeë van waarheid oortref alle genoeëns, 
die verval van begeerte oorwin alle leed. 


Die groeimodel kom weer in die vers na vore. Waarheid transendeer alle ander 
gawes, smake en genietinge, en dit hang saam met die oorwinning oor begeerte en dus 
leed. Met ‘waarheid’ (dhamma-) word hier nie bloot ooreenstemming van gedagtes of 
woorde met empiriese feite bedoel nie, maar die diepste waarheid aangaande die wese 
en werklikheid van die wêreld. Hierdie waarheid is transendent, dit wil sê dit ‘oortref 
(jinati) die empiriese wêreld en elke ‘gawe (-danam), ‘smaak’ (-rasam) en genoeë (-ratim) 
daarin. Hier word in die konteks van nie-begeerte oor waarheid gehandel. Waarheid 
soos hier bedoel, is nie 'n besitting, 'n skat van kennis, 'n voorraad geleerdheid wat 'n 
mens begeer en dan mee kan spog of 'n magsmiddel om ander soos met 'n knuppel mee 
te looi of met klippe te gooi nie. 


Waarskynlik is die gewer in hierdie vers die monnik wat waarheid aan die leek 
meedeel, soos die leek voedsel aan die monnik meedeel. En tog slaan dit ook op wat 
monnike en ander monnike en leke as goeie vriende oor en weer aan mekaar skenk. 


355 Rykdom vernietig die dwaas, 
maar nie hulle wat die ander oewer soek nie; 
met sy begeerte na rykdom 
vernietig die dwaas homself soos ander. 


Wie deur rykdom vernietig word, is die dwaas (du-m-medham), nie die transendensie 
(nibbana)-soekende nie. Die vers sou dalk gekonstrueer kon word om te beteken dat 
‘hulle wat die ander oewer soek’ (para-gavesino) wel ryk kan wees, maar nie daardeur 
vernietig word nie. Dit is egter stellig nie wat die vers bedoel nie. Dit veronderstel 
eerder dat diegene wat die ander oewer soek in elk geval nie ryk is nie. Hulle is immers 
monnike. Tog is daar 'n suggestie dat wat die dwaas vernietig, nie soseer die rykdom as 
sodanig is nie, maar die ‘begeerte na rykdom' (bhoga-tanhaya). Dit is dus teoreties 
moontlik om nie-begerend ryk te wees en om rykdombegerend arm te wees. Armoede 
as sodanig waarborg nie geestelike heil nie. 


Van groot belang is die insig van die vers teen die einde dat rykdom en selfs die 
selfsugtige smagting daarna nie slegs die ryke self vernietig nie, maar ook ‘ander’ 
(afifie). Die rykaard is ryk ten koste van ander, en met ‘ander’ hoef ons nie net ander 
mense te verstaan nie, maar ook ander lewende wesens in die groot natuuropset. 
Hierdie vers bevat nie slegs 'n persoonlike gesindheidsetiek nie (pasop vir wat jou 
rykdom en jou begeerte daarna aan jouself doen), maar 'n diepsnydend sosiale etiek 
(mens-mens-verhouding) asook 'n ekologiese etiek (mens-natuur-verhouding): 
Besef wat jou (julle) rykdom en jou (julle) ongebreidelde smagting daarna aan ander 
lewe doen. 'n Waarskuwing teen lewevernietigende individuele sowel as kollektiewe 
begeerte na rykdom, wat in ons dag van uiterste armoede onder die meeste mense op 
aarde en van die grootskaalse ekologiese ramp wat onder ons oë plaasvind, duidelik 
gehoor moet word. 

356 Onkruid besmet landerye 
en begeerte besmet die mensdom; 
'n gawe aan mense vry van begeerte 
lewer oorvloedige vrug. 

357 Onkruid besmet landerye 
en haat besmet die mensdom; 
'n gawe aan mense vry van haat 
lewer oorvloedige vrug. 

358 Onkruid besmet landerye 
en verblinding besmet die mensdom; 
'n gawe aan mense vry van verblinding 
lewer oorvloedige vrug. 

359 Onkruid besmet landerye 
en lus besmet die mensdom; 
'n gawe aan mense vry van lus 
lewer oorvloedige vrug. 


‘Onkruid’ (tina-) is die smet (-dosa, meervoud -dosini) van 'n stuk grond, landery 
(khetta, meervoud khettani). Die gevolg is dat daardie land geen goeie oes kan oplewer 
nie. In die mensewêreld is daar drie soorte onkruid, naamlik ‘begeerte’ (raga-) (356.2) 
oftewel ‘lus’ (icchd-) (359.2), soos in hierdie hoofstuk uiteengesit; ‘haat’ (dosa-) en 
‘verblinding’ (moha-). As gevolg van hierdie onkruide kan die mensewêreld geen ‘goeie 
vrug’ (maha-p-phalam) oplewer nie. Selfs 'n gawe in hierdie konteks is deurtrek van 
eiebelang, ressentiment en valsheid. Waar die verskeie soorte onkruid oorwin is, is 
oorvloedige vrug egter die uitkoms. 


In die institusionele opset van die vroeë Boeddhisme sou met ‘geskenk’, ‘gawe’ 
(dinnam, danam) primêr die skenkende en wederskenkende verhouding tussen 
monnike en leke bedoel gewees het. Dit bedoel primêr 'n gawe wat aan 'mense vry van 
luste’ (vita-rägesu), veral natuurlik monnike, geskenk word. ‘Oorvloedige vrug’ sou dan 
slaan op die karmiese voordele wat die skenkende leek ontvang. Die vertolking wat 
hier gevolg word, lees die verse as ook van toepassing op alle gewers en ontvangers 
van gawes in hulle wedersydse verhouding. Die konteks waarin enige skenking werklik 
sin maak, is 'n menslike verband sonder begerende eiebelang — sonder begeerte of lus, 
haat en verblinding van enige aard jeens enige persoon, dit wil ook sê sonder 
skynheiligheid en posering op enige hoë morele grond’. Die leek gee sy gawe nie uit 
begeerte om ekstra verdienste te kry nie. Ook die ideale gewer is sonder lus, haat en 
verblinding. In ’n breër verband as die leke-monnike-verhouding geld dit van enige 
gedagte, woord en handeling as vrye, liefdevolle gawe. Gawes in so 'n moreel 
hoogstaande, oop, onverbindende verhouding tussen skenker en ontvanger lewer aan 
albei kante, ja, in die hele omringende konteks, oorvloedige vrug op. Dit is inderdaad 
'n merkwaardige kulminasie van die hoofstuk. 

Die etiek wat in hierdie laaste groep verse na vore kom, is wesenlik interpersoonlike, 
interindividuele etiek, nie soseer sosiale, strukturele etiek nie. Die perspektief op 
‘begeerte’ en 'gawe' wat hier na vore kom, is gesitueer in die Indiese samelewing van 
twee millennia gelede, opgeneem in 'n proses van toenemende verstedeliking. Trouens, 
die vroeë Boeddhisme was geplaas op 'n wendepunt waar ou, informele, van-aangesig- 
tot-aangesig-verhoudings van die dorpslewe (met inbegrip van die sangha losserig aan 
die rand) begin wyk het voor toenemend onpersoonlike verhoudings. Dinge raak dan 
moeiliker. 


Hoe hierdie etiek kultureel in die heel ander situasie van een-en-twintigste-eeuse 
globalisering met sy skreiende verskille tussen ryk en arm vertolk kan word, is 'n 
moeilike vraag waarop nie hier ingegaan kan word nie. Wat ons in hierdie hoofstuk 
vind, raak nie die huidige makrostrukturele ekonomiese kwessies aan nie. Wat is die 
verskil tussen 'begeerte' en die verskriklike, basies fisieke honger na kos van te veel 
mense, veral kinders, in ons samelewing? Is dit gepas om 'n honger mens sonder hoop 
op werk voor te sê om nie kos en klere en 'n dak te begeer nie? Nóg die oorsaak nóg die 
oplossing van hulle armoede is die probleem van slegs die armes, maar van armes en 
rykes sáám. 


Dit lyk voor die hand liggend dat die hoofstuk as geheel, trouens die hele ou 
Boeddhisme, 'n gerigtheid impliseer op die instelling van 'n sosiale en ekonomiese 
struktuur waar erge armoede uitgewis is. Dit doen nie afbreuk daaraan nie dat hierdie 
verse ongetwyfeld ook besonder kritiese implikasies het vir die geintensifiseerde 
hedonistiese kultuur van begeerte en luuksheid wat ons samelewing verrottend 
deurtrek. Die uitwerk van 'n Boeddhistiesgeinspireerde sosiale (ekonomiese) etiek vir 
hedendaagse Suid-Afrika (om vir die oomblik nou maar hier te bly) in tegnokratiese 
globale verband is besonder uitdagend. Die ou Boeddhisme begin met die enkeling, 
wat nie op sigself 'n probleem is nie, maar wat is die breër struktureel sosiale relevansie 
van die middeweg tussen te veel en te min, tussen swaar ongemak en luuksheid, vir 
vandag. Hoe kom ons wyslik en nie-gewelddadig daar? Die sentiment van medelye 
(karuna) moet nie net in individuele gawes op straathoeke en in kollekteblikkies vorm 
vind nie, maar ook in kollektiewe struktuur. 

Die tweedelaaste hoofstuk van die Dhammapada handel oor bhikkhus [bedelmonnikel. 
Institusioneel gesproke was 'n bhikkhu iemand wat homself verbind het om sy hele lewe 
in alle opsigte, innerlik sowel as uiterlik elke oomblik van die dag, uitsluitlik aan die 
uitlewing van die dhamma te wy, onderworpe aan die geïnstitusionaliseerde reëls van die 
orde (sangha). Dit is in onderskeiding dus van die leek wat in die gewone lewe met al sy 
probleme vervleg was. Tog is die veronderstelling dat die monnik voorbeeld is van die 
ideaal van 'n hoë lewenskwaliteit lewe waarna ook die leek kan strewe. Opvallend en 
tipies van die tyd kom daar in die hoofstuk geen verwysing na nonne voor nie. 


360 Beheer oor die oog is goed, 
goed is beheer oor die oor; 
beheer oor die neus is goed, 
goed is beheer oor die tong; 
361 beheer oor die liggaam is goed, 
goed is beheer oor die taal; 
beheer oor die gees is goed, 
goed is beheer in alle opsigte; 
die monnik in alle opsigte beheers 
is van alle leed vry. 


Reëls 360.1-4 tot 361.1 handel oor die liggaamlike sintuie. Reël 361.1 het betrekking 
op die tassintuig en die liggaam as geheel. Reëls 361.2-3 het betrekking op spreke (vacaya) 
en denke (gees) (manasa). Ons vind hier 'n toespeling op die agtvoudige pad. Die monnik 
sal te alle tye ‘beheer’ (samvaro) oor sy eie reaksies en optredes hê en sodoende bevryding 
van leed bereik, wat immers die doel van die pad is. Die vaste voorneme om alle skadelike 

gedagtes, emosies, wilsbesluite en dade te vermy of uit te skakel en goeies te laat posvat 
en groei, is waaroor die sesde dimensie van die agtvoudige pad (regte instelling: samma- 
vayama) gaan. Beheer behels ook om aandagtigheid, die sewende dimensie van die 
agtvoudige pad (regte aandag: sammd-sati), te beoefen. Sati is soos 'n hekwagter wat 
noukeurig monitor wat op die grens van ervaring gebeur. Met die agtste komponent 
(regte konsentrasie: sammd-samadhi) word sintuiglike ervaring en bewussynswerking by 
geleentheid selfs geheel en al uitgeskakel. Insig (regte siening: sammâ-ditthi, die eerste 
komponent van die Pad) in nie-blywendheid en nie-substansialiteit speel 'n groot rol om 
die beheptheid met bevrediging uit te skakel en beheer te bevorder, want alles gaan 
immers verby. Die tweede tot vyfde dimensies van die Pad behels ook beheer oor 'n mens 
se dade in gedagte (regte denke: sammd-samkappa), woord (regte spreke: sammda-vica), 
handeling (regte handeling: samma-kammanta) en lewenswyse (regte lewensonderhoud: 
samma-Gjiva). Kortom, beheer is hier 'n samevatting van die agtvoudige pad as geheel. 
Die persoon wat volkome beheer oor al hierdie dimensies het, is van 'alle leed' (sabba- 
dukkha) ‘vry’ (pamuccati). Hierdie eerste vers oor die sangha gaan nie oor allerlei uiterlike 
pligspleginge en seremonies nie, maar oor niks minder nie as die wese van die dhamma, 
naamlik die bereiking van nibbana. 


362 Wie beheers is 
van hand, voet, spraak en denke, 
in innerlikheid behae vind 
en aandagtig as alleenling gelukkig is — 
hóm noem hulle ‘monnik’. 


‘Hand’ het betrekking op wat en hoe 'n mens handel; ‘voet’ op waar, waarheen, 
waarvandaan en hoe 'n mens beweeg. ‘Spraak’ het betrekking op wat en hoe 'n mens 
kommunikeer, byvoorbeeld sonder leuens, en ‘denke’ (letterlik, ‘die hoogste’: uttamo) 
op wat en hoe 'n mens dink. ‘Innerlikheid’ (ajjhata-) het betrekking op meditasie. In al 
hierdie opsigte is die monnik 'beheersd' (-saifiato). Die leser vind ook hier 'n samevatting 
van die agtvoudige pad met sy regte siening en denke; sy regte handeling, spreke en 
lewensonderhoud; en sy regte meditasie (instelling, aandag en konsentrasie). 


Wie so ‘aandagtig’ (samdhito) en ‘gelukkig’ (santusito) as ‘eenling’ of ‘alleenling’ (eko) 
leef, kwalifiseer om as bhikkhu bekend te staan. Terloops, die Afrikaanse woord 
‘monnik’ is van die Grieks monos [alleen] afkomstig. Dit is opvallend dat hierdie vers 
nie verwys na die talle reëls en regulasies wat die gedrag van 'n monnik beheers het nie, 
maar na die kwaliteit van so 'n lewe. Sulke reëls was bedoel om die monnik te help om 
sy lewe ten beste te lei. 


Die vers beskou die soort lewe wat hier beskryf word, nie as moeilik of ellendig nie, 
maar as 'n lewe van 'behae' (-rato) en ‘geluk’ (-santusito). Dit werp ook lig op die lewe 
van 'n leek wat in ooreenstemming met die dhamma wil leef. 


363 Soet is die taal 
van 'n monnik wat beheers in spraak 

nederig en met insig praat 
en die boodskap en sy strekking so verhelder. 


Dit gaan hier oor 'n monnik wat in die algemeen goed praat en in die besonder goed 
oor die dhamma praat en onderrig gee, maar geen woord word gerep oor elokusie en 
retoriek nie. Al die klem val op die innerlike kwaliteit van die spreker. Hoe is en praat 
'n goeie spreker, een wie se ‘spreke’ of ‘taal’ (bhasitam) ‘soet’ (madhuram) is? Vlot 
welsprekend (of -skrywend), soos dit gewoonlik verstaan word, is nie dieselfde as diep 
en breed wél-sprekend soos in hierdie vers bedoel nie. 


So 'n monnik is matig, oorwoë, ‘beheersd’ (kyk die vorige vers) in ‘spraak’ (mukha-), 
sonder aandag trek, vermaak of oppervlakkige effekbejag. Voorts praat hy ‘beskeie’, 
‘nederig’ (anuddhato), nie verwaand, aanmatigend of ydel nie. Dit gaan hand aan hand 
met insig, (manta-). ‘Praat (- bhâni, van die werkwoord bhanati: om te vertel, verkondig) 
het 'n effens formele konnotasie en afgesien van die moontlikheid van die resiteer van 
die skrifte dui dit in die algemeen op onderrigtende spreke, wat waarskynlik hier 
bedoel word. 


So 'n monnik, so 'n kommunikasie, deurlig, verduidelik, ‘verhelder (dipeti) inderdaad 
die waarheid, die ‘boodskap’. Attham dhammaif laat ruimte vir verskillende vertalings, 
byvoorbeeld die woorde van die boodskap en die betekenis daarvan of die letter en die 
gees daarvan. Hier word gekies vir die wese of kerninhoud van die waarheidsleer 
(dhamma) en die voordeel, betekenis of ‘strekking’ (attham) daarvan, dit wil sê die uitlig 
van die konsekwensies en implikasies daarvan. Dit gaan nie net oor die ‘wat’ (die 
inhoud) van die woorde nie, maar ook oor die ‘hoe’ van die kommunikasie. Trouens, 
die monnik en leek sal op hierdie wyse oor enigiets praat, gewoon sonder opsmuk sê 
hoe dit is. Ja, bogenoemde styl van praat is ook van toepassing op die leek wat in die 
alledaaglikse omgang of by 'n meer spesiale geleentheid inligting oor die dhamma sou 
kommunikeer. 


364 Die monnik wat 
in die waarheid woon, 
in die waarheid vreugde vind, 
oor die waarheid nadink 
en die waarheid in gedagte hou, 
val nie van die hoë waarheid weg nie. 


Die sentrale taak van die monnik is om met die dhamma besig te wees. Dié besig 
wees het vier dimensies, soos 'n stewige vierkant. 


Eerstens ‘woon’ (arimo) die monnik in die dhamma. Hierdie byvoeglike naamwoord 
(letterlik ‘wonend’) kom van drama, oftewel ‘blydskap’. Vervolgens verwys drama na 'n 
plesierpark met blomme en vrugte; dan na 'n park, byvoorbeeld van die soort wat ryk 
leke vir meditasie en dhamma-diskussies aan die Boeddha en die sangha geskenk het. 
Jetavana was byvoorbeeld so 'n park wat aan die Boeddha geskenk is. Daar het hy die 

meerderheid van sy leringe gegee. Dan, soos hier, verkry die woord 'n verwysing na 
iemand wat genietend in so park vertoef of woon. Vir die monnik is die dhamma met 
sy aspekte van leer en meditasie 'n pragtige, vry ruimte waarin hy hom lewenslank 
tuisgemaak het, sy leefwêreld. 


Vervolgens kom die aspek van ‘vreugde’ (-rato). Hoe inspannend ook al, is die besig 
wees met die waarheid soos deur die Boeddha onthul, niks anders nie as vreugde en 
genieting. Dit is immers 'n lieflike park vol blomme en vrugte. 


Derdens kom die nadenke (anuvicintayam, van die werkwoord anuvicinteti: mediteer, 
nadink), die meditatiewe verinnerliking, die eksistensiële toeëiening van, die 
identifisering met die waarheid. Dit is om die park eerstehands van hoek tot kant soos 
jou eie hand te leer ken. 


Vierdens kom die deurlopende ‘onthou’, ‘in gedagte hou’ (anussaram, van anussarati), 
van die waarheid, soos 'n goue draad wat die hele lewe bind en integreer. 


Wie aan al vier hierdie dimensies vashou, is sterk gevestig, word nie afvallig nie, 
‘val nie weg’ (na parihayati) van die waarheid nie. 


365 Laat 'n bedelmonnik nie minag wat hy kry nie 
en ander hul wins nie beny nie; 
wie ander hul wins beny 
bereik nie konsentrasie nie. 
366 Selfs die gode loof `n monnik 
wat slegs weinig kry 
en tog nie minag wat hy kry nie, 
maar suiwer werksaam leef. 


Die konteks van vers 365 is die bedelrondes van die monnike. Die les is eerstens 
dat 'n monnik nie ontevrede sal wees (afimaiifieyya) met wat hy ontvang (läbham) nie 
en, tweedens, dat hy nie afgunstig (pihayam) sal wees op die monnik net voor of 
agter hom wat meer gekry het nie. Dit is ook van toepassing op die breër konteks 
van die lekebestaan, op mense wat die dhamma ernstig wil uitleef al is hulle nie 
monnike nie. Mense ontvang nie ewe veel uit die hand van die lewe nie. Ook die 
wyse leef in die hedendaagse ‘dorp’ wat 'n goeie lewe, soortgelyk aan dié van 'n wyse 
monnik wil leef, sal nie minag wat die lewe hom toedeel nie en sal nie ander beny 
nie. Die vers sê dit nie, maar die omgekeerde is net so waar: Die wyse mens sal nie 
trots wees op wat ‘syne’ is nie en nie op ander neersien nie. As verlenging is die vers 
ook op intellektuele, artistieke of geestelike goed of status van toepassing. 


Waarom is afgunstige of neersiende vergelyking met ander verkeerd? Dit is omdat 
ontevredenheid en afguns (om by die vers te bly) belemmeringe op weg na ‘konsentrasie’ 
(samadhi) is en samadhi 'n staat is waarop die hele bestaan van die monnik gerig is. 
Enigiets anders (aalmoese, gewade, posisie in die sangha) is volstrek bysake en 
beheptheid daarmee 'n struikelblok. 

Samadhi verwys na 'n staat van konsentrasie wat in die loop van meditasie ontstaan. 
Dit is die agtste skakel van die agtvoudige pad. In 'n breë sin kom dit weliswaar in talle 
grade in die alledaagse lewe voor. In die meditatiewe konteks slaan dit op die 
gegradeerde jhanas. Samadhi behoort tot ’n ander orde as die orde van materiële 
kompetisie, naamlik tot die orde van wat wesenlik saak maak. 


Vers 366 gryp terug na die mitologiese begripsapparaat van gode (deva). Selfs hulle 
oof (pasamsanti) 'n monnik wat ‘weinig’ (appa-) in sy bedelbak kry en dit tog nie minag 
nie, maar steeds ywerig ‘werksaam’ (a-tanditam) sy plig as monnik doen en lering en 'n 
voorbeeld aan mense stel in die roeping waaraan hy hom gebonde ag. So 'n monnik 
leef (-ajivim) ‘suiwer’ (suddha-). Daarom prys die gode hom. 


367 Wie ongeheg 
aan naam-en-vorm 
nie treur oor wat nie is nie, 
word waarlik ‘monnik’ genoem. 


Hierdie vers bevat 'n kort, kragtige definisie van ‘monnik wees’. 


Die titel ‘monnik’ is iemand waardig wat nie self-koesterend aan ‘naam-en-vorm’ 
(namarüpa-) geheg is nie (mamdyitam, van die werkwoord mamayati: ‘vertroetel’, ‘geheg 
wees’). 'Naam-en-vorm' staan vir die fisieke en geestelike aspekte wat in hulle samehang 
die menslike persoon — bloot 'n tydelike aggregaat van sulke faktore - uitmaak. So 'n 
persoon het die basiese Boeddhistiese insig verwerf, te wete die insig in die tydelike, 
nie-substansiële aard van die mens. 


'n Ware monnik ‘treur’ (socati) ook nie oor wat ‘nie is nie’ (a-sata). Hierdie frase het 
'n dubbele bodem. Enersyds bevestig dit die vorige twee reëls: Hy self ‘is nie’, ‘bestaan 
nie’ in 'n ewige, substansiële sin nie, trouens, niks ‘is’ in daardie sin nie. Andersyds ‘is 
niks’ vir hom nie, dit wil sê hy het niks. Dit sluit aan by 365-366. In die geval van die 
monnik is dit letterlik so dat hy in werklikheid niks ‘besit’ nie. In die geval van 'n leek 
kan 367.3 gelees word om die hele konsep van 'eiendom' sterk te relativeer. Waar die 
‘self in enige sterk sin verval, verval die assosiasie van eiendom in enige sterk sin. Die 
goed wat met 'n mens geassosieer word (materiële goed en fisieke krag, huis en familie, 
roem en status, land en mag), is ook maar net komponente van 'n korttermyn-, 
kontingente, nie-absolute konglomerasie van faktore. Spoedig disintegreer die nietige 
pakket van jy-en-joune. 


368 Die monnik wie se tuiste liefde is 
en vreugde vind in die Boeddha-leer 
sal die staat van vrede bereik, 
die stilword van emosie-en-wil: 
geluk. 

369 Monnik, skep hierdie skip leeg, 
want leeg sal dit lig beweeg; 

as jy lus en afsku afsny 

sal jy nibbana bereik. 

Sny vyf af 

gee vyf prys 

ontwikkel vyf 

van vyf boeie los 

word 'n monnik ‘stroomoorsteker’ genoem. 
Monnik, mediteer en wees nie agloos nie, 

laat jou gees in sinplesier nie dwaal nie, 

sluk nie nalatig 'n gloeiende metaalbal in 

en jammer dan brandend ‘dit is pynlik” nie. 
Daar is geen diep meditasie by wie insig kortkom nie 
en geen insig by wie diep meditasie kortkom nie; 
een by wie diep meditasie sowel as insig voorkom 
is waarlik naby nibbana. 

'n Monnik wat die leë tuiste binnegaan, 

sy gees tot kalm bedaring bring 

en die waarheid helder insien, 

ervaar geluk meer as menslik. 

Deeglik denkend 

oor khandhas se verskyning en verdwyning 
beleef hy vreugde en genoeë: 

nie-dood vir wie verstaan. 

Hier is die vertrekpunt vir `n wyse monnik: 
bewaking van die vermoëns, 

tevredenheid, 

dissipline in die monnikskode en 

omgang met edel vriende wat suiwer en standvastig leef. 
Laat hom wellewend in die omgang wees 

en vaardig in gedrag — 

dan sal hy vol vreugde 

lyding beëindig. 


‘Wie se tuiste liefde is’ (metta-viham) (368.1) verwys na 'n monnik wat aan die 


van SO 


hand van meditasie oor en in liefde (welwillendheid: metta) alle fisieke, sosiale en 
psigologiese grense oorskry het. Dit is fisiek en sosiaal grenslose, universele liefde. 
Daardie allesomvattende liefde in gedagte, emosie, wil en handeling is die tuiste 
'n monnik. Hy ‘woon’ (van viharati) daar, leef daarin en daaruit, lééf dit. Dit 
is nie bloot uiterlike gedrag of lewenskode nie, maar volkome verinnerlikte 
lewenswyse. 


So 'n monnik ‘vind vreugde’ (pasanno) in die ‘Boeddha-leer’ (buddha-sasane). Die 


tweede reël (368.2) suggereer nie 'n tweede dimensie los náás die liefde nie, maar 

een wesenlik, onlosmaaklik, organies daarmee verbind. Liefde uitleef en vreugde 
vind is twee aspekte van een en dieselfde verskynsel. Meditasie, moraliteit en 
vreugde groei organies uit metafisiese mistiek (die leer van die Boeddha), soos 
blomme uit 'n struik. 


Daardie monnik sal die ‘staat’ (padam) van ‘vrede’ (santam) ‘bereik’ (adhigacche). Dit 
is 'n term vir nibbina, 'n allesinsluitende term vir heil in die volste sin van die woord, 
fisiek, intellektueel en emosioneel. Nibbana word nader gedefinieer as ‘die stilword' 
(-upasamam) van 'emosie-en-wil (-samkhara-). 


Die woord samkhara [aggregaat] het 'n wye en komplekse betekenisveld. Drie 
betekenisse kan hier in aanmerking kom as van toepassing. 


Die eerste verwys na die feit dat alles op aarde saamgestelde formasies, aggregate is, 
en dus verganklik. Dan sou dit beteken dat die monnik hierdie grondwaarheid 
intellektueel volkome insien en emosioneel volkome deurleef. Die nie-permanensie, 
kondisionalisme en kontingensie van dinge is geen bedreiging meer nie, en hy het 
vrede daarmee gemaak. 


Tweedens kan dit verwys na die tweede van die tradisioneel erkende 12 skakels in 
die proses van sterwe, hergeboorte en volgende lewe. Dan sou dit slaan op die moment 
van kontinuerende karmaskepping, karmaformering in daardie proses, aan die einde 
van een lewe en die begin van 'n volgende een. Hierdie monnik het dus so ver gevorder 
dat die proses van karmaformasie, en dus die proses van hergeboorte, by hom tot 'n 
einde gekom het. 


Derdens kan dit verwys na die vierde van die vyf komponente van 'n mens, naamlik 
liggaam, sensasie, persepsie, emosionele en wilsfaktore en bewussyn. Dan sou dit 
beteken dat die emosionele en wilslewe van die monnik volkome gestil is. 


Hierdie vertaling gee die derde moontlikheid weer. 


Die slotwoord van die vers (sukham: geluk) bevestig hierdie vertaling wat die klem 
plaas op die emosionele gesteldheid van die monnik om wie dit hier gaan. Hy het 
volkome vrede gevind. 


Volgens vers 369 is die menslike gees in sy gewone staat soos 'n lekkende skip waar 
water inkom om die skip geleidelik te vul, lomp te laat beweeg en ernstig op sy reis te 
vertraag, of selfs te oorstroom en te laat sink. Leeg geskep deur die vaarder sal dit egter 
lig en vinnig die bestemming bereik. Die water wat in die menslike gees deur die 
lekkende sintuie instroom, is ‘lus’ (raga) en ‘afsku’ (dosa). Die beeld van die leeg skep 
van die skip en dieselfde sentiment kom ook in die Sutta-Nipata (771) voor. 


'n Tweede beeld is dat lus en afsku soos tweelingtoue is waarmee 'n gevangene 
vasgebind is, of wilde rankers wat 'n voetganger verstrik. Los gesny van sulke 
bewussynsinhoude sal die gevangene vryheid smaak, die voetganger sy bestemming 
(nibbana) bereik. 


334 


Hoofstuk 25 


Vers 370 veronderstel die klassieke beeld van die oorsteek van 'n rivier as analogie 
van vordering op die heilsweg. Dit gaan oor vier grade van ‘edel persone’ (ariya- 
puggala). In die Boeddhistiese tradisie is hierdie weg verstaan as die oorkoming van 
letterlike hergeboorte. In 'n eksistensiële interpretasie slaan dit op die bereiking van 
sekere grade van geestelike vordering in hierdie lewe. 


Reël 370.1 het betrekking op die eerste vyf van die tien ‘bindinge’ (-samyojand's). 
Die eerste vyf word laer’ (oram-) ‘bindend’ (-bhagiya-) genoem, dit wil sê hulle verkneg 
die mens aan die sintuiglike en materiële wêreld. Hierdie eerste vyf boeie moet 
deurgesny word, soos 'n tou met 'n mes: 


e Die illusie van 'n blywende menslike ‘self of sakkaya- (Van sat-kaya; letterlik: 
bestanende groep) -ditthi [siening]: Dit is die vals persepsie dat die vyf fisieke 
komponente wat saam die nie-blywende aggregaat, ‘hierdie mens’, konstitueer, tog 
wel op die een of ander manier as blywend en substansieel verstaan moet word. Die 
suttas onderskei nie minder nie as 20 tipes valse geloof aan blywende persoon wees. 

e Twyfel (vicikiccha): Dit is weifelende, skeptiese twyfel aangaande die Boeddha, sy 
leer en volgelingskap en die dissipline daaraan verbonde. 

e Vashou aan blote reëls en rituele (sila-[reél]-b-bata-[pligspleginge en seremonies]- 
paramasa (gehegtheid, vashouding]): Dit is bloot uiterlike konformisme. 

e Kama-raga (Sintuiglike, lus]. 

e Patigha (weersin, haat]. 


'n ‘Stroombetreder’ (sofapanna) is iemand in die eerste stadium, wat die eerste drie 
heeltemal deurgesny het. 


lemand in die tweede stadium is 'n ‘nog-eenmaal-terugkeerder’ (sakadagami) na 
sintuiglike verslawing, en het die vierde en vyfde boeie in hulle growwer vorms 
deurgesny. 


'n 'Nie-terugkeerder' (anagami) is iemand in die derde stadium, wat al vyf 
bogenoemde bindinge volkome verbreek het. 


Reël 370.2 verwys na die vyf ‘hoër (uddham-)- ‘bindende’ (-bhagiya-)- 'belemmeringe' 
(-samyojana’s), dit wil sê wat op die ‘hoér’ wêrelde (die fyn-materiéle en nie-materiële 
dimensies van bestaan) betrekking het. 


'n Arahant (n monnik in die vierde stadium) is ook van bindinge ses tot tien bevry 
en het dus die ander oewer bereik: 


e ‘smagting na die dimensie van suiwer ‘vorm’ (rüpa-räga) 
e ‘smagting na die dimensies van ‘nie-vorm’ (a-rapa-raga) 
e ydelheid (mana) 

e rusteloosheid (uddhacca) 

e onkunde (avijjá). 

Reël 370.3 slaan op die volgende vyf deugde wat ontwikkel moet word indien 'n 
mens die tien bindinge wil breek: 


e vertroue (saddha) 
e aandagtigheid (sati) 
e inspanning (viriya) 
- konsentrasie (samādhi) 
e wysheid (paññā). 
Reël 370.4 het betrekking op vyf ‘boeie’ (sanga) (vgl. v. 342), naamlik: 


e begeerte (raga) 

e haat (dosa) 

e verblinding (moha) 

e ydelheid (māna) 

e spekulatiewe opinies (ditthi). 


Die vyf boeie in reël 370.5 verbind elemente uit die eerste tien bindinge hierbo en 
is dus 'n samevatting of korter weergawe van die morele, emosionele en intellektuele 
swakhede wat 'n mens daarvan weerhou om die stroom oor te steek. ’n ‘Stroom- 
oorsteker’ (ogha-tinno) het die hele stroom van gebondenheid oorgesteek, is 'n ‘nie- 
terugkeerder’, 'n arahant. 


‘Sinlike plesier’ (kama-gune) in vers 371 is letterlik ‘plesier-met-dele’, dit wil sé die 
plesier met vyf dele, plesier wat met die vyf fisieke sintuie verband hou. Dit word 
hier 'n ‘gloeiende metaalbal’ (loha-gulam) genoem, wat die ervaring van die hel as 
uitwerking van kamma suggereer. Om jou gees in sinlike plesier te laat ronddool, is 
soos om 'n rooiwarm of smeltwarm metaalbal in te sluk. Wat ’n dramatiese, 
onverwagte wending: Die lukraak doling het `n besonder konkrete, pynlike 
uitwerking. Dit is egter nie 'n totaal onverwagse ander, verskillende saak, 'n straf 
agterna nie. Wie oplet, vind dat by nader beskouing die doellose sinsdoling self 
pynlik is, as sodanig onbevredigend, leedskeppend. Kamma as daad en kamma as 
gevolg lê baie naby aan mekaar, is organies een. 


Die Dhammapada word nie hier aslewensveragtend vertolk nie. Inteendeel, doellose, 
kompulsiewe sinsbevrediging met sy ingeboude frustrasies, ontnugtering en selfverwyt 
is iets heel anders as die besef van die wyse mens dat elke konstellasie faktore, hoe 
gering ook al, kortstondig-eenmalig (anicca, anatta) is, en juis so uniek en kosbaar kan 
wees. Waardering sonder vashou en selfbehepte verknogtheid skep ruimte vir 'n 
besonder subtiele estetiek. Die Boeddhisme in al sy Oosterse variante beskik inderdaad 
oor 'n ryk kunstradisie. 


Diepe meditasie’ is in vers 372 die weergawe van die tegniese term jhânam wat 
betrekking het op die agt vlakke van diepe konsentrasie, dit wil sê die vier rüpa jhanas 
[fyn-materiéle verdiepings] en die vier a-rüpa jhânas [nie-materiële verdiepings]. 

Laasgenoemde is die ervarings van onderskeidelik oneindige ruimte, oneindige 
bewussyn, niksheid en nóg persepsie nóg nie-persepsie. Meditatiewe konsentrasie tot 
op die vlak van die jhanas en diepe insig in die werklikheid is wedersyds op mekaar 
aangewese, veronderstel mekaar en bevorder mekaar. Dit is twee van die drie 
basisaspekte van die agtvoudige pad. Die derde dimensie, naamlik moraliteit, is in 
verse 369-371 behandel. 


‘Die leë tuiste’ (suiifia-agaram) beteken fisieke sowel as emosionele en verstandelike 
afsondering, huisloosheid, ’n eenvoudige lewe. Leegte is egter die ware tuiste vir 'n 
heilsoekende monnik. Die merkwaardige begrip, ‘die leë tuiste’, verteenwoordig in 'n 
fisieke sin die metafisies mistieke leegte van nie-substansialiteit as die plek van ware 
tuiskoms vir 'n dwalende mens. Diep in die mens is 'n verlange, heimwee, na hierdie 
oorsprong en bestemming, hierdie ware tuiste. 


Reëls 373.2 en 373.3 herhaal en bevestig die assosiasie van vers 372. Volgens die 
kommentariële tradisie verwys die 'bomenslike geluk’ (a-manust raf) na wat in die 
jhanas bereik word. 


Ons kan hier ook weer 'n kort maar merkwaardige toespeling op die agtvoudige pad 
herken, naamlik soberheid van lewe (leé plek) as samevatting van moraliteit, meditasie 
(gees kalm en bedaard) en insig. Die uiteinde van hierdie pad is geluk wat die vlak van 
gewone menslike geluk oorskry, nibbana. ‘Meer as menslik’ (a-manust) beteken hier nie 
‘goddelik’ nie. Die geluk wat die nibbana-ervarende monnik ervaar, is inderdaad meer 
as wat die gewone sterfling beskore is, maar ook meer as wat gode beskore is. ‘Meer as 
menslik’ beteken hier ook ‘meer as goddelik’. Die absoluut unieke mense van wie hier 
sprake is, het verder as gode gevorder. 


Vers 374 word opgeneem as voortsetting van die gedagtegang van die vorige vers. 
Nou val die klem op die monnik se nadenke oor die waarheid van die afhanklike mede- 
totstandkoming (paticcasamuppdda) van die vyf basiese konstituente van die menslike 
persoon, en dus op die nie-substansie (anatta) en nie-permanensie (anicca) van daardie 
persoon. Die khandhas is die vyf aggregate, naamlik liggaamlike vorm, sensasie, 
persepsie, emosionele en wilsfaktore en bewussyn, wat sáám interafhanklik die 
menslike persoon uitmaak. Die koppeling, 'verskyning en verdwyning (udaya-vyayam) 
van hierdie faktore is 'n grondtema van die Boeddhistiese leer wat die ernstige monnik 
bedink (sammasati), oftewel deeglik ken en verstaan. ‘Verdwyning’, ontbinding, dood 
is nie 'n ongemaklike nagedagte of agterna-ervaring nie. Vir die oplettende, denkende 
persoon vorm die twee momente ‘ontstaan’ en ‘vergaan’ één onlosmaaklike pakket, 'n 
twee-eenheid. 


Anders as wat die oppervlakkigdenkende mens sou verwag, lei insig in hierdie 
waarheid nie tot depressie en wanhoop by die mens wat hom daarin verdiep nie, maar 
tot ‘vreugde en genoeë’ (piti-pdmojjam). Die insig in nie-ewigheid bied nie die troos van 
geloof in onsterflikheid nie, maar is ook nie dieselfde as 'n nihilistiese vernietiging soos 

die materialisme van die tyd geleer het nie. Die Boeddhisme leer 'n derde weg (a-matam) 
wat hier as ‘nie-dood’ (374.4) vertaal word. Dit is nibbdna, naamlik die bevryding van 
alle karaktervlekke en uiteindelik bevryding uit die proses van oor en oor gebore word 
en sterf. Dit is nie 'n ewige staat of persoon nie, juis nie, want alle state en persone en 
alle begripsmatige konstruksies van sulke groothede is onderworpe aan dieselfde 
proses van opkoms en verval, ontstaan en vergaan. ‘Nie-dood’ wil sê dat die dood alle 
mag verloor het. 


‘Hier’ (idha) verwys in vers 375 waarskynlik na die situasie van monnik wees in die 
orde, eerder as na sy gesitueerdheid in die wêreld. Vir die wyse monnik wat op die 
vermeerdering van wysheid ingestel is, behels die basis of ‘vertrekpunt’ (adi) van sy 
lewe vier lewensreëls. 


Eerstens sal so 'n monnik op die ‘bewaking’ (gut) van sy ‘vermoëns’ (indriya) 
ingestel wees. Laasgenoemde woord het 'n wye betekenisveld, naamlik fisieke (met 
insluiting van die fisiek sintuiglike vermoëns) sowel as geestelike vermoëns. In die 
Abhidhamma is dit mettertyd tot ’n lys van 22 gestandaardiseer. Waarskynlik val die 
klem in hierdie vers op die bewaking van die fisieke sintuie. 


Tweedens verwys dit na ‘tevredenheid’ (santutthi) wat betref die vier basiese 
lewensbenodigdhede, naamlik klere, kos, 'n blyplek en medisyne. 


Derdens dui dit op ‘dissipline’ (samvaro) in die ‘monnikskode’ (patimokkhe). 
Laasgenoemde het bestaan uit 'n aantal voorskrifte wat twee keer elke maand (elke 
vol- en nuwemaan) deur die groep geordende monnike resiterend herhaal is. 


Vierdens moet so 'n monnik ‘omgaan’ (bhajassu) met ‘edel’ (kalydne) ‘vriende’ (mitte) 
wat ‘suiwer’ (suddha-) en onvermoeid getrou, ‘standvastig’ (a-tandite) leef. 


Met inagneming van die verskille is hierdie vier vertrekpunte ook op leke van 
toepassing. In hulle eie situasies sal wyse leke die algemene morele voorskrifte van die 
Boeddha volg, wat tog ook 'n groot mate van persoonlike toepassing in eie 
lewensomstandighede vereis. Hoe dit in die hedendaagse samelewing (bv. in die Suid- 
Afrikaanse samelewing waar daar geen lewende inheems geworde sangha-tradisie is 
nie) vorm kan aanneem, sal 'n besondere uitdaging wees. Die beginsels bly egter 
dieselfde, te wete matigheid en selfbeheersing in die algemeen, soberheid in die 
voorsiening van lewensonderhoud, 'n konsekwent gehandhaafde lewenskode en 'n 
paar edel, ondersteunende vriende — wat meer het 'n wyse mens op weg nodig? ’n 
Enkele lekehuishouding, van een persoon tot 'n hele familie, kan met inagneming van 
die verskille tussen die formele orde en die lekelewe na analogie van die formele orde 'n 
klein sangha wees waar bewaking van die sintuie, soberheid, 'n sekere lewensdissipline 
en edel vriendskap die uitgangspunte is. 


'n Ware monnik (376) bewandel 'n weg van wellewende mededeelsaamheid wat 
betref materiële goedere en die dhamma, en vaardige gedrag in terme van die reëls 

van die orde. ‘Vol vreugde’ (pimojja-bahulo) in die uitvoering van bogenoemde 
beëindig hy alle lyding. 


377 O monnike, 
skud lus en haat af 
soos jasmyn verlepte blomme. 


Die blom van die jasmynplant (vassika) is beskou as die welriekendste van alle 
blomme. Tog word selfs hierdie blomme deur die plant afgeskud wanneer hulle 
verlep is (maddavani). Hulle is in elk geval verganklik, en nou onaantreklik en 
nutteloos. So is dit ook met lus (raga) en haat (dosa) gesteld. Hoe intens en kleurvol 
en nodig of onvermydelik hulle ook al in hulle fleur ervaar word, verwelk hulle 
onvermydelik. Die wyse monnik hoef nie jare te wag om dit te beleef nie, maar 
behoort dit nou al te besef. In 'n denkende monnik verwelk lus en haat al terstond. 
Hy besef immers die nie-standhoudendheid van alle dinge, insluitende alle 
voorwerpe van lus en haat, en alle lus en haat self. Tog - die vers wéét van, erken, 
die welriekendheid en skoonheid van jasmynblomme, en dat dit verbygaan. Soos 
ons meermale opgemerk het, skuil daar in die ou Boeddhisme ’n besonder 
fynsinnige skoonheidsgevoel wat nie op 'n gevoel van ewigheid voed nie, juis nie, 
maar op 'n besef van verganklikheid. Ons herinner onsself weer aan die model van 
volwassewording. Hierdie insig kom eers by besonder volwasse, wyse mense voor, 
en dit is nie suur of bitter lewensveragting nie. 


378 'n Monnik rustig ferm, 
kalm van liggaam, woord en gees 
en van wêreldslus ontslae 
word ‘bedaard’ genoem. 


Vir wat hier as ‘kalm van gees’ vertaal word (378.2), gebruik ons Pali-basisteks die 
byvoeglike naamwoord santavd, wat ‘kalm’ of ‘bedaard’ sonder meer beteken. Hierdie 
vertaling verkies die teksvariant santa-mano [kalm van gees], omdat dit beter in die 
konteks van die reël pas. 


'n Monnik wat kalm van liggaam, woord en gees is, is inderdaad ‘rustig ferm’, nie 
bloot plat en passief nie, maar sterk bymekaar, gevestig, gekonsentreerd samehangend, 
saamgevoeg, gekomponeer soos goeie musiek. (Su-)samähito kom van samadahati (om 
‘bymekaar neer te sit’). Die vroeg-Boeddhistiese begrip van rustigheid en kalmte is een 
van beheersde energie, op geestelike welsyn gerig. 


So ’n mens is ‘van wêreldlus ontslae” (vanta-loka-dmiso). Op sy heel letterlikste 
verwys hierdie saamgestelde woord na 'n mens wat ‘wéreldse’ (-loka-) goed ‘opgebring’ 
het (vanta-, van 'n werkwoord vamati). Wat het so 'n mens gevomeer? Die Pali-woord 
-dmisa het 'n wye reeks assosiasies, onder andere ‘vleis’, ‘vlees’ (teenoor ‘gees’), ‘kos’, 
(lok-)‘aas’, ‘beloning’, ‘lus’. Die mens wat van sulke nuanses ontslae is, is ‘bedaard’ 
(upasanto). 

379 Deur jouself bemoedig, 
deur jouself beteuel, 
self-beheersd en aandagtig 
sal jy, o monnik, gelukkig leef. 
380 Jyself is jou toevlug 
en jyself is jou gids; 
beheer dus jouself 
soos 'n handelaar 'n edel perd. 


Vers 379 benadruk die self-verantwoordelikheid van die monnik. Hy gee van situasie 
tot situasie sélf vir homsélf oor homsélf rekenskap, positief ‘bemoedigend’ (coday) 
(379.1) sowel as krities-‘beteuelend’ (patimase) (379.2) na gelang van omstandighede, en 
hy bly in die algemeen deurentyd aandagtig 'sélfbeheersd' (atta-gutto). Nie minder nie as 
vyf van die twaalf Pali-woorde van die vers is variante van atta [self]. Dit gaan hier oor 
die empiriese ‘self’, die kortstondige konglomeraat van vyf bestaansfaktore, nie oor 'n 
ewige, metafisiese 'self nie, en toesighoudende, sensurende, skuld- en vergifnis- 
toedelende magsfigure, hetsy menslik of goddelik, is hier nie in die gesigsveld nie. 


Die tema van die vorige vers word in vers 380 herhaal en benadruk. Dat die monnik 
self sy eie ‘toevlug’ (natho) is, dui op 'n sekere gevorderde voortgang in sy geestelike 
ontwikkeling. In die begin sou hy as onervare, onkundige, ongeoefende nuweling 
toevlug (in Pali: saranam) in die Boeddha, die dhamma en die sangha, geneem het. Dit 
word in hierdie vers hoegenaamd nie van die hand gewys nie, inteendeel, maar tog was 
daar ontwikkeling. Nou is eksterne toevlug nie meer van toepassing nie. Die monnik 
is bestemming, weg en gids op sy persoonlike reis. Hy loop sy eie pad, nie moedswillig 
eksentriek en self-behep nie, maar persoonlik, self-verantwoordelik op weg na sy ware 
bestemming. As so 'n mens onseker is waarheen om te draai of waarheen om te gaan, 
keer sy in haarself in. Kompakter en pakkender as in die twee reëls teen die einde van 
hierdie hoofstuk oor ware monnik wees kan die wese van geestelike groei nie gestel 
word nie. Dit is nie 'n blote gegewe nie, maar 'n dinamiese roeping. Hy sal, moet, dus 
self sy eie ‘beheer’ (safifiamay’) wees; nie 'n ander, eksterne agent nie. Hy is immers in 
beginsel en betemming soos 'n 'edel perd' (bhadram). 


381 'n Monnik vol vreugde en vertroue 
in die Boeddha-leer 
sal die staat van vrede en geluk bereik: 
die bedaring van gekondisioneerde dinge. 


Hier teen die einde van die hoofstuk word sterk klem op die vreugde en vertroue, 
vrede en geluk van die monnik geplaas, gevoed uit insig in die ware bestand van die 


werklikheid. 


Die monnik reis vol ‘vreugde’ (pimojja-) en vertroue (pasanno) in die ‘Boeddha- 
leer’ (Buddha-sasane) en sal uitkom by ’n staat van ‘vrede’ (santam) en ‘geluk’ 
(sukham). Dit is die staat van nibbdna, wat hier omskryf word as die ‘bedaring’ 

(-upasamam) van ‘gekondisioneerde dinge’ (samkhara-) (vir die besonder ryk 
betekenisveld van samkhara, kyk v. 154). Hier verwys dit insluitend na die feit dat 
'n mens 'n aggregaat van wedersyds kondisionerende faktore is, met insluiting van 
immer beweeglike en veranderende emosionele en wilsfaktore. Dit maak ook 
duidelik dat alles in die wêreld gekondisioneerd is, dit wil sê tydelik en kortstondig 
saamgestel uit konstituerende faktore — nie ewige, self-genoegsame substansies 
nie. Nibbana beteken dat die saamgesteldheid, die kontingensie, van die menslike 
persoon en alle dinge in wysheid ingesien word. Dit is die geheim van die staat van 
vrede en geluk. 


Die Boeddhistiese visie is dat as 'n mens mooi kyk, jy die wêreld en elke individuele 
mens daarin as 'n proses (meer presies, talle gelyktydige prosesse) van verbinding en 
ontbinding, van botsende, oorvleuelende, uitermate korttermynfaktore beskou. 
Nou gaan daar minstens vier opsies oop vir die mens (self 'n aggregaat) wat daarin 
moet lewe: 


e Die eerste moontlikheid is dat 'n mens jouself oorgee aan die kondisionalistiese 
prosesse, nou dit en dan dat begeer, sonder ophou begeer en verstoot, oënskynlik 
gelukkig is wanneer dit lyk of dinge lekker uitwerk, maar in die geheel en op langer 
termyn, as 'n mens begin nadink, aan onvermydelike teleurstelling of frustrasie 
uitgelewer is. Dit is die keuse wat die groot meerderheid mense uitoefen — nee, nie 
werklik 'n keuse nie, maar 'n blindelingse, onnadenkende instelling en lewenswyse, 
gedoem om op ongelukkigheid uit te loop. Die Boeddha se boodskap was grootliks 
op sulke mense gerig. 

e 'n Tweede moontlikheid is om die bestaan van een of meer bomenslike wesens wat 
alles oorsien en 'n groter plan deur al die skynbare chaos uitvoer, te aanvaar. Die 
Boeddha het nie hard geoordeel oor die teiste van sy dag nie, maar hulle tot 'n 
dieper insig probeer oorreed. 

e 'n Derde moontlikheid is om daardie nimmereindigende proses van verbinding en 
ontbinding van faktore gewoon te ontken, as 'n illusie te bestempel, en jou toevlug 
in 'n gewaande ewige substansie as die enigste ware werklikheid te neem. In ’n 
verskeidenheid variasies is hierdie standpunt in die Indiese en Europese geskiedenis 
ingeneem. 

e DieBoeddhismehet'n vierde opsie uitgeoefen. Dit neem die maling van kortstondige, 
nie-substansiële faktore (dus ook jou eie lewe en dood), heldersiende en aandagtig 
waar tot in die diepte daarvan, maar word nie meegesleur deur voorkeure en afkere, 
begeerte en haat nie. Dit relativeer mitologiese godsopvattinge en postuleer geen 
ewige substansie onder die vloei van kontingensie nie. Hierdie lewensoriëntering 
vind uiting in 'n lewe van matige balans, anderkant ekstreme asketisme sowel as 
libertinisme. So verkry 'n mens onverstoorbare kalmte en onafhanklikheid en 
vreugde. Hierdie opsie sluit nie uit nie, maar in, dat so 'n mens in liefde (sonder self- 
beheptheid) in die maling sal handel en wys en gepas (ver-antwoord-elik) sal 
antwoord op wat aan die gebeur is. So 'n mens sal bedaard ten goede verander wat 

in sy eie gees, asook in die omgewing, verander kan word en sonder begeerte en 
verwerping verdra wat daar nie verander kan word nie. 


382 'n Monnik wat hom in sy jeug 
aan die Boeddha-leer verbind, 
bestraal die wêreld waarlik 
soos die maan van wolke vry. 


Die monnik wat hier geteken word, is nog jonk, maar as gevolg van sy self-binding 
aan die Boeddha-leer bestraal hy die wêreld wonderskoon soos die ‘maan’ (candima) 
wat agter 'n donker wolkmassa (abbha) uitkom. Toewyding aan die weg van die 
Boeddha is 'n sieraad van groot verhelderende betekenis in die wêreld. 

Om deel van die boonste Brahmaanse laag van die tradisionele Indiese sosiale hiérargie 
te wees, is nie die hoogste menslike bestaanswyse nie. Om in die nuwe Boeddhistiese 
orde ’n monnik te wees, is ook nie die hoogste bestaanswyse nie. Hoér as albei is die 
bestaanswyse van 'n mens wat die innerlike kwaliteite en uiterlike gedrag van 'n 
arahant, van ware geestelike adel, bereik het. Hierdie indrukwekkende laaste hoofstuk 
verken die dimensies van so 'n persoon, die piek van menswees. 


383 Edel mens, 
span jou in en klief die stroom; 
laat sintuiglike begeertes vaar 
en weet dat samestellings ontbind; 
dan ken jy nie-gevormdheid, 
is jy edel mens. 


Ons vind hier 'n samevatting van die Boeddhistiese heilsweg, naamlik die appel op 
die eie inspanning van die persoon op weg; die laat vaar van sintuiglike verknegting in 
sowel innerlike gerigtheid (emosie en wil) as in uiterlike dade; die insig dat alle dinge 
nie-permanente, nie-substansiële verbindinge is wat spoedig weer ontbind; en dan die 
uitkoms. Onthou dat die mens nie slegs die vyf fisiese sintuie het nie, maar ook 'n sesde 
sintuig, die gees, met sy eie objekte van genieting wat verknegting word. 


Wat die insig-deel betref, is samestellings’ 'n vertaling van samkhdranam. Vir hierdie 
belangrike begrip, kyk na verse 154, 277 en 279. Saamgesteldheid (gefabriseerdheid, 
gekondisioneeerdheid) is die ander kant van die munt van nie-permanensie en nie- 
substansie. Dit druk positief uit wat nie-permanensie en nie-substansie negatief 
uitdruk. Dit is 'n sentrale, organiserende kategorie in die Boeddhistiese metafisiese 

mistiek. Wie die bagasie van sintuiglike afhanklikheid laat vaar, gee sielkundige en 
morele uitdrukking aan die insig in die wese van dinge, te wete hulle nie-permanente 
saamgesteldheid, dat hulle in die mees radikale sin ’n ‘einde’ (khayam) het. In die 
absolute grenservaring word geen finale substansie of wese gevind of gepostuleer nie. 
‘Nie-gevormdheid’ (a-kata-) druk radikale ontbinding, beéindiging, verdamping uit. 
Dit is 'n derde opsie wat twee misverstande vermy, naamlik ‘nie-gevorm’ as ewig daar 
en niks. In die ou Boeddhisme word die werklikheid van dinge nie ontken nie. Dinge 
verskyn as kondisionalisties gevormd, bestaan vir 'n wyle as gevormd in daardie 
konteks van pluralitiese wedersydse veroorsaking en verdwyn weer in nie- 
gevormdheid. Die soeker vind nie 'n laaste, vaste grond nie, maar die misterie van die 
twee-eenheid: ‘verbinding-ontbinding’. 


Die term ‘edel mens’ (brähmana), wat twee maal in hierdie kort vers gebruik word, 
druk sowel ingebore potensiaal as finale uitkoms uit. Word wat jy in wese is. Indikatief 
en imperatief vloei ineen. 


384 Wanneer 'n edel mens in albei dimensies 
die ander oewer bereik het, 
is hy 'n mens wat weet 
en val al sy boeie weg. 


‘Albei dimensies’ (dvayesu dhammesu) slaan op die twee hoofdissiplines van 
geestelike ontwikkeling, naamlik kalmte en insig. Die derde been van die agtvoudige 
pad, naamlik moraliteit, het twee funksies. Aan die een kant is dit voorwaarde vir 
die bereiking van kalmte en insig. Aan die ander kant is dit ook gevolg, uitloper, 
van daardie twee hoofdissiplines. Vir wie daardie vlak van kalmte en insig bereik 
het (die stroom van lyding oorgesteek het), val alle ‘boeie’ (samyoga) weg; hulle 
verdwyn net (attham gacchanti). So 'n gekalmeerde, wetende mens is 'n vry mens, 
op 'n ander manier hiér in die lewe. Vryheid is die kwaliteit van so 'n mens se lewe. 
Dit is die hoogste moraliteit. 


385 'n Mens wat niks het 
aan oorkant of duskant of albei, 
onbevrees en onverbonde, 
noem ek ‘edel mens. 


Die formulering van die vers laat twee moontlikhede toe. Enersyds is dit opgeneem 
as verwysend na die ses uiterlike sintuiglike velde (oorkant, verder: param) en die 
sesvoudige innerlike sintuiglike apparatuur (duskant, nader: a-param). Die persoon 
wat van ‘albei’ (para-a-param) ontslae geraak het, het daarmee die dualiteit van ‘ek’ en 
‘dit’ en moreel die houding van ‘myne’ oorskry. So 'n mens is ‘onbevrees’ (vita-d-daram) 
en ‘onverbonde’ (vi-safifiuttam), waarlik ‘edel mens’ (brahmanam). Dit is 'n klassiek 
Theravada-interpretasie. Andersyds kan die dualiteit meer Mahayaniserend opgeneem 
word as verwysend na die oorskryding van die hele samsära-nibbäna-dualiteit as 

sodanig, soos gesimboliseer in die beeld van die rivier met sy duskantste en oorkantste 
oewers. Ook dit is immers 'n konstruksie en word uiteindelik ook getransendeer. 


386 'n Suiwer mens wat bestendig mediteer, 
gedoen het wat gedoen moet word 
en smetteloos die hoogste peil bereik het, 
noem ek ‘edel mens. 


In hierdie besonder ryk, kompakte vers van slegs elf Pali-woorde word 'n edel 
mens geteken as een wat van sintuiglike begeerte ‘gesuiwer’ (vi-rajam), ‘bestendig’ 
(dsinam) ‘mediteer’ (jhäyim). Die drie dissiplines van meditasie, naamlik regte 
instelling, regte aandag en regte konsentrasie, word beoefen. In die onmiddellike 
konteks van die vers sou eensame meditasie in die woud bedoel gewees het. Langs 
hierdie weg word kalmte (samatha) en insig (vipassana) bereik. So 'n mens het ook 
gedoen wat gedoen moet word’ (kata-kiccam). So 'n mens het taak en plig volbring, 
die vier edel waarhede deurleef, die agtvoudige pad bewandel, en is dus gelouterd, 
‘smetteloos’ (an-asavam; kyk ook na v. 89, 253 en 272 vir hierdie begrip) van 
karakter. So 'n mens het inderdaad ‘die hoogste peil’ (saak, welsyn) (utta-m-attham), 
naamlik nibbâna, arahantskap, ‘bereik’ (anuppattam). 


387 Bedags skyn die son 
snags glim die maan 
bewapen blink die kryger 
mediterend gloei die edel mens 
maar immer dag en nag skitter die Verligte. 


Ons vind hier vier ontologiese vlakke en vier ooreenstemmende trappe van 
vergelyking, te wete die natuurorde (son en maan); die gewone menslike samelewing, 
sosiale stratifikasie en al (kryger); die hoër geestelike orde (edel mens); en heel bo die 
verligte, verleegte. 


Al vier word geteken as glorieryk pragtig. Die vers is 'n les oor die heerlikheid, die 
skoonheid van dinge. Dit sê veel oor die vroeë Boeddhisme. Weer eens is hier geen 
skerp breuke nie, maar 'n kontinue voortgang wat nogtans belangrike kwalitatiewe 
veranderinge insluit. Die sleutel tot die ordening van dinge is nie verwerping, 
uitsluiting of gedwonge insluiting nie, maar organiese samevoeging, relativering, 
rangskikking van laer na hoër. 


Deurgaans gebruik die vers twee Pali-woorde, naamlik tapati en abhati. Die vertaling 
druk die orde van heerlikheid in vyf woorde uit. 


Al is die natuur ook hoe wonder-heerlik, die hoogste is dit nie. Deel daarvan en tog 
hoër reikend is die menslike lewensvorm. 


‘Kryger’ (387.3) is 'n vertaling van khattiyo (kyk die Inleiding, Kosmologiese en 
wêreldbeskoulike konteks). Dit slaan op 'n hoë kaste van Ariese afkoms, die regerende 
krygersklas, waaruit konings en ander hoë politieke figure gebore is. Die Boeddha self 

was uit hierdie laag afkomstig. Rykdom het hierin eintlik geen rol gespeel nie. Hier 
suggereer die woord die hele gewone menslike samelewing met sy magsverhoudinge. 
Die vers gee 'n sekere erkenning daaraan, maar die ‘bewapen’ (sannaddho) (met goud en 
juwele, olifante en ruitery, waens en voetsoldate daarby ingereken) word beklemtoon, 
oftewel die feit dat hierdie glorie op mag berus. Dit blink wel, maar … 


‘Brahmaan’ (bramano) (387.4) slaan op die hoogste kaste van Ariese afkoms, die 
kaste van priesters of heiliges. ‘Heiligheid’ is in die aanvaarde rangorde van die tyd 
nie verdien nie, maar toegeskryf op grond van die hoogste afkoms. In hierdie reël 
meld die belangrike vroeg-Boeddhistiese deurbraak hom aan, naamlik die deurbraak 
van 'n biologies sosiale konstruk na 'n nuwe kategorie, naamlik suiwer karakter- 
adel, heeltemal afgesien van mag, rykdom en wat ook al as merkers van status geld. 
Dit kom uit in die mees tipiese aktiwiteit van so 'n ver gevorderde mens, naamlik 
meditasie. So 'n mens is 'n ‘mediteerder’ (jhdyi), met inspanning op die weg van 
konsentrasie, kalmte en die ervaring van die laaste leegte. In die Boeddhisme is 
brahmano dikwels as sinoniem vir arahant gebruik. Hier gaan dit suiwer om 
verdienste, bo alle konvensionele sosiale verdelings uit. Die begrip ‘heilig’ (wat nie 
noodwendig hier gebruik hoef te word nie) sou dus ook 'n heel ander konnotasie 
hê as wat die geval in die Vediese religie was; ook anders as wat later in die 
Christendom die geval sou wees. Die blote ‘blink’ van die magsman (ingelees in die 
huidige samelewing, iemand wat materieel geldryk en sosiaal invloed- en magsryk 
en daarby prominent in die media is) en die stil innerlike ‘gloei’ van die mediteerder 
in ons vertaling wil die kwalitatiewe onderskeid tussen die twee en die groot 
meerwaarde van die tweede bo die eerste na vore bring. Die Dhammapada het 
heelwat vir ons hedendaagse samelewing te sê. 'n Sterk sosiaal kritiese aspek ten 
opsigte van sekulêre sowel as religieuse magsinstansies word geimpliseer. Khattiyo 
en die ou Vediese bramano dek hierdie twee magsfere, ideologies ineengevleg. Dit 
word vervang met 'n geheel en al ander waardestelsel van wat werklik ten diepste 
tel, saak maak, ’n ander soort edel-mens. Tog moet erken word dat Theravada in 
latere eeue dikwels in besonder intieme verhoudinge met die politieke magte van 
die dag gestaan het en dat die oorlewing van die sangha daarvan afhanklik was. 
Asoka bly steeds die voorbeeld van die ideale magshebber uit 'n Theravada-oogpunt. 


Die woordjie atha kan 'n verbindende sowel as teëstellende funksie hê. Hier druk dit 
die relasie tussen die ordes van syn treffend uit, te wete integrerende 'en' sowel as 
sterkerig onderskeidende ‘maar’. In die vertaling word ‘maar’ gebruik, maar ‘en’ sou net 
so gepas gewees het. Hoe heerlik is die verligte in die siening van die vroeë Boeddhisme. 
Tejo (tejasá is die instrumentele vorm daarvan) beteken subtiele ‘glans’, ‘heerlikheid’, 
‘glorie’, ‘energie’, ‘krag’. Die edel mens benader dit. 


388 Wie boosheid verban, word daarom edel mens, 
wie kalm leef daarom askeet 
en wie eie kwaad versaak daarom versaker genoem. 

Hierdie vers gebruik drie terme om na dieselfde soort mens te verwys en noem 
drie eienskappe van so 'n mens. Die eerste term is ‘edel mens’ (brahmano). Die tweede 
is ‘kluisenaar’, ‘askeet’, ‘swerwer’ (samano). Die derde is ‘versaker’ (huisverlater, 
wêreldversaker, bedelende swerwer, monnik) (pabbajito). So 'n mens het eerstens 
‘boosheid verban’ (bahita-papo). Tweedens ‘leef’ (-cariya) so een ‘kalm’ (sama-). 
Derdens het so een ‘eie kwaad’ (attano malam) ‘versaak’ (pabbajayam). Trouens, so 'n 
mens kan slegs met daardie eretitels benoem word ‘omdat’ (asma) hy sekere 
standaarde van karakter en gedrag bereik het. 


Die vers bevat 'n treffende klank- en woordspeling. Die ‘versaker’ (pabbajito) het sy 
eie kwaad ‘versaak’ (pabbajayam), probeer ons dit in Afrikaans weergee. In Pali is dit 
twee heel verskillende woorde, maar hulle word gekoppel om te suggereer dat die 
ware versaker nie bloot uiterlikhede soos huis en haard verlaat het nie, maar bowenal 
die kwaad. Let verder op die klem wat met attano [eie] geplaas word. Die verlater 
verlaat nie bloot 'daardie een’, ‘hulle’, ‘ander’, ‘die samelewing’, ‘die wéreld’ se kwaad 
nie, maar ‘sy eie kwaad. Dáár lê die eintlike probleem. 


389 Slaan 'n edel mens nie — 

maar laat 'n geslaande edel mens geen woede uiter nie; 

'n skande is dit om 'n edel mens te slaan — 

maar 'n groter skande is dit as die edel mens voor woede swig. 
390 Vir 'n edel mens is daar niks beter nie 

as om sy gees van plesiersug te weerhou; 

namate die drang om te beseer verdwyn, 

bedaar lyding. 


Hier in vers 389 word twee vlakke van moraliteit veronderstel. Geweld (in watter 
vorm ook al: verbaal, fisies, institusioneel) jeens 'n ander, veral 'n edel mens, is sleg, 
maar woede jeens die geweldenaar is nog erger, al is mens, veral 'n edel mens, ook hoe 
onskuldig en die geweld hoe onverdiend. Vir ‘heilige’, geregverdigde woede word hier 
geen plek gelaat nie. Om selfs onder die ergste provokasie nie aan woede toe te gee nie, 
is juis 'n merkteken van 'n edel mens. In die aangesig van geweld sal die edel mens 
reageer met welwillendheid, medelye en gelykmatigheid jeens die geweldenaar. 'n Edel 
mens reageer met basiese welwillendheid teenoor elke mens, selfs 'n geweldenaar, as 
Boeddha’ in wese en bestemming. 'n Edel mens reageer met medelye en volle 
inagneming van aanleidende en kondisionerende faktore in die agtergrond en tog 'n 
nugter, onmanipuleerbare saaklikheid. 


Aan ’n edel mens word hoër eise gestel, van so een word meer verwag. Dit 
impliseer 'n dubbele moraal. Wat op 'n laer vlak as begryplike en nodig, selfs 
verpligte reaksie verstaan en goedgekeur word, word op 'n hoër vlak van die hand 
gewys as 'n erger misdryf as die oorspronklike ongeprovoseerde geweld self. Die 
‘uiting’ (muficetha, van muficati: loslaat) van woede verwys na wederwoede, nie 
slegs in handeling nie, maar ook in woord en gedagte. Vir 'n ware edel mens is 

woede oor geweld 'n erger misdryf as selfs erge geweld by 'n mindere mens. ’n Edel 
mens styg uit bo die gewone samelewing wat grootliks op mag en geweld, 
persoonlik sowel as institusioneel, gebaseer is. 


Die agtergrond waaruit hierdie vers afkomstig is, laat nie ruimte vir goddelike 
woede en wraak nie (hier verskil dit van die teïstiese tradisies) Die agtergrond hier 
word gevorm deur die begrippe nie-permanensie, nie-substansie, kondisionaliteit, 
karma. 


Die samehang van begeerte (fanha) en weersin (dosa) (twee van die drie wortels van 
menslike lyding), word in vers 390 in duidelike taal uitgespel. Woede spruit uit 
gefrustreerde begeerte. Waar daar geen beheptheid met begeerte is nie, is daar geen 
woede nie. Ook geen lyding nie. 


Saam handel hierdie twee verse oor die tem van begeerte, woede en geweld. Dit is 
'n presiese weergawe van regte denke of voorneme of gesindheid (sammd-samkappa), 
die tweede lid van die agtvoudige pad. Regte denke bestaan uit nekkhamma 
[begeerteloosheid], avyapada [haatloosheid] en avihimsa [geweldloosheid]. Dit stoel op 
die eerste lid van die pad, naamlik regte insig (sammda-ditthi), insig in die voorkoms, 
oorsprong en verwydering van lyding. In die laaste instansie verwys dit na insig in die 
nie-permanensie en nie-substansie van dinge. 


Let op die twee-eenheid van indikatief en imperatief, feit en voorskrif, wese en 
werklikheid. Die persoon wat hier bespreek word, moet nie nog 'n edel mens word 
nie, maar is dit - in beginsel, asook in graad van gevorderdheid - dog dit behels nie 
dooierus-gearriveerdheid nie. So 'n mens bly verantwoordelik, groeiend, dinamies 
voorbeeldig in 'n gewelddadige wêreld. Inderdaad, noblesse oblige [adel verplig] en 
Gabe ist Aufgabe [gawe is opgawe]. 


Dit is opmerklik dat die verdwyning van gewelddadige neigings nie net die einde 
van lyding vir die slagoffers van daardie geweld nie beteken nie, maar ook vir die 
pleger daarvan. Die klem val in hierdie verse op laasgenoemde. 


Hierdie verse beweeg op die vlak van individuele etiek. Hoe sal of behoort edel 
mense op te tree as hulle in hulle individualiteit aangerand word? Dit is duidelik wat 
verwag word. Wat geld egter in meer as individuele situasies soos sosiale etiek, 
politieke etiek of regspleging? Die tema in hierdie twee verse is die woede van 'n 
beseerde mens self, nie die woede omrede die geweld wat 'n ander aangedoen word 
nie. Is die strekking van die Dhammapada dat misdade en misdrywe (van 'n 
gewelddadige aard, om nou maar daarby te bly) in die ‘dorp’, die breër samelewing, 
deur die vingers gesien moet word? Stellig nie, maar 'n bespreking oor hierdie 
dimensie van geweld en die reaksie daarop gaan die ruimte van hierdie boek te buite. 
Dus volstaan ek met net die volgende. Ons moet onthou dat die vroeë swerwers wat 
later die sangha geword het juis uit die samelewing padgegee het en hulle nie opgesaal 
het met die problematiek van hoe om 'n samelewing of koninkryk te bestuur en met 

geweldsmisdade in die algemeen te handel nie. In hulle perspektief sou die kollektiewe 
saamleef in die ‘dorps'-bestaan deur begeerte, haat en woede, geweld en lyding 
gekenmerk gewees het. Dus, verlaat dit. En tog, en tog … mettertyd het die beweging 
van die Boeddha al hoe meer met die breër samelewing vervleg geraak. Namate die 
sangha gegroei en allerlei soorte mense daar 'n heenkome gevind het, het allerlei 
soorte misdrywe toegeneem en het 'n stelsel van dissiplinêre maatreëls nodig geword. 
Die Vinaya Pitaka handel in ’n groot mate daaroor. In 'n breër sin is daar in die 
moraliteit van die edel mens geen ruimte vir politiek van haat nie. 


391 Een wat nie verkeerd doen 
in liggaam woord en gedagte nie 
maar in al drie opsigte beheersd is 
noem ek ‘edel mens. 


Die woordeinde-katam (hier as 'doen' vertaal) is afkomstig van die werkwoord 
karoti (maak, doen). Laasgenoemde is ook die basis van die naamwoord kamma met sy 
twee ineengevlegte betekenisse, ‘daad’ en ‘gevolg’. Die Boeddhistiese denke ken 'n 
buitengewoon belangrike betekenis aan hierdie begripskompleks toe. 'n Mens is 
verantwoordelik vir jouself; jou eie doen en daad skep jou eie lot. Let op dat ‘doen’ en 
‘daad’ ook ‘praat’ en ‘dink’ insluit. Praat en dink is aktiewe, gevolgdraende dade, niks 
minder as liggaamlike handeling nie. 


Die noem van hierdie drie uitdrukkingsmiddels van doen en daad (naamlik 
liggaam, woord en gedagte) sinspeel op die tweede, derde en vierde dimensies van 
die agtvoudige pad, naamlik regte denke, spreke en handeling. Hierdie drie volg 
op, vloei voort uit, regte insig in die wese van dinge, en hulle word weer gevolg 
deur regte lewe in die breedste sin van die woord. Hulle is die skakels, die brûe, 
tussen die insig in nie-permanensie en nie-substansie aan die wortel van dinge en 
'n mens se ganse lewenswyse in die breedste sin. Hoe leef ek, ons, die waarheid 
alledaags uit? 


'Beheersd' (samvutam) druk 'n belangrike aspek van die Boeddhistiese lewensweg 
uit. Dit is 'n derde weg anderkant blote oorgee aan wat ook al driftig in die liggaam, 
op die tong en in die kop opduik en na uitdrukking of vervulling smag, en anderkant 
'n askese waarin 'n mens as't ware ophou leef, praat en dink. ‘Beheersd’ moet nie as 
‘bang’ of ‘negatief misverstaan word nie. Inteendeel, dit druk 'n besonder sterk 
positiewe eienskap uit, naamlik soewereine krag, soos van 'n getemde olifant. Só is 
'n ware edel mens, neem voluit deel aan die veldslag van die lewe. So 'n mens 
ondergaan nie maar net die lewe nie, maar ‘doen’ daadkragtig en aanvaar die gevolge 
van sy of haar dade van liggaam, woord en gedagte. Al drie is instrumente van 'n 
bepaalde lewensuitkyk, van 'n sekere insig en wil-krag. 


Om die diepste metafisies mistieke insig met die daaglike lewe te verbind, is 'n 
sentrale element - selfs probleem - in alle religieë. 

392 Soos’n brahmaan aan `n offervuur 
moet jy opreg eerbied betoon 
aan een by wie jy die dhamma leer ken 
— die dhamma deur die Volmaak Verligte onderrig. 


Die vers beklemtoon 'n belangrike verskil tussen 'n tradisionele kaste-brahmaan en 
'n edel mens soos in hierdie hoofstuk bedoel. Soos in die Brahmaanse offerkultus die 
geval was, was opreg ‘eerbied betoon’ (namasseyya, vervoeging van namassati) in die 
nuwe leer van die Boeddhisme van groot belang. Die Boeddhisme wys egter die 
Brahmaanse klem op rituele met 'n bonatuurlike verwysing van die hand en vervang 
dit met klem op die leer wat persoonlik van mens tot mens gekommunikeer word. Dit 
is oorspronklik deur die Boeddha ontdek en geleer en daarna van generasie tot 
generasie deur woord en voorbeeld van een mens na 'n ander aangegee. ‘Deur die 
Volmaak Verligte onderrig’, is 'n weergawe van die mondvol Pali-frase sammd-sam- 
buddha-desitam. 


Diebrahmane het die vuur opgepas en selfs gawes daaraan gebring. Word gesuggereer 
dat dieselfde aandag nou stellig aan 'n monnik gegee moet word? Miskien, maar daar is 
tog heelwat meer, wil ek dink. Hier gaan dit nie om blote rituele herhaling nie, maar om 
eksistensiële metafisies mistieke insig in die waarheid. Dit gaan om die werklike 
gemeenskap tussen mense wat daardie insig onder mekaar deel en wat 'n element van 
‘leer by’ insluit. Elkeen moet sy of haar eie insig self verwerf, maar dit sluit nie ‘leer by’ 
en leer aan’ uit nie. Die verkryging van insig is per definisie kommunikasie tussen vry 
mense. Gesprekke oor die dhamma sluit dus vanselfsprekend wedersydse respek en 
eerbied van die deelnemers as edel vriende in. Leerling leer van leermeester; leermeester 
leer van leerling. Eerbied sny alle magsverhoudinge, verhoudinge van dominasie, 
onderdanigheid en uitbuiting in enige vorm by die wortel af. 


393 Edel mens is jy nie 
omrede van jou gekoekte haarstyl, afkoms of geboorte nie; 
edel mens suiwer is jy 
as waarheid en waaragtigheid in jou woon. 


In die konteks van die tyd was die boodskap van die Boeddha revolusionêr, nie in 
die sin van oproerigheid of gewelddadige opstand teen die magsorde van die tyd nie, 
maar in die sin van lewensbeskoulike prioriteite en omgang met mekaar. Heersende 
sosiale waardes is omgekeer. 


In hierdie vers word merkers van sosiale en politieke diskriminasie en adel soos in 
die tyd verstaan, uitgelig. ‘Afkoms’ (gottena) slaan op 'n sosiale groep wat hulle herkoms 
tot op 'n gemeenskaplike voorouer kon terugvoer (dus 'n familie), met die assosiasies 
van 'n belangrike voorouer en vooraanstaande familie. ‘Geboorte’ (jacca) het dieselfde 
strekking. Biologiese afstamming volgens stand en klas — met ras net 'n hanetreetjie 
verder - is hier die maatstaf vir sosiale waarde. 

Hoë sosiale stand word hier, soos meestal in die mensegeskiedenis na die jagter- 
versamelaartydperk die geval was, onder andere deur uiterlike self-presentasie 
gedemonstreer. Hier word ‘toutjieskapsel’ (jatahi), 'n sorgvuldig bestudeerde kop vol 
gekoekte hare, genoem. Die mense wat hulle so presenteer, is nie blote boemelaars in 
die bos nie, maar lede van die priesterkaste (dit kan selfs askete wees) met 'n voorkoms 
wat getuig van yslike minagting van algemeen aanvaarde kodes, en juis so lede van die 
boonste kors van die samelewing. Aan die ydel spel van voorkoms en afkoms het hulle 
egter nie ontsnap nie. Die vere maak steeds die voël. 


Die Boeddha gaan lynreg daarteen in. Ware adel is 'n saak van karakter. Dit setel in 
die intellektuele kwaliteit ‘waarheid’ (saccafi) en die verwante morele kwaliteit 
waaragtigheid [regverdigheid] (dhammo), inherent in 'n waarlik edel mens. Die teks 
wat ons as basis gebruik, gee die woord sukhi [geluk]: Die werklik edel mens is gelukkig. 
Ons vertaling volg die alternatiewe lesing suci [skoon, suiwer]: Die edel mens is skoon, 
SOOS Suiwer goud. 


Die implikasies vir 'n land soos Suid-Afrika is duidelik. Die boodskap van die ou 
Boeddhisme is stellig dat blote biologiese afstamming of godsdienstige tradisie nie as 
die grondslag vir sosiale diskriminasie en onderdrukking gebruik mag word nie. Die 
boodskap is egter ook nie dat die statusse van bo en onder gewoon onderstebo gedraai 
word in dieselfde nimmereindigende ou magstryd van families, klasse, rasse of 
godsdienste met mag en rykdom as kriteria van ‘sukses’ nie. Dit is ook nie dat almal in 
'n massa-samelewing gelykmakend ondergedompel word nie. Die kwaliteite van insig 
en eerbaarheid word onverbiddelik as merkers van ware adel gehandhaaf, buite die 
hokke met hulle haangevegte. 


Almal is nie ewe edel nie. Laat die ware edeles mekaar oor alle grense vind en die 
massa sowel as die onedel sogenaamde elite van magtiges en rykes ophef. 


394 O dwaas, waardeloos 
is 'n gekoekte haarstyl en kleed van antiloopvel; 
in jou groei 'n geil bosgasie 
al is jy buite hoe fyn uitgevat. 


Die gedagtegang van die vorige vers word voortgesit. ‘Kleed’ (-satiya) ‘van vel’ 
(ajina-, spesifiek die vel van 'n swart antiloop nogal, waarskynlik ook met die kloutjies 
nog daaraan) brei uit op die opgesmuktheid van die konvensionele adel. Dit is alles 
waardeloos. ‘Innerlik’ (abbh-antaran) kan die ‘bosgasie’ (oerwoud, gahanam) van 
ongetemde begeerte en weersin in al hulle variante steeds wild groei. Stellig sluit die 
vers ook die gedagte in dat die dwaas 'n dier moes doodmaak om so 'n kleed te bekom. 
Die priesteradel was in elk geval die amptenare van 'n offerkultus. 


395 'n Mensekind geklee in lappe van 'n rommelhoop 
uitgeteer met are sigbaar oor sy hele lyf 
alleen in 'n woud mediterend 
noem ek ‘edel mens. 

Jantum [geborene, mensekind] vestig ons aandag op 'n mens in sy eenvoudigste, 
natuurlikste staat, sonder al die kunsmatige toebehoorsels van 'n aanmatigende 
aanspraak om vernaam te wees. So 'n mensekind is veel nader aan die wese van dinge 
as die spoggerige meneer. Gereduseer tot sy eenvoudigste staat, is hierdie mens bedek 
met toiings (vuil lappe [pamsu-] opgetel op 'n vullishoop [-kila: waarskynlik die wal 
van 'n watersloot]). Bowendien is hy ‘uitgeteer (kisam), met sy ‘are’ (dhamani-) duidelik 
sigbaar. Hy is nie 'n professionele religieuse amptenaar nie. Die mees wesenlike aan 
hierdie mens is egter drie kenmerke: Hy het hom aan die sosiale spel met al die 
pretensies daarvan onttrek (leef buite die dorp in 'n ‘woud’ [vanasmim]), daar soek en 
beoefen hy ‘mediterend’ (jhayantam) kalmte en insig, en dit doen hy as ‘alleenling’ 
(ekam), al sou daar ander, selfs vriende, om hom wees. 


Die slotrefrein (hom) noem ek edel mens’ (tam aham brümi brahmanam) word 
vervolgens in elke vers tot aan die einde van die hoofstuk en dus van die Dhammapada 
as geheel volgehou. Dít is waaroor hierdie bundel ten diepste handel, naamlik die 
verwerkliking van die aanleg tot adel, in elke mens aanwesig. 


396 Ek noem niemand ‘edel mens’ 
vanweë sy afkoms of vername moeder nie 
(so een is welaf en sé meneer). 
Nee, iemand wat niks het en niks wil hê nie 
noem ek ‘edel mens’. 


Van hier af tot aan einde van hierdie hoofstuk is al die verse bykans identies aan die 
reeks verse 620-647 in die Sutta-Nipata. Die historiese verhouding tussen die twee 
digbundels is nog nie finaal uitgeklaar nie. 


Weer eens word biologiese afstamming as merker van aristokrasie van die hand 
gewys. Nie verbasend nie, word twee tipiese trekke van daardie self-bewuste klas, so 
bekend in die geskiedenis, geskets. Eerstens leef sulke mense, as deel van 'n bevoorregte 
geslote kring, in terme van hulle eie konvensies en etiket en praat familiêr met persone 
wat hulle as gelykes beskou en neerbuigend met minderes wat daarbuite val. Ons vers 
druk dit uit met die woord bho-vadi: So 'n mens is 'n ‘ou vriend-séer’, ‘meneer-séer’. Bho 
was vir gelykes en minderes gebruik. Baie belangrike Brahmane het die Boeddha soms 
besoek, maar hom as bho aangespreek om hom as hul gelyke te plaas, maar tog nie te 
veel eer te betoon nie. Van die Boeddhistiese kant het die betiteling ‘meneer-séer’ weer 
'n geringskatting van die aanstellerige Brahmane bedoel. Tweedens was sulke mense 
natuurlik finansieel goed daaraan toe. So 'n mens was 'n ‘iets-hebber’, 'n ‘met-ietser’ 
(sa-kificano). 


Die heersende aristokrasie word ontmasker as ’n valse pseudo-aristokrasie, 
voorgegewe kwasi-aristokrasie. Ware aristokrasie beteken om 'n ‘niks-hebber’, 
‘sonder-ietser’ (a-kificanam) en ‘nie-vatter’ (a-n-adanam) te wees. Die ooreenkoms 
tussen die Dhammapada en die boodskap van Jesus in Mattheus 5 tot 7 (veral 6:25-34) 
sal nie by die leser verbygaan nie. 

Die vers bly by mense wat die dorpslewe geheel en al verlaat het en dui nie aan 
hoe dit op leke in die dorpslewe van toepassing kon wees nie. Die volgende vers 
(397) beweeg by implikasie op die terrein van die bestaanwyse van 'n dorpsleek 
wat ter wille van gesin en familie nie anders kan nie as om sekere dinge te besit en 
met groot verantwoordelikheid daarmee om te gaan nie. Hoe om die radikale 
boodskap van die Boeddha en die antieke voddedraende, uitgeteerde enkelinge wat 
van afkoms, rykdom en status afskeid geneem het en afgesonderd mediteer vir 
vandag se lekelewe van toepassing te maak, is 'n groot uitdaging. Uiteindelik kan 
dit nie in algemeen verpligtende formules vasgevang word nie, maar bly dit die 
verantwoordelike besluit van die eenling wat die Boeddha gehóór het. Juis in die 
skynbaar verre vreemdheid van ons ou teks lê die uitdaging, die relevansie daarvan. 
Streng teoreties beskou, is 'n begrip soos 'Boeddhistiese fundamentalisme' 'n 
contradictio in terminis: Blote repetering is nie 'n bewys van getrouheid aan die 
tradisie nie. Die klassieke boodskap moet telkens in ander omstandighede nuut 
vorm aanneem. 


397 Wie alle belemmeringe afgesny het 
en onbevrees is, 
alle verknogthede oorkom het 
en vry is, 
noem ek ‘edel mens. 


Vir die begrip -samyojanam (belemmering — daar is 10 onderskei), kyk na verse 31, 
45 en 370. Die uitwerking van die ‘afsny’ (chetva) van belemmering is vreesloosheid. So 
'n mens is nie meer bevrees, opgewonde, bekommerd of gefolterd nie (na paritassati). 
So 'n mens het elke ‘verknogtheid’ (sanga-) ‘oorkom’ (-atigam) en is ‘vry’ (vi-samyuttam). 
Vryheid en vreesloosheid gaan hand aan hand. Die aristokrasie waarvoor elke mens in 
haar wese aangelê is, word verwerklik. 


In aansluiting by verse 395-397 is die groot probleem, so word in 397 
gesuggereer, nie soseer die besit of nie-besit van dinge nie, maar die innerlike 
gesteldheid van die mens wat daarin vasgevang word, te wete die belemmeringe en 
verknogthede. Wees gereed vir die dag dat al sulke uiterlike dinge van jou 
afgestroop word. Om dan onbevrees en vry te wees, is die merkteken van 'n waarlik 
edel mens. 


398 Wie tou en toom en teuel en stang gebreek, 
die dwarsbalke gelig het 
en verlig is 
noem ek ‘edel mens’. 


In die tradisie is wat hier weergegee word as ‘tou’ (nandhim), ‘toom’ (varattaf), 
‘teuel (sandanam), ‘stang’ (sahanukkamam) en ‘dwarsbalke’ (-paligham) as metafore 
opgeneem, verwysend na onderskeidelik haat (dosa), begeerte (tanha), valse sienings 

(ditthi), neigings (anusaya, kyk v. 338) en onkunde (avijjd). Hierdie mens word in die 
vers as sterk beskou. As die krag geaktualiseer word, is so 'n mens soos 'n os wat 
losbreek uit die juk van sy gebondenheid aan 'n swaar vrag sand, vry vorentoe beweeg 
en die swaar las agterlaat. 


399 Wie belediging, aanranding en inkerkering 
sonder bitterheid verduur 
met duldkrag so sterk soos 'n weermag 
noem ek ‘edel mens’. 


Belediging’ (akkosam), ‘aanranding’ (vadha-) en ‘inkerkering’ (-bandhai) kan verbaal 
of fisiek interpersoonlik wees, asook sosiaal institusioneel. In laasgenoemde geval tas 
'n strukturele situasie 'n mens se waardigheid intens aan, kan jou beledig, aanrand en 
inkerker. In 'n geval van ernstige siekte of fisieke gebrek kan 'n mens ook magteloos 
in jou eie liggaam ingekerker wees. Die vers spoor persone in sulke skynbaar 
vernederende situasies aan om dit ‘sonder bitterheid’ (a-duttho) te ‘verduur (titikkhati). 
Hierdie ‘duldkrag’ (khanti-balam) is so sterk soos 'n weermag (bala-anikam). Die 
vertaling ‘duldkrag soek aansluiting by sterk eienskappe soos wilskrag, daadkrag en 
denkkrag. Die begrip dui nie op slap toegeeflikheid nie, maar op 'n bewuste daad wat 
die hoogste norm in stand hou en tog ook ruimhartig versagtende omstandighede in 
ag neem en vergewensgesind is, nie op wraak ingestel nie. Die kategorie kompromis 
meld sigself weer eens aan, asook die verskil tussen byvoorbeeld die Dhammapada en 
die Bhagavadgita. Die Gita het in sekere omstandighede doodmaak uit liefde 
geakkommodeer, die Dhammapada nie (vergelyk die openingsverse van die bundel). 


In die uiterste omstandighede sulke geduld sonder enige bitterheid aan die dag te lê, 
is 'n teken van 'n werklik groot, edel mens. So ’n mens versoen die hoogste reg met 
liefde. Dit beteken nie dat gepaste neutralisering of teenmaatreëls nie geneem kan 
word nie. Hoe dit op individuele interpersoonlike vlak gedoen sal word, is 'n saak van 
individuele insig en gewete. Die lewe van 'n lekepersoon midde-in die gewonde lewe 
bevat stellig baie stryd. Hoe veg 'n mens vir 'n goeie saak? Die vers dui 'n rigting aan. 
Dit neem nie weg nie dat kollektiewe en institusionele konflikhantering op 
Boeddhistiese grondslag altyd 'n besonder gevoelige saak was. Wat die sangha betref, 
is dit nie 'n probleem nie of tog wel 'n kleiner probleem, maar wat van 'n Boeddhisties- 
geïnspireerde staatsbestel? Sou 'n Boeddhistiese politieke etiek 'n staat sonder ’n leër 
voorstaan? Die geskiedenis toon dat die Boeddhisme nie beskermende maatreëls soos 
leërs van die hand gewys het nie. Nog 'n vraag is hoe 'n individuele Boeddhisties- 
lewende mens teenoor leër en oorlog, selfs verdedigende oorlog, sou staan? Die 
uitwerk van 'n Boeddhisties geinformeerde sosiale, ekonomiese en politieke etiek is 
uiters belangrik in hedendaagse omstandighede. 


400 Wie sonder woede plig volbring, 
sonder lus deugsaam leef 

en beheersd die laaste liggaam dra 
noem ek ‘edel mens’. 


Die mens van wie hier sprake is, is ‘sonder woede’ (a-k-kodhanam), sonder 
ressentiment, bitterheid, wrewel, wrok, verwerping, ensovoorts, in enige vorm. 
Hy is ook iemand wat sy ‘plig’ (vata-) volbring. Dit slaan op sekere buitengewone 
voorskrifte (dhutanga) vir monnike, bykomend tot die gewone. Die dhutdnga- 
verwagtinge weerspieël 'n situasie toe die orde reeds stewig gevestig was. Hulle is 
nie noodwendig almal gelyktydig gedurig beoefen nie, maar een of meer vir korter 
of langer tydperke. Die maatreëls wat hier gelys word, was nie as bloot uiterlike 
self-pyniging bedoel nie, maar aanbeveel ter bevordering van die verhewe kwaliteite 
wat origens in hierdie vers genoem word. Hierdie aanbevelings word verspreid in 
die ou suttas vermeld, maar nêrens in een lys saamgevat nie. Die groot skolastiese 
Theravada-kommentator en konserwatiewe konsolideerder van 'Theravada- 
Boeddhisme, Buddhaghosa (vyfde eeu AJ), het dit in sy Visuddhimagga [Pad van 
suiwering] saamgevat en in fyn besonderhede bespreek, soos sy gewoonte was 
(Buddhaghosa 1979:59-83). Hy bespreek onder andere uitvoerig die grade waarin 
elke praktyk beoefen kan word en die voordele van elk. 


Die monnik wat hom hiermee besig hou: 


dra vodde van rommelhope verkry 

dra die drie voorgeskrewe klede 

bedel vir gawes 

beweeg van een huis na 'n ander sonder enige voorkeur 

eet 'n maal in een sitting 

eet slegs een maal op 'n keer uit sy een bakkie 

wys kos wat op 'n onvanpaste tyd aangebied word van die hand 
leef in 'n woud 

sit op boomwortels 

10. leef in die ope lug 

11. vertoef by weggooiplekke vir lyke 

12. aanvaar enige sit- of lêplek wat aangebied word 
13. slaap in 'n sittende posisie. 


Hierdie voorskrifte kan in ses kategorieë onderskei word: 


e 1-2 het met kleding te doen 

e 3-4 met bedel (die bekom van lewensmiddele) 
e 5-7 met eet 

e 8-11 met woning 

e 12-13 met liggaamshoudings (sit en slaap). 


Hulle herinner aan die lewenswyse van die Christelike woestynvaders (vgl. v. 21). 
Antonius (derde-vierde eeu AJ) het byvoorbeeld al sy eiendom weggegee, uiters karig 

geëet (brood, sout en water een keer 'n dag na sonsondergang) en 'n dierevel met die 
hare teen sy liggaam gedra. Daar moet in gedagte gehou word dat die suttas nie ekstreme 
asketisme as lewenswyse voorgeskryf het nie, maar stylvolle, sober matigheid, kennelik 
met tydperke van besondere onttrekking. Bogenoemde besondere pligte sou nie direk 
intensief op leke van toepassing kon gewees het nie, maar het tog wel na 'n algemene 
rigting gewys wat 'n leek in sy of haar lewe sou kon navolg. Ook die hedendaagse leek 
kan hierdie rigtinggewende reëls met respek hanteer en vry en selfstandig besluit hoe 
om hulle toe te pas. Dit kan byvoorbeeld toegepas word deur jouself van tyd tot tyd vir 
'n korter of langer tydperk van sekere as vanselfsprekend aanvaarde geriewe te onthou. 


Oor die algemeen leef so 'n mens (monnik) ‘sonder lus’ (a-n-ussutam) en ‘deugsaam’ 
(stlavantam) en volbring dus die vier tipes deug: 


* volg nougeset die reëls van die orde 

e beheers sy sintuie 

e is suiwer in lewenswyse 

e gebruik klede, kos, woonplekke en medisyne soos voorgeskryf nie as luukshede 
nie, maar as noodsaaklikhede. 


Hy leef 'selfbeheersd' (dantam) wat sy ses sintuie betref. Dit nooi die hedendaagse 
leek uit om in die situasie van vandag 'n leefstyl van optimale vryheid te vind en te 
volg, dit wil sê vry van lus en haat, in beheersde deugsaamheid. 


So ’n mens dra sy laaste liggaam (antima-sdriram), wat beteken hy sal nie weer 
gebore word nie omdat die proses van samsara beëindig word. Hierdie persoon het sy 
lewensaak en -taak volbring, gekom waar 'n mens kan kom. Daar is geen onafgehandelde 
besigheid nie. Hy hoef niks oor te doen of reg te maak nie. Dit is moontlik dat die 
geloof in die herhaling van die lewe en die beëindiging van die herhaling sy oorsprong 
het in die denkbeeld van die menslike lewe as 'n skolingsproses, 'n groeiproses bestem 
vir volkome volwassenheid in insig en deug. Hierdie mens het dit bereik. 


401 Aan wie sinplesier nie kleef nie 
so min as water aan 'n lotusblaar 
of mosterdsaad aan 'n naald se punt 
noem ek 'edel mens. 


Vir die beeld van 'n lotus as simbool van suiwerheid, kyk ook na verse 58 en 336. Ons 
basisteks gebruik lippati (die passiewe werkwoordsvorm), naamlik “word besmet’ of 
‘word bekleef. 'n Alternatiewe lesing is limpati (die aktiewe vorm), naamlik ‘besmet’, 
‘bekleef’, ‘kleef aan’. Ons volg hier ons basisteks met die passief. In die geval van lippati 
word van die edel mens nie beweer dat hy nie aan sinlike plesier kleef nie, maar dat 
sinplesier aan hom nie kleef nie. Met die aktiewe alternatief (limpati) kleef die edel mens 
nie aan sinplesier nie. Tog is daar nie 'n wesenlike verskil tussen die twee nie. In albei 
gevalle is so 'n mens wel bewus van en registreer sinplesier as ‘aangenaam , maar hou nie 
daaraan vas nie. Nou is die aansluiting by die ou Boeddhistiese khandha-skema duidelik. 

Die tweede lid van daardie skema (kyk ook na vv. 60, 202, 221 en 374) is immers vedana 
[sensasie], wat in vyf klasse voorkom, te wete liggaamlik aangenaam, liggaamlik 
onaangenaam, mentaal aangenaam, mentaal onaangenaam en neutraal (onverskillig) 
(let wel, die mens het ses sintuie). So 'n mens ervaar wel aangename liggaamlike en 
mentale sinplesier, maar is nie daaraan geheg nie. Dit kleef nie aan hom nie, maar rol van 
hom af soos water van 'n lotusblaar en mostertsaad van 'n naald se punt. Die vers maak 
melding van sinplesier, maar het stellig net soveel betrekking op liggaamlike en mentale 
pyn. Dit rol van die edel mens af omdat daar agter die khandhas geen saamgestelde 
metafisiese ‘ek’ is nie. Hierdie gedagtegang word in die volgende vers voortgesit. 


402 Wie in hierdie lewe 
die las neerlê en volkome vry 
die einde van sy leed ervaar 
noem ek ‘edel mens’. 


‘Las neerlê (panna-bharam) verwys na die neerlê van die vyf faktore wat 'n mens 
konstitueer en waarop die vorige vers sinspeel. Dit beteken nie noodwendig dat so 
'n mens fisiek sterf nie. Inteendeel, ‘in hierdie lewe’ (idh’) beklemtoon dat die 
neerlê van die las deur ’n nog lewende persoon gedoen word. Hy leef nog as die 
som van die vyf faktore, maar die lewe is nie meer 'n ondraaglike las met al die 
gepaardgaande lyding nie. So 'n mens is inderdaad ‘volkome vry’ (visafifiuttam), 
naamlik van alle besoedelinge. Die rede hiervoor is dat hy ontslae is van die 
‘selfsugtige’ denkbeeld van ‘self’ (atta). 


Die woord attano is hier ryk aan betekenismoontlikhede. Eerstens kan dit besit 
aandui. So 'n mens ervaar die einde van sy eie lyding as empiriese persoon. Tweedens 
kan dit slaan op die misverstand dat daar agter die vyf khandhas 'n metafisiese ‘ek’ (self) 
as blywende substraat skuil. Om die valse denkbeeld van so 'n attd te ontmasker, lê 
immers aan die basis van die Boeddhisme. Dan ervaar die mens die einde van lyding 
wat wesenlik aan die denkbeeld van 'self gekoppel is en sou ons kon vertaal: die einde 
van die leed van ‘self’ (dit wil sê die leed as gevolg van die geloof aan 'n metafisiese 
‘self’). Ons vertaling gaan die eerste, miskien mees voor die hand liggende weg op. Tog 
lees ons albei betekenisse in die vers. So word 'n aansluiting met die vorige vers 
gehandhaaf. Waar van die las (-bharam) van 'n ‘metafisiese ek’ in en agter die khandhas 
afstandgedoen word, verval die hele basis van sintuiglikeplesiersug, plesierverkleefdheid 
en plesierbeheptheid, asook verknegtheid aan onaangename ervarings en word mens 
‘vry (vi-safifiuttam). Die beëindiging van hierdie eksistensiële lyding as gevolg van jou 
uitgelewerdheid aan bloot sintuiglike plesier en pyn is immers waaroor die hele lering 
van die Boeddha handel. Dit word afgeskud as bysaak. 


403 Wie diepe kennis het en wys is, 
regte pad van slegte pad kan onderskei 
en die hoogste goed bereik het 
noem ek ‘edel mens. 

‘Regte pad’ (magga-) is die pad wat lei na die ‘hoogste goed’ (uttama-attham), 
naamlik nibbana en arahantskap. ‘Slegte pad’ (-a-magga) lei na ongeluk en onheil. Die 
edel mens met ‘diepe kennis’ (gambhira-pafifiam) van albei en ‘wys’ (medhavim), 
iemand wat 'onderskeidend' (kovidam) is wat hulle uiteindelike resultate betref, 
bewandel die regte pad en bereik die ‘hoogste goed’ (voordeel, wins). Die omskrywing 
‘van diepe kennis’ druk treffend uit waarom dit hier gaan. Gambhira- verwys in die 
eerste plek letterlik na 'n besonder diep dam, dan figuurlik na 'n onmeetlik diep saak 
en die diepte van kennis wat dit peil. 


Die argument kan met behulp van ou Griekse mitologie geillustreer word. Narcissus 
gaan sit voor 'n diep helder dam. Wat sien hy? Slegs sy eie weerkaatsing in die water. 
Hy besef nie dat dit bloot 'n oppervlakkige verskynsel is nie, raak verlief daarop en bly 
daarna staar totdat hy sterf. Die Boeddhisme waarsku ons teen so 'n fiksasie en so 'n 
toekenning van ewigheidstatus aan 'n blote ligspel. Die persoon wat oppervlakkig kyk, 
bly obsessief met homself besig. Die wyse kyk met diepe kennis deur die hersenskim 
tot op die bodem van die ware werklikheid. 


404 Wie onverbonde bly 
aan huisbewoners en -verlaters, 
woningloos swerf en weinig wens 
noem ek ‘edel mens. 


Hierdie mens is ‘weinig wensend’ (app-iccham). Die bedoeling is nie dat hy na 
weinig dinge sterk smag nie, maar dat hy weinig nodig het, min behoeftes het. Hy 
is ‘woningloos’ (anoka-) ‘swerwend’ (-sarim), nie noodwendig bloot fisies sonder 
vaste woning nie, maar in sy hele lewensuitkyk en lewenspraktyk vry van 
konformisme aan 'n mimetiese bestaan met sy voorgeskrewe begeertes en 
onvermydelike konflikte. Hy het ast ware nie 'n adres waar die gewone pakke 
plesiere en sorge afgelewer kan word nie, is nie ontvanklik daarvoor nie. Dit behels 
dat hy nie slegs ‘onverbonde’, 'nie-klewend' (a-samsattham) is aan ‘huisbewoners’ 
(gaha-tthehi) (dit wil sê leke) nie, maar ook aan huislose, bedelende askete (an- 
dgarehi). Laasgenoemde situasie kan net so 'n gevangenis wees as eersgenoemde. 
Die edel mens leef daarbuite, is in die volle sin van die woord vry, is ‘woningloos 
swerwend en weinig wensend’ (anokasirim appiccham) — nog 'n frase, soos dikwels 
in hierdie bundel poësie gevind word, wat die liefhebber van Pali en die ou 
Boeddhisme in die geheue sou wou bêre. 


405 Wie die knuppel neerlê 
voor wesens swak of sterk 
en nie doodmaak of laat doodmaak nie 
noem ek ‘edel mens. 


Kyk ook na Hoofstuk 10, veral verse 129 en 130. Die woorde wat hier met ‘swak’ 
(tasesu) en ‘sterk’ (thavaresu) vertaal word, beteken letterlik ‘bewegend’ (of bewend) 
en ‘staande’ en sou inderdaad ook verstaan kon word as verwysend na, aan die een 

kant, bewegende ‘mense en diere' en, aan die ander kant, stilstaande ‘plante’. Indien 
die tweede opsie gekies word, sou dit natuurlik ingrypende ekologiese implikasies 
hê. Dan sou ook die plantelewe met respek behandel word en nie willekeurig en 
ongevoelig doodgemaak en uitgeroei word nie. Die edel mens maak nie self dood 
(hanti) nie, maar laat ook nie doodmaak (ghateti) nie, is nie oënskynlik onskuldig met 
skoon hande tog direk of indirek aandadig aan enige vorm van doodmaak nie. Dit 
het allerlei implikasies, van sosiale en politieke saamleef tot leefstyl en ekologie. 
Doodmaak hoef ook nie slegs in die fisieke sin van biologiese lewensbeëindiging 
verstaan te word nie. Dit is die uiterste geval van geweld wat in allerlei grade van 
aanranding en ontmagtiging in allerlei opsigte, interindividueel sowel as institusioneel 
kan voorkom, maar altyd verkeerd is. Hierdie ou teks moedig nie lam en pap inval 
aan by wat ook die geval mag wees nie, maar het baie sterk sosiaal kritiese implikasies. 
Alles kom egter neer op die wyse waarop dit uiting vind. 


406 Wie by vyandiges vriendelik is, 
by geweldenaars rustig 
en by gieriges vrygewig 
noem ek ‘edel mens’. 


Die vyandigheid, geweld en gierigheid waarvan hier sprake is, kan in direkte 
konfrontasie teen so 'n edel mens gerig wees, maar dit hoef ook nie die geval te wees 
nie. Hy kan hom immers ook in 'n situasie bevind waar hy fisies of sosiaal omring word 
deur ‘vyandiges’ (viruddhesu), ‘geweldenaars (attadandesu) en ‘gieriges’ (sadânesu) 
teenoor ander mense as die wyse mens self, of hulle nou tydelik opgesweep is of 
deurlopend so ’n lewensuitkyk handhaaf. Die optrede van sulke mense kan by woorde 
bly, in dade omgesit word of institusioneel, selfs juridies in wetgewing, vasgelé word. 
Wat die geval ook al mag wees, so ’n mens bly ‘vriendelik’ (aviruddham), ‘rustig’ 
(nibbutam) en ‘vrygewig (andddnam). Hy betaal sulkes nie in eie munt terug as hy self te 
na gekom word nie en volg hulle denke, woorde en optrede jeens ander ook nie 
mimeties na wat die breér lewe betref nie. Hy volg ’n hoér moraliteit, is innerlik vry, 
bly nie-konformisties ‘onverbonde’, ‘woningloos’ en ‘weinig wensend’ (v. 404). Die 
edel mens in alle omstandighede onkorrupteerbaar. 


In aansluiting by vers 405 is die edel mens nie self direk aan vyandigheid, geweld en 
gierigheid aandadig nie, maar ook nie indirek en by implikasie nie. Hy laat nie 
vyandigheid, geweld of gierigheid in sy naam pleeg nie. 


Die algemene morele rigting wat ons in hierdie vers vind, moet in die hedendaagse 
situasie kreatief en sinvol vertaal word. Wat sou dit behels, nie slegs vir interindividuele 
kortafstand-verhoudinge nie, maar ook vir ‘lang-afstand’ komplekse sosiale verhoudinge? 
Die rigting hier aangedui kan stellig nie geblik word, in vaste formules voorgeskryf 
word nie. Wat wyse, situasiegepaste optrede beteken, sal die edel mens — ook die 
hedendaagse edel leek — self moet uitmaak. Sosiale, ekonomiese en politieke etiek van 
vriendelikheid, rustigheid en vrygewigheid word hier minstens gesuggereer. Hoe sou in 

'n konkrete sosiale situasie institusioneel aan hierdie drie deugde vorm gegee kon word? 
Die leek wat vandag leef, strewend na adel van karakter, gedagte, woord en handeling, 
sal inderdaad ook probeer om dit institusioneel te bevorder. 


407 Van wie begeerte en haat 
en trots en huigel afgeval het 
soos mosterdsaad van 'n naald se punt 
noem ek ‘edel mens. 


In 'n mens volledig bekend met die diepte, 'n ware edel mens dus, het alle begeerte 
en haat verdwyn. In aansluiting by die tweede en derde faktore van die vier edel 
waarhede word ‘begeerte’ (rago) voorop gestel. Hartstogtelike voorkeur vir sommige 
dinge impliseer afkeer in ander dinge (haat: doso). Hierdie vers sluit ook by regte denke 
in die agtvoudige pad aan. 


By hierdie oer-tweetal van kwaad word ‘trots’ of ‘ydelheid’ (mano) gevoeg. Dié 
woord is etimologies en inhoudelik nie aan mano [gees, bewussyn] verwant nie. 
Nietemin kan dit nie ontken word nie dat gees, bewussyn, intellek, kultuur, kuns en 
wetenskap 'n subtiele bron van besonder self-verheffende trots kan wees. In die 
sistematiserende Theravada-tradisie is trots een van die 10 ‘belemmeringe’ (samyojana) 
(kyk ook na vv. 22, 31, 45, 221, 342, 370 en 397). Inherent in ydele trots is die 
vergelyking van jouself met ander as gelyke, mindere of meerdere. Dit berus op die 
projeksie of illusie van 'n buitengewoon belangrike 'self. Waar die valsheid van hierdie 
denkbeeld ingesien word, verval ydelheid. 


Hierby kom ‘huigelary (makkho). Immers, waar die vergelyking met ander 
negatief of nie positief genoeg na jou sin vir jouself uitval nie, is huigelary, voorgee, 
bluf, selfpoetsende profielskeppery en afkrakery van ander, alles agter 'n skynheilige 
mooi masker bedek, 'n voor die hand liggende uitweg. 


lemand by wie hierdie ondeugde ‘afgeval het’ (patito) soos mosterdsaad van 'n 
naald se punt (vgl. ook v. 401) is 'n verligte, edel mens. 


408 Wie se woorde aangenaam, 

insiggewend en waar is 
en niemand kwets nie 
noem ek ‘edel mens. 

'n Kombinasie van vier eienskappe van goed praat word hier voorgehou. Sulke 
spreke (giram) is tegelyk ‘aangenaam!’ (a-kakkasam: nie-grof), ‘insiggewend (viffiapanim), 
‘waar’ (saccam) en sou niemand beledigend ‘kwets nie (na-abhisaje). Dit is inderdaad 'n 
seldsame kombinasie. Dit sluit aan by die voorskrif van regte spreke in die skema van 
die agtvoudige pad, naamlik afsien van leuentaal, skindertaal, harde taal en dwase taal. 


Hierdie vier eienskappe van 'n edel mens se spreke impliseer mekaar. As 'n mens 
waarheid praat as voorbeeld neem, is dit inderdaad in eie reg altyd subjektief eerlik 
en opreg (waaragtig) en objektief in ooreenstemming met die werklikheid (waar). 

Dit is egter ook ‘aangenaam’, harmoniesoekend en -stigtend, situatief gepas en 
nuttig. Hier word riglyne gegee, nie gedetailleerde voorskrifte of tegnieke nie. Groot 
ruimte word gelaat vir die verstaan van 'n situasie deur die persoon wat daarin moet 
handel. Byvoorbeeld, die waarheid praat sal ook insigverbredend wees vir die mense 
met wie gepraat word. Dit sou ook beswaarlik onder die kreet van ‘geen doekies 
omdraai nie’ verkleinerend en beledigend, vernietigend en kontekstueel ongevoelig 
wees. Die edel mens weet hoe om wat wanneer te sê sodat die saak en die persoon om 
wie dit in 'n bepaalde konteks gaan, ten beste bevorder kan word. Waarheid en 
vriendelikheid gaan hand aan hand, veronderstel mekaar. 


409 Wie in hierdie wêreld nie neem 
wat nie gegee word nie 
hetsy lank of kort, klein of groot, mooi of lelik 
noem ek 'edel mens. 


Hierdie vers sluit aan by regte handeling in die agtvoudige pad (die twee ander elemente 
in daardie verband is afstand doen van doodmaak en verkeerde seksuele aktiwiteit). Hier 
word in die eerste plek diefstal bedoel, selfs van iets kleins of leliks, maar meer is op die 
spel, en die reikwydte van die vers strek verder. 'n Edel mens sal nie iets neem wat wel 
vryelik aan hom gegee word, maar wat op een of ander manier gekompromitteer is nie. 
Enige individuele of kollektiewe voordeel trek ten koste van ander, hetsy direk persoonlik 
of indirek institusioneel, is nie met geestesadel versoenbaar nie. 


Hierdie ou teks het betrekking op die lewe van 'n bedelmonnik wat nie aan handel 
en ander ekonomiese aktiwiteit deelgeneem het nie, maar uitsluitlik geleef het van wat 
ander aan hom gegee het. Bygesê, daardie gawes was uiters eenvoudig. Die vraag 
ontstaan wat die relevansie sou wees vir 'n leek wat in die gewone lewe staan en sy 
brood deur handel of salaris moet verdien. In die huidige tydsgewrig, meer nog as wat 
die geval in ou Indië was, is so 'n mens deel van 'n uiters komplekse web. Kan 'n edel 
mens daarin leef en oorleef, kan 'n gewone mens daarin edel word of is monnik wees 
die enigste weg tot ontsnapping uit die web? Tog nie. Die ideaal van 'n edel leek wat 
juis in die wêreld on-self-sugtig en deur liefde vir alle wesens gemotiveer, helpend en 
voorbeeldig in die verskeurde wêreld bly bestaan, bly 'n inspirerende en transformerende 
ideaal. Hoe individuele persone dit sal vergestalt, is 'n saak van individuele gewete en 
vryheid, georiënteer aan die kerninsigte en die tradisie, waarvan hierdie vers deel is. 
Dit sal 'n sterk element van wat Max Weber 'binne-wêreldse askese' genoem het, bevat. 
So 'n mens sal met weinig materiële dinge tevrede wees, en in elk geval aan niks 
verknog nie (soos die volgende vers stel). 


In al sy bedrieglike eenvoud het vers 409 sterk sosiaal kritiese implikasies, soos 
proporsionaliteit, regverdigheid en volkome eerlikheid. Korrupsie, waarvan een 
uitingsvorm die gee en ontvang van onregmatig verkrygde materiële voordele is op 
die veronderstelling dat die een hand skelmpies die ander hand was, is Boeddhisties 
gesproke heeltemal onaanvaarbaar. 

410 Wie wensloos en vry 
na niks hunker nie 
nóg in hierdie wêreld nóg hierna 
noem ek ‘edel mens. 


Die mens wat hier beskryf word, is sonder ‘wens’ (asa) en ‘nie-hunkerend’ (nir- 
dsayam) na enigiets in hierdie of ’n volgende lewe of wêreld. So 'n mens smag na niks 
in 'n hiernamaalse bedeling nie, so min as in hierdie bedeling, en is soewerein vry, van 
niks afhanklik vir sy geluk nie. Dit is die uitkoms van ware grootheid en adel van gees. 


Dit sluit aan by die vorige vers en by die begrippe regte denke en handeling op die 
agtvoudige pad. Wat handeling betref, word drie handelinge as verkeerd uitgesluit, 
naamlik doodmaak, diefstal en seksuele wangedrag. 'n Edel mens hunker nie na fisieke 
krag of politieke of militêre mag, rykdom of glansende roem, skoonheid of eindelose 
sinstreling nie. Hierdie drievoudige tipe wens het uiteraard op ‘hierdie wêreld’ (asmim 
loke) betrekking, maar dit is denkbaar dat wense na mag, weelde en sinplesier ook op 
'n ‘hiernamaals’ (paramhi) geprojekteer word. Voorbeelde daarvan kom in die 
religiegeskiedenis voor. 'n Transenderende mens is ‘(be)vry’ (vi-samyuttam) van sulke 
boeie. Vir laasgenoemde begrip, kyk ook na vv. 31, 221, 342 en 370. 


So 'n mens hunker ook nie na 'n hemelse voortbestaan elders of 'n beter 
hergeboorte waar ook al nie. Die ‘niks’ in die Afrikaanse vertaling wil 'n sekere 
dubbelsinnigheid wat nie in die Pali-teks eksplisiet is nie, maar tog elders in die 
vroeë tekste beklemtoon word, bewustelik oophou. So min as na 'n substansialistiese 
ewige wese, werklikheid of toestand hunker die mens wat hier beskryf word na 
niks in 'n eksistensiële of metafisiese sin, nóg in hierdie nóg in 'n hiernamaalse 
bestaan. 


Hier gaan ’n insiggewende vergelyking met die Christendom oop. Om by 'n 
geliefde gedeelte in die Nuwe Testament aan te sluit: in die hoofstuk oor die liefde (1 
Kor 13) onderskei die apostel Paulus tussen die bestaanswyse van 'n kind en die van 
'n volwassene, en suggereer 'n hiernamaalse toekoms waarin die gelowige 'n volheid 
van insig en kennis sal hê. Die hele Pauliniese boodskap bedoel 'n ewige bestaan in die 
teenwoordigheid van Christus (vgl. 1 Kor 15:19 e.vv.). Daar bly, sê hy, geloof, hoop 
op daardie toekoms en liefde. Die boodskap van die Dhammapada lê heel ander 
aksente. Die liefde kom by albei voor as grondinstellings, maar geloof in die god- 
menslike Verlosser Christus in die Christendom word in die vroeë Boeddhisme 
vervang met vertroue in die persoon en boodskap van die hoogs ontwikkelde, verligte 
menslike Boeddha, en die hoop op 'n geluksalige hiernamaalse bestaan verdwyn in 
die vroeë Boeddhisme - altans by die werklik edel, verligte mens. Die Dhammapada 
suggereer 'n instelling anderkant dié van die apostel Paulus. Boeddhisties gesproke, is 
daar eerstens die smagtinge na dit en dat van die onvolwasse mens. Dan is daar die 
meer gevorderde mens, wat hoopvol uitsien na 'n beter lewe hierna. Laastens is daar 
die edel mens wat niks hoopvol wens nie, aan geen hunkerende behoefte het nie. 

Nibbana is nie 'n hiernamaalse nie, maar 'n hiernoumaalse bestaanswyse. Die edel mens 
stel nie vir homself vol blye verwagting 'n persoonlike Paradiso in die vooruitsig nie. 


Let wel dat ek geen behoefte daaraan het of noodsaak daarin sien om Boeddhisme 
en Christendom teen mekaar af te speel nie. Inteendeel, die boek word gelei deur 'n 
diepe besef dat hulle harmonies sáám gesien kan word. Ek vind in hierdie vers 'n 
beweging in 'n diepte en 'n verte in wat in hierdie opsig tendensioneel 'n verlenging 
van die Christelike leer is. 'n Implikasie van hierdie siening is wel dat Paulus nie hier 
beskoukan word as bonatuurlik onfeilbaar geinspireer nie, maar wel as'n oorspronklike, 
geniale, religieuse denker, bewegend in 'n rigting wat die groot godsdiensstigter self 
nie noodwendig onderken het nie. 


Hierdie vers ontken nie die werklikheid van hergeboorte nie. Tog, sou 'n mens in 
samehang met die begrip pari-nibbana [volle nirwana] die vraag kon stel of die 
Boeddhistiese leer van hergeboorte 'n dubbelsinnigheid bevat. Op 'n eerste vlak sou 
dan diegene wees wat agloos dwaas net vir die plesier van vandag bestaan en nie 
verder dink nie. Vir hulle word die bedreiging van 'n slegte volgende geboorte 
vermanend voorgehou. Op die middelvlak is diegene wat dieper behoeftes as 
sintuiglike bevrediging het. Vir hulle word die hoop op 'n beter lewe hierna 
uitnodigend voorgehou. Dan is daar die verligte edel mens wat leef sonder sorg en 
sonder hoop op of wens na nog 'n lewe hierna. Die edel mens weet van 'n verder, 
uiterste horison waar nie slegs alle denke nie, maar ook alle hoop verdwyn, nie in 
wanhoop nie, maar in vrede. Daar word onsterflikheidgeloof sowel as hergeboorteleer 
onthul as krukkonstrukte wat deur die werklik volwasse mens afgelê word. 'n Mens 
kan vermoed dat Nagarjuna met so ’n dekonstruerende argumentasielyn sou kon 
saamgestem het. 


Theravada-sistematiek leer dat nibbâna twee aspekte het. Eerstens is daar die 
uitwis van onsuiwerhede wat met die deurbraak na arahant-skap in hierdie lewe 
bereik word. Tweedens is daar pari-nibbâna, die finale ontbinding van die fisiek 
mentale lewensproses as sodanig wat met die dood van ’n arahant bereik word. So 
'n persoon het dus aan die proses van hergeboorte ontkom. In die terme van die 
vertolking wat ek hierbo aangebied het, sou die konstruk van 'n tweërlei nibbdna as 
'n kompromis beskou kon word. Dit verbind aan die een kant die gedagte van 'n 
edel mens wat finaal ontslae is ook van vrees vir die dood, sonder verwagting of 
hunkering na 'n lewe hierna met, aan die ander kant, die tradisioneel Indiese 
gedagte van die nimmereindigende herhaling van die bestaansproses, hoe dan ook 
bedink. In die taal van 'n huidige ekologiesbewuste, Boeddhisties-geinspireerde 
denke wat by die huidige fisika en biologie aansluit gaan 'n edel mens wensloos en 
vry, nie-hunkerend heen, ontbind in die groot kosmiese totaliteit, omring deur 'n 
onpeilbare, onoorskrybare horison. Vir die belangrike gedagtegang waarop hierdie 
vers ons lei, kyk ook onder andere na vv. 21, 114, 225, 374 en 411 wat oor ‘nie- 


dood' handel. 

411 Wie sonder verknogthede 
deur insig by twyfel verby 
nie-dood bereik 
noem ek ‘edel mens. 


Hierdie vers sluit nou by die vorige aan. Die edel mens is ‘sonder verknogthede’ 
(-alaya). Die woord beteken in die eerste en letterlike sin ‘woning’, waaraan die 
huisbewoner dan verknog is. Dit word dan verleng tot 'verknogtheid' in die algemeen. 
Oordragtelik gesien, is die wêreld die woning waarin die mens tuis voel — altans die 
meeste mense, meestal. Beteken dit dat die edel mens, woningloos in hierdie wêreld, 
tog hoopvol uitsien na, verknog is aan, 'n woning elders? Nee, so 'n mens is algeheel 
sonder verknogthede aan enige ding of denkbeeld, ook wat die hiernamaals betref. 


Hy of sy het immers volle insig verkry. Afifia beteken diep, volmaakte, bevrydende 
metafisies mistieke kennis, wete, insig, gnosis, soos van ’n arahant. Die leer van die 
Boeddha is empiries gerig. Hy het geen esoteriese geheime leer gehad nie en geen 
aanspraak op enige bonatuurlike openbaring gemaak nie. Die woord gnosis wat so pas 
gebruik is, moet ook nie in so 'n sin verstaan word nie. Die Boeddha het die begrip 
‘empiriese insig egter veel verder deurgetrek as wat in ons eie positivistiese epog die 
geval is. Die insig waarvan hier sprake is, word verkry deur meditatiewe inkyk in jou 
eie bestaan, wat reusagtige ruimte laat vir integrasie met die wetenskappe. Die aard 
van hierdie insig is egter sodanig dat die mediteerder-denker verby twyfel beweeg. 
Letterlik, so een is nie meer 'n ‘waarom?-séer’ (a-katham-kathi) nie, maar het insig in 
die wese van die werklikheid verkry en het die einde van substansialistise denke in alle 
opsigte bereik, dus ook wat betref die denkbeeld van 'n ewige woning elders. Om weer 
by Paulus aan te sluit, beweeg die spreker van die Dhammapada anderkant die opvattinge 
van die apostel in 2 Kor 5:1 e.vv. uit. 


Volgens ons bundel het so 'n onverknogte mens vol insig en vertroue, 'n edel 
mens dus, die staat van ‘opgaan in’ (-ogadham) 'nie-dood' (amata-) ‘bereik’ (anuppattam). 
So een het 'n ander dimensie van bestaan betree, nou in hierdie lewe. So verloor die 
dood sy angel, Boeddhisties gesproke. Paulus, sou die digter-denker waarskynlik 
gesê het, bied 'n variant van die middelvlak-hantering van die dood aan (kyk v. 410). 


412 Wie in hierdie wêreld 
die bande van goed sowel as kwaad oorkom 
en leedloos smetloos suiwer is 
noem ek ‘edel mens. 


Hierdie vers gaan voort om die staat van nie-dood te beskryf wat reeds in hierdie 
lewe in hierdie wéreldsisteem (hier: idha) bereik word. So 'n seldsame mens is ‘leedloos‘ 
(asokam) en ‘smetloos’ (virajam) ‘suiwer’ (suddham). Dit word voorafgegaan deur die 
kwalifikasie dat so 'n mens ‘goed’ (puññañ) sowel as ‘kwaad’ (papa) oorkom het. Die 
vertaling wil effens moedswillig indirek na Nietzsche verwys, maar juis om die 
kontras tussen die Dhammapada en Nietzsche se werk Jenseits von Gut und Böse 

[Anderkant goed en kwaad] uit 1886 uit te lig. Nietzsche stel die wil tot mag as die 
verklaringsbeginsel van alle lewe, wat ook behels dat magsoorheersing van die 
swakkes deur die sterkeres 'n moraliteit begrond in byvoorbeeld altruïsme vervang. 
Dit is wesenlik anders as die Boeddhistiese etiek. In hierdie vers gaan dit in elk geval 
nie oor wat ‘goeie! of ‘slegte morele optrede as sodanig behels nie. Angelus Silesius is 
nader aan die Boeddhistiese intensie met sy roos wat nie blom om gesien of geprys te 
word nie (kyk ook na vv. 20 en 177). 


Purina beteken konkreet ‘verdienste’ en wel verdienste as basis en voorwaarde vir 'n 
volgende hergeboorte. In die hiernamaals hang die duur en graad van genietende geluk 
af van die verdienste wat in die vorige lewe verwerf is. Veral drie tipes optrede 
konstitueer lonende verdienste, te wete vrygewigheid (dana), goeie sedelike gedrag 
(sila) en meditasie (bhavana). Papais die teenoorgestelde van pufifia, dus onverdienstelike, 
nie-lonende suinigheid, onsedelike gedrag en die nalaat van meditasie. Die beloning al 
dan nie word nie in ander, eksterne faktore begrond of deur die kiesende wil van een 
of ander goddelike persoon bepaal nie, maar volg vanself, natuurlik, op die handeling 
self (soos die leser reeds in v. 1 e.vv. geleer het). 


Die edel mens het natuurlik in die algemeen reeds die bande van lus, haat, 
verblinding, ydelheid en valse denkbeelde oorkom (is leedloos smetloos suiwer’), 
maar hier word iets meer spesifieks bedoel. So 'n mens is nie meer verknog aan, 
afhanklik van, enige een van die twee tipes nawerking (positief sowel as negatief, 
goed sowel as kwaad) nie. Hy het anderkant die sug na, die behoefte aan, erkenning 
en beloning uit beweeg. Op die laaste horison verloor kodes en konvensies hulle 
relevansie en verdwyn. Hy is inderdaad nie meer aan die wet van kamma as sodanig 
gebind nie. Hy is anderkant ‘albei’ (ubho). Verkeerde, nie-verdienstelike dade het hy 
immers progressief oor 'n lang tyd volkome oorkom, wat behels dat daar geen 
negatiewe gevolge kan wees nie. Hy het bowendien enige assosiasie met lus, haat, 
ensovoorts, in so 'n mate oorkom dat al sy dade (insluitend goeie dade soos 
vrygewigheid, deugsaamheid en meditasie wat hy natuurlik sal doen) heeltemal die 
domein van kamma oorskry. 


413 Wie soos die maan 
smetloos suiwer helder kalm is, 
ontdaan van smagting na bestaan, 
noem ek ‘edel mens. 


'n Mens wat van ‘smagting’ (nandi-) na ‘bestaan’ (-bhava-) ‘ontdaan’ (-parikkhinam) 
is, het in die Theravada-sistematiek die smagting na drie vlakke van bestaan ontgroei. 


Hierdie vlakke het in die vroeë suttas eerstens 'n kosmologies mitologiese verwysing 
gehad. Hulle was geografiese plekke van baie laag tot baie hoog in die groot wêreldskema 
(kyk die Inleiding, Kosmologiese en wêreldbeskoulike konteks). Die begrip 'wêreld' 
(loka) sluit al drie hierdie vlakke in: 

Die eerste is kima-bhava [die vlak van sintuiglike bestaan]. Dit behels die dimensie 
van smagting na en afhanklikheid van die bevrediging van die vyf fisieke sintuie. 
Dit strek fisies van die Avici-hel (in kleur en geur in die Pali-literatuur beskryf) 
boontoe tot by 'n hemelvlak bekend as Paranimmitavasavatti. In hierdie algemene 
streek is, van onder af gesien, die helle (niraya), die diereryk, die spoke en demone 
asook sekere hemelse wesens (gode). Die meeste mense bevind hulle ook in hierdie 
sfeer, en hulle bestaan is tot dié dimensie beperk. Hulle maal rond in hierdie 
dimensie van smagting na sintuiglike genot. 

Die tweede vlak van bestaan is riapa-bhava [(fyn-) materéle bestaan]. Dit behels die 
middelvlak in die wéreldsisteem waar sommige wesens (gode en ook besonder 
positief herbore mense) hulle bevind en waar ’n sekere mate van sintuiglikheid nog 
voorkom. Hierdie dimensie strek vanaf die Akanittha-hemel boontoe tot by die 
Suddhavasa-hemel. 

Die derde vlak van bestaan is a-rüpa-bhava [nie-materiële bestaan]. Daar is geen 
fisiekheid, liggaamlikheid en sintuiglikheid meer nie, slegs die vier geestelike 
komponente wat die konglomeraat ‘mens’ uitmaak. 


In terme van die ou mitologiese kosmologie is die edel mens waarvan in ons vers 


sprake is, iemand wat buite die rondmaling in die sisteem as sodanig getree het en nie 
meer deur smagting na bestaan in enige plek of sin gedryf word nie. So 'n mens is 'n 
arahant, het volle nirwana bereik. 


Die gedagtegang wat in ons vers weerspieël word, het egter ook 'n eksistensiële en 


meditatiewe konnotasie. In die tydvak waaruit die Dhammapada afkomstig is, was die 
kosmologies mitologiese en eksistensieël meditatiewe dimensies nog nie sterk geskei 
nie, maar in 'n mate tog wel reeds onderskeibaar. Eksistensieël meditatief, beteken die 
drie vlakke die volgende (kyk ook na vv. 23, 181, 220, 236, 365, 368, 372-373): 


Die eerste vlak (kama-bhava) behels die begerende, hatende, onnadenkende om 
en om maling in die sfeer van fisiek sintuiglike smagting, buite die sfeer van 
meditasie en geestelike verdieping. 

Die tweede vlak (ripa-bhava) behels die bereiking in meditasie van die eerste vier 
jhana's. Dit is die domein van die rapa-j-jhana. Op hierdie meditasievlak word die 
vyf fisieke sintuie asook verhinderinge (nivarana) op die pad van meditasie (naamlik 
begeerte, weersin, traagheid-en-botheid, rusteloosheid-en-angstigheid en 
onsekerheid) progressief heeltemal maar tydelik opgehef. Dit bly egter 'n staat van 
volkome mentale helderheid. 

Die derde vlak (a-rapa-bhava) behels die bereiking van die ‘nie-materiéle’ versinkings 
(a-rüpa-j-jhâna). In die vyfde versinking word die sfeer van materie geheel en al 
oorskry en word 'n ‘sfeer’ (4yatana) van ‘oneindige’ (anafica) ‘ruimte’ (dkdsa) bereik. 
Die Pali-woord hiervoor is die samestelling dkasa-n-anafica-ayatana. In die sesde 
versinkings word 'n nog fyner dimensie, naamlik 'n sfeer van ‘oneindige’ (anajica) 
‘bewussyn’ (vififidna) (saamgevoeg tot vififidna-n-anafica-dyatana) betree. Dan volg 

die sfeer van ‘niks’ (akificafifia-ayatana) en dan die sfeer van ‘nóg persepsie, nóg nie- 
persepse’ (neva-safifid-neva-a-safifia-ayatana). 


Daar is vandag veel ruimte om die eksistensieel meditatiewe aksent van die ou 
kosmologie te ontkoppel en in terme van die huidige wêreldbeskouing, gevoed deur 
wetenskappe soos die fisika, biologie en sielkunde, te bedink. 


Die boodskap van die vers is dat 'n edel mens van ‘smagting na bestaan’ (nandi- 
bhava) in al die bogenoemde vorme ‘ontdaan’ is (-parikkhinam). Dit is hoe die vers hier 
verstaan word. So 'n mens hunker na niks, nóg in hierdie wêreld, nóg hierna (v. 410), 
nóg in 'n hemel, nóg in 'n meditatiewe staat. So 'n mens is werklik anderkant, ‘smetloos’ 
(vi-malam), ‘suiwer’ (suddham), ‘helder’ (vippasannam) en ‘kalm’ (an-avilam), soos die 
volle maan in al sy skoonheid. Vir betekenisskakerings wat met ‘maan’ (candam) 
geassosieer word, kyk ook na vv. 172-173, 208, 382 en 387. 


Die edel mens sal homself nie definieer as die ‘EK’ wat om die een of ander rede nie 
sal of behoort ‘DOOD’ te gaan nie (‘doodgaan’ verstaan as finale terminasie). So 'n nog- 
nie-edel mens sal dus ook wil redeneer dat sy bestaan in 'n nadoodse dimensie, van 
watter aard ook al, gewaarborg is om te kontinueer. In die tradisionele Christelike 
tradisie is die dood inderdaad nie deel van die oorspronklike skepping nie, maar 'n 
indringer as gevolg van die sondeval. Daarenteen sal die edel mens in die sin van die 
Dhammapada homself eerder definieer as 'n konstruksie, 'n nie-permanente, nie- 
substansiële konglomerasie wat vanselfsprekend een of ander tyd gaan disintegreer, 
‘ontbind’. ‘Dood is dus nie 'n massiewe onaanvaarbaarheid nie. ‘Nie-dood’ druk hierdie 
radikale alternatief tot ‘dood’ in die serieuse sin sowel as ‘ewige bestaan’ uit. 


Soos gesê, om van die smagting na bestaan ontdaan te wees, het betrekking op die 
begeerte na voortgesette individuele lewe hier en hierna. Wat die bereiking van die 
eksistensieel meditatiewe dimensie betref, is die woorde ‘smagting’ en ‘bestaan’ nie van 
toepassing nie. In hierdie tweede dimensie sou wel sprake wees van 'n goeie verlange, 
heimwee, na die diepste betekenis van die menslike eksistensie en ware geluk, naamlik 
smetloos, suiwer, helder en kalm. Met verwysing na die huidige wetenskaplike kosmologie 
sou die ontdaan wees van smagting na bestaan tog wel besondere relevansie hê, verwysend 
na die bereidheid en eenvoudige moed om op jou tyd in die groot kosmiese proses te 
ontbind (vergelyk ook die twee ekskurse in Hoofstuk 11). 


414 Wie hierdie moerassige maling van bestaan, 
bedrieglik en moeilik begaanbaar, 
deurkruis en oorgesteek en die ander kant bereik het 
en sonder drif en weifel aan niks verknog nie 
mediterend uitgewoed is 
noem ek ‘edel mens’. 


Die sentrale begrip ‘maling van bestaan’ (samsaram) is afkomstig van 'n werkwoord 
samsarati (geduring rondbeweeg, heen en weer beweeg, spesifiek ‘van een lewe na 'n 

volgende bly beweeg’). Dit slaan kosmologies mitologies op die proses van 
onophoudelike hergeboorte en eksistensieel op die maling van onophoudelike maar 
frustrerende konstituering van die ‘self’, ‘self -bevestiging, deur begeerte en die 
daarmee gepaardgaande negatiewe toestande. Die maling van bestaan is ‘moerassig’ 
(palipatham), ‘moeilik begaanbaar’ (du-g-gam) en ‘bedrieglik’ (moham). Dit roep die 
beeld op van ’n mens, wanhopig ronddolend in 'n bedrieglike moerasgebied, wat 
telkens beangs spartelend in die morsige, beslykte water wegsak en telkens desperaat 
happend na lug weer na bo spartel en uitsigloos voortstrompel. 


Die doodsgebied kan egter oorgesteek word, stel die vers vas. Hier word nie 
minder nie as drie nou verwante werkwoordelike begrippe direk na mekaar 
genoem, te wete acca-gd (van die werkwoord ati-[oor-]-gacchati [-gaan] (hier met 
‘deurkruis’ weergegee), tinno (van die werkwoord tarati [oorsteek] en para-gato 
(van die werkwoord para-landerkant toe] -gacchati [gaan]). Dit plaas buitengewone 
klem op waarom dit hier gaan, naamlik die beëindiging van die proses van 
kosmologiese hergeboorte en van eksistensiële transendering, van radikale maar 
kontinue oorskryding vanaf een bewussynstaat na 'n ander een, totdat die hoogste 
staat waartoe 'n mens in staat is, bereik word. 


Met die negatiewe pool, naamlik samsara, word die positiewe teenpool, naamlik 
nibbana (die hoogste goed in die 'Theravada-Boeddhisme), direk en kragtig 
gekontrasteer. Teenoor wanhopige gespartel staan volkome kalmte. Die ‘edel mens is 
immers nibbuto. Hierdie byvoeglike naamwoord, naby familie van nibbdna, beteken 
deur bedekking ‘geblus’, ‘uitgedoof, ‘gestil’, ‘uitgewoed’. So 'n mens is ‘mediterend’ 
(jhayi). Hierdie byvoeglike naamwoord is afkomstig van die werkwoord jhäyati, wat 
‘soek’, ‘nadink’, ‘mediteer’ beteken. Dit het ook 'n spesifieke aanwending, naamlik die 
agt algaande dieperwordende versinkings. Aan hierdie mens word drie positiewe 
eienskappe toegeskryf. So ’n persoon is ‘sonder hartstog (an-ejo), ‘sonder weifeling’ 
(a-katham-kathi) (bv. wat die vier edel waarhede betref) en ‘onverknog’ (an-upadaya). 
So lyk 'n ‘edel mens’. 


415 Wie hier van genot ontslae 
woningloos swerf, 
bestaansbegeerte geblus, 
noem ek ‘edel mens. 

416 Wie hier van gesmag ontslae 
woningloos swerf, 
bestaansgesmag geblus, 
noem ek ‘edel mens’. 


Soos ook in byvoorbeeld vers 412 die geval was, verwys die woord ‘dha (idha: hier) 
na 'n mens se huidige lewe in die groot wêreldsisteem, wat in die Inleiding 
(Kosmologiese en wêreldbeskoulike konteks) behandel is (kyk ook na v. 413). Die 
edel mens is iemand wat in sy huidige lewe daarin geslaag het om die tipiese 

bestaanswyse op die gewone menslike bestaanvlak te transendeer. Hy ‘swerf’ (paribbaje) 
‘woningloos’ (an-agaro); mettertyd is dit as die monniksbestaan geinstitusionaliseer. 


Die term kame in vers 415 het 'n objektiewe sowel as 'n subjektiewe verwysing. 
Eerstens verwys dit na die sfeer van objektiewe sintuiglikheid met die vyf tipes fisiek 
sintuiglike objekte van ervaring. Tweedens verwys dit na die subjektiewe menslike 
belewing van, omgaan met, die objektiewe sintuiglike wêreld. In hierdie subjektiewe 
opsig dra die woord twee subtiel verwante en tog onderskeie skakerings, te wete fisiek 
sintuiglike ‘plesier’ en dan die ‘begeerte’ na die plesier. Die vertaling bring albei 
verwante skakerings na vore, ‘genot’ (415.1) en ‘begeerte’ (415.3). 


Die saamgestelde begrip kdmd-bhava dui nie op 'n blote neweskikking, as sou 
twee afsonderlike dinge geblus word, naamlik ‘begeerte’ en ook nog ‘bestaan’ nie. 
Die samestelling dui op twee wesenlik gekoppelde begrippe. Wat die digter hier 
met kama in gedagte het, is die ‘begeerte na bestaan’, ‘bestaansbegeerte’, 
‘begeertebestaan’ as gevangenskap in die sfeer van sintuiglike bestaan. Die 
transendering van fisieke genot en begeerte behels as sodanig die oorskryding van 
hierdie hele bestaansdimensie. 'n Vertaling soos ‘begeerte en bestaan’ sou tog ook 
wel die suggestie kon dra dat as ‘begeerte’ geblus is, ‘bestaan’ as direkte gevolg 
daarvan ook geblus word; as eersgenoemde geblus is, verval laasgenoemde. Dit 
verwys dus nie net na neweskikking nie, maar na oorsaaklikheid. ‘Bestaan’ kan dan 
steeds verstaan word as die rollende proses van hergeboorte oor lewens of, 
eksistensieel beskou, van selfbehepte self-konstituering van oomblik tot oomblik 
in die sfeer van sintuiglike bestaan. 


Ons het op grond van die woord kdma vers 415 verstaan as dat dit betrekking het 
op die onderste van die drie vlakke van bestaan, naamlik sintuiglike bestaan. Kama- 
bhava is inderdaad 'n tegniese term vir hierdie vlak van bestaan. In vers 416 word kama 
met tanhd [gesmag] vervang. Dit open die moontlikheid om vers 416 op al drie vlakke 
te betrek, dus met insluiting van ‘fyn-materiële bestaan’ (rapa-bhava), asook ‘nie- 
materiële bestaan’ (a-rüpa-bhava), soos met vers 413 die geval was. Die edel mens smag 
na geen vlak van bestaan nie en smag in geen vlak van bestaan nie. Dit het die voordeel 
dat 416 nie bloot as 'n herhaling van 415 opgeneem word nie, maar die gedagtegang 'n 
stap verder neem. Die begrip tanhd-bhava-parikkhinam (sintuiglike begeerte-bestaan- 
uitblussing] word dan opgeneem as sinoniem vir nandi-bhava-parikkhinam [smagting- 
bestaan-uitblussing] soos in vers 413 verstaan. 


417 Wie van menslike binding los 
en van goddelike binding ontslae 
van alle bindinge volkome vry is, 
noem ek ‘edel mens. 


Die 'binding' (yogam) waarvan hier sprake is, verwys na bande wat betref die aardse 
lewe (soos sintuiglike verknegting in samsara), bande wat betref die smagting na 'n 

hemelse lewe en in die algemeen die verknegting aan begeerte na genieting en begeerte 
na bestaan hier of hierna, gewortel in onkunde aangaande die ware aard van die 


werklikheid. 


418 Wie van behae en onbehae ontslae 
afgekoel en van die grondslae vry 
held-oorwinnaar oor die hele wéreld is, 
noem ek ‘edel mens. 


Die mens van wie hier (soos ook dikwels elders in die bundel) sprake is, bevind hom 
of haar op die grens, in die een of ander of meerdere grenssituasies. Dit kan fisiek wees, 
op die rand van 'n mens se individuele lewe en dood in ernstige siekte of op jou sterfbed, 
of dit kan verwys na 'n mens se lewensonderhoud (soos 'n verandering van werk of 
werkloos wees). Dit kan ook verwys na 'n breuk in intieme menseverhoudings, of 
breër sosiaal in gevalle waar persone hulle rigtingsoekend in situasies van sosiale 
omwenteling en chaos bevind. Dit kan ook metafisies verstaan word, soos wanneer 'n 
hele wêreldbeskouing in duie stort. In sulke situasies kan denke draai om vrae na sin 
en sinloosheid, emosies om kwessies soos hoop en wanhoop en etiek om houdings van 
lewensbeaming en lewensverwerping. Hoe is dit met 'n ‘edel mens’gesteld? 


So 'n mens is ‘ontslae’ (hitva) van ‘behae (ratif) en ‘onbehae’ (a-ratift). Dit verwys 
onderskeidelik na die begeerte na en genoeë in aangename sintuiglike ervarings en na 
die weersin en walging in onaangename ervarings, waar en wanneer sulke ervarings 
ook al voorkom, hetsy in die dorpslewe of in die woud. Om van albei ontslae te wees, 
beteken dat jy die staat van upekkha [gelykmatigheid] bereik het. Dit verwys nie na 'n 
gebrek aan sensasie of 'n afgestompte sintuiglike botheid nie, maar is 'n houding, 'n 
morele ingesteldheid, 'n sekere soewereiniteit, anderkant behae en onbehae. So 'n 
mens is inderdaad ‘afgekoel (sti). 


Bogenoemde toestand hang saam met 'n dieperliggende vryheid, naamlik van 
‘grondslag’ (-apadhim). Laasgenoemde begrip verwys primêr na die ‘fondasie’ (basis, 
substraat), naamlik die groep van vyf konstituerende faktore (khandha's) waaruit die 
menslike persoon saamgestel is. Daarmee saam kom dan die assosiasie van verknogtheid 
aan die as permanent gewaande ‘self’, asook aan die wêreld, en die bestaansonsuiwerheid 
wat daarmee gepaard gaan. Die mens wat hiervan vry is, is 'n ‘held’ (viram) en 
‘oorwinnaar’ (-abhibhum) oor die ‘hele wêreld' (sabba-loka) van die vyf khandha’s. Dit 
sou ook as ‘alle wêrelde' vertaal kon word, maar dit maak nie 'n wesenlike verskil nie. 
Die held-oorwinnaar oor die 'self is held-oorwinnaar oor die wêreld. 


419 Wie onverbonde, gelukkig en verlig 
in elke opsig ervaringskennis dra 
van die verdwyning en verskyning van wesens 
noem ek ‘edel mens. 
420 Wie se bestemmingsgang 
gode, halfgode en mense nie ken nie, 

een van onsuiwerhede skoon, 'n arahant, 
noem ek ‘edel mens. 


Hierdie mens het volledige insig, persoonlike integrasie, meditatiewe verdieping en 
morele suiwerheid bereik. Om van ‘onsuiwerhede’ (-dsavam) ontslae te wees, is om 'n 
arahant te wees. Gewoonlik word drie of vier onsuiwerhede gelys, naamlik verkeerde 
opinies of sienings (ditthi-dsava), sinlike begeerte (käma-äsava), begeerte na ewige 
bestaan (bhava-dsava) en onkunde (avijjd-dsava). Dit is inderdaad nie maar net 'n tipiese 
lewensgang soos die van die oorgrote meerderheid mense nie, maar 'n unieke 
ontwikkelingsgang waartoe alle mense bestem is, maar wat deur weinig enduit gevolg 
word. Die stroombetreder wat die eerste stadium van arahant-skap bereik het, is van 
verkeerde opinies ontslae. Wie die stadium van nie-weer-terugkeerder bereik het, het 
sinlike begeerte oorwin. Wie die oewer van arahant-skap bereik het, is anderkant 
bestaan en onkunde. So uniek is die gang van hierdie mens, ’n arahant, dat gewone 
mense (-mânusá) en selfs musiserende en singende halfgode (gandhabba-) en gode dit 
nie ken nie omdat hulle dit nie self bewandel het nie en die hoë bestemming nie self 
bereik het nie. Dit is buite hul verwysingsveld. 


421 Wie onverknog 
vashou aan niks 
in verlede, hede of toekoms nie 
noem ek ‘edel mens. 


So 'n mens hou aan niks vas nie en word by implikasie deur niks vasgehou nie, nóg 
iets aangenaams, nóg iets onaangenaams; nóg in die verlede, nóg in die hede, nóg in 
die toekoms. So 'n mens het geen verwyte en geen verwagtings nie, geen verslaafdheid 
en geen vrees nie. 


422 Wie edel stier en held is, 
groot wyse en oorwinnaar 
begeerteloos ontwaak in louter wete 
noem ek ‘edel mens. 


Hierdie vers integreer twee tipes eienskappe wat by die mens om wie dit hier gaan, 
aangetref word, naamlik die sielkundig morele dimensie en dié van intellektuele insig. 
Wat die sielkundig morele dimensie betref, is so 'n mens ‘edel’ (pavaram) soos 'n ‘stier’ 
(usabham), ’n vreeslose ‘held’ (vīram), ‘oorwinnaar’ (vijitavinam) oor karakterfoute in 
homself en ‘begeerteloos’ (anejam). Wat die dimensie van intellektuele insig betref, is so 
'n mens 'n ‘groot wyse’ (mahesim, van maha-isi) en van louter wete’ (nahdtakam — vir 
hierdie variant, kyk die tekskritiese apparaat). Laasgenoemde Pali-uitdrukking verwys 
na 'n leerling wat sy studie in die dhamma voltooi het en van onsuiwerhede in wete 
gereinig is, n gebeure wat moontlik met 'n rituele bad bevestig is om die suiwerheid van 
so 'n persoon se kennis en insig aan te dui. Die begrip ‘ontwaak’ of verlig impliseer 
volmaakte insig in die waarheid van dinge. Brahmanam vat die integrasie van die 
loutering van karakter en van insig saam. Só een is waarlik 'n edel mens. 

423 Wie sy voriges lewens ken, 
hemele en helle sien 
en die einde van geboortes bereik het, 
wie as wyse hoër wete verwerf 
en volmaaktheid volkome volmaak het, 
noem ek ‘edel mens. 


Anders as die ander verse in hierdie hoofstuk vanaf vers 396 verskil vers 423 van sy 
ekwivalent in die Sutta-Nipata, naamlik SN 647. Die verskil is dat die frase abhififiavosito 
muni sabbavositavosam (vertaal as ‘wie as wyse hoër wete verwerf en volmaaktheid 
volkome volmaak het’) in die SN-weergawe ontbreek. Hierdie frase voeg krag toe aan 
die Dhammapada-vers. 


-Nivdsam verwys in die algemeen na ‘verblyf, ‘rusplek’ of ‘woning’. As frase 
saam met pubbe- [vorige] verwys dit altyd na 'n vorige lewe in die proses van 
hergeboorte. 'n Edel mens 'ken' (vedi) dit, nie bloot verstandelik nie, maar 
ervaringsmatig, aan eie lyf. Ons vind hier weer die aksentverskil, eintlik keuse, 
tussen 'n letterlike kosmologies mitologiese en 'n eksistensiële verstaan van hierdie 
opvatting. Eksistensieel opgevat, kan dit verwys na vorige bestaanswyses in hierdie 
huidige lewe. Miskien was daar twee of meer groot ingrypende beslissingsmomente 
wat as't ware neerkom op twee of meer geboortes met twee of meer daaropvolgende 
lewens. Aansluiting kan hier gesoek word by William James se teorie van ‘eenmaal- 
geborenes’ en ‘tweemaal-geborenes’. Dit hoef nie tot twee maal beperk te word 
nie. Elke keer wanneer die komplekse situasie verander waarvan 'n mens 
kondisionalisties deel is, verander die ‘ek’, begin ‘ek’ as't ware opnuut, 'n relatief 
ander aggregaat van fisieke, mentale en sosiale faktore. 'n Menslike individu is nie 
slegs 'n nabinne gerigte aggregaat van die vyf faktore nie, maar ook 'n na buite 
gekoppelde aggregaat, wedersyds bepalend deel van 'n omgewing. Dit gebeur 
byvoorbeeld met 'n verandering in huwelikstaat, die geboorte van 'n kind of 
kleinkind, die afsterwe van 'n familielid, 'n verhuising of die begin, verandering of 
beëindiging van werk. Nog fyner bekyk, word ‘ek’ dikwels op dieselfde dag oor en 
oor opnuut gekonstitueer. Daar is wel kontinuiteit, maar van betreklik afsonderlike 
momente, aaneenskakeling, maar nie permanente identiteit nie. 


Die ‘ken’ van vorige lewens in die vers sinspeel klaarblyklik op een van die abhi- 
ana (hoër vermoëns’ of ‘kennisse’, hier vertaal as ‘hoër wete”). Volgens oorlewering 
het die Boeddha tydens die eerste nagwaak in die nag van sy verligtingservaring talle 
duisende vorige lewens in herinnering geroep, elk met volle besonderhede van 
naam, kaste, werk, ensovoorts. Arahante is tradisioneel ook daartoe in staat. 
Eksistensieel vertolk, beteken dit 'n edel mens ‘ken’ (vedi), onthou, verstaan in volle 
klaarheid sy of haar ontwikkelingsgang in hierdie lewe. So 'n mens ken of onthou die 
hoogtepunte en die laagtepunte en gelyktes, die foute wat gemaak is en die goeie 
dinge wat gedoen is en die gevolge van albei, die beslissingsmomente en bepalende 
faktore, die verhouding tussen innerlike en omgewingsfaktore, ensovoorts. So 'n 

rekonstruksie is belangrik in die integrasie-proses van 'n menslike lewe, in die proses 
van die verwerwing van self-kennis (vgl. die beginsel wat op die tempel in Delphi 
uitgekerf is: ‘Ken jouself). Dit kan ook op kollektiwiteite slaan. So gaan die 
Afrikaanssprekende kultuurgroep deesdae deur 'n enorme krisis in self-verstaan en 
gemeenskaplike identiteit. “Wat het ons gedoen? Waarom? Wat doen ons nou?’ Dit 
is nodig op weg na insig en integrasie anderkant blote self-verwyt en ydelheid. 


Ses abhinifid, wat teruggegaan het na ou oorlewering, is mettertyd in die ontwikkeling 
van die Pali-kanon finaal in 'n skema gefikseer. In die heersende mitologiese kosmologie 
van destyds was die ses soos volg: 


e Merkwaardige fisieke vermoëns: byvoorbeeld levitasie en die vermoë om deur 
mure en berge te beweeg en op water te loop (iddhi-vidha: allerlei kragte). 

e Helderhorendheid: die vermoë om allerlei goddelike en menslike geluide ver en 
naby te hoor (dibba-sota: goddelike oor). 

e Telepatie: die vermoë om die inhoude en kwaliteite van ander se gedagtes te ken 
(parassa ceto-pariya-fidna: kennis van die gedagtes van ander). 

e Heldersiendheid: die vermoë om wesens se geboortes in goeie en slegte state van 
bestaan te sien (dibba-cakkhu: goddelike oog). 

e Die onthou van sy eie talle vorige lewens (pubbe-nivasa-anussati: onthou van vorige 
bestane). 

e Die uitwissing van alle besoedeling (dsava-k-khaya: beëindiging van besoedeling — 
kyk vv. 89, 93-94, 253, 272, 420). 
In ons huidige vers kom abhifind 4 en 5 hierbo tot uitdrukking. Reël 423.1 bevat 4. 

Reël 423.2 — ‘hemele en helle’ (sagga-apayaii) ‘sien’ (passati) - bevat 5 (vir die verskillende 

‘hemele en helle’, kyk die Inleiding, Kosmologiese en wêreldbeskoulike konteks). 


Dit bly egter nie by kennis van talle lewens (die arahant se eie en ander wesens s'n) 
nie. Die hele proses word inderdaad by die persoon wat hier geteken word, beëindig. 
Dit isimmers die wesenskern van 'n arahant se lewe, van nibbana. So 'n mens (423.3) het 
‘die einde van geboortes’ (jati-k-khayam) bereik. Eksistensieel vertolk, het so 'n mens 
tydens hierdie lewe die onophoudelik herhalende ‘self-beheptheid, die nimmer- 
nimmereindigende bevestiging van ‘self, beëindig. ‘Doodgaan’ is bloot normale, 
on-melodramatiese disintegrasie in die groot proses, soos met alles die geval is. 


Die indrukwekkende vermoëns (abhififia) wat tot dusver ter sprake gekom het, kom 
in grade voor en kan vervolmaak word. Die laaste woord van hierdie hoofstuk (afgesien 
van die refrein 'noem ek 'n edel mens) is 'n opeenstapeling, kwadrering, van 
volmaaktheid, sabba-vosita-vosdnam. Ons vertaal dit met het ‘volmaaktheid volkome 
volmaak’. Dit is die laaste, digste samevatting van waarop 'n goeie, sinvolle menslike 
lewe uiteindelik neerkom, en dit is waarom dit uiteindelik gaan, naamlik eksistensiële, 
morele, kognitiewe smetteloosheid. Dit is die stil plato van 'n verhewe menslike 
eksistensie. 


So is 'n waarlik edel mens, en so eindig die Dhammapada. 


373 


Geselekteerde aanbevole 
literatuur 


Amore, R.C., 1981, ‘The ethic of the Dharmapada and the Sermon on the Mount’, 
Dialogue 8(1-3), 69-76. 

Aung, S.Z., 1979 [1910], Compendium of philosophy, being a translation now made for the 
first time from the original Pali of the Abhidhammattha-Sangaha, with introductory essay 
and notes, Pali Text Society, London. 

Buddhadasa, B., 1986, Paticcasamuppada. Dependent origination, Foundation of Sublime 
Life Mission, Bangkok. 

Buddhaghosa, B., 1979, The path of purification (Visuddhimagga), Translated from the 
Pali by bhikkhu Nanamoli, Buddhist Publication Society, Kandy. 

Buddharakkhita, S.A., s.a., Dhammapada, a practical guide to right living, Sukhi Hotu, 
Penang, Malaysia. 

Burlingame, E.W., 1921, Buddhist legends: Translated from the original Pali text of 
the Dhammapada Commentary, Parts I (books 1 and 2), II (books 3-12) and III 
(books 13-26), Vols 28-30, Harvard Oriental Series, Harvard University Press, 
Cambridge, MA. 

Carter, J.R. & Palihawadana, M., 1987, The Dhammapada. A new English translation with 
the Pali text and the first English translation of the Commentary’s explanation of the verses, 
with notes translated from Sinhala sources and critical textual comments, Oxford University 
Press, Oxford. 

Conze, E., 1983 [1962], Buddhist thought in India. Three phases of Buddhist philosophy, 
George Allen & Unwin, London. 

Dharmasiri, G., 1996, ‘A Buddhist critique of Theravada’, in F.J. Hoffman & M. Deegalle 
(eds.), Pali Buddhism, pp. 141-156. Curzon Press, Richmond. 


374 


Geselekteerde aanbevole literatuur 


Friedlander, P., 2009, ‘Dhammapada traditions and translations’, Journal of Religious 
History 33(2), 215-234. http://dx.doi.org/10.1111/j.1467-9809.2009.00795.x 

Fuss, M., 1990, ‘Der Buddha und die Menschenrechte nach dem Dhammapada’, Studia 
Missionalia 39, 359-376. 

Geiger, W., 1978 [1943], Pali literature and language, Oriental Books Reprint 
Corporation, New Delhi. 

Gombrich, R.F., 1988, Theravada Buddhism. A social history from ancient Benares to 
modern Colombo, Routledge & Kegan Paul, London. 

Gopalan, S., 1996, ‘Dhammapada and Tirukkural: A comparative study’, in F.J. Hoffman 
& M. Deegalle (eds.), Pali Buddhism, pp. 57-78, Curzon Press, Richmond. 

Kalupahana, D.J., 1975, Causality: The central philosophy of Buddhism, The University 
Press of Hawaii, Honolulu. 
Kalupahana, D.J., 1986, A path of righteousness. An introductory essay, together with the 
Pali text, English translation and commentary, University Press of America, Lanham. 
Kalupahana, D.J., 1987, The principles of Buddhist psychology, State University of 
New York Press, New York. 

Kalupahana, D.J., s.a., Buddhist philosophy. A historical analysis, University Press of 
Hawaii, Honolulu. 

Kaviratna, H., 1989, Dhammapada. Wisdom of the Buddha, Theosophical University 
Press, Pasadena, CA. 

Keenan, J.P., 1995, The Gospel of Mark. A Mahayana reading, Orbis Books, 
Maryknoll, NY. 

King, W.L., 1962, Buddhism and Christianity. Some bridges of understanding, The 
Westminster Press, Philadelphia, PA. 

Klostermaier, K., 1999, Buddhism: A short introduction, Oneworld Publications, Oxford. 

Krüger, J.S., 1988, Aandag, kalmte en insig. 'n Uiteensetting van Theravada Boeddhistiese 
meditasie aan die hand van die (Maha-) Satipatthana-Sutta, Universiteit van Suid- 
Afrika, Pretoria. 

Kriiger, J.S., 1989, Metatheism. Early Buddhism and traditional Christian theism, University 
of South Africa, Pretoria. 

Kriiger, J.S., 1991, Buddhism from the Buddha to Asoka. Circumstances, events, practices, 
teachings, University of South Africa, Pretoria. 

Kurpershoek-Scherf, T., 1986, Dhammapada, ingeleid en vertaald vanuit het Pali, 
De Driehoek, Amsterdam. 

Lefebure, L.D. & Feldmeier, P., 2011, The path of wisdom: A Christian commentary on the 
Dhammapada, UNISA, Pretoria. 

Lindtner, C., 1993, ‘The central philosophy of ancient India’, Asian Philosophy 3(2), 
89-93. http://dx.doi.org/10.1080/09552369308575375. 


375 


Geselekteerde aanbevole literatuur 


Malalasekera, G.P., 1928, The Pali literature of Ceylon, M D Gunasena, Colombo. 


Muller, F.M., 1988 [1881], The Dhammapada. A collection of verses, Motilal Banarsidass, 
Delhi. 


Nanananda, Concept and reality in Early Buddhist Thought, Buddhist Publication Society, 
Kandy. 


Narada Thera, 1983, A manual of Abhidhamma, being the Abhidhammattha Sangaha of 
bhadanta Anuruddhacariya, Buddhist Publication Society, Kandy. 


Narada Thera, 1993 [1971], The Dhammapada. Pali text and translation with stories in 
brief & notes. s. 1. 


Norman, K.R. (ed. with O. von Hinüber), 1994, Dhammapada, Pali Text Society, 
Oxford. 


Nyanatolika, 1980 [1952], Buddhist dictionary. Manual of Buddhist terms and doctrines, 
Buddhist Publication Society, Kandy. 


Rhys Davids, T.W. & Stede, W., 1921, Pali-English Dictionary, Pali Text Society, 
London. 


Rondolino, F., 2008, Dhammapad. La via della libertà, Arnoldo Mondatori, Milano. 
Schinagl, G., 2011, Dhammapada. Worte der Weisheit, Books on Demand, Norderstedt. 


Vernezze, P.J., 2008, ‘Moderation or the middle way: Two approaches to anger’, 
Philosophy East & West 58(1), 2-16. http://dx.doi.org/10.1353/pew.2008.0003. 


Von Hinüber, O., 1996, A handbook of Pali literature, Walter de Gruyter, Berlin. 
Von Hiniiber, O. & Norman, K.R. (eds.), 1994, Dhammapada, Pali Text Society, Oxford. 


Warder, A.K., 1967, Pali metre. A contribution to the history of Indian literature, Pali Text 
Society, London. 


Warder, A.K., 1980, Indian Buddhism, Motilan Banarsidass, Delhi. 
Warder, A.K., 1984 [1963], Introduction to Pali. Pali Text Society, London. 


376 


Indeks 


A 

aanbidding, 119, 271 

aandag, 4, 7, 47, 51-54, 63, 70, 
79, 132, 147, 150, 159, 165, 167, 
170, 173, 176, 179, 215, 230, 
237-238, 956, 261, 273-274, 
283, 285-287, 307, 329-330, 
345, 350, 352 

aandagtig, 56, 128, 146-147, 166, 174, 
228, 283, 288, 291, 305-306, 311, 
322, 329, 340-341 

aandagtigheid, 54, 56, 92, 106, 109, 
122, 132, 146, 185, 216, 270, 299, 
329, 336 

aansien, 14, 45-46, 92, 175, 253, 289 

aap, 312-313 

Abhidhamma, 6, 17, 64, 131, 139, 187, 
240, 264, 310, 338 

absolutisme, 89—90, 243, 298 

adel, 9, 54, 145, 192, 208, 234, 
238, 244, 249, 253-254, 
258-259, 309, 343, 348, 
350-352, 360, 362 

Advaita-Vedanta, 22,112 

afgekoel, 91, 108, 370 

afgeskei, 131 


afgeskeidenheid, 93-95, 104, 205, 
260-261 

afgunstig, 248, 331 

afkoms, 54, 99, 192, 345-346, 350-353 

Afrika, 4, 19, 43, 100, 222, 267, 327, 351 

Afrikaans, 4-6, 23-25, 29, 57, 133, 205, 
275, 319, 347 

afsku, 105, 126, 322, 333-334 

afsondering, 59, 94, 114, 188, 194, 199, 
319, 337 

afstamming, 350-352 

afstand, 8, 11, 26, 78, 94, 99, 184-185, 
190, 227, 246, 357, 359, 361 

aggregaat, 67, 149, 155, 165, 213-214, 
332, 334-335, 341, 372 

agloos, 58, 173-174, 176, 312-313, 
333, 363 

agloosheid, 57-59, 313 

agsaam, 54, 56, 58-59, 72, 174, 
241, 313 

agsaamheid, 51-52, 54, 56-62, 65, 
78-79, 174, 176, 305-306 

agtvoudige pad, 43, 46, 52, 55-56, 70, 
79, 92-93, 125, 139, 141, 146-147, 
149, 156-157, 170, 174, 178, 180, 
187, 189, 191, 216, 240, 257, 


377 


Indeks 


260-261, 272-274, 278-279, 289, 
292, 299, 302, 309, 316, 328-329, 
332, 337, 344-345, 348-349, 360-362 

aksioma, 163 

alleen, 16, 47, 65, 82, 158, 171, 256, 291, 
294, 306-308, 329, 351 

alleenling, 329, 352 

almag, 180, 271 

altruisme, 365 

ampsdraers, 104, 259 

analitiese denke, 322 

analogie, 102, 116, 131, 143, 161 

Anapanasati Sutta, 311 

apartheid, 32 

apofatiese mistiek, 265 

apologetiek, 85 

aristokrasie, 54, 80, 192, 309, 352-353 

armoede, 105, 197, 204-205, 325, 327 

artikels, 39 

askeet, 50, 288, 291, 302, 307, 319, 324, 
346-347 

asketisme, 58, 90, 144, 277-278, 341, 
356 

Aufklärung, 12, 232 

Avatamsaka Sutra, 15, 76 


B 

bedel, 244, 249-251, 258, 355 

bedelbak, 229, 237-239, 300, 332 

bedelmonnik, 61, 237, 331, 361 

bedoeling, 25, 39, 60-61, 66, 69, 87-88, 
92, 97, 131, 133-135, 149, 151, 157- 
158, 197, 231-232, 258, 261-262, 
273-274, 319, 321, 358 

bedreiging, 334, 363 

bedrieglik, 248, 367-368 

begeerte, 11, 13, 16, 20, 42-43, 45-47, 
50-51, 53, 56-57, 66-67, 71-72, 
81-82, 86, 88, 92-93, 95, 101-102, 
105, 107-108, 110, 112-113, 
116-117, 124, 126-129, 133, 135, 


378 


142, 148, 154, 156-159, 162, 
182-189, 191, 194-197, 203-208, 
213, 219, 227, 233, 238-239, 241, 
249, 261, 270, 275-278, 280, 283, 
285, 289, 291, 298, 310-327, 336, 
341-343, 345, 348-349, 351, 353, 
358, 360, 366-371 

begeerteloos, 275, 321-323, 371 

begeerteloosheid, 126, 314-315, 318, 
323, 348 

beginseletiek, 186 

behae, 45, 114, 188, 202-208, 210-211, 
320, 322, 329, 370 

beheer, 39, 41, 44, 56, 63-64, 66, 69, 83, 
86, 88-89, 100, 102, 111, 117, 
144-145, 168-169, 214-216, 
218-219, 223-224, 237-238, 254, 
268, 271-272, 279-280, 286, 288, 
305, 307, 328-329, 340, 356 

beheersd, 117, 224, 247-248, 329-330, 
340, 349, 355 

beheersdheid, 57, 301 

belemmering, 53, 61, 70, 109, 213, 
317, 353 

belofte, 32, 151, 219, 226-227 

beloning, 20, 40, 55, 67, 121, 128, 131, 
179-180, 238, 250, 339, 365 

belydenis, 39 

beplan, 269 

berg, 11, 44-45, 59, 114, 136, 168, 222 

besoedelinge, 13, 55-56, 67, 107, 241, 
324, 357 

bestaan, 5-6, 8, 10-11, 13, 15, 19, 21, 25, 
28, 38, 40, 42, 46-48, 50, 55-57, 
61-62, 67, 71-72, 74, 81-82, 86, 
94, 100, 102, 104, 107, 109-111, 
124-125, 134, 138, 140, 142, 151- 
152, 154-155, 157, 161, 172-173, 
178, 181, 183-184, 187, 189-190, 
197, 202, 204-205, 212-213, 217, 
219, 221, 227, 229, 239, 249-250, 


254, 261-268, 270, 273, 275, 284, 
290-291, 299, 303, 311-312, 314- 
317, 321-323, 331-332, 335, 338, 
341, 344, 348-349, 358, 361-371, 373 
bestendig, 55, 199-200, 224, 306, 345 
bestendigheid, 56, 145, 199, 223, 297 
betreklikheid, 89, 221, 324 
beweging, 8-9, 13-14, 21, 41, 61, 118, 
140, 200, 240, 305, 349, 363 
beëindiger, 73, 279-280 
beëindiging, 53, 62, 124, 136, 154-155, 
160-161, 208, 211, 239, 252, 
261-263, 271, 280, 295, 316, 344, 
356-357, 368, 372-373 
Bhagavadgita, 22, 116, 267 
binding, 61, 70, 175, 203, 212-214, 260, 
263, 268, 299, 317, 322, 342, 369 
biologie, 54, 346, 363, 367 
blaam, 100, 111, 221 
blind, 80, 176 
blom, 12, 33, 51, 69-71, 73-75, 77, 79, 
106, 180, 219, 265, 321, 339, 365 
bo-natuurlik, 135 
Boeddha, 4-6, 8-22, 27-29, 31-32, 
39-40, 43-44, 46, 48-49, 51, 54, 
60-62, 65-66, 69-72, 80, 82, 89-90, 
93-95, 99, 110, 118-122, 129, 131- 
132, 135, 139-141, 143-144, 146, 
149-156, 158-162, 165-166, 168, 
171, 178-179, 182-187, 189-193, 
197, 204, 215, 219-220, 230-233, 
235, 238, 240-243, 247, 252-256, 
261-263, 266-268, 272-273, 275, 
278-281, 285-287, 289-290, 296, 
299, 301-302, 307, 309, 314-320, 
324, 330-335, 338, 340-342, 345, 
347, 349-353, 357, 362, 364, 372 
Boeddhisme, 9, 12, 14-27, 29-34, 38-41, 
43-50, 53-56, 58-62, 65, 67, 70, 
72-74, 77, 80-83, 86, 88-89, 94, 99, 
104, 106, 108-109, 111-112, 114, 


Indeks 


118, 121-122, 124, 129-131, 
133-134, 136-139, 142, 144-146, 
150-159, 161-165, 167-169, 173, 
175-178, 183, 185-187, 189-191, 
194-195, 197, 200-205, 207-210, 
213, 217-218, 221-223, 228-234, 
238-239, 242-243, 245, 248, 
253-254, 256, 259-261, 263, 
265-273, 275-278, 280, 284-285, 
287-291, 293-294, 297, 299-300, 
303-306, 309, 311-313, 315, 320, 
323, 326-327, 336, 338-339, 341, 
344-346, 350-351, 354, 357-358, 
362-363, 368 

boei, 19, 61, 70, 213, 318 

boemelaar, 351 

bome, 51, 189, 276, 291, 316 

Bonhoeffer, 84 

boodskap, 8-12, 14, 21, 24-27, 31, 48, 
105, 114, 131, 150-151, 153, 161, 
170-171, 185-187, 190, 194, 197, 
204, 207, 210, 229, 231, 238-239, 
254, 273, 275, 277, 290, 301-302, 
313, 316, 318, 320-321, 330, 341, 
350-353, 362, 367 

boom, 12, 44-45, 90, 155, 162, 166, 169, 
184, 262, 268, 275-276, 296, 315, 320 

boos, 48-49, 58, 66, 87-88, 127, 
129-130, 136, 176, 178, 277, 284, 
301-303, 306 

boosheid, 20, 42, 54, 70, 78, 86-87, 93, 
126-130, 132-136, 178, 185-187, 
216, 238, 249, 258, 308-309, 324, 
346-347 

bose, 40-41, 44-45, 63-67, 70, 79, 88, 
117, 127, 129-130, 132-133, 142, 
169, 177-178, 183, 216, 262-263, 
277, 288, 295, 302 

brahma, 163, 223, 250, 297 

brahmaan, 144-145, 309, 346, 350 

Brahman, 243 


379 


Indeks 


Brahmanisme, 22 
brug, 30, 51, 93, 263 
Bultmann, 163 
burgerlike religie, 185 
Bybel, 25, 28, 89, 271 


C 

Calvinisme, 32, 154, 163, 255 

Calvyn, 16, 222 

care, 174, 224, 307 

Carvaka, 285 

charisma, 177 

China, 77, 161 

Christendom, 4, 13, 15-17, 22-23, 
30-34, 41, 53, 82, 105, 137, 150, 
152, 154, 162-163, 168, 190, 213, 
219, 255, 265, 267, 271, 290, 294, 
312, 346, 362-363 

Christus, 15-16, 43, 162, 168, 362 

civitas Dei, 300 

Cyprianus, 105 


D 

daad, 40, 42, 44, 50, 56-57, 68, 76-77, 
87-89, 91, 102, 112, 122, 128, 
130-131, 133-134, 136, 143, 176, 
187, 208, 210, 215, 217-218, 224, 
232, 243, 264, 272-275, 292-293, 
296, 308, 321, 336, 349, 354 

David, 22, 278 

demone, 49, 366 

denke, 5, 12, 17, 22, 28, 30-31, 34, 37, 
39-40, 42-43, 46-48, 52, 65, 70, 79, 
82, 92-93, 127, 131, 139, 146, 149, 
157-158, 161, 169-170, 193, 205, 
208-209, 211, 213, 223-224, 227, 239, 
245, 251-252, 261, 267, 269-274, 294, 
300, 310, 315-316, 322, 328-329, 
348-349, 359-360, 362-364, 370 

denker, 5, 49, 131, 139, 213, 244, 
251-253, 285, 294, 319, 363-364 


380 


depressie, 189, 194, 337 

determinisme, 42, 269 

deug, 3-4, 77-78, 121, 123, 146-147, 
152, 169, 171, 207-208, 222-223, 
278-280, 289, 308, 356 

deur die geloof, 154, 311 

diensbaarheid, 294 

dilemma, 64 

ding-as-sodanig, 200 

diskontinuiteit, 116, 261, 304 

disputatio, 29 

dissipline, 6, 10, 14, 28, 49, 52, 55, 61, 
64, 90, 93-94, 146, 182, 186-188, 
192, 215, 220-221, 249, 256, 
272-273, 277, 285, 297, 302, 333, 
335, 338, 345 

Divina Commedia, 312 

doel-rasionele optrede, 93 

dogma, 103-104, 174, 214 

dogmaties, 112, 191, 295 

dogmatisme, 267 

dom, 81, 86, 141-142, 245, 279 

domheid, 87, 134, 233 

donkermaan, 187 

dood, 14-15, 17, 20, 24-25, 44, 48, 
52-55, 62, 68, 70, 72-73, 76-77, 
79-82, 101-102, 107-108, 111, 124, 
133, 135-138, 140-143, 148-151, 
155, 161-163, 169, 175, 185, 205, 
212, 218-219, 225-227, 236, 252, 
279-280, 284, 303, 311, 314, 320, 
333, 337-338, 341, 359, 363-364, 
367, 370 

doodmaak, 137-138, 140-141, 236, 245, 
253, 262, 297, 351, 354, 358-359, 
361-362 

doodstraf, 138 

dorings, 62, 260, 262 

dorp, 73, 111, 114, 151, 279, 307, 
319-320, 331, 348-349, 352 

dors, 47, 98, 188, 206, 239 


dreunsang, 230 

drie kenmerke, 72, 142, 155, 264-265, 
273, 352 

drink, 53, 73, 98-99, 199, 221, 300 

dualisme, 45, 58, 127, 203, 252, 277, 313 

dualisties, 198, 277, 282, 311 

dualiteit, 183, 250, 344 

duisternis, 148-149 

duiwel, 44 

duldkrag, 354 

dwaas, 59, 81-85, 87, 90-92, 113, 132, 
142-143, 165, 168, 170-171, 
175-176, 179, 184, 279-280, 
306-307, 325, 351, 363 

dwaasheid, 59-60, 76, 82, 84-85, 87, 91, 
93, 95-96, 113, 142, 165, 169, 184, 
188, 251 


E 

edel, 12, 28, 37, 42, 54, 82-83, 98-99, 
103, 107, 114, 117, 120, 144-147, 
155, 157, 163-164, 170, 178, 180, 
182, 189, 191-192, 199-200, 208, 
214, 217, 228, 250-251, 253-254, 
257-258, 284, 296-298, 302, 
306-308, 314, 316, 333, 335, 338, 
340, 343-373 

edel mens, 117, 145-146, 191-192, 208, 
214, 258, 284, 308, 343-373 

edel waarhede, 12, 42, 82, 107, 155, 157, 
182, 189, 191, 302, 316, 345, 360, 368 

edelstene, 11, 169, 319-320 

eenheid, 117, 123, 151-152, 189, 337, 
344, 348 

eenling, 329, 353 

eenmaal-terugkeerder, 71, 116, 335 

eerbetoon, 77, 92-93, 119-120, 308-309 

eerbied, 22, 123, 200, 308-309, 350 

eerbiedwaardigheid, 193, 244, 247, 249 

eerlik, 98, 267, 294, 300, 360 

eerlikheid, 102, 113, 217, 239, 294 


Indeks 


eet, 53, 73, 90, 113, 141, 144, 186, 221, 
250, 295, 297, 300, 355 

egbreuk, 295 

ego, 83, 93, 122, 138, 141, 153, 167, 
193, 213-214, 266, 270, 299-300, 
302, 305 

eiendom, 80, 82, 332, 355 

eiland, 18, 21, 57, 225-226 

einde, 11-12, 15, 40, 43-44, 48, 55, 64, 
73, 79, 82, 96, 105, 135, 138, 143, 
149-150, 154, 158, 162, 165, 183, 
200, 203-204, 225, 227, 239, 242- 
243, 257-258, 260-263, 267-268, 
279, 288, 291, 308, 310-312, 317- 
318, 322-323, 325, 334, 340, 344, 
348, 352, 357, 364, 372-373 

eindeloosheid, 182-184 

eklektisisme, 32 

ekologie, 239, 359 

ekonomie, 9, 74, 94, 102, 195, 197, 238 

eksistensie, 13-15, 38-39, 70, 79-80, 88, 
102, 104, 107, 134, 148, 168-169, 
177-178, 208, 218, 222-223, 236, 
270-273, 276, 303, 324, 367, 373 

eksistensiële interpretasie, 28, 49, 143, 
217, 298, 335 

element, 43, 52, 68, 73, 82, 91, 109-110, 
133, 156, 169, 179, 204, 208, 222, 
233, 290, 299, 349-350, 361 

emanasie, 152 

emosie-en-wil, 332, 334 

emosioneel, 56, 238, 264, 334 

empiries, 29, 364 

energie, 103, 106, 122, 146, 297 

enkeling, 28, 42, 58-59, 80, 82-83, 
118, 171-172, 179, 190, 192, 291, 
317-318, 327 

erfsonde, 82 

erkenning, 28, 57,78, 119, 121-122, 
180, 187, 222, 238, 250, 294, 309, 
346, 365 


381 


Indeks 


ervaring, 10, 24, 33, 37-39, 41-42, 
49-51, 53, 55, 58, 64, 69-70, 72-73, 
84, 93-94, 101, 105-109, 112, 130, 
146, 148, 156, 159-160, 162, 167, 
169-171, 180-181, 188, 190-191, 
193, 199, 202-205, 209, 211, 226, 
237, 262, 266, 268, 279, 304-305, 
309, 311, 313-318, 320, 324, 329, 
336-337, 346, 357, 369-370 

estetika, 175 

eternalisme, 267, 284, 311 

etiek, 19, 27, 43, 45, 74, 83, 86-87, 
89-90, 99, 140, 146, 170, 175, 
186, 188, 191, 204-205, 217, 222, 
255-257, 259, 277, 282, 297, 325, 
327, 348, 354, 359, 365, 370 

eudaimonia, 100 

Europa, 4, 18, 254 

eutanasie, 102 

Evangelie van Johannes, 324 

evolusie, 27, 102, 124 


F 

faktore van verligting, 106, 146 

familie, 4, 31, 68, 82, 92, 104, 155, 163, 
191-192, 209-210, 280, 320, 332, 
338, 350-351, 353, 368 

family, 92, 163, 192, 351 

fenomenalisme, 3, 39, 268 

fenomenologie, 169, 202 

fisika, 304, 363, 367 

folter, 298 

foltering, 144, 192, 293, 298 

fundamentalisme, 231-232, 267, 353 

fynproewer, 282 


G 

Gadamer, 84 

gawe, 119-120, 138, 179, 248, 324-327, 
348, 350, 355, 361 

gebed, 53, 307 


382 


geboorte, 13, 18, 40, 49, 54, 57, 77, 79, 
81, 124, 135-136, 154-157, 159, 177, 
185, 241, 247, 270, 289, 293, 313, 
350, 363, 372-373 

geboue, 151 

gedagte, 25, 29, 33, 43-44, 46, 50-51, 
64-65, 82-83, 97, 109, 129, 132-133, 
137, 139-140, 148-149, 156, 176, 
186, 196, 200, 208, 217-219, 230, 
233, 237, 240, 247, 253, 264-265, 
269, 271-274, 278, 283, 286, 290- 
291, 296, 309, 314, 316, 322-326, 
329-331, 333, 347, 349, 351, 356, 
360, 363, 369, 373 

geduld, 89, 147, 186-187, 216, 220, 228, 
266, 283, 307, 354 

geel, 45, 295 

gees, 10, 22-23, 27, 29, 37-39, 47, 
50-51, 54, 59-60, 62, 73, 79-80, 90, 
107, 112, 118-119, 126-127, 133, 
135, 145-146, 151, 160, 171, 177, 
185-186, 188, 192-193, 202, 205, 
208-209, 212-214, 216-217, 219, 
236, 241, 253, 259, 265, 270-271, 
273, 275-277, 279, 284-287, 299, 
302, 305-307, 309, 321, 328, 330, 
333-334, 336-337, 339, 342-343, 
347, 360, 362 

gehegtheid, 52, 135, 181, 214, 270, 300 

geheimleer, 190 

gehoorsaamheid, 16, 86, 131, 186, 216 

gehoorsaamheidsetiek, 90, 170, 178, 186 

geleerdheid, 50, 83, 91-92, 104-105, 
153, 258, 323, 325 

geloof, 16, 26, 34, 45, 53, 62,71, 146, 
154, 159, 162, 174, 181, 213, 223, 
238, 265, 285, 294, 311, 316-317, 
335, 337, 356-357, 362 

geluk, viii, 20, 37, 48, 52, 58, 64-65, 
70, 72, 76-77, 82, 87, 91, 101, 

105, 107-108, 114, 120, 122, 127, 


129-131, 136, 139-141, 148-149, 
179, 184-185, 187-189, 192, 
194-200, 202-203, 210, 235, 238, 
240, 258, 266, 282-283, 287-288, 
296, 304, 308-309, 311, 314, 317, 
329, 332-334, 337, 340-341, 351, 
362, 365, 367 

gelykmatigheid, 17, 101, 106, 204, 
212, 200 

gemeenskap, 62, 71, 74, 82, 111, 114, 
159, 182, 187, 189, 191-192, 195, 
198, 249, 255, 286-287, 350 

gemoed, 37, 46-48, 63-68, 98, 105-106, 
126-127, 141, 154, 157, 200, 208, 
286, 322 

genade, 16, 20, 190, 294 

geneigdheid, 46, 206 

genoeë, 103, 105-106, 179, 275, 305, 
325, 333, 337, 370 

genot, 101, 103, 105-106, 111, 366, 
368-369 

genre, 4 

gesag, 16, 54, 56, 85-86, 91, 121, 153, 
159-160, 193, 208, 233, 252-253, 
290, 298 

gesigseinder, 318 

gesindheidsetiek, 325 

geskenk, 127, 179, 238, 326, 330 

geskiktheid, 186 

geskrifte, 6, 50, 55, 166, 229-230, 323 

geslag, 307, 313 

gesondheid, 13, 57, 120-122, 190, 195, 
198, 205 

gesuiwer, 209, 345 

geur, 73-75, 77-78, 180, 366 

gevolgsetiek, 89 

geweld, 41-42, 45, 74, 83, 85, 137-139, 
141-147, 186-187, 215, 218, 220, 
245, 252-259, 276, 282-283, 305, 
317, 347-349, 359 

gewelddadigheid, 139, 142 


Indeks 


geweldloosheid, 41, 44, 138-140, 
142-143, 195, 218, 253-254, 258, 
282, 286-287, 348 

gewete, 138, 140, 145, 234, 354 

ghoeroe, 168 

gierigheid, 216, 249, 359 

gif, 106-107, 133, 183, 315 

glo, 29-30, 32, 34, 112, 276 

gnosis, 320, 364 

Gnostiek, 45, 169, 284 

Gnostisisme, 106 

God, 14-16, 20, 39-41, 45, 49, 53-54, 
60-61, 89, 111, 117, 120, 124, 131, 
162, 168, 210, 213, 268, 270-271, 
277, 283, 312, 314, 324 

gode, 11, 14, 18, 45, 60-61, 69-70, 
77-78, 110-111, 117-119, 168, 
184-185, 188, 195, 216-217, 223, 
227, 261, 277, 285, 293, 331-332, 
337, 366, 370-371 

godsbeeld, 300 

godsbegrip, 274 

godsdiens, 32, 61, 118, 175, 185, 195, 
221, 233 

godsdienste, 20, 32, 154, 351 

godservarings, 53 

goed, 3, 11, 16, 19-20, 29, 32, 39-42, 
45-46, 48-49, 58, 61, 64, 66, 68, 70, 
72, 75-77, 83-84, 86-90, 94, 98, 
101, 103, 106, 114-115, 117, 119, 
121-122, 125-127, 129-131, 134, 
136, 144-145, 158, 165-171, 176, 
186, 191, 199, 212, 215-217, 220- 
224, 231, 234-235, 238, 250-252, 
256, 269, 274, 279-280, 284, 289- 
290, 294, 296, 299, 303, 305, 308, 
313, 316, 328, 330-332, 339, 352, 
357-358, 360, 364-365, 368 

goeie vriend, 96-97, 168, 235 

goud, 223, 297, 346, 351 

goue reël, 137 


383 


Indeks 


grenssituasie, 299, 320, 370 

Griekeland, 11-12, 132, 161 

groei, 68-70, 72, 74, 79-81, 83, 92, 97, 
106, 119, 121, 153, 167, 169, 184, 
186, 217, 269, 274, 276-277, 283, 
296-298, 304, 312-313, 319, 322, 
329, 334, 340, 351 

grondslag, 146, 161, 186, 207, 265-266, 
351, 354, 370 


H 

haarstyl, 350-351 

haat, 16, 41-43, 45, 47, 66, 68, 86, 88, 
93, 105, 108, 112, 116-117, 125, 
133, 138, 142, 148, 168, 183-187, 
194-197, 204-206, 212-213, 227, 
238-239, 248, 261, 280, 282, 285, 
298-299, 303, 308, 310, 312, 317- 
318, 320, 322, 326, 335-336, 339, 
341, 349, 353, 356, 360, 365 

halfgod, 117, 232 

handeling, 20, 40-41, 46-48, 56, 70,76, 
79, 86-89, 91-93, 97, 109, 113, 120, 
127, 129-133, 137, 146, 174, 186, 
208, 218, 224, 232, 242, 247, 261, 
269, 273, 296, 309, 324, 326, 329, 
333, 347, 349, 360-362, 365 

hard, 166, 169, 185, 207, 235 

hartseer, 206-207 

hartstog, 47, 114, 239, 368 

Hebreeuse geloof, 316 

hebsug, 74, 82-83, 235-236, 239, 262, 
280, 308 

hedonisme, 78, 204 

heerlikheid, 122, 345-346 

Heidegger, 273 

heil, 9, 14, 49, 52, 70-71, 113, 158, 169- 
170, 176, 185-186, 242, 256-257, 
269, 275, 283, 312-314, 323-325, 334 

heilsweg, 27, 52-53, 70, 78, 147, 150, 
170, 176, 191, 220, 305, 311, 335, 343 


384 


heimwee, 28, 32, 51, 104-105, 129, 202, 
208-210, 271, 311, 318, 337, 367 
hel, 12, 67, 70, 136, 142-143, 292-294, 
298, 336, 366 

held, 26, 232, 234, 236, 283, 285, 
370-371 

helderhorendheid, 373 

heldersiendheid, 373 

hemel, 12, 61, 67, 70, 136, 177, 180, 
188, 195, 301, 366-367 

Here, 39 

herfs, 150, 278 

hergeboorte, 12, 15, 20, 27, 44, 48, 55, 
62, 70, 72, 81, 108, 112, 120-121, 
124, 130, 135-136, 148, 154-163, 
165, 185, 210, 213, 219, 227, 264, 
292-293, 295-296, 298, 308, 313, 
317, 321, 323, 334-335, 362-363, 
365, 368-369, 372 

hermeneutiek, 26-27, 32-33, 84, 173, 
236, 243 

hiernamaals, 48, 124, 193, 292-293, 296, 
362, 364-365 

higiëne, 144 

Hindoeïsme, 156, 230 

hiërargie, 42, 60, 238, 247, 282, 343 

hiërargiese, 248, 252 

homo sapiens, 160 

honger, 11, 47, 197, 204, 250, 327 

hoop, 29, 67, 74, 76-77, 79, 81, 127, 255, 
266, 283, 294, 303, 327, 362-363, 370 

hoor, 28, 31, 75-76, 100, 115-116, 121, 
147, 153, 177, 203, 246, 256, 268, 
273, 311, 313, 373 

horison, 16, 19, 28, 30, 32-33, 139, 163, 
169-170, 175, 183-184, 203-204, 
208-209, 211, 222, 243, 246, 250, 
252, 257, 259, 264-265, 267-271, 
274-275, 278, 287, 290, 303-305, 
311, 320-321, 323, 363, 365 

hoër wete, 372 


HTK-model, 270 

huigel, 239, 360 

huigelary, 60, 360 

huisbewoner, 45-46, 49, 54, 94, 187, 
288, 295-296, 358, 364 

huislikheid, 103-104 

huisloosheid, 46, 103-104, 337 

huislose, 98, 103-104, 145, 186-187, 
288-289, 320, 358 

humor, 154, 222, 240 

hunker, 303, 362, 367 

huwelik, 26, 130 


I 

idealisme, 3, 285 

idees, 152, 243 

identiteit, 22, 30, 53, 62, 81, 156, 165, 
175, 183, 274, 299, 304, 372-373 

identity, iv 

ideologie, 9, 103, 185, 245, 283, 340 

ideology, 9, 185, 245, 346 

illusie, 151, 175, 196, 198, 257 

immanent, 271 

Indië, 8-9, 11-12, 18, 24, 39, 49, 53, 77, 
81, 89, 117, 119, 132, 143-144, 150, 
161, 186, 189-190, 192, 207, 217, 
223, 231, 248, 253, 267, 279, 285, 
309, 361 

Inferno, 25 

innerlike, 9, 27, 56-57, 59, 85-86, 92, 
94, 98-101, 107, 109, 111, 116-119, 
121-122, 130, 145-146, 151, 178, 
181, 187, 190, 193, 195, 216, 220- 
221, 226, 229, 234-235, 238, 246, 
248-249, 251, 253, 283, 307, 309, 
311, 320, 330, 343-344, 346, 353, 372 

innerlikheid, 329 

insig, 7-8, 12, 31, 41-44, 47, 52-53, 55, 
58-61, 67-68, 70, 72-73, 78, 81-82, 
88-89, 98, 100-104, 107, 110, 112, 
119, 121, 125, 130, 132, 139-142, 


Indeks 


146-147, 150, 153, 155-158, 
160-162, 165-168, 170-171, 
175-176, 178, 181, 183, 185, 
188-190, 192-193, 197-200, 204- 
205, 207-208, 218-219, 222-223, 
225, 227, 238, 243, 246-247, 249, 
251-252, 254, 256, 260-263, 265- 
267, 269, 272, 274-275, 277-280, 
285-288, 292, 297, 300, 302, 307- 
312, 315-316, 320-321, 323-325, 
329-330, 332-333, 337, 339-341, 
343-345, 348-352, 354, 356, 362, 
364, 371 

inspanning, 55, 64, 67, 71, 78, 110, 116, 
118, 144, 146, 185, 203, 209, 230, 
235, 262, 276, 294, 302, 306, 336, 
343, 346 

institusie, 41 

instituut, 32, 104, 254-255, 287 

integrasie, 33, 238, 255, 364, 371 

integriteit, 27, 33, 45, 51, 56, 117, 171, 
178, 221, 223, 298, 306 

intensie, 17, 21, 28, 32, 88, 94, 113, 
133-134, 139, 184, 227, 232, 236, 
277, 302, 307, 365 

intensionele verstaan, 26-27, 161 

intuïsie, 98 

ipse, 213 

Islam, 23, 53, 152, 154 

Israel, 223 


J 

jaar, 9, 11-14, 17, 118, 120, 143, 154, 
226, 230, 247, 262 

Jainisme, 139 

Jan, 31 

Japan, 77 

jasmyn, 77, 339 

Jenseits von Gut und Böse, 364 

Jesus, 15-16, 30, 32, 43, 48, 105, 162, 
290, 324, 352 


385 


Indeks 


jeug, 77, 148, 151, 163-164, 166, 247, 
272, 274, 278, 342 

Job, 20 

Jodedom, 23, 152 

Johannes, 76, 324 

jongmens, 271-272 

Judaisme, 53, 154 

Judo, 256 

justus et peccator, 294 

juwele, 125, 319-320, 346 

Jatakas, 60 


K 

kalf, 276 

kalmte, 7, 55, 98, 106, 116, 119, 146, 
185, 235, 237-238, 249, 278, 280, 
311, 339, 341, 344-346, 352, 368 

kamma, 20, 40, 48, 50, 56-57, 59-60, 
66-67, 74-75, 86, 88, 91, 109, 
112-113, 122, 128, 143, 169, 186, 
208, 264, 269, 273, 293, 298, 309, 
321, 336, 349, 365 

kanon, 4-6, 21-22, 187, 373 

karma, 12, 16, 20, 40, 42, 49, 64, 67-68, 
76, 87-89, 128-136, 158, 164, 210, 
214-215, 226, 228-229, 232, 243, 
321, 348 

kaste, 99, 145, 155, 160, 231, 345-346, 
350, 372 

kasuistiek, 129, 133, 256 

ken, 8, 11, 29, 46, 52, 56, 58, 66, 70, 81, 
90, 97, 99, 144, 153, 171, 175, 248, 
253, 257, 271-272, 287, 305, 324, 
331, 337, 343, 349-350, 370-373 

kenmerke van bestaan, 155 

kerk, 255 

kern, 18, 21, 46, 62, 67, 80, 86, 143, 149, 
165, 224, 239, 267 

keuse, 3-4, 13, 15, 20, 37, 42, 59, 76, 
94, 115, 169, 241, 246, 252, 258, 
307, 319, 341, 372 


386 


kind, 133, 160, 205, 226, 232 
kinders, 24, 68, 122-123, 210, 
279-280, 327 
kleed, 43, 45, 229, 295, 351 
klere, 46, 144, 166, 327, 338 
kleur, 16, 42, 45, 73-75, 253, 366 
kluisenaar, 140, 249, 347 
knuppel, 137-140, 142, 144-146, 
325, 358 
kode, 10, 58, 66, 120, 186-187, 250, 257, 
283, 296-298, 300, 304, 351, 365 
koets, 152, 175-176, 214-215 
kollektief, 17, 102, 197, 214, 235, 300 
kollektiwiteit, 101, 234 
kommunikasie, 97, 330, 350 
kompetisie, 60, 195, 259, 332 
kompromis, 61, 138, 255, 258, 316, 300 
kondisionalisme, 42, 90, 334 
kondisionalisties, 30, 40, 89, 264, 
344, 372 
kondisionaliteit, 40, 135, 149, 264, 
271, 200 
konflik, 22, 41, 44, 78, 116, 119, 131, 
151, 184, 194-196, 216, 220, 245, 
283, 299 
konformisme, 221, 298, 318, 335, 358 
konsentrasie, 53, 55, 70, 79, 98, 106, 
119, 122, 146-147, 170, 173, 188, 
230, 237-238, 252, 256, 261, 274, 
305, 329, 331-332, 336-337, 345-346 
konstruk, 102, 155, 243, 265, 270-271, 
346, 363 
kontak, 29, 44, 120, 135, 201, 270, 287 
kontingensie, 19, 156, 159, 161, 310, 300 
kontingent, 152, 161, 268 
kontinuiteit, 105-106, 114, 116, 128, 
132, 156, 179, 190, 192, 211, 258, 
271, 277, 304, 313, 372 
konvensie, 21, 51, 54, 78, 109, 129, 139, 
144-146, 181, 221, 251, 290, 300, 
352, 365 


koors, 108 

Koran, 28 

kosmologie, 8, 11-13, 27, 44, 143, 
155, 160-163, 177, 183-185, 188, 
200-201, 209, 217-218, 223, 
365-368, 372-373 

kosmos, 74, 111, 161, 177, 184 

krag, 9, 45, 59-60, 78, 82, 99, 110-111, 
116, 120, 122-123, 155, 157; 177, 
191, 209, 221, 226, 229-230, 236, 
239, 256, 268, 296, 298, 301-302, 
307, 309, 324, 332, 346, 349, 354, 
362, 372 

kragte, 78, 135, 146, 177, 265, 200 

krenktaal, 301-302 

kreupelbos, 275-277, 319 

kringloop van bestaan, 40, 81 

krisis, 10, 43, 73, 102, 114, 140, 274, 
309, 373 

kritiek van die praktiese rede, 200 

kritiese diskoers, 29 

kryger, 122, 345 

Krüger, 3, 7-8, 37, 52, 63, 69, 81, 96, 
108, 115, 126, 137, 148, 150, 165, 
173, 182, 194, 202, 212, 225, 244, 
260, 282, 285, 292, 301, 310, 328, 343 

kultuur, 29, 31, 91, 159-160, 209, 230, 
233-234, 276-277, 309, 327, 360 

kuns, 22, 60, 78, 116, 147, 180, 204, 209, 
215, 251, 256, 360 

kusa-gras, 296 

kwaad, 40, 48, 66, 68, 76-77, 79, 90, 
96-97, 127, 130, 133-135, 168-169, 
171, 178, 196, 199, 216, 222, 232, 
239, 249-252, 269, 299, 346-347, 
360, 364-365 

kwaliteit, 48, 51, 54, 57, 74-75, 98, 113, 
115, 117, 119, 121-123, 126, 130, 
190, 196, 208, 215, 222, 228, 246, 
248, 253, 292-293, 309-310, 323, 
329-330, 344, 351 


Indeks 


kwantiteit, 115, 117, 119, 121 
kwelling, 108, 194-195, 289 


L 

laaste oordeel, 40 

lectio, 23 

leed, 12, 59, 127-128, 139-140, 170, 184, 
186-187, 191, 197, 199, 212, 214, 
219, 228, 266, 299, 305, 308, 321, 
325, 328-329, 357 

leedloos, 58-59, 108, 128, 364-365 

leeg, 110, 132, 233, 332, 334 

leegheid, 22, 30, 109-110, 139, 152, 163, 
183-184, 200, 213, 233, 242-243, 
246, 252, 257, 312, 321 

leegte, 30, 32, 252, 337, 346 

leek, 18-19, 26-27, 45, 58, 93-94, 117, 
145, 164, 188, 220, 237, 289, 291, 
297, 307, 325-326, 328-330, 332, 
356, 359-361 

leerling, 31, 62, 69-71, 80, 93-94, 96-98, 
197, 251, 288, 324, 350, 371 

leke, 17-19, 27, 49, 58, 79, 92, 94, 98, 
163, 179, 182, 188, 192, 207, 237- 
238, 248, 277, 287, 295, 297, 300, 
316, 321, 325-326, 330, 338, 353, 
356, 358 

leuenagtigheid, 216 

lewe, 12-13, 15, 19-20, 26, 28, 39-41, 
44-49, 51-55, 57-58, 60, 62-63, 
65-66, 68-70, 72-77, 79-84, 97-99, 
102-105, 107-108, 110-114, 117, 
120-127, 129-131, 133, 135-138, 
140-146, 148-149, 151, 153, 155, 
159-164, 170, 174, 177-180, 184- 
185, 187-188, 194-198, 203-205, 
207, 209-210, 212, 219, 221-222, 
226, 228-229, 231, 233, 235-236, 
238, 241, 250-253, 255, 257, 
263-266, 268, 272-274, 277, 280, 
282, 284-290, 292-299, 301-305, 


387 


Indeks 


308-314, 316, 318-319, 321-322, 
325, 328-329, 331-332, 334-335, 
337-338, 341, 344, 349, 354, 
356-357, 359, 361-365, 367-370, 
372-373 

lewensdissipline, 188, 192, 338 

lewenskode, 45, 58, 187, 192, 249-250, 
261, 297, 309, 333, 338 

lewensopvatting, 173 

lewenstyl, 13, 45, 49, 61, 102-103, 110, 
144-145, 175, 195, 220, 249, 256, 
278, 283, 298, 300 

leé tuiste, 333, 337 

leér, 122, 354 

libertinisme, 341 

liefde, 17, 19, 31, 43, 58, 61, 68, 77, 
83, 89, 138-140, 196-197, 204, 206, 
217, 220, 265, 269, 273, 278, 280, 
287-288, 294, 303, 320-321, 
332-334, 341, 354, 361-362 

liggaam, 10, 13, 38, 45, 48, 67-68, 
71-72, 74, 135, 141-142, 144-145, 
149-152, 162, 218-219, 223-224, 
247, 263, 277-278, 283-284, 
286-288, 311, 315, 322-323, 328, 
334, 339, 349, 354-356 

liggaam-gees, 135 

lof, 100, 111 

Lokayata, 285 

loof, 221, 223, 331-332 

lose, 214, 270 

lot, 16, 42, 59, 68, 99, 143, 197, 236, 
274, 277, 280, 292-293, 295, 310, 
321, 349 

lotus, 79, 278, 356 

luiaard, 305 

lus, 105, 146, 206-207, 275, 305, 
315-316, 321, 326, 333-335, 339, 
354, 356, 365 

Luther, 16, 222, 294 

Lutheranisme, 154, 255 


388 


lyding, 10, 12-13, 42, 53, 59, 62, 72-73, 
76-77, 82, 124, 141-142, 146-149, 
154-157, 159, 162, 177, 189-193, 
196-198, 202, 204, 206, 212, 219, 
223, 233, 252, 260-266, 270, 282, 
286-288, 292, 299, 303, 305, 308, 
310, 313, 315-317, 323-324, 333, 
339, 344, 347-349, 357 


M 

maan, 73, 107, 176-177, 199-200, 219, 
297, 342, 345, 365, 367 

mag, 13, 54, 56-57, 69, 72-73, 76, 
82-83, 85-86, 91-92, 101-102, 105, 
107, 113-114, 117, 121-122, 136, 
146, 175, 180, 193, 207, 213, 247, 
249, 253-254, 283, 290, 304, 307, 
309, 314, 318, 332, 338, 346, 348, 
351, 359, 362, 365 

magteloosheid, 253, 280 

man, 14, 41, 60, 116, 169, 235-236, 262, 
275-276, 278-280, 295, 343-344, 
346, 348, 350, 352, 354, 356, 358, 
360, 362, 364, 366, 368, 370, 372 

Manicheïsme, 58, 277 

mantra, 229-230 

Marxistiese, 256 

masker, 92, 270, 360 

massa, 21, 58, 70, 76-77, 80, 103, 113, 
188, 228-229, 351 

materialisme, 39, 48, 53, 65, 285, 338 

materie, 39, 158, 196, 213-214, 277, 
285, 366 

matig, 44-45, 186-188, 203, 229, 
247-248, 330 

matigheid, 57, 90, 110, 145, 215, 277, 
338, 356 

McMeditasie, 285 

medelye, 48, 101, 204, 280, 327, 300 

medevreugde, 101, 204, 280 

media, 101, 175, 221, 346 


medisyne, 229, 280, 338, 356 

meditasie, 7, 13, 44, 47, 51, 53, 55, 58, 
63-64, 79, 92, 98, 104, 119-120, 123, 
125, 143, 146-147, 150-151, 166, 
170, 173, 177, 184-185, 187-189, 
199, 214, 216-217, 230, 237; 240, 
242, 247, 249, 256, 258, 261, 263, 
272, 274-275, 285-287, 289, 291, 
297, 305, 309, 311-312, 314, 322, 
324, 329-334, 336-337, 345-346, 
365-366 

mediteer, 27, 55, 58, 166, 220, 238, 263, 
291, 322, 331, 333, 345, 353, 368 

mediteerder, 55, 64, 203, 211, 214, 314, 
322, 346, 364 

medium, 4 

mens, 7, 9, 12-20, 23-24, 27-33, 37-42, 
44-45, 47-54, 56-69, 71-84, 86-92, 
94, 96-103, 105-106, 108-114, 
116-154, 158-161, 163-172, 175- 
181, 183-185, 187-188, 190-200, 
202-210, 212-214, 216-223, 226- 
231, 233-236, 238-259, 261-276, 
278-280, 282-294, 296-325, 327, 
329, 331-332, 334-341, 343-373 

mensdom, 16, 20, 48, 59, 80, 91, 129, 
177, 194, 229, 239, 241-242, 293, 
301-303, 322, 326 

mensekind, 351-352 

mensgeborene, 292-293, 312-313 

mensheid, 32, 74, 80, 163, 313 

metafisiese mistiek, 16, 28-29, 212, 
304, 334 

metafisika, 27-28, 127, 129, 139, 161, 
169, 312 

metafoor, 57, 226, 242, 302 

metamorfose, 99 

metgesel, 82, 306-307 

middag, 297 

middernag, 274 

minderheid, 58, 96, 103, 176 


Indeks 


misoginie, 232 

mistiek, 16, 27-29, 31-32, 34, 94, 105, 
111, 119, 152, 202, 209, 212, 219, 
265, 291, 304, 312, 334, 344 

mitologie, 11, 24, 41, 61, 70, 89, 117, 
160, 163, 179-180, 185, 195, 210, 
223, 227, 252, 290, 292, 301, 358, 368 

modder, 143-144, 305 

mode, 78, 122, 313 

model, 15, 38, 43, 54, 82, 94, 99, 106, 
131-132, 138, 160, 168, 188, 241, 
257, 261, 270-271, 277, 280, 304, 
312-313, 324, 339 

modelle, 131, 271 

moeder, 68, 136, 203, 284, 301, 300 

moeilik, 28, 56, 63-65, 103-104, 109- 
110, 130, 160-161, 167-168, 170, 
185, 191, 217, 221, 239, 263, 266, 
288, 304, 312, 319, 329, 367-368 

monnik, 19, 21, 26-27, 50, 61-62, 74, 
92-94, 104, 109, 120, 138, 144-145, 
174, 187, 220, 229, 234, 237-240, 
244, 247, 249-251, 258-259, 288- 
289, 295, 297, 300, 307, 309, 315, 
318-319, 325, 328-340, 342-343, 
347, 350, 355-356, 361 

monnike-orde, 144, 179, 242, 288 

monnikskode, 333, 338 

moontlikheid, 12, 31, 41-43, 76, 80-81, 
97, 99, 101, 105, 112, 127-128, 131, 
138, 140, 148, 155, 163, 169, 171, 
175-178, 185, 187, 190, 195, 210, 212, 
224, 226, 228, 232-233, 248, 256, 258, 
264, 274-275, 279, 289-290, 294, 313, 
316, 319, 330, 334, 341, 369 

moralisme, 88, 202, 212, 250, 256, 200 

moraliteit, 10, 44, 78-79, 120, 130, 
138-139, 146-147, 216, 221-222, 
233, 252, 261, 272-273, 277, 279, 
288-289, 297, 300, 305, 309, 312, 
334, 337, 344, 347, 349, 359, 365 


389 


Indeks 


Moses, 13 
Moslem, 4 
mosterdsaad, 356, 360 


N 

naald, 356-357, 360 

nadenke, 19, 25, 89, 100, 104, 110, 138, 
159, 275, 331, 337 

nadink, 55, 200, 279, 330-331, 341, 368 

nadoods, 134, 292-293, 311 

nag, 44, 81, 155, 166, 219-220, 237-238, 
280, 285-291, 298, 301, 345, 372 

nagwaak, 155, 166, 372 

natuur, 9, 31, 51, 69, 71, 74-75, 77-78, 
99, 106, 114, 123, 126-129, 140, 144, 
150, 152, 161, 163, 167, 177, 189- 
190, 200, 205, 226, 229, 239, 277, 
291, 302-305, 325, 345 

natuurorde, 14, 16, 51, 77, 123, 131, 177, 
200, 245, 305, 313, 345 

nederig, 209, 330 

nederigheid, 213 

Nederland, 25 

neiging, 58, 124, 127-128, 132, 167, 
237-238, 248, 303, 315, 348, 354 

Neoplatonisme, 23, 152 

netwerk, 40-41, 155, 161, 183, 
264-265 

neus, 38, 328 

nie-bevredigendheid, 260, 264, 273 

nie-blywendheid, 15, 44, 71, 112, 121, 
123-125, 136, 141, 148-151, 
155-156, 159, 175, 181, 190, 204, 
208, 233, 240, 243, 260, 262, 264, 
270, 272, 277-279, 286-287, 305, 
311-312, 321, 324, 329 

nie-dood, 52-54, 124, 212, 218-219, 
333, 338, 364, 367 

nie-gevormdheid, 343-344 

nie-permanensie, 15, 33, 43, 53, 142, 
162, 243, 334, 337, 343, 348-349 


390 


nie-self, 44, 83, 112, 142, 155, 158-159, 
165-167, 178, 233, 266 

nie-selfgenoegsaamheid, 260, 270, 273, 
277, 279 

nie-substansialiteit, 17, 47, 71-73, 76, 
83, 102, 139, 174-175, 181, 191, 287, 
303, 311, 320, 323, 329, 337 

nie-terugkeerder, 71, 116, 118, 227, 335 

nihilisme, 3, 159, 200, 226, 267, 280 

niks, 16, 40, 48, 50-51, 55, 57, 60, 64, 
85-86, 90, 98-99, 101, 103-105, 110, 
130, 132, 138, 148, 158, 169, 175, 
183-184, 190, 193, 195, 203-205, 
212, 214-215, 220, 230, 237, 240- 
241, 256, 266-267, 269, 271, 274- 
275, 280, 284-285, 288, 292, 299, 
304, 311, 320-321, 323-324, 329, 
331-332, 344, 347, 349, 352, 356, 
361-362, 367, 371 

niksheid, 214, 337 

nirvana, 13, 53 

non, 247, 307 

nonne-orde, 182, 316 

noulettend, 50-52, 56, 128, 132, 283, 
298, 300 

noulettendheid, 51-52, 54-55 

nudisme, 144 

nuttig, 5, 9-10, 23, 64, 91, 115-116, 156, 
170, 209, 303-304, 361 

nuttigheid, 85, 115-116 

Nuwe Testament, 45, 116, 210, 362 


(0) 

Oepanishads, 12, 22-23, 118, 243 

oerwoud, 169, 275-276, 312, 351 

oewer, 71, 103-105, 134, 158, 180, 193, 
319, 321, 325, 335, 344-345, 371 

offer, 118-120 

offervuur, 350 

oggend, 144, 286 

olifant, 179, 301-302, 304-308, 349 


olifanttemmer, 305 

omvattend, 186 

onbewuste, 65, 205 

ondergang, 236, 292-296, 298-300 

onderskeiding van die waarheid, 
146-147 

ondeug, 169, 211, 216 

oneerlik, 239, 248, 295, 298 

oneerlikheid, 239-240 

oneindig, 214 

oneindige bewussyn, 337 

oneindige ruimte, 11, 242, 337 

oneindigheid, 183-184 

ongekondisioneerde, 158, 267 

ongeloof, 112 

ongeskapene, 113, 267 

ongeskiktheid, 186 

onkruid, 86, 326 

onkunde, 42-43, 47, 56-57, 62, 67, 71, 
81, 86-88, 92-93, 102, 107, 110, 132, 
134, 139-140, 142, 148-149, 151, 
157-158, 168, 176, 183, 194, 196, 
204, 213, 219, 227, 231, 233, 239, 
241, 283, 298, 303, 310, 313, 315, 
317, 320, 335, 354, 370-371 

onrus, 9, 194-195 

onsekerheid, 10, 67, 105, 143-144, 226, 
237, 241, 243, 285, 366 

onsterflikheid, 53, 124, 152, 175, 337 

onsuiwerhede, 44, 62, 100, 105, 107, 
157-158, 236, 239, 241, 247, 259, 
363, 371 

ontdek, 12, 14, 27, 68, 84, 97, 110, 162, 
190, 247, 262-263, 275, 281, 287, 
320, 350 

ontologies, 110, 111, 124, 178, 184, 213, 
245, 324, 345 

ontstaan, 4, 6, 8-9, 14, 17-18, 28, 32, 99, 
119, 123-124, 128, 140, 145, 159, 
228, 231, 237, 270-272, 287, 290, 
294, 300, 303, 332, 337-338, 361 


Indeks 


ontwaking, 286-288 
ontwikkeling, 8, 14, 18, 20, 47, 54-55, 
82, 92-93, 99, 106, 119, 121, 123, 
132, 160, 165, 185, 187-188, 215, 
223-224, 257, 269, 278, 287, 309, 

315, 317, 340, 344, 373 
onverskrokke, 284-285 
onvolwassenheid, 67, 81, 85, 91, 96, 

134, 138, 179, 188, 190, 266, 272, 

277, 280 
oog, 28, 38, 41, 83, 91, 117, 163, 166, 

170, 179, 203, 263, 272, 274, 282, 

328, 373 
oor, 6, 8-10, 12, 14-15, 17-25, 27-31, 

33, 38-39, 42, 44, 46, 49-51, 55-59, 

70, 75, 78-80, 83-86, 88-89, 92-93, 

96, 98-100, 102-106, 108, 111-112, 

114, 116-117, 119, 122-123, 125, 

128, 133-135, 138, 142-143, 150, 

153-157, 159-163, 165-167, 169- 

172, 177, 180, 182-185, 187, 190, 

193, 195-198, 202, 204-208, 210, 

212-215, 217-218, 220-228, 230, 

232-233, 235-238, 242, 244-246, 

248-249, 252-255, 258-259, 261- 

262, 268-270, 272, 276, 278-280, 

283, 287, 290, 292, 295, 299-300, 

305-306, 308-310, 312-319, 321- 

325, 328-330, 332-333, 335-338, 

340-341, 345, 348, 350-351, 356, 

362-363, 365, 368-373 
oordeelkundige, 84-85 
oorlog, 60, 116-117, 138, 140, 252, 269, 

307, 354 
oorsaak, 42, 88, 99-100, 121, 154-155, 

197-198, 206, 261, 290, 298, 313, 327 
oorsaaklikheid, 40, 149, 369 
oorskry, 30-32, 53, 103, 105, 112, 114, 

158, 162, 179, 183, 192-193, 249, 

284, 333, 337, 344, 365-366 
oorskryding, 203, 250, 344, 368-369 


391 


Indeks 


oorwinnaar, 67, 116-117, 307, 323-324, 
370-371 

oorwinning, 15, 67, 70, 116-118, 148, 
157, 162, 177, 182-183, 195, 213, 
216, 235, 253, 273, 307, 309, 324-325 

openbaringsetiek, 89 

openheid, 269 

opgaar, 109 

opportunisme, 267 

opstanding, 48, 162-163 

opvoeding, 91, 147, 167 

organisme, 67-68 

Ortodokse Christendom, 22 

Ou Testament, 27, 121 

ouderdom, 53, 135, 141, 148-150, 152, 
154, 156, 158, 160-162, 164, 166, 
247, 272, 274, 308, 320 

outentisiteit, 298 

outoritarisme, 267 


P 

pad, 7, 18, 20, 43, 46, 52-56, 61, 70, 72, 
79, 82, 84, 92-94, 110, 121, 125, 134, 
139, 141, 146-147, 149, 156-157, 
170, 172, 174, 178, 180, 187, 189, 
191, 216, 240, 242-243, 245, 257, 
260-264, 266-268, 270, 272-274, 
276, 278-281, 285, 289, 292, 299, 
302, 307, 309, 316, 321, 328-329, 
332, 337, 340, 344-345, 348-349, 
355, 357-358, 360-362, 366 

Padhana Sutta, 262 

Pakistan, 302 

Paradiso, 16, 363 

paradoks, 183, 252, 318 

park, 330-331 

parke, 11, 189 

partisipasie, 152 

passie, 16, 156 

perd, 59-60, 145-147, 340 

permanent, 72, 195, 246, 370 


392 


persepsie, 38, 42-43, 81, 89, 117, 128, 
152, 158, 196, 213, 264, 270, 285, 
311, 334-335, 337, 367 

persoon, 14, 18, 20, 26, 41, 43, 46, 50, 
53, 60, 62, 65, 70-72, 77-78, 80-81, 
83, 85, 89, 94, 113, 117-120, 124, 
126-127, 131-132, 134, 138, 144- 
146, 158, 162, 168, 173, 175, 183, 
196, 198, 200, 203-205, 208, 210, 
213-214, 216, 218, 223-224, 227, 
229-230, 232, 234, 236, 250, 261- 
262, 279, 286, 290, 298-299, 305- 
307, 319, 326, 329, 332, 335, 337- 
338, 341, 343-344, 348, 356-358, 
361-363, 365, 368, 370-371, 373 

persoonlikheid, 16, 47, 53, 56-57, 71, 
98, 167, 181, 317 

pessimisme, 226 

piek, 11, 55, 222, 261, 282, 290-291, 343 

plante, 45, 86, 312, 359 

Plato, 12, 152, 190, 205, 240, 200 

plesier, 44, 72, 101, 105, 107, 110, 114, 
150, 188-189, 191, 205, 210, 241, 
277, 295, 311, 316-318, 320, 336, 
356-357, 363, 369 

plig, 88, 127, 297, 332, 345, 354-355 

pligspleginge en seremonies, 329, 335 

polemiek, 85 

politiek, 26, 94, 195, 221, 255, 259, 349 

postmoderne, 255 

pragmatisme, 267 

prediker, 19-20 

private, 80 

Protestantisme, 18 

Protestantse Boeddhisme, 18-19, 26 

proto-Boeddhisme, 175 

psigologie, 13, 27, 65, 200 

psigologies, 13, 32 

Purgatorio, 16, 213 

purgatorium, 292, 294 

pyl, 63, 99, 301 


R 

ranker, 61, 169, 312, 315-316, 334 

reg, 5, 10, 23-24, 26-28, 32-33, 37, 51, 
53, 56,78, 85, 89-90, 97, 126-130, 
133, 139, 165-167, 170, 221, 231, 
245, 256, 267-268, 289-290, 292, 
294, 296, 298-299, 354, 356, 360 

regte aandag, 52-53, 79, 261, 329, 345 

regte denke, 43, 52, 79, 139, 261, 272, 
316, 329, 348-349, 360, 362 

regte handeling, 46, 56, 146, 261, 
329, 361 

regte instelling, 53, 79, 216, 261, 274, 
329, 345 

regte konsentrasie, 53, 55, 79, 261, 
329, 345 

regte lewensonderhoud, 46, 146, 
261, 329 

regte siening, 70, 79, 92, 157, 174, 261, 
272, 299, 316, 329 

regte spreke, 46, 141, 146, 178, 240, 200 

regverdig, 244 

regverdiging, 20, 154, 241 

reis, 28, 79, 82, 96, 104, 108-109, 168, 
213, 226, 250-251, 263, 269, 274, 
288, 306-307, 334, 340 

reisgenoot, 82, 119, 306-307 

reisiger, 61, 82, 227, 262, 285, 288, 291, 
294, 307 

relatief, 3-4, 17, 29, 160, 252, 265, 
267-269, 282, 289, 307, 372 

relativeer, 15, 120, 177, 304, 332, 300 

relativisme, 85, 90, 222 

relevansie, 10, 22, 26-27, 93, 118, 
125, 197, 223, 229-230, 268, 275, 
285, 309, 316, 320, 327, 353, 361, 
365, 367 

religie, 4, 16, 18, 28-30, 32, 60, 95, 111, 
118-119, 160, 179, 183, 185, 190, 
209, 217-218, 232-233, 242, 246, 
269, 311, 346 


Indeks 


reëls en regulasies, 48, 62, 71, 181, 215, 
317, 329 

reën, 46, 118, 132, 142, 188, 190, 
312-313 

riet, 170-171, 314 

ritualisme, 118-119, 259 

ritueel, 119, 174, 213 

rivier, 72, 102-104, 114, 116, 119-120, 
134, 175, 180, 193, 223, 239, 302, 
312, 314, 335, 345 

roes, 228-229 

Rooms-Katolisisme, 154 

rots, 27, 100, 252, 269 

Rudolf Bultmann, 163 

ruimte, 11-12, 15, 17, 23, 28, 31, 33, 38, 
47, 49, 60, 68, 82, 104, 109-110, 138, 
140, 142, 158, 169, 182-184, 190, 
200, 204, 215, 237-238, 242, 256- 
257, 265, 276, 294, 298, 318, 330- 
331, 336-337, 348-349, 361, 364, 
366-367 

rusteloosheid, 62, 71, 105, 213, 285, 317, 
335, 366 

rusteloosheid-en-angstigheid, 105, 366 

rykdom, 19, 46, 50, 57, 72-73, 82-83, 
101-102, 105, 113, 133, 136, 163- 
164, 166, 175, 193, 198, 205, 309, 
325, 346, 351, 353, 362 


S 

saak, 10, 24, 26, 39, 41, 46, 50, 53, 56, 
58, 70, 85, 94, 111-112, 114, 117, 
122, 139, 145, 149, 159, 170-171, 
185, 197-198, 202-203, 205, 208, 
214, 221, 231, 237-238, 244-245, 
249, 259, 286, 323, 332, 336, 
345-346, 351, 354, 358, 361 

saligheid, 90, 162 

Satan, 41, 44, 169 

seksualiteit, 236, 304-305 

seksuele, 231, 361-362 


393 


Indeks 


sekuriteit, 47, 104, 139 

self, 4-6, 8, 10, 15, 17-19, 21-22, 24, 
27-30, 33, 39, 44, 46, 49, 53, 56-57, 
61-62, 66, 68-69, 71, 74, 78, 83, 
85-87, 90-91, 98-102, 109-110, 112, 
116-118, 120-121, 128, 130, 132- 
135, 138, 141-145, 147-148, 151, 
153, 155, 158-163, 165-173, 177- 
179, 186-187, 191-193, 195-196, 
204-205, 213, 216-218, 221, 223, 
225-226, 228-234, 236-238, 240- 
242, 244-246, 249, 251, 254-255, 
258-263, 265-266, 270, 273-274, 
278-279, 282, 284-286, 289-291, 
295-296, 298, 300-305, 307, 313- 
315, 318, 321-325, 332, 335-336, 
339-342, 345, 347-348, 350-352, 
355, 357, 359-361, 363, 365, 
368-371, 373 

selfdoding, 102 

selfloos, 66, 104, 117, 138 

selfsug, 40, 83, 122, 140, 142, 170, 197, 
233, 303 

selfsugtig, 101-102, 234, 248 

selfverwyt, 336 

selibaat, 277 

senior, 97, 120-121, 247-248 

senioriteit, 244, 247 

sensasie, 38, 81, 128, 135, 152, 158, 196, 
203-204, 210, 213, 264, 270, 311, 
334, 337, 357, 370 

sensus, 26 

sententia, 27 

sere, 149, 219-220, 283 

seun, 210 

seuns, 82, 101, 279, 319-320 

siekte, 12, 53, 142-143, 148-150, 195, 
197, 205, 252, 291, 320, 354, 370 

siel, 15, 45, 48, 63, 81, 138, 152, 155, 
196, 266-267, 270, 283-284 

sielkunde, 28, 202, 367 


394 


siener, 14, 235, 270, 272-273 

siklusse, 11-12 

sin, 3, 5, 10, 12-13, 15-16, 20, 25-26, 
28-29, 37 39, 43, 50-53, 55-56, 58, 
61, 65, 67, 69-70, 74, 76, 82-83, 85- 
88, 90-94, 96, 98, 103, 108, 113, 115, 
119-121, 124, 126, 131-132, 135- 
137, 143, 149, 151-153, 156, 158- 
159, 162, 166-168, 171, 173, 179, 
183-186, 191-192, 198, 205, 208- 
209, 213, 216, 219, 222, 224-226, 
230-231, 234-236, 238, 242, 245, 
250, 252-253, 255, 268-269, 273- 
274, 280, 290, 292-293, 296, 299, 
308, 320, 324, 326, 332, 334, 337, 
344, 349-350, 358-360, 362, 364, 
366-367, 370 

sinisme, 85, 112, 139, 266 

sinkretisme, 32 

sintuie, 38, 58, 65, 72-73, 79, 110-111, 
188, 202-203, 209, 268, 270, 285, 
299, 311, 316, 328, 334, 336, 338, 
343, 356-357, 366 

sintuiglike basisse, 135 

sintuiglikheid, 11, 104, 195, 202, 
317, 300 

situasie, 9-10, 20-21, 23, 28, 31, 33, 
41, 47-49, 55, 58, 64, 70, 76, 82, 86, 
88-91, 94, 97, 104, 108-109, 112, 
114, 132, 138, 142, 169-170, 180, 
183, 186, 189, 197, 207, 214-217, 
219-221, 223, 226-227, 233-234, 
236-238, 241, 245-246, 254, 256- 
257, 269, 274, 302, 307-308, 316, 
319, 327, 338, 340, 348, 354-356, 
358-361, 370, 372 

situasie-etiek, 170 

skaamte, 145, 234, 237, 299-300 

skaamteloos, 234, 299 

skat, 96-97, 148, 163, 166, 193, 198, 
304, 325 


Skeppergod, 154 

skeptisisme, 62, 71, 139 

skinder, 75, 239 

skolastiek, 55, 139 

skoonheid, 24-25, 29, 57, 69, 72-73, 77, 
106, 111, 114, 120, 122, 175, 177, 
200, 231, 265, 269, 277, 318, 320, 
339, 345, 362, 367 

smaak, 38,71, 84-85, 91, 181, 205, 270, 
324-325, 334 

smagting, 62, 71-72, 127-128, 168, 
184, 197, 206, 236, 325, 335, 
365-367, 369 

smet, 45, 225, 230-231, 234, 242-243, 
326 

smetloos, 111, 258-259, 364-365, 367 

society, 21 

soet, 47, 85, 329-330 

sola fide, 294 

sola gratia, 294 

sola scriptura, 294 

solidariteit, 58, 80, 137-138, 288 

somer, 161, 279 

son, 7, 73, 176-177, 200, 220, 345 

sondaar, 16, 210, 294 

sonde, 16, 41, 48, 80, 86, 126, 128, 
162, 294 

sondeval, 82, 127, 367 

sorg, 363 

sosiale etiek, 43, 259, 325, 348 

sosiale interaksie, 114 

spinnekop, 321 

spoor, 3, 55, 79, 109, 179, 183-184, 354 

spore, 12, 110, 179, 183, 303 

Spreuke van Salomo, 19 

state, 9, 11, 13, 70, 142, 152, 185, 189, 
249, 288, 295, 338, 373 

status, 4, 11, 14, 17-18, 27, 57, 
93-94, 98, 121, 223, 238, 247, 
257, 274, 294, 323, 331-332, 
346, 353 


Indeks 


sterk, 3—4, 7, 13, 16, 18, 20, 30, 37, 39, 
45-47, 51, 53, 55, 58-60, 67, 78, 80, 
82, 84, 93-94, 98-99, 105, 117, 122, 
125-127, 134-135, 145, 151, 156, 
166-167, 169, 175-176, 183-184, 
197, 200, 206-208, 211, 216-218, 
226, 228-230, 232-233, 235-236, 
238, 244, 253, 255, 257-258, 269, 
271-273, 275-276, 279, 286, 289, 
300-301, 306-307, 312, 315-316, 
318-319, 323, 331-332, 339-340, 
346, 349, 354, 358-359, 361, 366 

sterre, 200 

stewig, 111, 147, 355 

stilte, 17, 19-20, 22, 28, 76, 141, 163, 
173, 230, 242, 250, 252, 275 

stolling, 300 

stories, 253, 271 

Stoisisme, 53, 205 

straf, 20, 40, 49, 67, 128, 131, 144, 192, 
293, 295-296, 298, 336 

strewe, 17, 24, 30, 33, 92-93, 105, 139, 
180, 280, 328 

stroom, 17, 62, 64-65, 70-72, 102, 
105-106, 134, 144, 161, 180-181, 
184, 188, 209, 226, 321, 336, 
343-344 

substansialisme, 3, 124, 167 

substansialisties, 243 

substansie, 8, 20, 22, 33, 38-39, 43, 
46, 48, 53, 63-65, 112, 124-125, 
134, 138, 141, 150-152, 156, 
161-162, 183, 200, 208, 213, 223, 
233, 240, 243, 262, 266-268, 
270-271, 284, 299, 324, 337, 341, 
343-344, 348-349 

suinig, 179, 237 

Sutta-Nipata, 8, 262, 307, 334, 352, 372 

swak, 44-47, 61, 67, 121-123, 169, 215, 
290, 295, 306, 308, 358 

swere, 219-220, 283 


395 


Indeks 


swerwer, 47, 50-51, 109, 144-145, 159, 
186-187, 189, 241-242, 249, 251, 
254, 296, 299, 308-309, 347-348 

swerwersbestaan, 46, 50, 104, 288, 296 


T 

taak, 20, 23, 30, 52, 171, 207-209, 226, 
237-238, 249, 260, 263, 273-274, 
330, 345, 356 

Taoïsme, 17, 30-31, 161, 243 

teen, 4-5, 8, 11, 14-15, 17-18, 21-22, 
39, 59-60, 75, 77-78, 82, 89-90, 
103-104, 116, 118, 126-128, 130- 
132, 135, 142-143, 145, 160, 165, 
175, 184, 198, 200, 209, 215, 218, 
223-224, 231-232, 235, 237, 239, 
245, 252-253, 256, 258-259, 267, 
278, 280, 282-283, 302-303, 305, 
317, 319, 325, 340, 350, 356, 
358-359, 363 

tegniek, 116, 209, 269, 303-304 

tegnokrasie, 78, 304 

telepatie, 177, 373 

tem, 64-65, 167-168, 291, 302, 348 

temperament, 94, 305 

tendensie, 17, 53, 217, 227, 233, 236, 
278, 318 

tendensionele vertolking, 26, 28, 161 

teologie, 23, 28, 115-116, 152 

teoloog, 84 

teregwysing, 96-97, 145, 220 

tevredenheid, 87, 98, 198, 238, 333, 338 

teisme, 53, 223, 285 

Thomas, 53, 154, 205 

Tibetaanse Boeddhisme, 32 

tier, 284-285 

toekoms, 32, 41, 43, 74, 130, 143, 149, 
206-207, 210, 269, 305, 308, 311, 
321-322, 362, 371 

toevlug, 57, 124, 189-190, 195, 226, 230, 
340-341 


396 


toewyding, 53, 64, 71, 190, 273, 
297, 342 

tong, 7, 38, 84-85, 141, 240, 328, 349 

tonsuur, 249 

totaliteit, 30, 32, 39, 223, 269-271, 
278, 363 

traagheid-en-botheid, 105, 366 

tradisie, 5, 10, 15, 18, 21-22, 32, 58, 70, 
78, 90, 97, 103-104, 107, 112, 130, 
136, 138, 140, 143, 153-154, 157, 
163, 208, 214, 220, 222, 234, 236, 
239, 247 , 253, 274-275, 277, 283, 
285, 290, 300, 309, 312-313, 319, 
323, 335, 337-338, 348, 351, 353, 
360-361, 367 

transendensie, 180, 290, 325 

transendent, 325 

transendering, 53, 78, 83, 90, 106, 
138, 173, 177, 183, 196, 203, 211, 
277-278, 285, 304-305, 368-369 

transenderingsmodel, 190, 318 

transformasie, 51, 54 

treur, 218-219, 332 

trots, 25, 62, 93, 149, 151, 193, 213, 275, 
315, 331, 360 

twaalf, 38-39, 134, 157-158, 308, 
316, 340 

twyfel, 10, 20, 53, 143-144, 149, 181, 
213, 231, 233, 258, 283, 315, 317, 
335, 364 

tydperk, 12, 14, 85, 89, 188, 223, 
308, 356 


U 

uiterlike, 26, 30, 56-57, 69, 71, 86, 92, 
94, 99-101, 105, 109, 116-117, 119, 
122, 130, 132, 144-146, 150, 193, 
221, 235, 238, 246, 249, 251, 253, 
307, 318, 320, 329, 333, 335, 
343-344, 351, 353, 355 

uitsprake, 22, 231-232, 324 


uitverkiesing, 49, 154, 163 
utopie, 31, 138, 195, 207, 222, 200 


Vv 

vaardig, 76, 240, 333 

vaardigheid, 91, 146-147 

vader, 7,43, 68, 82, 210, 279, 284, 
308-309, 324 

vaders, 45, 53 

van, 3-34, 37-373 

vandag, 9-10, 12-14, 18, 22-23, 26-33, 
45, 73, 78, 89, 100, 102, 104, 116- 
117, 144, 150, 160, 175, 189-190, 
192, 201, 219-220, 223, 229, 231, 
233, 236, 239, 255, 257, 278, 285, 
290, 297, 304-305, 309, 313, 327, 
353, 356, 360, 363, 367 

vark, 305 

vashou, 61, 105-106, 124-125, 
239, 266, 276, 295, 317, 331, 
335-336, 371 

vedisme, 229 

vee, 152, 229, 279-281 

vegetarisme, 102 

veldslag, 116-117, 283, 301-303, 349 

verag, 209, 258 

veragting, 104, 312 

verantwoordelikheid, 16, 40-42, 57-60, 
63-64, 76-77, 85, 87, 89-90, 115, 
117, 128-131, 133-134, 143, 169, 
171-172, 188, 190, 207-208, 221, 
226-227, 232-233, 238, 268, 273, 
276, 280, 293, 306-307, 317, 324, 
340, 353 

verantwoordelikheidsetiek, 40, 89-90 

verblinding, 13, 42, 47, 50-51, 53, 73, 
105, 109-110, 125-126, 133-134, 
148, 184-186, 195-197, 236, 238, 
260-262, 280, 298-299, 318, 326, 
336, 365 

verblyf, 11, 49, 114, 372 


Indeks 


verbruikerskultuur, 73, 101, 229, 
238, 313 

verdienste, 94, 120, 193, 250, 296, 300 

verdoemenis, 16 

veredeling, 119, 163, 203, 259, 276-277 

vergaan, 28, 79, 123-124, 149, 152, 159, 
161, 272, 303, 337-338 

verganklikheid, 25, 33, 47, 67-69, 
72-73, 77, 104, 123, 150, 165, 175, 
200, 204, 214, 226, 233, 243, 265, 
272, 287, 310, 321, 339 

vergifnis, 127, 176, 190, 222, 294 

verhelder, 227, 330 

verhindering, 279, 281 

verhoudings, 9, 96-97, 140, 198, 204, 
267, 327 

verklaring, 26, 29, 35, 161, 182, 197, 324 

verkleefdheid, 182-183, 213 

verkondig, 12, 14-15, 86, 178-179, 185, 
235-236, 262, 277, 330 

verkondiging, 293 

verlange, 32, 51, 105, 114, 129, 189, 191, 
195, 209, 270, 280, 337, 367 

verleentheid, 63, 237 

verligte, 14-15, 18, 44, 61, 66, 72, 81, 
102, 138, 141-142, 153, 158, 160, 
162, 170, 182-190, 192, 195, 224, 
262, 272, 289, 345-346, 350, 360, 
362-363 

verligting, 12, 21, 44, 48, 71, 82, 90, 
105-106, 134, 146, 155, 162, 
176-177, 186-187, 189-190, 242, 
261-262, 285, 296, 315 

verlosser, 162, 168, 171, 190, 362 

verlossing, 14-15, 48, 53, 136, 156, 168, 
174-176, 254, 294 

vermoéns, 38, 81, 135, 177, 262, 333, 
338, 372-373 

verskille, 15, 27, 31-32, 37, 53, 60, 117, 
123, 154, 190, 197, 210, 221, 256, 
266, 271, 293, 324, 327, 338 


397 


Indeks 


verskynsels, 76, 158, 197, 221, 263-264, 
267-268, 324 

verstaan, 3, 8, 12-13, 15-16, 21-23, 
26-29, 31-32, 34-35, 37, 39, 52, 55, 
59, 63-64, 66-70, 72, 78, 81, 83-85, 
96, 105, 108-109, 112-113, 115, 121, 
126, 131-134, 136-140, 143, 148, 
151, 157, 161, 165-166, 173, 182- 
183, 185, 188, 190, 193-195, 197, 
202-203, 205, 209, 212, 225, 232, 
236-237, 242-244, 248, 253, 256, 
258, 260, 262, 265, 267-268, 272, 
274, 277, 282, 284, 287, 289, 292, 
301, 304, 307-308, 310, 313, 318, 
320, 325, 328, 330, 333, 335, 337, 
343, 347, 350, 358-359, 361, 364, 
367, 369-370, 372-373 

verstrooiing, 73, 193 

vertaling, 3-4, 20-21, 23-27, 29, 31-33, 
35, 39, 43, 48-49, 51, 53-54, 57, 59, 
61-62, 68, 70, 75, 77, 85, 92, 94, 97, 
102-103, 105-106, 118, 120-121, 
129, 140, 142, 147, 153, 158, 163, 
171, 173, 178, 182-183, 191, 193, 
199, 205, 218, 226, 230, 236-238, 
242-243, 248, 251-252, 258, 264- 
265, 273, 275-277, 279, 290, 292- 
293, 295, 309, 330, 334, 339, 343, 
345-346, 351, 354, 357, 362, 364, 369 

vertolking, 15, 21, 24, 26, 28-29, 31-33, 
35, 64, 91, 106, 112, 136, 161-163, 
198, 203, 208, 217, 233, 242, 258, 
287, 293, 326, 363 

vertroue, 66, 84, 122, 144-146, 198, 216, 
221, 226, 238, 243, 289, 308-309, 
336, 340, 362, 364 

verval, 5, 9, 12, 80, 148-149, 151, 153, 
155, 160-161, 163-164, 215, 229- 
231, 241, 255, 269, 320, 323-325, 
332, 338, 357, 360, 369 

vervolging, 173 


398 


verwant, 4, 11, 16, 19, 45, 72, 100, 212, 
275, 319, 360 

verwante, 84, 142, 147, 199, 203, 210, 
233, 279, 283, 351, 368-369 

verwarring, 237, 239, 318 

vestingstad, 298 

vier edel waarhede, 12, 42, 82, 107, 155, 
157, 182, 189, 191, 302, 316, 345, 
360, 368 

visio Dei, 312 

Visuddhimagga, 18, 355 

voedsel, 44, 74, 109-110, 113, 250, 
295, 325 

voertuig, 17, 215, 304 

volgeling, 46, 61, 79-80, 94, 162, 188, 
286, 288, 324 

volhard, 52, 149 

volharding, 55, 187, 220, 283 

volmaak, 16, 43, 66, 85, 141, 146-147, 
304, 350, 372-373 

volmaan, 187, 297 

volverligte, 79-80, 182, 184-185, 188 

volwasse, 47, 58, 60, 82-84, 86-87, 91- 
92, 110, 168, 184, 205, 219, 251-252, 
276-277, 280, 294, 318, 339, 363 

volwassenheid, 67, 81-82, 85, 91, 112, 
117, 138, 171, 179, 188, 190, 260, 
266, 272, 280, 320, 356 

voorbeeld, 5-6, 10, 15, 17, 24, 27, 33, 
51, 60, 72, 74, 94, 97, 105, 120, 132, 
161-162, 168, 171, 179, 190, 250, 
252, 255, 288, 292, 300, 316, 328, 
332, 346, 350, 360 

voorbeeldig, 58, 162, 191, 324, 348, 300 

voordelig, 97, 170 

voorneme, 92-93, 149, 190, 261, 
272-274, 301, 316, 328, 348 

voorspoed, 101, 238, 314 

voorwaarde, 40, 55, 94, 104, 156, 198, 
214, 229, 233, 264, 273, 296-298, 
344, 365 


vorm, 5-6, 11, 13, 16-17, 19-21, 23, 
25-26, 28, 30-31, 37-39, 41-42, 45, 
48, 57, 67, 75, 81, 88, 91-93, 95-96, 
99, 102, 104, 122-123, 126-128, 132, 
135, 137-140, 142, 147, 149-150, 
152-153, 157, 167, 176, 182-183, 
189, 192, 195-198, 203-204, 212- 
214, 216, 218, 220, 224-225, 227, 
229, 236, 245, 250, 252-258, 261, 
264, 266, 270-271, 276-278, 300, 
304, 314, 317, 320, 327, 332, 335, 
337-338, 346-347, 350, 353, 355- 
356, 359-360 

vrede, 12, 44, 101, 112, 136, 184-185, 
193, 196-197, 199, 214, 237, 246, 
254-255, 271, 300, 303-304, 308, 
323, 332, 334, 340-341, 363 

vrees, 62, 67, 72, 138, 142, 145, 150-151, 
161, 163, 175, 189, 193, 206, 275, 
277, 280, 289-290, 296, 299-300, 
302, 308, 317, 322, 363, 371 

vreesloos, 66-67, 160, 193, 245-246, 
285, 300, 318, 322-323 

vreugde, 23-24, 52, 61-62, 73, 93-94, 
98, 104, 106-107, 109, 184, 195-197, 
199, 210, 282, 286-287, 311, 314, 
330-334, 337, 339-341 

vriend, 82, 96-98, 168, 235, 352 

vriendelik, 118, 240, 245-246, 359 

vriendelikheid, 238, 359, 361 

vriendskap, 16, 28, 64, 96-98, 128, 153, 
287, 291, 306-308, 338 

vroeë, 4-5, 9, 14, 17, 20-23, 27, 29, 38, 
40, 45-46, 48, 50, 53, 55-56, 58, 65, 
72, 74, 80-83, 85-86, 94, 99, 105, 
108-109, 111, 118, 124, 130-131, 
133-134, 137-139, 142, 144-145, 
150, 152, 154-155, 157, 159, 161, 
163, 168-169, 173, 177-178, 185- 
187, 190, 200, 202, 204-205, 207- 
210, 213, 222, 230-231, 239, 248, 


Indeks 


253-255, 265-269, 287-289, 293- 
294, 297, 299, 302, 304, 306, 309- 
310, 316, 320, 323, 326-327, 345- 
346, 348, 362, 365 

vrolik, 61 

vrolikheid, 103, 148-149 

vrou, 41, 231, 235-236, 252, 278, 295 

vroue, 9, 54, 89, 122, 231-233, 255, 
275-276, 278, 309, 319-320 

vrug, 33,71, 86, 105, 180-181, 285, 298, 
313, 326 

vrygewig, 179, 359 

vrygewigheid, 74, 120, 126, 179-180, 
216, 310, 359, 365 

vryheid, 5, 10, 42, 45, 55, 57-60, 74, 
76-77, 101, 104, 109-110, 131, 138, 
145-146, 151, 183, 197, 204-206, 
217, 251, 284, 289, 306-307, 319, 
324, 334, 344, 353, 356, 361, 370 

vrywilligheid, 298 

vuur, 11, 61,91, 118, 120, 142-143, 148, 
187, 196-197, 206, 239, 350 

vyandskap, 16, 62, 71, 184, 199, 303 

vyf deugde, 236, 336 


WwW 

waak, 166, 223-224 

waaragtig, 101-102, 216-217, 240, 
244, 290, 294, 360 

waaragtigheid, 244-245, 247-248, 
350-351 

waardeloos, 79, 90, 302, 312-313, 351 

waardes, 16, 111, 113, 122, 193, 200 

waardevol, 28, 30, 79, 165-166, 302, 313 

waarheid, 3-4, 12, 14-15, 24, 29, 42, 45, 
50-51, 55-56, 64, 66, 72-73, 77, 81- 
82, 84-86, 89-90, 98-100, 102-103, 
106, 111-113, 116, 119, 123-125, 
130, 132, 146-149, 151-153, 155, 
158-160, 162, 165-167, 170, 173- 
174, 178-179, 183, 185, 191, 193, 


399 


Indeks 


195, 197, 199, 204, 207-208, 216- 
217, 222, 230, 240, 244-248, 250, 
252, 254, 256-259, 263, 265, 272, 
280, 284-285, 287-289, 293-294, 
296, 298, 300, 307, 311, 314, 321, 
324-325, 330-331, 333, 337, 349- 
351, 360-361, 371 

waarheidsweg, 3-4, 37, 50-52, 60, 63, 
69-70, 81, 83, 96, 104, 108, 115, 126, 
137, 148, 165, 173, 182, 194, 202, 
212, 225, 244, 260, 282, 292, 301, 
310, 328, 343 

walging, 370 

wanhoop, 226, 337, 363, 370 

weermag, 354 

weersin, 13, 50-51, 53, 64, 66-67, 71, 
73, 100, 108, 112-113, 124, 142, 151, 
157, 162, 177, 194, 196, 207, 213, 
225, 233, 236, 262, 306, 315-316, 
335, 348, 351, 366, 370 

weg, 3-4, 12, 14, 17-18, 24, 28-30, 37, 
41, 50, 52-54, 59-61, 66, 70, 72-74, 
78-79, 81, 83, 85, 90, 93-95, 101- 
104, 109-110, 123-124, 129, 139, 
151, 155, 162-163, 171, 179-182, 
188-189, 191, 195, 199-201, 203, 
205, 209-210, 212, 216-220, 222, 
228, 233-235, 238-239, 241-243, 
252-253, 257, 261-267, 269, 271- 
281, 283, 285-287, 292, 295, 299- 
300, 305-309, 312, 316-317, 320, 
324, 330-331, 335, 338, 340, 342- 
346, 349, 354, 357, 361, 373 

welsprekend, 131, 248, 330 

welsprekendheid, 248 

welsyn, 91, 121, 136, 171-172, 180, 
198-199, 203, 314, 339, 345 

welvaart, 153, 289 

welwillend, 98, 240 

welwillendheid, 48, 77, 126, 139, 186, 
204, 215, 254, 280, 333, 347 


400 


wens, 92-93, 101-102, 203, 208, 224, 
274, 282, 314, 358, 362-363 

werke, 8, 18 

werksaam, 40, 91, 106, 331-332 

wet, 20, 40, 43, 66, 78, 86-37, 39, 
103, 124, 135-136, 143, 178, 245, 
292-293, 365 

wetenskap, 29, 115-116, 162, 223, 360 

wil, 4, 6-7, 10, 12, 15, 23-24, 26-28, 30, 
32, 39-40, 44-45, 47-48, 50-51, 
53-54, 56, 58, 61-62, 65-66, 68, 70, 
72-73, 75, 77-78, 83, 85-87, 89, 93, 
97-98, 102-105, 108, 112, 116, 121, 
123-124, 127-129, 131, 133-135, 
137-138, 141, 143, 145-147, 153, 
158, 160, 162-163, 167, 176, 181, 
183-184, 191, 193, 195-196, 198, 
207, 215-216, 218-219, 221, 228, 
230, 232, 234, 236-239, 241-243, 
248-249, 251, 253, 256-259, 261, 
264-267, 269-274, 276-280, 284, 
286-287, 289, 291, 293-295, 297, 
299-300, 302-303, 305, 307-309, 
314, 316, 318, 323, 325-326, 329- 
336, 338, 341, 343, 346, 349-350, 
352, 356-358, 362, 364-365, 367 

wildernis, 114, 262, 291 

win, 93, 111, 113, 139, 179, 200 

winter, 161, 279 

wolk, 136, 176 

woning, 109, 154, 219, 229, 355 

woon, 11, 68, 78-79, 92, 104, 114, 194- 
196, 294, 307, 319, 330-331, 333, 350 

woord, 3-4, 6, 14, 20-21, 23-24, 29, 37, 
39, 41, 43-45, 47-48, 50, 54-58, 60, 
63, 67-68, 70, 72, 75-76, 79, 81-83, 
86-88, 90, 92-94, 96-97, 103, 107- 
109, 111, 114-116, 122, 124, 128- 
129, 131-134, 136-137, 140-141, 
147, 149, 153, 157-160, 166-168, 
170-171, 177, 182-183, 185-187, 


190, 192-193, 195-196, 198, 200, 
203, 206-208, 210, 217-220, 224, 
226, 228-230, 233-236, 240, 242- 
243, 246-247, 249-251, 255, 261, 
263-268, 272-273, 275-276, 278- 
280, 286, 288-290, 292-293, 295- 
297, 301, 304-305, 309, 313-315, 
318, 323-324, 326, 329-331, 334, 
338-339, 346-347, 349-352, 357- 
358, 360, 364, 366, 368-369, 373 

woord en gees, 339 

woorde, 5, 13, 21, 23, 25, 32-33, 43, 50, 
54, 65, 75-76, 86, 89, 100, 106-107, 
112-113, 115, 120, 128-129, 132, 
138-142, 146, 154, 158-159, 170, 
176, 181, 183, 186, 196, 199-200, 
209, 212, 215, 220, 224, 227, 229- 
230, 233, 237, 241, 264, 273-275, 
285, 291, 294-295, 307, 319, 325, 
330, 340, 345, 347, 358-360, 367 

wording, 14, 80, 135, 185, 230, 270, 290 

wortel, 4, 23, 42, 46, 50, 73, 86, 88, 
92-93, 126, 133, 142, 158, 167, 169, 
186, 196, 204, 212, 225, 233, 236, 
238-239, 248-249, 253, 259, 270, 
278, 294, 299, 303, 310, 312, 
314-316, 318, 348-350 

woud, 114, 118, 120, 122, 275, 291, 
294, 302, 306, 312-313, 319, 345, 
351-352, 355, 370 

wye, 3, 63, 109, 122, 134, 173, 233, 264, 
297, 300, 334, 338-339 

wys, 33, 59, 84, 86, 88-89, 93, 97, 
101-102, 105, 109-110, 123, 150, 


Indeks 


168, 180, 192, 199, 222-225, 227, 
233, 245, 247-248, 265, 278, 300, 
341, 350, 355, 357-358 

wysheid, 15, 20, 31, 41, 58-60, 66-67, 
76, 79-80, 84, 91-92, 95, 99-100, 
104, 122-123, 126, 146-147, 153, 
157, 165, 167, 170, 185-186, 188, 
191, 199-200, 216, 218, 222-223, 
245-246, 248, 251, 261, 263-264, 
266, 269-278, 280, 289, 300, 305- 
306, 309, 315-317, 336, 338, 341 

wêreld, 4, 11, 13-14, 19, 26-27, 31, 39, 
43, 45, 48, 58, 60, 69, 72-74, 77, 88, 
93-94, 106-107, 118, 120, 122, 145, 
148, 150, 158, 161-162, 170, 173- 
180, 183, 193, 196, 210-211, 215, 
220, 231, 235-236, 242-243, 248, 
250-252, 255-258, 263-264, 266, 
268-269, 285, 290, 294, 301, 303, 
307, 312, 314, 320, 322, 324-325, 
335, 338, 341-342, 347-348, 361- 
362, 364-365, 367, 369-370 

wêreldbeskouing, 132, 154, 173, 
367, 370 

wêreldveragting, 175, 184 


Y 
ydelheid, 25, 62,71, 93, 110-111, 122, 
178, 212-214, 221, 315, 317-318, 

324, 335-336, 360, 365, 373 


Z 


Zen, 32, 104, 159, 256 
Zoroastrisme, 277 


401 


Hierdie boek, 'n ‘eerste’ in Suid-Afrika, is 'n waardevolle verwysingsbron vir 
godsdienswetenskaplikes wat Afrikaans magtig is. Dit het geen polemiese 
of apologetiese doelwitte nie. Dit help om godsdienswetenskaplikes bewus 
te maak van die kontekstualiteit van enige historiese teks met die doel om 
so 'n teks in hedendaagse kontekste te 'her-kultureer'. In hierdie boek word 
lesers aan die leer van die Boeddha bekendgestel. Vir die eerste keer word die 
Dhammapada in Afrikaans vanuit Pali vertaal met 'n tekskritiese kommentaar 
en refleksie op die betekenis van die teks. Die natuur van alle religieë word 
gesien as om saam op weg te wees, soekend na die antwoorde op die vrae 
na die ontstaan, bestaan en vergaan van alles, wat net gevind word by die 
laaste horison van alle dinge, 'die alles-insluitende, alles-relativerende 
horison van stilte’. Die outeur, Kobus Krüger, 'n welbekende in akademiese 
godsdienwetenskaplike kringe, verwys na hierdie ‘laaste horison’ as ‘radikale 
mistiek". Hy vertolk die Dhammapada vanuit die perspektief van die laaste 
horison van radikale swye, 'n gerigtheid wat teenwoordig is in sowel 
Boeddhistiese as Christelike mistiek. 


This book goes far beyond the presentation of a translation. The author 
presents a commentary on each verse (or pairs of verses where that makes 
sense internally) from a perspective rich in contextual awareness of the wider 
world of religion and philosophy, that does nevertheless not descend into a 
sterile comparison. It is a methodology informed by radical mystical awareness 
that does not exclude academic rigour. By the end of the book, the reader has 
been taught not only the principles of Buddhism, but also how these fit into 
the framework of an all-encompassing mystical vision. It answers Tertullian's 
question ‘What has Athens to do with Jerusalem?’ by saying ‘Everything!’ and 
then throws in Varanasi for good measure. While the author's vision is global 
and transtemporal, the book remains grounded in the reality of living in South 
Africa today. 


Michel Clasquin-Johnson, Professor of Religious Studies, 
University of South Africa 

